
KODĖL? 


Dvidešimtasis amžius Lietuvai ne tik sugrąžino prieš 123 
metus prarastą nepriklausomybę, bet ir davė nemaža 
taurių asmenybių, kurie mūsų tautai kaip švyturiai rodė 
kelią į šviesesnę ateitį. Vienas tokių iškiliausių ir kūrybingiau- 
sių buvo Juozas Ambrazevičius-Brazaitis (1903—1974), 
aukštos kultūros literatas, mokslininkas, publicistas, visuo- 
menininkas, politikas. Jo asmenyje išryškėjo daug talentų, 
ypač įžvalgumas analizuojant susidariusias problemas, suge- 
bėjimas balansuoti esamų situacijų rėmuose. Nebuvo jis sku- 
bus sprendimuose, nesiblaškė staigių pavojų akivaizdoje, 
neprisiėmė, nenorėjo būti vadu, bet tokiu jį laikė visi, kurie 
su juo susidūrė. 

Jo noras buvo visuomeniniuose ar politiniuose baruose 
vadovautis mūsų kartais primirštais moralės principais, 
gerbti ir vertinti skirtingus nusistatymus. Sau buvo pasi- 
statęs uždavinį tarnauti trejopom vertybėm: tiesai, pažangai, 
visuomenės interesui. Tiesai tarnauti nei peikiant, nei giriant 
asmenų ar jų darbų be rimto pagrindo; pažangai — nesu- 
stingti senose idėjose ar formose, nors, vardan klaidingai 
suprastos pažangos, neatmesti ir to, kas buvo jau kitų 
sukurta; visuomenei tarnauti jos neskaldant ir stengiantis 
suprasti bei toleruoti kitaip manančius. 


Kai Lietuvą užgriuvo nelaimės, literatūros mokslą, 
kuriam jis buvo geriausiai pasiruošęs, turėjo palikti. Tai 
padarė ne dėl garbės ar naudos. Pasidarė politinių memo- 
randumų ir informacinės medžiagos kūrėju ir gamintoju. 
Darė, dirbo, aukojosi už tuos, kurie negalėjo dirbti arba 
kai nebuvo kam to darbo imtis. To reikalavo gyvenamasis 
momentas. „Aš buvau jau naikinamos Lietuvos vaikas, ir 
mano rolė tebuvo kamščio rolė — užkimšti skyles, kurios 
atsirado sunaikinus kvalifikuotus žmones. Kamščio skyles 
net tokiose srityse, kurios man buvo svetimos, kurių neken- 
čiu, kurios mane patį sunaikino“, prisipažįsta Brazaitis. 
Rezistenciją prieš pavergėjus pradėjo dar savam krašte, tęsė 
ją ir išeivijoje kaip plačiašakis autoritetas, prisimdamas sun- 
kiausias ir atsakingiausias pareigas ir nelaukė, tiesiog bėgo 
nuo įvertinimo. 

Brazaitis nėra iš tokių, kurį galėtum pamiršti. Mūsų 
pareiga ir privilegija pasirūpinti, kad jo palikti gilūs pėdsakai 
nebūtų užnešti laiko dulkėmis; pareiga ateinančioms kartoms 
paliudyti jo didelį įnašą šiai epochai, ir kadjo pasakytas žodis ar 
parašytas palikimas niekad nenustos vertės. 


TODĖL 


ir leidžiame jo raštus, išbarstytus įvairiuose nepriklau- 
somos Lietuvos ir išeivijos leidiniuose. Norime, kad ir būsi- 
mos kartos žinotų ir suprastų, kokiomis skaidriomis švie- 
somis jis švietė ir originaliomis idėjomis praturtino mūsų | 
buitį. 

Juozo Brazaičio laidotuvių metu dr. Juozas Kazickas 
iškėlė mintį steigti Brazaičio Atminimo fondą, kuris turėtų 
pasirūpinti platesne jo monografija ir galimai pilnesniu raštų 
rinkiniu. Ši mintis virsta realybe. Dr. Juozas Girnius baigia 

rašyti Juozo Brazaičio monografiją, o jo raštus renka ir 
rūpestingai redaguoja Alina Skrupskelienė ir Česlovas Grin- 
cevičius. 

Į Laisvę fondas lietuviškai kultūrai ugdyti, kurį steigiant 
ir organizuojant daug rūpesčių įdėjo ir Juozas Brazaitis, 
imdamasis šių raštų leidimo, labai dėkingas Redakcinei 
komisijai, Brazaičio Atminimo fondui, Lietuvių fronto bičiu- 
liams, mecenatams, prenumeratoriams ir visiems, prisidėju- 
siems prie Juozo Ambrazevičiaus-Brazaičio įamžinimo, ne- 
nykstančio paminklo pastatymo. 

Į Laisvę fondas 
lietuviškai kultūrai ugdyti 


VAIŽGANTAS 


Vaižgantas 


Apmatai kūrybos 
studijai 


Jis per vasaros naktį išsėdėjo Nemuno slėny. Jau saulė 
ir aukštai buvo pakilus, jis vis sėdėjo ir žiūrėjo į upę ir kal- 
nus. Ir gera jam buvo. Atsiminė Igno Chodžkos žodžius: 

„Graži mūsų Lietuva! Nepadarė jos Dievas prastesnės 
už kitus kraštus. Gamta ir čia, lygiai kaip kur kitur, gausi 
grožybėmis, galinčiomis pamėginti akis, užimti vaizduotę, 
pakelti sielą ir pagirdyti ją malonumu. Daugel vietų, dar 
mažai težinomų, laukia paišytojo arba giesmininko plunks- 
nos, kuri apreikštų pasauliui jų buvimą, o tautiečiams padėtų 
suprasti jų grožybes“.(1) 

Ir kilo jam klausimas: o ar sulaukė? Įspūdžiams pasi- 
duodamas, jis drįso sukrauti pirmąkart eiles... 

Tada jis buvo tik mokyklą baigęs, tas būsimasis Vaiž- 
gantas. Bet jaunas noras Lietuvai tarnauti Vaižgantui išliko 
visą amžių. Tik pasitarnavo jai ne eilėmis — gyvuoju veikimu 
ir beletristika, publicistika, mokslu. Gyvasis Vaižganto vei- 
kimas labiau pažįstamas už jo raštus. Vaižgantas nepri- 
klauso prie tų žmonių, kuriais iš tolo stebimasi, bet nepa- 
rodoma noro arčiau prieiti ir susipažinti su jų kūryba. 
Nepriklauso nė prie tų, kurių veikalai būtų deklamuojami ar 
dainuojami, o pats autorius palikęs savo kūrybos šešėly. 
Vaižgantas yra tas, kuris kiekvieno įsivaizduojamas iš arti — 
Jis, tas judrusis, baltaplaukis Vaižgantas, kurio žodis, drąsus, 

sąmojingas ir atviras, skamba kiekvieno atmintyje. Vaiž- 
gantą bent kartą mačiusių akyse tebestovi jo gyva figūra, o 
nemačiusiems jį pristatė p. A. Merkelis gražioje knygoje, 
vardu Juozas Tumas Vaižgantas. 

Vaižganto raštai, jo kūryba, nors jie lygiai skelbė tautie- 
čiams Lietuvos grožybes, mažiau pažįstami. Jau vien dėl to 
jie yra įdomesnė medžiaga nagrinėtojui. 

Pačią kūrybą Vaižgantas suprato plačia prasme: duoti 
ką nors nauja dvasiška, arba, kaip jis pats miglotai sako: 
„Ten yra kūryba, kur siela pareiškia gyvąsias, sudėtines savo 
minties ir jausmo dalis, kurios sminga kitiems į sielas ir jas 
gaivina“.(2) Ar svarbu, kuriomis priemonėmis žmogaus siela 
pasireiškia: žodžiu, spaudiniu, granitu, drobe — ar ne vis 
tasia. Visur, kur tik jis galėjo pozityviai gaivinti kitų sielas, 
jam buvo kūryba. Dėl to Vaižgantas kerojosi į platumas, kaip 
Juodžiaus Medis; neniekino nė vienos srities: politiko, visuo- 
menininko, pamokslininko, publicisto, redaktoriaus, etno- 
logo, filologo, literatūros istoriko, kritiko, profesoriaus, fel- 
jetonisto, beletristo, netgi dramaturgo, vertėjo. Ir tektų 
kiekvienoj šių sričių ieškoti Vaižganto kūrybos. Kurioj srityje 
yra jo tikrasis talentas, ir pats Vaižgantas nėra tikras. Tik jis 
kratosi viena siauresniąja prasme kūrėjo vardo, būtent, dai- 
liosios literatūros srityje. „Iš esmės aš neesu kūrėjas, nei 
beletristas... teesmi paviršutiniškas, seklus feljetonistas etno- 
grafas, gavęs progos romantiškai pasivaipyti, tai ir padaro 
įspūdžio, būk aš įmąsis beletristinės kūrybos“.(3) Tais pa- 
čiais Metais tą pat jam rašė ir Dobilas: ,,... man atrodai daug 
geresnis ir talentingesnis kaip publicistas, negu kaip 
kūrėjas“,(4) o, pritardamas Paparonio minčiai, pats Vaižgan- 
tas skiria vėl save į kalbėtojus: ,,Aš esu apsigimęs kalbėto- 
jas“.(5) 

Pats Vaižgantas nuoširdžiai ir kukliai sumažina net savo 
dailiosios kūrybos kiekybę: ,,„...metro ilgumo mano raštų 
lentynėlėje „kūrybinių“ nedaugiausia: Pragiedruliai, Dėdės ir 

dėdienės, Šeimos vėžiai ir dvejetas knygelių smulkiųjų 
vaizdų. Tos tariamosios beletristikos tebus 10—154 visų 
raštų. Ir tie tektų perpus sumažinti, nes, anot E. Radzi- 
kausko ir kitų kritikų, nežinai, kur Vaižganto pasibaigia pub- 
licistika, o prasideda beletristika ir antraip“.(6) Bet jau šis vie- 
nas beletristinės kūrybos faktas duoda pagrindą panagrinėti 
Vaižganto beletristiką, o tos beletristikos sumišimas su publi- 
cistika ir kitais nebeletristiniais elementais patį nagrinėjimą 
daro sudėtingesnį ir dėl to įdomesnį. 

Panagrinėti Vaižganto beletristiką ir yra šio rašinio už- 
davinys. 

Kiekvienos kūrybos nagrinėjime gali būti daugiau žiū- 
rima į kūrybos istoriją (į impulsus, paskatinusius kurti, kūry- 
bos pavyzdžius bei įtakas, kūrybos proceso psichologiją); 
gali būti daugiau dėmesio kreipiama į patį sukurtąjį pro- 
duktą, į tą medžiagą (tematiką ir problematiką), kuri veikalui 
yra žaliava, į tą pasaulėvaizdį, ideologiją, kuri veikalą įpras- 
mina, ir pagaliau į tą žodžio meną, kuriuo pasireiškia tas 
kūrėjo viduje susiformavęs pasaulis. Šitame rašinyje, nors 
atsižvelgiama į Vaižganto kūrybos istoriją, tačiau dėmesys 
labiau sukoncentruojamas į pačią objektyviąją kūrybą, į 
objektyvų kūrybos produktą, į Vaižganto beletristiką, ne į 
Vaižgantą beletristą. 

Kuria tvarka nagrinėtina? Imti Vaižganto kūrybos vi- 
sumą, ar imti tą kūrybą jos evoliucijos tvarka? Natūralesnis, 
organiškesnis yra antrasis kelias: jis net parodys, ar Vaižgan- 
tas savo kūryboje kito, ar jis liko tas pats. Tik po šitos istorinės 
analitinės apžvalgos jau praverčia sintetiškai sucharak- 
terizuoti kūrybos visumą. 

Jau iš anksto galima konstatuoti, kad Vaižganto kūry- 
boje negalima įžiūrėti epochų, kurios galėtų būti vadinamos 
literatūrinių srovių vardais. Vaižganto akimis, literatūra esti 
pašaukiama į gyvenimą visuomeninių reikalų. „Visuomeninis 
tikslas literatūrą iššaukia, nes,jį reaguoja į viską, į tautybę, į 

realybę, į kūną ir sielą“.(7) „Literatūra — kultūros pasireiš- 
kimas: ji laipsniškai kyla, pati savęs viršyti negali“.(8) Tais žo- 
džiais Vaižgantas netiesiogiai nurodo kelią ir jo kūrybai perio- 
dinti — pagal svarbiuosius lietuvių visuomenės, o sykiu ir 
paties Tumo gyvenimo etapus, -nes su visuomene buvo neati- 
dalijamai suaugęs, beveik ligi suniveliuodamas savo inte- 
resus, nors ir visa galva aukščiau pakilęs už savo laiko 
visuomenę. (9) 

Į visuomenės gyvenimą Vaižgantas išėjo, kada reiškėsi 
įtempta kova tarp trijų jėgų: senosios lenkiškos aristokratiš- 
kos kultūros, naujosios lietuviškos demokratiškos kultūros, 
rusų politinio režimo. Lietuviškajai kultūrai reikėjo kovoti su 
abejais priešais. Kovoti pirmiausia dėl kalbos, sakytos ar 
rašytos. Dėl to spaudos laimėjimas yra reikšmingas momen- 
tas kovoje ir su rusais ir su lenkais. Antras laikotarpis, kova 
lygiai su rusų politiniu režimu, lygiai su lenkų kultūrine agre- 
sija, baigėsi nepriklausomos valstybės sukūrimu. Su šiuo 
momentu prasideda trečias laikotarpis lietuviškajai kultūrai. 

Visas Vaižganto gyvenimas ir buvo kova dėl lietuviškos 
demokratiškos kultūros. Kaip tautos savitumas tuose tri- 
juose tarpuose laipsniškai kilo, taip su jais kito ir Vaižganto 
gyvenimas bei jo kūryba: ligi spaudą atgaunant, ligi valstybę 
sukuriant, laisvoje valstybėje. Pirmame prislėgtos kovos 
laikotarpy pasireiškia tik pirmieji Vaižganto kūrybos mėgi- 
nimai. Antrame Vaižgantas jau susiradęs save ir pasireiškia 
atskirais mažesnio masto kūriniais, trečiame — kūryba 
suklesti. Žinoma, tokis suskaidymas laikotarpiais yra tik relia- 
tyviai tikslus. Ypačiai reliatyvios laikotarpių ribos yra Vaiž- 
ganto kūryboje, kuri kilo taip organiškai, kaip augalas. 

Šitos kūrybos laikotarpius teisėtai ir galima pavadinti 
paties Vaižganto mėgstamais augaliniais terminais: 

Užuomazgos, 
Palaidieji žiedai, 
Suklestėjimas. 

UŽUOMAZGOS 


Aušros pasirodymu lietuviškoji kultūra viešai pareiškė 
savo teisę egzistuoti. Konkretus jos ženklas buvo lietuvių 
kalbos vartojimas šeimoj, bažnyčioj, mokykloj. Tiesa, lietu- 
viškai prabildavo bažnyčioje ir senosios lenkiškosios kul- 
tūros žmonės, bet lietuvių kalba jiems rodės primityvi, 
laukinė, tik priemonė susikalbėti su liaudimi; ilgainiui ji turėjo 
užleisti vietą aukštesniajai — lenkiškajai. Lietuviškosios kul- 
tūros pionieriai ir skyrėsi kalbos atžvilgiu tuo, kad lietuvių 
kalba jiems buvo lygiavertė su kitomis, o Lietuvos gyvenime 
ji turėjo gauti pirmąją vietą. Dėl to susipratėliai ir skatino 
kalbą pamilti, pažinti, jos mokytis ir ją vartoti viešame ir pri- 
vačiame gyvenime. Jaunoji lietuvių karta stengėsi pirmiausia 
išmokti lietuviškai ir knygeles ar brošiūrėles rašyti taisyklin- 
gesne, gražesne kalba. Visa šita lietuviškoji karta buvo užsi- 
krėtusi filologija. 

Kad ir su tokiais kukliais reikalavimais, kad ir rodydama 
didelį taikingumą, lietuviškosios kultūros karta neišven- 
giamai turėjo susidurti su tradicinės lenkiškosios kultūros ir 
iš antros pusės okupaciniais rusų politikos interesais. 

Santykiai su rusais greitai aiškėjo: svetimi lietuviams 
buvo jų norai, svetimi ir patys žmonės. Su jais tegalima 
apskritai tik kova. 

Sunkiau apsispręsti dėl tradicinės lenkiškosios kultūros. 
Toji kultūra buvo svetima, bet žmonės, jai atstovaujantieji, ja 
gyvenantieji, kilimo buvo daugumas tie patys lietuviai, tik 
dažniausiai aukštesniojo luomo. Dėl to visai suprantamos 
lietuviškosios kultūros pionierių pastangos prisišaukti ba- 
jorus, kad pamestų svetimuosius ir sugrįžtų Lietuvai tar- 
nauti. Ištisas dvi dešimtis metų aukštesnysis luomas buvo 
šaukiamas į talką. Paskutinės ir didžiausios pastangos tai 
buvo kun. Dambrausko 1902 m. viešas raštas (Glos litwindw 
do mlodej generacji magnatėw, obywateli i szlachty na 
Litwie — Lietuvių balsas jaunajai Lietuvos didikų, dvari- 
ninkų ir bajorų kartai). Jei ne seniai, bent jaunoji karta buvo 
mėginama prisišaukti. Už Lietuvos bajorus atsakė tada Dr. 
Czorkowskis brošiūra Przenigdy (Niekados). Tasai „nieka- 
dos“ nulėmė pagaliau ir lietuvių jaunosios kartos santykius 
su Lietuvos bajorais. Beliko lietuviškosios kultūros kryptį at- 
remti tik į liaudį ir pačią liaudį kuo skubiausiai kultūrinti. O 
tarp dviejų kartų, tarp lietuviškosios šviesuomenės ir lenkiš- 
kosios, nebeliko kontakto. Tarp jų beliko tik kova, kuri buvo 
jau varoma nuo pat pirmojo viešojo lietuvių pasirodymo. 

Toji kova, tiek su rusais, tiek ir su lenkiškąja kultūra, 
Kauno ir Vilniaus gubernijoje buvo ypačiai sunki. Šiose 
gubernijose mokykla buvo pavesta didesnėms rusų užma- 
čioms. Mokytojas tegalėjo būti tik rusas pravoslavas, o 
Suvalkijoje, kuri priklausė Lenkų karalystei, mokyti turėjo 
teisę ir katalikas. Sunkesnė kova čia buvo ir su lenkiškąja 
kultūra, nes teko kovoti su savaisiais bajorais ar iš bajorų 
kilusiais dvarininkais, o Suvalkijoj tos rūšies bajorų maža 
tebuvo, dvarai buvo daugiausia pavesti Rusų esantiems ar 
buvusiems valdininkams. 

Kauno gubernijos sunkioj kultūrinėj kovoj Vaižgantui 
teko vaidinti ne užkulisinio dirigento rolę, jis turėjo eiti visur 
pačios kovos pryšakyje. Šitas pirmasis jo gyvenimo tarpas 
buvo kovojančio klajoklio gyvenimas. Kovojančio su rusi- 

fikacija ir polonizacija, kovojančio dėl lietuvių liaudies kul- 
tūrėjimo. Šita kova paskatino jį rašyti. Ji nulėmė ir jo raštų 
šiuo laikotarpiu tikslus bei pobūdį. 

Noras išsidirbti savą kalbą ir stilių paskatino Vaižgantą 
pradžiai imtis vertimų. Jau 1888 m. verčia kažkokio Rap - 
Kap vaizdelį Kaip poni Andrienė spaviedojos ir kaip reikia 
spaviedoties (VM, F. 58). Tais pačiais metais nusirašinėja 
Einoro pasakėčią Apie medžių karalių, apie kerdį ir kipšą. 
Paskui verčia iš Dalio, Tolstojaus, Puškino, Šmidto, Fedro, 
Ig. Chodžkos ir kt. Patriotinį Chodžkos Kęstučio mirties 
vertimą, Matyt, skyrė spaudai. Tačiau jis liko nebaigtas. 

Sykiu su vertimais ir pats mėgina rašyti. Pirmieji iš- 
spausdinti rašiniai buvo publicistiniai. Anksčiausias — iš 
Svėdasų nusiųsta 1889 m. Varpui korespondencija apie vals- 
čiaus gydytojus. 

Šalia publicistikos imasi verstinių vaizdelių. Išspausdintų 
pirmiausia randame iš Senkevičiaus verstą Būk palaiminta, 
indų legendą. Vaižganto išverstą Jablonskis ją pasiuntė į 
Varpą (1895). Kitais metais rodosi ir daugiau jo vertimų 
Tėvynės sarge: J. Chrąszcewskaitės „Pasaka apie Saulytę“ 
(1896), Saltykovo (Ščedrino) „Judas Išdavėjas“ (1896). Ir 
paskesniais metais nemeta vertęs iš Junošos (,,„Anūkas“, 
Žinyčia, 1903), Čechovo ir kt. 

Bet dar prieš 1896 m., kada buvo išspausdinti keli jo ver- 
timai, Vaižgantas griebiasi ir originalinės kūrybos, nors ir ne- 
Spausdina. Kai ką parašo rusiškai ir siunčia laikraščiams. O 
lietuviškų originalinių dalykų tais pačiais metais pirmiausia 
randam Tėvynės sarge vaizdelį „Šventadienį karčiamoje“, 
kituose nr. dviveiksmę komedijėlę „Nepadėjus nėr ko kasti“, 
monologą „Negryną sąžinę“ (1900). Šiam laiko tarpui pri- 
klauso ir daugiau sceninių veikalėlių: ,,Tik tai niekam nesa- 
kyk“ (1903), ,,Namai pragarai“ (1905) ir paskiau „Žemės ar 
moteries“ (1913) 

Sceniniai veikalai savo gausumu iš pradžios persveria 


21 


visus kitus. Antroje eilėje eina alegorijos: Dėdė lapę nušovė 
(1896); Mūsų tėvynainiai (1902), Pelėsiai (1903), Vapsva, 
vabzdžių karalaitė (1904); Vebronių buitis (1905 m. parašyta, 
bet išspausdinta tik 1913 m. Vaivorykštėje). Vaizdelių ma- 
žiausia: Bevardžiai (104), Visavaldis (1905), nors parašyta 


buvo ir daugiau. 

Sceniniai vaizdai 


Gyvenamojo laikotarpio aktualijos. — Ateities literatūrinio 
Žmogaus eskizai. — Tautosakinės formos mėginimas. — Iš sceni- 
nio žanro. 


Sceninius veikalus Vaižgantas pradėjo rašyti didakti- 
niais sumetimais. „„Sceniškus vaizdelius, lygiai, kaip ir Na- 
mai pragarai, rašiau ne tiek scenai, kiek pasiskaitymui, ten- 
dentiškai moralizuodamas, kaip kokį straipsnį — 
korespondenciją rašydamas. Taip į juos reiktų ir žiūrėti. Vėp- 
sotojų kritikos nenorėčiau priimti, nes ne jiems skyriau“. (10) 

Tais veikalėliais Vaižgantas kreipiasi į lietuvius, jų pačių 
gyvenimą rodydamas: nagrinėja blaivybės, prietarų temas, 
pasidavimą išnaudotojams, šeimos sudarymą. Juokiasi iš 
šeimos, sudaromos ne meilės, o biznio pagrindais („Žemės 
ar moteries“). Juokiasi iš pragobėlių, kurie tariasi pralobsią 
užkeiktų turtų ieškodami (,„Nepadėjus nėr ko kasti“), skau- 
džiai pasmerkia elgetą, kuris savo suelgetautus pinigus 
dedasi pas žydą, nepasitikėdamas lietuviais; plaka pasi- 
davimą svetimoms miestiškoms įtakoms (,,Namai pra- 
garai“). Sykiu skatina nusikratyti atėjūnais, kurie žudo kraš- 
tą morališkai ir ekonomiškai. Tam reikalui jis sukuria eilę, 
tiesa, jau ne naujų, tipų: kaimo žydo, kaimo siuvėjo, gaspa- 
doriaus, jo žmonos, kaimo apviltos mergaitės, kurie bus toki 
dažni mūsų literatūroje. 

Ir savo rašymo tikslais ir savo rodoma medžiaga Vaiž- 
gantas pratęsia Valančiaus literatūrines tradicijas, antra, sce- 
niniuose vaizdeliuose jis kelia tuos pačius klausimus, kurie 
tada buvo aktualūs ir periodinėje spaudoje. Dėl to nors lite- 
ratūrinio meno vaizdeliuose nedaug, bet jie yra to meto gyve- 
nimo dokumentas. Tuose dokumentuose yra užfiksavęs ir 
kai kuriuos lietuvių dvasios bruožus, kurie netrukus pradės 
reikštis lietuvių gyvenime bei literatūroje. Vaižgantas lyg 
užbėga už akių. 


Tuo atžvilgiu pažymėtinas tipas kaimo išgamos, išpe- 
ros, kurio dvasioje sykiu su gamta ir jos peripetijomis pra- 
deda reikštis nerimastis, tolių ilgesys ir noras įsipinti į visuo- 
tinį kosmo dinamizmą. Jis užkrečia nerimasčiu ir visą 
apylinkę. Tokis žmogus tai ,Nepadėjus nėr ko kasti“ epizo- 
dinis veikėjas Aleksys. Jį, lygiai ir tos rūšies tipus, gerai 
būdina paties veikalėlio eilinis kaimo atstovas: 


Ateis šventvakaris: viskas nutyla; ruošies, kur ant 
prieklėčio sėdęs ir į vakaro tylą įsiklausęs, paskutinę 
pypkę ištraukti ir ramiai sau atgulti, — o čia: kad užstaugs 
kokioje pamiškėje ar palaukėje, net visi viduriai persi- 
verčia, ir sudiev miegai! Širdis ima mausti, perima toks 
neramumas, kad net nakties tamsumo baisu pasidaro. 
Žiūri, ne tu vienas tebenemiegi: štai, ir kitas beklaidžiojąs 
po sodžių. Apsidžiaugęs, prisidedi, ir jau dviese eini, neži- 
nia kur. Toliau ir trečias... Sakyk, koksai velnias tavy 
sėdi, kad kelinti, štai, metai visą sodžių neramini? 


Ir pats Aleksys pasiaiškina: 


Aš ir pats nežinau! Gal tas pats, kaip ir jumyse; 
tiktai aš pirmas pajuntu šitą neramumą ir širdies mau- 
dimą. Kol dirbi, dar nekas; bet kai ateina šventvakaris, 
užžiba žvaigždės, sučirška svirpliai, — taip ir ima 
traukti kur į platų lauką, ant pat aukštojo kalno, kur 

aali debesis skaityti, arba į girią paslaptingų traškėjimų 
klausyti... Klausais, klausais ir užkauki, kaip vilkas 
vienuolis... Kad įsižiūriu į debesis, atrandu ten daug 
navatnų daiktų, dideliausius miestus, erdvius rūmus 
aukštais bokštais; šimtus visaip supainiotų gatvių; būrių 
būriais traukiančius Žmones, pėsčius ir važiuotus; visi 
eina, bėga... Tada man matos, kad aš kartu einu, sku- 
binuos, ir taip man ramu, linksma pasidaro, kaip kad 
gimtoje vietoje atsirasčiau... Kažkokia neramumo 
dvasia man kalte kala: eik, bėk toliau, toliau... Kur? 
Pats nežinau; bet tik toliau, nors į pasaulio kraštą... 
Ne, aš čia ilgai neištversiu. 


Šitas žmogus yra prototipas netrukus į lietuvių litera- 
tūrą Įžengsiančiam neramuoliui, kuris pajus ryšius su gamta, 
verčiančia nuolatos nauja ieškoti, ir kuris ateis su Krėve (Vai- 
norus) ir Šeinium (Kuprelis). Čia pradžia tam nepasiten- 
kinimui, kurį, Aleksio žodžiais betariant, ir kiti šio laiko- 
tarpio inteligentai jau pradėjo jausti, bet dar ne taip stipriai. 
— O netrukus pasirodysiantiems literatūroje gamtininkams 
Vaižgantas duoda kitą prototipą. Tai jo Senelis Lietuvis 
„Paskutinį kartą“ monologe. Senąjį ąžuolą nukirtus, ir 
Seneliui su skaudama širdim ir pabarimais dabarties vaikams 
belieka tiktai keliauti į kapus. Tiesa, panašus lietuvio suta- 
pimas su gamta ne naujas mūsų literatūroje (Daukantas, 
Baranauskas, Vienažindys, Maironis). Bet naujos yra 
pastangos sudaryti tų santykių realų literatūrinį vaizdą — 
personažą. Vaižgantas jį apipavidalino dar labai primityviai. 
Netrukus tokio personažo idėja susiras Krėvės kūryboje 
meniškiausią išraišką (Lapinas). 

„Paskutinį kartą“ monologas yra įdomus ir formos at- 
žvilgiu. Čia sąmoningai mėginama paimti rašytinei literatūrai 
tautosakos formą. Čia Vaižgantas praktiškai mėgina parodyti 
tai, ką prieš dvejus metus teoriškai teigė, spausdindamas 

kun. Sabaliausko straipsnį apie „Rūtą lietuvių dainose“, kur 
buvo skatinama griebtis dainos formos. Sąmoningai varto- 
damas liaudies pasakojimų formą, Vaižgantas ir L. Girai, pra- 
dedančiam poetui, pataria sekti tautos dainų rašymo būdu 
(plą. VM. E. 118, 69). Taigi ir formos atžvilgiu Vaižgantas 
buvo vienas iš pirmatakų netrukus ateisiančiai į literatūrą 
liaudies dainų ir padavimų formai, vartojamai sąmoningai, 
kaip stilistinei priemonei. 

Jaunesnės kartos rašytoja Šatrijos Ragana tą Vaižganto 
mėginimą entuziastiškai sutiko: 

„Negaliu neišreikšti didžio džiaugsmo, kurį turėjau, skai- 
tydama monologą apie senį ir medį. Parašytas teip gražiai, 
jog atsiskaityti negalima, ypač tos eilės ant galo. Skaičiau tai 
seniai vasaros laike, o ligą šiol vis man skambi ausyse: ,„Suk 
rožančių“ ir t.t. Nors, žinoma, ne dėl padėkavonės rašyta, 
bet kas man darbo? Aš iš savo pusės jaučiu priedermę padė- 
kavoti už pasigėrėjimą, suteiktą tuo Vargdieniu.(12) Bet tuo 
pačiu metu Vaižgantui į akis p. Ūkiškis, matyt, kitokio nusi- 
teikimo žmogus, sakė, kad tokiais rašiniais publikai patikti 
negalės“.(13) 

Pats Vaižgantas savo sceninius dalykus netrukus 
menkai tevertins. Pasiuntęs prof. Būčiui ,,Namus pragarus“ 
ir belaukdamas jo kritikos, rašo kun. Dambrauskui: 

„Namai Pragarai“ tokie niekai, kad net sarmata. 
Padarysiu iš jų porą sceniškų vaizdelių ir gana“.(14) Bet apsi- 
galvojo ir nusprendė leisti juos tokius, koki buvo 
parašyti.(15) 

Ir paskiau 1915 m., pasirodžius scenos vaizdams nauju 
leidimu, A. Jakštas atestavo juos labiau rezervuotai.(16) Ge- 
riausiu veikalėliu Jakštas palaikė „Žemės ar moteries“? 

Pati Vaižganto pasirinktoji draminė forma rodo, kad 
Vaižgantas dar nebuvo savosios formos susiradęs. Netrukus 
ją visai pametė, nes ji buvo svetima iš esmės Vaižganto 
pasaulėvaizdžiui. 

Vaižganto alegorijos 


Alegorijos žanras ir epocha. — Dėdė lapę nušovė: Lietuva ir 
Rusai; senosios Lietuvos neveiklumas ir jos valdovo idealas; tauto- 
sakinis pasakojimo formos vaizdingumas. — Pelėsiai: Lietuva ir 
lenkybė; jaunosios Lietuvos veiklumo pradžia. — Vebronių buitis: 
Valdytojai ir valdiniai; valdiniai maištininkai ir valdiniai avys; maiš- 
tininko drama; aprašomasis ir protaujamasis elementas formoje. 
— Kaip Jonas su Petru kiaules ganė: Ir vėl valdytojai ir valdiniai; 


valdytojų biurokratų tipai; formos artėjimas į vaizdelį. — Vapsva 
vabzdžių karalaitė: Apskritai žmogus ir gyvenimas; žmogiškojo 
džiaugsmo komitragedija. — Bevardžiai: Iš alegorijos į vaizdelį. 


Daug artimesnė Vaižgantui alegorijos forma. Alegori- 
jos forma tiko pačiam amžiui. Ji tinkamiausia, kada šalyje 
nėra laisvės tiesiog pasisakyti, kada mintis reikia slėpti. Prisi- 
mindamas rusų cenzūrą, dar 1865 m. I. S. Aksakovas 
charakterizavo rašytojo padėtį: „Autorius, sėsdamas prie 
darbo, galvojo ne apie tai, kad kiek begalėdamas aiškiau iš- 
reikštų savo nuoširdų įsitikinimą, arba kad kiek begalė- 
damas pilniau ir tiksliau atiduotų visuomenės teismui savo 
doktriną, bet tik apie tai, kad kaip nors kontrabandos keliu 
Prašmugeliuotų savo mintį pro cenzūros sargybas, — ir 
Mintis patylomis skverbėsi paslėpta po dviprasmiškais posa- 
kiais“.(17) Nors leidinys eis be cenzūros, bet jau viena tokia 
Visuomeninė aplinka sužadina rašytojui nusiteikimų griebtis 
dviprasmiškos formos. Ir Vaižganto alegorijose netiesioginė 

prasmė dažnai taip paslėpta, kad vietomis sunku net iššif- 
ruoti. Antra dar svarbesnė priežastis, kodėl Vaižgantas grie- 
bėsi alegorijų, tai įgimtas Vaižganto palinkimas į alegoriją. Jis 
pats uoliai skaitė pasakėčias, prašėsi net kun. Dambrausko 
Krylovo „basnių“, vertė Lemanskio pasakėčias. Damb- 
rausko patariamas, rašė į Rusų laikraščius sakmės forma 
apie lietuvių klausimą.(18) 


Viena Vaižganto lietuviškųjų alegorijų dalis yra poli- 
tinės, taikomos lietuvių tautinio gyvenimo priešams, kitos 
visuomeninės ar asmeninės, taikomos patiems lietuviams ar 
sau. 

Visų Vaižganto alegorijų prototipas yra pirmoji Dėdė 
lapę nušovė, parašyta dar 1896 m. Ji rodo ne tik Vaižganto 
kūrybos linkmę, bet ir meniškai vertinga yra tiek, kad verta ji 
smulkiau paanalizuoti. 

Alegorijoj tiesioginė prasmė yra pavidalas, kuriuo 
pridengiama netiesioginė prasmė — idėja. Ir kyla klausimas, 
kiek nagrinėjamoje alegorijoje yra gili idėja, kiek meniška 
forma ji užmaskuota? 

Nagrinėjamoj alegorijoj sekama apie Šventkiemių gyve- 
nimą prie Šventosios upės. Savo vyresniuoju išsirinkę dorą 
ūkininką Nikodemą. Jis taip visais rūpinęsis, kad praminę jį 
Dėde. Šventkiemių sodžiuje auginę daug žąsų. Atsiradęs 
lapinas, Šventkiemiai tuojau pastebėję, bet nusprendę: 


— Tegu sau. Kurgi ir lapinas dėsis? Žalos jis mums 
nedarys, nes jis gudrus: artimųjų kaimynų nenorės 
supykinti. 

Kol lapinas mažus vaikus turėjęs, viskas buvę ramu. 
Tik tolimieji kaimynai skųsdavęsi. Tie įspėdavę: 

— Ei, sakydavo: išvaikykite jūs savo kaimyną, kad 
paskui nereikėtų patiems graužtis... 

Bet Šventkiemiai tik juokęsi: 

— Kaip, sako, dabar kaimyną su mažais vaikais iš 
tėvynės ištremsi? 

— Ar mes maskoliai, ar ką? 

Atėjęs ruduo. Šeimininkės pradėję žąsų pasigesti. 
Šventkiemiai susitarę pamedžioti. „Bet argi mūsiškiai 
veikiai padarys, ką sumanę?“ Lapinas su visa šeimyna tuo 
tarpu visoms žąsims sprandus nusukę. 

Dėdė Nikodemas per visą naktį galvojęs ir ryto metą 
išėjęs prie nusmaugtų žąsiukų. Tik kitą vakarą Švent- 
kiemiai pamatę grįžtantį Dėdę ir parvelkantį lapę. Ir 
pasklidęs visur gandas, kad Dėdė lapę nušovęs. 

— Aš kaimynus smaliūgus pavaišinau žąsiena su 
prietaisais; išalkę, daugiau nieko nebegaudami, turėjo 
senąsias papjovas suėsti ir ėdę ėdę pastipo. 

— O kad ai šitaip ir lapinas? — pagailestavo sodie- 
tis. 

— Nebeskaus ir taip: savo paties smarvės pabūgęs, 
išsinešins už žalių girių, aukštų kalnų, tol... bent kur į 
Viatką. 


Nesunku čia atspėti netiesioginė prasmė: Šventkiemis 
— Lietuva, Lapinas su šeima — Rusija. Ir atvaizduota alego- 
rijoj visa Lietuvos ir Rusijos santykių istorija. Idėjiniu atžvil- 
giu gali stebinti būdas nusikratyti tuo Lapinu — ne nušauti, 
nes atvira kova neįmanoma, ne savyje užsidaryti, bet tam 
tikra klasta iš vidaus sugriauti Rusijos galybę. Paleisti jiems 
dvasinių nuodų, kaip tos Alpuharos maurai, kaip Konradas 
Valenrodas. Žinoma, lietuviai savo kovose dėl kultūros 
negalėjo demoralizuoti rusų. Bet kai kas (pvz., Moskouskija 
Viedomosti redaktorius Katkovas) tikėjo, kad rusų nihiliz- 
Mas ir socializmas esąs sąmoningai lenkų įveistas rusams 
morališkai sugniužinti. 

Gali stebinti ir tas drąsus autoriaus orientavimasis Euro- 


29 


pos situacijoj ir pramatymas, kad Lapinas turės nešintis net į 
Viatką. Šiuo atveju Vaižgantas yra tokis pat, kaip Kudirka, 
skelbdamas, kad maskoliai sugrius, bevažinėdami savo 
darbo tiltais; kaip Vištelis, skelbdamas, kad pageidaujama 
Lietuvai atmaina ateis, tik ne iš pietų pusės, bet iš pačios 
„Meškorijos“. 

Gali imponuoti ir tas jauno rašytojo, tik pradėjusio, 
didelis pastabumas, su kuriuo jis sugavo lietuvių tautos cha- 
rakterio geruosius ir bloguosius bruožus: geraširdiškumą, 
ramumą, religingumą, bet sykiu neveiklumą, neprierangą, jau 
Žemaitės išreikštą Kurmelio paveikslu. Tik Vaižgantas nesi- 
tenkina, neveiklumą konstatuodamas. Siūlo priemonę juo 
nusikratyti: duoda Dėdę Nikodemą, Lietuvos valdovą. Vaiž- 
gantui, gryno kraujo ir kaulo demokratui, imponavo ne 
masės, bet atskiros asmenybės, kurios turi masėms vado- 
vauti. Tad kokia ta asmenybė, kokis Vaižganto valdovo 
idealas? Jo dėdė Nikodemas doras, teisingo būdo, rimtas, 
niekų neplepąs, ką išgalvojęs tuojau vykdąs, apie tai niekam 
nesiskelbdamas ir savęs nesigailėdamas. ,„Priešininkus bebai- 
dydamas, pats buvo ramumo netekęs, bet džiaugėsi, sodžiui 
ramumo davęs“. Sodžius jo ne tik klausė, bet gerbė ir 
mylėjo. Jis pagaliau ne pats užsimetė sodžiui: jį rinkte 
išrinko. Tai tokis pat valdovo idealas, kokį vaizdavo tuo 
pačiu metu Pietaris Algimante, ir nė iš tolo nepanašus į 
Krėvės valdovus. Suvalkiečio patriarchališkai romantiška 
ideologija Vaižgantui buvo artimesnė kaip dzūko maištingas 
individualizmas. 

Tie Rusijos ir Lietuvos santykiai, kurie čia parodyti 
Lapino ir Šventkiemio forma, paskui kartosis įvairiais kitais 
pavidalais, kol prieis Pragiedruliuose Žiemos ir Piliečių san- 
tykius. Bet nuotaika, išsivadavus iš Lapino ir Piliečiams išsi- 
vadavus iš Žiemos, tokia panaši ir atvaizduota su tokia pana- 
šia dinamika, kad šitą alegoriją galima laikyti nuotaikos 
prototipu Pragiedrulių Žiemai. Tiktai čionai Vaižgantas į tą 

kovą su Lapinu pažiūri kaip į kovą, kovojamą Žmogaus pa- 
stangomis, o Pragiedruliuose jau kovoja tiesiog gamtos 
gaivalai. 

Lapės alegorijoje jau matyti ir aiškūs Vaižganto kūry- 
biniai sugebėjimai, sugebėjimai sudaryti plastiškus pavidalus 
ir masines dinamines scenas, paspalvinti jas humoru, kartais 
net švelniai trivialiu. Tiek atskirų pavidalų, tiek masinių scenų 
vaizdai, tiek pati humoriška švelniai triviali nuotaika yra labai 
artima natūrinio žmogaus kūrybai, pasakoms. Antai, į fi- 
gūras Vaižgantas pažiūri ne objektyviomis, taip sakant, opti- 
nėmis akimis, bet subjektyviomis, fantazijos akimis. Kaip 
vakaro prietemoje pakelės medis pavirsta baisingu plėšiku, 
taip Vaižgantui prieš besileidžiančią saulę piemenėliai pavirs- 
ta milžinais, milžines karves ganančiais. Ir Dėdė Nikodemas, 
eidamas nuo saulės pusės, atrodė tokis pat milžinas. O masi- 
nėse scenose, pastebėjęs judėjimą, Vaižgantas tą judėjimą 
dar labiau sudinamina. Sudinamina ligi grotesko. Gauni tokį 
įspūdį, kaip žiūrėdamas greitesniu tempu sukamos kino 
filmos. Ta Vaižganto mėgstamoji priemonė yra gausi ir 
pasakose. Vaižganto pasakojimo menui ir jo giminiškumui su 
tautosakinėmis formomis pailiustruoti gali eiti šie du frag- 
mentai — iš Vaižganto ir iš pasakos. 


Raudona, didelė, kaip trikojos dugnas, saulelė jau 
slinko žemyn. Jos spinduliai tryško į visas puses, rau- 
donai nudažydami debesis. Gyvų ir negyvų daiktų 
šešėliai ėjo ilgyn. Piemenėliai pavirto milžinais, milžines 
karves po pievą ganančiais... 

— Žia, sako: o kas tenai ką velka? 

— Egi, nugi! — atsiliepė kiti. — Palaukime. 

Iš tolo, nuo pat saulės, dideliais žingsniais žengė 
milžinas. Ant peties nešėsi pagaikštį mažiausia nuo 
keliolikos sieksnių. Vyrai greit pažino, jog tai buvo 
Dėdė Nikodemas su savo „pagaliu“... 

— Dėdė lapę nušovė!! 

Netikėtos regyklos pavilioti žingeidūs piemenėliai 
grūdos už vyresniųjų, visai jau pamiršę savo gyvulius. 
Nebesuturimos kiaulės visų pirma namo parruseno ir 
netikėtai visus pašalius apniko. Ūkininkės, nesitikė- 
jusios taip anksti gyvulių pargrįžtant, ramiai kitur triū- 
susios, proto nebteko, šen puolo, ten puolo, gynė nuo 
nemandagių čiukų visa, kas buvo ne vietoje padėta ir 
jau jau apuostoma. O visų lūpose buvo: 

— A šelmiai piemens! Bus jums, bus jums! 

Ir būtų buvę, kad pačių ūkininkių, ką ūkininkių — 
viso sodžiaus akys nebūtų netikėtai nukrypusios į ulyč- 
galį. Piemens, nebtekę kiaulių, puolo persigandę, 
paskui jas, tik neatsiprašinėdami įpykusių ūkininkių, o 
šaukdami iš tolo: 

— Dėdė lapę nušovė! Dėdė lapę nušovė!... 

Tokią naujieną išgirdusios, ūkininkės nebeturėjo 
laiko ne tik rykščių susiieškoti, bet nė žodžio pabau- 
dimui rasti. Visa palikusios kiaulių valiai, iškurnėjo iš 
kiemų, kelyje vos bepaklausdamos: 

— Kame, kas, kaip? 

Piemens, taip pat atgal bėgdami, uždususiais 
balsais nedaug ką tegalėjo aiškinti. Šunes, supratę, kad 
žmonės ką vejasi, ausis suglaudę, kaip iš švaistyklės, 
ištrūko pirma bėgti. Taip, ką bežiūrint, gale sodžiaus 
susirinko kone visi gyventojai ir apspito lapę. 

— Žiūrėkite gi, moterėlės: nebegyva!... 

— Ogi rudumas!... 

— O uodega! 

— O švelnumas! 

Ir kaip pradės kiloti, kaip pradės vartyti ir žiūrinėti 
visur, kur dera ir kur nedera, kaip žydui kromą atrišus, 
beklegėdamos, besikumščiuodamos, tai viską pasaulyje 
užmiršo.(19) 


Pasakoj: 


Sodžiuj buvo veseilia. Nuėjo žvirblys su vilku į 
sodžių, liepė vilkui įlįsti į kanapes ties langu — ir pats 
žvirblys tupi kanapėse, o vasaros laiku langai atidari- 
nėti, susėdę žmonės apie stalą, geria, valgo juokias. 
Kur bus nebuvęs žvirblys purst! ir įlėkė pro langą ant 
stalo, pradėjo mėsą lesti: čak! čak! Pamatę bobos pra- 
dėjo šaukti: ,Žvirblys, žvirblys lesa mėsą!“ Vesel- 
ninkai, viską pametę, pradėjo žvirblį gaudyti. Žvirblys 
purst! pakilo į palubį, pradėjo po trobą lakioti, o vesel- 
ninkai sukilo visi gaudyti žvirblį po trobą. Žvirblys iš 
trobos į bukavą, iš bukavos į priesienį: gaudo veselnin- 
kai žvirblį, o vilkas tuo tarpu drykt! pašoko ant stalo, 
pradėjo ėsti mėsą ir ragaišius — ėda kiek norėdamas. 
Kur bus nebuvusi pamatė moteriška, kad vilkas ant 
stalo, pradėjo šaukti: „„Vilks, vilks!“ Tie, pametę žvirblį 
gaudyti, puolė prie vilko. Vilkas pro langą drykt iššoko, 
visa ko priėdęs, o žvirblys pro duris purst! išlėkė, ir 
abudu nuėjo atgal į mišką. (20) 


Alegorijos žanru talentingai pradėjęs fiksuoti politinį ir 
tautinį Lietuvos gyvenimą, ir toliau Vaižgantas to žanro 
nemetė. Jau pirmoje alegorijoje pastebėjęs lietuvių neran- 
gumą ir apsileidimą ir toliau alegorijomis ragina pakirsti iš 
apatijos ir nieko neveikimo. Sykiu rodo sritis, kuriose tas 
veiklumas turėtų būti pritaikintas. 1903 m. Žinyčioje išspaus- 
dintuose ,,Pelėsiuose“ rodo Lietuvą kaip apleistą ūkį, 
pavietę, tamsų, be saulės sandėlį, kuriame pilna pelėsių. Tie 
pelėsiai pūdo sienas. Iš pačios alegorijos būtų dar neaišku, 
kas tie pelėsiai. Tad Vaižgantas post scriptum deda pastabą: 
Pavietis — Lietuva, pelėsiai — lenkai. Reiktų tik prakirsti tam 
paviečiui langus, kad saulės spinduliai pelėsius išnaikintų. Bet 
senasis ūkio šeimininkas, kaip ir anie Šventkiemio gyven- 
tojai, nieko nedaro. Tik jaunoji karta, naujasis šeimininkas 

įsako „iškirsti langelius ir iš pietų ir iš rytų pusės, idant 
šviesos įeitų. Pelėsius nutrinti sausai, sieną paskui ištvilkyti 
vandeniu ir ištepti kerosinu. Duris laikyti atviras, idant oras 
mainytųsi ir grynintųs“.(21) Jaunasis šeimininkas ir kitose 
srityse rodos paslankus. 


Daviau į penkiolika įsakymų: mano brylių nugrie- 
busią šaką nugenėti, mano batus drėkinančią žolę nuo 
tako nuvarpyti, tvorų spragas, kad svetimos bičiulės 
nelandžiotų, užtaisyti; nuplyšusias  kūties duris 
prikalti.(22) 


Kad ir mažas tai darbas, bet vis dėlto judėjimas, krutė- 
jimas, kurio nebuvo parodę Šventkiemio gyventojai. Tai atsi- 
liepimas, nors kitu tonu, į ankstesnįjį Kudirkos balsą „Kelkite, 
kelkite“, skatinimas į tą dinamiką, kurios rodės pasiilgęs 
Aleksys. 

Dar daugiau to nerimo ir dinamikos Vaižgantas davė 
Vebronių buities alegorijoj, kurioj atsispindi politiniai 1905 m. 
įvykiai, privertę rusų biurokratus sušaukti dūmą. Nors ta 
dūma ir nedaug tereiškė praktiškame valdyme, bet audrino 
žmonių psichologiją. Žmonių susipratimas kilo, nepasiten- 
kinimas augo. Vaižgantas rodo tą psichologinę valdovų ir val- 
dinių nuotaiką ir sykiu jų dramą. Pasakėčios pavyzdžiu lite- 
ratūrines formas paima iš gyvulių gyvenimo. Žiemkentė 
kiaulė pasakoja apie likimą dvejopų kiaulių: peniukšlių ir 
žiemkenčių. Užvaizdas gerai šeria peniukšles, o žiemkentes 
badu dvasina. Jos tegali tik žviegti į valias. Bet jų kaimynės 
gerosios avys tyliai kenčia. Tik kada ir avys jau pradeda 
bliauti, tada valdovai ryžtasi sušaukti seimą. Tačiau seime 
visa nusprendžia peniukšlės, o avys į seimą net nepakviečia- 
mos, kad pačios pasisakytų, kas joms geriau. Šitoje pasakė- 
čioje jausti konkretusis Rusijos gyvenimas, bet, antra vertus, 
Vaižganto pajėgta taip charakterizuoti pasakėčios dalyviai, 
taip sutipinti, kad pasakėčia pavirto vaizdu apskritai san- 

tykių tarp pavergėjo ir pavergatojo, tarp piliečių sūnų ir posū- 
nių, nelygiai traktuojamų valstybėje. 

Autoriui pavyko iškelti pavergėjo psichologijos vieną 
antrą bruožą. Daugiau jų iškėlė jau proteguojamųjų — pe- 
niukšlių. Tas didelis jų savim pasitikėjimas („jei ką peniukšlė 
pasako, tai tik nebeužginamą tiesą“. VI.19), ta panieka posū- 
niams žiemkenčiams, tas pasišovimas žiemkenčių reikalus 
svarstyti, jų pačių nesiklausant — Vaižganto iškelta ryškiai ir 
įtikinamai. Tačiau geriausiai pastebėta žiemkenčio, paverg- 
tojo, posūnio psichologija. Pastebėta, kaip maištininko nusi- 
teikimus sukelia nelygus traktavimas, represijos prieš tuos, 
kurie pradeda skųstis alkani esą. 

„Kad sumanytumei, bėgtumei ir žarnas šiurkštaširdžiui 
iltim išleistumei, toks gema noras keršyti. Gema atkaklybė 
padaryti priešingai, gema neapykanta visos tvarkos. Čia ir 
yra šaltinis opozicijos, kuri pastumiama iki anarchijos. „Šalin 
tvartail... Laisvės! Laisvos kovos už būvį!“ “.(23) Ir išverčia 
duris, svaigsta laimėjimo entuziazmu, bet jis neilgas: po jo 
eina desperacija, nusivylimas savo jėgomis, kada gyvenimo 
nepasiseka pataisyti. Ir kyla noras atgal į vergiją, kur bent 
pelų gauni. O jeigu dar pavergėjas parodo jovalo kibirą... ,,... 
Sviete tu mano! kokiu tai gyvuliu bepavirsti, kada pilvas, o ne 
galva, ne širdis ima tavimi valdyti! Laisvę, savymeilę, visus 
prakilnius jausmus ir troškimus atiduodi — už kibirą jovalo: 
kasdieniniai tavo protestai baigiasi ta pačia kapituliacija dėl 
kibiro jovalo“.(24) 

Tai žmogaus, to nerimstančio, į laisvę besiveržiančio, 
drama: materialinė gėrybė nustelbia dvasinę. Materialines 
sąlygas tautos ir žmogaus savarankiškumui palaikyti ar nu- 
stelbti Vaižgantas įvertino labai realiai. Ekonominis savaran- 
kiškumas palaiko ir dvasinį savarankiškumą. Ekonominio 
savarankiškumo stoka padaro žmones ne sau žmonėmis. 
Žmoniškumo dar daugiau likę tuose protestuojančiuose, 
maištaujančiuose žmonėse. Jiems tebelikus geresnių laikų 

viltis. Šita ir palaiko jų egzistenciją ir padaro juos laiminges- 
nius ir aukštesnės vertės už tuos, kurie avimis pavirtę, balso 
neišleisdami, duodas vilnas kerpami, kailius bielijami ir 
visiškai suėdami. Valdovai kaip tik juos, o ne avis, ir nori 
jovalu papirkti. 

Šitas idėjinis ir šsichdlogiūis momentas pasakėčią labiau- 
siai daro vertingą. Jo idėjinį vertingumą papildo gyvos cha- 
rakteristikos: 


Prigimtis dovanojo mums tokį apetitą, kurs nieko 
neniekina. Nors ėdesys liesas ir seilių pritrūksta; nors 
nasruose velias ir žandai įsopsta — čepsi visą dieną, kad 
tik pritesėtų duoti; po visą puspūrę kiekvienam pareitų. 
Tik kas ai ir iš to? Pilvai išdrimba, kaip maišės, o rietai — 
vis tiek, kaip šakaliai, kad net geram gyvuliui pasirodyti 
gėda, o apetitas lieka vis tiek nenumarintas. 

Kaip tyčiomis, čia pat už sienelės, į šiaudus pasikni- 
sęs, drypso peniūkšlis, gerų geriausių daiktų neva- 
liodamas. Nebaigato jovalo rūkštis, kaip selyklas girtuok- 
liui, suka nosį, pačios seilės dryksta, patys grobai 
viduriuose rangos.(25) 


Bet jau šita ištrauka rodo čia Vaižgantą linkus apra- 
šinėti, o alegorijos pradžioje dar buvo apsčiai ir samprotau- 
jama. Tik į pabaigą daugiau pasakojimo akcijos, kurios buvo 
gausu alegorijoj Dėdė lapę nušovė. Šitas aprašomasis ir sam- 
protaujamasis elementas sustabdo eigą ir mažina pasakėčios 
vertę. Mažina jos estetinę vertę ir Vaižganto palinkimas į 
trivialųjį, kad ir švelnų, komizmą, kuris čia turi pavaduoti 
pasakėčiai pageidaujamą sąmojį. 

Ta pati politinė idėja eina ir kitose alegorijose „Kaip 
Jonas su Petru kiaules ganė“, parašytoje vėliausiai 1906 metų 
pradžioje, išspausdintoje Vilniaus žiniose 1907 m. Tiesa, 
Vaižgantas sakos niekam šitos pasakėčios netaikęs. Tik ji 
pritikusi Petrui Vileišiui ir Jonui Kriaučiūnui, jo redaktoriui. 

Tačiau autorius čia taip atitrūksta nuo tam tikros vietos ir 
laiko, pakyla aukščiau jų, kad ši pasakėčia pritinka rusų 
administracijos santykiams su piliečiais valdiniais. Ir net dar 
toliau — su lengva ironija joje rodoma psichologija apskritai 
administratorių valdininkų, administratorių be platesnės 
orientacijos, biurokratų, kuriems pavesta „kiaules ganyti“. 

Tokiems administratoriams rūpi pirmiausia, ne kad 
„kiaulės“ turėtų ką ėsti, bet kad jos būtų ramios. Dėl to jie 
subruka kiaules ant dirvono ir kada kiaulės sugula, kad mie- 
godamos lengviau alkį perkęstų, jie patenkinti. Privalgius ir 
patiems maloniau pamiegoti. Bet kada bado spiriamos 
kiaulės pradeda sklaistytis, kada botagais čaižomos pradeda 
šiauštis ir pirmiausia šunis puola, tada administratoriai, ant 
akmenų pasilypėję, bailingai kalbasi: 


— Bene pasiuto... Nors imk ir šaudyk neklauža- 
das... 

— O taip gražiai ganėva! 

— Neduok, Dieve, kiaules ganyti! — pradėjo 
kalbėtis pusverksmiais. — Galvijai kur kas geriau...(26) 


Idėjiškai papildydama ,Vebronių buitį“, ši trumpesnė 
alegorija formališkai jau kitokia. Autorius nesamprotauja: 
tiesiog pasakoja įvykį, kuris skaitytoją labiau suintriguoja. 
Vulgarų sąmojį čia pakeičia gyvos grotestiškos charakteris- 
tikos ir dialogai, aforizmai. Antai, kaip iš vieno bruožo jau 
gali spėti piemenų administratorių bendrą charakterį: 


Mieguisti piemens tylomis sekė: Jonas blusų nuės- 
tas pašones draskydamas; nedamiegojęs Petras — rim- 
tas ir piktas. Neturėdamas ant ko tulžį išlieti, Petras 
ėmė Joną krimsti: 

— Klausyk, Jonai! Kaip tau matosi, ar tu kiaules 
ganysi, ar kiaulės tave vedžiosis? 

Jonas nei negrįžtelėjo. Viena ranka padraskė 

pakaušį, antros rankos pirštą visą į nosį įgrūdo ir 
atrėžė: 

— Tai tu kiaulės uodegos nusitvėręs sekiosi. Aš 
ganysiu. 

— Ir kaip gi tu ganysi? — nesiliovė Petras. 

— Klausimas!... Nubruksiu, kur norėsiu, kur nors 
subrukęs, laikysiu, kol norėsiu, šunimis papiudysiu, kai 
norėsiu, ir namo paleisiu, kada norėsiu. Tai ir bus 
ganymas, — jau supykęs, atkirto Jonas; smarkiai 
patraukė nosimi: tai reiškia didį savo galybės 
supratimą; piktai čiaukštelėjo ilgu smaluotu botagu į 
paravės varnalėšas: tai jau buvo galybės parodymas, 
nes varnalėšų lapai tuoj sudrisko, ir pamulinęs kelines 
aukštyn, tekinas nusivijo kiaules į ulyčgalį.(27) 


Paslėpdamas netiesioginę prasmę, Vaižgantas čia jau 
išeina iš pasakėčios, išeina net iš alegorijos ir artėja į vaiz- 
delį. 

Abidvi alegorijas dar 1906 m. buvo pasiuntęs Šaltiniui, 
bet Šaltinis atmetė daugiau gal dėl politiško jų turinio.(28) 
Tada ,Vebronių buitį“ autorius atidavė Herbačiauskui ir S. 
Čiurlionienei, kad įsidėtų į Gabijos surinktinę knygą. Bet 
juodu, Vaižgantas sakos, nepriėmė. Aiškiaprasmė ,„Vebro- 
nių buitis“ tebuvo išspausdinta tik 1913 m. Vaivorykštėje, o 
labiau paslėptos prasmės „Kaip Petras su Jonu kiaules ganė“ 
jau kitais 1907 m. buvo praleista Vilniaus žiniose. 


Šitomis politinėmis alegorijomis Vaižgantas derinasi į 
Kudirkos ir Dėdės Atanazo politines satyras. Bet aniedu“ 
įeina į konkrečios vietos ir laiko ribas, charakterizuodami to 
meto rusų administratorių ir lietuvį valdinį. O Vaižgantas 
paskutinėmis alegorijomis rodo psichologiją administrato- 
riaus ir valdinio apskritai, išsinerdamas iš konkretaus laiko ir 
vietos. Dar labiau nuo konkretaus laiko ir vietos nutolsta, 

imdamasis jau ne politinių temų, bet rodydamas grynai žmo- 
giškąjį likimą. 

Žmogaus likimas, jo džiaugsmas gyvenimu, nusivylimas 
juo ir skurdus galas yra ta dažna alegorininkų tema, kurios 
griebėsi ir Vaižgantas ,„Vapsvoj vabzdžių karalaitėj“ (1905). 
Žmogaus alegorija, Vapsva, iš saulėtos gamtos įskrido į 
storapilvio valgomąjį ir džiaugės gyvenimo medum, iki persi- 
valgydama ir visus sparnelius bei kojeles sulipdama medum. 
Ir tuo momentu, kada „saulė šviečia, spindulius beria... men- 
kiausi padarėliai ūžia, mala, mylisi ir vieši... tik viena, visų jų 
karalaitė, visų geriausiai apdovanota, čia paunksmyje, 
limpančiame purvyne ritinėjasi ir galo sau laukia“.(29) Paga- 
liau storapilvis triptelėjo „Vabzdžių karalaitę dideliu, vaksu 
perrūgusiu batu, kad net pliaukštelėjo“.(30) 

Šalia orginalinių alegorijų Vaižgantas vertė Lemanskio 
pasakėčias, pasirinkdamas aktualesnes lietuviams ir jų san- 
tykiams su administracija. 

Pereinamasis tarpas iš alegorijų į vaizdelius yra Vaiž- 
ganto Bevardžiai. Juose Vaižganto akys nukrypsta jau į 
lietuvių visuomenės gyvenimo ydas: paskalų leidimą, apšne- 
kėjimą. Tos ydos ir jam pačiam teko pajusti, kada tiek apie jį 
buvo paleista gandų ir skundų, jog net 1902 m. buvo tei- 
siamas. Tuos nežinomus įtarinėtojus, tuos kurmius, pešio- 
tojus iš pasalų, apkalbinėtojus, kerštininkus ir pavadina vienu 
bendru vardu — bevardžiais. Juose dar nematyti griežtes- 
nės Charakteristikos, dar tik gyvai papasakotas įvykis su 
aiškia pamokamąja mintim, pasakyta gale, kaip pasakėčioje. 


39 


Vaizdelių mėginimai 


Tantalo kančios, savos formos beieškant. Tikrojo kelio prototi- 
pas. Konfliktas su visuomene. 


Rašydamas alegorijas, Vaižgantas negali jomis vienomis 
tenkintis, kaip nesitenkino sceniniais vaizdais. Jaučia noro 
rašyti, jaučia pajėgos kurti, tik nesusiranda savo kelio. Kelio, 
savosios normos ieškojimas kankina rašytoją: 

„Tantalo kančias kenčiu, kad imu ką nors rimtesnį 
rašyti!!“ — skundžiasi 1903 m. iš Vadaktėlių Dambrauskui. 
— „Jaučiu savyje dovanas — iškalbą, fantaziją, nujėgimą pla- 
tesnių horizontų, na, net pusėtiną psichišką intuiciją — ir de 
facto kiaurai perregiu stoką sistematiško jų išdirbimo, stoką 
filosofiško jų supamatavimo, stoką tiesiog plikų moksliškų 
apribavimų... Viskas in confuso, nieko užbaigto; est, est, sed 
non vult exire...“(31) 

Kūrybos tikrasis kelias savaime išplaukia. Rašytojo pri- 
gimtis gaivališkai juo pasuka. Tai kelias į vaizdelį, pagrįstą ne 
tik išgyventais, aktualiais dalykais, bet atsiminimais. Tai tikra- 
sis Vaižganto žanras, kurio jis buvo nejučiomis griebęsis dar 
Mintaujoj. Tenai, atitrūkęs nuo Lietuvos, Vaižgantas buvo 
ėmęsis rašyti jaunystės atsiminimus. Rašyti ne didaktiniams 
reikalams, kaip scenos vaizdelius, bet taip sau — kad jais 
pasiilgusią širdį išsakytų ir praeitim nuramintų. Vadinas, 
grynai estetiniais sumetimais, vidaus būtinybės spiriamas. 

Išlikę fragmentai be galo įdomūs anų laikų Vaižgantui 
suprasti. Juose tas pats Vaižgantas, kuris paskiau pasirodys 
— ta pati ideologija, tas pats pasaulio pajautimas, tas pats 
žodžio menas. Jau ir čia savas kraštas pakyla aukščiau už 
asmens reikalus. Jam aukosis visą gyvenimą. Krašto likimą 
pajaučia sutapusį ar bent paralelišką su gamtos likimu. 
Nemuno pakraščių medžiai, kaip ir ankstesniam rytiečiui 
Baranauskui, jam yra lietuvių praeities liudininkai ar net 
patys lietuvius nuo priešų gynę. Jų pasvirimas į vienas kitą, 
pasvirimas į vandens paviršių asocijuoja tą meilę ir santarą, 
kurios trokšta pačių lietuvių tarpe. Su gamta ir pats pasi- 
junta susiliejęs, įsipynęs į ratą judėjimo, bet pastovaus ir 
amžino judėjimo. Iliustracijai praverčia ilgėlesnis fragmentas 
iš nespausdinto vaizdelio, parašyto 1895 m. Mintaujoje, 
išrašomas nieko nekeičiant, kad būtų žymu autentiška net 
pati to meto Vaižganto rašyba. Jame pasakojosi, kaip 
atkeliavo nakčia į Kauną, prisiminė rašytojus, kuriuos įkvėpė 
Kauno slėnis, ir paties vaizduotė bei jausmai susitvenkė: 


Kauno slėnis pavirto beveik į vieną isz arabiszkų 
pasakų vietą, kur prigimtė iszsidabina ne tiktai savo 
marguminais, bet ir auksu. Nedyvai, kad ir visų gra- 
žiausi Szveicarijos kalnai ir ežerai tokiame vaidintuvės 
padėjime nebutų jei užgana padarę. 

Nemislydamas apie miegą ir poilsį, kurio reikėtų 
jieszkoti, besibeldžiant per visą valandą į vieszbuczių 
duris, norėdamas to vietoje pravėdįti savo plauczius po 
keliolikos valandų buvimo siauroje „„Arkoje“ atsigėrimu 
grynu angstaus ryto kvapu, iszėjau staczei priesZ savę, 
norėdamas iszeiti į miesto pakrasztį. Žinomas Kauno 
siaurumas leidė lengvai tą padaryti ir sztai po 
valandelės atsiradau ant didžios upės kranto, isz kur tol 
buvo matyties į vieną ir antrą galą. Priesz savę 
macziau vandenio zerkolą, isz antros pusės stovintį 

„Vaižganto kosmas yra tikslingas. Tai kosmas lyg prieš 
nusikaltimą. Kiekvienas reiškinys turi savo paskyrimą, kaip 
kiekvienas muzikos instrumentas didžiuliam orkestre. Nors 
klausytojo ausis ir ne kiekvieno instrumento garsą sučiups, 
nors ne kiekvienas pasaulio' reiškinys bus pastebėtas ir tin- 
kamai įvertintas, bet tai nereiškia, kad jis nereikalingas“ 
(191 psl.). 


Studijos apie Vaižganto kūrybą titulinis puslapis. 

ten augsztą kalną, kokio dar buvau nematęs. Dėbte- 
lėjęs ant viso to akimis, privargęs, priilsęs atsisėdau ant 
pirmojo įstatyto suolo(32) ir, įrėmęs į atsidingianczią 
vietą, įsileidžiau vėl į mislių pulką. Oi gi ir buvo apie ką 
mislyti! : 

Reikėjo pirmąją gyvenime pastatyti žingsnį, nuo 
kurio prigulėjo ilgas kaip tas vandeninis diržas amžius. 
Kaip neszi gyvenimo jungą, ka sutiksi, kaip iszsiskirsi, 
kur sylų gausi, tai apsunkinanczios, nuliudinanczios 
mislis, kuriuos anczakius ir kepurę ant nosies užmovė. 
Kiek buvo to paniurimo laiko nežinau, bet nejauczia- 
mai pradėjo galvoje kaskart szviesesnis paveikslas 
neszioties. Amžiaus bėgis susilėjo su upės bėgiu, 
pariszkados ant kelio su kalnais ant upės tako ir 
jaucziamai visa susilėjo su matomu vietos paveikslu, 
kuri skirtis teip aiszkino ir panaszumais ramino. 

Buvo gražus vasaros rytas. 

Raudona, rasoje apsipraususi saulė linksmai 
iszkiszė savo kaktą ant saulėtekinio gorizonto; ilgas 
szaszėlis nuo kalnų puolo ant upės, pridengdamas 
beveik visą jos platumą; saulei kylant į auksztį traukės 
jis gėdingai į savo krasztą, pripažindamas savę 
priveiktu toje karioje szviesos su tamsybę; ant visa 
placziausi upė apsipylė szviesei raudoną, akis gadinan- 
czią ugnim: tai rytinė saulė atsimuszė vandenio zerkolę. 

Kamuoleis - kamuoleis vertės gausios upės vilnios, 
neszdamos savo vandenį į nežinomąją jūrą teip romei, 
kad nežiūrėdamas negalėtum įspėti, kad sėdi ant pat 
placzios upės kraszto. Jautei, kad ir be to visiems 
sutvėrimams prigimto noro pasivaidinti kitų akyvaiz- 
doje, neiszpasakyta galia slepės šaltoje jos krutinėje. 
Tartum patvirtinant tą, keli milžiniszki laivai atsiskyrė 
nuo kranto ir nematomą sylą neszami pralindo į 
iszsižiojusį jiems sutikti ant vandens plaukiantį tiltą. 


Tyla, visur tyla, tyloje atliekamas darbas! Prigimimas 
nesidavė apgauti matomu upės ramumu: apstatė ją isZ 
abiejų pusių milžiniszkais kalnais, isz tolo su godonę 
paliekanczeis platų tarp savęs slėnį, kur galėtu upė 
pavasaryj ir rudenį liuosei savo peczius isztiesti ir pasi- 
purtinti po ilgo žiemos miego. Ir gerai padarė: narsesni 
jų brolei — kalnai, arcziaus atsistoję, panorėję susiau- 
rinti upės bėgį, suspausti jos liuosybę, prarado savo 
puikius žalius szonus. Baisei perpus nuurioti stovi jie 
palinkę į savo tolimesnius brolius, isztiesdami ant savo 
virszugalvio medžius auganczius, kaip rankas praszy- 
dami pagalbos. Apnuogintos medžių szaknis, kaip 
szonkaulei, kyszėjo isz to pažeisto kelioliką sieksnių 
augszto szono. Isztyrė intruzas, kas yra galybė! nors ir 
ramei užsilaikydama. Tolimesni gi, augsztais lapuotais 
medžeis pasisziausi, kastai priduoda jiems augsztumo ir 
be to augsztiems, meilėje ir santroje veizis į savo 
sasiedą, kaip į zerkolą; malonei mostaguodamas 
virszumenis, sveikina savo seną kaimyną ir klausia, ar 
atmena, kiek visokių garsių atsitikimų jie buvo liudinin- 
kais, arba ir patjs prisidėjo, vieni užstodami Lietuvius 
nuo neprietelių, kita nesziodama juos į karią su jeis. 
Tegul sako ir dabar bus tarp musų sutartis, nors dėl 
žmonių akių pamėginimo, nes vanduo, kalnai ir miszkai 
susivieniję padaro paveikslą, kokio neiszmislyt paiszy- 
tojams. 

... Jau saulė ir augsztai pasikėlė, o asz vis sėdėjau 
ir žiurėjau į upę ir kalnus, isztiesdamas kaklą, ligą norė- 
damas su tą prigimties galybę susilieti ir plaukti par 
amžius, nesigailiant spėkų kliūtims ardyti; bet isz antros 
pusės turint aistetiszką pasigėrėjimą ir malonumą. Ir 
gera, gera pasidarė ant dūszios, į szirdį ramumas įkrito 
ir paskutinis žodis: „teip turi būti isz  lupų 
iszskrido...(33) 

Tai paskesnės Vaižganto kūrybos prototipas. 
Vaizdelių žanro Vaižgantas vėl griebiasi Vadakčiukuo- 


se, kur, sakosi, turėjęs užtenkamai laiko, buvę labai ramu. 


Rašė, bet pats nebuvo tikras, ar eina teisingu keliu ir 


savo vaizdelių nespausdino. Tik pakviestas bendradarbiauti 
Vilniaus žiniose Vaižgantas pirmąsyk nusiuntė porą tų vaiz- 
delių. Laikraščio teigiamas ar neigiamas pasisakymas galėjo 
rašytoją paskatinti į naująją linkmę ar sulaikyti. Vilniaus 
žinioms vaizdeliai netiko — nepriėmė. Tuo įvykiu Vaiž- 
gantas guodžiasi kun. Dambrauskui: 

..„Aš va kokią klastą padariau. Turėdamas nemažą 
buntelę netikusių, kaip ir visi, mano Vaizdelių, 
perdirbau dujen: ,,„Ant Rarotų“ ir „Kūčios“ ant žymiai 
tikėjimiško kurpalio ir, redakcijai šio to prašant, nu- 
siunčiau kaipo derančius tam laikui. Jablonskio 
atsakymą žiūrėk Nr. 51: nepriėmė. Jo argumentai tei- 
singi: mano rašalai toli nuo dailių — dailės; daugiau 
jeibių, neg gerumo. Bet visgi tai originališkas rašymas, 
man rodos, pirmesnę vietą turį užimti, neg vertimai, 
kuriais feljetonus užkemša... Man truputį sarmata apie 
tai rašyti: man pasirodė visa nepriėmimo priežastis 
žodžiuose: „toje formoje ji nustoja vertybės, nes ne 
visoj Lietuvoj tokie papročiai yra“, t.y. tikėjimiškoje var- 
soje ir etnografiška medžiaga nustoja vertybės. Čto į 
trebovalos dokazat: ką spėjau išsiųsdamas, tai ir atsi- 
tiko. Aš tyčiomis neišsiunčiau viso pluošto, bet tik 
keletą lakštelių dėl pamėginimo. Aš Tamstai nusiųsiu 
tuos pačius dalykus ir paprašysiu nuspręsti, ar verta jie 
spausdinti, ar tekirmie dar antrus penkerius metus pas 
mane: gal geriaus išsilavinęs, geriaus ir parašyčiau. 
Etnografiškos medžiagos ten iš tikro yra nemaža: dėl jų 
vien norėjau atiduoti kokiam laikraščiui. Bet vienam 


nepriėmus, kitam nebedrįstu siūlyti: jei ir kitas atmes- 
tų, dovanok taip paprastą humanam fragilitatem, per 
daug mano savimeilė būtų užgauta. Dėl tai tai drįstu 
užmesti. Tamstai tokį biaurų darbą, kaip skaitymas 
svetimų rankraščių: aš pats štai dantį griežiu, vienos 
bajorės vertimą taisydamas... ,,Mūsų Papročiai“ tai tik 
dalis. Be jų dar turėsiu į 25 lakštus ypatiškų vaikystės 
atsiminimų. Ten daugiau gražių vietų, tik perdaug 
ypatiški ir aš juos suturiu, vien galą jums tepasiųs- 
damas.(34) 


Bet kun. Dambrauskas visai kitaip įvertino Vaižganto 
atsiminimus. 

„Pabaigiau skaityti Tamstos ,„Atsiminimus“ — rašo jis 
1905.IV.13. — Galiu tik pasidžiaugti, jog Dievas aptemdė 
protą „V. Ž.“ redakcijos... Tokių gražių dalykų lietuviškai ik- 
šioliai nebuvau skaitęs. Jie pasiliks mūsų literatūroje visados 
kaipo klasiškieji; be jų neapsieis nei viena „„Chrestomatija“... 
Labai gerai padarei Tamsta, kad neleidai... darkyti Tamstos 
veikalėlių“.(35) 

Šitoks paskatinimas pakursto Vaižganto literatūrinį užsi- 
degimą, ir jis tučtuojau praneša: 


„„„galėčiau parašyti eilią vaizdelių... iš savo atsi- 
minimų: Valentas, Dr. Stankus, Eidenas, Styra. Tik jų 
negalės spausdinti, kai visi, be Valento, gyvi tebėra. 
Būtų gera sauja labai vaizdingų faktų.(36) 


1905 m. tose pačiose Vilniaus žiniose(37) buvo išspaus- 
dintas vaizdelis ,„Visavaldis“. Kitais metais Vaižgantas pa- 
siuntė atsiminimus Šaltiniui. (38) Bet Šaltinis jų irgi nepriėmė. Ir 
Vaižgantas ima abejoti net to vieno savo bičiulio Dambrausko 
drąsinimais: 


Mano „Atsiminimų“ „Šaltinis“ irgi nepriėmė, ir 
man jų kelionė po redakcijas pradeda įkyrėti. Pradedu 

už juos gėdytis, nors Jūs kitą kartą pagyrėtė. Galėčiau 
dabar jums atiduoti. Tik apsiskaitykite gerai... Kad man 
nebūtų jie malonūs, kaipo tikrieji mano atsiminimai, 
man pačiam (V. pabraukta), ne forma, bet turiniu, 
būčiau seniai numetęs. Dabar gal pinigų sugriebęs, iš- 
spaudinčiau knygutę vien tik pro domo sua, ne dlia 
prodaži. Rašyk, Rašyk! baudėte mane. Ką gi velnią 
rašysi, kad nesiseka. Nemintykite, jog aš tai rašau, 
laukdamas persvazijos, peikiuosi, laukdamas pagy- 
rimo. Aš ne mergaitė. Jei tai Jums rašau, tai dėl to, kad 
tikrai ant savęs pykstu ir, kaip papratęs, Jums 
išpažįstu. (39) 


Tos Vaižganto tantalo kančios — tai savęs ieškojimo 
kančios. Vaižgantas ieškojo savos individualios pasisakymo 
formos — ir negalėjo apsispręsti. 

Vidaus nujautimas jį lenkė į vaizdelius, bet tas polinkis 
suvedė Vaižgantą į tam tikrą konfliktą su visuomene, kuriai 
atstovavo spauda. To meto laikraščių psichikoj dar 
tebevyravo šiokios ar tokios utilitarinės literatūros supra- 
timas, visai epochai labai charakteringas. Vaižgantas, šitoje 
epochoje pats tokią literatūrą kurdamas, anksčiau už kitus 
išgyveno evoliuciją iš utilitarinės didaktinės literatūros į 
estetinę. Tame kelyje beieškodamas savos formos, perėjo 
dramos žanrą, kuris pasirodė svetimas jo pasaulėvaizdžiui, 
perėjo alegoriją ir sustojo prie vaizdelio, jau ne didaktinio, tik 
grynai estetinio. Tokia literatūra dar nebuvo sava epochai. 
Bet ji ateis po kelerių metų, revoliuciją praleidus. Tada ir 
Vaižganto naujasis žanras, atsiminimas, vaizdelis, bus kitaip 
sutiktas. 

Tai jau bus antras Vaižganto laikotarpis, kuriame Vaiž- 
gantas pabers saują palaidų savo kūrybos deimančiukų. 

PALAIDIEJI ŽIEDAI 


Spaudą atgavus, visuomenės interesai ištraukė Vaiž- 
gantą iš Pamituvio. Nuo 1906 m. jis nukilo į Vilniaus žinias, 
paskui į Viltį Naujos veikimo sąlygos atsiliepė ir jo gyve- 
nimui ir raštams. Nuo šio momento ir tenka pradėti antrą 
Vaižganto gyvenimo ir kūrybos tarpą. 

Kaip anksčiau, ir dabar jis gyvena klajoklio gyvenimą. 
Tik anksčiau jis buvo blaškomas savam krašte, dabar jis čia 
neišsitenka. Anksčiau kilnotas, kad kitiems ramybės ne- 
drumstų; o dabar jis pats kilnojasi, kad ramybę sudrumstų. 
Kad sudrumstų inertišką sustingusį gyvenimą, kaip tas ange- 
las, pasirodydamas ir sukeldamas vandenis, kurių bangos 
paliesti ligonys atgaudavę sveikatą. Sudrumsti, pažadinti — 
tai buvo Vaižganto uždavinys ir sugebėjimas. Iš čia savotiš- 
kas jo darbo tonas, dėl kurio kiti ir piktindavos. Jo tonas tiko 
žmonėms judinti, ne vesti. Jis ne vadas, jis tik šauklys, trimi- 
tininkas. Šita jo pareiga ir nulėmė, kad Vaižganto plunksna 
vėl ilgam tegalėjo tarnauti tik publicistikai ar su publicistika 
sutapusiam plunksnos žanrui. Skirtumas tas, kad pirma slap- 
tai, dabar viešai. Dailiajai kūrybai maža beliko ir laiko. 
Vadaktuose ir Pamituvyje gražiai užsiėmusi Vaižganto 
kūryba turėjo būti nutraukta. Ir kol buvo Vilniuje, šalia gry- 
nosios publicistikos Vaižgantas davė tik savo įspūdžius iš 
1910 m. kelionės į Krokuvą, o aukštaičių vaizdelių, anksčiau 
paruoštų, išspausdino keletą Viltyje. 

Kai 1910 m. lenkų intrigos išstūmė Vaižgantą iš Vil- 
niaus, nukeltas į tolimąją Laižuvos parapiją, vienišas galėjo 
kurį laiką padėti riterio šarvus bei ginklus ir atsikvėpti nuo 
tarnybos savo Karaliui — Visuomenei (VII.230). Vienužio 
kapo parapijoj, pavenčiuose, Vaižgantas galėjo dabar 
riteriškai grožėtis savo Karalaite — Gamta. Kaimo idilė, gam- 
tos pavasaris jį svaiginte svaigino. Net kun. Dambrauskui 
entuziastiškai keliais atvejais rašė: 


Mesk šalin savo darbą ir tuojau šią ar kitą savaitę 
dumk į mane perleistų sodo žydėjimo. Uf meine munes 
pasiusti galima — tokia grožybė pavasario... Ramu tylu, 
tik poezijas rašyk. Galėsi betgi daryti, ką norėsi. Saulė 
švies į pat dantis, ir sodas kvepės į pat nosį... niekur 
pasaulyje taip nėra gražu, kaip pas mane.(40) 


„Nepyk, susimildamas, — kitąsyk rašo — kad aš tokiais 
niekais užsiimu!“ Ir deda į laišką Dambrauskui iškarpą iš 
Russkoje slovo laikraščio apie pavasarį. Va, sako, ir jie pa- 
tvirtina tai, ką sakiau apie gamtą. 

Iš kaimo idilės ištraukė trumpą laiką tik kelionė į Ameri- 
ką (1911). Bet vėl grįžo į Laižuvą ir nesidavė labai panar- 
dinamas į visuomeninį gyvenimą. Išgyvenęs savo artimųjų 
nelaimes, jau 1913 m. pajunta ypatingą kūrybinių jėgų 
antplūdį. „Kaip aš šiemet dirbu, intensyviškiau nebegalė- 
čiau“.(41) 

Išleidęs Ten gera, kur mūsų nėra (1912), su visu inten- 
syvumu rengia savo vaizdelius spaudai. Rengia iš karto dvi 
knygeles: Aukštaičių vaizdelius ir Vebronių buitį. Vaižganto 
vardas jau pritraukia leidėjus, laikraščius, mokytojus. Reng- 
damasis leisti Vaivorykštę, L. Gira kreipias į Vaižgantą, kuris 
jam kitados pasakojęs apie savo atsiminimus ir kai ką rodęs, 
ir labai prašo atsiųsti savo vaizdelius. Jie priduosią daug 
gyvumo ir būsią tikra literatūros naujiena, nes Vaižganto 
mūsų visuomenė seniai nebeskaitė nieko nauja.(42) Kai kas 

mokytojų, gavę pasiskaityti, nusirašinėjo ir žadėjo imti į 
chrestomatijas. Dėl savo kūrybos susirašinėja Vaižgantas su 
kun. Dambrausku.(43) Buvo nusiuntęs jam aukštaičių vaiz- 
delių turinį. Dambrauskas žadėjo pasirūpinti, kad Šv. Ka- 
zimiero draugija juos išleistų. Atsirado ir daugiau leidėjų. V. 
Bičiūno nurodytas kreipėsi Šiaulių knygininkas žydas 
Brevda. Bet Tumas nenorėjo su juo prasidėti ir atsisakė, 
teisindamasis, kad jo raštuose esą judofobijos. Kreipėsi ir 
Rinkevičius. Kandidatas buvo ir Zavadskis. Vaižgantui pakilo 
ir autoriaus ambicijos. Jis pats jau vertina savo kūrinėlius, 
ypačiai alegorijas — Vebronių buitį ir kitas. Pats nusijaučia, 
kad jo pasakojimai būtų įdomūs žmonėms, o ir jų kalba 
nebloga. Jis panoro, kad jo veikalėlius net tik išleistų gražiai, 
surinktų į du tomelius, kad jų daugiau išplistų, na, ir hono- 
raro gautų. 


Žinai, nesitikėjau, kad galėčiau kilti į puikybę, — 
rašo Vaižgantas Dambrauskui. — O kįlu! Štai iš karto 
dvi ofertos — išleisti mano Vaizdelius be jokių apri- 
bavimų, taip sakant, be kačestvennogo į količestven- 
nogo analiza. Tai p. Rinkevičia ir Šlapelis iš Vilniaus. 
Trečias privatinis asmuo įsimylėjo Vaizdelius ir duoda 
pinigų jiems išleisti, tik onoraro — ne: išsirink, girdi, 
pats iš pelno. Taip aš nenoriu. Geresniu yra pirmuoju 
du, kuriuodu duoda man po 3 kap. nuo eilutės stam- 
besnės spaudos. 

Aš buvau pasigėrėjęs Šv. Kaz. Dr., kad ji daugiau 
egz. paskleidžia, buvau besutinkąs atiduoti po 3 rl. už 
gabalą. Ir nugrūdau pasižiūrėti ne tik ,,Augšt. Vaizde- 
lius“, bet ,„Vebronių buitį“, antrą knygą. Dabar turė- 
damas daugiau pasiūlijimų, norėčiau nusižeminti prieš 
metalą: išsirinkti tą leidėją, kurs daugiau moka. Iš Šv. 
Kaz. Dr. beturiu labai atsargius ir atžagarius laiškelius 
be jokių apsiėmimų nė kaip, nė kada. Tai mano — 

autoriaus puikybę nemaža paliečia. Ir dabar nieko neži- 
nau, kaip dalykai stovi. 

Tokiame padėjime su antrąja knyga — Vebronių 
buitimi aš atsitraukiu nuo Šv. K. Dr. ir parduodu Rinke- 
vičiui. Tamsta man tą dalį malonėk atsiųsti atgal: ten 
dar ir taisytina bent kiek yra. 

Su pirmąja — gi dalimi, kadangi ten nebe taip daug 
„gabalų“ bepasiliks, apsiverskime šitaip: jei Draugija 
labai norėtų juos savo lėšomis spausdinti, apsiims 1) 
man mokėti, kaip ir Rinkevičius, nebe nuo „gabalo“, tik 
nuo eilutės po 3 kap., 2) 100 rub., ant rankos, 3) kitką, 
kai išspausdins, 4) pradės spausdinti po N. M. ne- 
trukus, ir 5) neprasčiaus, kaip „Mirties akyvaizdoje“... 
Onorarą nuo gabalų skaitant, neišeitų man nė po 1 
kapeiką. Už „belle“ tristiką — tai mažoka. „Š. K. Drau- 
gijai“ turint tinkamesnių dalykų ir greičiau spausdintinų 
(kiti, antai, po dvejus metus guli), prašome man su- 
grąžinti ir pirmąjį rankraštį. Gal ir iš tikro, būtų geriaus, 
vienaip visas miniatiuras išleidus.(44) (1913.XII.2 VM. E. 
118, 91). 


Susitarė pagaliau su Rinkevičium. 1914 m. Aukštaičių 
vaizdelių ar penki lankai jau buvo išspausdinti. Karo metu 
Rinkevičius pasitraukė į Rusiją. Išspaustieji lankai liko Vil- 
niuje ir sudegė. (Vienas egz. VM.). 

Tačiau tuo metu eilė Vaižganto kūrinėlių jau buvo 
pasirodę laikraščiuose. Vaivorykštė buvo įsidėjusi „Kaip jis 
augo“; „Jo tėveliai, Tėvelis, Motutė“, ,„Vebronių buitis“. Ir 
1913 m. Viltyje buvo „Paparčio žiedas“, „Saulės šokimas“, 
„Dangaus atsivėrimas“, ,„Aplotas“, ,„Pagrabas“, ,„Kaip jis 
augo: Užjautimas, Galvojimas, Didystė“; ,,Motutės žipo- 
nas“, „Pirmasis sielvartas“, „Džiaugsmas“, „Du jungu“, 
„Ant Popšutės kalno“, „Papilekalnėje“, ,„Upelyje“. Iš kitos 
pusės siunčiojo vaizdelius ir 1913 m. Rygos garsui: „„Gerieji 

dėdės“, „Per pat sumą“, „Pirmosios rungtynės“, „Pirmasis jo 
laikrodis“, „Pirmoji labdarybė“, ,,Pirmoji kelionė“. 

1914 m. Vaižgantas pasidavė ištraukiamas iš Laižuvos ir 
nukilo į Rygą, į Rygos garso redakciją. Ypačiai rūpinosi jo 
atkarpa. Įsiėjusi beletristinė kūryba nesustojo. Jis teberašė 
gimtųjų aukštaičių vaizdus, iš kitos pusės pasidavė dienos 
momentui ir ėmė kurti Didžiojo karo vaizdus. Tada pasirodė 
1914 m. Vaire — „Kvailių ašaros“, ,,Karo slibinas“, „Rimai ir 
Nerimai“, 1915 m. ,Juodžiaus kelmas“. Rygos garse — „Po- 
nas Direktorius“, ,„Antimilitarininkas“, ,,Karo šelpiamieji“. 

Persikėlusio į Rusiją Vaižganto kūryba nenudžiūvo. 
Sprogo nauji žiedai. Palydėjęs Kubilių į Jaltą gydytis, iš įspū- 
džių parašė „Į saulę, į saulę“, tai pirmiausia dviem atvejais 
buvo išspausdinta Petrapilio ir Vilniaus kalendoriuose (1916 
ir 1920 m.). Svetimam krašte vėl grįžta prie gimtųjų aukš- 
taičių. Pasirodo Vade 1916 m. „„Burzdulis“, ,, Naujakuriai“ ir 
kt. smulkesni raštai. 

Šituo Rygos ir Rusijos laikotarpiu Vaižganto raštų išeina 
ir atskiri rinkinėliai: Scenos vaizdai, Monologai ir dialogai 
Rygoje, 1915, Karo vaizdai Rygoje, 1915, Alegorijų vaizdai 
Petrapily, 1916, Lietuvos žodis, Kvailių ašaros, Apie asilus 
Petrapily, 1916. Vaižganto kūrybiniai užsimojimai auga. Kyla 
mintis tuos palaidus Lietuvos gyvenimo vaizdus sujungti ir 
sudaryti gyvenimo epopėją. Bet toji epopėja jau pasirodys 
nepriklausomoj Lietuvoj. 

Taigi šio laikotarpio, nuo 1907 m. iki nepriklausomos 
Lietuvos, kūrybingiausi momentai buvo Laižuvos, Rygos ir 
ištrėmimo metai. 

Chronologine tvarka suminėtus šio laikotarpio raštus 
lengva suskirstyti į tris grupes: kelionių vaizdai (kaip pats 
Vaižgantas pavadina V t.), karo vaizdai, aukštaičių 
vaizdeliai. 

Kelionių vaizdai 


Galicijos kelionės: Groteskas. Ten gera, kur mūsų nėra: 
Reporterio tikslumas ir pastabumas žmonių gyvenimo reiškiniams; 
peizažo stoka; tautinė ir kosminė lyrika; beletristikos pradas (anek- 
dotas, vaizdelis) — Į saulę, į saulę!: Saulės entuziazmo lyrika; jos 
ritminė forma; žmonių ironija. 

Lietuvos kultūros istorijoje vargu berastum žmogų, dau- 
giau keliavusį kaip Vaižgantas. ,„Suėmus visas keliones į 
vieną, susidarytų ne mažiau, kaip po tūkstantį kilometrų 
(viorstų) kas metai ramiuoju laiku, kitais gi laikais po keletą 
tūkstančių. Tuo pradėjimu važiuodamas būčiau jau kelis syk 
apvažiavęs aplink visą žemės kamuolį“, rašė dar 1917.(45) 
Tik kelionė kelionei nelygi: vieni keliauja iš malonumo, kiti iš 
reikalo. ,„Keliaudavau, — prisipažįsta Vaižgantas — ne malo- 
numų sau ieškodamas, ne apsimetęs liga, laiką gaišindamas, 
svečią kraštą juoba pamėgdamas, neg savo. Sau pama- 
loninti, savo įgeidžiams patenkinti aš, rodos, nesu atlikęs nė 
vienos, net ir trumpos kelionės. Ir jos man niekuomet geran 
neišeidavo“.(46) Vis tai reikalų kelionės. Nuo to iš dalies 
pareina ir kelionės aprašymo charakteris. 

Kelionių aprašymuose paprastai sumišę įvairūs žanrai: 
grynasis reportažas, publicistika, filosofija, dailioji kūryba. 
Beletristiką nagrinėjant, kelionių vaizduose ir rūpi tas pasku- 
tinysis atžvilgis. 

Vaižganto kelionių aprašymai pradėtini nuo kelionės į 
Krokuvą, kur 1910 m. buvo šventinamas paminklas Žalgirio 
kovai atminti. 

Šitos kelionės aprašyme šalia reportažo apstu publicis- 
tikos, net polemikos. Tik ir čia jau aiškėja Vaižganto belet- 
ristinio aprašymo talentas. Daugiausia jo pasireiškiama gro- 
testiškai, su lengva ironija, dialogais vaizduojant situacijas: 


Štai ir Krokuva. Sakalai — gimnastikos draugija — 
eile nustoję per visą peroną, svečių laukia. 

— Tamstos duodate patarimų? — klausiu. 

— Ne, tai daro komitetninkai. 

— Kaip jie pažinti? 

— Ant rankovių mėlynai — balti raikščiai. 

— Ačiū! 

— Tamstos duodate patarimų? — vėl klausiu, 
nutvėręs tokį jaunikaitį. 

— Ne! Tai kontoras. 

—- Kame ai jis? 

— Anapus vagzalo. Sek Tamsta. 

— Ačiū. 

Prieiname prie lentų būdelės parašu: informacijų 
komitetas. 

— Tamstos duodate patarimų korespondentams? 

— Ne! Tai spaudos biūras. Mes tik butus 
rekomenduojame šiaip jau svečiams. 

— Kame gi tas biūras? 

Niekas nežino. Ilgai pasitarę, nusprendžia, jog tai 
turi būti redakcijoje „Glos Narodu“. 

— Ačiū! 

Važiuoju į „(Glos Narodu“. Lyja ir žvarbu. Rado- 
me. Kambaryje sėdi ponaitis ir rašo. 

— Tamstos duodate patarimus  korespon- 
dentams? 

— Ne! Tai redakcija, o čia spaustuvė. Prašom 
aukščiau. 

— Ačiū! 

Aukščiau visur tuščia ir uždarinėta. Bet gi išsikvie- 
čiu kažin ką. 

— „Glos Narodu“ spaudos biūras? 

— Ne! 

— Tai kame gi galop? 

— Tai, turi būti, redakcijoje ,,Naujosios Refor- 
mos“. 

— Ačiū! 

10 valanda vakaro. Privargau kelionėje ir šioje 
kalvarijoje. Suradome. 

— Čia spaudos biūras? Esu toks ir toks, atvažia- 
vau tokiais tai tikslais. Naudokitės manimi, kaip tin- 
kami, nes aš vienintėlis tos rūšies korespondentas ir 
tyčia atvažiavau anksčiau. 

Nustebimas. 

— Biūras čia. Bet jau nieko Tamstai nebegalime 
patarnauti: kas dykai, viskas išdalyta... 

— Aš ir nereikalauju dykai: kronų nepristigsiu. Tik 
kur ko ieškoti? Galop ir tai rytoj surasiu. Bet be buto 
adreso neinu iš čia, nes jau gana tos baladonės...(47) 


Tas pats Vaižganto aprašomasis talentas jau ryškiau 
pasirodo kitais metais aprašymuose kelionės į Ameriką Ten 
gera, kur mūsų nėra. 

Ir šitas kelionės aprašymas pirmiausia yra reportažas. Jis 
pamargintas publicistika, retorika, bet daugiau jau yra lyrinių ir 
beletristinių pradų, tuo tarpu kad aname buvo daugiau 
felietono. 

Vaižgantas reporteris labai uolus ir tikslus. Jis regist- 
ruoja viską, ką pastebi pro vagono langus, gatvėj, garlaivyje. 
Registruoja matematiko tikslumu, išmatuodamas dienomis, 
kilometrais, metrais, skaičiais. Ne tik, kiek darbininkas 

uždirba Amerikoje, ne tik, kiek prageria, bet ir kiek žmonių 
laive, kokio laivas ilgumo ir platumo metrais. Jis stebi ir 
aprašinėja žmonių charakterį, jų papročius, darbus, civiliza- 
cijos laimėjimus — viską Žmogiška. Bet jis, tas Vaižgantas, 
gamtininkas, gamtos neaprašinėja. Neaprašinėja jūros, tos 
jūros, kurią gamtininkai romantikai nesigailėdami dainavo. 
Tik palies Vaižgantas jūrą ir, kaip žuvėdra nuo jūros pavir- 
šiaus atšoka ir nuneria į orą, taip Vaižgantas atšoka nuo 
gamtos ir pasineria į žmonių gyvenimą. Antai ilgiausias ir 
būdingiausias Vaižganto jūros aprašymas: 


Dievas palaimino mūsų kelionę neapsakomai 
gražia vidurvasario giedra. Saulė kone visą laiką skais- 
čiai švietė, jūra lengvai tejudėjo. Buvo vienas toks 
vakaras, kad visas okeanas nurimo ir pasidarė lygus, it 
stiklas. Tokio reginio nebuvo matę nė tie, kurie po 
kelioliką kartų esą perplaukę Atlantą. Saulėlydis per 
akimirksnį auksino šitą zerkolinį paviršių. Kur-ne-kur 
būriai delfinų, šokinėdami per vilneles, įvairino reginį. 
Šiaip jau viskas praslinko vienodai. Beliko stebėtis, 
kokiuo bepadaro žalią jūros vandenį, suplakdami jį 
dviem milžiniškais straigtais. Paskui laivą tęsėsi ilgas — 
ilgas, net jo galo nesimatė baltai putotas vieškelis. 
Laivas, perskrosdamas jūrą, rodos, paliko amžinai neiš- 
dildomą žymę. Apgaulinga: po valandos turės išnykti, 
kaip visų mūsų atminimas pereitame gyvenime (m. 
p.)... 

Pašaliais žalias vanduo, suplaktas su putomis, daro 
tokias varsas, jašmos pavidalu supintas, kokias ran- 
dama vien pas Čiurlionį. Jo fantazija rodės neįtikėtina. 
Bet gamtos perviršijama visokia keisčiausia fantazija, o 
gamtos dar niekas neperviršijo.(48) 


Jau tas ilgiausias gamtos vaizdas rodo, kaip Vaižgantas 
nesileidžia detalizuoti peizažo; nemini, kokiu būdu tie delfinai 

reginį įvairino; nepiešia tos jų varsos; jis leidžiasi aprašinėti 
ne gamtą, bet savo paties įspūdžius, refleksijas, kurios sukyla 
tos gamtos akivaizdoje. 

Neaprašinėja ne dėl to, kad gamtos nejaustų. Ak ai ir 
kaimo žmogus nedaug šneka apie gamtą, nebent nusiskun- 
džia blogu oru, pasidžiaugia geru, kuris padėsiąs vasarojų 
suvalyti. Tačiau gamtos grožį pats nesižinodamas jaučia ir 
kaimo žmogus. Antai su kokiu pasitenkinimu vasaros šven- 
tadienių popietėmis, jisai, užuot ilsėjęsis, apeina javais siū- 
buojančius laukus, o vakare, jau kai visi pavakarieniauja, jisai 
dar ilgai, žiūrėk, pasėdės ant prieklėčio. 

Savo paties įspūdžius, refleksijas, Vaižgantas reiškia ne 
tik čionai gamtos akivaizdoje, bet ir kiekviena proga. Dėl to 
tikslusis Vaižganto aprašymas gauna gilaus subjektyvizmo, 
vaižgantiško lyrizmo. 

Vaižganto emocinis ar refleksinis lyrizmas reiškiasi 
dvejopų motyvų: tautinio ir kosminio. Niekur jis neužmiršta 
savo tautos. Bevažiuodamas per derlingus Prūsų laukus, 


matai ūkininkų turtą, gražius miestiškus jų trobe- 
sius, tvarką, mokslą, rūpestingumą, netingėjimą pasi- 
darbuoti, ir vėl imi liūdėti. Dieve Brangus misliji sau: 
kas tai būtų, kuo bepavirstų mūsų Lietuvos egiptiškoji 
žemelė, kad kas mus išmokytų netingėti.(49) 


O stebėdamas angliakasius, Vaižgantas pajunta ne tiek 
socialinį luomų skirtumą, ne tiek užuojautą darbininkui, kiek 
didžiąją darbo jėgos mistiką. Tuose vargo žmonėse jis pajau- 
čia gaivališką kosminę energiją, prirakintus titanus. 


Griebia naštą, parausta veidas, išspanka akys, iš- 
trykšta seilės... Neša, įnirtęs, meta it supykęs, it naikin- 
damas tą savo vargintoją naštą. Šiurkštus žodis lydi 
nuo galvos griūvančius akmenis. Atsipūsdamas, taip - 
pat šiurkščiai šaukia į draugus, dirbančius prie kito 

vagono. Tan balsan laukiniu klyksmu atsiliepia kiti... 
Rodos, griebę anglinių uolų gabalus, kibs į kits kitą 
darbo titanai ir ims kits-kitam galvas skaldytis. 

Bet ne. Orą suvirpino iš galingų, nors suvargusių 
krūtinių juokas, kuriuo nebent miško dievaičiai tesi- 
kvatoja. Tai juokų būta, o ne pykos, ne ginčų... 

Ir ėmė šiurpas, kas būtų, jei šitie darbuose susto- 
rėjusia žieve žmonės įpyktų ant ko nors; ne vienas, ne 
du, ne dvidešimts, bet visas luomas... Šita darbų įvar- 
ginta minia tai dinamito sankrova. Padegti lengva. Tik 
kokia galybė gali sulaikyti eksplioziją? 


Vaižgantui kyla mintis: reiktų pasirūpinti šita minia ir pa- 
lengvinti jų naštą, sulyginti visuomenėje atsiskyrusį „Iuxus et 
labor“ ne iš filantropinio, socialinio gailestingumo, bet kad 
nebūtų sukondensuota gaivalinė griaunamoji pajėga vienam 
luome. Ir baigė tą darbo aprašymą Vaižganto lyrikai charak- 
teringu posmu: 


Stovėjau dvi valandi suodžių ir dulkių debesyse. 
Žiūrėjau neatsitraukdamas į darbininkų veidus ir jau- 
čiau — jaučiau, koks tu darbe, esi sunkus ir 
baisus...(50) 


Tačiau tokio kosminio lyrizmo tikras šedevras yra 
žuvėdrų aprašymas. Jame tiek daug vaižgantiško pasta- 
bumo, tiek daug vaižgantiško simbolizmo ir nuotaikos, kad 
verta jis beveik ištisai pakartoti: 

Krantas ir visi lydintieji ėmė veikiai nykti iš akių; jau 

vos-vos bemarguliuoja minia, oro publika, apnikusi visą 

mūsų garlaivį. Tai šimtai didelių žuvėdrų. 

Stoviu ant pat galo garlaivio, jau visai ant vandens, 
tik labai aukštai nuo jo. Jūra rami, jokių vilnių. Gar- 
laivis eina lygiai — lygiai; tik jauti iš kažin kokios 
gilumos dunksėjimą ir truksėjimą; lyg kokie vulkaniš- 

kieji viekai veikia, kala iš apačios, neramina laivą, ir jis 
nervingai krupčioja, truksi ir pasispardydamas, po pen- 
kias šešias lietuviškas mylias per valandą krenta ir 
krenta vandenų bedugnėn — gilumon. Štai jau ir nieko 
nebesimato, tik didelis, didelis skritulys vienodai žalio 
vandens. Ir vėl baimė ir nerimas apima. Staiga pajunti, 
koks tu dabar būtumei beviekis, jei staigiai tos laivo 
lubos, ant kurių stovi, persiskirtų sulūžusios. Į ką tad 
ištiestumei rankas į oro erdvę sušukdamas: gelbėkit? 
Niekur, niekur... Vanduo, oras. 

Vienat vienos žuvėdros bejvairina reginį. Ir visa 
viltis kreipiasi į tuos elegantus, baltai — mėlynus, dide- 
lius paukštelius. Rodos, skęsdamas, kaip griebtumeis 
kokios plūduruojančios lentelės, taip paskutinį kartą 
žvilgterėtumei, paskutinį sudiev tartumei jiems, nes jie 
vieni tave telydi į tą šaltą grabą, savo liūdnu čirškimu jie 
vieni tegieda tau reguiem, ilgų sparnų plevėsavimu, it 
gamtos bažnyčios vėliavomis, tesako tau sudiev amžių. 
A. a. Čiurlionies tema... 

Praslinko diena, slinko antra. Buvome sveiki, 
sirgome jūros liga. Vis aš nesitraukiau nuo tų būrių 
paukščių. Aš juos pamėgau. Jie man darėsi artimi, 
kone giminės. 

Man tiko tas žuvėdrų kūnelis, toks panašus į mūsų 
mergaičių dirbamus ir seklyčiose kabinėjamus. 

Žiūrėk, kaip jos, nėmaž nejudėdamos, kabo ore 
ant tavo galvos. Jos skrenda, nes tavo mašina šliaužia 
kone 40 varstų per adyną, o paukštis vis ant galvos. 
Nejudėdamas, pasiduoda šonu į dešinę, tai į kairę, tai 
visai atsilieka. Jo tiesiai žemyn užlaužtas snapelis, jo 
galingi, ilgi sparnai tiesiu kampu perpus nulaužti, — 
viskas, ir judėjimas, ir lytis, tokie, rodos, dirbtiniai, tokie 
mūsų seklyčių!... 

Žiūrėk, ji staigiai krito į vilnis. Tau rodos, it sunkus 


akmuo, pasiners, ištėkšdama vandenį. O ji, it meka- 
ninis kūjis, krito sunkiai, bet vos palytėjusi paviršį, vėl, 
it šmėkla, pakilo aukštyn. 

Pamilau tave, žuvėdra, už tavo gyvybės galybę, už 
tavo nuvaldymą nepaprastų savo viekų. Už kelių šimtų 
varstų tu mus apleidei. Gailėjaus. Tariaus ir tu nebejvei- 
kianti tuštaus tolumo. Bet grįždamas rudenį, ir vėl ma- 
čiau tave nebe už kelių šimtų, tik už pusantro tūkstan- 
čio varstų nuo krašto. Tu įveiki jūrą ir audrą. Tu 
nežinai kliūčių savo neramiai dvasiai lėkti, galvą 
apsukus: tu visur jautiesi vienodai. Tu turėtumei būti 
pilnos laisvės simbolas. 

Tebesu tavęs pasiilgęs (XVII. 78). 


Šituos Vaižganto lyrinius fragmentus buvo pastebėjęs ir 
Liudas Gira. ,,Tai grynų gryniausia poezija žibteri“, rašė jis 
Vaivorykštėje.(51) Tik tada dar nespėta atkreipti akis, kad 
savo kelionės aprašymus Vaižgantas ne tik sulyrina, bet ir 
subeletristina. Dažniausia čia to beletristinio vaizdavimo 
priemonė yra aukščiau pastebėtas dialogas, sceninis pasi- 
sakymo būdas. Dialogas padeda trumpai ir griežtai charak- 
terizuoti du priešingumus, o jie ypačiai rūpėjo parodyti prie- 
šingybei tarp tikrosios Amerikos ir įsivaizduotosios. Antras, 
jau retesnis, bet pats elementarusis beletristikos elementas 
— tai anekdotas (plą. 110, 165 p.), kurį Vaižgantas mėgsta 
visuose savo raštuose. Išplėstas anekdotas gali pavirsti vaiz- 
deliu. Bent keletas tokių vaizdelių, novelių yra ir šitame 
Amerikos kelionių aprašyme (93—96 p. istorija su New- 
Yorko žydu smuklininku; 126—128 p. amerikoniškos foto- 
grafijos). Ypačiai pažymėtinas vaizdelis, tokis ryškiai lietu- 
viškas motinos meilės įkūnijimas (132—6 p.). 

Neturtinga aštuntą dešimtį varanti senutė našlė savo 
vaikus išleido į Ameriką, o pati supo svetimus vaikus, suko 
ražančių ir krimto duonelę, kurios šiek tiek susikalėdodavo. 

Kai autorius pasipiktino jos vaikais, kad jie motiną užmiršę, 
neatsiunčią nė cukrui, senutė šviesiu ir ramiu veidu ėmė juos 
teisinti: girdi, jei nesiunčia, tai gal ir jie toki vargšai. O tik 
paskui susigriebusi pridėjo: 

— Dievai žino, kodėl nė vienas nė vieno žodelio 
nerašo... Taip norėtųsi ką nors žinoti... Mislysiu, mislysiu 
dieną naktelę, kame jie, ką dirba, ar bėra gyvi. Nors iš tolo 
padėčiau jiems sielotis, nors žinočiau, ko iš Dievulio jiems 
prašyti. O juk bent tris leidžiau į pono mokyklą. Pramoko 
dailiai parašyti. 

Kai sūnus pagaliau atsiuntė laišką su vienu doleriu, 
sekmadienį susitinka autorių senutė linksma, iškilminga, 
rodydama saujoj suprakaitavusius pinigėlius ir pasidžiaug- 
dama: 

— Nė poterių negalėjau bekalbėti — vis jaučiau rankoje, 
it Petrelio mažą rankutę, kad jį dar tebesivedžiojau. Ir taip 
man buvo gera — aš su juo pasikalbėjau per visas didžiąsias 
marias... — Petrelio, žiūrėk įdėta vienas rublelis... šeši auksi- 
nai... ir viena kapeikėlė... Kaip jis ir pririnko tokių gražių, 
nesučiurusių... Negėda nė Dievui ant garbės duoti... — Ir 
norėjo autoriui atiduoti tą rublinėlę, kad mišias už Petrelio 
sveikatą atlaikytų. 


Kai autorius užgniaužė jos saują su pinigėliais, liep- 
damas jai pasilaikyti cukrui ir pyragui, senelė neprieštaravo. 
Matėsi, kad ji atidavusi savo Petreliui širdį, Mišių intencijos 
pavidalu, jautėsi nurimusi ir jau labai tai jai buvo, kur bus 
regimas jos susijungimo su Petreliu ženklas — pinigas, 
šiandieną jai — visai antrinis dalykas. 


— Girdi, kūmai Baltrau, naujieną? Petrelis rašė... 
Atsiuntė vieną rublinėlę štai... šešis auksinus ir vieną 
kapeikėlę... — Užmiršusi mane, rodės sustojusiam savo 
pažįstamui.(52) 

Šitas gražus lietuvės motinos paveikslas yra paimtas lyg 

iš reminiscencijų ir gražiai derintųsi jau į aukštaičių 
vaizdelius. 

Kiek Vaižgantas nenoromis keliavo į Ameriką, tiek 
mielai svajojo apie Krymą. Jį traukė, kaip ir visus, taip poetų 
išgarbinta Krymo gamta. Bet net keista. Kiek gerai aprašyti 
žmonių etnografiniai papročiai, kiek jie gyvi, vaizdingi, tiek 
gamtos peizažų pasigendam. Mes nematom paveikslų, kurie 
būtų nutapyti su visu ryškumu, vaiskumu. Pažvelkim tik, 
kaip aprašo Juodąją jūrą: 


Juodoji jūra rodės man labai demokratinga. Aplink 
ją stovi amžinoje ramybėje milžiniški kalnai, lyg aristok- 
ratai, lyg vyriausybės bei valdžios atstovai — rimti, 
didūs, nepasiekiami. Bet kad ir kaip jie dideli, vis dėlto 
niekai, sulyginant su ta bekrašte jūra, su ta ,,daugybe“. 
Kai rami, rami ta daugybė; bet kai įsiunta, ima graužti 
didikų pamatus ir atkakliai pykčio putomis ima taškyti 
aukštyn.(53) 


Arba vėl — pamato Jaltą. Nuo ko pradės ją aprašinėti? 
Vėl nuo savęs, nuo įspūdžio, kurį jam padarė: 

„Jalta. Du dangu ir dar mažas rojukas“, o tik paskui pa- 
aiškins, kas tas vienas ir antras dangaus. 

Arba vėl, koksai peizažas atsiskleis prieš akis, kai 
aprašo kalnų debesis tokiu būdu: 


... Matai juos neaukščiau, kaip už pusvarsčio, daugiau- 
sia už varsto, nes viršūkalniai tebekyšo nedebesiuoti. Ir 
draikos jie paliai šonus, atbrizgę, skysti, lyg kiaulės, 
pavasarį šeriantis, kad į tvorą pasizulina ir kudlų plaš- 
takas palieka. Jei debesys juodi tiršti, tai rūkas, lyg kas 
kadagius, lapus, spalius ar kitokias pakritas 
degintų.(54) 


Tai nėra plastiški ar tapybiški peizažai. „Jie yra labai 
gyvi, vaizdingi, bet plataus, tikrai meniško literatūrinio 


63 


peizažo juose nėra“, pastebi ir Mykolaitis Putinas.(55) Tai 
yra tik autoriaus emocijos išraiška. Autorius negalėjo išsiva- 
duoti iš savęs. Jam knietėjo pirmiausia savasis išgyvenimas 
rodyti, vaižgantine lyrika. Jei taip, tai pažvelkime, kokios tos 
Vaižganto emocijos ir kokia jų išraiška. Emocijos dvejopos: 
entuziazmas ir ironija. 

Kas gi sukelia Vaižganto entuziazmą? Kas traukė jį taip į 
Krymą? Tai Vaižganto numylėtoji saulė. Viską užmiršęs, 
užmiršęs, rodos, ir saulę, Vaižgantas reiškia savo entuzias- 
tišką ilgėjimąsi saulei. 


Saule saule. Vis dėlto aš tave pamatysiu. Tiesiu į 
tave rankas. Ne elgetos paliegėlio rankas... aš skubu 
tavęs pačios apvertinti sveika dailininko širdžia; tau už 
grožį gražiais jausmais atsimokėti.(56) 


Saulę jis pajunta kaip dinamikos šaltinį: 


ant galvos tau kaip karčia verčia kas piktas, įnirtęs 
saulės spindulius. Saulė siunta iš viršaus; šviesa ir karš- 
tis smarkiai krenta, juda, nerimsta. Ar tai ne audra? 
Saulės audra, kaip magnitos audra. Vėjo audrą vadi- 
name chaosu, netvarka. Tuo ji ir tesiskiria nuo saulės ir 
jūros audrų, kurios ritmingos...(57) 


Gamtos ritminė dinamika atsako Vaižganto dinamiškai 
dvasiai ir dėl to duoda tiekos pasitenkinimo. Bet Kryme tas 
pasitenkinimas yra dvigubas, nes dvigubas gamtos ritmas: 


Saulės audra iš viršaus, o jūros audra iš apačios, 
tai jau geresnio koncerto, kaip šis gamtos koncertas, ir 
nerasi.(58) 


Entuziazmas saulės dinaminiu veikimu atsako net pa- 
ties aprašymo vardui: „Į saulę, į saulę!“ Tas susižavėjimas 
gamtos ritmu, kurio laukiama Kryme, yra tokis nuoširdus ir 
stiprus, kad ritmas subanguoja ir pačiame Vaižganto stiliuje. 

Stiliaus ritmas garso siūbavimo bangomis prasimuša ypačiai 
pasikartojimais, kurių nebuvo pastebėta Amerikos kelionės 
aprašymuose. Atskiras žodis, atskiras sakinys čia teturi pras- 
mės tik bendrame žodžių bangavime, mažiau bepaisant jų 
atskiros idėjinės reikšmės. Tik įsiklausykim, kaip Krymo 
pasiilgimas prasiveržia stiliaus priemonėmis: 


Kurioje istorijoje nesame skaitę gražių lapų apie 
graikų bei romėnų kolonijas Kryme seniausioje gady- 
nėje, apie totorių karaliją ten pat viduriniais amžiais? 

Kuris dainius sava ir nesava valia nebuvo atsi- 
dūręs Kryme jo kalnų apdainuotų? Kuris dainininkas 
nevažiavo jo dailiaviečių ir dailės paminklų papieštų? 

Kuriame knygyne nerasi plačios literatūros apie 
Krymą; kurioje dailės galerijoje nerasi dešimčių Krymo 
paveikslų?... 


Kaip tos jūros banga, periodais ramiai pakyla su ilgesiu 
ir nusileidžia su rezignacija. O paskui ateina kitas motyvas 
toje saulės sonatoje. 


Patys ankstyvieji ir patys vėlyvieji vaisiai tau iš 
Krymo ateina. Jo uogos saldžiausios, jo vaisiai sultin- 
giausi. Ir jų įvairumas didelis. 


Čia sudažnėjo ritmas, bet kartojasi tas pats leitmotyvas, 
Krymas, ir toliau: 


Mėgo Europos žmonės Krymo dalykus, tik ne patį 
Krymą. Krymas tiek jiems tesvėrė, kiek, sakysime, 
Graikų pasakų Olimpas. Gražu ten, poetinga. Tai 
pasvajokime. Įvairu ten ir turtinga? Tai duokit jo turtų... 

Dabar tiek ir bėra kalbos — 

Krymas rinktinė imperijos vieta; Krymas kone 
žemės rojus, kur saulė per ištisus metus nenusileidžia 
savo spindulių, kur oras perregimas, skaistus, o mėnuo 

pilnaty kone šiaurės saulei: kur ir žiemą žaliuoja; pava- 
sarį teįvairina lauką neregėta žiedų gausybe, O ruduo 


tokia pat vaisių daugybe.(59) 


Šitokia garso ritmika Vaižgantas išreiškia ne objektyvų 
gamtos grožį, bet savo subjektyvinius įspūdžius. Tai Vaiž- 
ganto lyrika, retorinė lyrika; dėl to ir jos forma tokia. 

Ne viskuo Vaižgantas gali ir Kryme žavėtis. Jam Krymo 
gamtos akivaidoje vaidenas Trakų ežeras, kaip A. Mickevi- 
čiui Nemuno pakrantės. Kaip A. Mickevičiui, jam ir Lietuvos 
debesys gražesni. Tik Mickevičius moka išreikšti lyriškai 
Lietuvos gamtos pasiilaimą ir fantastiškai vaizdingai Lietuvos 
debesų formas, o Vaižgantas tepasitenkina vaizdinga pub- 
licistika, retorika. 

Jau visai su kitokia nuotaika Vaižgantas aprašinėja 
žmones, Krymo žmones. Vaižgantas juos ironizuoja (plą. VI 
187). 

Kelionių vaizdų apžvalga prašos čia baigiama išvada: 
jeigu Vaižganto aprašymams daugely vietų trūksta beletris- 
tinės vertės, tai dėl to, kad Vaižgantas pirmiausia reiškia savo 
tiesioginius jausmus, o ne tais jausmais apgaubtą objektyvų 
gamtos ar žmonių vaizdą. 

Nepajėgia atsipalaiduoti Vaižgantas nuo savęs bei nuo 
aktualių gyvenimo tendencijų ir savo karo vaizduose. 

Karo vaizdai 


Karas širdžių dezinfekuotojas: dezinfekuotieji; jų beletristinio 
vaizdo vertė; — Rimai ir Nerimai; natūralių žmonių sudulkėjimas ir 
nusivalymas; formos analizė; blanki paralelė su Gogoliu. 


Karas taip sukrečia gyvenimą, kad ne be reikalo pago- 
niškosios tautos būdavo susiradusios ir tam tikrą karo dievą. 
Vokiečių dailininkas romantikas Boecklinas karo siaubą at- 
vaizduoja žinomuoju paveikslu Der Krieg: viršum miesto 
nepažabotais, aklais arkliais skrieja giltinė, maras, o paskui 
juos siaubia visą kraštą juodi, rausvi gaisrų debesys. Ir Vaiž- 
gantas mėgina įsivaizduoti karą kaip slibiną (Karo sli- 
binas), kuriam dygstančios galvos ir kuris viena vyriena min- 
tąs. Bet Vaižgantui trūksta fantazijos, kad parodytų karo 
paslaptingus žingsnius ir siaubą, kuris, kaip dulkių debesys su 
viesulu, pagauna ramiuosius gyventojus. 

Tos nuotaikos jo karo slibinas neturi. 

Vaižgantui sava leistis į pasaulį žmonių, kuriuos yra 
karas užklupęs. Bet ir čia jis neseka su Vienuoliu į karo lau- 
kus ir neaprašinėja kovos vaizdų ar tremtinių mitingų Ru- 
sijoje. Karas jam įdomus tuo, kad sukrečia, supurtina ir per- 
formuoja žmogaus dvasią. Vaižgantas pastebi, kad 
pastoviose aplinkybėse žmogaus dvasia susikonservuoja, su- 
stingsta. Lygiai taip sustingsta ir tautų gyvenimas. Reikia 
kokio staigaus sukrėtimo, ir tada žmogaus dvasioje atsiveria 

nauja gyvybė — žvėriškoji ar žmogiškoji. Daugelis yra paste- 
bėjęs, kad karas pažadina žvėriškuosius žmogaus instink- 
tus. Bet Vaižganto vaizduose tokių sužvėrėjusių žmonių 
nėra. Randam tik menkus žmonelius, palikusius su kasdie- 
ninėmis Žmogaus silpnybių dulkėmis. Taikos metu tas žmo- 
gaus širdyje sugulusias dulkes karas tik sujudina, ir jos la- 
biau ima kitų akis graužti. Antai visa eilė tipų eskyzų: 
Virkšna apkalbinėja savo draugus, kad tik pasirodytų geres- 
nis ir daugiau pašalpos gautų; miestiškai apsitaisiusi moteris, 
šmugelį varydama, irgi pašalpos prašosi; davatkėlė, neno- 
rėdama dirbti, taip pat „„sposobijos“ ieškanti iš ,,pono komi- 
teto“; šilkiniais rūbais poniutė, gaunanti pensijėlę, kalėdoja iš 
vieno miesto į kitą per komitetus, kad savo vaikams ateitį 
aprūpintų; dvarponėlis, ginąsis esąs didelis katalikas ir gera- 
darys. pasisiūlo prialausiąs pabėgėlių keletą, o išsirenka tik 
vieną jam tinkamą patarnauti mergaitę, kad dovanai darbi- 
ninkę turėtų. Šituos tipus Vaižgantas yra surinkęs bendra- 
me skyrelyje, pavadintame Karo šelpiamieji. 

Tačiau Vaižgantas yra pastebėjęs karą pažadinant ir 
nuoširdaus žmoniškumo, humaniškumo. Nuo karo dūžių į 
surembėjusią širdį nukrinta karjeristinės ambicijos tinkas, ir 
pasirodo, anot Dostojevskio, Dievo kibirkštėlė net menkiau- 
siame žmoguje. Kaip tas Getsemanės kudros vanduo tik 
tada gavo gydomosios galios, kada nužengęs angelas jį su- 
drumstė, taip reikėjo karo sudrumsti žmonių sąžinėms. 
Karas, kaip Dostojevskis kalbėjo apie Rusų Turkų karą, 
kuris keliamas prispaustiesiems išvaduoti, vardan šventos 
idėjos, tokis karas pravalo apnuodintą orą nuo susitvenku- 
sių puvėsių, gydo dvasią, prašalina gėdingą bailę ir tinginį, pa- 
brėžia idėją, kurios realizuoti yra pašaukta tauta. Ir Vaiž- 
gantui karas ne tik žudo ir griauja; jis ir dezinfekuoja, valo. 
Dezinfekuoja atskirų žmonių širdis, dezinfekuoja ir tautas. 
Šitokių dezinfekuotų širdžių randama Pone Direktoriuje, 
Antimilitarininke, Rimuose ir Nerimuose. 

Pone Direktoriuj lietuvį p. Juodžiūną, banko buhalterį 
— per visą gyvenimą vedė skaisčiai spinduliuojanti žvaigž- 
delė, labai panaši į sidabrinį rublį... ,,Juodžiūnas buvo apsi- 
žadėjęs jokių dievų neturėti, kaip tik tą vieną rublį. Nieko jis 
neįdomavo, kas darosi pasauly; nieko neskaitė... Niekados 
nepasilinksmino, niekuo savęs nepamalonino, su nieku nesu- 
sidėjo nei į linksmą kompaniją, nei į naudingą draugiją... vis 
kad neišleidus liekios kapeikėlės“.(60) Bet prisižiūrėdamas į 
karo nelaimes, tas egoistas šykštuolis ėmė galvoti ir apie 
nelaimes, kylančias iš karo. 


Pamažu, lyg iš sunkios ligos kildamas, jis ėmė atsi- 
gesti, jog žmonių gyvenime ir jų veikime esama dauge- 
lio kur kas aukštesnių dalykų ir sielvartų, neg kapitalas 
ir jo augimas.(61) Jis ne tik džiaugėsi galėsiąs paaukoti 
pabėgėliams, bet ir pats pradėjo aukas rinkti. Karas 
kankintojas dezinfekavo ir savimylio širdį.(62) 


Panašus savimylis socialistas, garbėtroška yra stu- 
dentas Antimilitarininkas. Jam rodės, karas esąs buržųjų 
pakalikų padaras, ir pasiryžo prie karo darbų neprisidėti. Bet 
pamatė sužeistuosius, pamatė visuomenę aukojant sužeis- 
tiesiems šalpti, ir pats nepajuto, kaip įdėjo vienam kareiviui į 
ranką paskutinę įlenktą kapeiką. Net užmiršęs viską pasauly 
— ir savo tėvus, kurie laukė iš jo pono, ir savo sužadėtinę, ir 
advokatą protektorių, ėjo, dirbo, nešė sužeistuosius; vilko 
juos ant savo pečių iš pat karštosios ugnies... Jį tik varė, varė 
tarnauti artimui kažin kokia užsukta, it laikrodyje, plunksna. 
Bet tai buvo pareiga, priedermė, artimo meilė.(63) Karas 
padarė, kad tas vaikinas, iš pradžių klausęs savo išdidžiosios 
širdies ir savo karjerai tedirbęs, nusilenkė paskui pareigos 
balsui ir ėmė tarnauti nelaimingiesiems. 

Rodydamas pirmojo tipo žmones, būtent, su jų egois- 
tiniais siekimais, Vaižgantas sukūrė visą eilę groteskiškai 

plastiškų situacijų. Tik pamėginkime dirstelti į karo šel- 
piamąjį Virkšną, koks jis ir kaip pasirodo prieš žiūrėtojo akis: 


Redakcijos kambario klingė dusyk kleptelėjo. Ir be 
reikalo; durys tyliai atsidarė. Žvilgterėjau — nieko ir vėl 
įkniubau į rašymą. Tik gerai minutei praėjus, ima durys 
vertis, taip iš palengvo ir atsargiai, lyg norint į jas žvilg- 
terėti neramų padūkėlį ar kokį plėšrų žvėrį. Toliau, že- 
miau klingės pasirodė graži galva ant ištiesto, kiek tik 
begalima kaklo. Gražios mėlynos akys buvo pilnos stir- 
nos bailumo. Gi kas čia? Vaikiūkštis ar neužauga? Bet 
bailiui daugiau lendant į duris, jo stomuo vis labiau tie- 
sės, kol nepasidarė visas garla augalotas jaunas ber- 
nas. Įėjo ir ten pat prisiglaudė prie sienos, susikupri- 
nęs, pečius pirmyn parietęs, rankas, it pagalius, 
pakarinęs.(64) 


Parodęs tiek pastabumo išoriniams žmogaus veiks- 
mams, Vaižgantas piešia statinius charakterius. Dinaminiai, 
kintamieji nėra užtenkamai motyvuoti. Dėl to tą antimilitari- 
ninką ir šykštuolį matom, koki jie pirma buvo; matoma, kas 
iš jų paskiau pasidarė, bet neužtenkamai matom tą procesą, 
kaip jie atvirto. Tas atvirtimas tokis momentinis, kaip pasa- 
kos herojuose. Tik čia jis negali įtikinti, nes čia gi ne pasakos 
pasaulis. Antra, publicistinis subjektyvumas ir anekdotiniai in- 
tarpai ir Čia atmiešia beletristinį objektyvumą (plą. V. 60, 65 p.). 
Autorius dar buvo per arti prie išgyventų faktų ir neįstengė 
atskiro fakto apibendrinti beletristikos vaizdu. 

Karo skaudžiamoji ir gaivinamoji galia niekur taip giliai 
nesuimta ir taip formaliai tiksliai neišlaikyta, kaip Rimuose ir 
Nerimuose. Juose parodyti lietuviško charakterio sodžiaus 
žmonės, nesuėsti dar miestiškos dvasios. Nors jų ūkiai ge- 
riausiai išdirbami, trobos geriausios, vadinas — jau civiliza- 
cija, bet visa jų psichologija dar turi daug natūralumo, gam- 
tinio gyvenimo pėdsakų. Net vadina vienas kitą švelniais 

vardais: karve — jauti, arba avele — avinai. Ne blogąja pras- 
me: juk ir karvės „tokios gražios, ramios ir ašarotai melan- 
cholingos, didelės akys“. Tie žmonės yra gamtos mistikai — 
ne tiek protu, kiek širdim gyvena, širdim reaguoja į nepasi- 
sekimus, širdim susipyksta, širdim susitaiko; širdim motina 
atspėja vaikų mirtį per sapną. Su jų instinktyviu emocingu- 
mu derinasi jų religingumas. Religingumas toks stiprus, kad 
su Dievu bendrauja ir skausmo ir džiaugsmo valandomis. 


Tik ir tokios gražios širdys apsineša dulkėmis. Lietu- 
viškomis dulkėmis — nenoru kitam užsileisti ir iš to kylančiu 
pavydu. Pavydas suardo ne tik gerus kaimynų santykius, bet 
ir pačius pavyduolius kankina, jų širdį ėda. Pavydui nuplauti 
reikėjo nelaimės, net pačių vaikų mirties. Ir po to vėl širdys 
atsivėrė, vėl skausmas sutaikė kaimynus. Karas širdis dezin- 
fekavo. 

Tas kaimynų gyvenimas, paskui susipykimas ir vėl 
susitaikinimas yra atvaizduotas ryškiai stilizuojant pačią na- 
tūrą, kaip bene pirmasis viešai pasakė prof. Mykolaitis,(65) 
patį gyvenimą.Visus pastebimus charakterių bruožus, veiks- 
mo niuansus, kurie reiškiasi natūroje pustoniais, Vaižgantas 
sustiprino ligi pilnų tonų, ligi hiperbolių, net švelnaus gro- 
tesko. Sustiprino gamtos ir gyvenimo ritme pasitaikančius 
paralelizmus, kontrastus ir gradacijas. Šitoji stilizacija, pasi- 
gaunant paralelizmo, gradacijos, kontrasto, iškyla dau- 
giausia personažuose ir kompozicijoje. 


Rimo ir Nerimo gyvenime pastebėtus paralelizmus, 
panašumus beregistruodamas, autorius taip toli nuėjo, kad 
abiejų kaimynų buvo ne tik vienodi trobesiai, bet turėjo po 
vienodai sūnų ir dukterų, ir net avelės vienodai ėriukų vedė. 
Iš antros pusės tarp tų pačių žmonių autorius kuria kont- 
rastą: jų pačių, jų žmonų, jų vaikų išorės, jų temperamentų 
kontrastus: 


Rimas buvo storokas, vidutinio stogo ir gėrė tabo- 

ką... Nerimas buvo liesas, labai ilgas ir taboką rūkė... 
Užtat Rimienė buvo aukštesnė už vyrą, labai dailiai 
išaugusi ir nė kiek nenutukusi. O Nerimienė mažutė ir 
ne tiek gal riebi, kiek didele krūtine, kurią, eidama ar 
bėgiodama, vis laikė abiem rankom apsikabinusi. 

Rimų vaikai visi buvo juodbruviai čigoniukai, smai- 
lanosiai, liesaveidžiai, dailiai išaugę. Nerimų gi vaikai 
buvo storų kaulų, plačių gymių (veidų), bukanosiai, 
šveisiaplaukiai, mėlynakiai (V. 18). Vieni buvo laikomi 
meiliaveidžiais, antri skaistaveidžiais. 


Ne tik žmonių pavidalų žymės sustiprinamos, bet ir 
psichinis žmogaus pergyvenimas suhiperbolinamas ligi gro- 
tesko. Antai, kad Rimas pradėjo pykti ant Nerimo, 


nieko nebepadarė Rimienė. Ji ir avinu vadino, ir 
juokėsi, ir per galvą glostė, ir naktį mylavosi — vis 
nieko. Rimas visai nutilo, naktimis patale blaškėsi, dantį 
griežė. Paniuro visa pirkia. Nebeliko juokų.(66) 


Ta pati stilizacija ir kompozicijoj. Vaižganto veikalų 
kompozicija apskritai atrodo pakrika, bet šitame vaizde yra 
vientisa, bangos formos: neapykantos kilimas ir slūgimas. To 
kilimo ir slūgimo momentus išreiškia autorius net antraš- 
tėmis: panašumai, skirtumai, gyžta, bendra nelaimė, taika, su 
šaknimis. Dar schemiškiau reiškiant būtų: 


A. Ekspozicija: 
1. panašumai; 
2. skirtumai. 
B.  Neapykantos kilimas — gyžta: 
1. Rimo pyktis dėl Katrės — istorija su arkliu; 
2. Nerimo pyktis dėl Katrės — istorija su šunim. 
C. Neapykantos slūgimas: 
1. bendra nelaimė: — susitaiko motinos — mobiliza- 
cija, 

2. taika — susitaiko vaikai ir tėvai — kareivių at- 


virukas, 
3. su šaknimis — susitaiko broliai — kova!, susitaiko 
galutinai visi — naujas laiškas apie kareivių mirtį. 


Keičiantis situacijoms, grakščiai keičiasi nuotaika ir jos 
išraiškos būdas. 

Pirmosios dalies nuotaika — neapykantos kilimas — yra 
tragikomiška. Komiška, nes priežastys, dėl kurių susipyko, 
yra juokingos (kaip Katrė arklį nori iš avižų išvesti; kaip šuo 
jai įkanda). Ir čionai Vaižgantas pasirodo su visu savo švel- 
niai trivialiu komizmu. Tragiška, nes kaimynai patys tariasi 
pergyveną didelę tragediją. Ir kuo tas jų tragiškas išgyveni- 
mas reiškiasi? Tyla, įtempta tyla; skausmas, liūdesys sutapęs 
su tyla, rimtimi. Tik tas dinamiškas, garsus, kuris laimi, 
džiaugiasi. 

Kokį menišką grotestišką efektą daro šitas kentėjimo 
virtimas į džiaugsmą, parodo fragmentas, kada minia ir indi- 
vidas reagavo į tą nekaltą įvykį — šuns įkandimą Katrei. 


Jis (sodžius) pagavo: 

„Nerimai seniai Rimams bučiuoja“, ir ėmė, susi- 
riesdami, kvatoti ir vaizdžiai vaidinti, kaip Nerimas Kat- 
rei pabučiavo ir kaip tai Katrei patiko. Sugužėjo visi į 
Rimus, priklykė, prilermavo ir į kitą kiemą išvirto. 

Liko Rimai nustebę. Viskas taip netikėtai atsitiko, 
taip seniai čia begirdėta sauvalingas juokas, jog iš pra- 
džių tetesėjo šypsotis. Tik svetimiesiems iš pirkios išgu- 
žėjus, dirstelėjo į kits kito nebepaniurusius veidus, ir 
visi pasileido isteringai juoktis. Juokėsi Rimukai, juo- 
kėsi Rimaičios, juokėsi mokanti susivaldyti, bet šiuosyk 
nemokanti valdytis Rimienė, juokėsi nepratęs juoktis ir 
patsai senis Rimas. Juokės, dairydamies ne į savo 
dabar tik susigėdusią Katrę, bet pro langus į Nerimus. 

Juokės, ir jų širdžiai lengvėjo... Ypačiai juokėsi, 

nemokėdamas patsai Rimas. Jam baisiai patiko so- 
džiaus nuomonė, jog Nerimai senai neva bučiuoją Ri- 
mams. Skaniai atkartojo tai, patvirtino ir, ūmai nutilęs, į 
šalį nusisukęs, persižegnojo: taip jam pasidarė lengva: 
visa Nerimų neapykanta kažin kur dingo...(67) 


Vadinas, juokas buvo eksplozija ir pasukimas geran. 
Toji psichologinė tiesa ir parodyta dinamiškai: pats jos pro- 
cesas su dideliu ryškumu, kaip anksčiau cituotoje tautosaki- 
nėje pasakoje. 

Antroje dalyje jau nebėra tragikomedijos. Ji išvirto į 
humorą, elegiją. Motinų susitaikinimas tokis ramus, lyriškas, 
nes jis skausmingas (28 p.), o tolesnis susitaikinimas — koks 
jis dinamiškas, groteskiškai dinamiškas ir humoriškas, nes jis 
džiaugsmingas (laišką gavus 31 p.). 

Ir susitaikius, kada abiejų sūnūs kare žuvo, baigiama 
elegiška nuotaika, lėta dinamika: 

Rimas su Nerimu krameno drauge, vieną arklį 
įsikinkę; niūkė gailestingai ašarodamu...(68) 


Iš charakterių, kompozicijos, nuotaikos matėm, kaip toji 
gyvenimo medžiaga yra stilizuota pagal autoriaus estetinį 
sumanymą. Jo visas artizmas ir pasireiškė tuo, kad jis stili- 
zuodamas išsilaikė tam tikrose ribose, neiškrypdamas į kari- 
katūrą ar šaržą, kuris čia gresia ir kuris ne vieną yra 
sužudęs. 

Ir idėjos taurumu bei gilumu, ir jos atvaizdavimu lietu- 
viškais pavidalais, ir meniška formine struktūra šitas veikalas 
yra vienas iš gražiausių, kur iš viso turime savo literatūroj. 

Tik pasirodžiusius Rimų ir Nerimų pasakojimus bend- 
rame Karo vaizdų rinkinėly A. Jakštas labai palankiai įver- 
tino: ,,...skaitytojo atmintin jis smegte įsmenga taip, kad jo 
niekad neužmirši. Tai tikra idilija 4 la Gogolio Starosviests- 
kija pomieščiki, bet daug mums brangesnė, nes grynai mū- 
siška, tikrai lietuviška“.(69) 

Tik jeigu jau lyginti su Gogoliu, tai ne su tuo Staro- 
svietskija pomieščiki, o su kitu jo pasakojimu Poviestj o 
tom, kak possorilsia Ivan Ivanovič s Ivanom Nikiforovičem. 
Jame Gogolis ir pasakoja apie du gerus kaimynus dvari- 
ninkėlius, kurie susipyko dėl menkniekio, vienas kitą nustojo 
lankę, uždraudė net vaikams lankytis, ėmė vienas kitam ker- 
šyti, po teismus tąsytis ir nesidavė jokiu būdu sutaikinami. 
Tema ta pati kaip Vaižganto, bet teisingai Jakšto pasakyta, 
kad Vaižganto ji traktuota grynai mūsiškai, lietuviškai. 

Rimais ir Nerimais baigiame karo vaizdus. Su jais išei- 
tume į didžiuosius Vaižganto kūrinius. Bet prieš tai pažy- 
mėtini dar smulkieji šiuo laikotarpiu parašyti aukštaičių vaiz- 
deliai. 

Aukštaičių vaizdeliai 


Ankstesnieji: autobiografija ir autopastabumas; Tėvelio ir Motu- 
tės paveikslai; jų gamtinės dorybės kaip pagrindas aukštesnei kul- 
tūrai. 

Paskesnieji: ideologijos skaidrėjimas juose; Valeras Burzdulis 
— gamtos ryšys su žmogum; Lietuvos žodis — praeities ryšys su 
žmogum; Juodžiaus kelmas — gamtos ryšys su tauta. 


Juose Vaižgantas nutolsta nuo dienų gyvenimo į laimin- 
gąją tolimąją jaunystę. Grožisi ja nesuinteresuotai, grynai 
estetiniu būdu. „Darbas, rūpesčiai, atsitikimai, draugai, sėb- 
rai, pažįstami, žymesnieji asmens laiko tolumoje įgijo kur kas 
malonesnės varsos“.(70) Praeities šešėliai nuslinkę; palikęs tik 
giedrasis praeities fonas. Ir grožimasi dėl to ne grynąja realy- 
be, bet laiko perspektyvos performuotąja atmintyje. Nors 
prisimenami ir liūdniausieji anų dienų įvykiai, bet jie išgyvenami 
jau kaip svetimi, su lengva elegija. Taip esti daugeliui rašytojų, 
taip yra ir Vaižgantui. 

Tik jo vaizdelių skirtini ankstesnieji ir paskesnieji. Anks- 
tesnieji, kuriuos jis bent apmetė dar Latvijoj ar Vadakčiu- 
kuose, paskesnieji, kuriuos parašė jau maždaug didžiojo 
karo siautėjime. 

Ankstesnieji aukštaičių vaizdeliai yra visiškai autobio- 
grafiški. Juose pasakoja apie save patį, tėvus, paskiau išsi- 
plečia — apie draugus, apylinkes. Save aprašinėdamas Vaiž- 
gantas parodo gilaus pastabumo vaiko psichologijai. Jis 

prisimena autopastebėjimus, kaip vaikas reaguoja į pasaulį 
pirmiausia judesiu, paskiau atsiranda užuojautos jausmas, 
baimė, mąstymas, puikybė, pirmasis sielvartas, džiaugsmas, 
pirmasis pasiaukojimas, tautybės jausmas, pirmoji lab- 
darybė, pirmoji kelionė. Tai vertinga medžiaga ne tik Vaiž- 
ganto biografijai, bet ir vaiko psichologijai. Tas vaiko bun- 
dančios ir  besiplėtojančios dvasios gyvenimas taip 
nuoširdžiai, nemeluotai aprašytas, kad grožimės pačiais vaiz- 
deliais, kaip kasdieniniame gyvenime mūsų simpatijas pa- 
traukia natūralūs, atviri vaikai su jų naivia mūsų akims 
dvasia. 


O vaizdeliuose apie tėvus autorius jau pasitraukia nuo 
aš pasakojimo, imasi apie savuosius ir save pasakoti tre- 
Čiuoju asmeniu, lyg labiau suobjektyvėjęs ir subeletristėjęs. 
Jam čia pavyksta maestriškai sukurti Tėvelio ir Motutės 
tipus, kuriuose yra sutelktas ne tik jo tėvų charakteris, bet ir 
apskritai aukštaičių. Šiuose tipuose Vaižgantas pastabiai 
aprašinėja žmonių išorę, kelia aikštėn jų charakterį ir įžvel- 
gia ryšį tarp žmogaus ir gamtos, kosmo. Tai jau ne tik Vaiž- 
gantas stebėtojas, bet ir Vaižgantas filosofas. 


Tas žmogaus ryšys su gamta labiausiai matyti Taučių 
šeimoje. Su visu savo charakteriu Taučiai yra lietuviškos 
gamtos padaras... „Taučiai nebuvo kokie tautos išdėliai ar 
kokių svetimų vėjų iš kitur atpūsti. Jie buvo Denionių žemės 
vabalėliai iš pat amžių glūdumos... Kaip jų kalbos, taip ir viso 
jų būdo nebuvo palietusi jokia svetima įtaka. Jie buvo lietu- 
viškai kultūrinti: kultūrinti per ilgus amžius, kol tokie pasi- 
darė... Taučiai tebuvo žmonės tokie, kokius juos gamta 
padarė... gyvenime vadavos tik vienais įgimtais jaus- 
mais“.(71) Betgi Taučiuose Vaižgantas matė ne tik savo 
tėvus, ne egzempliorinius reiškinius, o lietuvių liaudies atsto- 
vus. „„Taučiai todėl buvo bendras lietuvių tipas: tai, kas iš 
lietuvių kultūros yra susidarę ir susitvirtinę... tvirtas pastovus 

pamatas, ant kurio drąsiai galima išvesti aukštesnės kultūros 
sienas“.(72) 

Tokis gryniausias aukštesnės kultūros pamatas, tos pir- 
minės dorybės, kurios reikalingos aukštesnės kultūros pama- 
tams, labiausiai išreikštos Motutės paveiksle: tai natūralūs 
ryšiai su šeima, tai natūralus darbštumas, tai lygiai natūralus 
mistinis santykiavimas su Dievybe, betarpiškai, arba per 
gamtą, tai natūralus prisirišimas prie tradicijų. Betgi Vaiž- 
ganto koncepcijoj pasaulis ir kultūra dinamiški reiškiniai. Ir 
visai natūralu, kad Motutė neišliks su savo tradicijomis. Ji 
pasiduos naujajai gaivališkai srovei, nors ir nenoromis, nors 
ir peikdama jaunatvę. Ji atsisakys nuo savo senovinio 
žipono, nes per daug myli dukteris. Bet kada išnyks Motutė, 
liks jos Aleksys, kuriam perduota bus ta pati dvasia. Tik 
Aleksys dabar ant išsineštinio dvasios pagrindo dės aukštes- 
nės, mokytinės kultūros vainikus. 

Toki pat aukštesnei kultūrai pagrindai glūdi ir Tėvelio 
asmenyje, nors jis yra kitokio charakterio nei Motutė. Kiek 
Motutė yra ekspansyvi, gyvenimo dinamintoja, tiek Tėvelis 
yra sutelkęs savyje tyliąją giliąją dvasios stiprybės energiją. 
Srovioji energija ir ramioji sietuva — abi lygiai reikalingas 
pagrindas aukštesnei kultūrai. 

Tokiu būdu šituose vaizdeliuose, sukurtuose dar 
Lietuvoje, Vaižgantas pasirodo filosofas, kultūros filosofas. 
Bet čia dar tik pati pradžia tų žmogaus ir kosmo, gamtos 
santykių filosofijos tos lietuvių tautos filosofijos. Su visu stip- 
rumu ji išplauks ir pasireikš Vaižganto paskesniuose aukštai- 
čių gyvenimo vaizduose, viešumoje pasirodžiusiuose jau ne 
Lietuvoje tarp 1914—1917 metų. Būtent, Juodžiaus kelme, 
Kvailių ašarose, Valere Burzduly, Lietuvos žody. 

Šituose vaizduose Vaižgantas sintetina formos atžvilgiu 
alegorijų ir vaizdelių rašytojo sugebėjimus. Kaip vaiz- 
deliuose, ima jisai čia gyvenimo fragmentus iš tų pačių aukš- 
taičių; juos vaizduoja su tuo pačiu fizinių bei psichinių reiš- 

kinių pastabumu ir reljefingumu. Kaip alegorijos kūrėjas — jis 
nepasitenkina vien tiesioginiu patiriamojo gyvenimo vaizdu. 
Pro jį įžvelgia antrą alegorinę - simbolinę prasmę. Kur rašo 
apie ąžuolą, supranta pačią Lietuvą. Saulė taip pat Lietuvos 
ir Laisvės simbolis. 

Bet šitų vaizdų negalima laikyti lygiarūšiais su ankstes- 
nėmis alegorijomis. Ankstesnėse, pvz., Vebronių buityje, aiš- 
kiai skiriam tiesioginę alegorijos prasmę nuo netiesioginės. 
Tai dvi atskiros sau vertybės: Žiemkentės kiaulės nėra 
lietuviai, bet tik lietuvius reiškia, Lapinas nėra Rusai, bet tik 
Rusus reiškia. O dabar Juodžiaus kelme tiesioginė prasmė ir 
netiesioginė turi esminio tapatumo. Juodžiaus ąžuolas ne tik 
reiškia Lietuvą, bet yra pati Lietuva, būtent, Lietuvos gamta. 
Tiek Lietuvoje, tiek Juodžiaus medyje glūdi ta pati tautos 
dvasia. 

Pirmu kartu šiame 1914—17 m. laikotarpyje taip stipriai 
Vaižganto kūrėjo horizontas prasiplėtė, kad jis mato ne 
atskirus asmenis, ne atskiras tautas, bet savo kūryboje jis 
rodo visą kosmą. Tautinės politinės problemos, dominusios jį 
anksčiau kūryboj, dabar jau virsta tautinėmis kosminėmis 
problemomis. Tiesa, kosminių problemų pajausta kelionių 
vaizduose Ten gera, kur mūsų nėra, bet dabar jos gauna lite- 
ratūrinius pavidalus. 

Ir tautines kosmines problemas pasekti, kaip susidaro 
Vaižganto tautinis kosminis pasaulėvaizdis, tariu čia būsiant 
svarbiau nei formalinės Vaižganto kūrybos priemonės, jau 
kiek paaiškėjusios iš ankstesnių nagrinėjimų. 

Šiuo laikotarpiu Vaižganto vaizduose pasirodo trys ryš: 
kesnės problemos: gamtos ryšys su žmogum, praeities ryšys 
Su Žmogum, gamtos ryšys su tautybe. 

Jau Taučiuose, jų paveiksluose, Vaižgantas buvo teigęs 
ryšį Žmogaus su gamta; teigęs, kad Taučiai yra pačios lietu- 
viškos gamtos padaras. Bet abudu Taučiai jau gyvena šiek ar 
tiek civilizuotinėj aplinkumoj. Jų gamtiniai bruožai negali 

visiškai gryni pasireikšti. Visiškai gamtos žmogų, civilizacijos 
veik nepaliestą, rodo Vaižgantas šitame paskesniame Valere 
Burzduly. Tai „paskutinė vos beplastanti liepsnelė — žibinte, 
kurio tautinio tikėjimo aliejus baigia išdegti“...(73) „„Valeras 
buvo tikras gamtos padaras ir augintinis. Žmogus nė per 
nago juodymą nebuvo jo saviškai pakreipęs. Niekas jo 
poterių nepamokė, nei prie bet kurio sakramento neprivedė. 
Ir žegnotis Valeras išmoko tik pamatęs, kaip kiti tai daro. Ta- 
čiau labai abejotina, ar žinojo, kas žegnojantis sakoma, nes 
kryžiaus ženklą skubotai sumesdavo tylomis, lyg nieko nenu- 
manydamas, ką jis tuo ženklu garbina ar nuo ko ginasi. Žeg- 
notis jį paliepdavo tos pat gamtinės priežastys, kurios 
paliepia ir paukštytei sučiurkšti ar sučiulbėti: iš bailės ar 
džiaugsmo“.(74) 

Valeras — tai žmogus, gyvenąs, anot Vaižganto, gyvu- 
line ome, instinktu, intuicija — ne protu. Instinktas tvarko 
visą jo gyvenimą. Instinktyviai jis jaučia reikalą palaikyti ry- 
šius su dievybe. Instinktyviai jis rūpinasi maistu tada, kai neturi 
ko valgyti. Bet praeina alkio momentas, ir Valeras nemoka 
gyventi ateities perspektyvomis. Instinktyviai Valeras jaučia 
skriaudą ir į ją reaguoja irgi neracionaliai: kada valdininkas jį 
spardė — visą pagiežą Valeras perdavinėjo arkliams, juos 
pliekdamas. Instinktyviai įsigalėjo neapykanta skriaudėjams 
rusams, ir ėmėsi nešioti „nuodus“ jiems nuodyti. Antra vertus, 
kaip šunelis, jis nė iš tolo nekelia kojos į tą kaimą, kurio 
gyventojai buvo jį nuskriaudę, nors pačių skriaudikų jau seniai 
nėra. O nuskriausti jį labai lengva tiems naujiems žmonėms, 
gudrumo ir klastos pilniems. Nuo jų belieka tik šalintis. Mirties 
jis baidosi kaip gyvulėlis, bet su tuo mirties faktu greit 
apsipranta. 


Tas gamtos padaras su ja pačia taip susigyvenęs, kad 
subtiliausius gamtos virpėjimus nujaučia. Valeras nuo 
mažens „it vilkuitis, po tamsiausius tankius landžiojo ir 
klausės, kaip medžiai ošia, kaip paukščiai čiulba. Klausės, 


80 


gamtos šneką kuo aiškiausiai suprato ir jai pritarė. Valeras 
šiepės, meiliai braukė delnais, praeidamas, kamienus, kai jų 
lapeliai vos, vos, tingėdami, lyg migo pasaką sakė: tai gied- 
roje ar prieš giedrą; nerimo ir ančiakiais raukė, kai girdėjo 
lapelius smulkiai drebant ir meberimstant: tai prieš 
audrą“(75). 

Gamtą išgyveno Valeras animistiškai. Dėl to ir tošį jis 
lupa skaudama širdimi ir apluptą kelmelį apdėlioja drėg- 
nomis samanomis. Tokis gamtos animistinis išgyvenimas ir 
duoda formų, kokių pasitaiko liaudies kūryboje, dainose: ,„Ar 
pavirsi, ąžuolėli, tu mano tėveliu, tavo žalios šakužėlės balto- 
siom rankelėm?“ Tokios gamtos žmogaus kūryba yra nesuin- 
teresuotas paties savęs išsakymas. Ir Valeras, dailių dailes 
bedirbdamas, jautė tik vidaus džiaugsmą, o ne būsimą pelną 
ar pasisekimą Žmonėse. 

Tokio dvasios artumo, kaip su gamta, Valeras teturi 
savo tėvui, nes tarp jų, Valero ir Morkaus, yra bendro krau- 
jo gijos. Tos kraujo gijos pririša Valerą prie tėvo, paskatina jį 
rūpintis tėvu gyvu; patraukia jį lankytis į tą vietą, kur tėvas 
buvo palaidotas. Ir tai jam miela. 

Prisirišimas prie tėvų kapų ir prie tėviškės yra natū- 
ralusis pagrindas aukštesniojo laipsnio kultūros apraiškai — 
tėvynės ir tautos meilei. 

Šito gamtinio žmogaus, gamtos žiedo, nestengė pakeisti 
nė 25 metai civilizuotinio gyvenimo, korsetu varžiusio jo 
prigimtį. Nebent tiek, kad Valeras pasidavė neigiamajai tos 
civilizacijos pusei — girtybei, kaip, kultūros istorijos liudi- 
jimu, paprastai necivilizuotinės tautos pasiduoda šitam euro- 
piečių atneštam įpročiui. 

Sintetinant Valero dvasios analizės rezultatus, pripažin- 
tina, kad Valere Vaižgantas yra sutapdęs gamtinį atšiaurų 
didingumą ir gamtinį naivų nuoširdų jautrumą. Rodydamas 
gamtinį didingumą, Vaižgantas sukūrė tokias situacijas, kaip 
ta, kurioje šis atšiaurus milžinas gula ir miega (IX. 247), arba 

ta, kurioje Valeras, it slibinas, savo rankomis — replėmis 
apkabinęs, svyruoja su Agiejevu į liūną (IX. 262). Rodyda- 
mas gamtinį švelniasielį Valerą, Vaižgantas sukūrė tas sub- 
tilias scenas, kada Valeras po mišką landžioja, su juo susi- 
klausydamas, susikalbėdamas (IX. 182), kada lupa nuo ber- 
želio tošis (IX. 193). 

Lietuvio kontaktą su gamta buvo jau akcentavęs Dau- 
kantas, Baranauskas, Maironis. Tačiau tik Vaižgantui ir Krė- 
vei priklauso nuopelnas, kad gamtos žmogaus idėja buvo 
parodyta konkrečiu beletristiniu vaizdu. Vaižganto Burzdulis 
yra viena figūra — ir tai pati pirmoji primityvioji — į galeriją 
tų gamtinių tipų, kurie dažnėja mūsų literatūroj po 1905 metų 
(Krėvės Lapinas, Dobilo Dalba). 

Jeigu Žmogaus psichinę ir fizinę struktūrą apsprendžia 
gamta, tai lygiai ji pareina ir nuo tautos praeities, kuri žmo- 
gui padvelkia iš įvairių šaltinių — rašytinių paminklų, arche- 
ologinių, geologinių, geografinių, etnografinių, etnologinių ir 
kitokių senovės liekanų. Tik sekant, pavyzdžiui, kokio rašy- 
tojo biografiją, pasitenkinama paprastai konstatavus, kad jam 
turėję įtakos padavimai, piliakalniai ir t.t. Bet tai vien grynas 
faktas, o kas darosi žmogaus viduje, toje dvasios sietuvoje, 
kada į ją sukrinta tos pasakos padavimo žodžiai, kada akys 
atsiremia į piliakalnius, yra pats įdomusis momentas. Ne 
vienas kažką keistesnio tokiais atvejais pajunta. Vaižgantas 
Lietuvos žodyje kondensuotu būdu ir parodo ypatingai jaut- 
rią tokiems padavimams dvasią. Tai Iešmantų Sauliukas, tas 
pats, kuris per dieną stebi saulę, kurio galvoje vis kyla nenu- 
maldomas troškimas žinoti visas paslaptis. Ir jam motina 
pasakoja padavimą apie Valiulio piliakalnį: piliakalny mie- 
ganti visa Lietuvos valstybė su žmonėmis, su kareiviais ir 
ginklais; ji esanti užkeikta. Tik tada atsiversiąs piliakalnis, 
kada busiąs ištartas slaptasis žodis. Jį žiną kaimynai, bet 
nesaką lietuviams. Ir įstrigo Sauliukui įkyri mintis: kas gi galų 
gale paleis tuos Lietuvos kareivius iš pilies urvo? Tas pada- 

vimas pažadino vaikišką dvasią kombinuoti ir jausti. Vaiž- 
gantas ir parodo, kaip tos pasakos sukelta kibirkštis Sau- 
liuko psichikoj vis labiau įsidega į gaisrą, verčiantį ieškoti 
paslapties. Jam vaidenas, kad paslaptį žino Saulė, gamtos 
gaivalai. Suartėdamas su jais tariasi paslaptį atspėsiąs. Dėl to 
jo santykiai su gamta gauna naują prasmę: gamta artima ne 
tik dėl to, kad gamtoje save patį pajunta kaip Burzdulis, bet 
kad gamtoje pajunta aukštesnių galių už save. Tai jau ne g0e- 
thiškas, jau daugiau schilleriškas pažvelgimas į gamtą. Tuo 
geismu atspėti paslaptį Sauliukas užkrečia ir Lauruką. Ir 
vidaus karštis priėjo ligi to, kad „vieną kartą abiem vaikam 
įsisvajojus Mėnesienoje, Saulius, kažin kur įsižiūrėjęs, ūmai 
išblyško ir smarkiai nusitvėrė Lauruko. Dusliu balsu, bai- 
lingai ėmė šnibždėti: 

— Lauruk. Žodį pamatysiu aš ... skaistų rytmetį... iš 
aukšto aukšto bokšto... Tu nematysi... Ak, bokštas griū- 
va...(76) 

Susirgo net abudu vaiku. Kai pasveiko, vis tiek jie svajojo 
apie Lietuvos žodį ir jo realiai ieškojo. Tik jau nebe vaikiškai, 
bet vyriškai. 

Tai ne kasdieniniai žmonės. Ir Vaižgantas jautė tą prie- 
kaištą. Jis pats ir paaiškina: „Vis dėlto iš tūkstančio ar dau- 
giau sodiečių randasi po vieną antrą žmogų tokiu sielos įtai- 
symu, kurs nesiliauja dirbęs ir kūno varguose. Kas gi be jų 
būtų mums pridainavę tiek tūkstančių dainų, prisekę tiek 
pasakų, davę tiek priežodžių, patarlių, pertarmių, tiek paly- 
ginimų su visais smulkiausiais gamtos dalykais; visa to, ką 
mes vadiname liaudies kūryba, jos kultūros reiškiniu“.(77) 

Šiuo vaizdeliu Vaižgantas yra sugavęs tą dvasinio 
perversmo procesą ne tik tautosakos kūrėjo asmenyje, bet ir 
mūsų romantiškai nusiteikusių aušrininkų. Antai, ar galėjo 
ramiai į pasakas, piemenų žaidimus, piliakalnius žiūrėti Basa- 
navičius? Kiekviena smulkmena žadino jo vaizduotę: pie- 
menų jodinėjimas rudens metu priminė jam skitų raitųjų 

kovas, Karpatų vardas ir vaizdas skatino jų kurti teorijas apie 
lietuvių kilimą, knistis po šaltinius — ieškoti Lietuviškojo žo- 
džio. Kartais su šypsniu žiūrima į Basanavičiaus teorijos 
argumentus, bet šypsnis dingsta, kai pagalvojam, kad jis tu- 
rėjo panašiai kentėti kaip tas Saulius. Arba vėl Sauliaus ir 
Lauro akivaizdoje mums daros dar suprantamesnis Pietaris, 
Bruažis, Vištelis, kurie, beieškodami lietuviško žodžio, fan- 
tasto akimis matė ir rojuj lietuviškai kalbėjus, kurių du nuo 
savo perkrautos fantazijos ne tik susirgo, bet ir psichiatrinėj 
ligoninėj savo gyvenimą baigė. 

Šitų Vaižganto vaizdelių romantinės ideologijos ir psi- 
chologijos šviesoje daros aiškesnė mūsų tautos atgimimo 
veikėjų dvasia. 

Jeigu su gamta bei praeitimi sutapdomas individo gyve- 
nimas, tai visai nuoseklu sutapdyti su gamta ir visos tautos 
būtį. 

Gamtos sutapimą su tautybe Vaižgantas parodo Juo- 
džiaus kelme. Kaip gamtoje viskas kinta, gauna naujus pavi- 
dalus, taip ir tautoje eina nuolatinė evoliucija kilimo ir slū- 
gimo principu. Ąžuolas augo, kerojosi į šalis, ne į viršų, visus 
nugalėjo, o po 700 metų viena šaknis tarė: metas pasilsėti. Ir 
greitesniu tempu tautos gajumas nyksta, nekaip auga. 

Tauta apsilpsta veikus; ji gali pakeisti formas, kuriomis ji 
reiškiasi, kaip tas ąžuolas iš žalialapio pavirto plikamieniu, iš 
plikamienio — stuobriu, iš stuobrio — kelmu, kalva. Bet net 
paskutinės formos — liekanos, tas žemės kupstas, liudys apie 
Lietuvos senovę, taps padavimų indu. Ir tuose padavimuose 
vėl reikšis tautos dvasia, ta pati, kuri bylojo iš Juodžiaus 
medžio. Net aukštesnė, nes gavusi dvasingesnes formas, 
žodžio formas. 

Kokia ai toji Lietuvos dvasia? „Liūdi Lietuvos gamta — 
Juodžiaus dvasia, tyli, lėta, nieko neskriaudžianti, nakčių 
mėnesienomis. Ne iš širdies skausmo, tik kad toks būdas. Jei 
ir verkia, tai tyliai, nors ašarėlėmis“.(78) 

Taip charakterizuotą lietuvių tautą parodė lietuvių ro- 
mantiškai nusiteikę rašytojai: Vienažindys, Baranauskas, Viš- 
telis, net Putinas savo Rūpintojėly. O teoriškai tą liūdinčios, 
rezignuojančios Lietuvos dvasią mėgino parodyti Dobilas, 
nagrinėdamas Vienažindžio „Kaip gi gražus gražus...“ Nuro- 
doma net, kad tokia elegiška Lietuva jausti lietuviškose dai- 
nose. 

Tokia, vadinas, romantiškai nusiteikusių žmonių atras- 
toji lietuviška dvasia. Ar lygiai tokia ji atrodys kitiems — 
klausimas. Galimas daiktas, kad kiti pastebės, jog liaudies 
dainų esama ir neliūdnų; pastebės, kad tos liūdnosios dainos 
dar nereiškia visuotinės tautos dvasios, nes jos galėjo būti su- 
kurtos baudžiavos sunkiaisiais laikais. O padaryti išvadą iš 
vienos epochos, mažų mažiausia nemetodiška. Gal paste- 
bės, kad ir pats Vaižgantas nebūtų davęs tiekos pragied- 
rulių, jeigu lietuvis vis jau taip liūdėtų. 

Neatsargu visos lietuvių tautos charakterį įžiūrėti tik 
rezignuojančiuose, elegiškuose bruožuose. Dėl to ir Vaiž- 
ganto lietuvių tautos susakyti bruožai yra tik daliniai, vienos 
epochos sukurti. Juo labiau, kad pats Vaižgantas, lygiai kaip 
ir Baranauskas, visur akcentuoja Lietuvos įvairumą. 

Kelionės vaizdai, karo vaizdai ir aukštaičių vaizdai 
parodė Vaižganto trejopas literatūrines formas, kuriomis 
pasireiškė jo kūryba šiame laikotarpyje. Kelionių vaizdai stovi 
arčiau publicistikos ir reportažo. Jų reikalavo ir rašytojo 
aktualusis visuomenės gyvenimas. Dienos momentas paga- 
mino ir Vaižganto karo vaizdus. Laisviausias autorius, kur- 
damas aukštaičių vaizdelius, kur jis gauna apdirbinėti ne 
proginę medžiagą, bet dėstyti įspūdžius, jau seniai patirtus, 
išgyventus, nusistojusius. Dėl to ir kūrybos laipsnis tose 
trijose literatūrinėse formose nelygus: kelionių vaizduose jos 
mažiausia, antroj eilėj eina karo vaizdai ir dar aukščiau — 
aukštaičių vaizdeliai. 

Aukštaičių vaizdeliuose pilniausiai pasireiškė ir Vaiž- 

ganto pasaulėvaizdis. Tik jis reiškėsi atskirais vaizdais, palai- 
dais jo kūrybos žiedais. Trečiame savo kūrybos laikotarpyje 
savo ideologiją Vaižgantas dar labiau išryškins, o palaidus 
vaizdus sukoncentruos į didesnius vienetus. Bet jau Nepri- 
klausomos Lietuvos laikotarpiui priklauso tas Vaižganto 
kūrybos suklestėjimas. 

SUKLESTĖJIMAS 


Pasiųstas į Stokholmo konferenciją nebenorėjo grįžti į 
Petrapilį. O į Lietuvą vokiečių okupacinė valdžia nepriėmė. Ir 
liko laukti Švedijoj tą visą 1918 m. pavasarį. „Be kalbos, be 
užsiėmimo šveduose likęs, nerimo ir nostalgijos ėdamas, 
nieko parankėje neturėdamas, nes į konferenciją buvau 
atvykęs tik su viena baltinių atmaina, užsidariau viešbučio 
kambarėlyje ir neišėjau iš jo per tris mėnesius, kol nepa. 
rašiau visai kito dalyko, neg buvau seniau, ypač Petrapilyje 
užsimojęs — pirmų dviejų knygų Pragiedrulių“. Rašė po 14 ir 
daugiau valandų per dieną. Po šio intensyvaus trumpo kūry- 
binio protarpio Vaižgantas gauna vėl atitrūkti nuo kūrybos į 
visuomenę. 

1918 m. sugrįžęs į Vilnių, paskiau į Kauną negalėjo lais- 
vai atsidėti dailiajai literatūrai. Žmonių stoka vertė jį dėtis 
visuomenininku, mokslininku, publicistu, netgi politiku, nors 
jau Rusijoje buvo politiko vardo atsižadėjęs. Dailiajai literatū- 
rai teko tik nuliekamosios valandos. O jų buvo nedaug. Šitos 
aplinkybės neleido Vaižgantui savo beletristinės veiklos iš- 
plėsti ir suintensyvinti. Tačiau Vaižganto raštų bibliografijoje 
esama ir beletristikos gana apsčiai. Jų žymi dalis buvo 
žurnalų bauste išbausti, dėl to daugelis fragmentiški, atsimi- 
nimų nuolaužos. Tarp jų išplaukė ir didesnio masto veikalų: 
1918 m. išspausdinta Pragiedrulių I dalis. Kitais metais Vaiž- 
gantas projektavo išleisti mokyklai rinkinį vaizdų, kurie jau 

skyrium buvo išspausdinti.(79) 1920 m. išleido Pragiedrulių II 
dalį. Po dvejų metų Skaitymuose pasirodė „Dėdės ir dėdie- 
nės“, „Tėvo palikimas“, 1925 m. J. Lietuvoj išspausdino apy- 
sakaitę „Ar jau medžiai sprogsta“. 1927 m. ėjo Lietuvos aide 
„Normanto vėžiai“, kurie atskiroje knygoje pavirto Šeimos 
vėžiais (1929); tais pačiais metais Mūsų laikraščio atkarpoje 
ėjo apysakaitė „Išgama“. Lietuvos aide 1932 m. spausdino 
„Žemaičių Robinzoną“. Prieš mirdamas suspėjo dar išleisti 
Mūsų gyvulėlius, fragmentus iš ankstesnių veikalų ir vieną 
kitą anksčiau nespausdintą vaizdelį. Keletas nespausdintų 
fragmentų liko rankraščiuose. 

Šitie raštai ne visi parašyti nepriklausomoj valstybėj. 
Dalis buvo parašyta anksčiau. Tačiau dabar atskirus vaiz- 
dus, alegorijas Vaižgantas jungia į didesnius kūrinius. Juose 
parodo visą beletristinį talentą ir ideologiją jau galutinai susi- 
kristalizavusius, suklestėjusius. Šitos kūrybos centru Vaiž- 
gantas laiko Pragiedrulius. Pragiedruliai jam atrodo trilogija, 
kurios atskiras dalis jis vadina tomais: I tomas — Gondingos 
kraštas, II t. — Vaduvų kraštas, III t. — Šeimos vėžiai. 

Tačiau Pragiedrulių rėmus galima patempti, ir iš vienos 
pusės galima į juos įtalpinti Dėdes ir dėdienes, iš antros — 
Žemaičių Robinzoną. Dėdės ir dėdienės derinasi į Pragied- 
rulių ciklą ir savo vaizduojama epocha, ir idėjomis, ir nuo- 
taika. Lygiai ir Žemaičių Robinzonas. Tokiu būdu visi penki 
veikalai sudaro bendrą Lietuvos gyvenimo vaizdą — maž- 
daug laikotarpį tarp dviejų socialinių perversmų, nuo bau- 
džiavos panaikinimo ligi artėjančios žemės reformos. Vadi- 
nas, ne daugiau kaip 50 metų tarpą. Atskiri veikalai papildo 
Lietuvos vaizdą ne vertikališkai, o horizontališkai. Jie dar 
neišsemia visų Lietuvos gyvenimo temų nei būdingų 
momentų. Dar buvo sumanęs Vaižgantas rašyti naują Pra- 
giedrulių dalį — Audrą, kurioje būtų parodęs 1905 metus, 
tačiau beliko tik fragmentai: tarnavimas visuomenei ati- 
traukė ir vėl nuo literatūrinės kūrybos. (80) 

Neliesdami kol kas bendrų išvadų apie šiuos veikalus, 
įsižiūrėkime skyrium į kiekvieną veikalą chronologine jų pasi- 
rodymo tvarka. 

Pragiedruliai: Gondingos kraštas 


Autoriaus užsimojimai: atvaizduoti pragiedrulius; — Gondin- 
gos geografinė vieta: Žemaičių šiauriečių landšaftas. — Tautinio 
gyvenimo tikrovė: aristokratai ir jų tautiškumas; liaudies etnogra- 
finiai skirtumai ir jos rolė tautiniame darbe; šviesuomenė iš liaudies 
ir jos lietuviškoji akcija. — Pasaulėvaizdžio formuojamieji pradai. — 
Literatūrinės formos: intriga; nuo publicistikos iki vaizdelio; vaiz- 
delių grožis; Gondingos dainos poetika. 


Beletristiniame kūrinyje parūpsta du pagrindiniai 
dalykai: 1) iš kokios medžiagos autorius savo veikalą yra 
sudaręs, 2) kuriais būdais ir kurių dailybių iš tos medžiagos 
yra sukūręs. Pirmasis klausimas apima veikalo foną, tema- 
tiką, keliamas problemas, jų sprendimą, antrasis klausimas 
apima fabulą, charakterius — tipus, kompozicijos priemones 
ir visą kitą formos artizmą. 

Pasiimdamas medžiagą iš realaus Lietuvos gyvenimo, 
Vaižgantas pastebi, kad visa, kas čia jo rašoma, esą taktai. 
Taigi Čia ir rūpės pastebėti, kuriuos lietuvių gyvenimo faktus 
jis yra iškėlęs, kaip juos interpretavęs. 

Imdamas 19 amžiaus galo ir 20 amžiaus pradžios 
Lietuvos gyvenimą, Vaižgantas to laikotarpio faktų ratą 
susiaurina — duosiąs Vaizdus kovos dėl kultūros. Įsidėmė- 
tina, ko autorius nori. Ir nereikalautina, kad veikalas duotų 
pilną Lietuvos gyvenimo paveikslą. Tas Vaižganto noras 
parodyti „vaizdus kovos dėl kultūros“ galėtų būti tiksliau iš- 

reikštas — parodyti tautinės sąmonės kilimą lietuviuose. Tai 
panašus užsimojimas kaip kitados Maironio Jaunojoj Lie- 
tuvoj. Vaižgantui tad svarbu parodyti ne gyvenimo statiką, 
ne susiformavusius papročius, bet gyvenimo dinamiką, tą 
patį pakitimo momentą drauge su jo priežastim. Vaižgantui 
įprastu palyginimu sakant, ne žiedas svarbu, bet jo atsisklei- 
dimas. Ne kokis gėlės žiedas buvo prieš dieną ir po dienos, 
bet svarbu tas pats momentas, vyksmas, kada žiedo lapelis 
iš vieno padėjimo pereina į kitą. Ir Vaižgantui svarbu pats 
procesas, — kaip tautinė sąmonė atsiskleidžia, formuojasi, 
apima vis didesnes mases, virsta jėga ir t.t. 


Bet tautinė sąmonė gali ir kilti ir blėsti. Kas Vaižgantui 
labiau rūpi parodyti: ar tos sąmonės kilimas, ar nykimas; ar 
rytmečio pazarai, ar vakaro sutemų žaros? „Pirmieji mano 
norai — rašė jis laiške Grigoniui — buvo pasergėti ir su- 
kaupti į vieną vietą lietuvių tautos „deimančiukus“, kurių yra 
pilkame gyvenime. Ta mintis mane vargina dar nuo Dina- 
burko laikų, nuo 1887—8 metų, kur ėjau realinę“. 


Vaižganto užsimojimus paaiškina ir pats vardas — Pra- 
giedruliai, vadinas, tautinės sąmonės ir lietuviškosios kul- 
tūros pragiedrėjimai. Taigi nebartinas Vaižgantas, kad jis 
nedavė pilno Lietuvos gyvenimo vaizdo, nes jis to nebuvo 
užsimojęs.  Nebartinas, kad nedavė nė pilno tautinio 
gyvenimo ir kovų paveikslo, nes jis užsimojo tik siauresnį 
tikslą — jį dar sykį kartoju — parodyti lietuvių tautinės sąmo- 
nės kilimo pragiedrulius. Tai akcentuota ir Pragiedrulių įžan- 
goj, alegoriškoj Žiemoj. Vaižgantas tenai žadas duosiąs ne 
žiemos vaizdus, o bent puskapį žiemos pragiedrulių... 


Lietuvai Saulė Pragiedruliais tebesireiškia. Niaugi 
mes juos, tuos vilties Pragiedrulius, užmiršime; visa tai, 
kas nutiesė kelią į vasarą. 

Neverta. Tuomet buvo daug ko stiprinančio. Tatai 
būdavo džiaugsmo, kai galvą aukštyn bekilodamas neti- 

kėtai pajusdavai, kaip storos debesų duknos pra- 
plyšta.(81) 


Taigi Vaižgantas ir nori pakiloti galvą į aukštį, pasidai- 
ryti tų pragiedrulių. Tie pragiedruliai tai nėra eiliniai, bet savo 
kampo jautriausieji žmonės. Ir miške kartais pamatai visa 
viršūne aukštesnę pušį už kitas. Ta pušis yra aukštesnė, bet 
vis dėlto ji pušis, tik labiau pastebima. Tie pragiedruliai 
žmonės turi savyje savo kampo žmonių bruožus, tik labiau 
sukondensuotus. 

Juos parodo Vaižgantas sutelktus Gondingos krašte. 


Ar toji Gondinga yra reali vieta ar pramanyta? Pats 
autorius sakos iš viso nieko nepramanęs. V. Bičiūnas, 
pirmasis ilgesnę studiją rašęs apie Vaižganto Pragiedrulius, 
spėja galėjus būti Mosėdį. ,,Bene Mosėdis — toji ,,mintin- 
goji“ Gondinga, kurios nė viename Lietuvos žemėlapyje 
nerasi, nors skersai išilgai tyrinėtum visus pavenčius“.(82) 
Tiesa, kad pavenčiuose neaptinki Gondingos vardo, bet jis 
žinomas kitoje Žemaičių dalyje. Žinomas jau nuo 1253 m. Ir 
žemėlapyje minimas.(83) Atgimstančiojoj Lietuvoj daug buvo 
apie Gondingą ir rašyta.(84) Tai vietovė tarp Minijos ir jos 
intako Babrungo. Ir šiandien Gondingos landšaftas sudaro 
kažkokios egzotikos įspūdį. Plati lyguma su lankomis. 
Viduryje piliakalniai staiga iš lygios žemės išdygę aukšti, skar- 
dūs, senais medžiais apsikepurėję. Tik Babrungo upė rausia 
krantus, staigius, skardžius, čia griūte nugriuvusius,čia 
krūmais, medžiais apžėlusius, o vagoje boluoja akmenys 
akmenėliai, ir švysčioja ripuliuojančioje tėkmėje saulės 
spinduliai. 


Tačiau savo Gondingą Vaižgantas nukelia iš paba- 
brungio į pavenčius. Ventos peizažas su giliai įsmukusia 
vaga, su staigiais nuūriotais krantais, su dvarais ir vandens 
malūnais, keltuvais taip pat visai gerai atsako Vaižganto 
peizažui. Ir Gondingoj tiesias „Ventos slėnys nuūriotais stai- 

giais skardžiais, miškų šlaitais, žaliais, dar ne visai nuskintais 
miškais krantuose ir tokiuo sidabriniu upės kaspinu gilumo- 
je“.(85) 

Tačiau šitas peizažas lygiai tinka ir pabartuviams. 
Pagaliau Gondingos peizažas savo molėtais keliais, savo 
gyventojų kontrabandos pamėgimu primena ir pamituvį, kurį 
Vaižgantas buvo aprašęs dar 1906 m. Vilniaus žiniose (20 
nr.). Vaižgantas, gerai pažindamas žemaičių kraštą, Gondin- 
gos krašte apskritai yra išreiškęs žemaičių šiauriečių land- 
šaftą. Tačiau platesnių peizažų čionai jis vengia; visi jie tik 
eskizai, ir tai negausūs. 

Gondingos krašte rodydamas lietuvių tautinio susi- 
pratmo kilimą, Vaižgantas sutelkia įvairių visuomenės 
atstovų. Jų iškelia kelias grupes, kelis lizdus. Akivaizdžiau jie 
lieka atmintyje suskirstyti ir sužymėti grafiškai: 


Linksmynė 
Senieji tautos vadai, aristokratai: 
Algirdas Sviestavičius 
Irena Sviestavičienė. 


Santekliai 
Tautos pagrindas, valstiečiai, aukštaičiai — 
Sešiavilkiai: 
Senieji: 
Benediktas, 
Barbora; 

Jaunieji: 
Petras, 
Napalys, 
Marytė. 

Sakalynė 

Tautos pagrindas, 


valstiečiai, žemaičiai, 
Vidmantai: 

Senieji: 
Vidmantas; 
Jaunieji: 
Darata. 

Kaimynai bajorai 
Margevičius, 
Žiburevičius. 


Gondinga 
Senieji tautos vadai: 
kun. Kumstevičius. 
Jaunieji: 
Gintautas — demokratas, 
valstietis, pasaulininkas, Žemaitis; 
Vizgirda — demokratas, 
valstietis, kunigas, aukštaitis. 
Miestiečiai: 
Šūmacheris, 
Zeligmanas. 
Proletarai: 
Tupikas, 
Statikas. 
Tarnautojai: 
Knistautas, 
Knistautaitė. 
Išsigimėliai: 
Virbalas, 
Vėdarėlis. 
Zapadninkai: 
Andriejevas, 
Rudyj. 
Klajūnai: 
Mendelis, 
Kunigo Tėvas. 

Gondingos krašte rodoma, kokiu būdu šitos suminėtos 
grupės yra dalyvavusios lietuvių tautinės sąmonės kėlime, 
kilime ar slūgime. Čia stoja eilė aktualiųjų atgimstančioje 
Lietuvoje temų: 1) aristokratai ir jų tautiškumas, 2) valstiečių 
dvasinės ir materialinės kultūros kilimas tautiniame 
atgimime, o sykiu ir etnografiniai aukštaičių ir žemaičių skir- 
tumai, 3) valstietiškoji šviesuomenė ir lietuvybė, 4) miestie- 
čių ir proletariato rolė bendroje tautinėje kultūroje ir kt. 

Tai jau daug platesnis užsimojimas nei Maironio 
Jaunojoj Lietuvoj, kur tematome valstiečių vieną šeimą, o 
kitos bajorėlių ar didikų; kur tematome apskritai daugiausia 
šviesuomenę, o liaudį tik iš tolo. 

Žvelkim iš eilės į svarbesnes sužymėtas problemas. 

Bajorų luomo klausimas aktualus. Nuo pat Aušros 
bajorų luomas buvo šaukiamas susiprasti ir prisidėti į lie- 
tuvių tautinį judėjimą. Bajorų dalis paliko ištikima tradici- 
niams lenkiškiesiems idealams. Dalis, ypač smulkieji bajorai, 
pajuto „istorinį savo uždavinį eiti su liaudimi, iš kurios ji 
nebuvo išrauta... Ji drąsiai ir lietuviškai atkakliai ėmė grįžti 
atgal į liaudies lietuviškumą, tuo pačiu silpnindama lenkiškąjį 
elementą Lietuvoje... Minėtini Putvinskiai, Petkevičiai, Bort- 
kevičiai, Sleževičiai, Liandsbergiai, Pečkauskai, Ivanauskai, 
Gedgaudai — Didžiuliai, Bukantai, Pabrėžiai, Zagurskiai, 
Rozanai, Savickiai, Koreivos,  Anusevičiai,  Butkevičiai, 
Dembskiai,  Kasakauskiai,  Račkauskiai, Fromai, Silvest- 
ravičiai, Paškevičiai, Pancerzynskiai, Daugirdai, Zubovai, Vy- 
tartai, Kušeliauskai, Šliogeriai, Biržiškai, Liutkevičiai, Juš- 
kevičiai,  Lenkauskai, Šilingai,  Nagevičiai, Fledžinskiai, 
Tornau, Tamoševičiai, Karevičiai, Chodkauskai, Būkantai, 
Plechavičiai, Daukantai, Ivinskiai ir daugybė kitų“.(86) 

O visa eilė iš bajorų kilusių rašytojų aktyviai prisidėjo į 
tautinį sąjūdį. Tačiau didikams, kunigaikščiams, aktyviai 
prisidėjusiems prie naujo tautinio sąjūdžio, suskaityti ir 
vienos rankos pirštų būtų perdaug. Šitas gyvenimo faktas 


95 


buvo aktualus ir mūsų literatūroje: Maironio, Bitės, Šatrijos 
Raganos, Vienuolio raštuose. Visi jie rodė, kad ir didikai 
mažu pamažu prisideda į tautinį darbą, net Vienuolio grafas 
Put Putarleckis bent mirties agonijoj susitaiko su naująja 
Lietuva. Pats Vaižgantas, tik -epizodiškai parodęs smulkiuo- 
sius bajorėlius (Žiburevičių su Margevičium), daugiausia akis 
nukreipia irai į tokį lietuviškos diduomenės stumbrą, pasku- 
tinį mohikaną ir plačiau už kitus mūsų rašytojus rodo tokių 
aristokratų charakterį ir jo evoliuciją lietuvybės ir demok- 
ratybės linkui. Dėl to reikia ypačiai įsižiūrėti į tą lietuviš- 
kosios aristokratijos atstovą kunigaikštį Sviestavičių, kad 
patirtum viso mūsų didikų luomo dramą. 

Iš karto kiekvienam bus kritęs į akį tas bajoriškas „fana- 
beriškumas“, Sviestavičiaus pasigyrimas savo praeitimi ir kai- 
šiojimas savo ,,puspadės“, vizitinės kortelės, kam reik ir kam 
nereik. Dėl to jis vaikiškai komiškas. Bet arčiau įsižiūrėjęs 
kiekvienas pastebės tuose aristokratuose daug aristokratiš- 
kos sielos: Sviestavičius teisingas su žmonėmis, dosnus, tra- 
dicijų besilaikąs, giliai meniškos sielos. Prisiklausęs pasa- 
kojimų apie dvarininkų elgesį su baudžiauninkais, net imtum 
abejoti tokiais aristokrato dvasios bruožais. Betgi jie turėjo 
toki būti. Iš kur gi būtų atsiradę Lietuvos dvaruose tiekos 
meno brangenybių, tiekos meniškų bažnyčių? 

Sviestavičiaus ir visų didikų sunykimo priežastis yra 
valios atrofija. Paveldėta valios atrofija, kaip žmonės apie 
Sviestavičių atsiliepdavo: bočius buvo lepšis, tėvas lepšis, 
sūnus dar lepšesnis (VIL.82). Vaižgantas neparodo, kokiu 
būdu Sviestavičiaus valia atrofavosi. Bet mes ir patys galim 
atspėti — tai vaisius socialinės santvarkos, paremtos bau- 
džiava, kada aukštojo luomo Žmogui nereikėjo lieti prakaito 
dėl kasdieninės duonos. Jis galėjo tol gyventi, kol buvo jam 
šiltadaržis — baudžiavos institucija. Baudžiava išnyko, šilta- 
daržio stiklai subiro, ir jis pasijuto išneštas į audrų ir vėjų 
atmosferą, nebetinkąs naujoms sąlygoms. 

Šitokis žmogus jau nebegali gyvenimui vadovauti. Jis eli- 
minuojasi iš gyvenimo; pozicijas užleidžia naujam luomui, 
kuris susidarė po socialinės reformos, po baudžiavos panai- 
kinimo — valstiečiams. Ant didžiadvario griuvėsių susikuria 
keli ūkiai, valstiečių ūkiai. 

Bet Vaižgantas nebūtų Vaižgantu ir neišreikštų savo 
epochos idealų, jeigu Sviestavičiui leistų visai nunykti. Jis 
leidžia Sviestavičiui prigyti naujoje kultūroje, lietuviškoje. 
valstiečių kuriamoje. To Sviestavičiaus persodinimo ir prigiji- 
mo į naują kultūrą pastebime keturis etapus: Sviestavičiui 
atgaivinamas noras gyventi, sužadinama energija, Sviestavi- 
čius suartinamas su liaudimi, ir pagaliau atgaivinama jame 
lietuvybė. 

Noro gyventi Sviestavičiuje nebuvo, nes jis buvo ati- 
trūkęs nuo gamtos ir tos gamtos formuotų žmonių. Su nieku 
nesusieidavo, niekad nepavaikščiodavo Ventos pakran- 
tėmis, niekad nepakildavo pėsčias į Gondingos miestelį. Tai 
buvo Saulės brolis, kaip žmonės vadino, nebe Žemės. Tik 
kada Gintautas pasisuko ir prašneko į tas Sviestavičiaus dva- 
sios gijas, kurios tebuvo gyvos — į jo meno pamėgimą, tada 
Sviestavičius pajuto kontaktą su žmonėmis, pasijuto Žžmo- 
gaus net reikalingas. Tada jis pakilo pėsčias prakaituodamas 
į Gondingaą pas daktarą ir pirmu kartu pradėjo grožėtis tėviš- 
kės gamta; pirmu kartu pailsęs, sušilęs, ragaudamas vašok- 
lių sunką, pajuto, kad ir gimtosios žemės produktas lygiai 
geras kaip užsieninis. Ir gamtoje pradėjo Sviestavičius virti. 
Gamta gaivino norą gyventi. Vieno noro neužtenka. Reikia 
energijos gyventi. O Sviestavičius jos neturėjo. Net ir lanky- 
damasis pas Gintautą, jis tebuvo tas vijoklis, kuris tik rem- 
damasis į kitą, tik iš kito imdamas pinigus, tegalėjo gyventi. Ir 
reikėjo skaudžios operacijos, kad Sviestavičiui būtų sugrą- 
žinta energija gyventi ir dirbti. Tokia operacija tai didžia- 
dvario likvidavimas. Ir Sviestavičius pasijunta, kaip ant ope- 
ruojamo stalo, kada atvažiuoja jo dvaro paimti Napalys 


97 


(VIII.55). Bet darbas Linksmynėje dabar pažadina energiją, ją 
palaiko abipusiška šeimos meilė, kuri šiuo kartu, rodos, atgi- 
jo iš naujo. 

Naujas etapas — suartėjimas su liaudimi. Suartina jį 
patys liaudies atstovai, pataikydami į tą pačią Sviestavičiaus 
jautriąją stygą — meno pamėgimą. Po trio koncerto su Na- 
paliu Sviestavičiai prieina išvadą: ,„Sodžius, kad žinotum, 
visais žvilgsniais švaresnis už miestą“.(87) Ir pabaigė Svies- 
tavičių širdis į liaudį palenkti garsioji daina.(88) Ir pasižadėjo 
Sviestavičius šitai liaudies, darbo žmonių Lietuvai tarnauti. 

Pagaliau įėjo Sviestavičius į lietuviško sąjūdžio verpetą 
— įbruko jam į rankas lietuvišką laikraštį valstietis Jur- 
gis.(89) 

Šita Vaižganto pastebėtoji Sviestavičiaus ir viso bajorų 
luomo valios atrofija jau seniau buvo nurodyta rusų tautoje 
Turgenevo ir ypačiai Gončarovo. Gončarovas savo tautiečių 
rusų dvarininkų tarpe buvo pastebėjęs tą valios atrofiją ir 
iškėlęs ją savo romanų trilogijoje, ypačiai Oblomovo ro- 
mane. Dėl to ir pats tas dvarininkų ištižimas, bevališkumas 
gavo oblomovščinos vardą. Šį terminą mini dažnai ir Vaiž- 
gantas. Praverčia palyginti rusiškasis Oblomovas su lietu- 
viškuoju. 

Oblomovo prigimtyje „glūdėjo grynasis, šviesusis ir ge- 
rasis pradas“ (Gončarovas). Jis tokis pat geraširdis žmogus, 
mokąs giliai mylėti, nuoširdžiai ir net giliai samprotauti, bet 
pavirtęs ištižėliu, bevaliu, kuriam maloniausias dalykas — 
ramybė, per dienų dienas gulėti. Ir jį, kaip Sviestavičių, api- 
plėšinėja visoki bičiuliai, bet jis neturi jėgos ir valios jais nusi- 
kratyti. Tiek Gončarovas, tiek ir Vaižgantas abudu, Merež- 
kovskio pasakymu apie Gončarovą, „su dėkingumu žiūri 
atgal“, vadinamos praeities neniekindami ir rasdami joje 
gerųjų bruožų. 

Bet negi jis, tas Oblomovas, tokis apsigimė bevalis, išti- 
žėlis? Atvirkščiai, Oblomovas iš prigimties buvo judrus, gy- 

vas, veiklus, tik auklėjimas jį sugadino. Jam nieko pačiam 
neleido daryti, niekur parodyti iniciatyvos; viską už jį turėjo 
atlikti tarnaitės. Neužgrūdintas, bevalis Oblomovas rodė 
daug gabumų, viso ko ėmėsi, bet nieko neištesėjo iki galo, 
kol visai apatijai pasidavė. Oblomovščinos priežastis, vadi- 
nas, ta pati, kaip ir Sviestavičiaus. Tik Gončarovas tas prie- 
žastis aiškiai parodo, o Vaižgantas ne. Gončarovui rūpi, kaip 
Oblomovas į tinginį įgulė, o Vaižgantui — kaip atsikėlė. 
Rusų radikalas „raznočincas“ Pisarevas ir kritikavo 
Gončarovą už tai, kam jis neparodęs, kad tas jausmingas 
dykaduonis pavirstų galvojančiu darbo žmogum. Gončarovas 
parodo tik pastangas Oblomovą atgaivinti. Tai mėgina Oblo- 
movo mokslo draugas surusėjęs vokietis Štolcas, kaip Gin- 
tautas Sviestavičių. Štolcas apeliuoja į Oblomovo jaunas die- 
nas, pamokslus jam sako, tempte visur tempia, kad tik 
judėtų. Rodo visai panašias perspektyvas, kaip Gintautas 
Sviestavičiui. Oblomovas susižavi, svajoja, bet tik pasitraukė 
Štolcas, ir vėl nepajėgia pakilti iš lovos. Jeigu Sviestavičių 
atgaivino gamta, tai Oblomovą kurį laiką atgaivina meilė. Jį 
nuoširdžiai mylinti mergaitė privertė tiek bėgioti, tiek laipioti 
po kalnus, kad jis tapo tokis pat judrus kaip jaunas. Bet tas 
judrumas vis tiek palaikomas ne valios, o tik jausmo, noro 
moteriai patikti. Kada jis apsigalvojo, kad Olgos gyvenimą tik 
sugriausiąs, jam vėl sugrįžo senoji apatija ir skausmingos 
rezignacijos žodis — jau per vėlu. Iš Štolcui ir Olgai, tiems 
naujos aktyvios kartos žmonėms, beliko Oblomovas, gera- 
sis, nuoširdusis Oblomovas, bet Oblomovas bevalis — palik- 
ti nunykti. Jie paėmė tik jo sūnų, tą nunykusios dvarininkų 
kartos atžalą, kad ją pritaikytų prie naujo gyvenimo tempo. 
Katro sprendimas apie bajorų luomo likimą optimis- 
tiškesnis? Neabejodamas pasakysi — Vaižganto. Sviestavi- 
Čius atgijo, kaip tas Tolstojaus surembėjęs nusenęs ąžuolas, 
kuris pavasario ore išleido žalius lapelius. Bet tas Sviestavi- 
Čiaus atgijimas yra tik paskutinis saulės švystelėjimas prieš 

„Pitagoras, pavartojęs kosmo terminą, visa ko gai- 
vinančiu principu laikė centrinę ugnį. Vaižganto kosme tuo 
visa ką gaivinančiu pradu eina saulė. Saulė jam yra simbo- 
liškas ir mistiškas gyvybės šaltinis. Saulė plasta gyvybe ir 
amžinąja jaunyste. Saulė kaitina ne tiesiog, bet lyg atsispin- 
dėdama nuo gamtos, nuo daiktų! Į laisvę tiesias ne tik pava- 
sario diegas; gamtos garbintojas Sauliukas net pro šelmenį 
ir pro medžius ieško saulės, o Gondingos krašte prasi- 
veržusi iš talkininkų krūtinių daina buvo gaivalinis himnas 
pavasario saulei“ (192 psl.). 


1. Brazaičio (tada Ambrazevičiaus) lietuviškas pasas, duotas 1922 su 
seniausia jo nuotrauka. 2. Brazaičio mėgstamiausia vieta dirbti, kur 
daugiausia ir laiko praleido — senojoj ,„Darbininko“ redakcijoj. 

nusileidžiant. Vaižgantas, šviesusis Vaižgantas, nerodo jų 
nusileidžiant. Bet mes pratęskime Sviestavičių istoriją, ir 
pamatysime, kad jie dings. Dings jie ne kaip Lietuvos prie- 
šas, bet kaip draugas, nepalikdamas po savęs sūnaus, bajo- 
riškojo luomo reprezentanto. Čia ir yra viso luomo pati grau- 
džioji vieta, besvarstant mūsų bajorų likimą. Net tos mūsų 
didžiosios moterys bajorės rašytojos nepaliko savęs vertų 
įpėdinių. Jos pačios tik švystelėjo, kaip gerasis aitvaras, gra- 
žiais lobiais mūsų kultūrai, lyg atmokėdamos už viso bajo- 
riškojo luomo kaltes. 

Vietoj nykstančio bajorų luomo lietuviškoji kultūra 
pradės kaltis iš naujo kelmo — valstiečių. 

Bet ir valstiečių tarpe gali rasti degeneracijos, išsi- 
gimimo. Tokių išsigimėlių atstovas Virbalas Gustis. Tik vals- 
tiečių išsigimimo forma kita, nors priežastys ir labai artimos. 
Jo išsigimimo forma — Gustis alkoholikas. Kaip gi jis tapo 
alkoholiku? Juk mėgsta išsigerti ir Vidmantas ir Šešiavilkis, 
bet jie nepavirto alkoholikais. Jie, mat, neatitrūkę nuo savo 
žemės, kaip buvo atitrūkęs Sviestavičius, kaip dabar ati- 
trūkęs Virbalas. Virbalo tipo valstiečiai žemaičiai irgi buvo 
dori, kol prie tėvų ir prie savo žemės gyveno. Bet panoro po- 
nais pasekti, Virbalas pavirto valsčiaus raštininko padėjėju, o 
iš čia kelias į alkoholikus cinikus. Pati visuomenė tokius 
iškrypėlius dar labiau gramzdina. Ar užjautė kas Gustį, ar 
mėgino jį kas pakelti? Visi tik „uja, bara, stumdo. Jis, kaip 
tikras žemaitis“, protestuoja, neklausydamas, tyčia prieš- 
taraudamas. Su juo niekas „nesugyvena“, ir jis pavirsta 
„piliečiu be savo vietos, svieto parėjūnu, tinginiu alkoholio 
apgadintu, nebepastoviu jaunu žmogum: galėjusiu susidaryti 
patogesnį gyvenimą ir netesėjusiu, nes nebuvo, kas būtų jam 
dorą žodį taręs ir valią sutvirtinęs“.(90) Jeigu jis būtų buvęs 
tų pačių žemaičių tarpe, jis būtų buvęs stipresnis, bet kada 
jis išeina iš bendruomenės, jis pasijunta silpnas. Suklumpa. 
Tai primityvaus žmogaus psichologija. Ir tai buvo daugelio 

lietuvių tragedija. Tik atitrūkę iš Lietuvos — jie pasiduoda 
svetimoms įtakoms; tik sykį suklupę jie esti atstumiami ir 
sumindomi. Ta žmogaus tragedija tebegyva lietuvių tarpe. 

Vaižgantas, kaip ir rusų realistai, mato ir tokiame pur- 
viname alkoholike ,„kentėtojo, ne juokdario sielą“. Ir sielą 
tokią gilią, „kokia tesusidaro ilgai ką rimta galvojus arba labai 
labai kentus“. (91) Jis supranta savo padėjimą, jis kankinasi, 
kaip Dostojevskio Marmeladovas, kuris už dukters pinigus, 
prostitucija uždirbtus, eina pasigerti ir paskui džiaugiasi, kad 
žmona jam rauja plaukus. Šitokių tipų, šitokių bevalių kanki- 
nių rusų literatūroje randam dažniau nei vakaruose. Į juos 
artesnis ir Virbalas. Darata mėgina atgaivinti Virbalo žmoniš- 
kumą, kaip Gintautas Sviestavičiuje. Bet greitai įsitikina, kad jis 
jau nebepagydomas ligonis, ir gydyti, Oblomovo žodžiais 
tariant, — „per vėlu!“ Kas tad lieka? Išstumti jį vėl gatvėn? 
Nebent palengvinti jo ligą. Daratos rodoma užuojauta ir pa- 
sitikėjimas kelte kėlė Virbalą. Daratą jis pamilo, pats to ne- 
suprasdamas, nepasisakydamas, nieko nepretenduodamas. 
Ta meilė tai ir buvo galybė, kuri net jo ligą tesėjo suvaldyti, o te- 
virš pastūmėjo jį ligi heroizmo.(92) Tai ta pati meilė, kuri 
Oblomovą buvo pakėlusi ant kojų ir privertusi apgalėti savo 
palinkimą. Tik tada, kada jis neteks to mylimo objekto, kaip 
tas Oblomovas, vėl įguls į griovį, save niekindamas ir galu- 
tinai nykdamas. Bet pačiam Vaižgantui rūpėjo spręsti ne Vir- 
balo psichologinis tragizmas, kiek parodyti, kad ir šitokis 
nepagydomas ligonis įneša savo duoklę į tautinės kultūros 
procesą (jis atkeršijo Viadorelliui už Daratą!). 

Atitrūkę nuo žemės — sunyko. Morališkai sveiki tėra 
tie, kurie nėra nutraukę ryšių su gimtąja žeme. Dėl to Vaiž- 
gantas mieliausiai vaizduoja tuos žemės mylėtojus, valstie- 
Čius ar iš valstiečių kilusią šviesuomenę. 

Etnografiniai ypatumai, vadinas, santykiai su žėme, su 
gamta labiausiai Vaižgantui rūpi, kai jis piešia valstiečius. 
Tuos etnografinius ypatumus kelia aikštėn dviejų grupių — 

aukštaičių ir žemaičių, tikriau, paprūsės žemaičių. Suval- 
kiečių nekelia, juos maža ir bepažino. 

Aukštaičiai ir žemaičiai pirmiausia skiriasi pagal nuto- 
limą nuo gamtos. Arčiau gamtos jam rodos aukštaičiai. O 
žemaičiai jau yra civilizacijos“ paliesti, būtent, prūsiškosios 
civilizacijos. 

Jeigu aukštaičiai artimesni gamtai, tai kokis jų tipas? 

Linkstama manyti, kad arti gamtos esančios tautos turį 
panašius bruožus kaip vaikai; pergyvenančios kūdikystės 
amžių. Vaikas yra linkęs reaguoti į pasaulį, reaguoti ne pro- 
tu, bet juslėmis, instinktu, jausmais; jis nuoširdus, atviras, 
dinamiškas, besižavįs vis kuo nors nauju; jis religingas, jis 
žaismingas, nes mėgsta žaismą, tą Meno prototipą; tam žais- 
mui jis bendruomeniškas, vienumos nemėgstąs. Subrendęs 
žmogus jau pajunta labiau savo asmenybę (daros individua- 
listas), iš čia užsidarymas, ambicija; į gyvenimą reaguoja pro- 
tu, dėl to jis nuoseklus, logiškas. Jeigu pirmasis jausminin- 
kas, emocininkas, tai antrasis — protininkas, racionalistas. 
Šitas žmogaus galias rusų šviesuomenėje beletristiškai buvo 
išryškinęs Tolstojus (Balkonskio ir Bezuchovo tipai). Jas 
nevienodai išplėtotas Vaižgantas mato ir žemaičiuose bei 
aukštaičiuose. Aukštaičiai gamtininkai — taigi juose vyrauja 
emocinio tipo požymiai. Tik dirstelkime į Šešiavilkių šeimą. 
Seniui Benediktui, kaip žaislas vaikui, nubodo grikai; jis ver- 
žiasi į ką nors nauja: griebias bulvių, išsigąsta, vėl ganyklų, 
malūno ir t.t. Be ypatingo plano, be pasiruošimo, bet visur 
visą save įdėdamas, čia laimėdamas, čia pralaimėdamas, bet 
niekados vietoj nesustodamas. Jo gyvenimo linija — ban- 
guota, arba, kaip Vaižgantas sako, jis kyla, vėl krinta į bedug- 
nę ir vėl kyla. 

Jie savo idėjos fanatikai, sportininkai. Toki idėjos fana- 
tikai, kad nieko kita nemato. Tokis tėvas, tokis sūnus. Antai 
tėvas taip įknibo sportiškais sumetimais turtą didinti, kad 
užmiršo net vaikus, juos laikė tokiu turto padidėjimu kaip ver- 


104 


šiukai. Tai mechaniška inercija, kaip tos laumės, kuri sykį 
pradėjus negali susilaikyti, negali darbo pabaigti. 

Benedikte Vaižgantas parodė tą arti gamtos esančią 
dvasią — sykiu giliai švelnią, jautrią, bet ir giliai šiurkščią, 
kaip yra šiurkšti pati gamta. Naujojoj kartoj gamtinis šiurkš- 
tumas švelnėja. Jį švelnina kultūros laimėjimai. Jau Petras 
daug švelnesnis, bet mieliausias Vaižgantui Napalys — žmo- 
gus, kada gamtinė prigimtis esti sušvelninama, apipavidali- 
nama kultūros laimėjimais, įprasminama tokiais aukštaisiais 
visuomenės, tautos idealais, kurie nesuprantami primityvaus 
gamtiškumo žmogui. Nors forma lankstesnė, švelnesnė, vis 
dėlto Napalyje likęs tas pats irracionalumas, ekspresyvus 
dinamizmas, gamtos mistika. 

Šitaip pažymėjus rytų aukštaičius, iš antros pusės stoja 
etnografinis žemaičių, būtent, paprūsės žemaičių charakte- 
ris, — susidaręs prūsų civilizacijos įtakoj: žemaitis racionalis- 
tas su išbudusiu individualizmu, praktikas, materialistas, fleg- 
matikas, religijoj — indiferentas, meilėje fiziologiškas ar 
praktiškas — tuoj vesdamas. To gaivalinio veržimosi nėra, to 
drovumo — nėra, to beplaningumo ir užsidegimo nėra. Jo 
gyvenimo linija — tiesi, kalte kalama, skaityte apskaityta. 
Tokis tėvas, tokia ir duktė. Bet ir juose yra tas pats, tegul ir 
lėtesnis, nuoseklesnis, nuolatinis gyvenimo dinamikos jaus- 
mas, kuris spiria žmogų ką nors veikti, pažangos ieškoti. 
Senis Vidmantas gi, taręsis tik miegosiąs ir sūnų krimsiąs, 
negalėjo iškęsti nieko neveikęs ir leidosi į Gondingą savo 
kūrybos rodyti, savo ,„fanaberijos“ didinti. 

Šitos paralelės netęsim toliau. Tai būtų elementarios 
charakteristikos uždavinys. Pažymėtina tik, kad Vaižganto 
iškeltųjų Vidmanto ir Šešiavilkio bruožų nereikia absoliučiai 
taikyti žemaičiams ir aukštaičiams tokiu laipsniu, kaip jie reiš- 
kiasi jo sukurtuose tipuose. Pats Vaižgantas pažymi, kad tai 
nėra eiliniai žmonės. Šešiavilkiai yra žmonės, kuriems aukš- 
taičių žemė visus etnografinius ypatumus sudėjo iki aukš- 

čiausio laipsnio. Tas pat ir Vidmantai: tai aukščiausia išdava 
žemaičių gamtos ir prūsų kultūros.(93) 

Vaižgantas parodė, kad lietuviškos kultūros augime 
abudu šie etnografiniai tipai yra reikalingi. Aukštaitis kuria 
dvasinę kultūrą, žemaitis materialinę. Aukštaitis gaivina dva- 
sią, žemaitis kūną. Vaižgantas toli nuo vienašališkos minties, 
kad būtų reikalinga kraštui tik viena kultūra — viena dva- 
sinė, ar viena materialinė. Abiejų sintezės reikalauja pati dvi- 
lypė Žmogaus prigimtis. 

Tiesa, jie kuria materialinę ar dvasinę kultūrą visai 
nesąmoningai. Nei Šešiavilkiai nei Vidmantai apie idealisti- 
nes intencijas ir nemano: vienas kuria — kad jo prigimtis ver- 
čia jį nerimti, antras, kad ambicija verčia pasirodyti sugebant 
geriau ir už tikruosius prūsus. Vadinas, grynai asmeniniais 
sumetimais. Tačiau bendroje kultūroj ne visada svarbu 
sumetimas ir motyvas — svarbu pats darbas, o tas jų darbas 
buvo naudingas kraštui. Taigi jie, tie pažangūs ūkininkai, tikri 
kultūrtregeriai. 

Aukštesnio laipsnio kultūrintojai, nes sąmoninąi, yra jau 
kilusioji iš liaudies šviesuomenė, naujieji tautos vadai. Tai ir 
yra toji trečia iškeltoji problema: valstietiškoji šviesuomenė 
ir lietuvybė. Autorius čia visai nesigilina, kokiomis aplinkybė- 
mis naujoji šviesuomenė susidarė, koki pavojai jai grėsė. Jis 
tik konstatuoja juos neatitrūkus nuo kaimo, nuo gamtos. 
Juose parodo, viena, sutelktus jų krašto etnografinius ypa- 
tumus, sutelktus iki aukščiausio laipsnio. Gintautas yra sutel- 
kęs savyje žemaičio savybes, Vizgirda aukštaičio. Tie patys 
bruožai, kurie alūdėjo Vidmantuose, kartojasi ir Gintaute. 
Tik jie pasireiškia kitokesne forma. Kitokesne, nes senio Vid- 
manto, senio Knistauto ar Knistautaitės žemaitiškieji charak- 
terio bruožai Gintaute jau yra sukultūrinti, atmiešti tomis įta- 
komis, kurias jis yra pelnęs rusų universitetuos. 

Tokį inteligentą, sujungusį savyje etnografinį pagrindą ir 
inteligentinę jo kultūrą, Vaižgantas įstato į realios kovos dėl 

kultūros sąlygas ir parodo jį veikiantį; parodo tas sritis, ku- 
riose jo veikimas pasireiškia. Labai natūralu Gintauto 
charakteriui, kad jis čia rūpinasi dvasine kultūra, bet ypačiai 
akcentuoja materialinę. Pirmiausia jį ir gaunam pažinti 
grįžtant iš licitacijos, kurioj jis prikalbino valstiečius išpirkti 
Sviestavičiaus žemes. Jis rūpinasi partraukti į Gondingą Vid- 
mantus, tuos materialinės kultūros pionierius. Jis plečia 
mokslą, steigdamas skaityklą ir platindamas spaudą. Jis eina 
net taip toli, kad jis, inteligentas, ryžtas vesti nemokytą vals- 
tietę, kad išspręstų ir inteligentų šeimos problemą. 

Šitos Gintauto darbo sritys ir jo idealai išreiškia var- 
pininkų programą. „Lietuvos“ draugystė net savo įstatuose 
buvo įsirašiusi — saugoti ir plėsti lietuvybės „rubežius“. Ir 
tai buvo ne tik įstatuose. Vaižganto akyse buvo sudarytas 
brolių Vailokaičių bankas žemėms išpirkti.(94) Patsai svė- 
dasiškis grafas Marikonis, Vilniaus gimnazijos mokytojas, 
kalbėjo apie savo dvarų perleidimą valstiečiams: ,„Nėmaž 
negailėč savo dvarų, kad jūs valstiečiai, susidėję, juos nupirk- 
tumėt“. Paskui ir buvo tai padaryta.(95) O ir kiti Gintauto 
žygiai, mokslo plėtimas, inteligentų šeimos sudarymas buvo 
aktualiosios Varpo temos. 

Taigi Gintauto asmenyje Vaižgantas parodė realius 
siekimus ir nusiteikimus tos lietuvių šviesuomenės, kuri 
telkėsi apie Varpą, vadinas, liberalistinės, pozityvistinės. Net 
savos individualybės Gintaute nėra, dėl to jis ir atrodo belet- 
ristiškai tokis blankus. 

Bet Vaižgantas matė ir kitą realaus gyvenimo lapą. Nuo 
pat Aušros ideologiškai išsidiferenciavusioje lietuvių švie- 
suomenėje matė ne tuos vienus varpininkus. Apžvalgininkai, 
sargininkai buvo ne mažiau reikšmingi kovoje dėl kultūros. 
Šitoji katalikų šviesuomenė buvo daugiausia kunigai. Sargi- 
ninkų ideologijos atstovas ir yra kun. Vizgirda. Jis skyrėsi 
nuo Gintauto savo ideologija. Jam rūpėjo tautinis religinis 
gyvenimas lygiai tiek pat, kaip Gintautui tautinis ekonominis 

gyvenimas. Šitai ideologijai atsako ir Vizgirdos, aukštaičio 
rytiečio, etninė prigimtis labiau nekaip žemaičio Gintauto. 
Etniškai Vizgirda yra tokis pat švelniasielis gamtos mistikas, 
kaip dar nekultyvuotasis Valeras Burzdulis, kaip Taučiai, 
kaip Napalys, kaip Sauliukas.“ 

Parodęs etninius ir ideologinius Gintauto ir Vizgirdos 
skirtumus, Vaižgantas deda tarp jų ne kovą, o bendradar- 
biavimą. Rodo labiau tai, kas skirtingos profesijos, skirtingo 
charakterio žmones jungė — ne skyrė, nors Varpo ir Tėvy- 
nės sargo laikų istorijoj būta daug ko, kas tuos dvejopus inte- 
ligentus vienus nuo kitų tolino. Vaižganto dvasininkas, aukš- 
taitis Vizgirda kultūros darbe papildo pasaulininką žemaitį 
Gintautą. Papildo ne tik darbo sritimis, siekimais, bet ir 
metodais. Knygų kontrabanda (menkių gaudymas) ir buvo 
daugiausia kunigų organizuojama. Jei pora knygos skyrių 
apie Vizgirdą ir nebūtų pražuvę, naujų Vizgirdos bruožų 
kažin ar jie būtų atskleidę. Jie tik būtų parodę naujų sričių, 
kuriose Vizgirdos akcija pasireiškia, būtų patį Vizgirdą paro- 
dę pilnesnį. Dabar jo belikus tik nuolauža, kaip kokios grai- 
kiškos skulptūros. Iš jos Vizgirda mums palieka neužmirš- 
tamo personažo įspūdį tik dėl to, kad literatūrinis Vizgirda 
mūsų vaizduotėje yra sutapęs su gyvuoju Vaižgantu. Tie ryš- 
kieji bruožai, kuriuos pažįstam pačiame Vaižgante, neju- 
čiomis perkeliami į Vizgirdą. Tokiu būdu patys skaitytojai 
psichologiškai jau papildo, atrestauruoja Vizgirdos paveikslą 
iš jo torso. 

Kaip nuo pavasario saulės žibuoklės iš po ledo, taip nuo 
Gintauto, Vizgirdos sąmoningo veikimo pradeda kaltis 
tautinės sąmonės diegai ir kituose luomuose, kyla tautinė 
akcija. Vaižgantas ir rodo, kiek toje akcijoje, arba kovoje dėl 
kultūros, dalyvavo miestiečių luomas (Šūmacheris su Zelig- 
manu); kiek prisidėjo proletariatas (Tupikas su Statiku); kiek 
prisidėjo eiliniai pelnagaudžiai kontrabandininkai (Kunigo Tė- 
vas su Mendeliu); kiek reiškėsi ir tautinės sąmonės slo- 

pintojai, pragiedrulių gesintojai (Lifonas, Rudyj, Viadorelli). 
Vadinas, įeina eilė naujų žmonių, šiokios ar tokios visuo- 
menės atstovų. Bet į jų socialinius santykius, asmeninio gyve- 
nimo konfliktus Vaižgantas maža bežiūri. Tesekdamas dau- 
gely personažų tą vieną jų dalyvavimą lietuviškos sąmonės 
evoliucijoje, Vaižgantas negalėjo sukurti gyvo, pilnesnio žmo- 
gaus vaizdo, negalėjo duoti ir pilnesnio savo laikotarpio vaiz- 
do. Nepilnas vaizdas ir dėl to, kaip anksčiau išrodinėta, kad 
Vaižgantas ėmėsi rodyti tik pragiedrulius. O toje kultūros 
kovoje būta ir dėmių. 

Dar daugiau. Ne visos tos problemos yra išspręstos visai 
originaliai, kaip galima buvo pastebėti sugretinus Viažgantą 
su Gončarovu. Tos paralelės su rusų realistais rodo, kad 
Vaižgantas buvo su rusų literatūra gerai susipažinęs ir nesą- 
moningai galėjo kai ką pasisavinti, antra, iš tikrųjų būta pana- 
šių bruožų tarp Lietuvos ir Rusijos dvarininkų likimo. Tačiau 
Vaižgantas visus išskaitytus ar pastebėtus Lietuvos gyve- 
nime faktus sugebėjo pasisavinti, suvirinti juos savyje, išgy- 
venti ir duoti vieningą, išgyventą savą pasaulėvaizdį. 

Tame Vaižganto pasaulėvaizdyje yra ne tik išviršiniai 
pajustiniai gyvenimo reiškiniai, bet ir idėjos, kurios tą gyve- 
nimą tvarko. Pro tautinio lietuviško gyvenimo faktus reiš- 
kiasi visuotiniai kosmo dėsniai. 

Prancūzų kai kuriuose natūralistuose visą gyvenimą 
tvarko kova dėl būvio, kova dėl biologinio ir materialinio 
būvio. Rusų realistai, bent Tolstojus, įžiūrėjo, kad gyvenimą 
tvarko ne kova dėl būvio, bet metafizinė galybė, fatalizmas. 
Tas likimas iš anksto kiekvienam yra paskyręs savo dalį atlik- 
ti; dėl to gyvenime viskas reikalinga, ir nėra pagrindo indi- 
vidui kovoti, siekti, graužtis, nes žmonės yra tik likimo valios 
vykdytojai. 

Vaižganto ideologija bent artimesnė rusų realistams. 
Jam visą gyvenimą — ir žmogaus ir gamtos — tvarko Die- 
vas, „„Aukštiejus“. Tik jis ne kiekvienu atskiru atveju skirsto 

žmonėms pareigas. Jis paskyrė visam gyviui uždavinį jau leis- 
damas kosmą. O tas uždavinys — augti, klestėti, tobulėti. 
Šita kryptimi eina pati gamta. Šita kryptimi eina ir žmogus. 
Jo klestėjimo, tobulėjimo akstinas ne tiek pati jo sąmoninga 
valia, kiek toji vitalinė galia, kurią Vaižgantas dažnai pava- 
dina gyvuline ome. Dėl to ir Vaižganto žmonės dažnai tik 
manosi dirbą savo valia, savo nusistatymu, o iš tikrųjų skati- 
nami įgimto instinkto augti, tobulėti, skatinami pačios gamtos, 
kurioje gyvena. Gamta ir apsprendžia žmogaus charakterį, 
gamta lemia žmogui mylėti, kovoti, veikti. 


Tikėdamas viso kosmo paskyrimu augti, klestėti, 
tobulėti, Vaižgantas savo pasaulėvaizdį padaro tokį giedrą, 
optimistišką. Net rezultatas kovų dėl kultūros jam vaidenasi 
giedras. Kodėl? Juk po žiemos eina pavasaris, po pavasario 
vasara — samprotauja Vaižgantas. Taip yra gamtos gyve- 
nime. Tie patys dėsniai veikia ir žmonių gyvenime. Po prie- 
spaudos, palengvės. Tokia ideologija ypač paskelbta įžan- 
goje. 

Tiesa, ir Baranauskas pasitikėjo, kad lietuviai kovą 
laimės, pasitikėjo ir Maironis. Bet jų optimizmo pagrindas 
kitokis. Baranauskas tikėjo, nes lietuviai plaukią tikroj Petro 
eldijoj, o rusai — grekonų geldoj; Maironiui kryžius buvo 
laimėjimo ženklas: „(O vienok Lietuva, juk atbus gi kada, ne 
veltui ji tiek iškentjėo... Kanklių balsą išgirs, miegąs kraujas 
užvirs, nes Kryžius gyvatą žadėjo“. Kryžius yra kentėjimo ir 
laimėjimo ženklas. Dėl to Maironio pasaulėvaizdy yra daug 
optimizmo, bet dar daugiau kančios. 


Vaižganto pasaulėvaizdis giedresnis. Net pati blogybė, 
užklydusi į Žmogaus sielą ir trukdanti tobulėti, yra tokia žmo- 
gaus prigimčiai svetima, kad ji žmogui daros nepakeliama. Ir 
Ona, negalėdama blogybės savyje pakęsti, ryžtasi verčiau 
nusižudyti ir pasitraukti kitiems iš kelio. 

Taigi Vaižgantas, stebėdamas ne tik išorinio gyvenimo 

faktus, bet ir tų faktų santykiavimo visuotinius dėsnius, idė- 
jiniu atžvilgiu yra savitas rašytojas. 

Tenka pažvelgti toliau, kiek tas Vaižganto pasau- 
lėvaizdis yra gavęs meniškas literatūrines formas. 

Veikalo gerumus ir silpnumus yra nulėmęs iš dalies 
Vaižganto pasaulėvaizdžio charakteris. Jo pasaulėvaizdyje 
nėra viena kitai priešingybių, ten sunkiai beįmanomas konf- 
liktas, sunkiai sudaroma intriga. Vaižganto Gondingos kraš- 
te tokios intrigos veik nejausti. ,,Nemoku, sako Vaižgantas, 
aš nė nebuvusios fabulos įdomiai išvesti“.(96) Tik vienu mo- 
mentu intriga užsimezga, kada Darata virsta Onos konku- 
rente, kitu momentu — Menkių gabenimas ir slėpimas ir dar 
šiek tiek Napalio santykių įsitempimas su tėvais dėl Dara- 
tos. Bet tik intriga susimezaė, ir vėl ji paleidžiama. Autoriui 
intrigos klausimas mažai berūpėjo. Neišnaudojo net ele- 
mentarios situacijos intrigai sudaryti. Antai, kun. Vizgirda pa- 
slėpė pargabentas „menkes“ klebonijos rūsyje. Žandarai 
ateis krėti. Vizgirda įsitempęs. Bet skaitytojas visai nesijau- 
dina, neintriguojamas, nejtempiamas, nes anksčiau skaity- 
tojas girdėjo Šūmacherio pasipasakojimą Gintautui, kad jis 
visas knygas jau kitur nugabenęs (VII. 156). Tokį elementarų 
momentą praleisti neišnaudojęs intrigai rašytojas tegalėjo tas, 
kuriam intriga visai nerūpi, ar kuris jos visai nemoka pinti. 

Nekuriant intrigos, fabula tenka kuo kitu paremti. Bū- 
tent, parodyti, kaip tautinis susipratimas ir jo nuotaika vis 
labiau ir labiau skleidžiasi, apima platesnius sluoksnius, virs- 
ta jėga. Tai organiško proceso kelias. Tas tautinis entuziaz- 
mas, iš pradžių silpnas, pamažu augdamas, pasiekia aukš- 
Čiausią laipsnį Gondingos krašte per talką, dainoje, kur buvo 
susimetę ir žemaičiai ir aukštaičiai, ir valstiečiai ir aristokra- 
tai, ir pavergtieji ir pavergėjai. Ta daina buvo aukščiausia iš- 
raiška to nesąmoningo lietuviškumo, kuris buvo telkiamas 
nuo pat pradžios. Paskui, rodos, tas entuziazmas atslugs. 
Bet tik rodos, nes iš nesąmoningo gaivalinio jis pereis į aukš- 

tesnį sąmoningą lietuviškumą, iš nujautimo — į susipratimą. 
Ir to antro momento aukščiausia išraiška bus antru kartu 
veikalo gale visų gondiškių padainuota „kad tu gude nesu- 
lauktum“ tuo metu, kada susipratėliai, pragiedruliai, buvo 
gabenami į Sibirą. Taigi Gondingos krašto kompozicija pa- 
grįsta ne intriga, bet šituo bangavimu, dvilype banga. Pirmu 
atveju ji auga auga ir pačiam gale sudūžta, antruoju atveju — 
irgi taip pat. Taip kaip jūros banga. Beveik taip kaip Tols- 
tojaus Voina i mir, kaip Homero Iliada. Suprantama, eilinis 
skaitytojas šitokio kompozicijos ritmo nepastebės ir, neras- 
damas intrigos, nemėgs paties veikalo. Bet šitokia epinė 
kompozicija, bangavimo kompozicija, pavojinga ir pačiam 
autoriui — būtent, pridėti per daug epizodų ar fragmentų, o 
neįdėti reikalingų. Vaižgantas šito pavojaus nėra išvengęs. 
Perdėti jam ypačiai lengva, nes visas veikalas, kaip pats auto- 
rius sakos, yra rinkinys vaizdų kovos dėl kultūros, ne išti- 
sinis veikalas. Atskirais gabalais ir reikia juos imti dėstant. 

Visuose savo veikaluose Vaižgantas pasirodo su 
ketveriopais pradais: su publicistika, su feljetonu, su alegori- 
ja, su vaizdeliu. Publicistika ir feljetonas yra mažiausiai 
beletristiški dalykai. O Pragiedruliuose esama ir vieno ir 
antro. Vaižgantas publicistas ima charakterizuoti lietuvius 
apskritai, ima samprotauti (plą. VIII. 17, 22 p.), iškrypsta kar- 
tais visai iš pasakojimo (plg. VII. 136 p., VII. 216), imasi 
veikėjo lūpomis savo publicistines idėjas skelbti (plg. VII. 110, 
147, 153, 173). Net Šūmacheriui neduoda kalbėti, ir pats už jį 
papasakoja. 

Pasiduoda autorius kartais ir groteskiniam feljetonui 
(plą., kovą su menkininkais VII. 144).(97) Pridėjęs publicisti- 
kos, retorikos, feljetono, Vaižgantas davė literatūriškai nejti- 
kimų situacijų, kai kuriuos charakterius nublukdė, padarė 
bekraujus (Gintautas, Darata, Sviestavičienė). Kitus perso- 
nažus įjungė į pasakojimą, bet tučtuojau vėl išjungė ir dau- 
giau jų neparodė (Margevičius, Žiburevičius). Tuos trū- 

kumus jautė ir Vaižgantas. Jis svajojo susirasti daugiau laiko 
ir Pragiedrulius perdirbti, padaryti, kaip jis vadino, „čielybę“. 

Lengviau jam būtų buvę išvengti publicistinio elemento; 
gal būtų organiškiau įkomponavęs etnografinę medžiagą (lino 
pasaka), bet jau sunkiau išvenati alegorijos, kuri yra sutapus 
su jo talentu. Alegorijų Gondingos krašte esama. Tuo atžvil- 
giu charakteringa pati Žiema. Ji duoda toną visam veikalui. 
O ir toliau Napalio sapnas yra ilgesnė alegorija apie užburtą 
karalaitę, kurią išvaduoja Napalys. Pats Vaižgantas tuojau 
iškomentuoja, ką toji karalaitė reiškia: tai pati Lietuva. Alego- 
rijomis eina ir kai kurie personažai (Gustis). 

Kada literatūros veikalas daro didesnį įspūdį: ar kada 
alegorija aiški, ar kada alegorija dar nėra išaiškėjus ir pasi- 
lieka simbolio srityje? Ir rusų Gončarovas mėgo simboliškai 
vaizduoti; jo dažnas veikėjas yra kokios rusų visuomenės da- 
lies simbolis, o veikėja Močiutė simbolizuoja pačią Rusiją. 
Netgi medžiai Gončarovui gauna kartais simbolinę prasmę: 
panaikinus luomų skirtumą, medžiai ir krūmai, abiem tvoros 
pusėm ligi šiol augę, susipynė vienas su kitu. Lygiai simbo- 
liais kai kieno yra laikomi Don Kichotas, Prometėjus. Sim- 
boliškas yra Faustas, bet jis toi vertingas, kol simboliškas, o 
kada Goethe antrojoj daly pradėjo nebe simboliais, bet ale- 
gorijom kalbėti, veikalas neteko gyvumo. Tas pats ir su Vaiž- 
gantu. Kam reikėjo pasakyti, kad Gustis yra simbolis? Kada 
pats autorius pasako, kad tai simbolis — jis duoda aiškų rak- 
tą jo idėjoms suprasti, bet susilpnina estetinį įspūdį. 

Pamokomai apie simbolio atsiradimą prisipažįsta Gon- 
čarovas. Savo Obryve bobutės paveikslą jis piešęs visai 
negalvodamas apie kokią paralelę su Rusija. Greičiausiai, 
sakos, ta paralelė glūdėjusi mano galvoj, ir kada aš pabaigiau 
figūrą, ją pažiūrėjau, knygos gale man išspruko žodžiai, ku- 
riais aš ir pabaigiau: ,,Už jo (Raiskio, herojaus, kada jis buvo 
Italijoj) stovėjo ir šaukė jį į save trys figūros: jo Viera, jo Mor- 
telė ir bobutė, o už jų stovėjo ir stipriau nei jos traukė jį į 

save dar kita milžiniška figūra, kita didelė bobutė — Rusija!“ 
Jis bobutės nepavadina Rusija, bet tai pajunta pats skaityto- 
jas. Vaižgantas savo herojuose greitai pajunta simbolinę 
prasmę ir ją pats iškomentuoja. Skaitytojo kūrybai, jo psicho- 
loginiam bendradarbiavimui su veikalu nebelieka vietos. Taigi 
būtų literatūriniu atžvilgiu dar daugiau laimėta, jeigu tie vaiz- 
dai būtų ir palikti simbolio srityje. 

Lieka dar vaizdeliai. Jie ir yra tikroji Vaižganto kūrybos 
pažiba. Nepaprastu pastabumu, gamtos dinamikos, žmo- 
gaus išorinių žymių ir psichinių įvykių pastabumu, individua- 
liniais ir kolektyviniais paveikslais Vaižgantas pasiekia ryškių 
efektų. Ypačiai tie vaizdai, kurie šiokiu ar tokiu būdu yra su- 
tapę su gamta, trykšta natūraliu grožiu. Nesileidžiant tų vaiz- 
dų analizuoti, suminėtinos bent jų grupės, o jau kiekvienam 
išplauks prieš akis anksčiau ar paskiau skaitytieji Gondingos 
krašto paveikslai. 

1. Charakteriai. Kiekvienas Vaižganto veikėjas yra vis 
kitoks, nepasikartojąs. Bet tik Šūmacheris, Zeligmanas, 
Kunigo Tėvas, Napalys, dar senis Vidmantas, Marytė yra 
apibrėžti labai ryškiomis linijomis. Ypačiai ryškūs ir gyvi Šū- 
macheris su Želigmanu. Juo ryškesni, kad atsimuša vienas 
antro kontrastiškame fone. Tai klasiniai lietuvių literatūros 
žydų tipai. Vienas didelis, antras mažas; vienas mažakalbis, 
antras daugiakalbis ir greitakalbis — ir vis abudu drauge juo- 
du primena Gogolio tokių kontrastiškų tipų manierą. 

Ir Gogolio Ivan Ivanovič puikus kalbėtojas, — Ivan 
Nikiforovič daugiau tyli; Ivan Ivanovič tuojau išdrožia, jeigu 
kuo nepatenkintas — Ivan Nikiforovič neišsiduoda; Ivan 
Ivanovič aukštas, liesokas — Nikiforovič žemesnis, bet į plotį 
išbėgęs. Ivan Nikiforovič turi tokias plačias kelnes, susimetu- 
sias klostėmis, kad jeigu jas išpūstum, tai sutilptų visas kie- 
mas su trobomis. O Vaižganto Šūmacheris savo balakono 
skvernuose skandino neūžaugą Zeligmaną. 

Kunigo Tėvas jau naujas žydo tipas. Ypačiai pa- 

žymėtina jo paralelė su jo vežimu, arkliu ir daiktais. Bet įdo- 
miausias ir plastiškiausias personažas yra Napalys — tai 
gamtinis žmogus sukultūrintas. Jo nerimstančią dvasią, blaš- 
kymąsi nuo vieno mokslo prie kito primena ir Gončarovo 
Raiskis (Obryv), kuris irgi mokosi piešti, paskui muzikos, 
paskui ūkio. Bet ir ūky neilgai apšyla, domisi poezija ir 
psichologiniais stebėjimais, eksperimentais; ryja knygas, rašo 
eilėraščius, mokosi kariūnu, bet iš tiesų nieko nebaigia. Ta- 
čiau Napalio blaškymasis kitos rūšies. Jis iš energijos pertek- 
liaus, anas iš nuobodulio blaškosi. Napalio asmens istorijoj 
visa eilė paveikslų nepaprastai ryškių. Kai kuriuose jų atsi- 
skleidžia Napalio charakterio vingiai ypačiai pastabiai ir ryš- 
kiai: kai Napalys ir tėvas namo važiuoja (VII. 74); kaip Napa- 
lys ir motina kalbasi apie Daratos meilę (VIII. 163); kaip 
Napalys nevienodai raštus skaito. 

Tarp tų vaizdų skyrium pažymėtini: 

2. Gamtos idilė. Gamta neįmanoma be žmogaus, ogi 
žmogus be gamtos: Napalys vasaros rytmetį (VII.191), ku- 
riame nepaprastas rytmečio vaiskumas, giedrumas, ūpas, 
gyvybė, ta pati vitalinė jėga, išbudusi ir vištytėje, ir senelėje, ir 
žvirblelyje, ir arklyje, ir Napalyje. Arba Napalys pievoje: vėl 
nepaprastas įsistebėjimas į smulkiąją gamtą, garsus, spalvas, 
jutimą ir sykiu susipynimas su kosmo tikslingumu. Tai gam- 
tinės gyvybės ir gajumo poezija, gyvybės laimė. 

3. Darbų scenos: tik paskaityk molę arba dalgių kon- 
certą, kuriame sudarytas nepaprastai gražus muzikalinis fo- 
nas iš dalgių skambėjimo ir pasakojimo apie patį dalgį (VII. 
200). Čia pajunti gaivalinį būtinumą domėtis dalgiais, užsi- 
krėsti dalgių koncerto atmosfera. 

4. Kolektyvinės scenos galiausiai. Jeigu aukščiau mi- 
nėtose scenose reiškėsi daugiau individas, o kolektyviškas 
buvo vietomis tik fonas, tai Vaižgantui sekas pinti ir kolek- 
tyvinės scenos. Tokia scena yra Sviestavičiaus talkininkų žy- 
gis su daina.(98) Dainos ar muzika aprašyti, kad pajustum tą 


115 


pačią nuotaiką kaip dainos ar muzikos klausymas, — tai sun- 
kus uždavinys. 

Šiame epizode sutelktas Vaižgantas su savo gerumais ir 
trūkumais. Jame Vaižgantas stebėtojas psichologas ir filo- 
sofas, publicistas ir beletristas: Žvilgsnis į tą epizodą iliust- 
ruoja Vaižganto visos kūrybos ir šios knygos charakterį. Ab 
uno disce omnes. Vaižgantas čia pasirodo tautos psicholo- 
gas, stebėdamas liaudį, kaip joje gema giesmė, kokiomis for- 
momis ji pasireiškia, kokio ji charakterio, kokį įspūdį aplin- 
kumai daro. Vaižgantas jau filosofas, kada giesmę kildina iš 
tų pačių Žmogaus prigimties reikalavimų, kaip paukščiui kad 
reikia čiulbėti; kada tautos budimą laiko irgi gamtos jėgų 
pasireiškimu. Vaižgantas beletristas, kada tas mintis jis rodo 
tegul ir fragmentiškais vaizdais — individualiais, pavyzdžiui, 
kada rodo Sviestavičių, nejučiomis nusiėmusį kepurę, plačiai 
išskėtusį akis, net kaklą ištempusį ir godžiai ryjantį dainos 
garsus. Beletristas ir, kurdamas kolektyvius vaizdus, kada 
piešia, pavyzdžiui, būrį vyrų, susimetusių dainuoti: 


Keliolika jaunikaičių susimetė pačiame skardyje 
Ventos. Visi įsmeigė savo akis kažin kur į tolybę, palei 
upės slėnį. Į kits kitą nesidairė; lyg rinko jausmus, lyg 
surinktuosius vartė ir vertino. Visu savo ilgesiu šie gam- 
tos vaikai sveikino atgimstančią gamtą ir jos atgaivinto- 
ją — Saulę. Sveikino širdim, ir tai prapliupo gamtos 
himno balsais.(99) 


Netai savo kosminės mistikos nuotaiką sudeda šiame 
epizode, kada su žygiuojančiais dainininkais, jau nutilusiais 
po lietuviškosios marselietės, Sviestavičius pajunta: ,,Kažin 
kas rimta skrido viršum einančių; lyg mirtis einantiems į ata- 
ką, lyg genijus laurų vainiku nešinas nugalėtojams įteikti. Visi 
tai jautė“ (100) 

Pagaliau netai epizodo kompozicija būdinga visam Gon- 
dingos kraštui ir visai kūrybai. Šis epizodas yra vaizdelių 

rinkinys. Viskas sumišai kaitaliojasi: čia švystels dainininkai; 
Čia išgirsi jų balsų viauktelėjimą; čia suskamba jau aidas, atsi- 
mušęs Gondingoje; čia matai jau ir išsipylusius Gondingos 
gyventojus bei administratorius. Ir vėl sugrįžti prie daini- 
ninkų. Bet kaip visame Gondingos krašte jausti dvi dalys, 
taip ir šio epizodo atskiri vaizdeliai sukombinuoti dviem da- 
lim: gaivalinė gamtos, pavasario giesmė, ir antra, iš tos gam- 
tos išplaukusi tautinio pavasario giesmė. 

Pragiedruliai: Vaduvų kraštas 


Peizažo mistika: tautos galios gamtoje. — Liaudies ir šviesuo- 
menės santykiavimas: tautinio pasąmonio sąmonėjimas. — Kovos 
dėl kultūros: tautinės sąmonės tarpsniai. — Autobiografinis ele- 
mentas: tautos kronikos susipynimas su autobiografine ir šeimos 
kronika. — Formos sinkretizmas: realistinis bei romantinis stilius ir 
organiškoji kompozicija pagal tautinės sąmonės evoliuciją. — Para- 
lelė su Gondingos kraštu: viena antros papildymas ir dvejopų pradų 
sintezė. — Visų Pragiedrulių žanras: neeiliuota poema. 


„Vaduvos — ne bet kam žinomas saliečių geografinis 
vardas; aš juo pavadinau visą Aukštaitiją, kai teko man piešti 
jos kultūros vaizdai“.(101) 

Dalis tų vaizdų buvo pradėta dar Mintaujoje; dalis 
parašyta 1907—17 metų laikotarpyje. Jie buvo apžvelgti 
anksčiau, ir iš esmės jų nagrinėti neteks. Jie liestini tik kaip 
visumos, vieno veikalo dalis. Dalis vaizdų yra visai nauji. 

Iš kurios kertės į tuos Vaduvų krašto vaizdus žiūrėti, 
įtikinamai parodo paties Vaižganto surašyta veikėjų 
schema:(102) 


Vaduvų krašto milžinai: 


Alaušo Varpas — tautos skenduonis. Valiulis — 
tautos vaidila. Juodžius — gamtos dievybė. 

Milžinų žyniai: 
Zigfrydis Iešmanta, Valiulio žynys — Saulius, Lie- 


tuvos žodžio ieškotojas. Valeras Kukulys, Juodžiaus 
žynys — Burzdulis, dendrolatris. 


Visuomenės srovininkai: 


Aleksys Taučius, tautininkas, diementininkas. 
Jokūbas Niaura, demokratas, svieto lygintojas. 


Susibaudėliai: 


Saulėgrąžos,  Bičiuoliai,  Tūtinai, Žaltvykščiai, 
Papartininkai. 


Kurstytojas: 
Mendelis, svieto perėjūnas. 
„Zapadninkai“: 


Mitrofan Stepanovič Aggiejeu, anstolis, siaura- 
kaktis drąsuolis. Rusai policistai, suvaldytojai. 


Baudžiavos tradicija: 

Alijaušas Taučius, pasakininkas, Steniulis, Steniu- 
lienė, dvi „kvailės“. 

Nečionių ūkininkai — pažangininkai: 

Iešmantų šeimyna: Iešmanta, Iešmantienė, du gim- 
nazistu, dvi namie pamokytos mergaitės, Zigfrydis — 
išdėlis. Norvilų šeimyna: Norvila, Norvilienė, du Norvi- 
liuku — ūkininku: Stasys ir Gabrys; Laurukas — Sau- 
liaus antrininkas. 

Denionių ūkininkai — kultūrininkai: 
Taučių — švelniasielių šeimyna: Anupras Taučius, 

Taučiuvienė, Aleksys studentas. Niaurų — teisininkų 
šeimyna: Jokūbas Niaura, Niaurienė, Jokūbas — stu: 
dentas, mažvaikiai. Šešiavilkių Marytė — dainininkė. 


Bernai — bandininkai: 


Kaušpadas — nedrąsusis. Sudaras — mėgstąs 
buteliuką. Bekintis — svetimaisiais sekėjas. 


Pusberniai — nenuoramos: 
Neniškis, Vilbasis. 


Sodžiaus luomai. Sodžiaus inteligentų kartos. So- 
džiaus vaikai makanikai. 


Veikėjai suskirstyti pagal tautinės sąmonės gilumą, pagal 
tautinės sąmonės palaikytojus ir jos priešus. Vadinas, ir čia 
socialiniai, asmeniniai interesai yra antriniai, šalia tautinės, 
sąmonės evoliucijos. Ir čia tautinės sąmonės raida bei jos 
tarpsniai sveria ne mažiau kaip Gondingos krašte. Tačiau 
kelti tas tautinės sąmonės apraiškas, kurios buvo iškilusios 
jau Gondingos krašte, nėra prasminga. Paieškotina, kuriuos 
naujus tos sąmonės aspektus Vaižgantas nagrinėja Vaduvų 
krašte. 

Tarp veikėjų Vaduvų krašte figūruoja gamtos milžinai 
(Alaušo Varpas, Valiulis, Juodžius) — ir tai patys pirmieji vei- 
kėjai. Vadinas, čia pagilinama etnografijos, arba gamtos 
problema, kuri Gondingos krašte nebuvo taip išplėsta. Tik 
kuria linkme? 

Tarp veikėjų randam, kaip Gondingoje, liaudies ir švie- 
suomenės atstovus, bet skirtumas tas, kad čionai rodomas 
lietuvių šviesuomenės kilimas iš liaudies ir su ja santykia- 
vimas. Koks jis? 

Suvedus į vieną plotmę gamtos milžinus, liaudies atsto- 
vus, iš liaudies kilusią šviesuomenę, rodomi tautinės sąmo- 
nės tarpsniai. Koki jie? 

Pagaliau daugiau nei kur kitur Vaižgantas šiame veikale 
yra atvaizdavęs ir save. Taigi kiek toji medžiaga autobiogra- 
fiška? 

Šitose keturiose srityse, vienoj daugiau, kitoj mažiau, 
Vaižgantas papildo ligišiolinę savo raštų tematiką. 

Vaduvomis pavadintas visas aukštaičių gyvenimas 
sutelkiamas prie Šventosios upės, į pašvenčius, kaip 
žemaičių gyvenimas buvo sukoncentruotas pavenčiuose. Bet 
Vaduvų fonas, gamtos gyvenimas, konkretesnis, gausesnis, 
įvairesnis. Konkretesnis, nes Vaižgantas aprašinėja konkre- 
čias geografines vietoves, tas pačias, kurių vardais jos vadi- 
namos. Tai jo gimtieji, Svėdasų parapijos gamtovaizdžiai. 

Pašvenčių peizažas turtingesnis ir įvairesnis, nes čia 
ežerai, ežerėliai telkšo; kalvos kalvelės kilojasi; miškai miškeliai 
šniokščia, niūkso. Čia „laukai puikūs, kalneliais kuproti, upe- 
liais gembėti, pievelėmis pamarginti, tokia įvairybė, jog šimto 
sieksnių nerasi vienodumo“.(103) 

Po tokių žodžių lauktume, kad Vaižgantas duos vieną 
peizažą po kito, kuriame mūsų akis klydinėtų spalvose, lini- 
jose, plokštumose. 

Tikrai, gamtos reiškinius, savo tėviškės apylinkes Vaiž- 
gantas pastebi su pažymėtinu jautrumu — nusiklauso žolės 
garsus, įsižiūri Malaišos upelio dugne vabalėlius ir žuveles, jų 
spalvinius švystelėjimus, dinaminius kryptelėjimus ir vingu- 
riavimus Malaišos upelyje: 


antai dugnu vikriai rėplioja juodi, geltonomis papil- 
vėmis, plokšti, lyg karkvabaliai, dideli vabalai. Išplės- 
tomis kojomis iš lengvo aukštyn kyla vandeninės blakės 
ir paviršių pasiekusios, kaip vaikai besislapstydami, kū- 
kū! Aleksiui pasakę, staigiai krinta atgal į dugną. Po 
paviršių, riebiais klumpiais apsiavusios, čiužinėja 
musės. Vandenyje visa bekaulio savo kūno pajėga vizgi 
kumeldėlės, niekur iš vietos nenuplaukdamos. Palio- 

vusios nevykstančios vandeniu kelionės, leidžias į 
dugną ir šliaužia į kiaurą žolę ar į tuščią sraigia- 
kiautę.(104) 


Bet plataus perspektyvinio peizažo Vaižgantas neduoda. 
O kur jeigu ir mėgina jį piešti, išeina registravimas, išskai- 
tinėjimas, bet ne vaizdas.(105) 


Nesisekė tai Vaižgantui, nes jis nėra objektyvus gamtos 
stebėtojas ir vaizduotojas. Jis ne gryna akim - ausim stebi. 
Jis širdim gamtą jaučia ir jausmais bei vaizduote į ją reaguoja, 
kaip anksčiau. Ne be reikalo jo Svėdasai, Jauniaus aiš- 
kinimu, sanskritiškai reiškią — malonus, priemnas.(106) Rea- 
guodamas jausmais, Vaižgantas prisunkia vaižgantiškos 
lyrikos, kaip anksčiau „Į saulę, į saulę!“ Reaguodamas vaiz- 
duote, anapus regimojo peizažo įžiūri kitą pasaulį, nema- 
tomą, bet net įdomesnį už matomąjį, nes jis toks įvairus ir 
slėpiningas. 


„Miela ir malonu Lietuvoje ne tik dėl to, kad įvairu; dar 
ir dėl to, kad įdomu ir slėpininga“ (IX. 113). Jausti tą gamtos slė- 
pinį, jį atspėti ne mažiau malonu, kaip grožėtis gamta ausim, 
akim. Ta gamta tai vienas ištisas geriausias senovės dokumen- 
tas: tik mokėk jo raides skaityti. Ta gamta geriausias ne tik tau- 
tos praeities, bet ir visatos santvarkos liudininkas. 

Tai subjektyvus pažvelgimas į gamtą. Tai natūrinio žmo- 
gaus pažvelgimas, kuriam gamta gyva, kuris jaučia gamtoje 
slėpiningumą,  kildinantį gražiausius ir  šiurpiausius 
padavimus. Dėl to Vaižgantas Vaduvų gamtą apgaubia ani- 
mistine, žmogiško gyvenimo, mistikos, padavimų atmosfera. 


Gražus tai kraštas tie pašvenčiai, dainomis apdai- 
nuotas, Baranausko pagarsintas, mano svajonė, mano 
poetiškumo šaltinis. Nuo pat mažens aš negalėdavau 
sulaikyti širdies plakimo ligi tik atsitikdavo vykti į 
pašvenčius. Ir kitų lietuvių nuovokoje ji ne tiek upė, 

kiek Lietuvos gamtos dvasia, aiškiai jaučiama, įtakinga 
žmonių būdams, kaip rusų Volga saviškiams. (107) 


Tik įsižiūrėtina į Valiulio šilelį. Koks ten įvairumas! Ten 
visokiausių medelių: sienojų, gegnių, karčių, botkočių. Bet 
tame įvairume hierarchinė tvarka, patriarchališka, kaip žmo- 
nių primityvioje visuomenėje: 


„. ant visos tos jaunuomenės viešpatavo milžinas 
senapušė drėvė, viena pati tos eilios tepalikusi... 

kupli kupli, aukšta aukšta, senapušė rodės tyčia 
išdaiginta ir laikoma, idant valdytų prižiūrėtų bent šimtą 
kartų jaunuomenės, kurią ji pati buvo pasėjusi kalnų 
kalneliuose, pakalnių pakalnėse. Jos šakų buva ne- 
daug, netanku; už tat kurios buvo, buvo kaip ištisi nuo 
kamieno atkragę medžiai sienojai. Jos visos tebe- 
žaliavo viršūnėse, tebebuvo pilnos gyvybės ir galybės. 
Niekas jų skujų barzdų pušinėms nesilaužė, nes nebe- 
pasiekė.(108) 


Senoji karta ir medžių gyvenime atlieka tą pačią funk- 
ciją kaip Žmogiškame. Ji barstė sėklas, ji užsėjo Vaduvų 
kraštą, tapo visoms pušelėms motina, senė, pra - prosenolė. 
Atimk ją, tą senąją pušį, atimk miško tradicijas, nebeliks 
paties šilelio, beliks krūmai, ir visai nebebus įdomu taip, kaip 
tauta be praeities, be tradicijų, sukrautų senosios kartos. 


Ir apie šitą senosios kartos reprezentantą pušį — tylu 
ramu ir jauku, kaip esti glaudžiantis prie senelės šono. O 
visas judėjimas, visas nerimas reiškiasi su jaunaisiais mede- 
liais. Ir tokis gamtos milžinas yra ne ta viena pušis — ir Juo- 
džius, ir Valiulis, ir Alaušas. Tai tokis pat gamtos išgyveni- 
mas, kaip anksčiau jau buvo užsimezgę Dėdė lapę nušovė. 


Rodydamas gamtą žmogišką, Vaižgantas visai nuosek- 
lus, jeigu jis labiau mėgsta vaizduoti ne pačią gamtą, bet jos 
santykius su žmogum, tikriau tuos Žmogaus pergyvenimus, 

kuriuos jam gamta pažadina. Ir Vaižganto žmogus nėra kont- 
rastas gamtai. Jis su gamta susiderinęs, paraleliškas, nes yra 
pačios gamtos veikmėje. 

Gamtos nuotaika persiduoda žmogui. Tame piliaka!- 
nyje, viršukalnyje, taip ramu, kad jau šventvagystė tau pasi- 
rodytų, jei jo viršuje išspruktų bent vienas linksmas žodis: lyg 
kapuose. Didžiausi rėksniai vaikiščiai čia nurimsta; labiausiai 
įsiplepėjusiems šnekos čia nutrūksta. Tame piliakalnyje 
gūdu, baisu. Ir šitą gūdumą pajunta žmonės. Čia „atšalėliai 
žmonės kalba 3 Sveika Marijas papiliakalnės kapeliuose: ne 
iš baimės, iš pamaldumo, kad slėniu grįžtant, neimtų nuo 
Piliakalnio akmeniniai kamuoliai riedėti, vytis; kad per atkal- 
nės žvidrą numirėlių kaukuoliai, nematoma ranka paritinami 
nuo kapkalnio, neimtų barškėti; kad nematyto didumo 
paukščiai neimtų tylomis lydėti, ir tu neatsigestumei, ko jie iš 
tavęs nori“.(109) Ir eina toliau gamtos sukeltieji pačiame 
žmoguje glūdintieji vaizdai. Tie vaizdai tai liaudies vadi- 
namieji prietarai, pasakojimai apie vaiduoklius ir dvasias, apie 
pasirodančius keistus gaidžius, gyvates su vainikais, milži- 
nus, kurie kalnus supylė, ežerus išmynė. „Viskas gyva ne šio 
pasaulio gyvybe. Naktigoniai matę net arkliamėšlius papilia- 
kalnės pievoje pačiu vidudieniu ar vidunakčiu imant zuikiais 
žaisti, kits kitą gaudyti, vienas kito vieton stoti, kaip vaikai 
daro“ (110) Taip, čia prasideda prietarų, padavimų slėpinin- 
gasis pasaulis. Tos žmogaus kuriamosios galios ypačiai atpa- 
laiduojamos neaiškumų fone, sutemose, naktį, dėl to tik pra- 
deda Vaižgantas aprašinėti vakaro saulėlydį, ir ima skverbtis 
paslaptingas gūdumas: 


Gi saulelė, tikrai, vis žemyn leidžiasi į savo auksi- 
nius vakarų rūmus. Jau ir už miško. Jau medžiai savo 
ūksme visą slėnį užklojo. Tamson skęstančioje airelėje 
atsiliepė slėpiningas ūžimas ir šnibždesys. Pakirto 
miško būtybės ir ėmė šliaužioti po medžius.(111) 

Netgi valstiečio pirkelė, kuri Žemaitės aprašyta taip realis- 
tiškai, Vaižgantui pavirsta slėpininga būtybe, kaip vakarą 
einančiam gluosnis pavirsta plėšikais, siaubūnais. Trobelė 
pastatyta ant pat kalnelio viršūnės, pakriaušės. Butas „,kruvi- 
nomis savo akimis — langais, kaip vakarop leidžiantis saulė 
savo spindulius į juos atremia, žiūri tolyn, kur už kelių mylių 
senovės vienuolynas mūrais baluoja, o dar toliau — dangus su 
žeme susilieja“.(112) 


Taigi Vaižgantas žiūri į gamtą subjektyviai, kaip ir kelio- 
nėje į Krymą. Žiūri natūrinio žmogaus akimis, antra lietu- 
viško žmogaus akimis ir dar, pridėkim, aukštaičio akimis. 
Aukštaičio, nes aukštaičiai savotiškai gamtą pergyvena: 


Vaduvų ir Dainavos kraštai mažiau paliesti sveti- 
mosios kultūros. Tai daug išlaikė primityviųjų gražių 
savumų. Didžiausias tai stipriai tebeveikiąs instinktas, 
kuriuo jie net negyvoje gamtoje atspėja turtingą savo 
prigimtį ir garbingą ateitį Vaduvų žmonės gyvus 
padarė savo piliakalnius ir griežtai visas gyvenamąsias 
savo vietas; ten visas savo tradicijas sukrovė; ne palai- 
doti, bet kad jiems kalbėtų, kad atgytų ir vėl jiems pasi- 
rodytų.(113) 


Čia ir glūdi gamtos, arba etnografinio prado vaidmuo 
žmogaus dvasiai susidaryti. 

„Žmonių širdys, ypač to pat krašto žmonių, vaduvie- 
čiams yra lygu jų piliakalniai — tiek pat aiškiai perregimos, 
lengvai atspėjamos“.(114) Juo žmonės arčiau gamtos, juo 
daugiau ją atspėja, su ja susipranta. 

Vieni tų žmonių stovi arčiau gamtos, kiti jau tolėliau. Ar- 
Ččiausiai su gamta, su mišku sutapęs Valeras Burzdulis: tas, 
Vaižganto žodžiais, Juodžiaus žynys. Gamtoje ir padavimų 
atmosferoje su piliakalniais sutapęs Sauliukas — Lietuvos žo- 
džio ieškotojas. 

Jau tolesnis laipsnis anksčiau minėtoji Taučių šeima. 
Taučių šeimoje tebėra mistinė pagarba gamtai. 


Vakarais Taučvienė, dėkodama Jai (Apvaizdai) už 
visą gerą per dieną pritirta, puldavo žemėn kryžium; ją 
kaip gyvą apkabindama, ją karštai bučiuodama, visus 
žodžius tiesiog žemei sakydama. — Juoda Žeme, Šven- 
ta Žeme. Aš tave nužemintai bučiuoju: tu mane nešioji, 
tu Mane peni, tu mane linksmini... 

Visur matydama kuo aiškiausią Dievo Apvaizdos 
įsikišimą, pačią Dievo ranką, prigimties gaivalus Tauč- 
vienė laikė Dievybės dalimi. Apie žemę neleido nė pikto 
žodžio ištarti; lyg kentė, kad Žemėje reikia kartais 
nešvarybių padaryti. Ugnies neleido kitokiu vandeniu 
lieti, kaip tik tyru, iš paties šulinio atneštu. Tikėjo giliai, 
net fanatingai.(115) 


Tos pačios pagarbos jaučia žemei, ugniai ir vaikai. Ir 
jiems visur pilna paslapties. 

Taučių „kaip kalbos, taip ir viso jų būdo nebuvo pa- 
lietusi jokia svetima įtaka. Jie buvo lietuviškai kultūrinti; 
kultūrinti per ilgus amžius, kol tokie pasidarė“, kokius juos 
gamta padarė.(116) 

Jau iš gamtos paveldėtus ypatumus pajvairins kultūra 
Niaurų šeimoje... Ji viena karta paskesnė už Taučius. Joje 
motina išmokė vaikus skaityti, o tėvas Jokūbas buvo se- 
niūnas, viršaitis, teisėjas. Tas administracinis darbas aukš- 
taičio ir nesugadino kaip Gustį; tik jam labiau parūpo žmo- 
nės, visuomenė, nei gamta, parūpo, kad santykiai būtų 
paremti teise ir teisybe. 

Iš tokių Taučių ir Niaurų, arti su gamta sutapusių, kyla 
naujoji Lietuvos šviesuomenė, kuriai čia atstovauja į tėvus 
nusidavę Taučių Aleksiukas ir Niaurų Jokūbas. Jie nėra nu- 
trūkę nuo gamtos, vadinas, ir liaudies. Jie turi gerą pagrindą, 
ant kurio gali būti kuriamas visas charakteris. Pastatydamas 

šituos šviesuomenės atstovus prieš senesniuosius, Vaiž- 
gantas tuos senesniuosius trumpai, bet ryškiai charakteri- 
zuoja atitrūkusius nuo gamtos ir kaimo: 


Parvažiuos, būdavo, toks ponaitis atostogoms ir 
ištisus tris mėnesius bindzinėja kaip žydas šabe. Antai, 
matos jis gražiu vieškeliu spaceruoja. Rankoje laibutė 
lazdelė; tai ja mojuoja; tai vienu galu sau ant pirštelio 
pasistatęs, balansuoja ar kitokias štukas daro. Štai, 
atriečia atgal nykštį. Pirštai nejsidirbę, lankstūs. 
Pagauna lazdelę nykščio nugara per pusę ir tris kartus 
ja prieš save šiūsteli, kol išslysta. Reikia ilgos praktikos 
tam padaryti. Švilpauja, varnas akim šaudo, sutin- 
kamas mergaites kaikina. Tai ir viskas. Pirmykščio so- 
džiaus inteligento būta tuštesnės sielos, neg pačių 
artojų. Visą jų vidų pripildė tas vienas veiksnys — 
asmeninė karjera, asmeninis apsirūpinimas, daugiau 
nieko.(117) 


Tai karjeristų tipas. Jo įtaka sodžiui tebuvo žalinga: jis 
materializavo sodžių. Kada išnykdavo, niekas tokio inteli- 
gento nepasigesdavo. Į juos mojo sodžius ranka. 


Daugiau įtakos turėjo naujesnis inteligento tipas, susi- 
daręs apie 1880—90 metus, kurį Vaižgantas taip pat trumpai 
techarakterizuoja: 


Iš universitetų grįždavo ilgais plaukais, net sulig 
moteriškais, ,nieko nepripažindami“ (ničevo nepriz- 
naju). Ar tai tepripažindami, kas galima pirštu palytėti... 
„Jie griovė sodžiaus prietarus“ — religiją, mistikinį jos 
pagrindą ir kunigiją. Patys varomi į kunigus priešinosi 
ne dėl to, kad kitokia karjera būsianti jam patogesnė, 
tik kad kunigai iš viso esą negeri. 

Jos įtaka dar labiau būtų buvus neigiama, neg anų 
bevaisių karjerininkų. Tik nuo jų sodžiaus instinktyviai 

kratėsi... Ir jo laimei padėjimą pataisė dar vėlybesnioji 
karta, kuri, pamiršusi visus pozityvizmus, nihilizmus, 
nusitvėrė nacionalizmo ir demokratizmo ir iš karto 
tapo sodžiui artimi ir brangi...(118) 

Taučių Aleksys, tautininkas, ir Niaurų Jokūbas 
demokratas, parvažiuodamu atostogoms, ligi tik iš ratų 
abudu lygiai į gembę kabino savo uniformas, vilkosi 
čiuikelėmis, puskailiniais ar kas pakliuvo, ir ėjo 
dirbtų...(119) 


Ne tas darbas buvo svarbu. Bet pats bendravimo fak- 
tas. Kaimo žmonės prisiriša prie šviesuomenės, jais pasitiki, 
padaro juos savo vadais. O Aleksys su Niaura jiems galėjo 
vadovauti ne iš teorijos žinių pasisėmę, bet iš praktikos. 
Aleksys iš jų pačių rinko visokią tautosaką ir pats jos 
pamokė. Niaura galėjo pažinti gyvųjų žmonių darbininkų 
reikalus, lietuviškus reikalus. Vienas buvo sutapęs su Gamta, 
antras su Visuomene, su tais dviem Vaižganto idealais. 


Vaižgantas gerai suprato, kad tokis šviesuomenės kon- 
taktas su liaudimi yra būtinas tautai. Iš apačios, iš gamtos, iš 
Valiulių, iš Popšučių ir Alaušų eina etninės jėgos, padedan- 
čios išlaikyti žmogui etninius savitumus. Tai nesąmoningas, 
instinktyvus tautiškumas, kurio laikosi liaudis. Iš viršaus, 
būtent, šviesuomenė — tą instinktyvų etninį tautiškumą 
įsąmonina. Tai, be abejo, aukštesnis laipsnis. Ne tik įsąmo- 
nina, bet ir sykiu su jais dirba: organizuoja tutinus, saulėgrą- 
žas, žaltvykščius, bičiulius ir kt. 

Vaižganto iškeltas šviesuomenės kontaktas su liaudimi 
juo labiau pažymėtinas, kad jau vėl imama skųstis pavojum 
to kontakto netekti; vėl graso tas pirmasis Vaižganto iškel- 
tas tipas: karjeristas. Tik jis anuo metu nebuvo tiek žalingas, 
nes karjeristas šviesuolis išnykdavo iš Lietuvos ir nepiktin- 
davo, nepūdydavo bent vietinių Žmonių. 

Kada susimezga glaudūs ryšiai tarp liaudies ir šviesuo- 

menės, tada ir prasideda tautinis sąjūdis, kova dėl kultūros. 
Ligi tol ir gamtoje ir žmonėse tautinės sąmonės nebūta. Būta 
tik pasąmonio — gaivališko prisirišimo prie žemės, prie tra- 
dicijų, prieštaravimo rusams. Tą pasyvią savitumo jėgą suak- 
tyvino inteligentai, neatitrūkę nuo gamtos ir liaudies. Juose 
tautinis savitumas buvo visiškai sąmoningas. Tokiu būdu 
Vaižgantas parodė tuos kelis tautinio susipratimo tarpsnius: 
etnografinį lietuviškumą, tautinę nuojautą, tautinį susiprati- 
mą, tautinę akciją. Tautinė aukštaičių akcija susiliejo su 
žemaičiais. Žemaitis Gintautas netiesiogiai aktyvino, aukštai- 
čiai Vizgirda, Šešiavilkių Marytė, pažįstami Gondingos kraš- 
te, pramotoriai buvo ir Aukštaičiams. Gondingoje pažįs- 
tamas Mendelis čia pasireiškia jau Žaltvykščio pravarde. 

Tautinis sąjūdis čionai, aukštaičiuose, vis dėlto yra 
daugiau gaivališkas, paslaptingas, mistiškas. Steigiami susi- 
baudėliai, su keistais sutartiniais konspiracijos ženklais, su 
sakramentališkai šventom paslaptim, su posėdžiais vidu- 
naktį miškelio tankmėje. Net pati Agiejevo mirtis, rodos, yra 
ne žmonių padaras, bet pačios žemės bausmė, žemės, kuri, 
siaubingai prarijus skriaudėją, vėl užsitraukė, kaip anksčiau 
tyli, paslaptinga. Patys žmonės tos paslapties išsigando. 

Atskiri asmens toje kovoje dėl kultūros ne tiek pra- 
simuša. Laikai atrodo dar tie primityvesni, kada bendruo- 
meninė dvasia ypačiai stipri. Ir ne Napalys, ne Darata ar Gin- 
tautas pasirodo kovotojai, bet ištisos instinktyviai 
susibaudusios bendruomenės: papartininkai, tūtinai, žalt- 
vykščiai, bičiuoliai, saulėgrąžos. Jų tiek daug, tiek įvairių, kaip 
pačioj Vaduvų gamtoj. 

Kovoje dėl kultūros ir Vaduvose pragiedrulius ištiko tas 
pats likimas — buvo suimti ir išvežti. Bet pasiliekantieji 
nedainavo revoliucinės giesmės, kaip Gondingoj. ,,Nustėrę, 
nebegyvi, lyg mumijos, liko liekantieji, ir visų širdys šoko 
sprogo noru pasivyti vedamuosius santvare ir... šūktelėti: 
„Imkite ir mus: mes tokie pat kaltininkai“ “.(120) Tai tylos 

išleistuvės. Bet ir tyla yra jėga. Ir prieš audrą staiga nutilsta. 
Ir Vaduvose „tai buvo pats sutirštėjimas oro prieš audrą, 
kuri sparčiu viesulu atūžė, tratėdama nelaimingojo karo 
griausmais Mandžiūrijoje. 

Apie tai trečioje knygoje“.(121) 

Apie tai turėjo būti pasakojama Audroje, kurios, deja, 
Vaižgantas nesuspėjo parašyti. 

Taip giliai susintetindamas tautinės sąmonės tarpsnius, 
Vaižgantas ir savęs neišjungė iš to rato. Čia aiškiau, čia blan- 
kiau jo autobiografiniai bruožai blykčioja visame Vaduvų 
krašte. Blykčioja žymiai gausiau nei kituose veikaluose. Visa 
eilė personažų yra paties Vaižganto autoportretas. 

Mažasis Vaižgantas yra Taučių Aleksys. Pats autorius 
įsakmiai tatai pažymi. Nors jau nepažymėta, bet ir lešmantų 
Sauliukas paskutinysis šeimoj, kaip ir Vaižgantas. Jis irgi 
mylimasis, lepinamasis šeimoj; jį seselės praminė Saulium 
karalium, kaip ir Vaižgantą seselės buvo apšaukusios „,„mūsų 
kunigėliu“. Sauliaus „siela buvo nepaprasto jausmo reflek- 
torius, ne jausmų židinys; ji tik tai atmušė, kas į ją krito, kas 
per ją šliūkštelėjo: motinos, tėvo meilė, mokslo balsas, vaiz- 
duotės svajonės, gamtos slėpiniai ir grožybės. Viena tik 
grožė. Biaurumo, pykčio, keršto Saulius, nors dar ir nebuvo 
prityręs, nebūtų ir visiškai jautęs, kaip ir fotografijos stiklas 
nejaučia kai kurių varsų ir nereaguoja į ją“.(122) Tas „jaus- 
mo reflektorius“ yra savas ir Aleksiui. „Vos tik pradėjau 
vienas pats gilioje lovoje pasėdėti, jau visa aiškiai mačiau, kas 
aplink mane darėsi, ir tebeatmenu tai, lyg vakar tai būtų 
buvę. Akys jau darbavosi, tai ir įspūdžiai, kaip fotografo 
stikle, išsilaikė atmintyje“ .(123) Netai santykiai su tėveliu ana- 
logiški Aleksiuko santykiams su jo tėveliu. Betgi tuodu vaikai 
ir kitoki. Aleksiuko asmenyje randam iškeltą Vaižganto natū- 
ralų dinamizmą, realų pastabumą, džiaugsmą gyvenimu ir 
familiarišką meilę namiškiams. Paskui jau studentas Taučius 
pasirodo tas pats Vaižgantas tautosakininkas, gamtininkas. 

Sauliukas rodo kitą Vaižganto pusę — jo tyliąją, ramiąją 
refleksiją, mistinį santykiavimą su gamta, ypačiai su jos 
centru Saule, atitrūkimą nuo lygiai mylimos patriarchališkos 
šeimos vardan aukštesniųjų idealų ir tų idealų nenugalimą 
ilgėjimąsi. Tai du paties Vaižganto dvasios aspektai. Dar tre- 
čias — kun. Vizgirdos paveiksle, pažįstamam jau iš Gon- 
dingos krašto: tai Vaižganto visuomeninis aktyvumas. 

V. Bičiūnas gana pagrįstai praplečia tų Vaižganto auto- 
biografinių personažų ratą ir ligi ano gamtos vaiko Valero 
Burzdulio. Argi ne tas pats gamtos pajautimas, kaip Aleksio, 
kaip Napalio, kaip Vizairdos, kaip paties Vaižganto? Argi ne 
tokis pat atsparumas, atsparumas visokioms svetimoms įta- 
koms? 

„Gamtos vaiku gimęs, augęs ,,sauliuku“, išsiauklėjęs 
filologu humanistu, bet tapęs kunigu ir ,,„maskolėdra“, J. Tu- 
mas Vaižgantas, matyt, ne iškarto vidujai susiformavo“.(124) 
Tikrai, tie Valeras, Taučius, Saulius, Vizgirda yra įvairūs tau- 
tinės sąmonės laipsniai, kurie organiškai plėtojasi ir Vaiž- 
ganto asmenyje kaip ir visoje tautoje: etnografinis lietuviš- 
kumas, tautinė nuojauta, tautinė sąmonė, tautinė akcija. 

Ne tik save — ir savo giminę Vaižgantas yra repro- 
dukavęs Vaduvų krašte. Jis pats tatai pažymi. „Kaip, kur ir 
su kuo aš augau, aprašyta Pragiedrulių III tome 172—179, 
227—257, 67—79. Ten pat ir charakteristika mano 
tėvelių“.(125) Tose pačiose Vaduvose ir Alijaušas, baisiosios 
pasakos sekėjas, yra ne kas kita kaip Vaižganto dėdė, tėvo 
brolis, kuris rašytoją maitino pasakojimais apie baudžiavos 
baisybes, įdiegė tos socialinės santvarkos neapykantą, 
palaikė demokratybės mintį. Į dėdę Alijaušą esąs pats Vaiž- 
gantas atsigimęs. 

Jau tuo vienu užsimojimu pažymėtina, kad ir kituose 
veikaluose apstu Vaižganto šeimyninės kronikos. Originalūs 
jo giminės nariai, vyrai ir moters, buvo medžiaga Vaižganto 
personažams. Ne tik dėdė Alijaušas, bet ir dėdė Karolis, 

tipingas dvariškis, šviesuolis bemokslis, buvęs ne sykį proto- 
tipu jo pasakojimų veikėjams.(126) Tas dėdė Karolis šmėkš- 
tels visa bruožų gama Dėdžių ir dėdienių Rapolo asmenyje. 
Ten pat ir dėdienės Severijos Čepėnaitės portretas — Seve- 
rija Pukštaičia Rapolienė. Tiek joje apstu tų pačių išorės ir 
pomėgių kaip tikrosios Vaižganto sesers Severijos. Sesuo 
Severija buvo skaistaveidė, rubuilė, graži odos varsa, nors 
nieko ypatingo veidu,(127), o ir literatūrinio Severijos tipo 
„veidelis buvo, pasakysime, gražus, tik toks baltas ir toks 
švelniai rausvas... veido, rankų, tad ir toliau, tur būt, oda 
buvo tokia lygi, tarytum dirbtinai aptempta, ir taip blizgėjo, 
lyg lakuota“.(128) Netai ir Severijos Pukštaičios kulinarijos 
menas yra tas pats, kuriuo garsėjo dėdienė Karolienė, ta 
„krosnies direktorė“, ir sesuo Severija Mėginienė. 


Savo giminėje Vaižgantas rado medžiagos netgi Napaliui 
ir Kaniavaičiui. Tai sesers sūnus Antanas, gerai apsišvietęs 
savamokslis, visa ko mokęsis, labai daug skaitęs, bet nieko 
nesusitvarkęs. Ir jis buvo išsiųstas į katorgą, nors ir ne už 
tuos pačius dalykus. 


Toliau išryškės ir kiti realūs Vaižganto giminės atstovai 
pakliuvę į jo beletristiką. Jie dar labiau pailiustruos, kaip 
Vaižganto kūryboje, ypačiai Vaduvų krašte, šeimos kronika 
yra sutapus su tautos kronika. Šeimos epopeja yra pavirtus 
tautos epopeja. 


Tautos ir šeimos kronikos Vaižgantas Vaduvų krašte 
davė įvairiopų epizodų paveikslų. Čia dar daugiau kaip 
Gondingos krašte etnografinio aprašinėjimo, publicistinės 
istoriosofijos, visoki žanrai čia sumišę. Tikras žanrų ir stilių 
sinkretizmas. Čia ir beletristiniai epizodai yra nevienodo sti- 
liaus. Kvailių ašaros, dėdės Alijaušo pasakojimas, nukrato 
šiurpiu socialiniu realizmu. Tas dvaro išnaudojimas 
parodytas tokis nežmoniškas, kad Steniuliuos, baudžiaunin- 
kuose, nei jų kūdikiuose nepaliko žmogaus paveikslo. 

Buvo liesutės, kaip ašarėlės, o išblyškusios, kaip 
bulbių daigai, ištysę tamsiame pagirnyje. Nuo pat 
mažens neprausiamos, nešukuojamos, veikiai ,„kaltūnu 
apsirgo“. Ant nekerpamų, ilgais plaukeliais galvelių ėmė 
veltis vailokas — kaltūnas ir stora pluta apdengė visas 
šašuotas, pilnas gyvių galveles. Iš tolo negalėjai atspėti, 
ar tai plaukai, ar, bežaidžiant, tyčia, nei šiaip, nei taip 
ant galvų uždėti ryzeliai: nei lyties, nei spalvos nebega- 
lima buvo atspėti.(129) 


O trobelės, kurioje tie gyvenimo nuskriaustieji kūdikiai 
gyveno, vaizdas hauptmaniškai natūralistiškas: 


Viduje namelio viename pasienyje buvo bent kiek 
arklio ir žmonių mėšlo, antrame stovėjo neregėto drū- 
tumo (kur tokio ir medžio gavo!) piesta su keturspeniu 
piestu ant lingės ir tuščių tuščia skrynia... Senas krei- 
vas suremtinis stalas ir toks — pat suolelis buvo visi 
namų griozdai, o lovos vietoje tysojo nuo krosnies lig 
priešakinės sienos dvi plačios lentos, apdraikytos ilgai- 
niais šiaudais ir užtrauktos drūta kartimi. Tai guolis 
pirma pačių šeimininkų, paskui vaikų; tuomet pačiu — 
du persikėlė ant plikos molinės krosnies. (130) 


| Paveikslai darytų dar šiurpesnį įspūdį, jeigu pasakotų ne 
apie praeitį, bet apie dabartį. 


Tuo tarpu Valiulio Pasaka, o dar labiau Alaušo varpas, 
padavimas apie skenduonį varpą, yra tautiškai romantiškas. 
Istorija to varpo, tautos gyvybės balso, gyvybės, kuri glūdi 
Juodžiuje, Valiulyje, Popšutėje, Burzdulyje, Taučiuje... čia 
pasakojama giliai ritminga proza, strofomis iš trijų eilučių. 
Nuo Maironio prologo ritmikos (O vienok Lietuva juk atbus 
gi kada...) šitas Vaižganto epilogas tesiskiria tik tuo, kad jis 
nerimuotas: 

Miega žmonės giliai ir sapnuoja saldžiai, kaip iškils 
jų Žadintų varpas. Tik nežino, kad ten dabar du 
skenduoniu saugo amžių paslaptį keistą.(131) 


Ir daugelyje kitų vietų, kur tik paliečiama gamta, tegul ir 
be tokio griežto ritmo, Vaižgantas prašneka romantiškai slė- 
piningais vaizdais ir nuotaika. Dvejopo stiliaus, realistinio ir 
romantinio, elementai griežčiau duodas jaučiami Vaduvose 
nekaip Gondingoje. Tik romantinio gyvenimo pajautimas čia 
gausesnis. Net pro natūralistiškos išorės faktus padvelkia 
aukštesnės prasmės nuotaika ir idėja. Dėl to vaižgantinės 
lyrikos, kosminės, gamtinės lyrikos, čia yra daugiau kaip 
Gondingos krašte. Vis dėlto vertingiausi to paties žanro vaiz- 
deliai, kaip Gondingos krašte, toki pat atsiminimai, reminis- 
cencija: Taučių, tėvų portretai, Aleksiukas ir jo santykiai su 
tėvais, jo santykiai su „„makanikais“, pirmieji jo pažinimai, 
Aleksys su Niaura studentai, Sauliukas, kada jis saulės ieško, 
kada jis buliaus teiraujas apie Lietuvos žodį, Alaušo pasako- 
jimas, Burzdulis. Kiti personažai blankūs; išsibarsto kaip 
šviesulių miglos paukščių kelyje, ir bematai tik šviesesnę 
juostą, tą giedrėjančią lietuvių tautinio gyvenimo atmosferą. 
Beletristinį jos charakterį nubluko dar gausūs etnografinės 
medžiagos aprašinėjimai, publicistika, retorika (pamokslas 
bičiuliams, prakalbos tūtinų ir kitų susibaudėlių naktiniam 
susirinkime).(132) 

Tie gražūs ir blankesni vaizdai nėra sukomponuoti į 
fabulą. Juos sieja tas pats tautinis pradas, tautinės sąmonės 
organiška evoliucija. Iš pradžių tos sąmonės veik nėra — ir 
vaizdai pakrikę; kiekvienas sau. Augant tautinei sąmonei, 
prasideda kontaktas tarp įvairių tos sąmonės atstovų — pra- 
deda pintis ir šiokia tokia fabula. Sąmonė išsikristalizuoja su 
Bičiulių atsiradimu ir šauniąja Vizgirdos kalba. Tai tokis pat 
momentas kaip Gondingos krašte ana garsioji Sviestavičiaus 
talka su Napalio giesme. Ir tas viešas visuotinis tautinės 

sąmonės apsireiškimas sutapęs su pavasariu, su viena iš di- 
džiausių optimizmo švenčių, Velykomis. Nuo šiol tautinė 
sąmonė reiškiasi akcija — įsitempia ir intriga. Ir kulminacinis 
tos akcijos, o sykiu ir intrigos momentas yra Agiejevo nužu- 
dymas. Tai tokios pat reikšmės įvykis kaip Gondingoje 
Menkių istorija. Nuo čia artėja katastrofa — suėmimas, išve- 
žimas. Gondingoje suėmimas ir išvežimas buvo kontrasto 
principu suderintas su Gintauto sužadėtuvėmis. Vaduvose 
dabarties politinė užmačia, priespauda sugretinta su praei- 
ties socialine prievarta, kurią klausytojams buvo sekęs 
senelis Alijaušas. Ta paralėlė suėmimo įspūdį padaro dar niū- 
resnį. Čia Vaižganto pasakojimas staiga užlūžta, kaip Bara- 
nausko giesmė: ,,„Toj pat galybė... širdį, dūšią užgriuvo ir 
giesmę nulaužė“. 

Vaduvų krašto kompoziciją ėmus nagrinėti, dar sykį 
iškilo palyginimas su Gondinga. Tai dvi to paties veikalo, tų 
pačių Pragiedrulių dalys. Jos viena antrą papildo. Papildo ne 
tiek savo panašumais, kiek kontrastais. Kontrastais, kaip 
Nerimas papildo Rimą, Šūmacheris Zelikmaną, Taučius 
Niaurą, žemaičiai aukštaičius. Prof. V. Mykolaitis, sugretinęs 
abiejų veikalo dalių peizažus, žmones, veiksmą ir kovą, daro 
net tolesnių išvadų: Vaižgantas susintetinęs gyvenimo kas- 
dienybėje dvejopus kultūros ir pažangos pradus: pozityviz- 
mą ir romantizmą. „Gondingos krašte Vaižgantas vaizduoja 
kultūros darbą ir kovą, pagrįstą pozityvizmo ir realizmo pra- 
dais, o Vaduvų krašte — romantizmo pradais“.(133) 

inoma, esama, kaip buvo įrodyta, ir Vaduvose abiejų 

pradų ir Gondingoje, betgi persvara, tradiciniais terminais 
sakant, viename romantinio, antrame — realistinio, pozi- 
tyvistinio. 

Šituodu veikalai vienas šalia kito atrodo kaip Iliada šalia 
Odisejos. 

Iliada su Odiseja vadinamos epopejomis. Kuo vardu 
Pragiedruliai bevadinti? Romanu? poema? apysaka? 

V. Bičiūnas neigia Pragiedruliams poemos, epopejos 
vardą. „Pragiedruliai vaizduoja ne visą šalį, ne visą visuo- 
menę, bet tiktai dalį: laikus ir žmones. Todėl Pragiedruliai 
nėra tautos poema, epopeja, nors, rasit, būtų pretenzijos 
tokia pavadinti“.(134) Veikalas negalįs būti pavadintas nė 
romanu ar memuarais. Bičiūnas išskiria Pragiedrulius į 
atskirą literatūros lyties rūšį — biografinį romaną, apysaką. 

Nevadinti poema, epopeja tik dėl to, kad Pragiedruliai 
vaizduoja ne visą šalį, ne visą visuomenę — yra nesusipra- 
timas: kuris gi veikalas vaizduoja visą šalį, visą visuomenę? 
Biografinio romano vardas nė kiek ne daugiau Pragied- 
ruliams pritinka kaip epopejos ar poemos. Teisingiausias yra 
prof. V. Mykolaičio teigimas, kad Vaižganto veikalai į jokią 
tradicinę žanro formą nesiduos įsprausti.(135) 

Pats Vaižgantas Pragiedrulius vadino epopejos var- 
du.(136) Senovinė poema ar epopeja aprašinėja svarbius tau- 
tai įvykius. Ji neišplėtoja herojų gyvenimo ligi smulkmenų. 
Juos kiek suschematina. Toki yra ir Pragiedruliai. Bet poema 
poemas, epopejas, kurios būdavo recituojamos. Vaižganto 
Pragiedruliai neeiliuoti. Bet jeigu eiliuotumas reiškia tam tikrą 
poemos muzikalinį charakterį, tai negalėtume pasakyti, kad 
to muzikalumo nėra Pragiedruliuose. Jo esama labai daug. 
Tik jis reiškiasi ne rimais, ne pėdomis, bet pačio sakinio 
ritmu ir melodija. O į tą sakinio melodiją Vaižgantas labai 
sakyti. Tad jeigu jau skirti Pragiedrulius prie kokių esamų 
žanrų, labiausiai pritiktų jiems neeiliuotos poemos vardas. 

Dėdės ir dėdienės 


Nauji žmonės socialinių sąlygų įtakoj. — Mykoliukas: dvasinis 
žmogus ir jo idealinis taurėjimas. — Rapolas: juslinis žmogus ir jo 
fizinis nunykimas. — Severija: abiejų pradų sintezė. — Pasaulėvaiz- 
dyje tikslingumo ir harmonijos principas. — Realistinė ir romantinė 
pasaulėjauta. — Gamtos simbolika. — Estetinė vertė. 


Dėdės ir dėdienės praplečia Lietuvos gyvenimo vaizdus, 
kuriuos Vaižgantas sukūrė Pragiedruliuose. Tik čionai Vaiž- 
gantas šoka tris dešimtis metų atgal. Vaizduoja dviejų socia- 
linių epochų susidūrimą: pabaigą baudžiavos epochos ir pra- 
džią pobaudžiavinės. 

Valstiečiuose buvo tradicija broliams pasidalyti tėvo 
žemę gabalais. Tokiu keliu ūkiai nuolatos smulkėjo. Kad išlai- 
kytų sveiką nesuskaldytą ūkį, vienas brolis gaudavo ne kartą 
pasiaukoti: palikti kitam visą ūkį, pats nevedęs arba ir vedęs 
gyventi kampininku. Jie paprastai šaukiami dėdėmis ir dė- 
dienėmis. 

Tokius dėdes ir dėdienes Vaižgantas matė savo gimi- 
nėje, kai jo paties vyriausioji sesuo Marijona ištekėjo už 
Nokučio Kazimiero, ir „visi trys ,,dėdės“ dėl jos liko nevedę: 
išsižadėjo savo laimės, savo šeimynos, prikentė visokių kata- 
strofų, bet tik nebūtų išdalytas valakas, bet tik marčios vaikai 
nenuskurstų“.(137) 

Tokioj gyvenimiškoj medžiagoj, tokioj socialinėj eko- 
nominėj santvarkoj išugdytų Lietuvos žmonių Vaižgantui 
rūpi pasekti dvasią, kaip ją suformavo tą dėdžių ir dėdienių 
tradicija, kiek tų dėdžių dvasiai ir likimui nusvėrė pakitusi 
socialinė santvarka. Tokių žmonių Vaižgantas sukuria tris 
ryškius gyvus tipus. Ryškesnius, pilnesnius ir gilesnius nei 
kitam kuriam veikale. Tai Mykoliukas, Rapolas, Severija. 

Jeigu žmoguje reiškiasi aukštesnioji ir žemesnioji pri- 
gimtis, dvasinis pradas ir fiziologinis, tai Mykolas Šiukšta pri- 
klauso prie tų žmonių, kurių asmenybėje aiškiai persveria 
dvasinis pradas. Dvasia yra taip apvaldžiusi jo visą 
asmenybę, kad ji nulemia ir Mykoliuko išorę, ir jo santykius 
su metafiziniu pasauliu, ir su aplinkiniu pasauliu, nulemia ir jo 
paties likimą. 

Dvasinis pranašumas reiškiasi net Mykolo Šiukštos 
visoje išorėje. Augumo daugiau kaip vidutinio, gražiai išau- 
gęs, pečiuitas; juodi juodi plaukai; tamsus tamsus veidas. 
Graži smaili lietuviška noselė. Pravertos tik tik kalbėti, bet 
nekalbančios lūpos. O jeigu pro akis daugiausia asmenybė iš- 
skaitoma, tai jos mėlynos, tokios ramios ir lipšnios, jog už 
vienas jas negalima buvo kitaip šaukti, kaip malonėjamu žo- 
džiu: Mykoliuk. Ir šitas Mykoliukas visur gyveno savu, 
idealiniu pasauliu. Juo buvo patenkintas. Dėl to jis „kažin 
kuo džiaugės, kažin kam šypsojos... šypsosi Mykoliukas visai 
ne šiam pasauliui... Mykoliukas šypsosi kitam pasauliui, su 
kuriuo jis bendrauja kitiems neregimu būdu... tame pasauly 
negalėjo būti žmonių, nes žmonių Mykoliukas nebuvo 
reikalingas“ .(138) 

Iš žmonių nieko nereikalavo. Nei savo lovos, nei šiaip 
jau skiriamos jam ypatingos vietos gulėti. Tenkinosi pačiu 
minimum. Su nieku nesibičiuliavo. Visur vienas vienišas. Jis 
atliekamas žmogus, neįvertinamas, o betgi toks kitiems 
reikalingas, toks visų siunčiojamas. 

Tas dvasinio pasaulio žmoaus, „tai ta pati tylioji žemė: 

vaiso nesididžiuodama, nesigirdima“.(139) Mykoliukas ir 
jaučia artimus ryšius su gamta, o savo vidaus turtingą pasaulį 
jis išreiškia muzika — ta pačia vienoda paprasta melodija, 
kaip jo brolis žiogas, čia pat žolyne prisigūžęs. Ir koks ilge- 
singas vaizdas, kada Mykoliukas sėdi ant ežios, kelius pa- 
klojęs minkštoje pievoje. Sėdi lyg našlaitis, neturįs prie ko 
prisiglausti... tai prisišliejęs bent dirvos motinėlės. Veidu į 
vakarus, kur saulutė pamažu žemyn leidžiasi, įsižiūrėjęs į 
erdvę, ne tą erdvę, kuri prieš jo akis, tik į tą, kuri jame 
pačiame. 

Šitas dvasios žmogus betgi tebeturi tą pačią prigimtį, 
kaip ir kiekvienas gamtos padarėlis. Gamtinis instinktas 
mylėti pagalvo ir Mykoliuką, be jo noro, be žinios, be nusi- 
jautimo. Bet tą meilę jis išgyvena idealiai, platoniškai. 

Kuo gi tas meilės ideališkumas reiškiasi? Mykoliuko 
griežtuvėlis tyliau skamba, kai minioje kurį kartą neranda 
Severijos Pukštaičios, ir triumfo balsu ima skambėti, kai pasi- 
rodo, pavėlavusi šį kartą, nuo kalno leidžiantis mergytė... „Ir 
Mykoliukas ėmė matyti Severiutę šenjuo iš tolo ateinant ir 
traukinys bėgių kelią ir artino į save mergelę. Tačiau jai 
praeinant, nepažiūrėjo į veidą ir jos akelių negaudė. Jautė ją 
grįžtant, nors buvo nusigręžęs: jautė artinantis, kaip jaučia- 
ma šiluma, einant į krosnį ar žiburį kišant į veidą. Juo ar- 
čiau, juo Mykoliukui darėsi geriau, lyg šaltyje artinantis šilu- 
mėlės srovei. Severijai praėjus, jau buvo patogiau ją lydėti, 
įrėmus žviląį jai į pakaušį, kur drūti bizai; į nugarą, kuri, kaip 
ir kitų sveikųjų ir riebiųjų lietuvaičių, kuprelė buvo, lyg 
palenkdama galvą sprandelyje“.(140) 

Tačiau Mykoliuko idealinė psichinė meilė dėl socialinių 
ekonominių motyvų negalėjo būti realizuota ir paversta realia 
fiziologine meile. Jis negalėjo vesti Severijos, nes kitaip jis 
būtų turėjęs su broliu draskytis ūkį. ,,Ne! tikrai ne! Jis negali 
suardyti broliui gyvenimo, vaikus paleisti iš neturto į tikrąjį 


139 


badą“.(141) Bet atsižadėti Severijos jam buvo savęs atsi- 
žadėti, savo gyvenimą sunaikinti. Tas konfliktas tarp racio- 
nalių sumetimų ir irracionalaus prigimties linkimo Myko- 
liukui teko pergyventi kuo skaudžiausiai: žinia, jog į Pukštus 
atėjo piršliai, Mykoliuką nutirpino kaip perkūno srovė. Tos 
srovės troškinamas jis pamažu mirė. Silpo nariai, nebebuvo 
jokios energijos. Tik kniaubias ant rankų. Tąjį puikiai paro- 
dytą momentą, kada Severija ateina Mykoliuko į savo ves- 
tuves kviesti, Mykoliukas atsisako nuo Severijos. Bet atsi- 
sakydamas nuo jos, išlaiko savyje visam gyvenimui tą 
idealistinę atmosferą, kuria jis buvo apgaubęs savo mylimąjį 
objektą. Jo vidaus rūmas paliko nesugriautas. Savo jausmo 
jis nebeturi kam reikšti, nes jis turi liktis viduje uždarytas, 
neišreikštas. Ir nutrūkusių smuikelio stygų, kuriomis jis išgro- 
davo vidaus jausmus, Mykoliukas nebesuriša. Užtvenkus 
jausmą, iš paviršiaus Mykoliuko pavidalas apkerpėjo, 
sušiurkštėjo. Bet viduje tebebuvo daug šilumos, ta pati 
švelni, moteriška jėga; ta pati motiniška žemė, po kurios 
kieta pluta daug gaivinančios šilumos paslėpta. Nemo- 
kėdamas pririšti savo širdies prie Žmonių, net vaikų nemy- 
limas, Mykoliukas savo vidaus pasaulį sujungia dabar su fizi- 
niu pasauliu, nepaprastai pamildamas jaučius. Ir tapo 
Mykoliukas dėde Dzidorium artoju. 

Dzidorius artojas paliko -tas pats žmogus, kuriame 
aukštesnioji idėjinė prigimtis buvo apvaldžiusi žemesniąją. 
Tačiau protarpiais jame, kaip ir kiekviename žmoguje, paro- 
dydavo teisėtų pretenzijų žemesnioji prigimtis — sukildavo 
mintis: kam gi jam reikėjo aukotis dėl brolio, dėl brolienės, 
dėl jų vaikų. Iš po sustingusios žemės plutos veržėsi ugnikal- 
niai. Ir bėgo tada Dzidorius į laukus, į pamiškę, kur jautėsi 
vienas bėsąs, ir visą įpykimą, nepasitenkinimą gyvenimu 
reiškė savo jauteliams. Paskui dėdė ėjo išpažinties, atgailojo, 
atsiprašinėjo jautelius, atitaisinėjo jiems daromas skriaudas 
ir... vėl buvo šiurkštuolis... 

Jo šiurkštumas dingdavo, veide atsirasdavo rimtybė, 
savęs pajautimas, kada Mykolas Šiukšta imdavo savo vidaus 
pasauliu intensyviau gyventi, kada, pasakytume, švęsdavo 
savo dvasios šventes. O tame vidaus pasaulyje jis bendravo 
su dviem būtybėm — su Severijos atminimais ir su pačiu Die- 
vu. Abudu jam buvo šventenybė, su abiem jis bendravo 
kartu. Antai, 


atsiklaups nakties glūdumoje prieš Dievo kančią, 
pakalbės paprastuosius negudrius savo poterėlius, tars 
ačiū už praleistąją dienelę ir ima dėkoti Dievui už tą 
neapsakomą Jo malonę ir bekraštę gėrybę, kurios yra 
iš Jo prityręs, jaunas būdamas, kada mylėjo ir būdavo 
mylimas. Saldumo pagautas, kniubo ir nebesikėlė: 
nenorėjo gadinti tos dangiškosios valandos, kada jį 
mylimoji mergelė glostė ir bučiavo. Jis, kaip gyvas, 
tebematė ir tebejautė, lyg tai tuojau būtų atsitikę, kiek- 
vieną jos pajudėjimą. Ir buvo tiek laimingas, tiek laimin- 
gas... jog ničnieko daugiau ir nebegeidė iš gyve- 
nimo.(142) 


Ne tik jojo širdyje, bet ir klėtelėj Dievas dalinosi skurdžia 
vietele su Severija. Sienoje ant patręšusio kryžiaus kabojo 
didžioji dėdės šventenybė didžiulė „Dievo Muka“; iš vienos 
pusės skripkelė su nutrūkusiomis stygomis, iš antros Seve- 
rijos dovanotas žalias, dabar jau nublukęs šalikas. Eidamas į 
atlaidus ar prie šventųjų sakramentų, Mykolas ryšėjo šaliką, 
lygiai žiemą, lygiai vasarą... 

Ar kas benorės kaltinti Mykoliuką, kad jis maldoje pri- 
simena Severiją. Kas nežino, kaip religinė emocija dažnai 
pakyla su ta emocija, kurią pažadina laimė ar nelaimė, mei- 
lės suteikta. Meilė gali į Dievą atvesti ir nuo Jo nuvesti. Žiū- 
rint kokia. Tokia kaip Mykoliuko — atveda. 

"Tačiau religinėje ekstazėje Mykolas susijungia ne tik su 
Severija, bet ir su kosmu: kada ima plaukti „Šventas Dieve“ 

giesmė, o Dieve Tėve, kada sutarška varpeliai, harmoningai 
džanksi signatūrė, rauda virpa vargonai, mistiškai, nesu- 
prantamai gieda kunigas, blizga žvakės ir Brolijos ženklai... 


Dėdė Mykolas skęsta tame sutartiniame ūžesyje, 
lyg laimingoje nirvanoje. Jis nebejaučia pats savęs 
skyrium. Jis besudaro vieną krislą, vieną lašą, kurie 
sudaro — daug, didžiam Dievo majestotui išreikš- 
ti.(143) 


Ir jis ne maldaknygės griebias, bet savo širdim pajaučia 
analogiją tarp žmonių ir gyvių, pajaučia tikslingą kosmo 
sutvarkymą ir viso ko tvarkytoją padarytoją Dievą. Ir jo širdis 
pati savaime taria: „Tebūnie gi garbė ir liaupsinimas išvien 
gamtos ir gyvių“ (X. 16). Koks palyginti skirtumas nuo Mai- 
ronio besimeldžiančio žmogaus. 

Tokio žmogaus, kaip Mykoliukas, mūsų literatūra 
nepažinojo, Lietuvos gyvenime būdavo pastebima tokių 
kūno milžinų ir tokių tylių geraširdžių, kitų laikomų kvailiu- 
kais. Artimiausias, berods, yra Brolio Jurgis Durnelis, vers- 
tas Kudirkos. Bet Mykoliukas tą Jurgį prašoka dvasios subti- 
lumu ir ypačiai santykiavimu su dievybe ir kosmu. Taip 
santykiuojančius su dievybe žmones vaizduoti visuotinėje 
literatūroje pradėta su ankstyvuoju romantizmu. Lietuvių 
literatūros istorijoj Mykoliuko santykiavimas su kosmu yra 
paskesnis laipsnis už Maironio Rainį, šiek tiek už Š. Raganos 
Mamatę, tik truputį ankstesnis už Putiną lyriką, kuris Die- 
vybę išgyvena panašiai kaip Mykoliukas savo prastutėje mal- 
doje: 


Iš knygų, 

Nors mokytas ilgai, aš melstis nemoku, 
Nei Dievo prašyti, nei Dievui dėkoti 
Parpuolęs ant kelių 

Nemoku 

— Bet esti — 
Bet esti tokių valandų ypatingų, 
Kada nežinai, nei iš kur nei dėl ko, 
Krūtinę užplūsta toks giedras ramumas 
Ir toks palengvėjimas, kad nejučiomis 
Kartoji tą vieną vienintelį žodį: 
Viešpatie, Viešpatie, Viešpatie. 


Bet Mykoliukas ir žymiai ankstesnis už Igno Šeiniaus 
Kuprelį, kuris Dievą supranta jau saviškai, naujoviškai, seną- 
jį Dievą sukritikavęs. Atimkim iš Mykoliuko tikėjimą, kad 
viso tikslingo kosmo padarytojas yra Dievas, tada tik gausim 
panteistą, artimą Kupreliui. O dar žymiau ankstesnis Myko- 
liukas yra už Vasarį, kuris lietuvių religinės sąmonės raidoje 
tegalėtų eiti po Kuprelio. 

Tokiu būdu Mykoliukas įdomus ir kaip viena grandis 
religinio išgyvenimo evoliucijos reprezentantų tarpe. Tai 
viena lietuvio dvasios pusė. 

Kitą pusę atveria Rapolas Geišė. Rapolas tokis pat dėdė. 
Jis kilęs iš tokių pat valstiečių, šeimoje taip pat antrasis bro- 
lis. Taip pat gamtos žmogus. Tik visu kitu juodu skiriasi. 
Mykoliukas yra aukščiau gamtos pakilęs, savyj gamtą apval- 
dęs ir privertęs ją paklusti aukštesniam idealiniam pradui. 
Rapolas yra pats gamta, kurioje vyrauja materialinis biolo- 
ginis pradas. Nuo šio pagrindinio skirtumo pareina toliau 
visai skirtinga Mykolo ir Rapolo gyvenimo evoliucija. Net 
visur kontrastinga. Restauruokim Rapolo paveikslą. Jis kaip 
pati gamta juda, rūpinasi savo ir kitų reikalais, bet tik rūpi- 
nasi, tačiau pats nieko nedirba. Net sau pačiam. Net jeigu jis 
buvo alkanas, tai dairės tik, kad jį kas kitas pašertų.(144) 
Dėl to be visuomenės jis negalėjo gyventi, kaip vijoklis be 
ramsčio. Jis dirbo ne rankomis, tik liežuviu. Tačiau doras, 
teisingas, ištikimas, tokis žmogus tiko kitiems prižiūrėti. Tiko 
tai baudžiavos santvarkai, kur buvo valdiniai ir prižiūrėtojai. 

„Kiekvienas individas, kiekviena tauta, kiekvienas gyvis 
yra tam tikras augalas, o visi augalai drauge sudaro harmo- 
ningą organišką vienumą, Vaižganto pasakymu, vieną 
bukietą, kurio įvairūs kvapai smilksta Dievo garbei“ (197 
psl.). 


Kauno „Aušros“ mergaičių gimnazijos tryliktosios laidos vinjetė. 
Brazaitis tarp mokytojų paskutinis iš dešinės antroj eilėj. Vidury švie- 
timo ministeris K. Jokantas, anksčiau buvęs tos gimnazijos direk- 
torium; gimn. direktorė M. Skardžiuvienė; viršutinėj eilėj pirmoji iš 
dešinės inspektorė A. Skrupskelienė, toliau mokytoja G. Tulaus- 
kaitė. Pažymėtina, kad ši laida mokslą baigė tą šeštadienį, kada 
Lietuvą užgrobė bolševikai (1940.VI.15), paskutinę nepriklausomos 
Lietuvos dieną. 

Dėl to dvaras ir paėmė jį į tijūnus. Galėt tai galėjo Rapolas 
baudžiauninkus pliekti, bet jo širdis to neleido. Tik visus 
barė, visus lygiai vadino kvailiais. 

Šitas žmogus, patenkintas savo padėtimi, ir būtų 
išgyvenęs savo amžių, jeigu nebūtų jo išbloškę iš tradicinės 
nusistojusios vagos. O išbloškė Rapolą jo paties prigimtis ir 
socialinės santvarkos kitimas — baudžiavos panaikinimas. 
Rapolas nenorėjo vesti. ,,Vesi tą kvailę bobą... ims perėti tau 
vaikų, ir tiek iš jų naudos ūkiui per keliolika metų. Tuo laiku 
pats trilinkai susiriesi iš vargo“.(145) Bet prigimtis padarė 
savo. ,„Nesiutęs apželdamas, gavo atsiusti žildamas. Įstrigo 
jam „kvailė boba“ — Severija Pukštaičia“. Rapolas tikėjo, 
kad jis apžolėtas. ,,Tik vienu jis be galo stebėjosi — kodėl jis 
visai nenori eit į bet kurį monelninką, kad atburtų, ar į kle- 
boną, kad jam egzorcismus atskaitytų. Jis neabejotinai sirgo 
ir kankinosi; betąi nenorėjo iš tos „ligos“ pagyti“.(146) Tai 
meilei, tam nenugalimam biologiniam traukimui, Rapolas 
negalėjo atsispirti ir vieną šventadienį „,išsitepė pušnis tau- 
kais, praretėjusius plaukus sviestu, jog net vienoj vietoj jam 
balta liko“,(147) ir išėjo Severijos Pukštaičios atakuoti. Ją 
laimėjo, ją vedė. Ir prieš vesdamas ir po vedybų Severiją my- 
lėjo ne dvasiškai, bet kūniškai. 

Šito vieno įvykio — vedybų su Severija neužteko jo 
gyvenimui pakeisti. Baudžiavą panaikinus iš dvaro atleistas, 
turėjo persikraustyti pas brolį ir brolienę, kurie savo vaikų į 
valias turėjo. Bet jis — ne Mykolas: dėl to nesigraužė. Jis 
spraudėsi į namus, kaip ežys į žalčio lizdą. Kam namuose 
nepatinka, tas teišeinie, o Rapolui užteksią vietos. 

Į naujas socialines sąlygas Rapolas atėjo su tuo pačiu 
charakteriu, kaip kitados Sviestavičius. Jisai giliai jautė kiek- 
vieną šeimos ar kaimo reikalą. Juo rūpinosi, sielojosi, bėgiojo, 
triukšmavo, net užmiršdamas, kad jo pypkė prigeso. Buvo, 
anot Vaižganto, rūpestingo veido, kaip Don Kichotas — liūd- 
no veido. Bet visa nelaimė — jis reagavo viena dvasia, pasy- 

viai, kaip kokis Alcestas, bet nė per nago juodymą veiksmu 
nepastūmėdamas ar nesutrukdydamas. Tai lietuviškasis — 
„daug gera norėti, daug daugiau žinoti ir išmanyti ir — nieko 
neveikti“.(148) 

Tai prototipas lietuviškų inteligentų, kurie turi daug 
sumanymų, daug kritikuoja, kiti daug bėgioja, daug rūpinasi, 
bet nieko nepadaro.(149) 


Tokis tipas, aišku, šeimynoje nebuvo pageidaujamas, ir jį 
nuolat ujo. Jis netiko naujai santvarkai. Bet jis, negalėdamas 
pakeisti savo charakterio iš pagrindų, bent tiek prisitaiko, 
kad pasitenkina mažesnio maštabo auditorija pasikalbėti — 
vienu jauniausiu Dovydų sūnum Adomuku. Ir tapo jo moky- 
toju, jo dvasios ugdytoju. Bet įkvepia vaikui ne skepticizmą, 
ne anarchizmą, o gamtos meilę, animistinį gamtos supra- 
timą, kurio apstu dainose ir padavimuose, kurio daugiausia 
Vaižgantas buvo parodęs Burzdulyje. 


Tu, Adomėl, manai, mudu pačiudu čia girelėje te- 
esava, ir niekas daugiau mudviejų nemato ir negirdi, — 
moko Rapolas Adomėlį — mato Mudu ir girdi, pirmiau- 
sia, Dievulis, kurio visur pilna, kuriame mes judame — 
krutame; o ką žinosi, gal ir šitas uoselis ir kiti jo broliai 
medeliai mudviejų klauso, mūsų gražia kalba džiaugias 
ar mūsų žiaurių ketinimų bijo. Štai, tu kažin kam plėšte 
nuplėšei šaltekšnio šakelę. Gal dėl to, kad ant jos pilna 
juodų įsirpusių uogų. Tik tu jų nevalgysi, negardžios. 
Sako, nuo jų dantys trupą. Tau jos niekam, o žiūrėk, 
kokią šaltekšniui padarei žaizdą, kiek luobos jam įplė- 
šei! Dabar jis karščiuos ir visus kitus rūpesčius šaly 
palikęs, vien begydys savo popą. Jam irgi skauda, kaip 
ir tau skaudėtų, jei koks galvažudys diržą tau iš nuga- 
ros išrėžtų. Atameni anąjį berniuką, kuriam buvo ža- 
dėję po diržą rėžti už kiekvieną netinkamą atsakymą? 

Adomukas pergerai ataminė visas dėdės pasakas; 

giliausiai tikėjo, taip ir esą buvę, kaip dėdė pasakoja: 
dėdė negi meluos, ir žino jis labai daug. Tai dabar net 
kūnas pagaugomis nuėjo, įsivaizdinus tą operaciją. Jau 
jis savo širdelėje ėmės niekados nebegadinti medelių be 
reikalo.(150) 


Šituo gamtos kitonišku išgyvenimu, animistiniu (Myko- 
liukas panteistiniu), Rapolas atsistoja šalia Krėvės Lapino ir 
Senelės „„Antanuko ryte“. 

Mykoliukas ir Rapolas tai du konkurentai dėl tos vienos 
Severijos. Severijos charakteryje yra Mykoliuko ir Rapolo. 
Rapolo fizinio prado ir Mykoliuko dvasinio. Šituodu pradai 
joje labiau išlaiko pusiausvyrą. Nuo jų vyravimo Severijos 
asmenybėj pareina jos dvasinė evoliucija. Pirmą jos gyve- 
nimo periodą ji yra tokia pat gamta, kaip Rapolas. Nuo kitų 
mergaičių besiskirianti tuo, kad joje sukrauta visa, ką geriau- 
sio gamta galėjo duoti. „Jos veidelis — buvo... toks baltas ir 
toks švelniai raudonas, jog už tą cerą japonai, sakoma, tikrai 
būtų dovanoję septynetą kitokių moteriškų trūkumų“.(151) Ir 
kojos buvo baltos „tuo švelniu baltumu, kuriuo Žymisi mote- 
riškas kūnas, parausvinamas sveikatos ir nepagedusio 
kraujo“.(152) Per visą rankovę jautei lygų moterišką rankos 
mėsingumą, ne vyrišką raumeningumą. Nugara, kaip ir kitų 
sveikųjų ir riebiųjų lietuvaičių, kuprelė buvo, lyg palenkdama 
galvą sprandelyje.(153) 

Severija apdovanota ir gamtiniais sugebėjimais — ji 
pirma krembliautoja, pirma uogautoja, pirma vainiko pynėja. 
Apdovanota ji ir mikliu žodžiu, kuriuo taip galingas buvo 
Geišė. Iš kitos pusės ji darbininkė kaip Mykoliukas. Ji ir me- 
niškos sielos, kaip Mykoliukas. Joje yra ir to religinio 
elemento, kuris toks primityvus ir toks nuoširdus, kaip 
Mykoliuko: 


Vos tik pakirdusi „ji griebėsi šen, griebės ten, lyg ūmai 
išgąsdinta, ir atsisėdo, kaip plieninė. Savo papratimu, 

metė ant savęs platų, gražų šv. kryžiaus ženklą, šiuo 
kartu balsu, primygtinai ištardama žegnojimo žodžius. 
Paskui staigiai kluptelėjo čia pat prie lovos ir greitai 
greitai, iš visos širdies ėmė berti poterių žodžius. Kad 
ne pašnibždomis, būtų rodęsi, jog tie „poteriai“ lyg 
žirniai, byra ant kietos lentos; gražūs, baltitelaičiai, svei- 
ki, kirmelių neįkandžioti ir sausi sudžiūvę. Tarė: 
„Amen“ ir paliko beklūpanti. Nebežinojo, kas dabar 
bedarą — taip jai buvo gera šitoje padėtyje... Tik 
gerokai pabuvus, striktelėjo prieklėtin.(154) 


Šita Severija su Mykolo ir Rapolo asmenybių pradais yra 
pastatyta tarp dviejų vyrų — Mykolo ir Rapolo, tarp idealisti- 
nės ir biologinės meilės. Severija buvo pamilusi Mykoliuką, 
apie jį tesvajojo. Žinojo, kad ir Mykoliukas tą pat jaučia. Betgi 
ištekėjo ne dėl to, kad ją būtų kas vertęs — tėvai ar socia- 
linės aplinkybės. Apie jas neužsiminta. Tad savaime iškyla 
klausimas: kodėl moteris vieną mylėjo, už kito ištekėjo? Vaiž- 
gantui šia proga ateina net platesnis klausimas, problema: 
„Kur yra tikroji meilė, ar dvasių, ar kūnų meilė? Ar dvasių 
svirimas, ar kūnų?... Kur gi ta laukiamoji ar žadamoji meilė: 
dvasių harmonijoj, ar kūnų patenkinime? Kas bendra dvasių 
srity tarp mokyto profesoriaus ir jo tarnaitės, kurią jis dideliu 
pamėgimu veda ir santaikoje sugyvena? Kodėl lietuvis pat- 
riotas ,„myli“ lenkę, aiškiai nusistačiusią prieš jo idealus, prieš 
visą jo tėvynę? Ir ar tik ne chimera tas tariamasis „dvasių“ 
sukritimas?“(155) pesimistiškai klausia Vaižgantas. Gyve- 
nimo reiškiniai, to profesoriaus ir tarnaitės taikus sugy- 
venimas lyg pakiša Vaižgantui įrodymą, kad tariamoji meilė 
yra ne kas kita kaip biologinis traukimas, nepaisant jokių 
dvasinių bendrumų ir atitikimų. Bet tai jau publicistinis tos 
problemos sprendimas. Beletristiškai ji sprendžiama konkre- 
čiu Severijos kazusu. Taigi iš naujo: kodėl Severija vieną 
mylėjo, o pasidavė kitam? 

Vaižgantas atsako: ,,Su Mykoliuku buvo tik dvasių susi- 
tuokimas, su Rapolu ko kito“. 

Rapole Geišėje reiškėsi aktyvi, reikalaujanti meilė. 
Mykole — pasyvi, duodanti. Pačioje Severijoje, moteryje, 
kada ji pynė iš gėlių kutą ir norėjo prisegti jį Mykoliukui prie 
krūtinės, reiškėsi duodanti meilė. Suprantama, kad ji pasi- 
davė tam, kuris atėjo, reikalaudamas kaip gamtos pajėga. 
Severija Rapolą ir pergyveno ne kaip žmogų, bet kaip gam- 
tos milžiną. Tą atmintiną rytą, kada ji susitiko miškelyje 
Geišę, jis atrodė jai milžinas, visas liepsnojantis, tviskantis. Ir 
„tokia bailė ją perėmė, jog ji sukliko nebe savu balsu ir taip 
šiurpulingai ėmė klykti, lyg proto netekusi. Plačiai akis išver- 
tusi veizdėjo į vyriškį ir, lyg jo nepažindama, spiegė, kaip 
šunų apnikta mažmergė, neturėdama kuo gintis“ (156) Ir nuo 
to momento Severija pasijuto prieš Geišę bevalė, bejėgė. Į jo 
mylavimus, bučiavimus ji neturėjo nei pritarimo nei pasiprie- 
šinimo. ,„Vyrišką meilę ta gamtos duktė gėrė lygiai taip pat, 
kaip gėrė ryto rasą ir aušros šilimą, gėrė, kol dar nebuvo 
nuodėmė, kurios jau tenka bijoti“.(157) Jis rodės galingas, 
baisus, paslaptingas. „Tuo vienu išbučiavimu Geišė su- 
traukė Severijos giminės ryšius su Šiukšta ir pasiėmė ją sau, 
kaip jam skiriamą, kaip gyvenimo kovos grobį... Nebuvo 
galybės, lygios jo galybei“... „„Geišė perkėlė ją į visai kitą 
buitį, į dvaro buitį, kur jis vėl buvo galingas; didžius darbus 
tvarkė, kaip koks inžinierius, ir visi jo klausė“.(158) 

Ir ji atsisveikino su savo svajonėmis, su Mykoliuku ne 
dėl to, kad Mykoliuką būtų atmilusi, bet kad negalėjo pasi- 
priešinti Rapolo jėgai. Ji spėjo pajusti Rapolo ir Mykoliuko 
meilės skirtumą: „nuo Rapolo pabučiavimo akys temo, nuo 
šio šviesiau darės. Nuo ano neramu, nuo šio gera - gera; taip 
gera, jog vargu beužmirština“.(159) Ir neužmiršo. Miela jai 
buvo ir nutekėjusiai už Rapolo paėjėti bent krembliauti į tą 
Aužbikų pusę, kur Šiukštų Mykoliukas gyveno. Bet jis ding- 
davo po galingu Geišės paveikslu. 

Severija dėl to pasidavė tai gamtos vyriškajai pajėgai, 
kad ji pati tebuvo tik gamtos moteriškoji pajėga. Tos gamtos 
savyje, kaip Mykoliukas, ji nepajėgė apveikti. Ir tolimesnis jos 
gyvenimas plėtojosi ta pačia kryptimi — visišku atsidavimu 
Rapolui. Kai juodu buvo išmesti iš dvaro, kai tapo naujieji 
Adomas su leva, tada Severijos atsidavimas dar labiau 
sustiprėjo. Ji dirbo už save ir už Rapolą. Tai buvo josios 
vienintelis gyvenimo tikslas, ypačiai nuo to laiko, kada mirė 
jų vienintelis kūdikis. Vegetavo ji tik dėl Rapolo, o kada 
Rapolas mirė — nebeteko ir to tikslo, kuriam galėtų atsidėti, 
ir tada Severija gedo. Aiškiai gedo. Nebegelbėjo nė bažny- 
čia, atsidūrė Severija smuklėje, pradėjo pinigus vaginėti. Tai 
buvo aukščiausias pasidavimas Žmogaus žemajai prigimčiai, 
sumenkėjimas. Tik laimė, kad nuo čia prasideda Severijos 
gyvenimas laužtis gerojon pusėn: Severija apvaldo savyje 
gamtą, joje išauga dvasinis pradas; ji panešėja į Mykoliuką. Ji 
paguodos ima susirasti Dievuje, su Juo vienu beintymauti. 
Kokiu būdu įvyko šitas persilaužimas — Vaižgantas jau 
neparodė. Neparodo ir naujosios Severijos, kaip Dostojevs- 
kis neparodo atgimusio Roskolnikovo. Lauktum tik, kad šita 
Severija bus kada nors įjungta į tautinį darbą — ji pavirs 
kada nors knygneše ir, atlikus didžią, bet tylią pareigą, Simo- 
naitytės gražiu žodžiu tariant, iškeliaus. 

Taigi tas Vaižganto klausimas: kur yra tikroji meilė: 
dvasių sukritimas, ar kūnų, palieka apskritai neišspręstas. Jis 
tėra tik individualus atsakymas, kaip Vasaris yra in- 
dividualus, ne visuotinis atsakymas į klausimą, ar kunigas gali 
būti poetas. Severijos prigimtis aiškiai parodė, kad ji, pasi- 
duodama gaivalinei biologinei meilei, savo gyvenimą nužudė. 
Bet Severijos likimas rodo, kad moteris, tokios prigimties, 
kaip ji, kitu keliu vargiai ar galėjo nueiti tokiose sąlygose. 
Jeigu ji būtų buvus kaip Mykoliukas, būtų savyje gamtą 
apvaldžiusi, josios likimas gal ir kitokis būtų buvęs. Severijos 
keliu nuėjo ir kitos panašios į ją gamtos, primityvios moterys 

— vokiškoji Gretchen, rusiškoji Nataša, lietuviškosios dainų 
seselės ar Lazdynų, Žemaitės, Vienuolio našlaitės, pasken- 
duolės ir kt. Tiktai Žemaitė ir kiti lietuvių rašytojai realistai 
žiūrėjo į tokias mergaites iš kito kampo: būtent, jų socialinės 
logijos, to pasąmonio, irracionalizmo, kuris priverčia proto 
nepaklausyti ar jį visiškai užmiršti. 

Sukurdamas Rapolo, Mykoliuko, Severijos tipus, Vaiž- 
gantas davė pažinti įvairius aukštaičių psichologijos ir etno- 
grafijos bruožus. Iš antros pusės Vaižgantas išsiveržė iš to 
vieno lietuviškojo pasaulio ir įjungė jį į bendrą kosmo tvarką. 

Jo kosmas tokis tikslingas, kad jame net mažiausia 
žolelė turi savo paskyrimą. O tas gamtos paskyrimas ir natū- 
ralus kelias yra augti, tobulėti, plėsti savo rūšį ir paskui — 
nunykti. 

Žmogus tame kosme tai gražiausia, tobuliausia jo dalis. 
Bet ir jame, žmoguje, reiškiasi tie patys dėsniai, kurie reiš- 
kiasi gamtoje. Žmogus yra tik viena pati stiprioji, pati jaut- 
rioji arterija, kuria srovena iš pačios gamtos gaivalinės jėgos. 
Dėl to tiek dažnai, kalbant apie Vaižgantą, ir teko minėti tą 
gamtos Žmogų, Žmogų stovintį arti gamtos ar nuo gamtos 
nutolusį. Tik žmogus tas gaivalines iš gamtos trykštančias 
jėgas, kaip pavasario upelį, gali pakreipti taip, kad pats 
tobulėtų, arba taip — kad pats save fiziškai stelbtų, bet 
tobulėtų dvasiškai ir stiprintų, sakysime, savo rūšį. Iš čia ir 
eina bet kokis pasiaukojimas vardan aukštesnių idealų, 
vardan giminės, vardan tautos. Tą paskyrimą atlikęs žmo- 
gus jaučiasi laimingas ir gali ramiai iš regimojo pasaulio nykti, 
nors kitų nepastebėtas, neatlygintas. 

Šitoji ideologija įprasmina Vaižganto pasaulį ir padaro jį 
vertesnį. 

Šita Vaižganto ideologija, ypačiai tas tikslingumas ir 
gamtiškumas, yra atsiliepęs ir formaliniam Dėdžių ir dėdie- 
nių charakteriui. Būtent: nuotaikai, kompozicijai, stiliui. Tik 

pamėginkim save paklausti: kokios nuotaikos jautėmės, 
užvertę paskutinį Dėdžių ir dėdienių lapą. Liūdna. Graudu. 
Liūdna istorija šitą pasakojimą vadina ir pats autorius. Bet 
liūdesys čia ne pesimistiškas. Ne dėl to liūdna, kad geriausi 
Žmogaus siekimai sudūžta ir žmogus žūva. Ne. Liūdna, kad 
žmogus morališkai kildamas, augdamas, turi daug daug tyliai 
kentėti. 

Tas liūdesys tik elegiškas, niekur jis nepavirsta drama- 
tiškas, nei tragiškas. Nėra dramos, nes Vaižganto pasaulyje 
yra ne kovojančios jėgos, bet viena su kita susiharmonizuo- 
jančios. 

Net liūdesys nenusileidžia iki minorinių tonų. Tik susi- 
darys liūdna nuotaika, ir pats autorius ją nutraukia kokiu 
visai kito stiliaus posakiu — humorišku. Antai, giliai 
elegiškame Severijos ir Mykoliuko atsisveikinimo epizode 
Mykoliukas pajuto Severiutės lūpas arti savo ausies ir sun- 
kiai - sunkiai atsvėrė savo galvą pabalusiomis, it ožio 
akimis.(160) O toliau: 


Atsikėlė abudu nuo suolo. Išsitempė Mykoliukas, 
dabar toks gražus, toks prakilnus, lyg dangaus archan- 
gelas. Iš viso liesučio jo veido tryško įkvėpimas; tik - tik 
nebesimatė kaktoje Mozės ragų.(161) 


Tiesa, nepasakysime, kad estetiškai nuteiktų tie palygi- 
nimai, bet jie charakteringi Vaižganto pasakojimui, kuriame 
jis, ir liūdnai nusiteikęs, užsikrečia juokų; nes liūdna tik 
subjektyviai imant, o objektyvinėje tvarkoje neverta liūdėti, 
nes ir tas skausmas turi savo prasmę. 

Vaižganto pasaulėjauta priverčia savaip ir pačią medžia- 
gą pasirinkti ir savaip ją tvarkyti, komponuoti... 

Kadanai į jo pasaulėvaizdį įeina ir patirtinis pasaulis, ir 
metafizinis, tai jis, Vaižgantas, nevengia duoti ir vadinamų, 
realistinių paveikslų ir romantinių. 

Vos nenatūralistiška, antai, scena, kad Rapolienė riejasi 

su Dovydiene, kur griebiamasi net žersteklio, švaistomi puo- 
dai, badomasi pirštais ir priedo — ašaromis. O štai pirkelės 
vaizdas, vos ne iš Žemaitės paskolintas: 


Moters, mazgodamos indus, neturėjo tam tikro 
didelio indo samplovoms supilti. Jei jų buvo daug, 
kiekvieną kartą nešė laukan ir pylė pro duris į kiemą. 
Jei buvo nedaug, pamazgojus dubenį ar ką kitą, tingėjo 
durų darinėti ypač šaltyje, ir šliukšėjo čia pat į ąslą; kad 
palaidos, nebesuplūktos žemės duobutėse nekeltų 
dulkių, tyčia buvo laistomos. Viduje laikomas spižius 
vandens atsigerti ar virti nebuvo užvožiamas. Langai 
aklinai užkalti, nei žiemą, nei vasarą neatidaromi. Tai 
gali suprasti, kiek viduje buvo šuto, drėgnumo. Nuo jo 
langai vasarą buvo visi užburbėję biauriomis zliau- 
komis, kurios pūdė spielčius; spielčiai nebelaikė stiklo 
kvartkų, kvartkose plyšiai leido šaltį. Žiemą buvo storu 
šepečiu užšalę, užmarmėję ir nebeleido šviesos. 

Plūktinė krosnis buvo nuo karščio sueižėjusi, pro 
ją buvo matyti liepsna. Liepsna mušės — plakės iš 
krosnies tiesiai palubėn, pakriautėn, kur buvo prikrau- 
nama pliauskų džiūti. Dažnai jos užsidegdavo ir reik- 
davo numesti. O nepastebėjai, tai supleškėjo visa troba; 
dažnai ir visas kaimas sudegdavo. Tada žmonės statės 
dar menkesnes trobas.(162) 


Iš kitos pusės, ir Vaižgantas, ir jo žmonės nesitenkina 
tuo vienu patirtiniu pasauliu. Jie mato daug ką ir dvasios 
akimis. Severijos motina tiesiog pro sienas matė savo duk- 
ters būsimą vyrą ir artėjančią nelaimę. Kada viena iš pasku- 
tinių nelaimių atėjo, kad Rapolas mirė, visų dvasios pajuto 
kažkokį antrą, nematomą, bet tikrą pasaulį. lr pats Vaiž- 
gantas su savotiška mistika įžiūri to pasaulio pavidalus: 


Liai tik dėdė karšinčius ūmai susirgo,... ant Geišių 
namų nusileido tyliai šmėkla. Lyg juodas — juodas šikš- 

nosparnis plačiai virš viso rūmo iškėtė šikšninius savo 
sparnus ir, nebejudėdamas, įsmeigė savo vyzį, kiaurai 
per stogą, per lubas į vidų. Ir visi, kas tik namiškių 
viduje buvo, ėmė justi, kaip žaliai geltonos, lyg katės 
tamsoje, akys įsirėmė kiekvienam stačiai į sąžinę. Šal- 
tos bereikšmės akys, nežinia, baidė ar drąsino... 

Šmėklą pajuto pirmutinė Rapolienė. ...Pajuto 
šmėklos akis ir taip išsigando, jog... nebeištarė mirštan- 
čiam nė vieno raminamojo žodelio... 

Ir atsimainė Geišiuose gyvenimas. Liovėsi nuola- 
tinės barnės. Gal ir buvo Dovydienei noro, tik anoji 
šmėkla neleido.(163) 


Iš patirtinio pasaulio glaudaus sutapimo su mistiniu 
eina ir savotiškas Vaižganto gamtos bei žmogaus gyvenimo 
vaizdų komponavimas. Gamtos vaizdas jam eina sykiu su 
žmogum — ne kontrasto keliu, bet paraleliškai ir priežas- 
tingai (ne taip, kaip Žemaitės, kuriai gamta tik fonas). Kada 
reiškiasi kokis gamtos sujudimas, jis atsiliepia ir žmoguje. 
Antai, Mykoliuko suartėjimas su Severija, ir Rapolo suartėji- 
mas su ja eina sykiu su gamtos reiškiniais. 


Visa ta diena buvo ypatingai nervinanti. Kaitra, 
kokios dar šiemet nebuvo buvę. Ne tik saulė, visas oras 
buvo geltonas, kaip tirpintas vaškas. Žmonės alsavo, 
kaip žąsiukai, išsižiodami. Ėmė drabnumas, noras virsti 
ant šono. Bažnyčioje žmonės šlapo - mirko savo pra- 
kaite ir nervinosi. lr pats kunigas nervingai pasakė pa- 
mokslą: visus išpeikė, išbarė, pragarus pažadėjo ir iš 
ten nebemėgino vaduoti, kaip paprastai darė, paduo- 
damas vilties. Oras sudaro gyviams nuotaiką; be 
pagrindo pykina ar linksmina. Buvo jaučiama audra. 
Oras buvo pilnas elektros, ir ji amulu birėjo iš oro, 
nebesilaikydama; blizgėjo žybčiojo be griaustinio, paže- 

miais pynės. Kad būtų griaudę, būtumei nusimanęs 
esąs karo lauke ar per artilerijos ataką.(164) 


Tą dieną, tą šventąją dieną, Mykoliuko viduje pakilo 
kova: žiūrėti brolio reikalų ir jo: vaikų likimo, ar sau pačiam 
susikurti laimę. Tą dieną jis pajuto, kad nuo Severijos jo 
niekas negalės atskirti, nebent tik su jo gyvybe. Tą dieną ir 
Rapolas pajuto artumą Severijai ir pirmusyk ėmė ją gundyti. 

Arba vėl tas rytas, kada Severija pasidavė tam faunui 
Rapolui. Tai nepaprasta josios gyvenimo diena. Diena, 
vedanti į naujos gyvybės kūrimą. Ir kokia tai buvo diena: 
sekmadienis, rytas, tas ramumas, kada visi eiliniai gyviai sap- 
nuose tebeglūdėjo; saulėtekis, kada pirmieji spinduliai krito, 
mistiškai pažadindami ir žemėje naują gyvybę. 

Tas žmogaus ir gamtos paralelizmas ir priežastingumas 
išvirsta simbolizmu. Gamtos regimasis vaizdas tampa 
išraiška to neregimojo mistinio pasaulio, tampa jo aukštes- 
niųjų jėgų simboliu. Operuokim pavyzdžiais, kurie geriau 
įtikina. Primintinas anas garsusis Dzidoriaus artojo epizodas. 


Skardyje, gyvybe ir amžinąja jaunybe plastančioje 
saulėje, visas apdriektas jos spindulių,... lyg pats iš 
savęs trėkšdamas tuos spindulius, pasirodo jungas 
didžiulių juodų jaučių. Iš pradžių ilgokai tematyti beveik 
nekrutą keturi didžiuliai ragai... Paskui pasirodo didžiu- 
lės galvos; viena dvyla kakta, antra lauka. Negailes- 
tingai atlaužti aukštyn snukiai varvančiomis iš nasrų 
seilėmis lyg šaukte šaukėsi dangaus keršto... Galvos lyg 
pačios savaime oru plaukia pamažu, užsimerkusios, 
reikšdamos begalinę kančią ir priverstiną kantrybę... 
Už jungo, jaučių ir viso pakinkymo, pagaliau, matyti 
žmogysta, pasilenkusi žemyn ir dar perkrypusi kairėn. 
Tvirtai nutvėręs vieną arklo ragą dešine, kaire laiko 
žemai nuspaudęs antrą ragą, idant velėna juoda virstų į 
tą pusę... Palaidi marškiniai plakasi pakinkliuose ir be 

sagtelės pakaklėje. Krūtinėje prasikėtę, rodė ją nežmo- 
niškai apaugusią juodais plaukais, kaip Ezavo... Plika lig 
pakaušio galva blizga, kaip metalinė.(165) 


Tas vaizdas apmestas tokiais ryškiais, ekspresingais 
bruožais, tokia gigantiška mase ir tokia tylia, ramia dinamika, 
kad nejučiomis susidarai antrą prasmę: būtent, pajunti tame 
vaizde išreikštą primityvią galingą pačią gamtą, tik šios gam- 
tos jėgos tebėra potencialiai galingos. Tas gigantiškas ryškus 
plastinis paveikslas dar įstatytas į spalvų, pavidalų mistinį 
foną. Į jį ir iš jo eina mistinė gyvybės ir amžinosios jaunystės 
saulėtoji galia. 

Panašaus žanro veikale simbolis yra aukštesnės este- 
tinės vertės kaip alegorija. Palyginti su Pragiedruliais, Vaiž- 
gantui pavyko čia geriau tų alegorijų išvengti ir pereiti į 
simboliką. 

Ir iš viso lyginant su ankstesniais kūriniais meno atžvil- 
giu, Dėdėse ir dėdienėse autorius 

a) medžiagą nuosekliau ir ryškiau įprasmina vedamąja 
kosmine idėja; 

b) pačios medžiagos ima mažiau; dėl to ji lengviau 
sukoncentruojama į organišką veikalo vienumą; 

c) mažiau medžiagos imdamas, išryškina, išplėtoja 
charakterius. 

Jeigu beveik visi epizodai vertingi, tai vertingiausi vis dėl 
to tie, kuriais pasireiškia veikėjų charakterio pagrindinis bruo- 
žas: tylusis darbštusis Mykoliukas tuose epizoduose, kur jis 
dirba: smuikuoja, aria, meldžias; šnekusis Rapolas ten, kur 
jis šneka, ypačiai pažymėtinas jo pasikalbėjimas su 
Adomuku, kada jie eina kiaušiniauti (X. 105—107); Severija 
nors ne tokia ryški, kaip anuodu, bet ji ryškiai švysteli ir ten, 
kur šneka (pasikalbėjimas su Geiše. X. 57), ir ten, kur ji dirba 
(vasaros rytmetis). 

Šitie lietuviški, originalūs tipai gavo tokias ryškias ir ver- 
tingas literatūrines formas, kad, geriau pažinti, jie galės mūsų 

literatūroje pavirsti bendriniais vardais, kaip Hamletas, 
Donkichotas, Čičikovas... Ypačiai Mykoliuko vardas pritiks 
tylaus pasiaukojimo, kitų nuolatos šaukiamiems, gilios me- 
lancholijos žmonėms. Katkus, Balanos gadynės autorius, 
Dėdžių ir dėdienių autoriui rašė: 

„Perskaitęs Dėdes ir dėdienes Mykoliuke aš pažinau 
save. Juk ir Tamsta ne kas kitas, tik Mykoliukas; sakai radęs 
sau laimę, kiekvieno šaukiamas ateini, kiekvieno liepiamas 
dirbi; vadinasi, Mykoliukai šen, Mykoliukai ten. Nejaus- 
damas ir netyčiomis atvaizdavai pats save. Mes su Tamsta 
tai Mykoliuko šeimos broliai; vieni vadina mus geručiais, kiti 
kvailučiais“.(166) 

Pragiedruliai: Šeimos vėžiai 


Šeimos problemos aktualumas. — Gečių šeima: publicistinis ir 
beletristinis, arba tikrasis ir galimasis šeimos problemos išspren- 
dimas. — Normantų šeima: gamta ir auklėjimas, arba biologija ir 
idealizmas, šeimą sudarant. — Gamtinių ir civilizacinių personažų 
kūrybiškumas: paralelė su Gončarovu: gamtinių ryškumas, civiliza- 
cinių blankumas. — Šeimos vėžių pirmatakas: Tėvo palikimas. 


Ta kultūros kova, kuri buvo atvaizduota Gondingos ir 
Vaduvų krašte, kuriai turėjo būti panaudoti ir Dėdžių bei dė- 
dienių svarbieji veikėjai, ta kova parodyta ir Šeimos vėžiuo- 
se. Tik naujas fonas, naujesnis laiko tarpas, nauji žmonės. 
Žodžiu, tos kovos naujas niuansas. Būtent, fonas daugiausia 
Kaunas, su ekskursais į Žemaičius ir į Aukštaičius; laiko tar- 
pas — dešimties metų, nuo 1899 iki 1909 m., su ekskursais į 
ankstesnius laikus. 

Šitas laiko tarpas turėjo stambių įvykių ir Rusijos, ir Lie- 
tuvos gyvenime — karas su Japonais, spaudos leidimas, 
1906 m. revoliucija, dūma. Visuomeniniam istoriniam 
romanui tai labai dėkingas laikotarpis. Lauktum ir iš Vaiž- 
ganto vaizdų, kaip šitie įvykiai atsiliepia bendrai kovai dėl kul- 
tūros. Tačiau nė vienas tų įvykių ryškiau neiškyla. Daugiau 
tepasirodo tik Kauno įprastesnis gyvenimas su kasdie- 
ninėmis tradicijomis, papročiais; blykstelia tik Jakštynės 
gyvenimas, šmėkštelia nejučiomis darbininkų draugijos. Jau 

ryškiau iškyla rusų politiniai siekimai Kaune ir Lietuvoj, bet 
tik iškyla ir vėl nusileidžia; parodomas retrospektyviniu būdu 
bajorų gyvenimas, bet tik tas vaizdas. Nė vieno to visuome- 
ninio gyvenimo aspekto plačiau nevaizduoja. 

Autorius atkreipia savo dėmesį beveik išimtinai į lietuvių 
šviesuomenę, į lietuvių šviesuomenei gresiančius — vėžius. 
Karazijos mintimis sekant, tų pavojų buvo įvairiopų: karjeros 
vėžys, kuris neleido tauton grįžti; materializmo vėžys, ku- 
riam pasidavęs inteligentas, pasak Vaižganto, jau net vaikų 
skaičių laiku sumeta neva sulig savo ištesėjimu; toliau — 
skepticizmo vėžys, kurs inteligentus daro svetimus religinei 
tautos nuotaikai; internacionalizmo vėžys, kurs inteligentus 
padaro beveidžius ir veidmainius, nes jie toli nėra persiėmę 
noru visą žmoniją palaiminti. Tačiau visų baisiausias yra 
šeimos vėžys, kuris net pačią šaknį pakerta, kad nei žiedas, 
nei vaisius negali būti tautiškas.(167) 

Inteligentų šeimos klausimas suaktualėjo iš karto, kada, 
panaikinus baudžiavą, valstiečiai ėmė leisti vaikus į mokslą, 
bet tik vaikus, ne mergaites. Mūsų pirmieji inteligentai 
daugelis turėjo vesti svetimtautes, daugiausia lenkes ar 
ruses. Rezultatai lietuvių tautai daugiausia buvo žalingi. Ir 
laikraščiuose aliarmuojamai buvo skelbiama: duokit mums 
lietuvaičių. 

Tas inteligentų šeimos klausimas buvo aktualus ir lite- 
ratūroje (L. Pelėdos Klaidos Jonaitis, Vienuolio Idealistas, 
Maironio Mūsų vargų Sutkus). Taigi ta Vaižganto keliamoji 
tema jau nėra nauja, originali. Bet ji buvo gyva ir pačiais 
prieškariniais laikais. Aktuali tiek, kad Viltyje pasirodė 
straipsnis (Jaroslavo Rimkevičiaus) apie lietuvių inteligentų 
mišrias šeimas. Tas straipsnis mišrias šeimas palygino su 
vėžio liga, darančia didžiausios žalos tautai. Tada Vaižgantui 
ir gimusi mintis „„išpliekti“ tuos, kurie veda kitatautes ir nesu- 
kuria lietuviškos šeimos. Ta mintis pasirodė realizuota tik 
1929, 

Vaižgantas Šeimos vėžiuose šeimos klausimą spren- 
džia, ne pragiedrulius rankiodamas, bet dėmes, šešėlius. 
Vadinas, jis parodo ne teigiamą lietuviškos šeimos pavyzdį, 
bet neigiamą: būtent, kas darosi iš mišriosios šeimos. Tą 
šeimos problemą Vaižgantas sprendžia net trejopomis šei- 
momis: teisėjo aukštaičio  Geč-Gečevičiaus, žemaičio 
Normantuko ir suvalkiečio Zubricko. Visi trys valstiečiai, tik 
kitaip buvo auklėjami, kitokio išsilavinimo, kitokios visuome- 
ninės padėties, dėl to nevienodas jų ir likimas. 

Pirmiausia ir svarbiausia — Geč-Gečevičius, arba tiesiog 
Gečius. Jis valstietis, Siesikų didžiadvario auklėtinis, juristas 
su geru diplomu, gabus, doras, žmoniškas, savo globėjo pa- 
proteguotas Kaune į teismo narius. Bet dvare augdamas 
nutolo nuo kaimo. ,„Aš... visai nebe kaimietis, tik dvarionas, 
ir nebe lietuvis, tik lenkas, ar kuris galas“. Katalikas, bet tik 
iš vardo, religija jam atvėso Rusų universitetų įtakoj. Šitas 
geras žmogus, tačiau be aiškaus nusistatymo, be stiprios 
valios, veda lietuviško kilimo bajorę, bet proletarę Meškaus- 
kaitę, muzikos mokytoją. Meškauskaitė ištekėjo, arba josios 
žodžiais tariant, pardavė gražumą, grynai pirkliškais sume- 
timais: tik dėl to, kad jis, Gečius, gerai uždirbo ir turėjo aukš- 
tą padėjimą visuomenėje, tačiau niekados nesižadėjo laikyti jį 
lygiomis su savim. 

Iš čia ir prasidėjo Gečiaus šeimos vėžys. Jį pajuto tuojau 
ir pats Gečius. „Mano namai — mano pragarai. Mano vaikai 
— mano kūno padaras, bet jie man ne giminės: jie neturi nė 
kibirkštėlės mano dvasios; net ir kūno gražumą paveldėjo iš 
motinos“.(169) Ir į pastabą, kodėl jis nesiėmė vadovauti pats 
šeimai ir papildyti, pataisyti žmonos trūkumus, Gečius 
teranda šiurkščią panieką moteriai iš viso: ,,Moteriška piktas, 
kvailas, abuojas genijus; jis temoka imti, o nieko neturi ir 
nenori duoti... Mano šeimos dvasia tapetuotuose mano kam- 
bariuose — žulūsų dvasia, net ir už ją menkesnė... Kodėl? 
Todėl, kad visa apžergė, nuo nieko nebepasitraukdama, 

svetima mano dvasiai moteriška perdidelėmis preten- 
zijomis... Už jos galvos aš negaliu sukonkretinti nė mažiau- 
sios dalelės gerų dvasinių savo turtų“.(169) Jis jaučias 
netekęs apetito gyventi. Jeigu nesižudąs, tai tik dėl to, kad 
vaikams bent gimnazijos mokslą duotų. Tokia nenormali 
šeima priveda net prie to, kad jis atsižada savo religijos ir 
persikrikštija. Tačiau nepakėlęs šitos permainos, jis supara- 
ližuojamas ir miršta. Prieš mirdamas palieka testamentą 
Lietuvos šviesuomenei: 


Tautai atgaivinti reikia papročių, tradicijų, kurių 
svetimtautis draugas ar draugė nenuvokia. Tautai kul- 
tūrinti reikia kalbą kultūrinti; o kaip tai padarysi, kada 
ją tavo gi namuose, tavo vaikų lopšyje užmuša svetim- 
tautė moteris? Tautiškoji kultūra tegali išdygti iš tautiš- 
kos šeimos; o tikrai tautišką šeimą tesudarys tikri tau- 
tiečiai abu kontragentai. Nesudarys jos nė nelietuviškoji 
pusė, lietuviškai išmokusi: ji sakys palaidus lietuviškus 
žodžius, bet nemokės jais lietuvišką mintį reikšti, nes 
neturės įgimtos tautinės dvasios. Ir geriausiame atsi- 
tikime, kada nelietuviškoji pusė lietuviškajai nusileidžia, 
ji vis tiek bus — vėžys. ...pasigelbėti tegalima dvasiš- 
kumu, kurs iš susiporavimo daugiau reikalautų, kaip tik 
bezdžioninio patenkinimo... Dabokitės, kad pirmon 
galvon dvasios būtų tenkinamos, jausmų pusiausvyra 
išlaikoma (tam nereikia perdidelio veido gražumo), o ne 
vieni kūnai. Jie vieni gyvenimo nesuprasmina.(170) 


Kad panašiose situacijose buvo ne vienas lietuvis — 
aišku. Antai iš Vienažindžio jo žmona ir vaikai tyčiojos; jis 
nedrįso net į Lietuvą akių parodyti. Antai, ir Vištelis skun- 
džias panašiais žodžiais, kaip Gečius savo žmona lenke: 

„Gerai, kad gerieji mūsų broliai kokios lenkpalaikės 
neveda, nes tai atviras pragaras gyvenime. Reikia plieninės 
krūtinės ir milžiniškos dvasios tai Ksantipės veislei nugalėti; 

ale ir nugalėjęs turėsi žaizdų širdyje ir kūne... Mano pati, kaip 
smakas, norėtų savo vaikus lenkiškais nasrais praryti, t.y. 
sulenkinti, aš uždraudžiau poterių lenkiškai mokyti, liepiau 
lietuviškai, tai ta sparva beveik ko neišputo iš pasiutimo, bet 
galiau pasidavė „ant Dievo valios“, kai pasakiau, jog bobos 
vardas ar pavardė išnyks iš šios žemelės, kaip šešėlis, o vyro 
pasiliks“...(171) 

Vadinas, Tumas atvaizdavo gyvenime pasitaikantį faktą, 
tikrą faktą. Ir įtikina jis, kad mišrios šeimos negeros. Įtikina 
publicistiškai. Bet ar tai reiškia, kad Vaižgantas būtų belet- 
ristiškai įtikinęs, jog čia kalta mišri šeima? Štai Gečius nieko 
negalėjo padaryti savo žmonai; ji valdė, kaip norėjo, o tuo 
tarpu Vištelis, matėm, kitokis žmogus nei Gečius, padarė 
savo. Pirmiausia kaltas pats Gečius, kad jis silpnavalis ir 
nesusipratėlis. Padėkim vietoje Meškauskaitės lenkomanės 
tokią pat lietuvę, tokią pat egoistę, savimeilę. Ar šeima bus 
geresnė? Sunku tikėtis. Taigi ir vėl vėžys įsimes į šeimą ne 
dėl to, kad jo žmona yra lenkomanė, bet kad ji bloga 
moteris. O gal ji apgavo Gečių? Ne. Ji iš pirmo susitikimo 
pasakė ciniškai, kad meilės ji neparduodanti, o parduodanti 
tik savo grožį ir pasistengianti gauti aukščiausią kainą. 

Taigi Vaižgantu pavyko tik parodyti, kad šeima, 
sudaryta be moralinių motyvų, bloga, kad mišrių šeimų esti 
blogų, bet nepavyko įrodyti, kad toji šeima yra bloga dėl to, 
kad ji mišri. Problema ir liko pakibusi, taip kaip pakibusi ir 
neišspręsta L. Pelėdos Klaidoje. 

Autorius, atrodo, padarė pagrindinę klaidą, spręs- 
damas mišrios šeimos problemą — būtent, kad Valeriją 
parodė tokį demoną. Tegul šalia savarankiško, gero lietuvio 
būtų dėjęs lygiai savarankišką gero charakterio kitatautę. 
Ak, turim savo istorijoj ir tokių pavyzdžių. Vaižgantas būtų 
galėjęs parodyti vidaus tragizmą, kurį turi pajusti nevienodos 
tautybės tėvai, beaugindami vaikus. Abudu mylisi gilia meile, 
abudu vienas kitam nori malonumo; kad įtiktų vyrui, žmona 

norėtų auklėti vaikus pagal vyro tradicijas, bet tada ji nusi- 
kals savo patriotizmui. Iš čia ir kiltų joje tragizmas. Pra- 
tęskime dar toliau. Vaikai myli abudu tėvus, prie abiejų prisi- 
rišę. Jie nori daryti taip kaip tėvas, bet nenori ir motinos 
tradicijų paniekinti. Iš čia ir vaikų dvilypumas. Šitokis kelias 
būtų daug sėkmingiau tą mišrios šeimos problemą sprendęs. 
Šituo keliu yra užsimojęs, tik neištesėjęs paskiau ir P. 
Vaičiūnas Sulaužytoje priesaikoje. 

Šeimos vėžys graužia ir paprastų nemokytų žmonių 
šeimą, sudarytą vėl iš mišrių žmonių: suvalkiečio, sulenkėju- 
sio, socialdemokratų apkvailinto ir girsnojančio Zubricko ir 
žemaitės, darbščios, savarankiškos Petronėlės. Juodu nesu- 
gyveno, išsiskyrė katras sau atskiruose kambariuose gyventi. 
Iš kur šitos šeimos vėžys? Ar tas lenkiškumas vieno ir lietu- 
viškumas kito? ar vieno savarankiškumas blaivumas, antro 
suskeptikėjimas ir girtavimas? Gal ir viena ir kita. Paskui 
Zubrickas susiprato galįs lietuviškai kalbėti. Bet ar šeimos 
santykiai pagerėjo? Neaišku. 

Pagaliau trečia grupė, kuri nėra šeimos sudariusi, bet tik 
buvo pavojaus, kad gali sudaryti. Tai Normantukas Ksa- 
veras ir Gečevičiaus duktė Klimka — panelė Klementina. 
Normantukas išliko nesusidėjęs su Klementina, tokia pat tuš- 
čia mergička, kaip ir jos motina. Kodėl gi Normantukas 
išliko, o kodėl įkliuvo Gečius? 

Pirmiausia turėjo tam įtakos auklėjimas tėvų namuose. 
Tėvas, uvėrus žemaitis, pykosi su dvaru, su Plioteriu dėl 
miškelio. Vienas kito nekentė. Žemaitis tą neapykantą dvarui 
ir ponui, kuris lenkiškai kalbėjo, perdavė ir vaikams. 


— Ksaverai! — sakė sūnui, išveždamas jį į Kauną 
— Mes tave išvežam tarp svetimų žmonių, kad ko gero 
išmoktumei ir paskui, ponu likęs, mus pačius ko 
pamokytumei. Bet jeigu tu perilga virsi kokiu plioteriu, 
tai geriau nė nebegrįžk. 

Normantas tuos žadžius tarė kietai, net piktai ir 
tokiuo jaučiamu vidaus įsitikinimu, jog Ksaverui buvo 
pigu visa širdimi pajusti jų reikšmė ir svarba. Pigu, nes 
nuo pat lopšio jis gyveno žemaičio netaikos kvapu: 
nieko bendra su lenku dvarininku. Ta dvasia jis buvo 
visas persisunkęs: visa jo siela, visa esmė sudaryta toje 
dvasioje. Visas pasaulis, visi žmonės Ksaverui rodėsi 
dviem dalim: girioje atsiskyrę gyvena žemaičiai — 
dievobaimingi katalikai ir teisingi darbininkai, o anapus 
girios gyvena — lenkai, žmonės, kuriems nieko nėra 
šventa: kitų skriaudėjai ir žemintojai, kurie ,,Žemai- 
čiais“ kitus pravardžiuoja; to jiems negalima atleisti nei 
gyvenant, nei numirus.(172) 


Čia pirmoji priežastis, kodėl lietuvis valstietis, būsimasis 
inteligentas, pasijunta nieko bendra neturįs ir negalįs turėti 
su ponu, ergo ir su lenku. O Normantuką Gečevičienė 
paskiau dar nustatė prieš ponus lenkus. Iš antros pusės 
mieste augo Normantukas geros susipratusios lietuvės 
Petronėlės ir susipratėlio mokytojo Karazijos įtakoje. Dėl to 
jis anksti sąmonėjo, ne taip kaip Gečevičius. O vis dėlto ir 
taip uoliai, rūpestingai saugojamas, iš antros pusės nepa- 
miršdamas tėvo įgrasinimo, Normantukas leidosi į pirmosios 
meilės painiavas su Klimka. Pamilo Klimką, nuo jos nenorėjo 
trauktis, apsileido moksle, užmiršo savo globėją tetą, moky- 
toją Karaziją, persikėlė net gyventi pas Klimkos motiną, 
pradėjo ir lėkštes plauti — žodžiu, kapituliavo visais frontais 
tas žemaitiškas meškiukas, anksčiau nusistatęs taip prieš 
lenkus, kapituliavo tik dėl vieno: kad Klimką matytų. „O 
regėti buvo jau tikras reikalas, būtinoji laimės sąlyga. Argi 
begali būti geriau, kaip žiūrėti į kits kitą tokiomis palan- 
kiomis akimis, kokiomis šiaip — jau niekas ir niekados 
nežiūri? Jos reiškė: tark žodį, ir už tave į ugnį ar į vandenį 
įšoksiu, ne tik dubenėlius išmazgosiu“.(173) 

Kodėl? Kaip Vaižgantas sprendžia? Kodėl taip jaunas 
lūšiukas pasidavė tai jaunai tigrei? Atsakymas į šį klausimą 
atskleidžia Vaižganto ideologiją. Tai buvo tas pats reiškinys, 
kuris buvo pastebimas gamtoje. ,,Kas Ksavero esmėje 
darėsi, buvo gamtiška: tai buvo jo pavasaris. Jis žydėjo, kaip 
žydi uosis, o paskui ateis be jokių sumetimų ir tai, kas 
paprastai ateina. Nieko jis nebuvo kaltas, nė kam nusi- 
dėjęs... Ir būtų nustebęs, jei katras jų (teta ar Karazija) būtų 
pasakęs: Pasileidai, ištvirkai. Taip dažnai neteisingai savo jau- 
nikliams pasako kaimiečiai, kai jie neleidžiami užsimeta vesti. 
Gamta reikalavo iš jo tam tikros duoklės ir nežadėjo jos atsi- 
sakyti“ (XV. 173). Normalaus visimo procese daugiau reiš- 
kianti moteriškoji valia tiek zoologijoj, tiek žmogaus 
gyvenime. Vyriškoji valia palinksta moteriškajai, net pasi- 
ryžusi dėl jos savo gyvybę pakloti. Tuo gamtos dėsniu 
paaiškinama, kodėl lietuvių dalis nevengė sudaryti mišrias 
šeimas ir kodėl jose viršus taip dažnai būdavo moters. Tie 
lietuviai tebebuvo tik gamtos žmonės. Bet žmonės, suda- 
rydami šeimą, turi savo santykius pagrįsti ne vienu gamtos 
reikalavimu, bet ir organizuoto bei kultūrinto gyvenimo 
reikalavimais. Jie dažnai priešinas gamtos reikalavimams. 
Civilizacija supjudo žmogų su gamta. Dėl to tiek „nelai- 
mingai“ vedusių, kad „maža kas temoka kompromisus 
daryti, kai ką, kai kam pašvęsti. Laiminga, kad žemesnės 
rūšies dalykas pašvenčiamas aukštesnės rūšies 
dalykui“.(174) Daugelis nemoka savęs paaukoti aukštes- 
nėms vertybėm, ir dėl to kyla šeimų tragedijos. 

Normantukui pavyko kaip tik Klimkos meilę, gamtos 
reikalą paaukoti aukštesniems dalykams: pirma jis nuo Klim- 
kos atsitraukė, išvykdamas į rinkimų agitaciją, antrusyk 
išvykdamas į Rygos politechnikumą. Bet ar jis pats būtų 
apsigalėjęs? Ne. Jo laimė, kad Karazija jį stumte pastūmėjo į 
tuos žygius, paskatino aukščiau statyti tautos gerovę už savo 
laikinį malonumą. O lemiamą momentą padėjo Gečiaus tes- 

tamentinis laiškas (XV. 201), skatinęs nežūti dėl pelų maišo. 
Jeigu ne auklėjimas, ne griežta globa, tai būtų žuvęs. Iš čia 
pedagoginė-didaktinė išvada: griežtai sudarytinos sąlygos 
tinkamai auklėtis tam tikroje sveikoje aplinkumoje, auklėti 
idealistinius nusiteikimus. Jie padės išgyventi tą sunkiąją 
krizę ir aukštesniems idealams palenkti pačią gamtą. 

Bet klausimas dar galutinai neišspręstas: kaip gi turėjo 
padaryti Gečius, Normantukas? Ką gi jie turėjo vesti? Ge- 
čius įsikarščiavęs pasako, kad jis būtų daug geriau padaręs, 
vesdamas lietuvaitę kaimietę. Tai tik pasakymas, bet ne klau- 
simo išsprendimas. Ir reiktų naujo romano, kuriame paro- 
dytų inteligentą, vedusį bemokslę merginą. 

Jau anksčiau buvo pastebėta, kad Šeimos vėžiuose 
Vaižgantas imasi vaizduoti ne pragiedrulius, bet dėmes, 
šešėlius. Tai būtų lygą iškrypta iš vaižgantiškojo pragiedrulių 
ieškojimo. Betgi ir čionai autorius nenustoja savo op- 
timistiško tono. Nors Gečius ir nelaimingai sudarė šeimą, 
nors jis ir nutolo nuo lietuvybės, nors jis priėmė net pra- 
vaslaviją, vis dėlto jis nesijautė tenai laimingas; jis jautėsi, 
kaip palenktas medelis, kurio prigimtis spiria jį atsitiesti, arba 
kuris perdaug lenkiamas lūžta. Taip ir Gečius pajuto savyje 
tą galią, kuri skatino jį atlietuvėti ir sugrįžti atgal į katalikybę. 
Prieš mirdamas jis ir sugrįžo prie to kamieno, iš kurio buvo 
išėjęs. Sugrįžo paveiktas mokytojo Karazijos ir Petronėlės, 
kaip Sviestavičius Gintauto. Grįžimas prie savųjų prasidėjo 
tuo pačiu reiškiniu: meile savo gamtai, Kauno Marvelės 
slėniui. 

Sugrįžo prie savųjų ne tik Gečius, bet ir Zubrickas. 
Tokiu būdu Vaižgantas ir šiame veikale lieka ištikimas tam 
savo idealistiniam optimistiniam pasaulėvaizdžiui. 

Ir estetiniu atžvilgiu — ten, kur Vaižgantas pasilieka išti- 
kimas savo kūrybiniam pasaulėvaizdžiui, jis stiprus — o jo 
kūrybinis amplua, matėm, yra vaizduoti žmonių gyvenimo 
momentus, glaudžiai sutapusius su gamta, ar pačius žmones, 

paimtus iš gamtos. Šiame veikale nutolęs nuo gamtos 
žmogus, jau inteligentas ponas Gečius, lygiai ir mokytojas 
Karazija yra neryškūs, blankūs tipai, kaip ir Gintautas Gon- 
dingoje. Kas kita, kada Vaižgantas ima piešti natūros žmogų, 
su tais bruožais ir tais jausmais, kuriuos jis yra išsinešęs iš 
gamtos ir kaimo. Dėl to ryškiausi paveikslai ir pavyko ponia 
Petronėlė ir Ksaveras Normantukas. 


Jeigu buvo minėta, kad Ksaverą nuo Klimkos saugojo jo 
gilus, pirmiausia, suaugimas su savo šeima, tai šitie gamtiniai 
ir patriarchaliniai ryšiai Vaižganto atvaizduoti su visu primi- 
tyviu ryškumu. Iš vienos pusės jo gilus suaugimas su gamta 
— jis tikras girinis lūšiukas. Tuo vienu besiskiriąs, kad jis turi 
galingą norą žinoti. Tas noras žinoti plėšia jį iš tėviškės. Ir 
štai kokis masyviškai primityvus vaizdas, kada Ksaveras 
išgirsta iš tėvo, kad jis turėsiąs keliauti į miestą. 


Ksaveras, tikras girinis lūšiukas, dabar jau gerokai 
paūgėjęs, jau kone pusvaikis, su didelėm rankom — 
tikras galingojo Normanto sūnus, net nutirpo, kai tėvai, 
jau visiems girdint, ėmė per pietus projektuoti jo išve- 
žimą kažin-kur į tolimą miestą! Gerai, jei jis bus pana- 
šus į Gardamą ar Tenenius. O jei dar didesnis? Paklysi, 
nė namų nebeatrasi. Kas kita girioje: už kilometro, už 
dviejų jis uoste suuodžia, katram šone jo namai. Uogos, 
grybai, medžių žydėjimas, paukščiai, net ir žalčiai bei 
gyvatės, kurių reikėjo saugotis, dabar Ksaverui 
pasirodė tokie savi, tokie geri, net jis pro duris be jokio 
reikalo išbėgo; ot dar bent kartą kveptelėti girių oro, lyg 
jau tai būtų buvę paskutinį kartą. Patraukė, pauodė, 
smeigė žviląį į mėlyną tolumą ir... pasiilgo kitų kraštų, 
kur anapus girių, kur viskas netaip, kaip iki šiol buvo. 
Ksaveras ūmai sugrįžo atgal, dabar jau išpūstom šner- 
vėm, tvirtu, kaip senio Normanto, pasiryžimu.(175) 

Ir kada šitam nuo tėviškės nenorinčiam lūšiukui tenka 
atsiskirti su motina, 


Ksaveras, priėjęs su ja atsisveikinti, nustebo ir 
pirmą kartą nedrąsus už trijų žinąsnių sustojo. Motinos 
reginys jį sustingino, visados energingos jos akys dabar 
buvo bereikšmės, gražus, stipras, dar nėmaž nesu- 
raukšlintas smakras buvo atkritęs. Ksaverui nuo to 
reginio visas vidus susirietė į vieną sunkų kamuolį ir iš 
ten, jau visai to neketinant, išspaudė biaurų veršio riks- 
mą, kokio jis niekados nebuvo paleidęs; nenusiminė nė 
galįs taip riktelėti. Tokį šiurpulingą balsą, kurio kitų ner- 
vai nepakenčia, teišgirsi iš neramiai užmigusio, kada jį 
užgula slogutis — balsą lyg ne iš plaučių.(176) 


Pagaliau jisai atplėšiamas visai iš tėvų aplinkumos. O 
žiūrėkite, kaip sunkiai duodasi plėšiamas; kaip sunku atsi- 
skirti. Kai susėdo į vežimą ir persižegnoję pasakė „„likite svei- 
kučiai“, 


Visi broliai ir sesers bėgte pasileido šalimais, 
keldami didelį triukšmą. Motina, nesuskubdama su jau- 
naisiais, knapsėjo, tolėliau atsilikusi, vis žegnodama 
nutolstančius važiuotus. Ksaveras dairės į lydinčius, 
kurie visaip jį kankino, paskutinį kartą žaidė su savo 
mažuoju; visaip jam vaipės, tačiau, matės, ne iš širdies: 
ir jiems buvo neramu, paleidžiant iš savo akių vieną 
brolelį, darai patį mažąjį; jo nebematys troboje bežai- 
džiant, nei stale bevalgant, nei dirvoje bežiūrinėjant, kai 
kiti darbą dirba.(177) 


Nebūtų prie šito epizodo ilgiau apsistota, jeigu jis nebūtų 
tokis ryškus ir išgriebtas iš žemaičių patriarchališkos šeimos 
sietuvos. Jis yra tikras, jis rodo tą patriarchališkos šeimos 
narių glaudų susigyvenimą. Šiandien tie santykiai nėra tokie 
glaudūs. Ir juo civilizacija labiau žengia, juo tie gaivališki 

ryšiai atsipalaiduoja. Tą faktą buvo jau kur kas prieš 
Vaižgantą iškėlęs Gončarovas Oblomove. Tai labai panašus 
motinos ir namiškių atsisveikinimas su išleidžiamu mokytis 
sūnum. Bet Gončarovas parodė ir kitokio, kultūrinto, civili- 
zuoto žmogaus atsisveikinimą: kada Oblomovo draugas 
Štolcas atsisveikino — tėvas nė užuojautos žodžio netarė, ne 
tik kad ašaros neišliejo, net nepalaimino. Aplinkiniai stebėjos 
tokiu kietumu. Tik pajojėjus sūnui kelio galą, tėvas šūktelėjo 
jį, pribėgo ir... pataisė balno diržą. 


Lygiai ryškus Ksaveras ir savo meilės istorijoj su Klimka, 
nes ir čia reiškės ta pati gamta, o vėl kokia mistiška pati 
gamta ir joje Ksaveras tą naktį, kada jam teko pasirinkti: 
visuomeninis darbas ar Klimka. Mokytojo Karazijos įgrau- 
dentas perkūnais ir prakeiksmais, nakties tamsoje. 


Ksaveras apsidairė. Pažino atsiradęs Žaliakalny, 
devintoje baterijoje, aukščiausiame Kauno punkte. Atsi- 
sėdo. Tamsioje tolumoje, toli — toli, ten už Nemuno 
upės, kilo kitas toks — pat aukštas krantas. Visas jo 
šlaitas nusagstytas šimtais elektros žiburių. Namų 
nesimatė, tik žiburėliai. Jų buvo pribirėjęs ir Nemunas: 
tik švietė, tik švietė; tai krūvomis, tai pavieniui. Ir 
nebuvo aišku, kur čia tau dangus, kur žemė, ar žvaigž- 
džių žemė pribirėjo, ar žemė apvirto aukštyn ir lekia į 
dangų. O šiapus Nemuno, dabar rodės bedugnėje, 
ramiai ilsėjos tiek jau dešimtų metų nieko nebeveikęs 
Kaunas ir laukė, kad iš tolimų Žemaičių ateitų čia ne- 
veiklos ir taip pat paskęstų toje rusų sudarkytoje negy- 
vėlių jūroje. Miortvoje More. Dvarininkai ir dabar tik 
įsižiūrėję į Varšuvą. Laimės rinkimus, Kauno jiems nė 
to tiek nebereikės. Kaunas, tas nemažas ir pavy- 
dėtinoje  geografiškoje vietoje, liks nepanaudotas 
Lietuvos krašto kultūrai, lenkų „folwark na pėlnocy“, o 


170 


jo vardo provincija tik ,„materjal etnograficzny“ Lenkijai 
padidinti.(178) 


Ir tokiam fone reiškiasi Ksavero vidaus kančia, kuri 
baigiasi laimėjimo ašaromis. Ir tada epizodas baigiamas 
simbolišku Kauno nakties vaizdu: 


Nurimo Ksaveras, bet dar ilgai - ilgai žiūrėjo į 
tamsią Kauno bedugnę, kur giliame slėnyje, tarpu- 
kalnėje buvo lyg žalčių gūšta. Jie raitės — vyniojos 
aplink žmonių sielas ir darė juos nelaimingus. Visus, ne 
tą vieną Ksaverą. Bet negi visi taip rezignuoja iš visų 
savo gyvenimo reikalavimų. Jie trauko nuo savo šir- 
dies žaltį po žalčio, mėto šalin ir eina savo pareigas. 
Buvo pašto piestesnis, kol apšlubo; o apšlubęs, dabar 
jis — kurpius. Viena pašalinęs, kito griebias. O kaip gi 
kitaip? 

Kokia tad mizerija tasai žmogus, kurs tuojau 
aukoja visą pasaulį kuriam savo užgaidui, kuriam savo 
žalčiui pasotinti, o neranda nė vienos priemonės tam 
vienam žalčiui nutraukti.(179) 


Po kelerių metų į tą patį Kauną tokią pat naktį, tik iš 
kitos pusės, žveląs ir taip pat simboliškai refleksuos kitas 
Lietuvos atstovas — Liudas Vasaris... 

Belieka tenkintis tais keliais fragmentais iliustravus tezę, 
kad Vaižgantui geriausiai čia sekės piešti momentai, paimti iš 
gyvenimo Žmogaus arti gamtos. 

O daug menkiau iš inteligentinio gyvenimo. Net naivu, 
kai ima inteligento psichologiją vaizduoti. Antai, Gečius, kai 
pamilo Marvelės slėnį, juokės net, kad graikų dievai pasi- 
rinkę savo buveinę pliką vos kelių sieksnių aukščio Olimpo 
kalniuką. ,„Nežinojo, girdi, jie Kauno apylinkių, gražiausio 
pasaulyje Girstupio slėnio... ar gal jiems nepatogu buvo čia 
bėginėti ir einamaisiais reikalais kasdien grįžti pas savo grai- 

kus. Sutinku, biurui laikyti, teisti gana buvo Olimpo, bet 
ilsėtis, laime džiaugtis, mylėtis, intriguoti, iš kits kito tyčiotis 
— nebuvo patogesnės vietos, kaip ties Kaunu“.(180) 

Arba vėl susitinka Ksaveras ir Klimka, ilgai nesimatę ir 
Klimkai rengiantis ištekėti: | 


Klimka abi ranki ištiesė Ksaverui, ir jų delnai 
sulipo. Klimkos akys išsiplėtė plačios — plačios lyg 
būtų į jas atropino lašų įleidę. 

— Mažų dienų drauge... — Ji tarė vos girdimu 
balsu... 

— Jaunų dienų ilgesy... — Kaip aidas, pakartojo ir 
Ksaveras dūsliu balsu.(181) 


Tas dialogas sentimentalus, naivus. Tai tik pora 
pavyzdžių, kaip autoriui nepavyksta realiai atvaizduoti civili- 
zuotinio pasaulio. Dėl to su Dėdėmis ir dėdienėmis negali 
Šeimos vėžiai toli gražu susilyginti. Negali su tuo veikalu, nei 
su ankstesniais susilyginti ir dėl to, kad anuose Vaižgantas 
stengėsi tik vaizduoti prabėgus; gyvenimą, o šitame jis norėjo 
ir pamokyti, pabarti. Dėl to šitame veikale taip daug, ir labai 
daug, publicistikos, taip daug kultūros žinių — vertingų, įdo- 
mių, bet nebeletristiškų. 

Šiuo veikalu Vaižgantas pailiustravo, kad beletristikos 
veikalas, skirtas kokiai neliteratūrinei, publicistinei tezei 
įrodyti, turi pavojaus nebūti meniškas. Pats Vaižgantas, net 
perdaug nusižemindamas, prisipažįsta: ,„,„... na ir parašiau 
kvazimodo beletristiką; o geriau būtų buvę, kad būčiau 
straipsniu išsikeikęs, nes ir tai Š. V. publicistika, tik pra- 
skiesta, kaip ir ,,Pragiedruliai“.(182) 

Lietuvių inteligentų šeimos klausimą Vaižgantas ir anks- 
čiau buvo užkliudęs Tėvo palikime. Tame pačiame Vaduvų 
krašte, pašvenčiuose, ir net iš tarpo tų pačių žmonių, su 
kuriais susitinka kun. Vizgirda, aptinka naują mezalianso at- 
stovą Konstantą Matjošauską. Lietuvio, prasimušusio į pirk- 

lius, visais gabumais apdovanotas sūnus mokėsi Rygoje. 
Svajojo apie profesoriaus karjerą. Kad ją pagreitintų, vedė 
aristokratę, nors ir bankrotę Didickaitę. Ir sulią savo vedy- 
bomis „jis įžengė į kitą, visai jam svetimą sferą, nėmaž nebe- 
panašią į aną savąją: pirmuoju buvęs, dabar, dar daugiau 
kvalifikacijų gavęs, pasijuto nustumtas. Ten jis vertinta, kaip 
asmuo žmogus; čia bevertinama kiltis. Kiltis be jokių kvali- 
fikacijų, be turto, be mokslo, be amato, be mokėjimo gyve- 
nimo kelią prasiskinti nustūmė į užpakalį visu tuo aprūpintą 
žmogų. Padidėjo reikalai, rados dvejetas vaikučių, — ir aukš- 
tų svajonių jaunikaitis, štai, virto darbo ašvieniu; dar blogiau, 
su sąžinę  kompromisininku,  prasčiokų  išnaudotoju, 
valstybės išnaudotoju, savo padėjimo išnaudotoju“.(183) Ir 
tapo jis tuo šviesuoliu karjeristu, apie kuriuos Vaižgantas 
buvo kalbėjęs Vaduvų krašte, tik nebuvo davęs jų belet- 
ristinio vaizdo. Šitas materialistas „buvo griežtai be jokių 
siekimų, grynai beasmenis valdininkas. Lietuvis — rusas, 
katalikas — kitatikis, monarchistas — revoliucininkas, ultra- 
patriotas — ir internacionalas, — jam buvo vis tiek — „vsio 
ryba“. Jis neturėjo jokių įsitikinimų. Jokių idealų, jokių troš- 
kimų, jokios neapykantos. Lygiai visus ciniškai ir negai- 
lestingai keikė, visus plėšė, kas tik pakliuvo. Tad carizmui ir 
buvo kaip tik tas ,„nekenksmingojo krypsnio“ (niezlov- 
rednogo napravlenija), ir generalgubernatoriai jį bran- 
gino“.(184) 

Taip niekais nuėjo ir jo brolio Petro vedybos. Tačiau ir 
šitokių žmonių Vaižgantas neprapuldo. Konstantą Matjo- 
šauską bent prieš mirtį sugrąžina į lietuviškąją ir demok- 
ratiškąją visuomenę. 

Pati Matjošausko prigimtis palenkė jį į savo vežėją 
valstietį, kariuomenės duoną pažinusį Kiprą Kindūrį, artėjan- 
čių 1905 metų revoliucionierių. Ir Matjošauskas iš naujo 
atgimsta, slaugomas brolio dukters, lietuvės susipratėlės, 
sudemokratėjusios Sabinos, Kipro kalbinamas ir vežiojamas 

po pašvenčius tuo puikiai padarytu ir Vaižganto artistiškai 
aprašytu vežimu. Savo širdim jis vėl palinko į tąjį tautos 
kelmą, valstiečius Kiprą ir Sabiną. Gerieji prigimties pradai 
atsitiesė, pakaitinti širdžių saulės. Gyvenimo pabaigoje su jais 
važiuoja į tėviškę; užsuka į bažnytėlę; susitaiko su Dievu, 
kurio seniai jau nepažinojo. Pagaliau užsuka į kapus savo 
tėvelių aplankyti. Ir tenai pajuto tą pat, ką jautė Krėvės Vai- 
norus: ,,„Kad gi tų grabų visai nesama tokių nebylių ir šaltų... 
Jų gi turima ypatinga tylos kalba. Kastantas dabar tą kalbą 
suprato, ta kalba pasijuto mokąs kalbėti ir bekalbąs, kaip 
kalbamasi nakties tamsoje per dieną. Nieko nematai, nė 
nežiūri, o kalbies, ir tau ramu. 

Jei naktį kapuose bijoma, tai vis tik dėl to, kad per aiš- 
kiai vaizduojamasi, jog kapai toli gražu ne negyvi, jog jie 
gyvena savotišku gyvenimu, tik reikia tinkamos valandos, 
kad visa tai suprastumei“.(185) 

Ir iš naujo pagautas paralyžiaus tas sūnus palaidūnas, 
sugrįžęs prie motinos žemės ir šeimos visuomenės, palikęs 
jai atsiteisti savo kapitalu, palikęs testamentą — iškeliavo, 
kaip iškeliaus paskui Gečius. 

Smulkioji beletristika 


Ar jau medžiai sprogsta: Lemties palaužtasis. — Išgama: 
Šeimos nusmelktasis. — Žemaičių Robinzonas: Aplinkumos lau- 
žiamieji. — Atsiminimai ir kelionės: Gamtinės lyrikos entuziazmas; 
asmeninio likimo juokas pro ašaras. 


To bendro Vaižganto pasaulėvaizdžio skeveldros 
nuotrupos yra smulkieji pasakojimai — apysakaitės ir vaiz- 
deliai, parašyti šiuo pačiu laiko tarpu. Visi jie yra giliai auto- 
biografiški ir lietuviški. Visi jie seka tą patį nelaisvosios 
Lietuvos laikotarpį. Daugelyje jų pasitaiko tos pačios idėjos. 
Tačiau jos gauna naujus pavidalus ir papildo Lietuvos kul- 
tūrinės praeities portretų galeriją. Kai kurie tų portretų nu- 
šviesti naujesnėmis spalvomis, kurios, matyt, buvo arti- 
mesnės Vaižgantui paskutiniais metais. 

Pažymėtini pirmiausia dviejų žmonių portretai: vieno, 
kuris iš prigimties rodė tam tikrus gabumus; tuos gabumus 
aplinkuma ugdė stiprino. Bet ugdė perdaug intensyviai, ir 
žmogaus jėgos išseko — jį pakirto mirtis, nesuspėjusį 
svajonių realizuoti. Tai Kaziukas, paskiau Kazimieras 
pasakojime Ar jau medžiai sprogsta. Antras portretas žmo- 
gaus, kuris iš prigimties taip pat rodo tam tikrų gabumų, bet 
juos aplinkuma slopina, žudo, nustelbia, kaip medelį pavėsis, 
ir jis išauga kreivas. Tai Feliksas Išgamos pasakojime. 

Abudu simpatiški, abudu įdomūs, abudu dinamiškai 
sukonstruoti. Dinamiškam portrete paprastai arba pasakote 
pasakojamas charakterio kitimas, arba vaizduote vaiz- 
duojamas. Vaižgantui pavyksta geriausiai tenai, kur jis vaiz- 
duoja. Dėl to ir pirmojo pasakojimo Ar jau medžiai sprogsta 
pirmasis, pradinis Kaziuko aplinkos vaizdas yra toks reljefin- 
gas — kada „vaikiūkščiai vienas po kito ilgai, atsargiai girąž- 
dina parūdijusią durų rankeną, ilgai veria seklyčios duris, ir 
pravėrę, greit-griet, stypčiodami, kad nedelstų, bėga į kurį 
šalutinį, kur jiems nėra jokio reikalo, ir taip pat grįžta atgal, 
šelmiškai dairydamiesi į mokslo vyrą, bet nieko jam 
nesakydami“.(186) 

Paskiau matai Kaziuką netekus tėvo, matai jį einant šei- 
mininko pareigas — sunkiai su brangiomis pamokomis 
(nevykus dobilų sėja), bet atkakliai ir autoritetui vado- 
vaujant. Matai jį brestantį, užsimojantį melioracijai, vienkie- 
miams. Bet vis tai pasakojama, ne vaizduojama. Ir čionai 
autorius skaitytojo vaizduotės nepagauna. Tik į galą vėl 
prašneka vaizdais. Kada Kazimieras persidirbęs susirgo 
džiova, jį ligino dėdė kunigas. Bet veltui dėdė kunigas nuo 
ligonio slėpė visą beviltišką padėtį. Su pavasariu ligonis silpo. 

Ir šitą momentą, tą žmogaus ir gamtos kontrastą, 
žmogaus, kuris pasitraukia iš gyvenimo ir gamtos, kuri suju- 
dina visas gyvybės sultis, — Vaižgantas gražiai pastebėjo: 


— Kaziuk, žiūrėk, — sako dėdė, — jau pirmuo- 
sius žolynus aptikau atakaitoje. Domisi saulutės, 
nekantrauja ir kalas iš po velėnų, nors ryto šalnos juos 
nugnaibo... 

— O lapai ar jau sprogsta?... — paklausė bal- 
su...(187) 


Lapų sprogimas — tai džiovininko paskutinės dienos. Ir 
tos dėdės džiaugsmo žinios — nūn abiem pavirsta karčiomis 
tikrenybės tiesomis. Bet kokis tą paskutinį momentą Kaziu- 

kas pasirodo herojiškas: jis prisipažįsta rūpinęsis namais, slė- 
pęs savo skausmą tik apsimesdamas, kad dėdės nevargintų. 
Ir skaudžios tiesos akivaizdoje dėdė ir brolėnas atsisveikina 
giliai krikščioniškai: dar susitiksią, dar pasimatysią; nebuvo 
net ašarų. Nors giliai elegiškas, bet aukštojo optimizmo ku- 
pinas paveikslas. 

Šitas portretas išėjo tokis lyriškas ir tokis jausmingas, 
nes tas Kaziukas realiai buvo artimas pačiam autoriui. Tai jo 
tikras brolėnas, kurį labai mylėjo ir kuris lygiai taip atsiskyrė 
1913 m., kaip matyti iš Vaižganto ir jo sesers Severijos Mėai- 
nienės laiškų.(188) 

Jau mažiau emocijos, daugiau objektyvaus vaizdavimo, 
portrete — Išgamos apysakaitėje. Tai portretas Žmogaus, 
kuris turi tam tikrų gabumų ir siekimų, bet juos aplinkuma 
užgniaužia. Nustelbia kaip medelį. Jis išauga kreivas, prade- 
da tėvų neklausyti, gerti, vaginėti ir žūva bastūno arkliavagio 
mirtimi. Jį išgriebė Vaižgantas iš lietuviško kaimo sietuvos, 
kur daug talentų pranyksta. Įsižiūrėkime bent į jo portretą, 
kiek jis ryškus, kiek gyvas. 

Tas išgama atsirado Pečiūros šeimoje. Jis vienas išsi- 
gimė kitoks nei visi. Tai Peleksas: 


Peleksas buvo irgi nebiaurus pažiūrėti vyrukas... 
tik kažinkoks ištekinis; laibas, kaip tankyje augąs medž- 
liepėlis. Juodaplaukis ir labai gražių, žydrių, kaip dan- 
gus, akių. Jų gražumo tačiau niekas nematė, nei patys 
tėvai, nei broliai, ką jau besakyti apie svetimus. Pelek- 
sas niekados nežiūrėjo į žmogų, tik vis žemyn, sau į 
kojas, lyg tyčia būtų saugojęs tą savo akių brangybę. 
Net drauge susėdę ankštame būryje jis tarė atsako žo- 
džius (pats retai teklausė) savo apinasriui, liuikai, dro- 
žiniui; tam, ką tuo laiku laikė savo rankose, o ne tam, 
kas kalbino. 

Niekas nematė Pelikso su vaikais žaidžiant, po šil- 

kinę pievą su jais lakstant, kūlio virstant, ar kitokius 


vaikiškus šposus krečiant.(189) 


Ir vienas vienintelis jo darbas — nakties joti: jis ark- 


liaganis; jis atsiskyrėlis ir nuo kitų arkliaganių. 


Visi jautė, kad Peleksas ne toks kaip visi, visai svetimas. 


„Nei dabartis, nei ateitis jam visai nerūpėjo: nei ką pats veiks 
vyru išaugęs, nei kaip versis jo broliai ir sesers. Nemakliavo- 
jo, nekytravojo, tik gyveno, ne žvake degdamas, tik įskelta 
pentim smilkdamas... Ot, išgama, ir tiek“.(190) 


Šitas išgama turėjo savą gyvenimą, kaip Mykoliukas. 


Tas jo vidaus pasaulis prasimuštų pro jo akis, bet jų niekam 
nerodė. Tik rytmety, saulėteky, autorius pamatė Pelekso 
akis, kai jis 

plačiom akim dairės po apylinkę, kur-ne-kur ilgėliau jas 
sulaikydamas. Aš pirmą kartą pamačiau, kokias gra- 
žias jis turi, kokios jos žydros. Tom akim jis dabar žiū- 
rėjo stačiai į mane, stačiai į gražią gamtą. Ir buvo tose 
akyse daug džiaugsmo ir kažinkokio pasiilgimo. 

Dar labiau nustebau, kad Pelekso ir kalbaus būta. 

— Juzuk, ar tu norėtumei dabar nueiti per visas 
balas, ten ant-pat aukščiausio slėnio kriaušiaus ir iš ten 
pažiūrėti, kaip saulelė teka? 

— Ne. O kas ten būtų gera? 

— O aš norėčiau. Paskui nuo tos aukštumos per 
kitas balas, antai, tol-to! ano kalnelio... 

— O kas ten gera? — Vėl paklausiau. 

— Kad tol. Ir dar toliau. Eit, eit, labai tol, vienai — 
vienam, gražiais, sausais vieškeliais arba dar geriau — 
ne vieškeliais, bet kalneliais, pievelėmis, paupiais... 

— O ko gi? 

Na — Taip sau. Be rūpesčio, be bailės, kad tave 
kas seka... Aš taip ir padarysiu susimislijęs...(191) 


Jo dvasia, romantiškoji ilgesio dvasia, kaip Aleksio, 
aiškiai veržėsi į platumas, bet tėvas jam skyrė tą vieną darbą 
— arklius nakties joti. Ir toje atmosferoje, tame vienodume 
Peleksas pradėjo merdėti. Jis mėgino bent sau pypkės apačią 
nusikliedinti. Bet kad tėvas ir tą sudaužė ir lazdele vis daž- 
niau Peleksą tvojo, Peleksas tą dieną nebebėgo iš po tėvo 
rankos, bet „visai sustingusiu veidu, dabar didelėm akim, 
mušamas įtemptai žiūrėjo į žvėriškai piktą tėvą ir nė nekrust. 
Buvo baisu jausti tą kankinamojo žvilgsnį, ir tėvas tai pajuto. 
Nusispiovė, paleido perkūną ir skubotai parėjo namo“.(192) 

Šiuo momentu Peleksas lūžo. Jo dvasia lūžo. Jis „,„nebe- 
žiūrėjo į Žmones, nieko neveikė, tik gulo, apsiklodamas vieną 
galvą, lyg susiimdamas ją, ir miegojo — miegojo dieną ir 
naktį. Ar tik apsimetė miegąs, nes į svietą žiūrėti jam nebe- 
rūpėjo“. Tas vienas miegojimas turėjo užspausti jo širdies 
pasiilgimą veržtis į tolimą, platųjį pasaulį. Bet tai būtų prigim- 
ties nuslopinimas. Jos nuslopinti nepajėgė. Tik ji pakrypo 
negeistina linkme. Greitai visi pastebėjo, kad Peleksas pra- 
dėjo gerti, tėvui pradėjo daiktai žūti. Sučiupo kartą žydą, 
kuris išdavė Peleksą. Ir štai paskutinė baisioji to sugadintojo, 
sulaužytojo vaikino dramos scena: 


Pečiūra užte-parūžė namo su visais vyrais ir, 
jiems padedant, ėmė ruošti vagių inkviziciją, negai- 
lestingą mušimą. Įsinešė vadeles, pavalkus, lentą, laz- 
dų. Peleksas užkrosny sėdėjo baltas, kaip drobė. Nie- 
kas jo neužjautė. Nė savoji motutė. 

— Na, imkit jį! — Riktelėjo Pečiūra, ir du vyrai 
nusitvėrė Pelekso. 

Peleksas nesitraukė. Tik baisiom akim apsidairęs, 
perspėjo kaimynus: 

— Jei manote mušti, tai jau ir užmuškite. Kitaip aš 
jums nedovanosiu. Pirma tėvą jo paties gryčioje iškep- 
siu, paskui ir jus. Tėvai, aš vogiau, tau keršydamas. Aš 

sumaniau tau blogą daryti už blogą. Aš per visą amžių 
buvau tavo kankinys. O vagis... Jei norite, tai jūs visi 
vagys, ir tu, ir tu, ir tu ir jūsų sūnūs. Pakratykit žydą, 
ten daugiau ko rasit... Nuo ko gi pradėsit jūs, žvėrys... 

Tėvas pasiuto nuo tų žodžių. Pasiuto ir kaimynai. 
Peleksą prilupė, bet jau be kankinimų ir daugiau jo 
nebematė. Peleksas dingo, palikdamas kaimą nema- 
tytoj baimėj. (193) 


Toks šiurpus finalas, kad net nebežinia, kaip jis įside- 
rintų į Vaižganto giedrą kosmą. Bent Vaižgantas jo nejde- 
rina, neparodo, kad ir toks reikalingas. Jis net asocijuoja 
ibseniškus herojus, kurie, save susiradę, sau žmonėmis tapę, 
eina savo paskyrimo keliu, nieko nepaisydami, arba žūsta. 
Bet ir žūdami yra jie galingi jau tuo, kad žuvo savo aš išlaiky- 
dami. 

Tik, deja, pažymėtina, kad šitas portretas nėra taip 
nuosekliai išbaigtas, kaip patys to portreto rėmai — fonas, O 
tas fonas — tai paties Vaižganto remisiscencijos apie savo 
pirmąją naktigonę. Jos dar sykį parodė, kad Vaižgantas ten 
stiprus, kur jis piešia autobiografinius seniai išgyventus mo- 
mentus. 

Tą pačią temą — kaip didesniems užsimojimams aplin- 
kuma pakerta sparnus, nubloškia į pažemes, ir jie tik vege- 
tuoja, negalėdami savo vidaus paskyrimo atlikti — tą temą 
Vaižgantas gvildo ir Žemaičių Robinzono apysakoj. Nors ne 
taip kūrybiškai kaip Dėdėse ir dėdienėse ar Pragiedruliuose. 
Vaižgantas čia kuria naujų žmonių paveikslus. Pradedant 
nuo pačių kraštutinių liaudies žmonių ir einant iki švie- 
suomenės atstovų, kiekvienas turi savo gyvenimo paskirtį. 
Jos reikalauja pati žmogaus prigimtis. Liaudies žmoguje kar- 
tais pasireiškia tas vienas vitalinis siekimas — išlaikyti ir 
toliau plėsti savo žmogiškąją rūšį. Inteligentuose pasireiškia 
aukštesnių siekimų. Dėl to jie susiduria su didesnėmis kliū- 
timis, jų ir konfliktai didesni, ir likimas komplikuotesnis. 

Ir kuria Vaižgantas paveikslą Ontės Kramiliauskio, to 
Kramiliauskio, to kaimo Herkuleso, kvailoko, geraširdžio, fi- 
zinio milžino, kuris ir savo būsimą žmoną temoka vertinti tik 
fizinės jėgos apstumu: 


— Je, penkis pundus, veizdėkis, bus besverianti — 
smagi mergė. Kad duot per ausį, nelabai atlaikyčiau 
nevirtęs.(194) 


Ir jo gyvenimo tikslas, laimė — sukurti šeimą ir ją 
išlaikyti. Jam sekės. 

Tokio tikslo ir malonumo nebuvo lemta kaimiečiams 
seneliams Vaurams. Patys vaikų neturėdami, bet gyvenimo 
tikslo privalydami, ėmėsi bent išauginti savo krikštasūnį Vin- 
cą Kaniavaitį. Ir koki jie idiliškai nuoširdūs, kada abudu, ran- 
komis susikibę, eina per laukus krikštasūnio aplankyti, kada 
paskui tupinėja prie Kaniavaičio statomų trobų. Toliau Vaiž- 
gantas rodo, kaip šie žmonės gyvenimo tikslo netenka kelio- 
mis peripetijomis. Kai jų Kaniavaitis vedė — seneliai pasijuto 
nebereikalingi. Bet jiems atsirado nauja paskirtis — kle- 
bonas pakvietė juos rūpintis bažnyčios varpų fondu. Ir vėl į 
naują darbą sudėjo savo širdis ir pinigus: tapo bažnyčios ir 
Dievo žmonėmis. Kada Kaniavaitis su klebonu susikivirčijo, 
ir seniams nutrūko ryšiai su klebonu, o paskui ir su bažny- 
čia. Tik namie suko ražančių. Nebeturėdami daugiau tikslo 
gyventi, kaip tas Krėvės Lapinas, abudu bemaž sykiu mirė. 


Neturėdamas tikslo gyventi žmogus aiškiai genda. 
Šiurpiausia tokio betikslio istorija yra kunigo altaristos 
likimas. Jis pavirto alkoholiku. Bet atėjo gera valanda jo 
gyvenime: mirdamas klebonas tarp kitų ir jam uždėjo pareigą 
rūpintis nauja bažnyčia. Atgijo senelis. Prisiekė nebegersiąs. 
Tesėjo priesaiką, tik dažnai ieškojo stiprybės prie velionies 
kapo. Kada naujas klebonas supynė intrigas, ir altarista buvo 
suspenduotas, jis galutinai nebepataisomai atgulė į alkoholį. 

Kaip Pragiedrulių Gustis, kuriam niekas rankos nebuvo 
padavęs. 

Daugiausia užsimojimų rodė ir į juos veržėsi Vincas 
Kaniavaitis, tas pusiau gamtos, pusiau civilizacijos žmogus, 
kaip Napalys. Jis gavo geriausias gamtines, kūno ir dvasios 
galias. Morališkai sveikas, pasaulėjautoje išlikęs tokis primi- 
tyviai animistiškas žmogus, kad net ugnelė jam kažkokią 
mistiką sukeldavo. Miške bedirbant, ugnelė „visad ruseno 
„nuo pradžios darbo iki pat pabaigos, ir tapo jiems senoviškai 
šventa, neatskiriama jų buities dalis... Drauge su šakaliais ir 
skujomis į ugnį Metė savo nuovargį, savo bailę, net savo siel- 
vartus... O tu, įbedęs akis į gaivalą, užsitaisai sielą tuo nauju, 
kas iš pelenų atgyja“.(195) Bet iš antrosios pusės Kaniavaitį 
palietė ir kultūra. Gausi lektūra sustiprino jo gaivalinį verži- 
mąsi į naujus gyvenimo planus. „Vinco protas, širdis, vaiz- 
duotė veržės į platybes, ir jis laiku pasijuto reiksią jam kažko 
daug nudirbti“. Tas pats mokslas davė kryptis jo gaivaliniam 
veržimuisi. Vaižgantas demonstruoja, kaip Kaniavaitis keitė 
savo gyvenimo tikslus, bet niekados nenustojo į juos 
veržęsis, o kada sustojo, kada jo gyvenimas nėjo kalnų 
upeliu, o pavirto tik ramia kūdra, — tada Kaniavaitis gedo: 
leidosi į tą patį alkoholį. Pirmasis jų gyvenimo siekimas — 
atstatyti ūkį, atstatyti, kaip rodė mokslas, gyvenimo pavyz- 
dys. Atstatęs, laiką vaišingai su kunigais ir kitais svečiais leis- 
damas, ėmė girkšnoti. Kada mirdamas klebonas davė jam 
naują siekimą — rūpintis bažnyčios statyba, Kaniavaitis iš 
naujo atgijo. Kada su klebonu kilo konfliktas — vėl degtinė. 
Nuo jos atbaido draugo, suspenduoto altaristo, šiurpus 
finalas. Puolasi mokyklos steigti, bylinėjasi su valdžia dėl tos 
mokyklos, darosi mokslininku skaitydamas per dienas. Kada 
išrenka jį viršaičiu — jo reformos vėl susiduria su valdžios 
varžtais. lr Kaniavaitis pasiduoda aplinkumos žadinamam 
alkoholizmui. Kad ir alkoholikas, dar įrašydina pirmąjį vals- 
čiaus nutarimą lietuviškai. Kas toliau su juo dėjos, Vaiž- 

gantas nutraukia. Tepastebi: ,,Kaimo buitis liūnas — jį teper- 
brenda nenuklimpdami lengvesnieji“, toki, sakytum, kaip 
Ontė. 

Vincas Kaniavaitis įdomus ir kitu atžvilgiu — tai 
pirmasis, rodos, paveikslas, kaip Lietuvoje atsirado viena 
dalis vadinamųjų cicilikų — iš konflikto su klebonu. Kania- 
vaitis pavirto ciciliku. O buvo tas Kaniavaitis bažnyčios 
maršelga, ciciliko vardą gavo susikirtęs su klebonu. Ir iš 
tikrųjų Kaniavaitis pradėjo rečiau į bažnyčią lankytis. Baž- 
nyčia jam pasidarė tik oficiali. Jam buvo mielesni kapai, kur 
gulėjo jo buvęs klebonas, pavedęs jam bažnyčios statybą. 

Šioje apysakoje užgriebtas kunigų gyvenimas visai 
kitoks nei Pragiedruliuose. Čia iškyla tie senosios kartos 
kunigai, kurie buvo svetimi ir lietuviškam ir demokratiškam 
judėjimui, o kaip toki kunigai atsirado, pasakoja fragmentiš- 
kam kūrinėly Nuo aukšto žirgo nukritus. 

Šalia Išgamos, Ar jau medžiai sprogsta, Žemaičių 
Robinzono, kuris paskui buvo pavadintas tiesiog Iš kaimo 
būties, šiuo laikotarpiu Vaižgantas davė dar smulkesnių 
kūrybos skeveldrėlių. Tai jo 1. vaizdeliai — atsiminimai, 2. 
kelionių aprašymai, 3. feljetonai. Atsiminimų randam X tome, 
dalį dar neišleistam XVIII t. Kelionių aprašymų XVII t. (Pran- 
cūzijoj ir Italijoj) ir šiek tiek XVIII t. Feljetonų daugiausiai yra 
sudėjęs į XV t. bendru Kultūros vaizdų vardu. 

Vaizdeliuose, aprašymuose, felietonuose nevienodai 
esama kūrybos. Daugiausia, kaip ir galima tikėtis, vaiz- 
deliuose atsiminimuose. 

Atsiminimuose Vaižgantas pasakoja mokyklos įvykius, 
charakterizuoja mokinius ir mokytojus. Kultūros istorijos 
atžvilgiu tie vaizdeliai rodo, kokių auklėtojų rankose mūsų 
ano meto jaunuomenė augo. O kūrybiškumo atžvilgiu rodo 
sugebėjimą žmones charakterizuoti su Vaižgantui įprastu 
griežtumu, reljefingumu. Tačiau ir juose, kaip didesniuose 
pasakojimuose, nėra tos vaižgantiškos giedrios dvasios, 

kokios buvo aukštaičių vaizdeliuose. Čia pajunti grotesko, 
šaržo (geriausia ,,„me-me-me“). Po giedro humoro trykštelėjo 
karstelėjanti panieka, širdies stoka. 

Bet kada Vaižgantas imasi rašyti atsiminimus iš savo dar 
ankstesnio gyvenimo, vaiko dienų, kurios artimai sutapusios 
su gamta, vėl pajunti tą pačią ankstyvesniojo Vaižganto 
dvasią — tą patį džiaugsmą gamta, kurioj pilna gyvybės, 
gyvenimo. Tik dabar Vaižgantas dar didesnis žodžio meni- 
ninkas tai dvasiai išreikšti. Ir maža yra nuotaikingesnių ir 
grakštesnių tos rūšies vaizdelių kaip Mūsų tetirvinas. Jame 
pasakojama, kaip pavasarį, bundant gyvybei, ir maži ir seni 
laukė parlekiant tetirvino. Štai tik vienas to tetirvino laukimo 
nuotaikos momentas: 


Visur bringsta norai gyventi ir žydėti. Viskas gyva 
išsitempia; jauti, kad sprogs ir duos ko nauja. Jau ir 
duoda: kasdien ūkio šventė. Čia gėriukai gema, čia 
veršiukai; čia kumeliukas, čia žąsiukai. Tuščias buvęs 
gyvenimas žiemą — dabar darosi net pernelyg pilnas; 
jie liete liejas per briaunas ir pripildo gamtą. 

— Kada gi, motut, bepradės tetirvinas bubinuoti? 

— Kada Dievulis jam palieps patelę vesti. Tada 
pačiame saulėteky jis pats sau gros ir šoks. 

— Ki-ki-ki! 

— Ko ai krizeni? 

— Kaip gėręs Motjukas. 

— Ka-ka-ka! Panašu. Tu pastabus. 

Pusryčiuose kitą dieną dėdė smarkiau tarkštelėjo 
durų klinge, ūmiau jas atsidarė ir per slenkstį žengė ne 
tiesiai, kai visados, tiksliai kojas perstatinėdamas, bet 
ratilus jomis iš abipus išbrėždamas. Jam kažkas iš 
vidaus šnerves pūtė ir akis blizgino. 

— Negirdėjote? Mūsų tetirvinas jau pasveikino 
tekančią saulę. 


184 


Man trykštelėjo ašaros. Aš pramiegojau ir tetir- 
vino bubinuojant neišgirdau. 

— Motinyte baltoji geroji, pažadink mane rytoj kuo 
anksčiausia tetirvino bubinuojant pasiklausytų!... Aš 
sirgsiu mirsiu neišgirdęs...(196) 


Bet teterviną rusas mokytojas nušovė. Kokia nuotaika 
pagauna mažąjį ir tėvą tada, ir kaip ji stipriai išreikšta! 

Su gamta sutapę epizodai imponuoja ir dabartiniuose 
Vaižganto Kelionių aprašymuose. Tačiau ir Vaižgantas negali 
gamtos atskirti nuo savęs. Jis duoda ne tiesioginį gamtos 
peizažą, tapydamas brūkšnį po brūkšnio, spalvą dėdamas 
prie spalvos. Jis išsako tą įspūdį, kurį jam gamta yra 
padariusi. Dėl to gamtos epizodai skaitytojui matyti tik pro 
paties autoriaus pergyvenimus. Vadinas, ne objektyvūs, bet 
subjektyvūs. O tas įspūdis labai stiprus, net jaučiasi autorius 
negalįs jo išsakyti (XVII. 224). Vis dėlto toki subjektyvūs 
gamtos vaizdai yra vieni iš gražiausių tų kelionės aprašymų. 
Tik prisimintina audra kalnuose, kai „visa tarpukalnė, nuo 
pado ligi kalnų viršūnių buvo pilna ugnies. Uolos iš abiejų 
pusių saulėmis švietė. Viršūnėse joninių laužai degė. Visados 
rami didžiulio ežero plokštė... virė kaip katile tirpytas sidab- 
ras“... kada pačiam žūti būtų nebaisu, „nes tas tavo žuvimas 
toks menkniekis šitokioje iškilmėje“.(197) 

Bet ir gamtos aprašymuose niekur nėra tiekos entu- 
ziazmo, vaižgantiško lyrizmo, kaip Lietuvos gamtos aprašy- 
muose. Bent pasistebėtina aprašytais Nemajūnais (,„Vieną 
dieną Nemajūnuose“ V. Gyvulėliai, 12 p.). Čia tiek entuziaz- 
mo, mistikos, pagarbos gamtai, kad Vaižgantas net sušunka: 


Povilai, tuojau nusiaukime pušnis, nes vieta, kur 
atsiradome, šventa yra; nuštilkime plepėję pašalines 
istorijas, nes mane slėgia šventyklos kilnumas... — 


Vakare jis džiaugiasi ir zyziančiu uodu, o rytą... 

Trumputė pavasario nakties tyla ūmai ir visai neti- 
kėtai praplyšta; ligi tik švisteli patys pirmieji aušros 
spinduliai; ne, ligi tik praskysta dar visai neznaimiai 
nakties tamsa, gamtos vargonai paleidžia visą akordą, 
lyg atlydėdami iš už horizonto pačią Aušrą — gražuolę, 
Saulę maitintojėlę. Nugi mano nebežinota, kad Lietuvo- 
je tiek daug giedančių paukštelių. Dievuli tėveli, kas čia 
darosi anksti rytą! Pro atvirą langą įsirito banga balsų; 
mėginau suskaityti, keleriopų. Vienas, du trys... 
dešimts. O kas ten suskaitys choro chaose, kiek ten 
asmenų gieda tuo pačiu ir ne tuo pačiu balsu! Čiulba, 
kliauga, čirena, čirškia, švilpia, tiriliuoja, juokias ar 
verkia; o viską tiek aistringai, tokiuo atsidėjimu, iš tokio 
širdies pilnumo, kaip tik patį Aukščiausiąjį liaupsint. 
Lyg kas po pat langu būtų pastatęs ar medžius prika- 
binėjęs narvelių, pilnų giesmininkų. 

Ne, ne taip: rodės lyg palangėje medyje kabėtų 
maišas, pilnas paukštyčių, trukšmaujančių, čerskančių, 
kaip ūžia trukšmauja į sietą pagautas bičių spiečius, ar 
giesmininkų parodoje, kur jų šimtas sukabinėta sienoje 
nuo žemės iki lubų.(198) 


Tai tokia pat lyrika retorika, kaip Krymo kelionės vaiz- 
duose. Tik čionai daugiau spontaniško nuoširdumo ir 
meistriškumo. 


Jeigu cituotuose vaizduose Vaižgantas buvo pasirodęs 
su entuziastine lyrika, tai ten, kur jis liečia savo paties gyve- 
nimą, asmeninį gyvenimą, jis moka prisunkti humoristinės 
lyrikos. Juokas iš savęs, juokas pro ašaras, juokas iš visuo- 
menininko likimo niekur nėra Vaižganto kūryboje prasi- 
veržęs su tokiu subtilumu kaip 1930 m. jo parašytame Tas 
trečiasis. Didysis visuomenininkas Vaižgantas pajuto, kad jis 
atitrūkstąs nuo visuomenės gyvenimo: 

Jį baigia visi užmiršti, ir jis baigia visa užmiršti. Nė 
tiek literatūros trupiniai neberūpi. Aš tik stebiuos, kad 
apie tokius niekus kitkart ištisus tomus esu prirašęs. 
Tuštybių tuštybės; viskas pasauly tuščia ir neverta, kad 
ko domėtumeis. Be vieno — to trečio.(199) 


O tas trečias tai mažutė gamtos nuotrupa — kana- 
riukas. Jis ir sudarąs visą pensininko rašytojo džiaugsmą. 
Namų būtis, politika, visuomenė traukės traukės tolyn ir 
visai išnyko horizonte. Tas trečiasis beliko. 


Ir pasikeitė mūsų (mano ir ministerės) gyvenimas, 
geran: jis vėl pilnas. Mes, nors aš nemiges, ji persi- 
miegojusi, nebe pikti. Kai susitinkame kuriame slenks- 
tyje, pirmas mūsų žodis apie tą mažą mūsų rėksniuką: 
ar turi ko gerti, ko valgyti. 

Ir atsirado tarp mūsų kažkas trečia; fokusas, į kurį 
visi mūsų sielvartai ėmė krypti. Vienas antram mudu 
nebereikalingi: mudu — trečiam. Ir iš viso mudu 
niekam nebereikalingi; nebent paukščiukui palesinti. Ir 
klausomės katras iš savo kertės, kaip tas trečias žai- 
džia ir visu tuo — įprasmina mūsų gyvenimą.(200) 


Šitas rašinys jau vidurys tarp Vaižganto vaizdelių ir felje- 
tonų, kurie dabar atstoja alegorijas. Feljetonų jis parašė aps- 
čiai. Jų randam vienu bendru vardu Kultūros vaizdai XV t. 
Tačiau kūrybos juose maža. Daug žodžių žaismo, iš dalies 
net trivialaus. Feljetone, lygiai kaip ir publicistikoj, Vaižganto 
kūryba reiškias stiliuje. Pats Vaižgantas savo feljetono never- 
tino.(201) 

Peržvelgtieji žmonių portretai ir gamtos vaizdai rodo 
kiek pakitusią Vaižganto nuotaiką. Tiesa, personažai tebėra 
savotiški pragiedruliai arba šešėliai. Tik anuos ankstes- 
niuosius pragiedrulius slopino svetimasis režimas. Čionai jau 
nustelbia savųjų aplinkuma, tie šešėliai. Pablėsęs net anas 

Vaižganto optimizmas. Suabejoji ir pačių vaizduojamų reiš- 
kinių tikslingumu bendroje kosmo tvarkoje. Bent pats 
autorius jau neberodo, kad reikia ir tų šešėlių, kurie slopina 
ir tramdo asmenybei pasireikšti, O ir formos atžvilgiu mažiau 
to spontaniško vaizdavimo, daugiau pasakojimo, nors 
formos priemonės tos pačios. 

Iš antros pusės nepaprastas susižavėjimas gamta. Lyg, 
rodos, Vaižgantas būtų bėgte į gamtą pabėgęs ir ja viena jau, 
nebe žmonėmis, ėmęs džiaugtis. 

Vaižgantas yra pradėjęs jausti, kad jis pats lyg nebeten- 
ka prasmės gyventi, kad jis pats lyg pradeda atitrūkti nuo 
visuomenės, kuriai visą gyvenimą dirbo. Bet ir jis be gyve- 
nimo prasmės negali pabūti. Jis susikoncentruoja tada į save, 
į gamtą ir į religiją. Dėl to ir galėjo atsirasti šiuo laiko tarpu 
tiekos žmonių, gyvenančių kokiu nors tikslu, siekimais. 

Ir pats Vaižgantas, kaip jo Vaurai, stengėsi dėtis į tą 
darbą, kuris jo karaliui visuomenei būtų naudingas, kaip 
Mykoliukas jautėsi, atlikęs jam skirtąjį tikslą, ir kaip Mykoliu- 
kui beliko jam intymauti su pačiu Dievu. Kai buvo ren- 
giamasi Vaižganto sukaktuvėms, jis kun. Dambrauskui sumi- 
nėjo, kas apie jį žada parašyti, ir pridėjo: ,, Tesižinai. O mes 
kukliai bez tresku paminėsime bažnyčioje — tikrąją 
dieną“.(202) 

VISUMA 


Vaižganto dailiosios kūrybos faktus esame pasekę. Ne 
visus ir ne visapusiškai juos nagrinėjom. Užtekdavo kartais į 
literatūros veikalą pažvelati tik iš vienos pusės, iš tos, kurioje 
tikėjaisi naujo kūrybos aspekto. Ne visada ir analizė tekdavo 
vesti iki galo. Ir be to aiškėdavo tolimesni kūrybos bruožai. 
Ak dėl to, greičiausiai, ir sakoma, jog nereikia visos statinės 
išragauti, kad pajustum vyno skonį. 

Iš visų analitinių eskizų peršasi išvada, kad Vaižganto 
kūrybos evoliucijoj nejausti zigzagų. Nuo pat pirmųjų raštų 
eina nuosekli linija, čia truputį palinkdama, čia storėdama - 
plonėdama, žiūrint kokios aplinkybės, bet niekur nelūž- 
dama. Per visus raštus pasireiškė tas pats Vaižgantas, tik 
viename kūrinyje daugiau atsispindi vienas jo minčių, jausmų 
aspektas, kitame pasireiškia ir kitokis. Dėl to analizės gale 
praverčia visus rezultatus suimti ir nurodyti sintetišką visos 
Vaižganto kūrybos vaizdą, visumą, kurioj pamatytum auto- 
riaus savitą veidą. 

Rašytojo savitumas reiškiasi įvairiose srityse. Pirmiausia 
jau tuo gyvenimu, kuris jį domina, ir tomis idėjomis bei jaus- 
mais, kuriais pastebėtąjį gyvenimą apgaubia ir padaro kūry- 
bos pasaulėvaizdį. Savitas gali būti rašytojo talentas, kuris 
daug pareina nuo jo psichikos struktūros. Savitas rašytojas 
žodžio priemonėmis, kuriomis išreiškia pasaulėvaizdį. Paga- 
liau susekus savitąjį kūrybos charakterį, reikia surasti vietą 
rašytojo kūrybai visos tautos literatūros eigoje. 

Kūrybos pasaulėvaizdžio pradmenys 


Kosmiškumas Vaižganto pasaulėvaizdyje. — Kosminis tikslin- 
gumas. — Kosmo dinamika ir jos šaltinis: Saulės mistika. — Kosmo 
dalyviai: Gamta, Tauta, Žmogus. — Jų individuališkumas bei orga- 
niškumas. — Galutinė kosmo prasmė. — Vaižganto pasaulėvaiz- 
džio šviesumas bei epiškumas. 


Vaižgantas pasakoja Lietuvos gyvenimą. Iš jo ima 
temas, peizažus, žmones. Iš to neilgo, bet audringo tautinių 
ir socialinių kovų laikotarpio. Tautinių kovų, kurios pra- 
sidėjo kovomis dėl spaudos laisvės ir baigėsi kovomis dėl 
valstybinės laisvės. Socialinių kovų, kurių pradžioje rodėsi 
baudžiavos institucija, baudžiavos griuvimas ir pabaigoje vai- 
denos žemės reforma. Tautinės kovos neatidalijamai susiju- 
sios su socialinėmis. Dėl to ir Vaižgantas rodo, kaip kinta 
socialinių luomų būvis, bet sykiu ir koki socialinių luomų san- 
tykiai yra su tautinėmis aspiracijomis. Tautinės aspiracijos 
yra gairės, pagal kurias Vaižgantas pasirenka iš įvairių 
socialinių luomų ir etnografinių sričių savo personažų 
daugumą ir plėtoja tų personažų istorijas. Tie žmonės yra 
daugiau ar mažiau nuo tautinių aspiracijų nutolę, sąmonin- 
giau ar intuityviau jų siekia. Ir ieško Vaižgantas juose tų 
ryšių, kurie sieja žmogų su tauta vienokia ar kitokia forma. 
Jau tuo Vaižgantas skiriasi nuo Žemaitės, Lazdynų Pelėdos, 
Aišbės, Krėvės, Vienuolio, Biliūno..., kurie vaizdavo irgi to 

paties laikotarpio lietuvių gyvenimą. Artesnis čia Vaižgantas 
būtų Maironiui, bet ir nuo jo skiriasi. Skiriasi pirmiausia ne 
temomis, ne keliamomis problemomis, bet daugiausia tų 
problemų interpretavimu, vidaus forma, kuri parodo Vaiž- 
ganto savotišką individualią viso pasaulio, kosmo koncep- 
ciją. 

Pasaulis pajaučiamas nevienodai. Vieni pasauly mato 
dualizmą, dvi viena kitai priešingas jėgas. Iš čia kyla tų jėgų 
susidūrimai, konfliktai, tragizmas. Kitiems rodos, kad 
pasauly glūdi harmonija, pasaulio atskiri nariai esti kažko- 
kiais dėsniais tiksliai valdomi, koordinuojami. Tokiame 
pasaulėvaizdy konfliktai ir tragizmas yra svetimas dalykas. 
Tokį iš pradžių harmoningą kosmą randam, antai, aprašytą: 
Senajame Įstatyme. Dievas išskyręs šviesą ir tamsą, van- 
denis ir sausumas, paleidęs augalinę, gyvulinę, Žmogaus 
gyvybę. Vadinas, iš chaoso padaręs kosmą. Įdiegęs jam tam 
tikrus dėsnius ir skyręs šešias dienas darbui — dinamikai, 
septintąją poilsiui ir maldai. Visas kosmas sutvarkytas hie- 
rarchijos būdu — žemesniuosius gyvius palenkiant aukštes- 
niesiems. lr sukūręs pamatė Dievas, kad tai gražu. Tame 
kosme nebūtų buvę tragizmo, jeigu jo santvarka, tas hierar- 
chiškas paklusnumas nebūtų buvęs suardytas. 

Ir Vaižganto kosmas yra tikslingas. Tai kosmas lyg prieš 
nusikaltimą. Kiekvienas reiškinys turi savo paskyrimą, kaip 
kiekvienas muzikos instrumentas didžiuliam orkestre. Nors 
klausytojo ausis ir ne kiekvieno instrumento garsą sučiups, 
nors ne kiekvienas pasaulio reiškinys bus pastebėtas ir tin- 
kamai įvertintas, bet tai nereiškia, kad jis nereikalingas. 

Net visų ujamos piktžolės dažnai „gal dar naudin- 
gesnės, tik žmogus dar nemoka jomis pasinaudoti ir savo pa- 
pratimu ne save nupeikia, tik tai, ko jis netesi... kam jos 
tokios vislios. Argi tai nekvaila? Argi vislumas — eibė? Tai 
pavyzdys, kaip reikia gyventi, kad išliktumei. Štai, piktžolės 
ir rudenį tebėra žalios. Ar iš tinkėjimo? O o! Pačios sau palik- 

tos, nesumaningo ar neapsukraus žmogaus ,,neglobo- 
jamos“, reikia suprasti: netrukdomos, jau seniai išvedžiojo po 
dvejus vaikus ir trečiuosius, štai, yra pradėjusios. Tai visai 
kas kita! Jos nėmaž neliūsta, kad nebesuskubs: savo užda- 
vinį yra dviguvai atidirbusios, savo veislės ateitį yra net per 
gerai aprūpinusios, kad neišnyktų. O kas viršaus tesėta, tai 
galima kad ir dangaus paukščiams sulesinti“.(203) „(Gamtoje 
betgi viskas tikslu. Bet kas turi savo šaltinį, pradžią ar prie- 
žastį ir plėtojasi, kol prieina skiriamąjį galą“.(204) Tas gamtos 
skiriamasis galas, gamtos uždavinys yra veistis, daugintis, 
tobulėti. Cia ji randa pasitenkinimą, atlikdama savo pašau- 
kimą. Gamtos padaras auga, daugina savo veislę, patsai 
miršta, palikdamas savo vietoje daugiau — tokia yra gamtos 
nuolatinė dinamika. ,„Be dinamikos pasaulis nebūtų gyvas... 
ramybės laukia, kaipo laimės, o nenumano, jog ramybė — 
mirties, bent sustingimo šešėlis. Kol viskas Lietuvoje buvo 
„ramu“, ją kirmėlės ėdė, visokios musės ant jos baubė, kaip 
ant kokios dvėselinos“.(205) 

Kas gi yra tos gamtinės dinamikos priežastis, žadintojas? 

Pitagoras, pavartojęs kosmo terminą, visa ko gaivinan- 
čiu principu laikė centrinę ugnį. Vaižganto kosme tuo visa ką 
gaivinančiu pradu eina saulė. Saulė jam yra simboliškas ir 
mistiškas gyvybės šaltinis. Saulė plasta gyvybe ir amžinąja 
jaunystę. Saulė kaitina ne tiesiog, bet lyg atsispindėdama nuo 
gamtos, nuo daiktų! Į saulę tiesias ne tik pavasario diegas; 
gamtos garbintojas Sauliukas net pro šelmenį ir pro medžius 
ieško saulės, o Gondingos krašte prasiveržusi iš talkininkų 
krūtinių daina buvo gaivalinis himnas pavasario saulei: 


Visi įsmeigė savo akis kažin kur į tolybę... Į kits 
kitą nesidairė, lyg rinkos jausmus, lyg susirinktuosius 
vertė ir vertino. Visu savo ilgesiu šie gamtos vaikai svei- 
kino atgimstančią gamtą ir jos atgaivintoją — Saulę. 
Sveikino širdimis, ir tai prapliupo gamtos himno 

balsais... Galingai balsiai iš sveikų gerklių ir krūtinių išsi- 
veržė daina, idant pasiektų tolimąją Saulę. Upė pagavo 
nesuktą, o tokią teisingai suprantamą, savo papras- 
tumu tokią veikslią pavasario dainą ir nunešė, nudun- 
dėjo slėniu į abudu galu... Pats oras dainos ritmu vir- 
pėjo, patisai, palengvo, betgi galingai ir atkakliai 
siųsdamas savo vilnis ten, į kur buvo paleistos — į 
pačią saulę.(206) 


„Taip reiškiasi pati pavasario gamta; savo pačios or- 
ganu, ne svetimu, gaivališkai, o ne dirbtinai. Taip dainuoja 
vyturys, taip mauroja išsilgęs jautis, taip ir aukščiausis 
gamtos padaras žmogus“ (207) Su saulės atgijimu reiškias 
gyvybė augalinėje ir gyvulinėje gamtoje, su saulės atėjimu ir 
pavasariu bunda geismas gyventi žmoguje, tautoje. „Dienos 
trumpėjimas maudina žmones, kaip meškas, ilgėjimas ža- 
dina kraują smarkiau tvaksėti, kurti, džiaugtis“.(208) Saulė 
dinamikos gundytoja, kurstytoja. Su saulės pirmaisiais ug- 
niniais spinduliais vasaros rytą stojo prieš Severijos akis fau- 
nas Rapolas. 

O kada mirė Rapolas, saulės vietoj visi pajuto, kaip ,,ant 
Geišių namų tyliai nusileido šmėkla. Lyg juodas — juodas 
šikšnosparnis plačiai virš rūmo išskėtė šikšninius savo spar- 
nus“.(209) 

Tamsa pavirsta mistišku nebūties simboliu, o šviesa — 
Saulė yra šaltinis, iš kurio kosmas eina ir į kurį siekia. 

Tiesa, ir Donelaičio gamtos ir būrų pasaulio centre stovi 
Saulė. Saulė budina pavasario gyvybę ne tik augalinei gam- 
tai, gyviams, bet ir žmogui. Kada vasarą ir rudenį Saulė, nuo 
mūs atstodama, ritas, tada nyksta gamtos gyvybė, dingsta ir 
būrų giedroji nuotaika. Su pavasariu būrams kyla refleksijos 
apie Žmogaus atsiradimą, su vasara apie jaunystę ir jos stai- 
gų dingimą nuo ligos, su rudeniu ir žiema — apie senatvę. 
Tik konservatyviųjų būrų psichologijos šitas jų pačių gyve- 

nimo sutapimas su Saule pajaučiamas kaip natūralus daly- 
kas, kuriuo netenka nei stebėtis, nei gėrėtis. Belieka tik pri- 
imti pats gyvenimo faktas ir viskas. Tai panašus Saulės ir 
žmogaus paralelizmas kaip liaudies dainose. 

Iš esmės tas pats gamtos priklausymas nuo Saulės yra ir 
Vaižganto pasaulėvaizdyje, tik jis pajaustas kiek mistiškiau ir 
sykiu sąmoningiau. Sąmoningai Vaižgantas ir jo personažai 
jaučia Saulėje kažką paslaptingą, kas palaiko vitalines, gyvy- 
bines jėgas. Ir kyla tada noras prieš Saulę nusilenkti. 

Jau artimesnis Vaižganto Saulės kultas ir Saulės mis- 
tika yra Čiurlioniui, kurio didžiulė procesija, oro, žemės, van- 
denų būtybių procesija, eina Saulės pagarbinti. 

Tai nėra grynai lietuviška laikyti Saulę dinamikos 
šaltiniu. Ir Dante viso ko judintoją Dievą išreiškė šviesos 
versme, ir mistikas Boehme šviesą laikė Dievo dvasia. Bet 
Vaižgantas tuo pažymėtinas, kad jo kosmo koncepcijoj šita 
Saulės mistika tarp kitų mūsų rašytojų stipriausiai buvo 
pajausta ir išreikšta. 

Kaip mūsų kasdieninės saulės spinduliai, lūždami pro 
ūkanas, pro vandenį, pro įvairialypę gamtą sušviti vis kito- 
kiais atspalviais kiekvienam kampe. Kitokios geografinės 
klimatinės sąlygos, kitokiomis spalvomis pasireiškia toji Sau- 
lės kuriama gyvybė. Tai atsiliepia ir žmonių dvasiai bei jos 
kūrybai. ,,Nors aš ne teozopas, vis dėlto labai gyvai jaučiu 
pareinąs nuo prigimties (— gamtos. J.A.). Man rodos taip: 
kaip augalėlis želia, tarpsta, taip ir gyvis, neišskiriant nė žmo- 
gaus. Per rudens žvarbumus žmonės turį mažiau vilties, esą 
labiau pesimistai; per pavasario skaistumus turį daugiau vil- 
ties, esą labiau optimistai“.(210) Ir dėl to jei Tiroliečiai dai- 
navo savo kalnams, trumpai, idant daugiau būtų tarpu- 
kalniuose aidų... Lietuviai dainuoja savo lygumoms, savo 
bekraščiams kitkart miškams, galingai priversdami aidą nešti, 
nešti tol tol į pat kraštą, iš tolo nebeatspėjamą (VIII. 69). Čia 
yra pats gilusis pagrindas tautiniams skirtumams pasireikšti 

— etnografinis pagrindas. Juo žmogus arčiau sutapęs su 
savo gamta, juo jis etnografiškesnis, juo jis ir tautiškesnis. 


Žmonės nesižino, kiek gamta jiems reikšminga, lygiai 
kaip nesižino, kiek jiems oras reikšmingas. Jie tik instinktu 
neaiškiai nujaučia arba aiškiau pajunta, kada iš to gamtinio 
gyvenimo esti išimti. Tada jie kaip žuvys be vandens. Bet 
kaip eilėje aukštų medžių esti dar aukštesnių, taip ir eilėj 
lygių žmonių esama tokių, kurie tą ryšį su gamta yra pajutę 
daug gaivališkiau kaip kiti. Tai Napaliai, Valerai, Sauliai, 
Aleksiai, kurie džiaugias gamtos džiaugsmais ir sielojas gam- 
tos skausmais. Iš čia aiškėja paties Vaižganto gilus sutapi- 
mas su gamta. Į gamtą jis žiūri ne kaip Žemaitė, ne kaip į 
atskirą nuo Žmogaus pasaulį, bet į pasaulį, priežastingai susi- 
pynusį su Žmogaus gyvenimu. 


Kada žmogus nuo gamtos nutolsta, tai jis nutolsta nuo 
pačios tautos. Kaip atplėšta šaka nuo kamieno, tik vege- 
tuoja, bet nebegyvena, taip vegetuoja atitrūkęs nuo savo 
tėviškės ir žmonių aplinkumos. Šituo ir paaiškintų Vaiž- 
gantas, kodėl nutauto dalis lietuvių inteligentų Rusuose, Len- 
kuose. Štai kodėl nyksta tolimosios Amerikos lietuviai. 
Duokit jiems pabūti etnografinėj Lietuvoj ir prisisemti naujo 
gaivalo. O savo pasakojimuose Vaižgantas ir vaizdavo žmo- 
nes, nevienodai su ta gamta suartėjusius, ar nuo jos nevie- 
nodai atitrūkusius. 


Jeigu Mes grožimės deimantu, kristalu, kuriame saulės 
spinduliai sulūžta visomis spektro spalvomis, daugiau kaip 
paprasta stiklo šukelė, tai lygiai ir Vaižgantas džiaugiasi ta 
gamta labiau, labiau ta gamta ir tais žmonėmis bei visuo- 
menės santvarka, kurioj įvairu. Gražu Lietuvoj, nes įvairu, 
nemėgsta lietuvis nuolatinio monotoniškumo. Dėl to jis taip 
mielai laukia šventės, kad įvairumo daugiau. Dėl to tada visas 
bažnytkaimis priplūsta svieto, kad jų prigimtis įvairumo pasi- 
genda. Ir juo gražiau — juo daugiau įvairumo, juo daugiau 

gamtos įvairumo, žmonių įvairumo, tautų įvairumo, minčių 
įvairumo. 


Pasaulis gražus, tik labai nevienodas. Gal dėl to ir 
gražus — įvairumas gražina. Įvairumą čia daugiausia 
supraskime navatnumo prasmėje, ne visokeriopumo, 
kaip paprastai, man rodos, klaidingai suprantame. 
Navatnumai žadina žmogų. Žmogus jų ieško labai toli. 
Vienodume jis lyg pavargsta; pakeitęs kuriam laikui 
savo buvimo vietą jis lyg pasilsi.(211) 


Kiekvienas augalas, kiekvienas žmogus, kiekviena tauta 
tada ji graži, kada ji įvairi — navatna, vadinas, turinti ką nors 
savo individualu, ko kituose nėra. Iš čia tokis Vaižganto 
pomėgis individualizuotis. Pamėgimas individualizacijos gam- 
toje ir individualizacijos žmonėse. ,,„Man niekados neimpona- 
vo masė. Dėl to aš toks gerbėjas ano lietuvių būrelio, ano 
drąsiojo akademiko Baranausko, kuris drįso atvirai sušukti: 
„Neįveiksi, sūnau šiaurės!“ Ano būrelio, kurs ėmė pūsti 
prieš vėją.(212) Masė paprastai lenkiasi prieš pajėgą ir rami- 
nasi pigia maksima: prieš vėją nėpapūsi. Ta tiesa esanti di- 
džiausia žmonių demoralizatorė, didžiausia ištižintoja. Dėl to 
Vaižgantas ir yra asmenybės, individualizmo garbintojas. 
„Dvasios srityje vienas laisvas, galingas ir telentingas asmuo 
gali ir privalo kelti tokio „vėjo“, kuriam nepiga atsipūsti šim- 
tams“.(213) Istorijos etapus žyminčios ne masės, bet juos 
rodą tam tikri stulpai — veikėjai milžinai. Jie skyrium dirb- 
dami net daugiau laimi, neg laimėtų masėje. Ir tautos pažan- 
gą, Žmonijos pažangą varą toki individualistai, kurie išsprogs- 
ta, išauga iš pačios tautos. Šia istoriosofija, individualizmu 
Vaižgantas bent kiek pats sakos esąs Liutoslavskio sekėjas, 
Liutoslavskio (g. 1863), platoniko, mistiko, individ-ialisto, pa- 
čius lenkus taip pat laikiusio individualistais. 

Šitas Vaižganto ideologijos bruožas išaiškina iš dalies, 

kodėl pats Vaižgantas tokis individualistas, ,,navatnas“; 
kodėl jis nemėgo, kad gyvenimas ir žmonės su savo pažiū- 
romis būtų suniveliuoti; kodėl jo pasakojimų personažai yra 
irgi „„navatni“, kiekvienas vis kitoks, individualus, indivi- 
dualus net jo stilius siaurąja prasme. 

Antra vertus, visi tie individualumai Vaižganto kon- 
cepcijoj nėra mozaikinis, mechaninis rinkinys. Kiekviena 
būtybė su savo individualumais yra sukoordinuota su kito- 
mis. Kiekvienas individas, kiekviena tauta, kiekvienas gyvis 
yra tam tikras augalas, o visi augalai drauge sudaro harmo- 
ningą organišką vienumą, Vaižganto pasakymu, vieną bukie- 
tą, kurio įvairūs kvapai smilksta Dievo garbei. 

Kiekvienas individas, kiekviena tauta, savarankiškai 
bedirbdama, pajaučia instinktyviai artumą su kitais individais 
ar tautomis, kurių interesai panašūs. Ir Vaižganto Gintautas 
„jauste jautė, kad tarp jo namų ir namų antrajame gale, mies- 
telio gale, klebonijos, ėmė driektis gyvulinio magnetizmo vil- 
nys, lyg tarp kokio ,„Markonio“ įtaisytų dviejų stočių bevielis 
telegrafas“.(214) Tas instinktinis ryšys atsiranda tarp Gin- 
tauto ir Vizgirdos, tarp Gintauto ir Sviestavičiaus, Kumstevi- 
čiaus, net žydų „giminių“. Tas pats nujautimas sieja Vaduvų 
krašto susibaudėlių įvairias organizacijas, nors jos viena apie 
kitą ir nedaug težino. Nors toje pačioje lankoje išsprogsta 
keli įvairiopi žiedai, bet jie tuo artimi vienas kitam, kad tos 
pačios jėgos visus išsprogdino, tam pačiam siekimui, tos pa- 
čios jėgos per juos reiškiasi, nors ir įvairiomis formomis. 
Visas kosmas tai diferencijuotas organizmas. Organizmas, 
kuris auga ir kinta. Organizmas, kurio vitalinės jėgos pereina 
ir jo nariams. Dėl to Vaižgantas savo Gintauto lūpomis ir bet 
kokį sąjūdį, socialinį ar tautinį, pergyvena kaip spontanišką 
kosmo jėgų apsireiškimą. ,„Visai ne Vizgirda pavirto centrale 
visų tų atsitikimų (menkių gaudymo) figūra: jis tebuvo vienas 
atskiras epizodas. Už jo Gintautas dabar jautė jau jau atū- 
žiantį visą tvaną, kurį seniau laukimu tegalėjo atspėti. Atūžia 

atplaukia! Jau gaubia Lietuvą nuo Prūsų... Jam kaktos nebe- 
atstatysi, tik turėkis, nes nažinai, kurį nuplaus ir paskandins, 
kurį viršum išmes kitaip gyventų. 

Koks vaikiškas valdžios sumanymas šitam tvanui 
atstatyti — policija! Tegu sau jos būrių būriai, nesuskaitomi 
asmenimis nei jų rūšimis, — vis dėlto jie neišsems to tvano, 
nesutilps jis į jokius kalėjimus, neišvedžiosi jo po Sibirijos pla- 
tybes...“(215) 

Šitos organiškos kosmo plėtotės akivaizdoje ypatingą 
prasmę gauna žmogus kosme. Savotiška nuotaika nusidažo 
ir visas tas Vaižganto pasaulėvaizdis. 

Žmoaus yra aukščiausia gamtos dalelytė, gražiausias jos 
žiedas. Per jį, kaip elektra laidu, teka tos pačios gaivalinės 
vitalinės jėgos, kurios visados veržiasi į naują tapsmą ir buvi- 
mą. Vaižganto Žmoguje reiškiasi analogiškas procesas kaip 
visoje gamtoje: augti, tobulėti, palaikyti savo rūšį. Dėl to gana 
stipriai jame iškyla biologinis motyvas. Beveik pozityvis- 
tiškai. Pozityvistai buvo paneigę ir žmogaus apsisprendimo 
laisvę. Žmogus tėsąs apsprendžiamas rasės, laiko, aplin- 
kumos. Neaiškiai iš dalies kvestionuoja ir Vaižgantas žmo- 
gaus laisvę. Tik vėl tuos žmogaus veiksmų faktorius jau 
paaiškina kiek mistiškai: gamta yra pati veikėjas, o tautos 
rinktiniai, sako Vaižgantas, savo valios neturi; kaip ne sava 
valia iš stiebo išplaukia ir viršūnėje skaisčiai ir kvapsniai išsi- 
skečia žiedas (XII. 84). Vieni tų veikėjų kaip telegrafo stulpai 
leidžia toms gamtos kuriamosioms jėgoms reikštis, kiti tas jė- 
gas kondensuoja ir skirsto įvairiomis kryptimis. Šitokia pras- 
me jie yra kūrėjai, besiveržią pirmyn į ką nors nauja. Vieni lė- 
čiau, kiti sparčiau. Toki Napaliai, Benediktai, Vidmantai, 
Gintautai, Vizairdos, Aleksiai, Jokūbai ir daugelis kitų. 

Jų darbas gali būti nepastebėtas, neįvertintas, bet jis 
reikalingas ir prasmingas bendrame kosmo procese. 

„Niekas neįvertino Mykoliuko muzikos, kaip nejvertino 
jo darbo, nė meilės — kaip ai ir kam gi įvertinti saulės labą 

darbą, kad tai savaime aišku“ (X. 39). Mykoliukai ir Napaliai 
daro tai, ką jų prigimtis liepia. Ir kiekvienas, savo mažą da- 
lelę atlikdamas, pradžiunga, jei tik pamato, „kad nors vienam 
akies mirksniui tu buvai reikalingas“ (X. 35). Tai satisfakcija už 
visus darbus ir pasiaukojimus. 

Kai matai, kad esi reikalingas tam, į kurį širdis linksta, 
tai pakyla ir aktyvumo laipsnis. O palenkti savo širdį 
kiekvienas turi į ką nors. Gintautai, Vizgirdos — į tėvynę, 
Mykoliukai, Napaliai tam tikru momentu į moterį, Daratos, 
Severijos — tam tikru momentu į tėvus ar savo mMėgstamuo- 
sius kremblius. Ir kai iš Mykoliukų širdies atima Severijas, jie 
turi prisirišti bent prie savo plačiaragių jaučių. Tai socialinis 
Žmogaus polinkis, kuris jungia žmogų horizontališkai ir verti- 
kališkai su pasauliu, su savo amžiaus pasauliu ir su ateities 
bei praeities kartomis, kaip įbertas į žemę grūdas jungiasi su 
būsimąja varpa. 

Bet kada varpa subręsta, grūdui žemėj nebėra ko 
alūdėti, jis išnyksta. Kada jau niekam tavo širdis ir tu pats 
nereikalingas, metas grįžti į „skiriamąjį galą“. lr „dėdės“ 
Mykoliukai, ir ,,„dėdienės“ Severijos pavirsta žmonėmis, „nie- 
ko sau nereikalaujančiais, vieną Dievą bepažįstančiais, su 
Juo beintymaujančiais“.(216) Ir natūrali logiška išvada, kad 
bažnyčios maldose ir giesmėse jau niekam nereikalingas 
„dėdė Mykolas skęsta tame sutartiniame ūžesyje lyg laimin- 
goje nirvanoje. Jis nebejaučia pats savęs skyrium. Jis besu- 
daro vieną krislą, vieną lašą, kurie sudaro — daug, didžiam 
Dievo majestotui išreikšti“.(217) Bet tai yra ir jo, atskiro indi- 
vido, laimės valandos. Jis čia antrinius dalykus yra paau- 
kojes vardan aukštesnių. Jis čia yra patobulėjęs, atlikęs ir 
savo uždavinį, galįs susijungti su tuo, kuris yra jo „siekia- 
masis galas“. 

Tokis žmogaus kelias. Tokis ir visos gamtos kelias. Jų 
egzistencija įprasminta aukščiausiu laipsniu — jau visai nebe- 
pozityvistiškai, jau mistiškai — viso ko ,,padarytojui“ Dievo 

majestotui išreikšti. Logiškai išvedant — juo kosmas su savo 
dalimis ir dalelėmis yra gražesnis ir tobulesnis — juo jis dau- 
giau išreiškia tą majestotą. 

Ar tik čia nėra metafizinis pagrindas Vaižganto pamė- 
gimui viso, kas giedra, gražu, kas yra ,„deimančiukai“, arba 
ką Putinas Mykolaitis yra pavadinęs šviesiąja Vaižganto 
kūryba. Jis žavisi gamtos grožiu, gamtiniu sveiku Žmogum. 
Jis džiūgauja kiekvienu net menkiausiu darbeliu savo tautai, 
nes visi tie darbeliai yra šis tas nauja, šiuo tuo papuošia tą 
tautos ir Dievo pasaulį. Pasaulio tobulumo pajautimas paska- 
tina net Vaižganto veikėjus kreiptis į viso ko ,,Padarytoją“ su 
padėkos žodžiais. Parkritus ant kelių prie lovos Severija 
nenori nei pakilti, nes jai taip gera, taip miela dėkoti už tą 
gražų pasaulį. Tai lyg ir kontrastas Maironiui, kuris nuolatos 
su skundais ir prašymais kreipias į Dievybę. Su Dosto- 
jevskiu Vaižgantas galėtų pasakyti: ,,Aš nepataisomas idea- 
listas; aš ieškau šventenybių; aš jas myliu; mano širdis jų 
trokšta, nes aš taip sukurtas, kad negaliu gyventi be šventeny- 
bių“. 

Tiesa, Vaižgantas mato gyvenime ir dėmių. Net savo 
„dėdžių“ ir „„dėdienių“ gyvenimą buvo pavadinęs liūdna 
pasaka. Ir žmonių gyvenime esti kartais vienas kito skriau- 
džiamas, kaip gamtoje didesnis medis nustelbia mažesnį. Bet 
Vaižganto pamėgimas ieškoti grožio ir entuziazmo savaip nu- 
teikia net liūdnos pasakos gyvenimą. Kaip pasakoj, jauti, kad 
net didžiausių pavojų akivaizdoje Vaižganto žmogus išliks 
sveikas. Jeigu jau nelaimė jį palies fiziškai, tai išliks sveikas 
morališkai. Jeigu jau priverčia gyvenimas morališkai žmogų 
nykti (Severija), tai jis vėl atsigauna, jei tik kliūtys pasitraukia 
ir leidžia jam vėl natūraliai augti. Net ir sunykdamas žmogus 
(Pragiedrulių Ona) akcentuoja gerumo pradą pasaulyje: 
sunykusiam ne vieta tarp gyvųjų. Dėl to Vaižganto pasau 
lėvaizdis nėra tragiškas. Jame nėra viena kitai priešingų jėgų. 
tarp kurių kiltų konfliktas. kova. Čia tėra lėtesnis ar spar 

tesnis gyvenimo įvairių bangų tekėjimas. Tai epiškas pasau. 
lio pajautimas. Jame kontrastai yra ne jėgos, kurios viena su 
kita kovoja, bet viena kitą papildo. Toks bangavimas nuo 
vieno kontrasto į kitą gyvenimą daro tik gyvesnį, dina- 
miškesnį, kaip banguojanti vandenys reiškia daugiau gyvy- 
bės nekaip stiklinis vandens paviršius. 

Bet Vaižgantas nesijaučia stovįs šalia pasaulio ir gyveni- 
mo. Jis aktyvus to pasaulio dalyvis. Dėl to, vaizduodamas gy- 
venimą, Vaižgantas negali žvelgti į jį iš šalies, grynai epiškai. Jis 
visados jaučiasi sutapęs su savo vaizduojamo gyvenimo įvy- 
kiais ir užsikrėtęs jo nuotaika. Dėl to Vaižgantas negali būti gry- 
nasis epikas. Sykiu jis yra ir savotiškas lyrikas. Ta epinė Vaiž- 
ganto pasaulio koncepcija ir lyrinis paties Vaižganto su savo 
pasauliu santykiavimas yra atsiliepęs visai Vaižganto kūrybai. 
Žinoma, ne visada vienodai. Jau pačiuose pirmuosiuose Vaiž- 
ganto raštuose pasireiškę, tie bruožai jo kūrybos evoliucijoj 
daros vis drąsesni ir ryškesni. Antra, nevienodai tas pasaulė- 
vaizdis pasireiškia ir atskiruose veikaluose. Viename švystelia 
viena atošvaista, kitame visai gyvenimiškajai medžiagai duoda 
toną kitokesnis jos niuansas. 

Galutinis veikalo charakteris pareina ne tik nuo pasau- 
lėvaizdžio — dar nuo autoriaus talento pasirinkti konkrečias 
literatūrines formas. 

Talentas ir literatūrinės priemonės 


Pastabumas: epinio talento pagrindas. — Įspūdingumas: ly- 
rizmo pagrindas. — Reaktyvumas: publicistikos pagrindas. — Re- 
zultatas: Vaižgantas vaizduojamasis talentas. — Fono ir personažo 
vaizdavimas: individualumo ir tipiškumo suderinimas; hiperbolės bei 
kontrasto reikšmė personažų ir nuotaikos sudaryme. 


Viena iš pagrindinių Vaižganto talento žymių yra jo stip- 
rus pastabumas. Pats rašytojas aukštaičių vaizdeliuose 
pasakojasi apie savo, dar vaiko, pastabumą: 


Vos tik pradėjau vienas pats gilioje lovoje pasėdė- 
ti, jau visa aiškiai mačiau, kas tik aplink mane darėsi, ir 
tebeatmenu tai, lyg vakar tat būtų atsitikę... Akys jau 
darbavosi, tai ir įspūdžiai, kaip fotografo stikle išsi- 
laikė ir atmintyje, idant vėliau jais pasidžiaugčiau ar 
pasipiktinčiau.(218) 


Visa, ką jis parašęs, pats matęs savo akimis, girdėjęs ar 
patyręs. Nieko nepramanęs arba, kaip jis sakės, nesukūręs. 


Jei taip, tai jo gyvenimo kelias, nuolatinis blaškymasis iš 
vietos į vietą, jam ne tik nėra nuslopinęs talento, ne tik nesu- 
mažinęs jo patirties, bet ją padidinęs. Svaidomas ir pats 
bastydamasis, su visokiais žmonėmis susidurdamas, jis susi- 

krovė savo patirties visą arsenalą. Tą arsenalą jam padėjo 
išlaikyti stipri atmintis. Dėl to Vaižganto raštuose ir yra daug 
jo paties konkrečiai išgyventų momentų, daug jo paties auto- 
biografijos. Jo beletristika yra gausus šaltinis jam pačiam pa- 
žinti. Gausus šaltinis ir kultūriniam Lietuvos gyvenimui pa- 
tirti. 

Ypačiai Vaižgantas pastabus gyvenimo smulkmenoms. 
Dėl to jam, kaip 14 jo Taučiui, ,,„kosmos buvo lygus mikro- 
kosmui, tikriau, antraip: mikrokosmos lygus visam kosmui“ 
(IX. 60). To ,,„mikrokosmo“ konturai, garsai, o ypačiai jude- 
siai pajuntami su dideliu subtilumu. 

Pastabusis Vaižgantas jautriai atsiliepė į visus tuos 
kosmo virpėjimus, kurie ištisa srove į jį plaukė. Dėl to jis 
parodo ne tik, ką pamato, išgirsta, bet jis pastabus ir reiš- 
kiniams, patiriamiems vaizduote, intuicija, nujautimu. Vadi- 
nas, pastabus ir materialiniams ir dvasiniams reiškiniams ir 
su didžiausiu jautrumu juos užfiksuojąs. Jeigu ne jo dvasinis 
jautrumas, argi jisai būtų pastebėjęs tarp pabirusių pasaulio 
reiškinių, it tarp suskilusių marmuro gabalų, tą tikslingą, 
organišką kosmą, apie kurį buvo kalbėta? 

Vaižgantas vis dėlto nėra tik jautri foto plokštelė, kaip jis 
save vadino. Jautri plokštelė, gavusi šviesos, tik tamsėja, 
juosta. Tiesa, esama žmonių, kurie gyvenimo įtaką dedasi 
sau į širdį, patys stipriai, įspūdingai pergyvena, bet tyli, tik 
širdim tereaguoja. Įspūdingai pergyvena ir Vaižgantas. Šitas 
įspūdingumas visą jo beletristiką paspalvina tuo pavadintu 
vaižgantišku lyrizmu — susižavėjimu, pasipiktinimu ar hu- 
moru. 

Tačiau nuo pasyviai įspūdingai pergyvenančių Vaižgan- 
tas skiriasi tuo, kad, įspūdingai pergyvendamas, jis įspū- 
dingai ir reaguoja. Visas jo gyvenimas ir veikimas buvo išti- 
sas reagavimas į aktualiuosius tautos, visuomenės reikalus. 
Iš noro į gyvenimo aktualijas reaguoti yra kilusi ne tik jo 
publicistika, bet ir dailiosios kūrybos žymi dalis. Dėl to jo 

kūrybos medžiaga dažniausiai aktuali, lietuvių visuomenės 
gyvenimui artima. 

Tačiau noras reaguoti į gyvenimo aktualijas yra greičiau 
publicisto nei beletristo pažymys. Prof. V. Mykolaitis publi- 
cistiką laiko pirmuoju Vaižganto literatūrinio kelio žingsniu. 
Iš publicistikos nuosekliai išplaukiąs feljetonas, jau aukš- 
tesnis kūrybos laipsnis, o iš feljetono beletristika, jau aukš- 
čiausias. Tačiau šitokis literatūrinio kelio suskirstymas dar 
nereiškia, kad pirmiausia Vaižgantas kūrė publicistiką, 
paskiau felietoną, pagaliau beletristiką. Tai tik trejopas kū- 
rybos laipsnis. 

Chronologinės eilės žiūrint, Vaižgantas reiškėsi beveik 
paraleliškai ir publicistikoje ir beletristikoje. Tiesa, pirmieji 
išspausdinti dalykėliai buvo publicistiniai. Bet publicistiniai ne 
dėl to, kad pirmiausia būtų ėmę rodytis jo publicistiniai suge- 
bėjimai, bet kad aplinkybės jų reikalavo. Ir paskiau įvairiais 
laikais nevienodai intensyvus būdavo beletristikoje ar publi- 
cistikoje. Kada jis būdavo prikinkytas prie laikraščio, dau- 
giau rodėsi publicistas. Toki publicistikos intensyvumo tarpai 
buvo Tėvynės sargo, Vilniaus žinių, Vilties, Rygos garso ir 
1918-19 m. jau nepriklausomoje Lietuvoje. Kada nuo laikraš- 
čio ir nuo viešojo gyvenimo bent kiek atitrūkdavo, būdavo 
beletristas. Mintaujoj pradėjo, paskiau ypačiai beletristikos 
periodas sustiprėjo Laižuvoj (1913), paskiau Rusijoj, Stok- 
holme (1918) ir pagaliau Kaune. O literatūros istoriku pavir- 
to irgi aplinkybių verčiamas, kada buvo pakviestas literatū- 
ros dėstyti. Tačiau ir tos rūšies darbų randame jau net 
pirmaisiais jo spaudos darbo metais. 

Reaktyvioji Vaižganto prigimtis iš karto pastūmėjo reikš- 
tis jo talentą ir publicistikoj, ir feljetone, ir beletristikoj, ir 
moksle. Tačiau tas pats talento reaktyvumas beletristikai yra 
ir naudingas ir pavojingas. Naudingas, nes suaktualina belet- 
ristiką. Pavojingas, nes apriboja autorių dienos aktualijomis, 
neleidžia pasinerti į visuotines, bendrai Žmogiškas prob- 

lemas. Dėl to ne tik Vaižgantas, bet ir žymi atgimstančios 
Lietuvos rašytojų dalis įdomi mums patiems, bet ne sveti- 
miesiems. Tokis reaktyvumas pavojingas, nes gresia ir publi- 
cistikos priemaišomis. Vaižgantas jų nėra išvengęs. Ypačiai 
nėra išvengęs tenai, kur rašė sukilusių įspūdžių įtakoje, rea- 
guodamas į visuomeninius reiškinius. Geresnieji Vaižganto 
kūriniai daugumas yra sukurti ne momento įtakoje, bet iš 
atsiminimų, iš reminiscencijų. Toki yra Pragiedrulių gerieji 
fragmentai ir ypačiai Dėdės ir dėdienės. Vaižganto asmenyje 
dar kartą pasitvirtino tiesa, kad ne visada kūrinio estetinė 
vertė pareina nuo įspūdžių stiprumo. Tas tikrovinis įspūdis 
turi nusistoti, kaip kad turi nusistoti drumzlinas vanduo. Tik 
iš nusistojusių įspūdžių — susidaro estetinės vertybės, 
kuriose nesimaišo žmogaus asmeninių interesų drumzlės. 

Jeigu ieškotume, kuriais žanrais tų literatūrinių, este- 
tinių vertybių Vaižganto talentas daugiausia yra davęs, tai 
prof. Mykolaičio schemą reiktų modifikuoti šitaip: publicis- 
tika, feljetonas, alegorija, vaizdelis. Daugiausia literatūrinės 
kūrybos yra vaizdelyje, tame vaizdelyje iš reminiscencijų. 
Jame gauna pasireikšti ir autoriaus subtilus pastabumas, ir 
atmintis, ir primityvioji fantazija, ir vaikiškai giedrioji nuo- 
taika. Imamas iš tolimos perspektyvos toks vaizdelis išven- 
gia neliteratūrinių sentimentų ir formų. ,,„Jo vaizdai tad ir 
estetiniu atžvilgiu turi svarbią savybę, kad juose nėra sustin- 
gimo, dirbtinumo, amato, o plazda gyva mintis, gyvas jaus- 
mas ir tiesiogiai patirta nemeluota tikrovė“.(220) 

Vaizdelyje geriausiai pasireikšdamas, Vaižgantas yra 
daugiau vaizduojamasis, aprašomasis talentas, nekaip pasa- 
kojamasis. Dėl to ir jo raštų žanras sunkiai įspraudžiamas į 
pasakojamųjų veikalų žanrus — į romaną, poemą, novelę ar 
kitus. Savo konstrukcija Rimai Nerimai, Tėvo palikimas būtų 
novelės žanro, Žemaičių Robinzonas apysakos, kitiems 
geriausiai ir pritinka paties Vaižganto vartotasis vaizdų ter- 
minas. Sunkiai Vaižgantui įmanoma didesniame veikale ir fa- 

bula, kuri remiasi sugebėjimu ne vaizdus kurti, bet vaizdus 
jungti priežastingumo pagrindais. 

Vaižganto originalumas reiškiasi kitomis beletristinio 
vaizdavimo priemonėmis: veikalo fonu, personažais, stilium. 

Veikalo fono, peizažų, atsijusių nuo žmogaus gyvenimo, 
maža. Šiek tiek daugiau paskesniuose kūriniuose. Net savo 
veikalų skyriaus nei nepradeda nei nebaigia gamtos vaizdais. 
Fonas savaime, tokis kaip Žemaitei, neegzistuoja. Jis yra 
organiška kūrinio pasaulio dalis. Jeigu jis rodomas, tai rodo- 
mas bendraisiais kontūrais. Antai, vienas iš platesnių dvaro 
trobesių aprašymų (X. 100) yra tik bendri bruožai su nema- 
lonumo, nejaukumo nuotaika. O vienas iš platesnių gamtos 
vaizdų (X. 83) — saulės tekėjimas — irgi toks, tik susietas su 
kosmine nuotaika. 

Kontūriškai charakterizuojamas ir personažas. Jis rodo- 
mas individualus. Individualus tuo, kad jis yra visa galva iški- 
lęs iš kitų Žmonių tarpo, jis išimtis. Jis yra nelyginant aukš- 
tesnė pušis, tokių pat pušų miške. Jame labiau sutelktos 
fizinės ir psichinės galios. 

Tačiau, antra vertus, jame yra tos pačios jėgos, galios, 
ypatybės, kurios glūdi ir kituose jo rūšies žmonėse, Tesi- 
skiria ne kokybe, tik kiekybe. Kad ir gavęs savo etnografinio 
vieneto sustiprintas žymes, tokis personažas yra jau tipas. 
Tipines žymes pastebi Vaižgantas ir savo veikėjų išorėj ir 
dvasioj. Gamtos žmonėse net išorėj esama to paties didin- 
gumo, galingumo, tos pačios masiškos dar neapvaldytos 
gamtos. Antai, Ona Knistautaitė „ir iš stuomens ir iš liemens 
kresnai išaugusi, kaip dikčiausis ūkininko vaikis bernas; ran- 
kom nuo darbo ližėmis išplitusiom, kojom kultuvėmis...Lūpų 
buvo platokų, kiek drėgnų, sviegai raudonuojančių avie- 
tėmis... Iš burnos švietė tokia daugybė gražiai baltų, tvirtų, 
kaip kaltai dantų, lyg jiems sunku buvo ten sutilpti. Iš gelsvų 
jos bizų trys žydės būtų galėjusios nusipinti  saš- 
dangas“.(221) ir Valeras buvo nežmoniškai aukštas ir pe- 

čiuotas, kaip ir jo tėvas Morkus. Jam negalėjo pritaikyti 
jokio mundiro. Panaši jėga matyti ir iš senojo Taučiaus: nors 
jis žemo stogo, bet plačių tvirtų pečių. Toki milžinai Nor- 
mantai, Mykoliukas, Onutė ir kt. Toki ne tiktai realiai gam- 
toje gyvena, bet ir su gamta nenutraukę dvasinių ryšių. 
Fiziškai smulkesni nuo gamtos atitrūkę: p. Sviestavičienė, p. 
Matjošauskienė. 


Žmonių charakteristikose prasimuša tipiškieji etnografi- 
niai bruožai. Antai, Gintautas, žemaitis, lygiai įsiganęs rau- 
donveidis, juodbruvėlis, trumpai pakirptais plaukais,(222) 
kaip ir žemaitis Knistautas, juodbruvis milžinas, pečiais nuo 
pusantro masto.(223) Raudonveidės lygiai ir žemaitės mo- 
ters — (Knistautaitė, Petronėlė Zubrickienė). O suvesdamas 
aukštaitį su žemaičių, Vaižgantas ypačiai ir pastebi tuos 
etnografinius skirtingumus. 


Net ekonominis socialinis padėjimas susiejamas su išore. 
Iliustracijai Vidmantas: 


Didelis, storas, riebus. ,„Juodi, tankūs plaukai, lyg dirb- 
tinė peruka, vožė jo kiaušą. Dideli ilgi ančiakiai karklais stirk- 
sojo pakaktyje. Pilkos geležinės akys dviem šaltinėliais bliz- 
gėjo tų karklų paunksnyje. Perplati, stambiais, netankiai 
skutamais šeriais apaugusi lūpa buvo negraži... Storas mili- 
nis tvirtai dengė milžino pečius, o tokios plačios kelinės vos 
linko keliuose“.(224) Tokio pat masyvaus užsimojimo ir visas 
Vidmanto inventorius: vežimas, eržilas, kuilys, šuo. Tokis ir 
jo charakteris. Arba štai moters drabužis: „„Kitados brangūs, 
plonučiai, išmislingo rašto Briuselio mezginiai ant jos gal- 
velės ir petelių atvirai rodė prakiurusias savo vietas. Karbat- 
koms nuo vieno peties nusmukus, matės taip pat kitados 
brangi šilkinė suknelė... žerėjo labai gražaus darbo bran- 
gumynai papuošalai: auskarai, pakaklėje saga, ant krūtinės 
grandinėlė ir apirankiai. Ir vargas buvo tos pažibos derinti ne 
į ryzus, tik į mažutes dailutes rankeles, į gulbės kaklelį, į jau- 

čiamą marmurinę stačią krūtinę“.(225) Sunku čia nepajusti 
aristokratė moteris, tačiau beturtė, ta ponia Sviestavičienė. 


Iškeldamas personažo tipinius etnografinius, socialinius 
bruožus, Vaižgantas vis dėlto ne taip jau labai paiso jų išorės 
kaip jų charakterio. Net ne visą savo veikėjų išorę parodo. 
Nė kokio šablono nesilaiko jų išorei charakterizuoti. Gali 
piešti veikėjo išorę, eksponuodamas jį veikale; dažniau šiaip 
iškelia sykiu su veiksmu, dialogu ar kito personažo paste- 
bėjimu. Plačiau Vaižgantas stebi personažų dvasią. Bet ir 
dvasioje stebi tas pačias etnografines žymes, ar apskritai 
lietuviškas, ar diferencijuotai žemaitiškas, aukštaitiškas. 


Tačiau tiek išorės, tiek dvasios charakteristikoj la- 
biausiai imponuoja personažo momentinis veiksmas, dina- 
minis reagavimas į staiga atsiradusį akstiną. Jis rodo ir vidaus 
staigų perversmą. Iliustracijai primintinas bent tas vienas Vid- 
mantas. Kai Darata pasakė, kad Gintautas pasiūlė jam vers- 
tis ūkiu, „Vidmantui net pypka iš nasrų iškrito“,(226) kai 
duktė pasakė tam materialistui Vidmantui, kad juodu nuo 
pinigų atsisakysią, ,„Visas Vidmantas, net ir jo pypka su ilgu 
cibuku pavirto klaustuku...“(227) O kada sumanymais suža- 
dino rimtai galvoti, „Vidmantas smarkiai ėmė savo pypką žįs- 
ti, nieko nesakydamas... Traukė pypką ir piktai dilbsėjo į 
Dorą“.(228) 

Dvasinį reagavimą Vaižgantas mėgsta susieti su fizio- 
loginiu reagavimu ir fiziologiniu vaizdu jį išreiškia: staiga išgir- 
dus malonią žinią, ,„Uršulei net pilve sukurkė iš susijaudini- 
mo“.(229) 

Mėgstama Vaižganto priemonė žmonėms ir jų veiks- 
mams charakterizuoti hiperbolė. Pastebės žmogaus stip- 
rumą — ir sustiprins jį tiek, kad žmogus pavirs milžinu; 
pastebės judesį — ir sustiprins jį tiek, kad lėtas judesys 
pavirs stipriu. Piliečių nuobodžiavimas, nieko neveikimas, 
antai, šiaip sucharakterizuojamas: 

Visais kūnais ant stalų pasidribinę, nei riebių triau- 
sių nenusivoždami, nei įprakaitintų kailinių nuo nuga- 
ros nenusiplėšdami, lyg tik tam kartui būtų suole sės- 
telėję, — po penkias šešias valandas ėjo — kikso...lr 
ražės Piliečiai, nuo kikso į sienas atsiversdami, abiem 
delnais suolo atsiremdami. Ir ilgai žiovavo Piliečiai, taip 
plačiai išsižiodami, jog iš priešakio žiūrint, nieko nebe- 
simatė, nei akių, nei kaktos, nei smakro, vietoje viso 
veido bežiopsojo viena juoda ola ligi abiejų ausių. 
Rodės, kad nesilaikytų suolų nesitvėrę, visą save į orą 
išžiovautų. (230) 


Tai plastiškas, beveik groteskiškas pavidalas. Vaiž- 
ganto pabraukimai ne švelnūs, ne išdailinti, bet braukti su 
visa gaivališka prigimtimi. 

Šitokiu būdu Vaižgantas koncentruoja ir stilizuoja gy- 
venime pastebėtus bruožus, kurdamas atskiro personažo ar 
epizodo paveikslą. Bet piešdamas kolektyvinį vaizdą, kuria- 
me yra kokios figūros, pažymėtinai gausiai griebiasi kont- 
rasto priemonės. Toki kontrastai yra Vidmantas — Šešia- 
vilkis, Gintautas — Vizgirda, Rimas — Nerimas, Taučius — 
Niaura, Šūmacheris — Zeligmanas, Vaurai — Kaniavos, 
žemaičiai — aukštaičiai, demokratai — aristokratai ir t.t. 
Kontrastas rodo ne tas gyvenimo viena kitai priešingas jė- 
gas, kurios sueina į konfliktus ir kuria dramatines situacijas; 
Vaižgantui kontrastai rodo gyvenimo apstumą, gausumą, 
individualizavimąsi. 

Šitomis priemonėmis Vaižgantas sukuria ne tiktai vaiz- 
dą. Jomis sudaro jau savaime ir nuotaiką, santykį su apra- 
šomuoju objektu — tą vaižgantišką humorą, sveiką satyrą ar 
entuziazmą. Groteskiškas, hiperboliškas arba kontrastingas 
vaizdas yra sykiu ir humoro priemonė. Kas nesišypso, žvelg- 
damas į Šūmacherį ir Zeligmaną, į Vidmantą ir Šešiavilkį, kai 
juodu pasirodo drauge. Vaižgantas nueina net taip toli, kad 

gamtą stilizuoja daugiau, nei ji pati leidžia (Rimų ir Nerimų 
panašumai). Ir tai viena iš geriausių humoro priemonių. 
Humoriškai nuteikia ir tam tikros situacijos: antai, tos 
Šešiavilkių šeimos malda, kad Dievas duotų tėvui proto, ir jis 
nesodintų tiekos bulvių, o paskui ir vėl malda, kad Dievas 
davė tėvui protą, ir jis tas bulves pasodino; vėl tas Katrės 
sėdimas ant arklio... Vaižgantas griebiasi ir menkesnės ver- 
tės komizmo — kiek trivialaus, vulgaraus. Tačiau daugiausia 
linksmos nuotaikos, o lygiai entuziazmo trykšta iš gausaus 
mokėjimo pasisakyti — iš stiliaus siaurąja prasme. 

Vaižganto stilius 


Sąmoningas stilistas. — Stiliaus kriterijus: individualumas. — 
Žodynas: liaudiškai beletristiškai dinamiškasis, konkretusis, plas- 
tiškasis, subjektyvusis. — Sakinys: retoriškai lyriškai platusis, 
deduktyvinis-induktyvinis, apibendrinamasis, įvairiaritmis. — Sti- 
liaus paralelė su rusų realistų stilium. — Stiliaus sinkretiškumas. 


Išžiūrėti vienas paskui kitą Vaižganto kūriniai. Išžiūrėti, 
metaforiškai tariant, patys rūmai. Prieš išeinant iš jų, pasku- 
tinis žvilgsnis — į tų rūmų medžiagą. Žodis yra rašytojo me- 
džiaga, iš kurios jis stato savo literatūros rūmus. Kaip skulp- 
torius turi kovoti su marmuru, su gipsu, taip rašytojas kovoja 
su žodžiu. Kad galėtų išreikšti savo poetinę idėją, jis turi su- 
rasti tinkamą žodį, sudaryti tinkamą sakinį, surasti tinkamą 
sau minčių eigą. 

Čia rašytojas ir pasireiškia kūrėjas. Juo savitesnis jo pa- 
saulėvaizdis, juo savitesnis ir jo žodis. Juo didesnė asme- 
nybė, juo giliau toji asmenybė pasireiškia ir pačiame žodyje. 
Tas rašytojo -žodžio savitumas ir vadinamas jo stilium. 

Vaižgantas buvo sąmoningas stilistas. Sąmoningas ta 
prasme, kad stilių jautė, nusimanė apie stiliaus grožį ir pats 
tokio stiliaus norėjo. Pats pradėjo rašyti, kad įgustų į kalbą ir 
stilių. Skaitė Valančių, ypačiai jo Živatus. Savo raštų kalba 
rūpinosi. Nepasitikėdamas savimi, iš pradžių kai ką davė K. 
Būgai peržiūrėti; leisdamas antrąsyk Ten gera, kur mūsų 

nėra, sielojasi kalbą ir stilių pataisyti. Betaisydamas jis gynio- 
jas su Dambrausku. Redaktoriaudamas gyniojas su A. Sme- 
tona, dr. J. Šlapeliu. Šie Vaižgantui prikaišiodavę, kad jis 
susidaręs savotišką jovalą, mixtum compositum iš aukš- 
taičių, žemaičių telšiškių ir nebejaučiąs, jog tai nedera.(231) 
Pasirodžius Pragiedrulių I ir II tomui, Dabušis irgi kritikavo 
Vaižgantą kalbos atžvilgiu: šių dienų literatūros kalbos pa- 
žangą Tumas seka, tik pačios kalbos nemoka ir turbūt neiš- 
moks. Ir patarė Vaižgantui savo raštus duoti lyginti kuriam 
kalbininkui. Tiesa, Dambrauskas suniekino tokį kalbos tai- 
symą ir priekaištus Vaižgantui, o Būga įrodė, kad priekaištai 
be pagrindo.(232) Bet įdomiausia, kad pats Vaižgantas ta 
proga pasisakė tikrosios kalbos nemokąs. Protu sutinkąs 
net, kad reiktų duoti raštus patikrinti. O vis dėlto jis neklau- 
sė Smetonos, neklausė Šlapelio, neklausė nei Dabušio, ne- 
klausė nei Jablonskio, šio pastarojo 509 nurodomų klaidų 
visai atmesdamas. ,,Mano kaltybė! Vis dėlto aš, tikrai, nebe- 
pasitaisysiu ir nebesusivaržysiu jokiomis griežtomis taisyk- 
lėmis. Tai mane šiek tiek pateisins laisvės instinktas: jauti ka- 
žin kokią neva harmoniją ar tik lengvumą, pavartodamas 
barbarizmą, ir jo nevengi; jauti, kad bus „medinis“, „štyvas“ 
pasakymas, kai laikysies purizmo, ir jo nesilaikai“.(233) 

Nesilaikė, vadinas, tariamosios bendrinės kalbos dėl šių 
priežasčių: jo žodis buvo su jo prigimtimi suaugęs, savas; 
antra, autorius norėjo būti laisvas, individualus, koks jis indi- 
vidualus visoje kūryboje. 

Kiti, individualumo beieškodami, griebiasi sąmoningai net 
manieriškai žodžių rankioti, savų kurti. Vaižgantas nėjo šituo 
keliu. Jis žodį individualizuoja spontaniškai, ,„ome“ nujaus- 
damas, kas dera, kas ne. 

To individualumo, originalumo Vaižgantas ieško ir 
žodžio prasmėj, vaizde (vadinas žodžio turiny), ir žodžio 
garse (žodžio formoje). Jis ginčijas, antai, su Dambrausku 
dėl žodelio Dollar: palikti jį, ar sulietuvinti. Ir Vaižgantui pats 

to žodžio skambėjimas jau daro tam tikrą įspūdį. Dėl to jo 
negali atsižadėti: „Dollar tyčia palikau svetimam skambėjime 
priduodamas jam tam tikros prasmės“.(234) Kartais tuo ori- 
ginaliu skambėjimu susižavėjęs, Vaižgantas nueina net į kraš- 
tutinumą: skambumą paaukoja vardan originalumo. Antai, 
Jakštas visai teisingai prikaišiojo, kam eilinį praktiškumą 
pakeitė į praktikingumą. 

Ieškodamas individualumo žodžio turinyje, Vaižgantas 
ypačiai paiso vaizdingumo. Žodis turi turėti maximum gra- 
žumo, vaizdingumo ir aiškumo. Vaižgantas negali priimti Da- 
bušio taisymo Vaizdai kovos dėl kultūros į ,„Kultūros kovų 
vaizdai“. Vaižgantui rodos tokis pasakymas medinis, nors ir 
teisingas. 

Konstatavus Vaižganto kalbiniam skonyje polinkį ieš- 
koti individualaus žodžio, individualaus pačiu žodžio skam- 
bėjimu ir pačiu žodžio vaizdu, prasme — lieka paieškoti, kiek 
ir kuo pasireiškia tas Vaižganto individualumas jo stiliuje. 

Pirmiausia, kuo Vaižgantas savitas, parinkdamas žodį, 
paskiau derindamas žodį į sakinį bei sakinių kompleksą. 

Vaižganto žodynas yra vadinamasis literatūrinės, arba 
bendrinės, kalbos žodynas. Bet jis gausiai papildytas anais 
bartaisiais rytų aukštaičių ir žemaičių žodžiais, vienu kitu 
pasiskolintų ar paties Vaižganto susidarytu kultūriniam bei 
technikiniam gyvenimui žymėti. Pastabus ir geros atminties 
rašytojas pagausino literatūros žodyną kaip Žemaitė. Su juo 
plūstelėjo banga kitų tarmių žmonėms nepažįstamų ar maža 
bepažįstamų žodžių — daiktavardžių: kiltumas, šašdanga, 
jaučveidis, vientara, duobystėlė, kiauliapirkiai, kemalas, vago- 
ris, akižada = akį žeisti, atogada, papantai, pyka, sukaviela, 
paliūdžia, papiovos = skerstuvės, pečininkas, redelės, pap- 
rikai, žaislumas, jaurai, prasuka, rutis (lango), orė, krategai, 
spinėjai, šūstys; arba tarmėje vartojami svetimi žodžiai kaip: 
promotorius, bizos, spryskas, jurmala; būdvardžiai ir prie- 
veiksmiai: sviegas, pasliukas, maurinas, kaunus jaunikaitis, 

aržesnė dainelė, pakietis seniokas, nesuktadūšis, putnus 
ragaišis, andykščiai, pakabiai = patogiai, laikiau, omeniškai; 
veiksmažodžiai: slienės = stengės, spulėti, nuūrioti, įkliu- 
kenti, aišyti... Bet reiktų Vaižganto žodynui atskiros studijos, 
o tais pavyzdžiais tenorėta pailiustruoti Vaižgantą įkėlus į 
bendrinę kalbą naujų žodžių, paskolintų daugiausia iš gyvo- 
sios žmonių kalbos. Literatūriniai, civilizacijos, technikos ter- 
minai yra tik antrinis Vaižganto žodyno šaltinis. Vaižgantas 
operuoja ir gausiomis lietuvių kalbos, ypačiai tautosakoj 
vartojamomis, priesagomis, tautosakos terminais, patar- 
lėmis. Žmonių kalbos pavyzdžiu jis prašneks epiškuoju vaiz- 
du: „Laisvas pasaulis tai jų namučiai, saulė — močiutė, spei- 
gas — patėvis, žvarba — mošelė, naktis — globėja ir 
migdytoja“.(235) Emocingose, maloninėse vietose pasipils 
tautosakos maloniniai, mažybiniai žodžiai: „Išėjo Piliečiai, 
dirvų artojėliai, pievų piovėjėliai. O vasara dar toli... vis dėlto 
kada nors ateis. Tai reiškia Saulė švietėjėlė, tai reiškia Cy- 
rulis ramintojėlis, tai reiškia... tas pats Vanduo gaivinto- 
jėlis“.(236) 

Simbolingais tautosakos epigrafais sužymės Pragied- 
rulių kiekvieną skyrių, lyg duodamas jiems toną. Tekstą 
išmargins gausingomis patarlėmis. 

Antra vertus, kaip liaudies kalboje, taip ir Vaižganto 
beletristikoje su švelniaisiais žodžiais susipina ir realizmas, 
kartais net šiurkštokas, trivialus. Realizmo įspūdį ypačiai 
sustiprina Vaižganto gausiai vartojami palyginimai, dau- 
giausia iš liaudies gyvenimo, net liaudies kalbos ir tik rečiau iš 
mokslinio ar technikinio pasaulio. Keletas eilinių posakių 
iliustracijai: 

Milžinas Šūmacheris neūžaugą Zelikmaną ve- 
džiojosi tikrai, kaip karvė veršiuką, ir užpuldinėjo jį, 
kaip tikras mėsinėtojas.(237) Atėjo antstolis tokia mina, 
lyg katė miltus pribiaurojusi.(238 Tai kad atsidribo, kaip 

šakės mėšlo.(239) Toks moterų būdas: ligų puodelis, 
skundų maišelis.(240) Napalys tuoj ativaru nusisuko į 
Vidmantus.(241) 


Tiek ano stiliaus švelnumo, beveik sentimentalizmo, tiek 
šito realizmo pagrindinis šaltinis yra žmonių kalba. 

Iš to šaltinio Vaižgantas ypačiai pamėgęs veiks- 
mažodžius ir veiksmažodžių išvestines formas: pusdalyvius ir 
dalyvius. Dalyviai labai dažnai jam eina epitetais: 


Skardyje, gyvybe ir amžinąja jaunyste plastančioje 
saulėje... pasirodo jungas... 

Iš pradžių ilgokai tematyti nekruta keturi didžiuliai 
ragai... Paskui pasirodo didžiulės galvos... Negailestin- 
gai atlaužti aukštyn snukiai varvančiomis iš nasrų seilė- 
mis...(242) 


Veiksmažodžių ir veiksmažodinių formų dinamizmą dar 
labiau sustiprina Vaižganto mėgstami ištiktukai. Ne veltui jis 
studijavo Valančių. Tik Vaižgantas ne taip ištiktuką vartoja 
kaip Valančius: prie ištiktuko jau dažniau nevartoja paties 
veiksmažodžio. Ir tai gerai: ištiktukai savaime čia veiks- 
mažodį atstoja: 


Špokiukas gakt gakt, vabalėlius rinkdamas, Šune- 
lis Pilkis paliuokomis, sauvalingai šoko ant mėlynai spin- 
dinčio paukščio. Paukštelis plast - plas - plast tol tol, bet 
tąja pat vaga.(243) 


Daugiau pavyzdžių ypačiai tame epizode, kur Napalys 
klausosi pievoje gamtos ar paskiau turguje dalgių koncerto. 

Veiksmažodinių formų gausumas stilių daro dinamišką ir 
ekspresyvų. 

Jeigu W. Schneider skiria konkretųjį stilių ir abstraktųjį, 
tai Vaižgantas rašė konkrečiai. Jo žodis rodo konkretų 
reiškinį. Konkretus stilius rodo autoriaus didelį pastabumą. 

„Tai nėra grynai lietuviška laikyti saulę dinamikos šal- 
tiniu. Ir Dante viso ko judintoją Dievą išreiškė šviesos 
versme, ir mistikas Boehme šviesą laikė Dievo dvasia. Bet 
Vaižgantas tuo pažymėtinas, kad jo kosmo koncepcijoj šita 
saulės mistika tarp kitų mūsų rašytojų stipriausiai buvo pa- 
Jausta ir išreikšta“ (194 psl.). 


1. Senieji draugai ir bičiuliai 1952 sausio 20 New Yorko uoste pasitin- 
ka prof. Brazaičio šeimą. 2. Prof. Brazaitis su Lietuvių fronto bičiulių 


tarybos nariais. 


Ypačiai realistiniams dalykams. Labiausiai Vaižgantas pasta- 
bus dinaminiams, akustiniams ir plastiniams reiškiniams, 
mažėliau tapybiniams. Dinaminiai ar plastiniai paveiklsai ir 
yra gražiausi jo kūryboje: Napalys darbus dirba, Napalys 
gamtos ir dalgių koncerte, Napalys skaito, Mykoliukas smui- 
kuoja, Mykoliukas aria, Mykoliukas meldžias... 

Tuose vaizduose ir kitur atskiruose žodžiuose Vaiž- 
gantas pasiekia didelio subtilumo. Matai formą, girdi garsą, 
kada 


Gintautas pasiėmė savo kuoką ir pėsčias nukauk- 
šėjo į Santeklius; — kada meiliai švelnus balselis su- 
tartinai sutilindžiavo iš dviejų nevienodai pilnų taurelių 
signalą gerti, ir Sviestavičius balta savo rankele didž- 
poniškai apvaliu jos pakylėjimu gražiai susitvėrė stiklo 
kojelės.(244) 


Bet ar autorius, ką pastebėjęs, perduoda objektyviai, ar 
subjektyviai, vadinas, perduoda vaizdą tokį, kokis iš tikrųjų 
yra, ar tokį, kokis atsispindėjo autoriaus dvasioje? 

Vaižgantas yra antrojo tipo rašytojas. Jis ne kaip 
veidrodis, bet kaip gaubtas veidrodis: vaizdą transformuoja. Į 
akį kritusį bruožą jis sustiprina, suhiperbolina. Tada ir kyla 
rašytojui uždavinys susirasti tinkamą žodį tam vaizdeliui ir 
nuotaikai išreikšti. Vaižganto atsargoje tam reikalui esama 
įvairių žodžių. Jis suhiperbolina įspūdį veiksmažodžiais, daik- 
tavardžiais ir ypačiai palyginimo figūra: „Tėvai net alpo iš už- 
gaulio ir piktumo... Titnagas boba Šešiavilkienė kuone pasiu- 
to iš pykčio... Tėvam širdys sprogo“ (VII. 64,5). „Bulvių 
kalnus papylė“ (VII. 78), „Onos rankos buvo ližėm išpli- 
tusios, kojos kultuvėm“ (VII. 78). ,,Laikė karvę, iš kurios pri- 
milždavo tokią milžtuvę, kurioje kūdikis galėtų nuskęsti (VII. 
116), „balsą turėjo tokį gražų ir didelį, kaip Gondingos Var- 
pas“ VII. 118). O dar gražesnis ir akivaizdesnis pavyzdys yra 
Žiemos pradžia. Joje nuostabiai mokama operuoti ir vaizdin- 

gaisiais veiksmažodžiais ir daiktavardžiais, ypačiai tų žodžių 
priesagomis. Mažiausia garso atmaina tenai Vaižgantui grote 
groja sunkiosios žiemos naujus minties ir vaizdo niuansus: 


Ištisais mėnesiais po visą orą draikėsi dūmų rūkai, 
vartaliojosi drumsti šarmo kunkuliai, sverdėjo tokios 
snieginių debesų duknos, lyg visos žemės jūrios būtų 
pakilusios oran iš viršaus spaustų. 

Ir spaudė orą taip, kad net ausis spiegė, šiurpas 
užčiojo per odą, drebulys kratė žmones, kaip ligonis. 

Tad krito sniegas, palengva, neskubėdamas, pla- 
čiai išsiskėtusiais kačiokais.(245) 


Transformuoja Vaižgantas ir kitaip: pastebėtą bruožą 
supersonifikuoja. Sukuria gausias metaforas, prozopopėjas. 
Tai jau kuriamosios vaizduotės padaras, aukštesnė kūryba. 
Yra tikras estetinis laimėjimas, kada Vaižgantui spontaniškai 
pavyksta savaime banalų įprastinį dalyką supersonifikuoti iš 
naujo gaiviu vaizdu, kad ir tokios rūšies: 


Saulė, nardžiusi - nardžiusi galuūlyčių rūkuose, 
pagaliau išsprunka, kaip didelis skaisčiai raudonai nuda- 
žytas sviedinys per nevalią panarintas į vandenį. Nusi- 
prunkščiusi, dar, visa šlapia, jau šauna savo spindulių 
strėles paliai pačią žemę.(246) 


Tačiau menkesnė kūryba ar tikriau jokios, kada autorius 
savo subjektyvų dalyko pajautimą parodo paprastu žodžiu, 
kuriame tematyti jo simpatijos ar antipatijos aprašomam 
dalykui (,,Jis buvo tokis pat rinktinis niekšas“). 

Žodžius į sakinius Vaižgantas jungia originaliai ir įvairiai. 
Jo sakinio negalima suimti viena kuria schema. Tačiau pažy- 
mėtina, kad jis sukonstruotas, giliai jaučiant sakinio vaizdą 
bei emociją ir sakinio garsą. 

Sakiniui Vaižgantas pažymėtinai gausiai vartoja iš- 
skaitinėjimą, antitezę, sušukimą, paklausimą. 

Išskaitinėjami daiktavardžiai, veiksmažodžiai. Tokis 
išskaitinėjimas gali reikšti, kad autorius mato daug aspektų ir 
visus nori parodyti. Gali reikšti ir tai, kad autorius savo min- 
čiai nesuranda tinkamo žodžio ir deda sinonimą po sino- 
nimo. Vaižgantas yra pirmojo tipo. Jo išskaitinėjimai rodo tą 
gausumą, įvairumą, kurį jis mato arba daiktuose, arba veiks- 
me. Antai, Šešiavilkis atsargiai nuo Vidmanto laikės, kad 


tasai tvirtas Žemaitis jo nenugultų, nenusėstų ar 
nenumintų kojų.(247) Mykoliukas bėga, kaip įdygtas, 
krauna, mina braukia, trusia, pluša, — ar maža Pats- 
Pamarnecko dvaruose darbų lažininkams.(248) 


Jei išskaitinėjimais sustiprina gausumą, nurodo evoliu- 
cijos įvairias fazes, tai vaizdus dar labiau išryškina, pabrėžia 
pakartojimais. Ta labai gausiai vartojama priemonė sutelkia 
skaitytojo dėmesį į vieną vietą ir ją vieną akcentuoja: 


Pabaiga dvarams, pabaiga apdarams, pabaiga kai- 
mynams draugams.(249) 


O mėgsta Vaižgantas, ypačiai paskiau Dėdėse ir dėdie- 
nėse, pakartoti tą patį žodį iš eilės. 


Juodi juodi plaukeliai, net blizga iš juodumo: 
tamsus tamsus veidelis, lyg išblyškęs, nusigandus. 
Graži graži lietuviškai smaili noselė.(250) 


Arba vėl: 


Ir motutė ją apkabino: kietai - kietai prispaudė jos 
galvelę prie širdelės, tik nebeištarė tų raminamųjų žo- 
delių... 

Neištarė, ir dukrelei nepasidarė lengva - lengva, 
jauku: nors užmik jos prieglobstyje. 

Du instinktu, motinos ir dukters, sukibo: du kark- 
leliu susipynė iš bailės ateinančios audros viesulo, kurs 

pagaus vieną jų pasuks - pasuks ir nublokš į kažin- 
kokią nežinomą šalį, į neatspėjamą likimą. Ir svyravo - 
svyravo abidvi be žodžių.(251) 


Šitokiu pakartojimu Vaižgantas sulaiko skaitytoją prie 
kartojamo žodžio ir sustiprina efektą. 

Sulaikyti prie rodomo dalyko Vaižgantas moka ir 
kitomis priemonėmis: tars žodį ir kitais žodžiais jį detalizuos, 
paaiškins: 


Mūsų tėvai beatmina Sviestavičius vienų Santeklių 
didžiadvario, ekonomijos arba šaltinio, viešpačius... 
Ventos krantas turėjo du pečininku, dvi terasi.(252) 


Dar labiau dalyką pabrėžia Vaižgantas kontrastais, an- 
titezėmis: „Ak tie žemaičiai su savo „juostomis“ ant kaklo! 
Jie gal ir nagines ant ausių, ne ant kojų aunas“. Kontrastas 
irgi rodo vaizduojamo gyvenimo gausumą, bet iš to gau- 
sumo teišskiriamas tas vienas pabrėžiamasis dalykas. 

Šitais išskaitinėjimais, pakartojimais, antitezėmis stilius 
paprastai išplečiamas. Kaip kontrastą glaustajam stiliui jį 
galėtume vadinti plačiuoju stilium. 

Kaip dabar rašytojas savo mintį plėtoja? Logiškais 
terminais tariant, autorius galėtų ją plėtoti induktyvine ir 
deduktyvine linkme: duoti eilę premisų ir iš jų daryti išvadas, 
arba duoti tezę ir iš jos plėtoti mintį, kaip siūlą iš kamuolio. Ir 
čia Vaižganto minties eigoje nėra vieno šablono. Vis dėlto 
tam tikras polinkis galima įžvelgti. Vaižgantas dažnai mėgsta 
duoti tezę ir paskui ją varijuoti, plėtoti, pagrįsti naujomis min- 
timis. Tai deduktyvinis kelias, dažnai mėgstamas poezijoje. 
Antai, kontrastais paskelbiama strofos pradžioje Mykoliuko 
valgio ir drabužio tema, o kitais sakiniais jį varijuojama: 


Kasdieninis prastas valgis, truputis audimo ir kailių 
gėdai prisidengti kitam būtų buvę mažoka už tokį 
trūsą. Mykoliukui užteko. Ak jis tik — Mykoliukas, ne 

Mykolas, tai ir reikalai jo maži. Jis ir pats sau buvo 
kažin koks mažas, tikras Mykoliukas. Tai ir nesiste- 
bėjo, kad visi juo, mažuoju, pasivaduoja.(253) 


Ir prisideda naujas motyvas: Mykolas virto „dėde“ — jis 
toliau varijuojamas: 


Taip Mykolas Šiukšta pamažu pamažu virto „dė- 
de“, tuo senovės šeimos žmogum — ašvieniu, kurs 
aria, akėja, viską dirba, dvarą atlieka, namie berną 
atstoja: tuo būtinuoju ūkio inventorium, be kurio ūkis 
būtų ne ūkis, ir šeimininkas gautų išeiti elgetauti.(254) 


Net to paties sakinio konstrukcijoj autorius mėgsta 
pirma sakinio dalim pasakyti tezę, o antrąja pirmąją paremti. 
Dėl to jo stiliuje labai mėgstami vadinamieji paremiamieji ir 
sudedamieji sakiniai: 


Dėdė — tai pati tyli žemė: vaiso, nesididžiuodama 
nesigirdama.(255) 


Tačiau refleksijos eigoje nuo konkretaus atskiro fakto 
Vaižgantas mėgsta pereiti prie visumos ir to vieno fakto žy- 
mėmis apibendrinti visuomenę, tautą, žmoniją. 

Bent keli pavyzdžiai iliustracijai: 


Mokytojas buvo žaliūkas, drūtas ir didelis jauni- 
kaitis, vietinių kumelvagių sentikių sūnus; bobaburnis ir 
kuo biauriausiai raupuotas, kaip visi vietiniai rusai sena- 
tikiai.(256) Ir jokios žymelės poezijos, kaip ir nebuvo jos 
ir visoje žydų namų būtyje.(257) Kiekvienas, visai nesi- 
stengdamas, mokėjo kai ką pasakyti linksmaus, nieko 
netarė tiesiai, be kokio pridečko, aukštaičių būdu.(258) 


Šitokis  apibendrinamasis stilius ir tinka iškelti 
tipiškiesiems bruožams, kaip Vaižgantas mėgsta savo perso- 
nažuose. 

Minties eigoje Vaižgantas mėgsta iš fakto šokti ne tik į 
to fakto rūšį, bet ir visai į periferiją, į dalykus, kurie asocia- 
cijos keliu jam ateina į galvą. Iš čia tokia daugybė Vaižganto 
nukrypimų, žaibiškų prasiveržimų nuo minties gijos, tiek 
minties intarpų. 


Šitokiai minties eigai, savaime suprantama, reikalinga ir 
savotiška ritmika. Sakinio ir sakinių melodija labai nelygi. 
Ritminio pastovaus bangavimo teaptiksi retesnėse vietose, 
vadinamoje Vaižganto lyrikoje. Tik ten ramesnis ar tempe- 
ramentingesnis, bet vienodesnis pakalnės upės bangavimas. 
Kitur audringesnis. Vaižgantas nemėgsta nenutrūkstamos 
banguojančios melodijos. Ją griežtai kapoja pauzomis. Ir 
tarpai tarp pauzų nevienodi. Čia trumpas vos kelių žodžių 
sakinys; čia periodinis. Skalė, taip sakant, plati, nuo žemųjų 
linijų iki aukštutinių. Bet pažymėtinai mėgsta sakinį pradėti 
pagrindiniu. Iš jo pakilusi melodija nusileidžia toliau per šalu- 
tinius, vieną ar visą painią grupę. Labai dažnai to paties saki- 
nio melodija nutraukiama pauza, kada sudėtiniame sakinyje 
eina ne šalutiniai, bet toki pat savarankiški. O Vaižgantas 
juos mėgsta. Tokiu būdu Vaižgantas operuoja garso kontras- 
tais, kaip ir vaizdų. 

Nors ir nejrodinėjant (tam reiktų atskiros studijos), tik 
iliustruojant, buvo atsižvelgta į Vaižganto žodį, sakinių konst- 
rukciją, kurioj pasireiškia ir minties suformavimas, ir minties 
eiga, ir tonas, — buvo konstatuota, kad Vaižganto stilius yra 
veiksmažodinis, dinaminis, akustinis, plastinis, konkretus, 
subjektyvus, platus, apibendrinamasis. Šitos žymės išskiria jį 
iš kitų rašytojų. 


Palyginant paskutinius Vaižganto raštus su 1895 m. 
fragmentais, nežymu esminio stiliaus skirtumo. Tos pačios 
stiliaus žymės. Tos pačios ir priemonės. Tik jos vartojamos 
griežčiau ir tikslingiau. Dėl to ir stiliaus efektas didesnis. Sti- 
liaus evoliucija tėra tokia kaip pačios Vaižganto asmenybės ir 

jo kūrybos. O toj asmenybėj ir kūryboj tesireiškė organiškas 
natūralus plėtojimasis. 

Pradžioj buvo pažymėta, kad Vaižganto stiliaus pag- 
rindas liaudies kalba, ypačiai aukštaičių tarmė. Antra vertus, 
Vaižgantui prikaišiota, kad jis nemokąs kalbos. Prisipažin- 
damas nemokąs, Vaižgantas pažymėjo, kad lietuviškai nė 
vienas dorai nemokam. Girdi, Basanavičius rašė vokiškai, 
Dambrauskas lenkiškai, Šliūpas angliškai, o jis pats, Vaiž- 
gantas, rusiškai. 

Iš tikrųjų galima pastebėti paralelių tarp Vaižganto 
stiliaus kai kurių žymių ir rusų realistų. Pažymėtina paralelė 
su S. T. Aksakovo pagarsėjusiais ir Vaižganto mėgtais 
jaunystės atsiminimais Semeinaja chronika. 

Juos Aksakovas pradeda: 


Tiesno stalo moemu dieduškie žitį v Simbirskoj 
gubernij, v rodovoj otčinie svojej, žalovannoj predkam 
ego ot carej moskovskich; tiesno stalo emu ne potomu, 
čtob v samom diele bylo tiesno, čtob ne dostavalo 
liesu, pašni, lugov i drugich ugodjev, — vsego nacho- 
dilos v izlišestvie, — a potomu, čto otčina, vpolnie 
eščio pradiedu ego prinadležavšaja, sdielalas razno- 
miestnoju.(259) 


Vaižgantas Dėdes ir dėdienes pradeda: 


Bepiga, kad tai būtų buvę tėvelio ar motutės bro- 
liai ir jų žmonos. Apie juos būtų galima prirašyti labai 
gražių dalykų. Turėti daug dėdžių, žinoma, su dėdie- 
nėmis, nemaža garbės ir malonumo. Kokia tau garbė 
visame kaime, kai į tavo kiemą ima sukti, iš atlaidų grįž- 
dami, vienas vežimas, antras, trečias... Kai tavo kieme- 
lyje pradeda nebepareiti kalamaškų ir brikelių, gerai 
apkaustytų, kartais ir su lingėmis. Kai baltai aptiestą 

tavo stalą apsėda dešimts, dvylika asmenų, ir visi tau 
artimi.(260) 


Labiausiai pažymėtina paralelė tas pakartojimas(1), 
charakteringas tiek Vaižganto, tiek ir Aksakovo stiliui; toliau 
— tas pats aiškinimas išskirtinėmis sakinio dalimis(2), tas 
išskaitinėjimas(3), pagaliau intarpas(4). Ir toliau sekant, 
abudu mėasta sudėtinius sakinius paremiamuosius. O apra- 
šinėdamas Užvolgį, Aksakovas vietomis panašus net vaiz- 
dais: 


Na sorok viorst protiaženija, ot goroda Bugurus- 
lana do Kazionnago selenija Krasnyj Jar, oba berega 
ego byli ne zaseleny. Čto za ugodje, čto za privolie bylo 
togda na etich beregach! Voda takaja čistaja, čto daže 
v omutach, saženi v dvie glubinoju, možno bylo vidiet 
na dnie brošennuju miednuju denežku!(261) 


Vaižgantas Malaišos upelis: 


Mylios ilgumo upelis išgembėja du Denionių lauku: 
sėdimąjį ir tolimąjį ir dar tolesnes, niekam nevertas 
parūdijusias klampias balas, kur per 2-3 dienas su visa 
šeimyna piovus, ant pečių vilkus, gauni keletą rūčkelių 
rudų viksvų, Judošiaus barzdos, piktų, nepatenkintų 
darbininkų žodžiais tariant... 

Rodos, kas čia įdomaus. O Aleksiui tai ištisas 
pasaulis. 

Ant švaraus geltono smilčių dugno vanduo sie- 
tuvėlėse esti taip tyras, taip peregimas, jog įmesta ada- 
ta nepražūtų, ir taip vasaros saulėje šiltas, kaip ty- 
nėje.(262) 


Galėtum nurodyti vaizdo ir net psichologijos paralelių, 
kada Aksakovo Bagrovas keliasi į užvolgį, su Vaižganto Še- 
šiavilkio persikėlimu į pavenčius. Esama ir daugiau. Paralelės 

esama. Betgi Aksakovas sau, Vaižganto stilius sau: sau tuo di- 
namizmu, reljefiškumu, subjektyvumu, hiperbolėmis, humo- 
riška nuotaika. 

Paralelės galėtum pastebėti ir su Turgenevo stilium: 
abiejų ta apibendrinamoji stiliaus žymė. Esama jos ir su 
Gogolio kai kuriomis stiliaus priemonėmis. Tačiau tos para- 
lelės, palyginti, blanksta individualiose Vaižganto stiliaus žy- 
mėse. 

Tiesa, tas Vaižganto stilius nėra grynai beletristinis. Sti- 
liaus subjektyvumas, anas simpatijų ar antipatijų pareiš- 
kimas dera publicistikai; beletristikai kenkia. Ta publicistinio 
stiliaus žymė jau nyksta Dėdėse ir dėdienėse. Jos vietoj stip- 
rėja prozopopejinis žodis, gaivus, originalus ir dėl to giliai 
kūrybingas. 

Antra vertus, gausus pakartojimas, išskaitinėjimas, anti- 
tezė, sušukimas, paklausimas, minties ir vaizdų šuoliai, tezės 
varijavimas... yra dažnosios retorikos figūros. Šitos figūros 
su visu ryškumu išplaukia Vaižganto prakalbose (plg. bent jo 
prakalbą Vaikai stoja tėvynės gintų. III. 134). 

Kiek beletristikoje Vaižgantas pasireiškia su publi- 
cistinio ir retorinio stiliaus priemaišomis, tiek publicistikoj, 
mokslo veikaluose jis yra beletristas. Vaižgantas nepadali- 
jamas. Jeigu sakoma, kad Mykolas Angelas turėjo keturias 
sielas, kurias jis dėjo į savo paveikslus; jeigu Šekspyras tūks- 
tantį, tai Vaižgantas turi vieną galingą, originalią, kitiems 
nepakartojamą ir visų veikalų stiliuje pasireiškusią — ji vis ta 
pati. Toks jau Vaižgantas buvo. 

Vaižgantas tautos kūryboje 


Rytiečių aukštaičių dvasia: Vaižganto kūrybos etninis pagrin- 
das. — Epochos atmosfera: rusų literatūrinės įtakos pėdsakai Vaiž- 
gantui. — Lietuvių meno tradicijos rėmuose: Vaižgantas lietuviško- 
jo baroko reiškėjas. 


Tikrai, Vaižgantas buvo tokis... Buvo lietuvis rytietis, 
buvo savo epochos Žmogus. 

Rousseau ir Herderio mintimis skirstydami žmones į 
gamtinius ir civilizuotinius, galėtume sakyti, kad rytų aukš- 
taičiai yra gamtos žmonės, labiau už kitus mūsų etnografi- 
nius vienetus išlaikę savo etniškąsias pirmines žymes. 

Juose emocinio gyvenimo dar nėra nustelbęs intelektas. 
Jų galvosena ne tiek loginė, kiek intuicinė, poetinė, arba, 
kaip Vaižgantas sako, jie ,„ome“, instinktu daug ką nujaučia. 

Intuicija jiems pradeda veikti tada, kada pats gyvenimas 
reikalauja. Dėl to jie ne teoretikai, o praktikai, darbo dir- 
bėjai, arba ir jų teorijos esti gyvenimiškos. 

Emocinis aukštaičių gyvenimas platus: ir skambus 
juokas, ir širdį graužiantis liūdesys susigyvena tam pačiam 
žmoguje; ir ciniškos dainuškos, ir himnai Dievo motinai eina 
iš tų pačių lūpų. 

Jeigu tikėsim Hans Naumanno(263) pirminio žmogaus 
arba civilizacijos neperdirbtos liaudies charakteristika, tai 
aukštaičiai yra tame kultūros tarpsnyje, kuriame tebėra stip- 

rus bendruomeniškumas. Jo nėra nustelbęs individualis- 
tiškas savo reikalų paisymas, egoistinis miesčioniškas indivi- 
dualizmas. Jeigu įsivaizduosim žmogaus reikalų ir norų 
visumą kaip kokį ratą, tai aukštaičio rytiečio akys apglebia 
visą aplinkumą. Į jo orbitą įeina ir kiti žmonės, ir gamta. Su 
jais aukštaitis jaučias kažkokiomis bendromis gijomis supin- 
tas, be jų negalįs dvasiškai gyventi. Iš čia aukštaitiška mis- 
tika gamtoje ir pasaulyje, tas susirišimas su kaimynais talko- 
mis, kolektyviškais žaidimais, puotomis. Tiesa, ir miesto 
žmogus be visuomenės neapsieina. Bet jo santykiai visai kito- 
ki — pagrįsti asmeniniu interesu. Jam visuomenė tiek įdomi, 
kiek jam utilitariškai reikalinga. 

Galėtum ir prieštarauti čia akcentuojamam aukštaičių 
rytiečių bendruomeniškumui. Galėtum sakyti, kad rytiečiai 
kaip tik individualistai, originalai. Tokis buvo Strazdelis, 
Baranauskas, Vaižgantas ir daugelis kitų. Originalai, tegul ir 
individualistai, tik ne toki, kaip Baironas, Šarūnas. Tokiems 
Baironams rūpėjo pasirodyti kitokiems nei visi, kad į juos 
akis atkreiptų. Tai egoistinis individualizmas. Jam priešingas 
yra miesčioniškas konvenansas: miesčionis pasirodo tokis 
kaip kiti, kad jis perdaug neišsiskirtų ir į jį akių visi neat- 
kreiptų. Aukštaitis ne tokis. Jis nenori stebinti bendruome- 
nės savo asmenybe, nėra egoistinių tikslų, bet jis ir nesisten- 
gia daryti, kaip minia. Jis elgias laisvai, taryt nemanydamas, 
kad į jį bus keno akys atkreiptos. Iš čia tas aukštaitiškas 
originalumas, pagrįstas natūralumu bei nuoširdumu. 

Bendruomeniškai jausdamas, aukštaitis instinktyviai nu- 
spėja ir pavojus, kurie skaudžiausiai jį ir jo bendruomenę iš- 
tiks, ir instinktyviai imasi apsaugos priemonių. Dėl to aukštai- 
čiai daros visuomenei naudingo darbo iniciatoriai, 
pradininkai. Jie nelinkę užsidaryti savo viduje, užsikalti savo 
etniniuose turtuose ir tik atspariai, bet pasyviai priešintis. Jie 
yra dinaminės dvasios, kaip gamta, kaip augalas; dažnai jie 
dėl to prašoka net savo epochą savo mintimis ar savo dar- 

bais. Tik paskiau ateis kiti ir intuityviai pareikštas mintis jau 
sąmoningai iškomentuos ir įvertins. 

Toki atrodo daugelis pažįstamų aukštaičių vadų. 
Vilkmergiškis Širvydas su pirmosiomis gramatikomis ir žo- 
dynais, paskui kurį kiti nespėjo eiti ir juo pasinaudoti; vilk- 
mergiškis Bohušas, apibėgęs Vokietiją, Prancūziją, Italiją, 
Lenkiją ir paskelbęs lenkams bei lietuviams lietuvių kalbos 
grožį, sukėlęs aistrius ginčus ir paskatinęs Lelevelį, Norbutą, 
Pošką subrusti. Tokis iš liaudies neatitrūkęs Strazdelis, 
Vienažindys, švietėjas Katelė, Baranauskas, net Jakštas, 
neminint jaunesnių. Žinoma, kiekvienas savaip. 

Ir Vaižgantas tokis. Jis yra kilęs kaip tik iš Svėdasų, to 
aukštaičių kampo, kuriame šitie bruožai atrodo giliausiai iš- 
plėtoti. „Aš čia gyvenau gamtos padavimų įspūdžiais ir tai- 
kių žmonių meile. Tie veiksniai sudarė mano sielą, jais ir 
tegaliu save išaiškinti“.(264) Vaižganto jaunosios dienos ir ne- 
galėjo būti palankesnės šitai aukštaitiškajai dvasiai pasisavin- 
ti. Nuo pat mažens aukštaičių charakterio užuomazgas tik 
stiprino, niuansavo ir gamta, ir žmonės, ir patriarchališka 
šeima. Pats Vaižgantas pasisako, ką jis gavęs iš gamtos, iš 
atskirų šeimos narių. Tai buvo aplinkuma, kuri davė viską, 
kas reikalinga išugdyti jo talentui: gamtos meilei, patriarcha- 
liškam demokratiškumui, religinei mistikai, meno nuojautai ir 
žodžio turtingumui. 

Šituo ir galėtume išaiškinti, kodėl Vaižganto kūryboje 
yra tiek daug aukštaitiškos etnografiškos dvasios. Ji reiškėsi 
tiek veikalų pasaulėvaizdyje, ypačiai gamtos pergyvenime, 
tiek veikalų konstrukcijoj, tiek išorinėje išraiškoje. Buvo 
pastebėta apsčiai tų elementų, kurių užuomazga glūdi liau- 
dies pasakoje, padavime. 

Tačiau rytietis Vaižgantas ir ne toks, kaip rytietis Strazde- 
lis ar Baranauskas. Jie skiriasi, nes skiriasi ir tos epochos, 
kuriose jie gyveno. 

Baudžiavinė aukštaičių liaudis buvo aptraukta šiurkš- 

taus gyvenimo žieve. Ji tegalėjo duoti aukščiausią tuo metu 
savo būties žiedą — kun. Strazdelį. Strazdelis, kaip ir to 
meto liaudis, reiškiasi mūsų akims primityvia, stačiokiška, 
kartais net storžieviška forma. Bet po ja ta pati jautri ir gili 
dvasia. Net ai ir plati; ji susikoncentravusi į gamtą, į žmonių 
vargus, į luominių santykių antagonizmą; ji užbėgo toli į 
priekį, skelbdama galą tai luominės nelygybės priespaudai. 
Joje švyti ir tautinių aspiracijų prošvaistės. 

Baranauskas, rytietis, aukštaitis, pasirodo naujas aukš- 
taičio laipsnis tautiniame gyvenime — dviejų epochų angoje: 
socialinės ir tautinės. Šitame epochų lūžime, pereinant socia- 
liniu atžvilgiu iš baudžiavinės į pobaudžiavinę, tautiniu atžvil- 
giu iš lietuviškos lenkiškos sąmonės į lietuvišką — pats Bara- 
nauskas dvasiškai sulūžo, kaip ir jo graudžioji Šilelio giesmė. 

Vaižgantas yra vėl naujos epochos žmogus -— jau so- 
ciališkai laisvos, tautiškai kovojančios, politiškai vergaujan- 
čios liaudies išdaigintas. Pasilaikydamas aną etninę dvasią, jis 
gavo ją papildyti ir civilizacija: naujomis idėjomis ir naujomis 
formomis. 

Pažymėtina, kad toji civilizacinė įtaka Vaižgantui ėjo 
daugiau ne iš lenkų, kaip ankstesniajam Baranauskui, bet iš 
rusų, iš jų mokyklos, iš spaudos. Pats Vaižgantas, būdamas 
Viltyje, prisipažįsta skaitąs lenkų tik savaitraščius, mėne- 
sinius žurnalus. Rusų laikraščiai esą geresni, turtingesni. „Aš 
juos visus esu perėjęs ir dabar dar į kai kurį „inkišu nosį“. 
Pagalios sustojau prie Russkoje slovo. Didelis, labai tur- 
tingas pinigais, bendradarbiais ir savais korespondentais 
Maskvos dienraštis (8 rub.). Jis nusideda katalikybei, tiesiog 
vaikiškai pasityčiodamas iš prancūzų, italų, ispanų katalikų ir 
popiežiaus. Bet tik retkarčiais. Už tat visą laiką turi Doro- 
ševičių, Nemirovičių-Dančenką, Bobomikiną, Bajaną, Merež- 
kovskį, Gr. Petrovą, Teffi, Gorkį, Tolstojų, Buniną, Jab- 
lonovskį ir kitus, kurių negali negerbti, kad ir kartais 
nesutiktum su jais“.(265) 

Tais rašytojais žavėjosi Vaižgantas ne tik dėl jų stiliaus. 
Jam imponavo ir literatūros keliamos problemos. Jam rodės, 
kad ir vakariečiai (zapadnikai) ir slavianofilai turi tą patį 
tikslą: tautos gerovę ir didingumą. Jis pastebėjo, kaip 
Gončarovas, Ostrovskis ėmė vaizduoti literatūroje senąjį 
inertingumą ir visuomenės stagnaciją, kiti, kaip Turgenevas, 
naująjį jaunimo kuriamą gyvenimą. O Čechovas jautė su 
džiaugsmu šviesius naujo gyvenimo spindulius; gyvenimo 
sveiko, energingo, siekiančio atskirų asmenų ir visuomenės 
laimės. Vaižgantui imponavo, kad tenai reikalai svarstomi su 
pilietiniu drąsumu, energija, atvirumu ir sykiu dailiškai. 

Šituo Vaižganto įsigilinimu į rusų kultūrinį ir literatūrinį 
gyvenimą ir išaiškintina, kodėl Vaižganto kūryboje buvo ga- 
lima konstatuoti paralelių su Gončarovu, Aksakovu, Gogoliu 
ar Turgenevu. 

Tokiu būdu Vaižganto kūryboje randam sujungtus ir 
anuos bruožus, giminiškus liaudies kūrybos produktui, ir 
šiuos bruožus, paraleliškus su svetima kultūrine literatūrine 
kūryba. 

Svetimoji įtaka Vaižgantui buvo silpnesnė nekaip etni- 
ninis pagrindas. Kaip pozityvistinės dvasios mokykla nesten- 
gė pakeisti Vaižganto mistiško religingumo, taip nė svetimi 
stiliai negalėjo nustelbti Vaižganto iš sesers, kaip sako, ar 
savo kampo pažinto žodžio meno. Ir gavos Vaižgantas origi- 
nalus: lietuviškus aukštaitiškus bruožus kultyvavęs epochos 
dvasia. 

Vaižganto kūryboje reiškėsi ne tie vieni etniniai ir epo- 
chiniai pradai. Jame reiškėsi ir tos tradicijos, kurios buvo 
susidariusios lietuvių meno evoliucijoje. Ta evoliucija nėra 
tokia charakteringa mūsų literatūros kelyje. Charakterin- 
gesnė ir ryškesnė ji atrodytų, pavyzdžiui, architektūroje su 
jos gausingomis bažnyčiomis ir rūmais. Šitoje architektūroje 
meno istorikai konstatuoja primityvią statybą, o šalia jos ir 
atneštinę kultūrinę statybą. Iš tos atneštinės ypačiai prigijęs 

Lietuvoje barokas. Jis davė gausybę barokinių statinių. Jis 
net subarokinęs primityviosios statybos bažnyčias.(266) Į tą 
baroką, radus; mūsų mene gyvą atbalsį, grįžtelkime viena 
akimi atgal, kad galėtume stebėti, ar nėra ko bendra tarp 
baroko ir Vaižganto kūrybos.“ 

Baroko dvasia, jeigu ją tinkamai suprantu, savo tėvy- 
neje susiformavusi po gotiko ir renesanso, pamėgino sujung- 
ti savyje ir renesanso ir gotiko pradus. Renesansiškai barokas 
pagarbino žmogų, kuris visais vitaliniais organais buvo 
įsisiurbęs į Žemę ir ėmė iš jos gyvenimo sultis. Tas žmogaus 
žemiškumas tiek akcentuojamas, kad tarp žmogaus ir žemės 
susidarė mistiški ryšiai. Jau Giordano Bruno operavo 
panteistinėmis frazėmis.(267) („„Žemė, toji dievybė, kuri yra 
mūsų motina...“). Tomą Akvinietį su teologijos ir filosofijos 
mokslais stūmė į šalį susidomėjimas gamtos mokslais. Fizi- 
ka, astronomija, meteorologija imponavo ir vienuolynuose. 
Šitoki nusiteikimai buvo gera dirva didžiam panteismo judė- 
jimui. 

Antra vertus, gotiškai barokas prisimena aukštesniuo- 
sius būties pradus, dievybę ir veržiasi į ją su visa jausmo, fan- 
tazijos galybe, ligi sielos apsvaigimo, ekstazės. 

Šituodu antinomiški pradai norėta baroko dvasioje su- 
jungti. Taikliu J. Ereto pasakymu, „barokas nekovojo griež- 
tu arba-arba, bet tenkinosi lipšniu ir-ir“.(268) 

Kaitaliodamiesi tie barokinės dvasios pradai mene pa- 
liko ištisą gamą formalinių žymių. Meno kūrinio pagrinde glū- 
di ne renesansiškoji horizontalinė linija ir ne gotiškoji verti- 
kalinė, bet abidvi: čia vertikalinė kyla į viršų banguojančia 
linija, čia vėl šliaužia horizontališkai, kad „pasilsėjus“ vėl 
galėtų pavingiuoti į viršų. Sunkus kelias nuo žemės, bet 
pastovus, be baimės griūti.Vietoj renesansinės statikos, 
ramumo įsigali ekscentriškas dinamizmas, veržimasis, gau- 
sumas. Tik veržimasis ne į aukštumas, o greičiau į platumas, 
suliejant tame pačiame meno kūrinyje plastinius, architektū- 


232 


rinius, tapybinius žanrus. Džiaugsmas gyvenimu ir pačiu 
menu, gyvenimo sodrumas reiškiasi ypačiai gausiai orna- 
mMentuotomis detalėmis. Jose plazda gyvybė, sultingumas, 
vešlumas arba Žmogiškose figūrose ekstatiškas pergyveni- 
mas. Ir kiekviena tų figūrų kitokia. Literatūros kūrinyje toji 
ornamentika reiškiasi efektingais palyginimais, gausingomis 
figūromis, žodžių žaismu. 


Grįžtant prie Vaižganto, galima aptikti jo kūryboje ir tą 
horizontalinę ir vertikalinę liniją. Horizontalinė stipresnė. 
Horizontališkas Vaižganto pasaulėvaizdyje anas žmogaus 
mistinis santykiavimas su gamta, vitalizmas, vešlumas. Net 
žmogaus išviršinis pavidalas pažymimas ne laibumo, liek- 
numo linijomis, bet mėsingumu, raumeningumu: pro juos- 
menį, pro rankoves kūnas veržte veržiasi, kaip Rubenso ar 
Mykolo Angelo figūrose. 


Bet Vaižganto kūryboje esama taip pat žmonių, kurie 
žemę moka paaukoti ir vertikališkai kilti į aukštuosius daly- 
kus (Mykoliukas). Tiesa, momentais jų dvasios gyvenime 
pasirodo maišto tarpai, jie nori sau pačiam pagyventi; tai lyg 
pečininkai, nuo kurių jų gyvenimo linija vėl pasistiebs į viršų. 
O kaip banguojanti gyvenimo linija pasireiškia toje Seve- 
rijoje, ar Kaniavoje, ar altaristoje! Tai ir yra artima toms 
barokiškoms antinomijoms. 


Kompozicijos atžvilgiu Vaižganto paveiksle siužetas 
barokiškai yra susiliejęs su fonu. Tai svetima bent renesansi- 
niam menui, su kuriuo įsigalėjo perspektyva. Vaižgantas į 
daiktus žiūri be perspektyvos, iš arti. Artimus dalykus gau- 
siai ornamentuoja; ornamentuoja plastinėmis, akustinėmis 
žymėmis. Jas taip sustiprina hiperbolėmis, gradacijomis, 
kontrastais ir kitomis figūromis, kad sudaro dinamizmo, įvai- 
rumo, gausumo efektą. 

Prisimenant kitas Vaižganto kūrybos žymes, tiek pasau- 
lėvaizdyje, tiek žodžio mene, atrodo, esama artimumo tarp 


233 


Vaižganto dvasios ir baroko dvasios, tarp Vaižganto ir baro- 
ko žodinių priemonių tai dvasiai reikšti. 

Tačiau barokas nelygu barokui. Į Lietuvą atneštas baro- 
kas tiek suinterpretuotas liaudies meno ypatumais, kad jis 
gavo specifiškai lietuvišką koloritą. Tai pažymėtina ir Vaiž- 
ganto kūrybai. Lietuviškos tautosakos paprastumas jame yra 
sušvelninęs, suprastinęs apskritai barokišką puošnumą. 

Europinis barokas savo istorinėje raidoje nunyko, bet jo 
renesansiškieji ir gotiškieji pradai perėjo į naujas dvasines 
sroves. Rodos, nebus labai suklysta, sakant, kad renesansiš- 
kasis gulė į pagrindus realizmui, gotiškasis — romantizmui. 
Tų pačių pradų, tradiciniu vardu vadinamų romantinio ir 
realistinio elementų, teko anksčiau pastebėti ir Vaižganto 
kūryboje. Netgi buvo kilusi mažutė diskusija: Vaižgantas tiki- 
no esąs romantikas, prof. Mykolaitis tuo abejojo. Būtų iš- 
vengta tos diskusijos, jei Vaižgantas būtų atstovas lietuviško 
baroko, kuriame randa vietą abudu tie antinomiški dalykai. 
Baroko terminas Vaižgantui pritiktų geriau už kitus, jeigu jau 
norime pažymėti tarptautiniu terminu. 

Istoriškai imant, barokas atkeliavo ir mene aukščiausiai 
iškilo lietuvių tautai kovojant dėl religijos, katalikybės su 
protestantizmu, o literatūroje su Vaižgantu iškyla barokas 
lietuvių tautos kovoje dėl tautybės. 

Kova laimėta, ateis naujos dienos su naujais gyvenimo 
reikalais. Pakeis ir pačią literatūrą. Literatūroj išsiskirs tos 
dvasinės linijos, kurios Vaižgante buvo susijungusios, ir išsi- 
kristalizuos į vientisesnes sroves. 

Pats Vaižgantas šitai jautė. Jausdamas tautinio ir meni- 
nio gyvenimo dinamiką, jautė ir, kad jo kūrybos pobūdis jau 
nebetinkąs. Jis gailavo, kad nerašęs taip, kaip etnografiją yra 
aprašęs Katkus. Tačiau naujoviškai jau nesiėmė. Nesiėmė, 
nes nauji laikai priklausė kitos dvasios rašytojams, o jis su 
visu pilnumu buvo patriarchalinės, kovojančios, atgimstan- 
čios Lietuvos rašytojas. 

Tai tas pats jaunikaitis, kuris aną nuostabiąją naktį ant 
Nemuno kranto sielojos, kad Lietuvos žemė tebelaukia 
paišytojo ar giesmininko. Tas pats, kuris, įspūdžių pagautas, 
ėmėsi plunksnos ir per visą gyvenimą kūrė paveikslą, sinte- 
tiškai išreiškiamą anais jaunuolio paprastais žodžiais: 


Raudona, rasoje apsipraususi saulė linksmai iškišo 
savo kaklą ant saulėtekinio horizonto, ir ilgas šešėlis 
nuo kalnų puolė ant upės, pridengdamas beveik visą 
jos platumą; saulei kylant į aukštį, traukės jis gėdingai į 
savo kraštą, pripažindamas save priveiktu toje karėje 
šviesos su tamsybe. 

VAIŽGANTIŠKA KŪRYBA 


Platu ir įvairu — kaip tik Lietuvoje 
tejvairu! 
VII, 217 


Tam tikru metu, sako astronomai, ypačiai padažnėja 
meteorai kristi. lr mūsų atgimstančios Lietuvos veikėjai, 
kuriuos Jakštas pavadino žiburiais, paskutiniais metais 
skubinas gesti. Vaižgantas, kuris tuos žiburius registravo 
atsidėjęs, Jakšto Užgesusiuose žiburiuose buvo pažymėtas 
dar gyvųjų skyriuje. Kai dabar iš to skyriaus išsibraukė, tra- 
dicija reikalauja ir jam nekrologo. Tik jauti, kad Vaižganto 
nekrologas turėtų būti ne toks kaip kitų, nes ir jis buvo ne 
toks. 

Mūsų visuomenės atmintyje ir vaizduotėje didieji žmo- 
nės įsirėžia su savotiškais ypatumais. Antai, su Vydūno 
vardu kiekvienam yra susijęs kažkokis paslaptingumas. Vi- 
suomenė iš tolo stebisi tuo nepaprastu žmogum, bet 
neparodo mažiausio noro prieiti arčiau ir pažinti jį ir jo 
kūrybą. Maironio poezija deklamuojama, net kaime dainuo- 
jama, bet autorius yra pasitraukęs visuomenės akyse į užpa- 
kalines plano eiles ir net visai išnykęs. Vaižgantas — atvirkš- 
čiai. Kiekvienas mato jį patį — tą judrųjį, baltaplaukį 
Vaižgantą. Kiekvienam skamba jo atviras, drąsus, intymus, 
sąmojingas ir netikėtas žodis. Tari, kad net ir mirdamas 

atliko ne rimtą, rūsčią gyvenimo būtinybę, bet šposą iškrėtė. 
Tačiau daugelis tų, kurių akyse Vaižganto figūra yra gyva, 
kurie sekė ir paskui velionies karstą, visai nėra pažvelgę į jo 
kūrinius. Jie pažįsta gyvenimišką Vaižgantą, bet nepažįsta 
Vaižganto kūrėjo. : 

Dėl to Vaižganto nekrologas šioje vietoje išvirsta pažvel- 
gimu į Vaižgantą pro jo kūrybą, pasidairant jos vaižgan- 
tiškumų. 

Nors savo didžiuosius veikalus Vaižgantas parašė apie 
Didįjį karą ir jau pokariniais metais, tačiau jo charakteris ir 
ideologija buvo susiformavę toje apžvalgininkų-varpininkų 
epochoje, kuri iš savo veikėjų reikalavo horizontališkai darbą 
išplėsti, bet neleido vertikaliai į vieną sritį gilintis. Reikėjo 
supurtinti visa tauta. Darbo buvo daug, o darbininkų maža. 
Vienam teko visų sričių specialistu dėtis. Net šiandien dar 
turim žmonių, kurie visose gyvenimo srityse dalyvauja, „sky- 
les užkamšioja“. Bet nėra nė vieno, kuris tokiam plačiam 
teritoriniam plote būtų sėjęs tautinio susipratimo kibirkštis, 
kaip Vaižgantas. Jis mėgo keliauti. O jo judrus, neramus 
charakteris vertė daryti jį ne taip, kaip kiti darė. Ir už tai jis 
buvo persekiojamas ir blaškomas po Žemaičių, Aukštaičių 
filijas, parapijas; pats važinėjo po Kuršą, Rusiją, Lenkiją, Uk- 
rainą, Estiją, Švediją, Ameriką, Italiją. Visur jis kūrė tautinio 
susipratimo ugneles, o kituos kraštuos važinėdamas dairėsi 
kibirkščių, kurias galėtų į Lietuvą permesti. 

Nėra nė vieno (nebent Jakštas!), kuris tokiam daugely 
Lietuvos gyvenimo sričių būtų rodęsis. Nebūtinai tam, kad 
pats tenai didžius darbus nudirbtų. Jis nebuvo vadas. Vado 
išminties, šaltumo, rimties, patvarumo jisai neturėjo. Jis buvo 
kurstytojas, ragintojas, ir vienas jo buvimas kūrybiškai nu- 
teikdavo kitus. Ir dėl to į jį kreipdavosi: ,,... tu, pensionieriau, 
ateik šen, tu nueik ten: čia pakalbėk, čia parašyk, čia papo- 
sėdžiauk“. O jis niekados neatsisakydavo. „Na, einu, einu ir 
kalbu!... Na, einu ir posėdžiauju kamščio rolėje, kad bent 

kvorumas būtų; kodėl gi nepasėdėti, turint kuo sėdėti? O kas 
iš to, tesižinai pirmininkas“. Jie neatsisakydavo nei nuo senų 
nei nuo jaunų, nei nuo izraelitų nei nuo samaritonų, neužsi- 
darydavo savo lindynėj, nes tokį savo išsiliejimą į visuomenę 
jis laikė kūryba. Kurti reiškia būti dar nepasitenkinusiam tuo, 
kas yra, ir vis naujų dalykų ieškoti. Kurti — jaustis pačiam 
jaunam, nors ir metų lenkiamam, ir būti su jaunais. Kurti — 
reiškia duoti ką nors naujo. Ar svarbu iš ko sukursi: iš molio, 
rašalo ar Žmogaus. 

Vis dėlto šitokis plačios prasmės kūrėjas tikrąja savo 
dirva laikė literatūrą. 

Tik ir literatūroj Vaižgantas yra horizontališkas. Niekas 
nedavė daugiau raštų kaip Vaižgantas; 18 numeruotų tomų 
jau imponuojantis skaičius, o kur dar palaidi leidiniai. Ir 
niekas kitas iš tos kartos neparodė taip plačia: bundančios 
Lietuvos gyvenimo. Besireiškiančius ir seniai glūdinčius liau- 
dyje charakterius, kitų dar nesučiuptus gyvenimo reiškinius, 
kolektyvinės ir individualinės lietuvio psichikos bruožus, 
epochą jaudinančias visuomenines ir tautines problemas 
mikliai sugavo nepaprastai pastabi jo akis, ausis, o stipri at- 
mintis išlaikė jam tuos gyvenimo faktus kaip kokiam aruode. 

Šitas Vaižganto pastabumas ir ekspansija į plotį yra jo 
kūrybos stiprybės ir silpnybės šaltinis. Iš gausingai matyto 
gyvenimo Vaižgantas pridėjo į savo kūrinius ištisus aruodus, 
jo žodžiais betariant, deimančiukų. Jais džiaugiasi pats auto- 
rius, jais džiugina skaitytoją, net užsimiršdamas atskirus dei- 
mančiukus architektoriškai įglausti į veikalo visumą. Nors tas 
ar kitas epizodas būtų per ilgas, būtų čia ir visai nereika- 
lingas, bet kaip jį išmesi, kad jis gražus! Kam romano, pasak 
Vaižganto, kad ir taip gražu! 

Vaižgantas nėra tosios plačios skalės kūrėjas kaip 
vėlesnis už jį Krėvė, lygiai gerai mokąs elgtis epe, lyrikoj ir 
dramoj, bet Vaižgantas yra kitos rūšies universalistas, sinkre- 
tikas: tame pačiame kūriny jis sujungia įvairius rašymo žan- 

rus — publicistiką ir beletristiką. Publicistikoje jis beletristas, 
beletristikoje — publicistas, literatūros istorijoje — feljetonis- 
tas. Jame sumišęs auksas su smėliu. Jis neišsijotas, neiš- 
plautas, kaip neišplautas pats gyvenimas. Toksai kūrybos 
gyvenimiškas universalumas ir yra vaižgantiškas. 

Vaižgantas šoka nuo vieno Lietuvos gyvenimo luito prie 
kito. Dažnai jis sustiprina ryškiomis charakterių, scenų, 
dialogų antitezėmis ir hiperbolėmis, pasako nešlifuotu, ,,neiš- 
laižytu“, bet tik ištašytu, „drėbtiniu“ stilium; jo tempera- 
mentas neleidžia jam su sakiniu „„terliotis“. Bet ir tas žodžio 
tašymas, ,drėbtas žodis“ yra traškus, plastiškas, sąmo- 
jingas, žodžiu — meniškas. 

Pametęs išviršinio gyvenimo luitą, Vaižgantas pasilei- 
džia į žmogaus dvasios gelmes, bet tenai nesiknisinėja. Paga- 
vęs ką verta pastebėti, jis vėl skuba į viršų gyvenimo fik- 
suoti. 

Bet veltui manytume, kad Vaižgantas atvaizduoja mums 
objektyviai visą Lietuvos gyvenimą. Rašytojo subjektyvumas 
pasireiškia jau tuo, kad jis pasirenka tą, o ne kitą dalyką. 
Aušros epochoje abudu kūrė: ir Maironis ir Žemaitė, o kaip 
skirtingai jų atvaizduoti pasauliai! Nes vienas buvo tauti- 
ninkas romantikas, antroji tautininkė pozityvistė. Pats Vaiž- 
gantas augo aušrininkų ir varpininkų bei apžvalgininkų atmo- 
sferoj. Jis buvo ir romantikas ir pozityvistas. Jo 
romantiškumas reiškės gaivališku prisirišimu prie Malaišos 
upelio slėnio, Popšutės, Valiulio... kalnelių, Alaušo, Beragio 
ežerų ir prie visos Lietuvos žemės. Tą gamtinį jo misticizmą 
pagilino ir sustiprino romantinė literatūra seminarijos mokslų 
metu. Ir dėl to Vaižganto kūryboj gamta mėgstama visais 
pajautimais, visu dūšios primityvumu. Tačiau Vaižgantas 
nedaug piešia atskirų gamtos peizažų, tokių kaip Žemaitė. 
Su gamta jam sykiu eina ir žmogus. Juodu neišskiriami. 
Gamta maitina, gaivina žmogų. Gamta yra pati veikėjas, o 
„tautos rinktiniai savo valios neturi; kaip ne sava valia iš stie- 

bo išplaukia ir viršūnėje skaisčiai ir kvapniai išsikečia žiedas“ 
(XII, 84). Gimtosios Ventos platumas suvirina Sviestavičius, 
o Šešiavilkiokams duoda tiek jėgos, kad jie revoliucija gra- 
sina; gamta įkvepia jiems spontaniškos, gaivališkos galybės, 
kaip ir gaivališka yra pati gamta. Vaižganto herojai šnekėsis 
su pievos vabalėliais ištisą pusdienį, ir jiems nenusibos. Jie 
siaus su šuneliu, derėsis su juo dėl varnėno ir storo kirmino, 
ir raičiosis po pievos žiedus, kad visais pajautimais prisigertų 
gamtos. Jie dairysis pasiilgusiomis akimis nuo trobos kraiko 
patekančios saulės. Jie pyks, kada pamatys nuo liekno 
berželio tošis nuluptas. Kodėl? Jie patys nežino! Kad su gam- 
ta taip gera, smagu! Ir Vaižganto simpatija yra su šitais gai- 
valiniais gamtininkais, kurie vadovaujasi ne racionaliu apskai- 
tymu, bet „gyvuline ome“, instinktu. 

Bet Vaižganto gaivalinių gamtininkų neužliūliuoja gamta 
ir nepaskandina į malonią melancholiją ir išnykimą. Jie ir 
gyvendami ir mirdami yra kūrėjai. Jie sau žmonės; savai- 
mingos individualybės, su siekimais ir laisva valia elgtis sava- 
rankiškai, kaip pats Vaižgantas. Kaip Vaižgantas, jie inicia- 
tyvos Žmonės, nenuoramos; jie gali būt nutrūktgalviai 
anarchistai; jie gali būt kūno vergai, bet jie nėra dvasios ver- 
gai. Jie organizuos menkių žvejybą, kurios padarinių ir patys 
išsigąs. Jie gyvens, kaip tėvai gyveno, o griebsis naujų pra- 
monių ūkiui pakelti, dėl to patys plaukus rausis ir pas kle- 
boną bėgs savęs skųsti. Jie griebsis daryti, kas jų, vaižgantiš- 
kai tariant, fizikai ir psichikai patinka, kurie dėl padarinių ir 
patys pasikars. Jie mokysis devynių mokslų ir menų, bet tik į 
gamtos būtį sugrįžę pasijus kaip žuvis vandeny. Tačiau ir čia 
nenurims: slaptas knygas plės, kitus mokys, išradinės gyve- 
nimo patobulinimų. Tai kultūros aktingieji kūrėjai, nors apie 
tai jie ir nenusimano. 

Ne tokie „dėdės“ Mykoliukai, visą gyvenimą dirbą kaip 
jaučiai ir tylį kaip žuvys, ir tokie kaip Rapolai, mielai dirbą 
liežuviu, o nieko rankom, arba „dėdienės“ kaip Severija, 

kurie jau, rodos, niekur nesiveržia ir nėra jiems dėl ko 
veržtis, kurie gyvena tik iš inercijos — ir jie yra kūrėjai. Jie 
sukūrė ne savo gyvenimą, bet kitų. Jie buvo tiltai, per ku- 
riuos gyvenimas perėjo, juos palikdamas užmiršime. 

Net ir tie pasenę pagaliau gamtininkai žmonės, mohika- 
nai Valerai, yra ne tokie, kaip Krėvės lapinai; ir tie atlieka 
savo misiją ir tik tada miršta, kaip grūdas, išleidęs ir 
užauginęs diegą. 

Realinė mokykla su pozityvistine lektūra iš prigimties 
aktingą Vaižgantą padarė ir pozityvistą. Jo atgimstančioj 
Lietuvoj randi praktikų pozityvistų — Vidmantų ir Daratų, 
kurių tikslas — susidėti pinigo, pačiam gerai pagyventi. Bet ir 
jų gelmėse esama dalykų, kurie verčia juos ieškoti vis ko 
naujo. Ko bereikėjo Vidmantui, turinčiam į valias pinigo? Ko 
bereikėjo Daratai, galinčiai iš tėvo skirtos dalies procentų 
gyventi? Tas „Drang“ kurti yra apėmęs ir tuos pozityvistus. 
Ir nors jie šaltai apskaito, kiek naudos turės iš kiekvieno savo 
žygio, vis dėlto savo veržimusi kurti jie iš tikrųjų kuria ne tik 
savo gerovę, bet ir tautos kultūrą. Tautos materialinė ir dva- 
sinė kultūra kyla per atskirų jos individų kultūrą. 

Tokiu būdu ir tie gaivalai gamtininkai, ir tie viską ap- 
skaičiuoją pozityvistai, ir tie gyvenimo inercininkai — visi yra 
žmonių gyvenimo ne tik reiškėjai, bet ir kūrėjai. 

Visi jie yra atskiros gamtos dalelytės, pro kurias kaip 
elektros srovė teka gaivalinės gyvybinės jėgos, visados ver- 
žiančiosi į naują buvimą, tapsmą. Vieni tų žmonių yra lyg sta- 
tistai toms jėgoms apsireikšti, anot paties Vaižganto, kaip 
telegrafo stulpai, kiti aktingai jas kondensuoja ir tam tik- 
romis kryptimis skirsto. Bet visi jie drauge sudaro organišką 
harmoniją, nes Vaižgantui kosmas yra tikslingas. „Bet kas 
turi savo šaltinį, pradžią ar priežastį ir plėtojasi, kol prieina 
skiriamąjį galą“ (X, 40). 

Kiekvienas reiškinys turi savo paskyrimą, kaip kiek- 
vienas muzikos instrumentas didžiuliam orkestre, nors klau- 

sytojo ausis ir ne kiekvieno instrumento garsus sučiups, nors 
ne kiekvienas gamtos reiškinys bus pastebėtas ir tinkamai 
įvertintas. Dilge vadinam piktžole, bet tai dar nereiškia, kad ji 
niekam neverta ir nereikalinga. Taip pat ir su žmonėmis. 
„Niekas neįvertino Mykoliuko muzikos, kaip neįvertino jo 
darbo, nė meilės — kaip gi ir kam ai įvertinsi saulės labą 
darbą, kad tai ir savaime aišku?“ (X, 39). Mykoliukai ir Napa- 
liai groja ir lipdo, nors niekas jų nemato ir neklauso, daro tai, 
ką jų prigimtis liepia. Ir kiekvienas, savo mažą ar didelę rolę 
atlikdamas, prasidžiunga, „kad nors vienam akies mirksniui 
tu buvai reikalingas“ (X, 35). Tai satisfakcija. 

Kai matai, kad esi reikalingas tam, į kurį širdis linksta, 
tai pakyla ir aktingumo laipsnis. O palenkti savo širdį turi į ką 
nors. Gintautai, Visgirdai — į tėvynę — Mykoliukai, Napaliai 
tam tikru momentu į moterį, Daratos, Severijos — tam tikru 
momentu į tėvus ar savo mėgstamuosius kremblius. Ir kai iš 
Mykoliukų širdies atima Severijas, jie turi prisirišti bent prie 
savo plačiaragių jaučių. Tai socialinis žmogaus polinkis, kuris 
jungia žmogų horizontališkai ir vertikališkai su pasauliu, su 
savo amžiaus pasauliu ir su ateities bei praeities kartomis, kaip 
įbertas į žemę grūdas jungiasi su būsimąja varpa. 

Bet kada varpa subręsta, grūdui žemėj nebėra ko glū- 
dėti, jis išnyksta. Kada jau niekam tavo širdis ir tu pats nerei- 
kalingas, metas grįžti į „skiriamąjį galą“. Ir „dėdės“ Mykoliu- 
kai, o „dėdienės“ Severijos pavirsta žmonėmis, ,,nieko sau 
nereikalaujančiais, vieną Dievą bepažįstančiais, su Juo bein- 
tymaujančiais“ (X, 40). Ir natūrali logiška išvada, kad bažny- 
čios maldose ir giesmėse jau niekam nereikalingas „dėdė 
Mykolas skęsta tame sutartiniame ūžėsyje lyg laimingoje 
nirvanoje. Jis nebejaučia pats savęs skyrium. Jis besudaro 
vieną lašą, kurie sudaro — daug, didžiam Dievo majestotui 
išreikšti“ (X, 134). 

Toks žmogaus kelias. Toks visos gamtos kelias. Jų 
egzistencija įprasminta aukščiausiu laipsniu — viso ko — 

„Padarytojo“ Dievo majestotui išreikšti. Logiškai išvedant — 
juo kosmos su savo dalimi ir dalelėmis yra gražesnis tobu- 
lesnis — juo jis daugiau išreiškia majestotą. 

Ar tik čia nėra metafizinis pagrindas Vaižganto pamė- 
gimui viso, kas giedra, gražu, kas yra „deimančiukai“. Jis 
žavisi gamtos grožiu, gamtiniu sveiku žmogum. Jis džiū- 
gauja kiekvienu net menkiausiu darbeliu savo tautai. Nes visi 
tie darbeliai yra šis tas nauja, šiuo tuo papuošia tą tautos ir 
Dievo pasaulį. Pasaulio tobulumo pajautimas paskatina net 
Vaižganto veikėjui kreiptis į viso ko ,,Padarytoją“ su padėkos 
žodžiais. 

Parkritus ant kelių prie lovos Severija nenori nei pakilti, 
nes jai taip gera, taip miela dėkoti už tą gražų pasaulį. Tai lyg 
ir kontrastas Maironiui, kuris nuolatos su skundais ir prašy- 
mais kreipias į Dievybę. 

Tiesa, Vaižgantas mato gyvenime ir dėmių. Net savo 
„dėdžių“ ir „,dėdienių“ gyvenimą pavadina liūdna pasaka. Ir 
žmonių gyvenime esti kartais vienas kito skriaudžiamas, kaip 
gamtoje didesnis medis nustelbia dažnai mažesnį. Bet Vaiž- 
ganto pamėgimas ieškoti grožio ir entuziazmo savaip nu- 
teikia net liūdnos pasakos gyvenimą. Tikrai kaip pasakoj, 
jauti, kad net didžiausių pavojų akivaizdoje Vaižganto 
žmogus išliks sveikas. Jeigu jau nelaimė jį palies fiziškai, tai 
išliks sveikas morališkai. Jeigu jau priverčia gyvenimas mora- 
liškai žmogų nykti (Severija!), tai jis vėl atsigauna, jei tik kliū- 
tys pasitraukia ir leidžia jam vėl natūraliai augti. 

Šitokis optimizmas žmogum, pasitikėjimas jo geruoju 
pradu tiek stiprus, kad Vaižgantas parodo net morališkų 
ligonių, kurie vaizduojamam gyvenime sveikte apsveiksta. 

Tas moralinis sveikumas ar sveikėjimas, tas saulėtumas 
yra vaižgantiškoji kūrybos žymė. Pesimizmo stoka atskiria jį 
nuo Žemaitės ir Lazdynų Pelėdos; minorinio tono stoka nuo 
Šatrijos Raganos, depresijos stoka nuo daugelio dabartinių 
beletristų. 

Penkios išvestos žymės Vaižganto kūrybai yra bene 
charakteringiausios, nekalbant apie patriotiškumą. Iš jų eina 
Vaižganto raštų „dorybės“ ir „nuodėmės“. Horizontalus 
plėtimasis (ir pastabumas) davė nepaprastai brangios me- 
džiagos ir ją leido parodyti kūrybiškais paveikslais, bet 
pakenkė kompozicijai. 

Palinkimas į gamtinį gaivališkumą Vaižgantą parodė 
labai lietuvišką. 

Įžvelgimas pasaulyje kūriamosios galios ir kosminės har- 
monijos principo rodo Vaižgantą esant tikrą kūrėją, kuris ne 
tik gyvenimo faktus registruoja, bet stengias atspėti ir giles- 
nes priežastis, glūdinčias anapus faktų. Tai taip pat tikrovė, 
bet aukštesnioji tikrovė. 

Pagaliau Vaižganto optimizmas yra vėl dviašmenis gink- 
las. Kai kas pakaltina Vaižgantą, kad jis pasirodęs perdaug 
subjektyvus, netikrą gyvenimą atvaizdavęs, kad su savo 
kūdikišku entuziazmu pasirodęs net naivus, nejtikinamas. 
Tai tiesa. Bet Vaižgantas esti toks nuoširdus, kad ir į 
tariamai naivius pasakojimus pažiūri taip, kaip į gražią 
pasaką (plg. kova dėl menkių!). Antra, kuris gi nėra subjek- 
tyvus? O Vaižganto kūrybos giedrumas, tas optimizmas, 
skaitytoją veikia ne depresyviai, bet pakelia. Su Vaižgantu 
pasidžiaugti deimančiukais ypačiai miela mūsų dejuojančiais 
laikais, dejuojančiais ir smuklėj, ir biržoj, ir gatvėj, ir poezijoj, 
ir namie. Jį skaitydamas įsileidi į širdį daugiau lietuviškos 
saulės. Dėl to Vaižgantas atrodo ne tik literatūros, bet ir 
žmogaus dvasios kūrėjas. 

Juozas Tumas-Vaižgantas 


Tumas-Vaižgantas, Juozas (1869 IX 8/20 Maleišių k., 
Svėdasų vls., Rokiškio aps. — 1933 IV 29 Kaune) kunigas, 
rašytojas, visuomenės veikėjas tautinio atgimimo ir nepri- 
klausomos Lietuvos laikais. 

Augime. Juozas buvo jauniausias sūnus patriarchalinėje 
ūkininko šeimoje, kurioje, be jo, buvo dar vienas sūnus ir 3 
dukterys. Pradžios mokyklą išėjo Kunigiškiuose per 2 metus 
ir 1881 išlaikė egzaminus į Daugpilio realinę m-lą. Ją baigė 
1888 ir tą pat rudenį įstojo į Žemaičių kun. seminariją Kaune; 
1893 XI 28 įšventintas kunigu. Šis jaunystės laikotarpis išryš- 
kino ir suformavo T. charakterį bei pasaulėžiūrą. Įtaka tėvų 
(kuriuos aprašė kaip Taučių ir Taučiuvienę) bei tėviškės 
aplinkos (Vaduvų peizažo įvairybė bei mistika) davė T. nepa- 
prastai turtingą kalbinį bei etnografinį paveldėjimą, ugdė indi- 
vidualumo bei savarankiškumo pajautimą, pastabumą bei 
įspūdingumą, konkretų suvokimą, mistinį ryšį su Dievu bei 
su žeme, meilę žmonėms bei gyvenimo optimizmą. Daug- 
pilio mokyklos  materialistinė bei socialistinė aplinka 
neįstengė T. dvasios palenkti. Mokykloje Tolstojaus, Tur- 
genevo, Gončarovo, Aksakovo ir kitų rusų klasikų lektūra 
pakurstė ir lavino literatūros pomėgį. O tos mokyklos vyres- 
nis draugas P. Matulionis, pakišdamas lietuviškų draudžia- 
mųjų spaudinių, nukreipė T. į lietuvišką patriotizmą. Tačiau 

Matulionis nestengė palenkti T. į veterinarijos studijas Pet- 
rapilyje. Tėvų bei aplinkos įtaka buvo stipresnė — gimusį per 
Marijos gimimo šventę motina buvo paaukojusi Dievo tar- 
nybai; su tokia skirtimi buvo susigyvenęs tarp namiškių, ku- 
riuos labai mylėjo. Prisidėjo dar asmeninis sentimentas — 
mokykloj buvo pašlijusi T. sveikata, ir jam rodės mirsiąs, o 
Mirti klieriku, už kurį melsis tiek daug draugų, būsią išganin- 
giau. Seminarijoje sangvinikas, impulsyvus charakteris buvo 
įstatytas į drausmės rėmus — į pareigos pajautimą bei supra- 
timą ir jos vykdymo reikalą, į griežtą intensyvų darbą kliū- 
tims nugalėti. Ir tai padėjo T. išlikti visą gyvenimą moraliai 
tauriam, religiškai ištikimam, pareigingam prisiimtam kunigo 
pašaukimui. Bet seminarijos vadovaujantiems auklėtojams T. 
nesidavė nulenkiamas nuo savo tautinių įsitikinimų ir nuo 
drąsos juos pareikšti. Jis buvo pralenkęs savo auklėtojus tau- 
tinės sąmonės raida ir veikliu įsijungimu į tautinį darbą. Bet 
koks spaudimas susilaukdavo iš T. atviro, drąsaus ir kieto 
pasipriešinimo. Tai buvo savarankiška ir rezistuojanti dvasia. 
Joje tautinę sąmonę netiesiogiai gaivino seminarijos prof. K. 
Jaunius lietuvių kalbos pamokomis, pasidalijimas svajonėmis 
su Antanu Kaupu ir vyresnių Kazimieru Pakalniškiu, daly- 
vavimas lietuvių klierikų patriotų slaptoje Lietuvos Mylėtojų 
draugijoje, o paskiau Šv. Kazimiero d-joje ir nuo 1890 daly- 
vavimas Žemaičių ir Lietuvos apžvalgoje Juozapo iš 
Popšutės, o jau nuo 1895 Vaižganto slapyvardžiu. 
Gyvenime. T. pastoracijos metai yra odisėja, kurią lėmė 
jo patriotinė sąmonė ir jos konfliktai su prolenkiška genera- 
cija bei jai palankia vyskupijos vyresnybe, konfliktai su caro 
valdžia. Tos odisėjos etapai yra sykiu ir lietuvių tautos gyve- 
nimo bangavimai. Pradėjo 1894 nuo Mintaujos, kur dau- 
gumas latviškai kalbėjo. T. neprigijo nei prie latvių nei prie 
lenkiškai nusiteikusių konfratrų. Susiartino su jaunosios švie- 
suomenės žmonėmis — J. Jablonskiu, A. Kriščiukaičiu, M. 
Lozoraičiu, Mečislovu Davainiu-Silvestravičiumi, G. Petkevi- 

čaite ir kt., kurie atvykdavo į Mintaują ir telkėsi apie Varpą. 
1895 pavasarį gauta St. Garnio Per skausmus į garbe taip 
suaudrino T., kad parašė laišką savo dvasinei vyresnybei ir 
per savaitę buvo atleistas iš Mintaujos. Po 4 mėn. paskirtas į 
Mosėdį ir tarnavo jau saviesiėms, bet tarnavo labiau tautine 
veikla nei religine, organizuodamas ir redaguodamas Tėvy- 
nės sargą 1896—1902. Čia už Tėvynės sargo gabenimą 1896 
buvo suimtas jo brolis ir atliko 5 metų ištrėmimo bausmę, o 
kunigui penkeri ištrėmimo metai buvo pakeisti namų areštu. 
Kun. A. Miluko kviečiamas bėgti į Ameriką, T. labiau pa- 
klausė savo intymaus draugo A. Dambrausko-Jakšto, kuris 
ragino ištverti bausmę, bet nesitraukti nuo darbo. 1898 Kulių 
klebonas šviesus lietuvis V. Jarulaitis paprašė atkelti jam į 
vikarus T. iš čia ryšiai su Prūsais buvo patogesni. Iš čia T. 
redagavo Tėvynės sargą. Čia buvo lyg konspiracinis cent- 
ras, į kurį suvažiuodavo knygnešiai knygų atsiimti. Iš čia T. 
1900 Tilžėje pradėjo leisti ir inteligentams laikraštį Žinyčią. 
Tarp lenkomanų dvarininkų ir kunigų T. buvo plačiai 
žinomas kaip litvomanas, taigi ir priešas. Dėl jų skundo 
vyskupui T. vėl buvo iškeltas 1901 į Micaičius. Tik spėjo ten 
susiartinti su vietos šviesesniais dvarininkais ir pakurstyti 
juos, kad organizuotų labdarių draugiją, nauji skundai 
privertė T., vos 10 mėn. čia pabuvusį, keltis kuratu į Vadat- 
kėlius, Panevėžio aps. Nors konsistorijos sudarytas teismas 
T. nuo visų skundų išteisino, tačiau uždraudė jam rašyti į 
laikraščius be vyskupo leidimo. T. jau norėjo pasitraukti į 
Rygą ar Petrapilį, kad nereiktų turėti reikalų su lenkomanais 
ir nepalankia dvasine vy/esnybe. Šiuo kartu atkalbėjo Mai- 
ronis. Vadatkėliuose būdamas, sulaukė 1904 spaudos 
grąžinimo ir 1905 revoliucijos. T. leidosi organizuoti savas 
mokyklas ir valsčiaus savivaldybes, 1905 dalyvavo Didžia- 
jame Vilniaus seime, pasisakė jame už ,nekruviną revo- 
liuciją“, reiškėsi kaip krikščionių demokratų partijos atsto- 
vas, čia drauge su kun. P. Būčiu organizuodamas tos partijos 

programą. Vykdydamas seimo nutartos autonomijos reika- 
lavimus savo aplinkinėse parapijose, susilaukė represijų, kai 
caro valdžia atsigavo. 1905 pabaigoje buvo iškeltas į Sidab- 
ravą, o po 3 mėn. į Pamituvio Stakius, Raseinių aps. Ten 
ėmėsi su visa aistra ūkį gerinti, suorganizavo Ūkininkų ratelį. 
Bet tais pat metais kunigų buvo deleguotas į Vilniaus žinių 
redakciją. Vilniaus žinioms sustojus, organizavo Vilties b-vę 
ir 1907 drauge su A. Smetona ėmėsi redaguoti tos b-vės laik- 
raštį Viltį. Bendras T. darbas su A. Smetona, L. Noreika, J. 
Kubiliumi laikraštyje sudarė idėjinius ir emocinius ryšius 
visam gyvenimui. Iš šio viltininkų kolektyvo ilgainiui išaugo 
politinės partijos — Tautos pažanga, Tautininkų sąjunga. Ir 
T. sentimentą jautė joms daugiau nei kitiems politiniams 
kolektyvams. Tačiau T. aštri kova Viltyje prieš lenkus dėl lie- 
tuvių k. teisių paskatino Vilniaus vyskupijos administratorių 
Michalkevičių kreiptis į vysk. Cirtautą, kad atšauktų T. iš 
Vilniaus. ,„Apleidžiu Vilties redakciją vieku priverstas“, rašė 
T. ir 1911 išvyko į naują paskyrimą — klebonu į Laižuvos 
parapiją. Nė 3 mėn. nepraslinkus, buvo prikalbintas vykti į 
Ameriką Saulės namams aukų rinkti. Išbuvęs Amerikoje 
1911 tris mėnesius, parašė įspūdžius Ten gera, kur mūsų 
nėra, bet iš Laižuvos nesutiko vykti į Rygą Rygos garso reda- 
guoti nei būti kandidatu į Dūmą. Atsidėjo raštams. Bet 1914 
XII vysk. P. Karevičiaus skatinamas T. išvyko Rygos garso 
redaguoti, 1915 buvo pakviestas į Lietuvos centralinį komi- 
tetą Petrapilyje ir keliavo po lietuvių tremtinių kolonijas su 
pranešimais. 1916 T. su senaisiais viltininkais L. Noreika ir J. 
Kubilium sukūrė Tautos pažangos partiją ir jos vardu daly- 
vavo 1917 V 31 — VI 2 Petrapilio seime ir pasisakė už 
Lietuvai nepriklausomybės reikalavimą, o kai tuo klausimu 
nepasiekta vieningos nuomonės, T. pasižadėjo politikoj nebe- 
dalyvauti iš viso. Tačiau tais pat metais X 18—20 drauge su 
St. Šilingu ir dr. J. Alekna vėl dalyvavo lietuvių konferencijoj 
Stockholme. Iš ten Lietuvą pasiekė 1918 V, Vilniuje dirbo 

Lietuvių draugijos komitete nukentėjusiems nuo karo šelpti, 
buvo Lietuvos aido redakcijoje, o kai P. Klimas pasitraukė, ir 
redaktorium. Kai 1919 Vilnių užėmė bolševikai, T. mėgino 
bendradarbiauti ir su V. Kapsuko valdžia. Lenkams bolše- 
vikus išvijus, T. buvo Laikinojo lietuvių komiteto narys ir 
organizavo Nepriklausomos Lietuvos laikraštį, aštriai jame 
rašė prieš lenkus, kol nebuvo cenzūros. Nuo 1920 buvo 
prikalbintas keltis į Kauną, ten perėmė redaguoti buv. vil- 
tininkų Tautą, dalyvavo Steigiamojo seimo rinkimų agi- 
tacijoje už Tautos pažangą; kai rinkimų nelaimėjo, kritikavo 
krikščionių demokratų grupių valdomą seimą. Nuo tada jo 
santykiai su Krikščionių demokratų vadais gedo, stiprėjo 
simpatijos Tautininkų sąjungos žmonėms bei organiza- 
cijoms, nors pačioje sąjungoje jis ir nedalyvavo. Tolo ir nuo 
politikos. Vysk. P. Karevičius jį pakėlė 1921 kanauninku. 
1921—-22 redagavo Mūsų senovę, trumpai Trimitą, skendėjo 
daugybėje visuomeninių bei meninių organizacijų: Pažaislio 
bažnyčiai restauruoti komitete, Tulpių rūmų fonde, Liet. žur- 
nalistų ir rašytojų draugijoje, Liet. meno kūrėjų draugijoje, 
Vilniui vaduoti sąjungoje, Liet. blaivybės draugijoje, Kat. 
mokslo akademijoje, Lietuvių-latvių vienybės draugijoje ir kt. 
Pastoviausi ir ilgiausi jo darbai buvo du: universitete, huma- 
nitarinių mokslų fakultete dėstė lietuvių literatūrą kaip lek- 
torius, paskui kaip docentas (1922—29); išeinančiam į pen- 
siją fakultetas suteikė garbės dr. laipsnį; Vytauto bažnyčioje 
buvo rektorius (1920—32), tik paskutinius metus prieš mirtį 
iš jos pasitraukęs. Visuomenėje savo rolę T. apibūdino šiaip: 
„Ir tapau savosios, lietuviškos visuomenės tarnas; ne, dar 
daugiau: jos vergas, dėl jos metų metais nebematąs, kaip 
skaisti saulutė šviečia ir džiugina. Kur tik man kas liepė eiti, 
ėjau, neatsiklausdamas, kas jį įgaliojo man liepti. Ėjau dirbau 
be atodairos, laiku nesumetęs, ar aš tam kvalifikuotas“. Kitų 
stebėjimu, T. nepriklausė prie tų veikėjų, kurie iš šalies, 
nematomi kitus kalbina ir juos organizuoja darbui; T. pats 

šokosi į pirmąsias ir pavojingąsias vietas veikti. Jose buvo 
riteris be baimės: smerkė, kas jam rodėsi smerktina, gyrė ir 
džiaugėsi geraisiais reiškiniais. Dėl optimizmo ir šviesiųjų 
ženklų kėlimo T. prigijo teisingas deimančiukų ieškotojo api- 
būdinimas. Savo susižavėjimą T. išreikšdavo spontaniškai 
jam vienam būdingomis individualiomis formomis; jos ne 
visada sutapo su konvenansu, kurio šalininkus T. ne kartą 
papiktindavo savo „nerimtumu“. Žavėjosi atskirais faktais, 
nežiūrėdamas jų konteksto, dėl to T. „lenkų priešas“, kaip 
Lietuvių mokslo draugijos atstovas ėjo sveikinti Vilniuje 
lenkų, atkūrusių universitetą; mėgino bendradarbiauti su 
marksistinės Kultūros laikraščiu, mėgino bendradarbiauti ir 
su V. Kapsuko komunistine valdžia. Dėl to susilaukdavo 
nepritarimo iš tų, kurie atskirą faktą vertindavo kaip visu- 
mos dalį. Tuo savo originalumu, nuoširdumu, gera valia ir vi- 
siems paslaugumu T. buvo populiarus ir su šiluma 
sutinkamas visų lietuvių. 

T. rašytinis palikimas yra gausiausias tarp jo meto rašy- 
tojų. Raštais rodytis pradėjo nuo korespondencijų Varpe 
1889, toliau publicistika, grožinė literatūra, literatūros istorijos 
bei kritikos raštai. 


Publicistikoje. Pradėjo rašyti Apžvalgoje, toliau daugiau- 
sia reiškėsi savo redaguotuose laikraščiuose: Tėvynės sarge, 
Žinyčioje, Vilniaus žiniose, Viltyje, Vaire, Rygos garse, Lie- 
tuvos aide, Tautoje, Trimite, tačiau rašė visur, kur tik buvo 
prašomas. Rašė visokiais klausimais, bet lemtingiausi jam 
pačiam buvo jo raštai prieš lenkinimą, ypačiai Vilniuje. Jei 
raštų temos ir idėjos buvo tos pačios kaip ir kitų, tai T. buvo 
nepakartojamas savo forma — veikė mažiau protą, daugiau 
jausmus ir vaizduotę; kalbėjo ne tiek logine, kiek asociacine 
minčių eiga; konkretų įvykį mokėjo suvisuotinti ir skaitytojui 
dažnai pažadinti kartais humorą, kartais tam tikros mistikos 
pajautimą. J. Dobilas jį ir įvertino: ,„man atrodai daug geres- 
nis ir talentingesnis kaip publicistas, negu kaip kūrėjas“. 

Toks pat jis buvo ir kalbėtojas. Ir pritardamas Paparoniui, T. 
apie save galvojo: ,,„Aš esu apsigimęs kalbėtojas“. Toks pat 
buvo visuomeninėje tribūnoje, kaip ir bažnyčioje. Populia- 
riausias ir klasinis jo retorikos pavyzdys — jo kalba Pet- 
rapilio seime dėl nepriklausomybės. Tačiau tiek publicis- 
tikoje, tiek retorikoje T. nėra vadas; jis tik judintojas, 
dinamintojas, nuotaikų kurstytojas. 

Literatūros moksle. Mokslininku savęs nelaikė, tačiau 
literatūros mokslui medžiagos paliko daugiau nei kuris kitas 
iš jo amžininkų. Universitetinėmis paskaitomis jis surinko 
medžiagą keliasdešimčiai rašytojų bei veikėjų, daugiausia iš 
spaudos draudžiamojo laikotarpio. Jos didžią dalį tuojau 
paskelbė leidimais: Apžvalgos grupė, Jonas Maironis Mačiu- 
lis 1924; Ivinskis, Kovotojai 1924, Lietuvių literatūra rusų 
raidėmis ir broliai Juškos-Juškevičiai 1924: Broliai Juzumai- 
Juzumauvičiai ir Kazimieras Skrodskis 1924; Vincas Kudirka- 
Vincas Kapsukas 1924; Kun. Juozapas Silvestras Dovy- 
daitis-Šiaulėniškis Senelis 1925; Antanas Vienažindys, 
Antanas Kriščiukaitis, Ksaveras Sakalauskas 1925; 
Apžvalga ir apžvalgininkai 1925. Paskui ta medžiaga drauge 
su medžiaga apie kitus rašytojus bei veikėjus buvo paskelbta 
Vaižganto raštų XI-XIV t.t. Pats T. juos taip skirstė: XI t. 
— Tremtiniai romantikai (Valerijonas Zagurskis, Ažukalnis, 
Ansgaras, Rožėnas, Antanas Savickis, Pranciškus Savickis, 
Alojizas Kareiva, Anupras Jesevičius, Juozapas Silvestras 
Dovydaitis, Julius Anusevičius, Pranciškus Butkevičius, 
Ladislovas Dembskis, Kalikstas Kasakauskis, Jeronimas-Kip- 
rijonas Raškauskas, Jurgis Ambraziejus Pabrėža, Juozapas 
Želvys); XII t. — Aušrininkai, šviesininkai (Jonas Basanavi- 
čius, Juozas Andziulaitis-Kalnėnas, Jonas Mačys-Kėkštas, 
Aleksandras Abijetskis, Fromas Gužutis, Serafinas Lau- 
rynas Kušeliauskis, Martynas Sederavičius, Jonas Šliūpas, 
Stanislovas Dagilis, Stanislava Paškevičienė, Petras. Vileišis, 
Česlovas Pancerzynskis, Pranas Mašiotas); XIII t. — Belet- 

ristai (Vincas Kudirka, Marcelinas Šikšnys, Petras Pundzevi- 
čius, Vilimas Vydūnas, Gabrielė Petkevičiūtė, Marija Peč- 
kauskaitė, Liudvika  Didžiulienė-Žmona, Justinas 
Zubrickis-Turčiniškis, Kazimieras Žitkevičius-Stonis, An- 
tanas Bortkevičius, Vincentas Šliogeris, Mykolas Šeižys, 
Pijus Mičiulis, Lazdynų Pelėda, Juozapas Lydeikis, Žagarės 
Barbora); XIV t. — Publicistai (Mykolas Biržiška, Eduardas 
Volteris, Domininkas Bukantas, Pranciškus Būčys, Kazi- 
mieras Paltarokas, Kazimieras Jasėnas, Antanas Kaupas, 
Kazimieras Jaunius). Tektų dar pridėti keliasdešimt vardų 
Lietuviškojoje enciklopedijoje, kurioje jis buvo veikėjų sky- 
riaus redaktorius. Suredagavo: Liudvika Didžiulienė-Žmona, 
Ką aš atsimenu 1925; Motiejus Valančius, Maskoliams kata- 
likus persekiojant 1929; Motiejus Valančius, Pastabos 
pačiam sau 1929; Juozas Kubilius, Viltininko mintys 1929. 
Dalis surinktos medžiagos liko nepaskelbta. Ji perduota 
VDU humanitarinių mokslų fak. kultūros muziejui, kuriam 
vadovavo pats T. ir kuris po jo mirties buvo pavadintas Vaiž- 
ganto muziejumi. 

T. surinkta medžiaga nesiriboja literatūra. Tai apskritai 
lietuvių kultūros istorijos medžiaga, kuri nušviečia epochą ir 
joje išaugusią bei besireiškiančią šviesuomenę. Asmenims 
apibūdinti T. sėkmingai vartoja humoristinio ar anekdotinio 
pobūdžio epizodus, kurie vaizdui duoda gyvumo, skaitytojui 
patrauklumo. Dėl to T. paskaitos ir buvo mėgstamos. 
Pasakodamas apie rašytojus, daugiau ryškina biografinius 
duomenis ir įstato į plačiai nupieštą kultūrinės aplinkos vaiz- 
dą. Mažiau dėmesio skiria pačiai kūrybai. Kūrybą vertin- 
damas, skirtingai prieina prie mirusių ir tebegyvų rašytojų 
kūrybos. Mirusieji, anot T., yra kaip lavonas, ir juos gali 
skrosti visu griežtumu. Gyvieji, ypačiai pradedantieji, sulauk- 
davo iš T. didelio palankumo: kiekviename stengėsi surasti 
kokį deimančiuką. Kai B. Sruoga ir E. Radzikauskas aštriai 
sutikdavo naujas knygas ir reiškė nepasitenkinimą T. recen- 

zijomis, tai T. atsikirto ,„Knygoms apginti nuo... kritikų“ 
(Skaitymai, 1926), rašydamas: „Vieną kartą į mūsų iždinę- 
literatūrą įlaša tūkstantis auksinių, kitąkart šimtas, kitąkart ir 
skatikas. Vis dėlto ir jis didina, ne mažina bendrąjį turtą. Tai 
gi nesidžiaugsi? Reikia džiaugtis, ir aš jokio sąžinės prikai- 
šiojimo bei gėdos nejaučiu, kai iš manęs vieni tyčiojasi, kiti 
net piktinasi ir peikia, kam aš esąs specialistas knygoms 
ginti“. 

Dailiosios literatūros raidoje. Pradėjo nuo vertimų 1888. 
Pirmas paskelbtas vertinys H. Sienkevičiaus ,„Būk palaimin- 
ta!“ (Varpas, 1895). Originaliniai bandymai ėmė rodytis nuo 
1896 Tėvynės sarge. Pradžioje persvėrė T. vadinami „sce- 
nos vaizdai“. Šventadienį karčiamoje 1896, Nepadėjus nėr ko 
kasti 1896, Negryna sąžinė — monologas 1900, Mūsų tėvy- 
nainiai 1902, Tiktai niekam nesakyk 1903, Paskutinį kartą — 
monologas 1903, Namai pragarai 1905, Žemės ar moteries 
1913. Jie visi buvo išleisti spaudą atgavus 1907, 1915. Toliau 
nuo draminės formos atsisakė. Ji ir buvo svetima jo pasaulė- 
vaizdžiui. Artimesnė jau buvo T. alegorijos forma. Pirmosios 
alegorijos buvo plačia prasme politinės alegorijos: Dėdė lapę 
nušovė 1896, su aiškiais talento ženklais ir kūrybiniais polė- 
kiais, būdingais T., Pelėsiai 1903, Vebronių būtis 1905, Kaip 
Jonas su Petru kiaules ganė 1907, Vapsva, vabzdžių 
karalaitė 1905. Tai grupei artimi taip pat Bevardžiai vaiz- 
deliai 1904, kuriuose rodomos atskiros lietuvių charakterio 
ydos (Pasalomis, Kurmiai, Apkalbėtoja, Kerštininkė). Jau 
Mintaujoje pradėjo, Vadaktėliuose tęsė, Laižuvoje itin įsi- 
smagino T. trečiai kūrybinei formai — vaizdeliams iš jau- 
nystės atsiminimų. Jų tada neįvertino Vilniaus žinios, ne- 
spausdino ir Šaltinis. Bet A. Jakštas-Dambrauskas, paskaitęs 
rankraščius, itin drąsino T.: ,,Tokių gražių dalykų lietuviškai 
iki šioliai nebuvau skaitęs. Jie pasiliks mūsų literatūroje 
visados kaipo klasiškieji; be jų neapsieis nei viena Chresto- 
matija“ (1905). A. Dambrauskas teisingai tada nuspėjo. Tarp 

pirmųjų vaizdelių buvo — Kaip jis augo: Jo tėveliai, Tėvelis, 
Motutė (Vaivorykštė 1913), Paparčio žiedas, Saulės 
šokimas, Dangaus atsivėrimas, Aplotas, Pagrabas, Užjau- 
timas, Galvojimas, Didystė, Motutės žiponas (Viltis, 1913), 
Pirmasis sielvartas, Džiaugsmas, Du jungu, Ant Popšutės, 
Papilekalnėje, Upelyje, Įsišokimas, Gerieji dėdės, Per sumą, 
Pirmosios rungtynės, Pirmasis laikrodis, Pirmoji labdarybė, 
Pirmoji kelionė (Rygos garsas, 1913, paskiau Vaižganto raš- 
tai VI, IX tt.) Šiems vaizdeliams artimi 1914—17 parašyti 
Juodžiaus kelmas, Kvailių ašaros, Burzdulis, kuriuose 
vyrauja jau gamta, kaip gyvas veikiąs ir per Žmogų pra- 
šnekąs reiškinys. I pas. karo pradžia pasuko T. į karo vaizdus 
— kokius perversmus sukelia žmogaus dvasioje karas, kaip 
vienus gadina ar jų ydas išryškina: Karo šelpiamieji (Vairas, 
1914), Ponas direktorius, Antimilitarininkas (Rygos garsas, 
1915); kaip tas pats kitus susivaidijusius ir berungtyniaujan- 
čius Rimus ir Nerimus nuvalo ir suveda draugėn, kada abiejų 
šeimų sūnūs žuvo kare (Vairas, 1914). Pastarasis karo vaiz- 
das yra gražiausias ne tik tarp visų karo vaizdų, bet ir vienas 
gražiausių visoje T. kūryboje. Karo vaizdai išleisti atskiru 
leidiniu 1915. Stockholme nostalgija ir laukimas, iki galės 
grįžti į Lietuvą, T. davė impulsą parašyti plataus masto 
epopėją Pragiedrulius. Jos pirma dalis, Gondingos kraštas, 
dviem dalimis pasirodė 1918. Tai Žemaičių kraštas, kuriame 
nusiperka žemės aukštaičiai Šešiavilkiai iš aristokrato Svies- 
tavičiaus, susiartina su žemaičiais Vidmantais, daktaru Gin- 
tautu, kunigu Vizgirda, ir ima kurtis asmeninė meilė tarp 
Napalio ir Vidmantų Daratos, tarp Gintauto ir Šešiavil- 
kiotės, kuriai pavydi daktaro tarnaitė Ona ir įskundžia; ima 
kurtis tautinė sąmonė ir veikimas — Sviestavičių atgimimas, 
draudžiamųjų knygų gabenimas, į kurį įsijungia ir Gondingos 
žydai Šumacheris bei Zeligmanas. Pragiedrulių antra dalis 
Vaduvų kraštas (1920) kitoks. Savo kompozicija palai- 
desnis, nes čia laisvai įglausti ir anksčiau parašyti aukštaičių 

vaizdeliai; savo dvasia tai romantinis kraštas — su stip- 
riausia gamtos mistika, su žmonėmis, kuriuose dominuoja 
grynosios primityvios gamtos jėgos, su tautinės kovos kon- 
spiracija, kurioje aktyviai dalyvauja ne tik žmonės, bet ir pati 
gamta prieš pasikėsintojus rusintojus. Pragiedruliai pagrin- 
dinis ir populiariausias T. veikalas. Toliau dar Dėdės ir 
dėdienės (Skaitymai, 1920—21, atskiru leidiniu 1929), dar 
Tėvo palikimas 1925, Šeimos vėžiai 1929 — čia jau nebe 
„pragiedruliai“, o dėmės — lietuvių inteligentų moralinis ir tau- 
tinis sunykimas dėl mišrių tautiniu ir religiniu atžvilgiu šeimų. 
Pabaigoje dar Išgama 1929, Žemaičių Robinzonas 1932, eilė 
smulkesnių ir pradžia naujam veikalui Audrai. Tarp pas- 
tarųjų veikalų svarbiausias Dėdės ir dėdienės. Tai likimas 
Mykolo Šiukštos, kuris dėl socialinės sistemos pasiaukojo, 
atsisakė nuo žemės pasidalijimo, atsisakė tokiu būdu nuo 
vedybų, nuo savo asmeninės laimės vardan brolio vaikų ir 
tapo viso kaimo tyliuoju smuikininku Mykoliuku ir garsiuoju 
Dzidorium artoju, o jo širdies mergina Severija, pirmoji 
kaimo mergina, turėjo ištekėti už buvusio tijūno Rapolo 
Geišės. Tai T. kūrybos viršūnė; joje daugiausia literatūrinio 
grožio; joje tobuliausiai skleidžiasi T. pasaulėjauta. Ji visuose 
veikaluose visur ta pati; tik kitur ji labiau pritemus, o čia 
skleidžiasi šviesiausiai ir nuosekliausiai. 

Kūrybinė individualybė. T. veikalai duoda Lietuvos gy- 
venimo vaizdą tarp dviejų socialinių perversmų — nuo bau- 
džiavos panaikinimo iki artėjančios žemės reformos nepri- 
klausomoje Lietuvoje. Tautiniai ir socialiniai klausimai, 
senosios aristokratijos nutautimas ir pastangos ją grąžinti 
tautai, jaunosios Lietuvos kilimas iš valstiečių, jų šviesuo- 
menės augimas su tautine dvasia, kunigų ir pasauliečių 
šviesuomenės susitikimas bendroje tautinėje veikloje prieš 
rusifikaciją, valstiečių ekonominio gyvenimo kilimas, šeimų 
kūrimas, virtęs dideliu vėžiu iš mišrių šeimų, valstiečių kin- 
tantieji santykiai su kunigais ir pirmųjų cicilikų atsiradimas — 

tai vis to laikotarpio temos, bendros ir T. amžininkams. 
Tačiau T. išskiria iš amžininkų visu kitu kuo, kas rodo jo 
kūrybinę individualybę. Būtent: 

1. Žanrinis sinkretizmas — publicistikos, etnografijos, 
alegorijos, feljetono, vaizdelio, lyrikos, retorikos sumaišymas 
tame pat kūrinyje. Pats T. tai matė ir kukliai pastebėjo: 
„metro ilgumo mano raštų lentynėlėje „kūrybinių“ nedau- 
giausia: Pragiedruliai, Dėdės ir dėdienės, Šeimos vėžiai ir 
dvejetas knygelių smulkesnių vaizdų. Tos tariamosios belet- 
ristikos tebus 10—154 visų raštų. Ir tie tektų perpus suma- 
žinti, anot E. Radzikausko ir kitų kritikų, nežinai, kur Vaiž- 
ganto pasibaigia publicistika, o prasideda beletristika ir 
antraip“. Gryniausia beletristika yra Dėdės ir dėdienės, 
Rimai ir Nerimai. T. nespėjo įvykdyti savo paskutinės 
svajonės perdirbti savo Pragiedrulius iš naujo ir išsijoti 
nebeletristinius pelus. 

2. T. talentas vaizduoti, ne pasakoti, kurti vaizdus, vaiz- 
delius, kaip jis pavadino, ne pinti įvykius. T. ne iš karto tai 
suvokė, iki sustojo prie savo talentui artimiausio vaizdelio. 
Vaizdeliai „ir yra tikroji Vaižganto kūrybos pažiba. Nepa- 
prastu pastabumu, gamtos dinamikos, žmogaus išorinių 
žymių ir psichinių įvykių pastabumu, individualiniais ir kolek- 
tyviniais paveikslais Vaižgantas pasiekia ryškių efektų. 
Ypačiai tie vaizdai, kurie šiokiu ar tokiu būdu yra sutapę su 
gamta, trykšta natūraliu grožiu“ (J. Ambrazevičius). ,,Jo 
vaizdai ir estetiniu atžvilgiu turi svarbią savybę, kad juose 
nėra sustingimo, dirbtinumo, amato, o plazda gyva mintis, 
gyvas jausmas ir tiesiogiai patirta nemeluota tikrovė“ (V. 
Mykolaitis). Žmonės, kuriuose tebealsuoja pati grynoji 
gamta, yra T. kūryboje ryškiausi ir originaliausi (Valeras, 
Burzdulis, Napalys, Mykoliukas,  Severija,  Geišė, 
Šumacheris, Zeligmanas, Rimai, Nerimai). Ir priešingai — 
žmonės, kurie yra nutolę nuo gamtos, kurie yra civilizacijos 
padaras, yra neryškūs ar nejtikiną (Sviestavičius, Gintautas, 

Gecevičius). Nepriklausomų vienos gamtos vaizdų, kaip tai 
yra Žemaitėje, T. nemėgsta. Gamta ir žmogus eina paveiksle 
drauge. Gamta reiškiasi pro veikėjo pergyvenimus, gaudama 
subjektyvinį charakterį, lyrinius atspalvius. Žmonių charak- 
teristikose prasimuša tipiškieji etnografiniai bruožai, kuriuos 
paryškina gausiai mėgstamomis hiperbolėmis ir kontrastuo- 
jančiu grotesku. Tai ne tik vaizdą ryškina, bet ir duoda T. 
būdingos lyrikos, humoro ar mistikos. 

3. Vitalinė mistika plaukia iš T. pasaulėjautos, iš 
suvokimo, kad kosmas yra dinamiškas, tikslingas, vieningas 
savo įvairume, t.y. tie patys dėsniai reiškiasi visose organi- 
nėse būtyse — augale, gyvulyje, žmoguje. „Viskas tikslu. Bet 
kas turi savo šaltinį, pradžią ir priežastį ir plėtojasi, kol 
prieina skiriamąjį galą“. Viskas reikalinga — net ir dilgė, nors 
ir nežinotum, kam ji. Tas gamtos „skiriamasis galas“ yra vita- 
linis — daugintis, augti, tobulėti. Tai atlikdama, būtis randa 
pasitenkinimą, nes ji atlieka jai skirtą uždavinį. Gamtos dina- 
mikos kurstytoja, palaikytoja, vitalinių galių davėja yra saulė. 
Tamsa — mistiškas nebūties simbolis. Šviesa — saulė yra 
šaltinis, iš kurio kosmas eina ir į kurį siekia. Tad su saule 
susiję originaliausi T. vaizdai ir asmens (Dzidorius artojas su 
jaučiais patekančios saulės spinduliuose, smuikininkas Myko- 
liukas su smuikelės graudžiu čirpinimu saulėlydyje, Severijos 
susitikimas su Rapolu Geiše, kuris saulės fone rodės gamtos 
milžinas, kuriam neatsispirsi, Gondingos „liaudies choras“ su 
Napaliu, akis įsmeigusiu į saulę). Ir žmonėse reiškiasi tas pats 
vitalinis gamtos kelias. Ir juose veikia tos pačios gamtos bio- 
loginės jėgos — daugintis, veistis, tobulėti. Ir T. žmonės 
pirmiausia yra biologinės būtybės. T. jų charakteristikose 
mėgsta ryškinti jų biologines reakcijas. Žmonės nesižino, 
kiek juose reiškiasi gamta, kiek jiems reikalinga jų gyve- 
namoji etnografinė aplinka. Jie tai pajunta tik instinktu, išimti 
iš tos gamtinės aplinkos. Jie tada jaučiasi kaip žuvys be van- 
dens. Jie nyksta moraliai, nyksta tautiškai, menkėja juose 

žmogiškasis pradas. Ir norint juos atgaivinti, reikia grąžinti į 
gamtos aplinką. Taip „virė“, sveiko Sviestavičius, grąžintas į 
pavenčius, į ryšį su liaudies žmonėmis. Užmačia perdirbti 
žmones, atimti jiems tautybę yra pasikėsinimas prieš pačią 
gamtą. Ir gamta už tai keršija (Agejevo mirtis liūne). Pati 
gamta daros jėga pasipriešinime rusifikacijai. 


4. Grožis įvairume. Lietuvoje „gražu, nes įvairu“. Įvai- 
rumo matas taikomas tiek gamtai, tiek žmonėms. Lietuva T. 
graži, nes joje įvairi gamta. Įvairioje gamtoje išauga ir žmonės 
įvairūs. Niekas kitas taip neišryškino skirtumo tarp Aukštai- 
čių ir Žemaičių peizažo, kurio įtakoje susiklojo etnografiniai 
žemaičių ir aukštaičių charakteriai. O ir pačiuose Aukštai- 
čiuose ne visi lygiai jautrūs toms gamtoms jėgoms. Taučiai, 
Napaliai, Sauliai, Valerai prasimuša pro kitus. Jei masė yra 
vienodumo atstovas, tai individualybės yra T. minimo įvai- 
rumo, originalumo reiškėjai. T. simpatijos tų prasimušusių 
pro masę asmenybių pusėje. ,,Man niekados neimponavo 
masė. Dėl to aš toks gerbėjas ano lietuvių būrelio, ano 
drąsiojo akademiko Baranausko, kuris drįso atvirai sušukti: 
„Neįveiksi, sūnau šiaurės!“ Dvasių srityje vienas laisvas, galin- 
gas ir talentingas asmuo gali ir privalo kelti „vėjo“, kuriam 
nepiga atsipūsti šimtam“. Istorijos etapus žyminčios ne 
masės, bet juos rodą tam tikri stulpai — veikėjai milžinai. Jie, 
skyrium dirbdami, net daugiau laimi, negu laimėtų masėje. Ir 
tautos pažangą, žmonijos pažangą varą toki individualistai, 
kurie išsprogsta, išauga iš pačios tautos. Šie veikėjai instink- 
tyviai jaučią artumą su kitais visuomenės nariais, kurių inte- 
resai panašūs, nes, Gintauto žodžiais, jie bet kokį sąjūdį, tau- 
tinį ar socialinį, pergyvena kaip spontanišką kosmo jėgų 
apsireiškimą. Toks instinktyvus ryšys atsirado tarp Gintauto 
ir Vizgirdos, Gintauto ir Sviestavičiaus, net su „giminėmis“ 
Šumacheriu bei Zeligmanu. Tas pats instinktyvus nujautimas 
sieja ir Vaduvų krašto įvairias susibaudėlių organizacijas, nors 

vieni apie kitus ir nieko nežino, bet dirba tą patį darbą, siekia to 
paties tikslo. 

5. Religinė mistika. Kiekvieno kosmo būtis yra susieta su 
visuma — kam nors jai reikalinga. Ir žmogus toks. Myko- 
liukai ir Napaliai daro tai, ką jiems prigimtis liepia. Kiek- 
vienas, savo dalelę atlikdamas, prasidžiunga, kad „nors 
vienam akimirksniui buvai reikalingas“. Tai socialinis žmo- 
gaus prigimties polinkis, kuris jungia jį su pasauliu horizonta- 
liai ir vertikaliai — su savo laikų pasauliu ir su praeitimi bei 
ateitimi, kaip įbertas į žemę grūdas jungiasi su būsimąja 
varpa. Bet kada varpa subręsta, grūdui žemėje nebėra ko 
glūdėti, jis išnyksta. Ir kada niekam kitam nesi reikalingas, ir 
žmogus grįžti į „skiriamąjį galą“. Tas „galas“ jau aukštesnis 
laipsnis nei biologinės būties. Dėdės Mykoliukai, dėdienės 
Severijos pavirsta žmonėms, „nieko sau nereikalaujančiais, 
vieną Dievą bepažįstančiais, su Juo beintymaujančiais“. Baž- 
nyčios maldose ir giesmėse „dėdė Mykolas skęsta tame 
sutartiniame ūžesyje lyg laimingoje nirvanoje. Jis nebejaučia 
pats savęs skyrium. Jis besudaro vieną krislą, vieną lašą, 
kurie sudaro — daug didžiam Dievo majestotui išreikšti“. Tai 
ir yra atskiro individo laimės valandos, ne individualistinis 
savos didybės, bet savęs organiškos kosmo dalies, smilks- 
tančios Dievo majestotui, pajautimas. 

Čia ryškintas T. kūrėjas yra tas pats T. veikėjas, kuris 
reiškėsi gyvenime. Ir jis, savo visuomenės nario paskirtį 
atlikęs, intymavo vienas su viso ko „Padarytoju“, kaip kuklus 
Šv. Pranciškaus ordino narys-tretininkas, o kitiems, kurie jį 
stebėjo ir vertino iš šalies bei perspektyvos, jis rodės ne tik 
gyvas, bet ir miręs susirišęs su lietuvių literatūra, kultūra, 
visuomene, mokslu, kaip tas Juodžiaus medis, šaknis įleidęs 
plačiai ir giliai. 

Vaižganto raštai XVII 


Vaižganto raštai XVII. Kelionių vaizdai Galicijoje, 
Amerikoje, Prancūzijoje, Italijoje. Autoriaus leidinys. Kaunas, 
1931 m., 302 p., 5 It. 

Su Vienuoliu ir Vaižgantu įsigalėję kelionių aprašymai 
dabar virto kasdienine laikraščių putrele: atkarpos mirgu- 
liuoja čia šiokių, čia tokių kelionių įspūdžiais. Dažnai tokie 
aprašymai tėra tik protokoliška registracija, kur atvažiavo, 
kada išvažiavo, ką matė, kur ašis nulūžo, kuriam, pasak 
Vaižganto, pilvą susopo. Kad kelionių aprašymai būtų ir 
kitiems įdomūs, rašytojas turi būti pastabus, tačiau mokąs ne 
tik pastebėti, bet ir išskirti pačius charakteringuosius dalykus 
— taip kaip poetas; antra, jeigu jis nori išvadų daryti, turi būti 
gerai pažinęs aprašomąjį kraštą. Pagal tai kelionių vaizdai gali 
svirti arba į dailiąją literatūrą arba į publicistiką. Šiame tome 
Vaižgantas daugiau publicistas, nors jo Pragiedruliai taip pat 
remias nuolatinių kelionių pastebėtais reiškiniais. Tai, ką jis 
matė žemaičiuose, įvilko į beletristines Gondingos krašto 
formas, ką pastebėjo gimtuosiuos rytų aukštaičiuos, sukrovė į 
Vaduvų kraštą, o Suvalkija, kurioj Vaižganto maža bebūta, 
visai nepakliuvo į Pragiedrulius. 

Faktą, kad Vaižganto XVII tomo kelionių vaizdai yra 
daugiau publicistinio charakterio, paaiškina pats Vaižganto 
kelionių tikslas: juk jis keliavo ne bastymosi įgeidžiams 

patenkinti, bet visuomeniniais reikalais: spaudos atstovas į 
Žalgirio iškilmes Galicijoje, pinigų kolektorius Amerikoje, at- 
stovas su delegacija fašistinės tvarkos pažinti Italijoje ir t.t. Šie 
vaizdai įdomūs tuo, kad autorius aprašinėja ne asmeninės 
vertės nuotykius, bet pastebėtus ekonominio, kultūrinio, 
religinio, tautinio gyvenimo reiškinius, dar aliuzijas į Lietuvos 
gyvenimą, sprendžia, ginčijas. Jo keliamais klausimais 
susidomi ir pats skaitytojas, nors gali spręsti visai kitaip nei pats 
autorius. Antra, Vaižgantas aprašinėdamas svetimus kraštus, 
turi prieš akis taisyklę: kalbėdamas apie kitas šalis, bent kiek 
juos pažink, kokį veikalą apie jį pirma perskaityk. Pats Vaiž- 
gantas, aprašydamas kokį svetimą kampelį, duoda jo 
geografinių, istorinių žinių. Tokis pasakojimas jau įdomus ne 
tik pasakotojo marčiai ir anūkams. 

ADOMAS JAKŠTAS 


JAKŠTO IR VAIŽGANTO JUNGAS 


Kalbėti apie mirusius Vaižgantą ir Jakštą reikia: pirmasis 
buvo L. K. M. akademijos narys, antrasis — tos Akademijos 
pirmininkas. Tačiau taip dabar esame suaugę su gyvaisiais 
rūpesčiais ir žmonėmis, kad sunku surasti žodį, kuris po 
gausių dienos įspūdžių klausytojų dėmesį magiškai pavergtų 
ir sukoncentruotų jo mintis į anuos laikus ir žmones. Nebent 
pahipnotizuotų garsų ir spalvų tonais minėjimo programoj įsi- 
rašyti didieji Beethovenas ir Čiurlionis, kurie mokėjo išsinerti 
iš dienos tempo ir įsijungti į eiles amžinosios pasaulio proce- 
sijos, bežygiuojančios į Vakarus, minoriškai nušviestus besi- 
leidžiančios saulės. Čiurlionio procesijoje tie, kurie išėjo į 
kalnus, šaukia: kalnai, kalnai; kurie tebeina laukais, šaukia: 
laukai, laukai; kurie dar neišėjo iš miško, šaukia: miškas, 
miškas. Ir jie negali susišnekėti, susiprasti, nes kiekvienas 
tariasi einąs pačiu tikruoju keliu ir nuoširdžiai teisybę 
skelbiąs. 

Dėl tos pačios priežasties ir mums ne kartą yra sunku 
susišnekėti: kiekvienas tariasi skelbiąs vienintelę tiesą. Ta- 
čiau kiekvienas savo tautos ir kiekvienas apskritai žmogus, 
gyvasis ir mirusysis, daros mums suprantamesnis, sukalba- 
mesnis ir artimesnis, kada pasistengiam įsitikinti, jog esame 
sykiu su jais tos pačios procesijos dalyviai, piligrimai, nors 

kiekvienas ir kitoks. Ima tada noras kritiškai įsistebėti į tuos 
procesijos vadus, kurie šaukė paskui save kitus, ir kiek- 
vienas vis kitokiu tonu. 

Šita prasme artimos ir įdomios galėtų atrodyti Jakšto ir 
Vaižganto figūros. Jie lietuvių gyvenimo kelyje buvo vadai; jie 
patys tame kelyje susitikdavo ir išsiskirdavo; jie savo bend- 
rakeleivių buvo apšaukiami arba pagarbinami. Paliekant šiuo 
tarpu nuošaliai jų nuopelnus tautos kelyje, paliekant jų pačių 
kovą su gyvenimu, šiam pranešimui teskiriamas tik siauras 
uždavinys — įsižiūrėti į pačias Jakšto ir Vaižganto figūras, 
pastatytas viena šalia kitos, nelyginant, du galerijos 
paveikslus. 

Jakštas ir Vaižgantas stovi šalimais kaip du visai 
skirtingo charakterio tipai. Visai kitos dvasinės galios yra 
išplėtotos Jakšto, kitos Vaižganto. Kitaip dėl to juodu santy- 
kiauja su įvairiomis gyvenimo sritimis: su religija, su menu, su 
visuomene, patys su savimi. 

Jeigu, pasak Gogolio, kiekvienas turi kokią nors aistrą, 
kiekvienas turi ką sava, tai 

JAKŠTO tokia aistra buvo — tiesa. Tiesą surasti ir ją ki- 
tiems paskelbti — jam yra aukščiausias uždavinys. Jokio kito 
atpildo iš gyvenimo nenori, tiktai — te visi pasako, jis tiesos 
mylėjo taką. Jis džiaugias išgirdęs, kad ir St. Šalkauskis pasi- 
ryžęs tarnauti vienų vienai tiesai. Net 1880 m., pasirink- 
damas aukštuosius mokslus, Jakštas nebuvo suinteresuotas 
nei karjera, nei tėvų norais. Nulėmė grynas nesuinteresuo- 
tas noras — ieškoti tiesos. Ir ėmėsi matematikos, nes mate- 
matikos tiesos esančios pastoviausios, visuotiniausios; mate- 
matika visų mokslų esanti karalienė. Kiti mokslai, ypačiai 
humanitariniai ir juridiniai, neužsipelnė Dambrausko palan- 
kumo dėl savo reliatyvumo. Abejojo, ar tie mokslai yra bent 
krislelį tiesos pasiekę, pastovios, nekintamos tiesos („Jakšto 
žodis“, N. romuva, 1936 Nr. 10). 

Tačiau ir viena matematika Jakšto nepatenkino. Jis 

troško tiesos apie universumo, visatos esmę, jos paskirtį ir 
tikslą, apie žmogaus vietą joje. Tokį pilnutinį žinojimą begalėjo 
duoti jam sintezė iš tyrojo (egzaktinio) mokslo, teorinės 
filosofijos ir tikrosios teologijos. Šitų mokslų Jakštas ir ėmėsi, 
sintetindamas Solovjovo, rytiečio, ir Wronskio, vakariečio, 
idėjas. Net savo poezijoje reflektuoja tas didingąsias visatos ir 
žmogaus problemas: žvaigždynus, jų nuostabiai tikslingus 
kelius ir prasmę. Šitos dinamiškos visatos viršuje stovi Dievas, 
leidęs jai tvarką, nustatęs kelius ir davęs jai grožį. Jakšto 
pasaulio koncepcija graži, didinga. Ji primena Goethės 
Fausto prologe paskelbtą visatos dinamiką. Primena ir Čiur- 
lionio koncepciją, iš kurios kyla jo galingosios vizijos. 

Nusileisdamas iš visatos sferų į tautos gyvenimą, Jakš- 
tas ir Čia siekia pačių tolimųjų tautos pagrindų — jis iškelia ir 
jau net mėgina spręsti lietuvių tautos paskirties problemą — 
kokis yra lietuvių pašaukimas tarp kitų tautų. Jis džiaugiasi, 
kad studentas(1) Šalkauskis pasinėręs į šios rūšies klau- 
simus, ir tikisi iš jo savos lietuviškos tautinės filosofijos 
(Logos XVIII, 1938 24 psl.) Jakštui rūpi, vadinas, patys 
bendrieji, patys tolimieji principai. Pagal juos ims vertinti kon- 
krečius kasdieninio gyvenimo reiškinius. 

VAIŽGANTO kita aistra — estetinė, grožėtis. Grožėtis 
jis gali anuo tikslinguoju kosmu, kurio viršūnėje yra Dievas. 
Tačiau, visame kosme ir atskiruose jo reiškiniuose ant men- 
kiausios žolelės Vaižgantas mato ne tiek didybę, kiek 
gyvybę, vitalines jėgas, kurios veržiasi veistis, augti, klestėti, 
kad išnykdamos duotų gyvybę kitoms kartoms. Pati Dievybė 
jo pergyvenama kaip gyvoji jėga, kurios atspindžiai 
panteistiškai reiškiasi gamtos reiškiniuose, įliedami į mažiau- 
sius gamtos gaivalus jūras grožio. Dievo jis taip nesąs 
pamilęs, kaip tėviškę. 

Atkreipęs akis į savo žemę ir jos sultis, Vaižgantas 
ypačiai yra pamėgęs visą smulkmeniškąjį savo tėviškės grožį, 
ar jis bus gamtoje, ar žmonėse, ar jų darbuose. Perspek- 

tyviniai peizažai, tolimi užsimojimai, esmės dalykai jam 
svetimi. 

JAKŠTAS kelyje į tiesą nepripažįsta teisės fantazijai, 
intuicijai. Protas, — savas, kritiškas protas, — yra tikriausia 
priemonė žmogiškajai tiesai pažinti. ,,„Kuo daugiau prota- 
vimo, išrodinėjimo, o kuo mažiausia dogmatizavimo“, pataria 
jis Šalkauskiui (Logos, 1938 17 psl.). Kritišku aštriu protu jis 
išgliaudo sąvokas, sudaro logišką sistemą, kurioje viskas turi 
būti aišku, tikslinga, tvarkinga. Jakštas dėl to nemėgsta reto- 
rikos, patoso, tuščių skambių frazių, kurios paskandina tiesą 
miglose. Dėl to jis nepalankus intuityvistui filosofui Berg- 
sonui. Bergsono filosofija „išrodo bergždžių ginčų, bet 
vargiai bejstengianti padėti... tiesą surasti“ (Logos, 1938 17 
psl.). „„Berasonas ai, — tęsia mintis Jakštas, — žydas, o 
žydai negali atsižymėti jokiame gryname moksle — nes tai 
tauta, kuriai stinga precizijos, kurios protiškas veikimas 
visada buvo silpnas“ (ib.). Svetimas Jakštui ir populiarusis 
Ernst Hello, anuo laiku St. Šalkauskio mėgstamas: 


Kaipo juristas advokatas sveikas brangini jame ori- 
ginalius sakinius, dailius žodžius. Taip, visa tai pas jį 
yra, bet deja nėra ten vieno visų svarbiausio dalyko, 
kurio jokia gražbylystė neužvaduos — tai sistematiš- 
kumo, mokėjimo sudaryti sintezę ir pagalios — aiš- 
kumo. Helio ne filosofas, bet „essayistas“ literatas. Aš 
ne vadinu jį „,katalikiškuoju sofistu“. Kaipo toksai jis 
galėjo būt naudingas aristokratiškuose Paryžiaus salio- 
nuose, kur gerai parinktas „bon mot“ paprastai užva- 
duoja argumentą, bet Tamstai jis į mokytojus netinka. 
Man rodos, kad jis tiesiog daro įtekmę į Tamstą, atpra- 
tindamas nuo filosofiškos precizijos, nuo sveikos 
dialektikos, nuo griežtų definicijų ir nejustinai verčia būt 
panašiu į save ,„Phrasenmacher'iu“. Nes pas Hello ne 
mintis pirmoje vietoje tik frazė. Nieko nepasakys jis 

žmoniškai, natūraliai: jam vis reikalingi bombastiškos 
frazeologijos koturnai... (Logos XVIII, 1938 27 psl.). 


Svetimas Jakštui ir misticizmas, intuityvinis santy- 
kiavimas su Dievu. Dėl to jis uoliai ginčijosi su kun. P. Būčiu 
dėl Liurdo stebuklų, reikalaudamas aiškių, griežtų jiems 
įrodymų. 

Svetimas jam apriorinis pasikliovimas žmogiškaisiais 
autoritetais. Kiekvienas autoritetas turi būti kritiškai priima- 
mas tiek valstybės, tiek Bažnyčios gyvenime, tiek moksle. Jis 
piktinasi tomis autoritetinėmis institucijomis, tiek bažnyti- 
nėmis, tiek valstybinėmis, kurios savo sprendimais nustelbia 
žmogaus minties laisvę. 


Juo ilgiau gyvenu, juo labiau man darosi aišku, jog 
tikra liuosybė yra pamatas visko: be liuosybės negal būt 
jokio tobulinimos žmonijos gyvenime, o ypač be žodžio 
liuosybės. Ant nelaimės pas mus Bažnyčioje ta žodžio 
liuosybė pasilieka dabar suspausta daugiau negu XI- 
XIi amžiuose. Kiekviena gyvesnė mintis, išreikšta 
kataliko rašytojo, tuojau patenka į Indeksą 
(Athenaeum, 1938 30 psl.). 


Kai Jakštas prieina prie estetinių vertybių, apie jas 
sprendžia racionališkai. Jis turi aiškius meno kriterijus; juos 
išveda iš amžinojo Logo. Būtent, išveda tuos, kurie protui 
gali būti lengvai priimtini ir suprantami. Subjektyvus 
Įsijautimas į meno kūrinį, estetinė fantazija jam yra svetimas 
kelias ir nemoksliškas. Tos fantazijos ir pats Jakštas neturi, 
palyginti su jo galingu, visa lengvai analizuojančiu protu. Tai 
viena iš priežasčių, kodėl Jakštas pasmerkė Čiurlionio 
paveikslus: 


Tikro, gyvo, neiškraipyto, protui suprantamo ir 
akims malonaus grožio p. Č-nis, matyt, tiesiog ne- 
mėgsta. ...Čiurlionio sonatos, nupieštos drobėj šneka į 


279 


žiūrovą kažkokia visai nesuprantama kalba ir per tai 
nedaro jokio įspūdžio. (Jakštas, Meno kūrybos prob- 
lemos, 149 psl.). 


Jakštas neprisiėmė Čiurlionio, nes jo loginei dvasios 
struktūrai fantastingos, simbolistinės Čiurlionio vizijos buvo 
svetimos; svetimos taip, kaip Kantui, kad nepriimtiniausia iš 
visų menų buvusi muzika, nes ji esanti neintelektu- 
ališkiausia. 

Intelektuališkas meno vertintojas paprastai ieško veikale 
pirmiausia turinio, antra — veikalo formoje ieško technikos 
(eiliavimo, sintaksės), nes šitie dalykai gali būti racionaliai 
suprasti ir apspręsti. Šito tipo buvo ir Jakštas. Čia ir buvo jo 
silpnybė: jis net per daug pasitikėjo racionalistiniu spren- 
dimu, per daug buvo paniekęs intuiciją, ar gal jos neuž- 
tenkamai turėjo. Dėl to pasitaikydavo meno kūrinius klai- 
dingai įvertinti. Klaidingai ne dėl to, kad apskritai jo teoriniai 
kriterijai būtų blogi, bet kad tie kriterijai netinkamai būdavo 
pritaikomi. 

VAIŽGANTAS yra kitokis. Jo intelektualinis gyvenimas 
nėra gilus. Imdamas filosofiškai samprotauti, jisai nusikals- 
davo ir logikai. Bet ne geležinės logikos jisai klausė, o daž- 
niausiai intuicijos. Intuityviai ką padaręs, tik paskiau racio- 
naliai savo žygį įvertindavo ir gailėdavos pasielgęs ne pagal 
konvenansus. Pirma padarydavo, paskui pagalvodavo. Netai 
stojo į seminariją, atrodo, ne logika, bet sentimentu pagrįs- 
tais motyvais: buvo silpnos sveikatos, tarėsi netrukus mir- 
siąs, o mirti klieriku, už kurį melsis tiek draugų, jam vaide- 
nos išganingiau, gražiau. 

Ne protas, o mistinis iš motinos paveldėtas religingu- 
mas paskatino Tumą 1897 m. ieškoti religinės pagalbos nuo 
rusų priespaudos. Kada jo brolis buvo suimtas už knygas, 
pats Vaižgantas, paleistas laikinai už užstatą, norėjo bėgti į 
Ameriką. Bet Dambrauskas jį sulaikė — prikalbėjo stovėti iki 


280 


paskutiniosios. Tada Vaižgantas, nebesitikėdamas pagalbos 
iš Žmonių, giliai pajaučia gausias jos iš Aukščiau. Slapčiomis 
iš namų arešto bėga jis į Vilnių prie Aušros Vartų. Jis įsiti- 
kinęs, kad jam reikią pasiekti tą vietą, ir iš tėvynės nebūsiąs 
išrautas. Pasiekęs savo Užtarytoją, jis karštai improvizuotai 
meldžiasi. Pasimeldęs ir tvirtai įsitikinęs, kad jam maskoliai 
dabar nebepavojingi, atgavo dvasios pusiausvyrą ir nuo- 
taiką. Tik tokis mistinis tikėjimas kalnus kyloja... Yra ir 
daugiau epizodų, kur Tumas instinktyviai jautęs, kad reikia 
kas padaryti arba reikia nuo ko susilaikyti, ir kada šito balso 
paklausydavęs, viskas geruoju baigdavęsi. Vienu tarpu arie- 
bėsi Tumas net hipnozės, kad išgautų iš savo draugo eks- 
kunigo pavojingą laišką, galintį įduoti rusams ne tik jį, bet ir 
visą lietuvišką reikalą. 

Su intuityviniu nusijautimu Vaižgantas ėjo ir į meną. 
Rūpinosi ne tiek meno veikalą suprasti, kiek pergyventi, ža- 
vėtis. Kodėl gražu, dažnai jis neturėdavo argumentų. Užteko 
to vieno: Man patinka, man gražu. 

Vis dėlto aišku, kad jam patiko ne tiek turinys, kiek 
forma. Formos elegancija prašnekdavo į jo vaizduotę ir 
jausmą su ypatingu sugestyvumu. Tada iš turinio jis nedaug 
ir bereikalavo. Pasitaikydavo, kad net banalūs dalykai, tik dėl 
vaizdingos, naujos, sklandžios kalbos, Tumo buvo keliami į 
genialiųjų eiles. Tai visiems pažįstamas Vaižganto deiman- 
čiukų ieškojimas. Čia buvo ir Vaižganto silpnybė. Dėl jos 
ilgainiui neteko pasitikėjimo kritiškoje literatūrinėje visuo- 
menėje. 

Santykyje su visuomene Jakštas ir Vaižgantas vėl skir- 
tingi. 

JAKŠTAS stovi draugijos priešakyje, organizuoja 
laikraščius. Bet iš esmės jis nėra organizatorius. Organiza- 
torius kitus traukia į darbą, o Jakštas pats už visus atidirb- 
davo. Nuo žmonių jis individualistiškai atsiskyręs. Už 
žmones artimesnės jam knygos ar apskritai spauda. Ryšius 

su visuomene dažniausiai tik per spaudą ir palaikydavo. Dėl 
to retai kas Jakštą matydavo, o pamatęs Jakštą, pats imda- 
vosi varžytis, stebėdamas, kaip jis, Jakštas, pakliuvęs į visuo- 
menę, sėdi nuleidęs ir pakreipęs galvą, tarsi nedrįsdamas jos 
pakelti. Jakštas nejautė (o gal tik neparodė?) savyje reikalo 
tos vidaus šilumos, kuri atsiranda tarp žmonių, kada jie akis į 
akį susitinka. Jakštas tenkinosi tuo intelektualiniu bend- 
ravimu, minčių pasidalinimu, kuris gali reikštis ir per laik- 
raštį, laišką. 

Jakštui visuomenėje sunku buvo matyti tokį Žmogų, 
koks jis yra. Jis į Žmogų ar į visuomenę žiūrėjo taip, lyg 
anapus jo ar jos stovėtų dar Žmogus ar visuomenė, idealioji 
— tokia, kokia ji turėtų būti. Kritiško žvilgsnio ir čia 
nepameta. Kas nusikalto grožiui, tiesai, dorovei — tam Jakš- 
tas nepaperkamas smerkėjas publicistikoje, polemikoje, saty- 
roje. Ir priekaištų dalis Čiurlioniui bus kilusi dėl jo gyvenimo 
nesiderinimo su žmogui privalomomis normomis. Nepermal- 
daujamas net draugams: ir Maironiui kliuvo satyroje už 
kortas. Knygą Jakštas labiau myli už žmogų, tiesą betgi 
labiau už knygą. 

Tokis žmogus negalėjo įtilpti į kokios vienos grupės rė- 
mus. Jis pats per didelis, ar jo idealai ir reikalavimai per 
dideli. Dėl to Jakštas prisipažįsta, kad jis nesąs krikščionių 
demokratų šalininkas, nors iš tikrųjų yra vienas iš tų, kurie 
pačią partiją kūrė ir jos ideologiją formulavo. 

Santykius su žmonėmis Mmatuodamas teisybe, ne simpa- 
tijomis, ieškodamas su jais intelektualinio kontakto, šito tipo 
Žmogus išsineria iš savos tautos ir sueina į kontaktą su kitų 
tautų žmonėmis. Ir Jakštas, visą laiką dirbdamas savam 
kraštui, tapo internacionalistu, koresponduodamas su 
užsienio mokslininkais, propaguodamas tarptautiniam susi- 
žinojimui esperantą. 

VAIŽGANTAS ir čia kitoks. Jis nuo žmonių neatski- 
riamas. Tiems, kurie jį atsimena, ir šis minėjimas gali atro- 


282 


dyti, lyg su spraga: nėra kokio būtino žmogaus, ar tegu ko- 
kios dekoracijos, kuri vienu savo buvimu sukelia nuotaiką. 
Pats Vaižgantas jautėsi neatidalijamas nuo visuomenės, būti- 
nasis jos kamštis. Jei kviečia į susirinkimą, kodėl nenueit, 
nepasėdėt, turint kuo sėdėti — ironizavo pats save. Šitas 
dalyvavimas visur, ištirpimas visuomenėje kilo ne iš racio- 
nalistinio apskaitymo, kad taip bus naudinga, reikalinga. Tai 
instinktyvus, emocionalus noras su žmonėmis santykiuoti. 
Kaip avelė, atskirta nuo kaimenės, nerimsta, į ją veržiasi, 
nors jai vienai galbūt ir daugiau žolės būtų. Vaižgantas su 
visuomene širdim santykiavo, visuomenę mylėjo. Mylėjo ją ir 
Jakštas, bet intelektualistiškai. Emocionalinė meilė nori savo 
mylimąjį objektą matyti. Pamatai, vaižgantiškai tariant, giliai 
giliai iki pat širdies į akis pažiūri, porą banalių žodžių numeti, 
ir gera gera pasidaro. Iš tos meilės orbitos Vaižgantas neiš- 
skyrė nė vienos grupės, ar lietuvio. 

Tačiau emocinė meilė linkus į konkrečius žmones. Jeigu 
Vaižgantas santykiavo daugiau su viena grupe, būtent, su 
tautininkais, tai čia ir yra tos emocinės, naivios meilės įro- 
dymas. Su jais Vaižgantas jungėsi per savo gerus asmeni- 
nius bičiulius, kurie šitai grupei vadovavo. Per tėvus siejos su 
vaikais. 

Emocinė, — tiek asmeninė, tiek Visuomeninė, — meilė 
yra aklesnė, nei intelektualinė. Ir Vaižgantas mylėjo savo 
visuomenę aklai, nepaisydamas, ar ji tos meilės verta, ar ji tik 
išnaudoja tą meilę. Charakteringą epizodą papasakoja A. 
Venclova, kada kairiųjų rašytojų buvo parodyta iniciatyvos 
prašyti prezidentą, kad paleistų iš kalėjimo Korsaką, kali- 
namą dėl komunistinės akcijos. 


— Na, cicilike, sėsk. Ką pasakysi? 

— Turbūt, žinot, profesoriau... (išdėsto reikalą, 
kad norima prašyti prezidentą paleisti Korsaką iš 
kalėjimo). 

— Už ką jį laiko? Už bolševizmą? 

— Rodos. 

— Na tai ką aš turiu padaryti? (Venclova paprašo 
pasirašyti). , 

— Kad paleistų bolševiką?... Jį reik sušaudyti... 
Bolševikus šaudyt, panie! 

Aš išpūčiau akis. 

— Jūs taip manote, kunige? 

— Brač, kas laiko rankose valdžią, tai turi šaudyt. 
Kitaip neišsilaikysi. 

— Bet juk jūs valdžios nelaikot! 

— Ne, žinai, po prašymu aš nesirašysiu. Aš tau- 
tininkas. Taip? Aišku? (Ir nesirašo, bet pasižada pats... 
nunešti prašymą Prezidentui. Eina Venclova pas 
Jakštą). 


Duris atidaro mažutis liesutis seneliukas ir pro 
akinius, pakėlęs galvą, tartum nustebęs žiūri į mane. 
Pasakau labą. Neatsako. (Vėliau sužinojau, kad reikia 
pagarbinti). Ranka tyliai rodo į kabinetą — einu. Tyliai 
rodo kėdę — sėdu. Jis atsisėda kitoj stalo pusėj prieš 
mane. Abu tylim. Įsidrąsinus išklostau reikalą. — Nė 
žodžio. Paduodu prašymą — nė žodžio. Paima. Skai- 
to. Skaito ilgai, prisitraukęs arti prie akių. Skaito, 
matyti, bent kelis kartus. Aš pradedu nerimauti. Argi ir 
čia mano vizitas susilauks fiasco? Ne. Jakštas keliasi. 
Eina į kitą kambarį. Po kiek laiko atneša man prašymą 
atgal. Nė žodžio. Paimu — smulkiom raidėm pasi- 
rašyta — A. Jakštas. Padėkoju, prašymą sulenkęs dedu 
atgal į voką. Pakylu išeiti. Mažas žmogelis pro akinius, 
pakėlęs galvą, žiūri į mane liūdnom akim. 

— Reikia paleist, — kalba jis taip tyliai, jog aš, 
stovėdamas kitoj stalo pusėj, vos girdžiu. — Gaila 
vaikino. Labai gabus vaikinas. Aš rašiau į Šiaulius, kad 


jį sušelptų. Nežinau, ar jį ten sušelpė, ar ne... Reikėtų 
paleist. Gaila vaikino. 

Padėkojęs išėjau nuo šio Žmogaus, kurį visada 
vaizduodavaus akmeninį, su akim, svaidančiom neapy- 
kantos kibirkštį visokiom žmogiškom silpnybėm, bedie- 
viam ir socialistam. Žmogiškas žmogus! (Kultūra, 1933 
m. 296—7 psl.). 


VAIŽGANTUI atsikeršija jo psichologinis sutapimas su 
visuomene. Nors jis niekados nepaseno ir už jaunesnius 
atrodė jaunesnis, bet naujos kartos pasijuto iš gyvenimo 
išstumiamas (iš un-to, iš Vytauto bažnyčios). Jis pasijuto 
niekam nebereikalingas, nebetekęs gyvenimo prasmės. Šito- 
kis pergyvenimas ne vieną pagreitintu tempu nuvaro į kapus 
(plg. „Žemaičių Robinzoną“!). Laimė, kad Vaižgantas 
mokėjo ne tragiškai, bet su juoku pro ašaras pergyventi tuos 
momentus (plg. „Aš, tarnaitė ir kanarėlė“). Ir kai Vaižgantas 
mirė, šioj salėj buvo vienos akademinės organizacijos 
vakaras; tyčiomis norėta nuslėpti žinia apie Vaižganto mirtį, 
kad nereiktų vakaras nutraukti. Tai buvo padėka mokinių 
savo mokytojui... 

JAKŠTAS neišgyveno šito tipo tragikos. Jis nebuvo 
savo būties taip labai parėmęs žmonėmis. Jis buvo savo eg- 
zistenciją įprasminęs filosofiniu religiniu pagrindu. Visatos 
kelyje žmogus yra irgi keleivis, kuriam bus pasakyta: ,„Priva- 
žiavome. Jau Tėvas laukia. Lipk!“ Dėl to Jakštas nebuvo taip 
emocionaliai prisirišęs prie viso gyvenimo ir nieko sau iš jo 
nelaukė. Kada Jakštas įsigijo blogą reputaciją dėl tautinio 
veikimo dvasinės vyriausybės akyse, kada buvo apšauktas 
raudonu radikalu, šovinistu, tai Vaižgantas siūlė jam parašyti 
maldingo turinio knygelę, kad reabilituotųsi. Tada Jakštas 
jam atsakė:, 


Nors ir dievočiausią išleisčiau knygelę, nieko iš to 

nebūtų... kiekvienas literatas kunigas, ypačiai lietuvis, 
akyse Jo Mylistos yra visados didesnis ar mažesnis 
maištinikas, neliuosas nuo puikybės, užsikrėtęs kriti- 
cizmo liga. Todėl pataisymas opinijos nėra galimas... O 
ant galo kam man ta ištikimybės garbė valdžios akyse. 
Ir gyventi ir numirti lygiai gerai galime su ja kaip ir be 
jos (Athenaeum, 1938, 6 psl.). 


Ir nenuostabu, jeigu testamente atsisakė nuo iškilmių, 
pasirinko savo kūnui pavėsį, šešėlio vietą ir įsirašydino: ,,Mes 
ne savo ugnimi žėruojam ir ne sau aplinkui šviesą liejam“. 

Jau nebeįmanoma tęsti šitų dviejų Žmonių charakterių 
kontrasto. Juos niuansavo dar ir temperamentas. 

Dvejopi jų tipai aiškūs: Jakštas — intelektualistas, racio- 
nalistas, plačių bendresnių filosofinių horizontų, individu- 
alistas. Vaižgantas — emocininkas, siauresnių, konkretesnių 
poetinių horizontų, visuomenininkas. 

Psichologas Ed. Sprangeris savo tipų klasifikacijoj 
Jakštą vadintų teoretiniu žmogum, Vaižgantą — estetiniu. 

Vis dėlto šitie kontrastai suėjo į bičiulystę. Išlikę laiškai 
rodo, kaip artimai juodu bičiuliavos. Du poliai vienas kitą 
traukė. Juodu taip, kaip Vaižganto raštuose nuolatos sutin- 
kami bičiulių jungai, poros: Niaura ir Taučius, Sauliukas ir 
Laurukas, Šešiavilkis ir Vidmantas, Šumacheris ir Zelig- 
manas... 

Jungė juodu dar du jų charakterio bendri bruožai: 
idealizmas ir dinamizmas. Abudu ne sau gyveno. Abudu 
turtų nesusikrovė. Abudu dinamiški, nes suprato, kad gyve- 
nimas nėra statika, bet upė; abudu pajėgė išsiveržti iš tos 
gyvenimo balos ir iš jos stengėsi upę daryti. Jau labai popu- 
liarus Vaižganto liberalumas. Daugiau net susigyvenęs buvo 
ne su kunigais, bet su pasauliečiais. Kai kas net baiminos, 
kad Vaižganto liberalumas nesąs suderinamas su kunigo 
pareigomis ir jis galįs nuo kunigystės atitrūkti. Net garbės 

kanauninko laipsnį, tariasi Vaižgantas, jis esąs gavęs, kad 
būtų labiau su savo luomu surištas. Tačiau taip tik atrodė. 
Vaižgantas jautėsi susigyvenęs su kunigyste ir jos niekados 
nepamesiąs. Suliberalėjęs, vadinas, susidėjęs daugiau su 
pasaulininkais, o ne su kunigais, kad toje aplinkoje, kur jis 
gyveno, jis radęs anais laikais pirmuosiuose daugiau pri- 
tarimo savo tautinei akcijai. Tatai labiau pritiko jo dinamiškai 
prigimčiai ir charakteriui. 

Jakštas išpopuliarėjęs, kaip bekompromisinis savo kuni- 
ginio luomo gynėjas. Tai yra tiesa — kunigo luomą jis labai 
saugojo, tarp kunigų buvo daugiau ir jo bičiulių. Tačiau dėl to 
šitame luome jis negalėjo pakęsti sutingimo, konservatizmo. 
Tiesiog radikaliai keičias tradicinė apie Jakštą nuomonė, 
paskaičius jo laiškus, kuriuose jisai reikalauja pažangos ir 
atsinaujinimo savo paties luome: 


Pykstame ant bedievių, kad jie kunigų garbę 
žemina ir niekina. Mes patys daugiau save niekinam 
savo aklu konservatizmu ir atžagareiviškomis nuomo- 
nėmis. Dabar pati rugiapiūtė, o pas mus dvasiški tėvai 
nei patys prie darbo neina, nei kitiems dirbti neleidžia. 
Ai tas autoritetas. Geras jis yra, bet... bet rasit dar ten 
toli Romoj, pas mus jis tik darbus ardo (Athenaeum, 
1938, 22 psl.). 


Skaudžių, atvirų žodžių dar daugiau išsprūdo Jakštui 
prieš stagnaciją savo luome (žr. Athenaeum). Sustingimo, 
pozos, melo nepakentė Jakštas ir kitose, ne kultūrinio gyve- 
nimo, srityse bei luomuose iki pačių paskutinių dienų. 

Tačiau žinomas yra likimas žmonių, kurie neina su gyve- 
nimu į kompromisus ir nori būti sau žmonės. Jie esti 
niekinami iki palūžta arba iki laimi pripažinimą. Ir čia bend- 
ras Jakšto ir Vaižganto likimas. Jie buvo ujami, paskui jie 
pripažinimą laimėjo savo idėjoms, gyvenimui ėmė vadovauti. 
Paskui jų siūbuotas gyvenimas šuoliais ima lėkti ir užlieja juos 

pačius. Tai, ką jie idealizavo, pasirodo su dideliais iškry- 
pimais. Kaip Vaižgantas pasijuto atstumtas nuo visuomenės, 
su kuria visa savo būtimi suaugęs buvo, taip Jakštas pasijuto 
nebetekęs laisvoje Lietuvoje teisės skelbti laisvai tiesos žodį, 
dėl kurio jis visą gyvenimą buvo kovojęs. Kai 1928 m. Ryto 
redaktorius buvo pasodintas į kalėjimą, o leidėjas nubaustas 
2000 litų, Jakštas kreipėsi į Vaižgantą prezidento interven- 
cijos, kad redaktorius būtų paleistas, kad spaudai būtų duota 
laisvė, o atsakyti jai reiktų tik prieš teismą. 


Kai man Kauno gubernatoriai vieną po kitai dėjo 
pinigines pabaudas už Draugiją, Ateitį, Garnį, Vienybę, 
kai Griazevas mane traukė teisman... aš tylėjau, nes 
baudė mane svetima, barbariška valdžia... Ne tam aš 
visą amžių dirbau plunksna, kad koks beraštis cenzo- 
riukas braukytų mano straipsnius ir kvalifikuotų, kuris 
tinka spaudai, o kuris negalima praleisti. Ne tam mes 
visą amžių kovojom su rusais, kad būtumėm tūkstan- 
čiai Litų baudžiami. Ir pasirašo tą laišką su jakštiškai 
apkartusia ir sąmojinga dvasia: „Keturis kart ad- 
ministratyviškai rusų baustas, penktą kart teisman 
trauktas Tavo kolega A. Jakštas (Athenaeum IX, 1938 46 
psl.).(2) 


Iš perspektyvos žiūrint, Vaižgantas vis dėlto, atrodo, 
labiau buvo savo laiko visuomenės prisiimtas. Savo įtaką jis 
išsėjo su kaupu toje atgimstančioje Lietuvoje. Bet jo įtaka 
šita epocha ir ribojasi. Jakšto idėjos tuo tarpu buvo šau- 
domos į tolimesnę perspektyvą, į ateitį, bet jo meto visuo- 
menėje ne užtenkamai iškeltos ir išpopuliarintos. Pavyz- 
džiui, jo iškeltoji jau 1907 m. lietuvių tautinio pašaukimo 
problema susilaukia atbalsio tik pokarinėje Lietuvoje ir su 
visa erudicija sprendžiama dabartinių filosofų. Jakšto idėjos 
gali būti gyvos ir aktualios dabartiniame gyvenime. Kai 

didvyris miršta, užbalzamuojama jo širdis, bet tik ne jo 
protas, kuris spinduliuoja iš jo raštų. 

Nors Jakštas su Vaižgantu susipykdavo, susibardavo 
(vis dėl tų raštų ir dėl visuomeninio darbo metodų), bet 
paskui vėl susitaikydavo ir, vienas antrą gerbdami ir mylė- 
dami, toliau abudu žengė, tiesai ir tautai tarnaudami. Šiame 
darbe juodu atrodo kaip tas Mykoliuko jaučių jungas, kuris 
įsiręežęs verčia velėną, o pro jų atlaužtas galvas trykšta 
rytmečio saulės spinduliai. Tai sykiu ir Vaižganto, ir Jakšto 
jungas. 

Religinės sąmonės brendimas: 


JAKŠTAS VISUOMENĖJE 
IR LITERATUROJE 


1902 metais, kada kun. Dambrauskas buvo nurodytas į 
Petrapilio dvasinės akademijos profesorius, tai rektorius 
prasitarė apie kvalifikacijas: kad tik po vaišes nesiblaškytų ir 
knygas mylėtų. 

Rektorius atitiko kandidatą. Turbūt sunku surasti žmo- 
gų, kurį rečiau pamatysi vaišėse; sunkiau surasti tokį, kuris 
labiau knygas mylėtų. Pats Jakštas prisipažįsta knygas mylįs 
gal net daugiau už žmones. Vis dėlto šalia Vaižganto sun- 
kiau surasti žmogų, kuris su lietuvių visuomene būtų labiau 
suaugęs ir jai vadovavęs, kaip šitas asketiškos uždarumos 
Jakštas. 

Visuomeninio darbo jis ėmėsi ne iš malonumo, bet grei- 
čiau iš pareigos. Tos pareigos, kurią jam skyrė jo ideologija. 
Jakšto ideologijoj nėra vietos budistiškai pasyviam žmogui. 
Jakšto žmogus nuolatos gyvas, dinamiškas, kūrėjas. Ten, 
kur yra kūryba, yra ir gyvybė, ir priešingai, kur nematyti 
kūrybos, ten ir gyvybė abejotina. Kūrimo akte žmogus paky- 
la aukščiau už save patį ir tampa panašus į Dievą-Kūrėją. Dėl 
to, sako Jakštas, kas nieko neveikia ir sakosi nieko negalįs, 
tas virsta ne tik tam tikru „niekšu“, bet ir ,„bedieviu“, nes 
nepripažįsta savyje išreikšto Dievo paveikslo ir panašumo... 
Tūnoti nieko nedarant pritinka akmeniui, ne žmogui. Kaip 

mums, taip ir mes kitiems turime tarnauti, skubintis gera da- 
ryti (Meno kūrybos problemos, 7 p.). 

Su ta mintimi susigyvenęs Jakštas yra gyvas daugiau nei 
kitas jaunas. Ir išliko per visą amžių tebekurdamas. Tebe- 
kurdamas ne tai, kas pačiam patinka, bet kas reikalinga 
visuomenei. Savo visą gyvenimą pavertė tarnavimu visuo- 
menei. Palinkimą būti uždarumoj suderino su visuomeninio 
darbo pareiga ir dirba jį ne gyvuoju žodžiu, bet plunksna. 
Taikant Jakšto eilėraščio žodžius jam pačiam, galėtum saky- 
ti; 


Jis takus pramynė 
Vaikštinėdamas, 
Vien apie tėvynę 
Rašinėdamas. 


Toje visuomenės tarnyboje Dambrausko akys nukreip- 
tos į du pradus: į tautą ir į religiją. 

Tauta Jakštui nėra sustingęs savo senose formose 
mechanizmas. Ji pati nuolatos dinamiška, organiška. Jei ji 
nori gyventi, turi rodyti kūrybos žymių. Nieko naujo nesu- 
kurdama, pasirodytų esanti pasaulyje nereikalinga ir neabe- 
jotinai turėtų dingti. Kaip kiekvienas dvasiškai gyvas žmogus 
veržiasi į tam tikrą tikslą, taip ir tauta turi savo paskirtį — 
istorinį pašaukimą. Tiesa, lietuviai savo pašaukimo dar nesu- 
prantą. Tam reikią aukštesnės kultūros, giliau suprasti tau- 
tos psichologiją, istoriją, istoriosofiją. Tik viena — sakė Jakš- 
tas — tas pašaukimas kiekvienos tautos skirtingas, taigi ir 
lietuviai negali kopijuoti svetimo gyvenimo formų, turi kurti 
savitas, lietuviškas. Iš antros pusės jos negali priešintis bend- 
ram visų tautų siekiamam Absoliutui. 

Tai buvo sakoma dar 1907 m. Ano meto žmonės dar 
negalėjo galvoti apie tolimąją tautos paskirtį. Ir Jakštas blai- 
viai skatino palengvėl į ją eiti, keliant kultūrą ir dorą, švie- 
čiant kraštą, ekonomiškai augant, pramonę ir prekybą ple- 

čiant, organizacijų, draugijų tinklu apriečiant Lietuvą. 
Nuolatinis intensyvus darbas buvo reikalingas tautos evo- 
liucijai. 

Dėl to ir pats Jakštas nesiima teorinių dalykų: nesiima 
ieškoti tautos pašaukimo, nekuria filosofinių, estetinių, socia- 
linių sistemų. Ateis kiti, kurie pasidalinę jo pradėtą darbą 
susistemins ir pagilins. O jo akys nukreiptos į dienos reika- 
lus. Jis nagrinėja tai, kas tą dieną Lietuvos gyvenimui ak- 
tualu. Nagrinėja visų sričių klausimus: politikos, religijos, 
kalbotyros, matematikos, filosofijos, meno, literatūros, espe- 
ranto. Prirašo biografijų, vadovėlių, poezijos. Net pačią po- 
eziją rašo, turėdamas prieš akis degamuosius visuomenės 
reikalus. Poezijoje taip suaugęs su momento reikalais, kad tie 
reikalai nepaleidžia rašytojo net tiek atitrūkti nuo gyvenimo, 
kiek reikalinga poetui savo išgyvenimams atsieti nuo konk- 
retaus fakto ir paversti visuotiniais. O ir pačioj poezijoj Dainų 
skrynelėj (1894), Rudens aiduose Jakštas reiškiasi nuo- 
seklus su savo idealais — su tautos ir religijos idealais, su 
skatinimais pamėgti darbą, pamilti Lietuvos žemę, pagerbti 
Lietuvos didvyrius, o paniekinančius tuos idealus skaudžiai 
išplakdamas satyromis. Kam nepažjstamas tas dviveidis 
Jakšto Diplomatas, kuris, įeidamas į didžiūno rūmą, už durų ne 
tik lazdą, kaliošus, bet ir nuomones palieka. Ar vėl kas nėra 
girdėjęs apie gyvenimą to Lietuvos Veikėjo, kurio idealas 
valgyt, gert, miegot; kuris per visą gyvenimą tik valgo, geria, 
miega, kol pagaliau apetito pristigo, į lovą krito ir visai užmigo. 

Taigi Jakšto raštai yra reikalų raštai, taip kaip tuo pačiu 
metu Kudirkos raštai. 


Taip per amžį visą 
Šaukė, skelbė jis, 
Snaudžiantiems įgriso, 
Spygindams akis. 
Pats kurdamas ir iš kitų kūrybos reikalaudamas, antra 

vertus, Jakštas žiūrėjo, kad į lietuvių kultūrą neįsibrautų tau- 
tai ir religijai svetimos įtakos. Ką pasergėjęs negeistina, puolė 
visu smarkumu klystkelius ir rodė tikrąjį kelią. Šitoje sar- 
gyboje Jakštas rodėsi galingesnis nei pačioje kūryboje. Čia jis 
yra neatidalijamai įsipynęs į lietuvių šviesuomenės evoliuciją, 
tą evoliuciją pagreitinęs ir nulėmęs jos kryptį. 

Skubant, pažymėtini bent trys tos sargybos momentai. 
Pirmasis — kova dėl lietuvybės, kada atgimstančioje Lietu- 
voje lenkai ir dalis mūsų bajorijos nenorėjo pripažinti lietu- 
vybei buvimo racijos; kaltino lietuvius separatizmu; vadino 
litvomanais. Lietuviams reikėjo ne tik apginti savo lietuvybę, 
bet pažadinti ir pačius Lietuvos bajorus stoti į bendrą lietu- 
višką darbą. Stojo kun. Dambrauskas. Jo lenkiškos bro- 
šiūros Lietuvių balsas... (1902), o paskui Vienybė ar sepa- 
ratizmas sukėlė publicistinę kovą tarp lietuvių ir lenkų, 
sudarė opiniją, kad sulenkėję bajorai patys yra atkritę nuo 
lietuvių tautos kamieno. Abejojantiems padėjo apsispręsti ir 
viduje susigyventi su lietuviškąja ideologija, ir atėjo tokiu 
būdu galas tam dvilypiam vardui — poliakolitvinams. Tas 
momentas tenka laikyti galutiniu momentu persilaužimo iš 
lenkiškos lietuviškos Lietuvos į lietuvišką I.ietuvą. 

Antras lietuvių tautos evoliucijoje momentas, kurioje 
suvaidino lemiamą rolę Jakštas, yra kova dėl religijos. 

Su Varpu ir Apžvalga lietuvių šviesuomenė jau aiškiai 
susidiferencijavo, pirmiausia pagal religinę ideologiją — į libe- 
ralus ir katalikus. Pirmieji daugiausia buvo pasauliniai inteli- 
gentai, antrieji — daugumas kunigai. Su Apžvalgos ir Varpo 
polemikomis prasidėjo tarp vienų ir antrų tam tikras rung- 
tyniavimas. Prof. A. Rimkos žodžiais betariant, sunku buvo 
norėti, kad tikintis katalikų ar kitos kurios bažnyčios kuni- 
gas visai ramiai žiūrėtų, kaip jo globoj esamų žmonių tarpe 
skleidžiamos mintys ir idėjos, su jo atstovaujamos tikybos 
mokymu nesuderinamos. O iš to išeiną, taria prof. Rimka, 
kad iš pat pradžios prasidėjusi kunigų akcija prieš pasaulinių 

inteligentų užimtą ir vedamą poziciją Aušroje, Varpe ir kt. 
buvo natūrali ir neišvengiama (Lietuvių tautinio atgimimo 
socialiniai pagrindai...40). Šitoje religinėje šviesuomenės dife- 
renciacijoje Jakštas suvaidino žymiausią vaidmenį, formuo- 
damas šviesuomenės religinę sąmonę, ypačiai per Draugijos 
žurnalą (1907—1923). 


Nihilistinė ar liberalistinė mintis mūsų šviesuomenės 
vyresniojoj kartoj plėtėsi daugiausia analogiškoje rusų dva- 
sinėje atmosferoje. Bet su filosofu VI. Solovjovu pasireiškė 
rusuose nauja religinė mintis. Dambrauskas vienas iš pir- 
mųjų pajuto šito filosofo idėjų sveiką naujumą ir jį pristatė 
saviškiams. Čia jis buvo pionierius, pradininkas. Solovjovas 
galėjo būti idėjinė ir moralinė atrama lietuvių jaunesniosios 
kartos religinei ideologijai. Šitos jaunesniosios kartos eilė 
stipriausių intelektų pasuko į Vakarų katalikiškus universi- 
tetus, tačiau karštai domėjosi ir Solovjovu. Tokiu būdu reli- 
ginės ideologijos šviesuomenė savaime atsidūrė dvasinėj 
pusiausvyroj tarp Rytų ir Vakarų. Jos atstovai ir turėjo 
psichologinį pagrindą mesti šūkį — sukurti lietuviuose dvasinę 
sintezę tarp Rytų ir Vakarų (Šalkauskis). 

Šitaip šalia liberaliosios šviesuomenės išaugo ir susi- 
formavo katalikų šviesuomenė. Tokis šviesuomenės idėjinis 
diferenciavimasis yra natūralus ir sveikas. Vienoje tautoje 
pasireiškiančios įvairios ideologijos yra tas pat, kaip iš vieno 
krūmo išaugę nevienodos spalvos žiedai. 

Įvairiaspalviai žiedai susipina bukieto spalvų harmo- 
nijoje. Ir įvairios ideologijos žmonės galima suvesti į bendrą 
darbą, kaip savarankiškai apsisprendusios asmenybės. 
Numatydamas tokio bendro darbo reikalą, vienybės reikalą, 
diferencijuotoje visuomenėje, Jakštas, polemizuodamas su p. 
Leonu 1908 m., nurodė ir sąlygas, kuriomis tokia vienybė 
įmanoma: „vienijant daugumą su mažuma negalima spirti, 
idant dauguma išsižadėtų savo teisių. Kur daugumos teisės 
ignoruojamos, ten vienybė negali įvykti... norint suvesti 

vienybėn įvairių nuomonių žmones, reikia bent kiek juos 
suprasti, jeiti į jų širdį, o ne šaukti biurokratiškai: Ei, jūs šio- 
kie tokie. Vienykės, o jei ne tai... Prie tikros gyvos vienybės 
eina(ma)si per teisybę, šviesą, meilę, o ne per prievartą ir 
šmeižimus“ (Draugija, 1908 m. 104 p.). 

Evolvuojant tautinei ir religinei sąmonei, toji evoliucija 
reiškėsi ir literatūroj. Tai ir yra tas trečias momentas, kuria- 
me Jakštas suvaidino tam tikrą vaidmenį. Dar seminarijos 
rektoriaus Račkausko pavadintas knižninku, Jakštas sekė 
kiekvieną lietuvišką ir net nelietuvišką knygą. Ją recenzavo, 
vertino, visuomenei teikė ar atmetė. Ėjo, vadinas, sargybą, 
kad literatūra ir iš viso menas neiškryptų. Tokiu būdu su- 
kūrė lietuvišką literatūros kritiką, normatyvinę kritiką. O tas 
normas menui Jakštas vedė iš Amžinojo Logo. 

Ta kritika praktiškai, kaip paprastai kritika, gal ne tiek 
reikšmės turėjo rašytojams, kiek skaitytojams. Ji išpopulia- 
rino skaitytojuose knygas. Įpratino juos literatūra domėtis. 
Lietuviška knyga tapo laukiama viešnia. 


Visuomenės evoliucija krumpliuota. Jos reprezentantų 
nuomonės susikerta, susikryžiuoja. Juo nuomonės drąses- 
nės ir atviresnės, juo lengviau priešu patapti. Ir Jakštas, atvi- 
ras, drąsus, nepaisydamas, ar eina su dauguma ar su mažu- 
ma, turėjo priešų. Bet jų nesibaidė, idėjinė kova garbinga. 
Pats Jakštas kartojo Kalinkos žodžius: ,„Kas drąsiai ir su iš- 
tverme kariauja, tas būtinai sutaisys prieš save galingų prie- 
šų... Priešai ir persekiojimai stovi kaip šašuolėtis prie žmo- 
gaus; kol žmogus eina, šašuolėtis seka; tiktai, kad Žmogus 
atguls, šašuolėtis išnyks... Rūpinkis tad apie vieną, idant tei- 
sybę visados turėtumei savo pusėje“ (Vienybė ar separatiz- 
mas, 5 p.). 

Tokis nusistatymas leido jam išlikti nepalūžusiam, kada 
buvo tremiamas, kada pinigais baudžiamas, kada raštais 
puolamas. 

O raštais buvo puolamas visose trijose srityse, kuriose 
jis aktyviai reiškėsi: tautinėj, religinėj, literatūrinėj. Dėl tauti- 
nės ideologijos teko Jakštui daugiausia kirstis su lenkoma- 
nais. Religinėj srityje Jakštas suėjo į konfliktą su antra lie- 
tuvių šviesuomenės grupe, įsistiprinančia su 20 amžiaus 
pradžia — su ateistine ar liberalistine grupe. Iš jos daugumas 
priekaištų konfesinei religijai ar religijai apskritai ėjo adresu 
Jakšto, kurį laikė ortodoksinės religijos atstovu (nors pasi- 
gilinęs į Jakšto korespondenciją, aptinki labai radikalių min- 
čių!). Literatūrinėj srityje pakėlė balsą prieš Jakštą eilė 
jaunesnės kartos literatų. Prisimenam M. Biržiškos priekaiš- 
tus Jakštui dėl literatūros žalojimo; prisimenam B. Sruogos 
kritiką Jakšto literatūros galutiniajam kriterijui Amžinajam 
Logui; prisimenam V. Mykolaičio polemiką dėl meno esmės. 
Tai buvo ne tiek dviejų asmeninių partnerių, bet ir dviejų 
kartų, dviejų laikotarpių ir dvejopų ideologijų susikirtimas. 

Iš to nuolatinio trynimosi su visuomene, iš idėjinių kovų 
visuomenininkas Jakštas nori grįžti į savo asketišką užda- 
rumą, vieno tenorėdamas iš visuomenės: 


te visi pasako — 
Jis tiesos mylėjo siaurą taką, 
Gynė brolius, priešus maldinėjo, 
Jiems įkvėpt gerų jausmų norėjo. 

LIETUVIŲ TAUTOS PASKYRIMAS 
JAKŠTO SUPRATIMU 


Rengdamasis ilgą vagą versti, artojas kitam baro gale 
įsmeigia gairę. Į ją varosi, kad vaga būtų tikslesnė, tiesesnė. 

Tautos savo kelyje irgi nusismaigsto gaires, ką jos turėtų 
padaryti sau pačioms ar duoti visam pasauliui. Vadina tuos 
siekiamuosius dalykus tautinėm aspiracijom, tautos misija, 
paskyrimu. Galima netikėti, kad kiekvienai tautai jau Ap- 
vaizdos, Likimo ar istorinių, geografinių aplinkybių yra 
paskirtas specifinis pašaukimas. Tačiau įsitikinimas pačioje 
tautoje, kad ji turinti paskirtą uždavinį visuotiniame tautų 
gyvenime, turi pedagoginės reikšmės. Jisai sutelkia visoje 
tautoje mintis, pažadina energiją, sukelia akciją visų viena 
linkme. Tik tada tautos paskyrimo šūkis išvirsta tuščiu bur- 
bulu, jeigu jis teskelbiamas vienais žodžiais, jeigu jis pavirsta 
tik paradiniu ordinu iškilmėms. Iš esmės mažiau yra svarbu 
tasai pats paskyrimas, kiek kelias į jį, kaip Ibseno herojams 
ne toks svarbus kovos laimėjimas, kaip pati kova. 

Kai tik lietuviai atgavo spaudą, jie pajuto, kad Aušros 
idealai realizuoti: lietuviai jau bent teoriškai turi teisę būti 
lygūs su kitomis tautomis. Reikėjo dabar jau jeiti į tautų 
tarpą su lietuvišku kraičiu. Ir vis dažniau dabar prabylama 
apie lietuvių pašaukimą ir jų būsimą įnašą visuotinei kultūrai. 

Jau 1907 m. Draugijoje tuo klausimu aiškiau atsiliepė ir 
Jakštas Dambrauskas, stovėdamas intelektualinio gyvenimo 
priešakyje. Atsiliepė taip, kaip jam tautinio pašaukimo klau- 
simą leidžia spręsti visa jo ideologija. 

Kosmas Jakšto ideologijoje yra tikslingas, organiškas. 
Nuo planetų iki pačio mažojo augmenėlio viskas turi savo pa- 
skyrimą, leistą Kūrėjo Absoliuto. Nuolatinis judėjimas ir sieki- 
mas į naują buvimo fazę yra būdingas tiek gamtai, tiek žmo- 
nijai, tiek tautai ir žmogui. Tik leistam pagal Dievo paveikslą 
ir panašumą žmogui pačiam paskirta tęsti Dievo kūrybą. Jis 
pats kuria, kuria ne iš nieko, o iš gamtoje glūdinčios medžia- 
gos ir tokiu būdu įgalina ir gamtos reiškinius jų paskyrimą 
įvykdyti. Vadinas, kūrybos uždavinys yra skirtas ir atskiram 
žmogui, ir tautai, ir žmonijai. „Ten, kur yra kūryba, yra ir 
gyvybė, ir, priešingai; kur kūrybos nesimato, ten ir gyvybė 
abejotina. Žmogui nykstant, menkėja ir jo kūryba, o mirš- 
tant, ji visai dingsta. Tą pat galima pasakyti ir apie tautą. Jei ji 
nori gyventi, turi rodyti kūrybos žymių. Nieko nauja nesu- 
kurdama, pasirodytų esanti pasaulyje nereikalinga ir nea- 
bejotinai turėtų dingti“. 

Mūsų kaimynai lenkai tai jau suprato, nes ragina 
savuosius mesti seną pasyvumo šūkį „„wytrwač — ištverti ir 
griebtis naujo, aktyvaus „tworzyč“ — kurti (Meno kūrybos 
problemos, 1931, 7—8 psl.). 


Vadinas, Jakštas pasisako prieš budistišką kvietizmą, 
prieš tą ramybę, kuri reiškia iš esmės ne tautos rimtį, bet 
tautos sustingimą, apsitraukimą stagnacijos liūnais ir grimz- 
dimą į mirusiųjų karalystę. 

Tik judėti, bruzdėti, bet ką „kurti“ neužtenka. Bet kuri 
dinamika turi būti nukreipta į tikslą, savo tikrąjį paskyrimą. 
Išvidinis noras pasiekti „idealą“ palaiko visų tautų ir žmo- 
nijos egzistenciją, kaip skelbia Jakštas ,„Žmonijos ideale“ 
(Lyrika, 1930, 188 psl.): 

Žmonių tautų viena mintis — 
Pasiekti idealas. 

Deja, jį dengia paslaptis: 
Kame tiesa? kur melas? 


Iš to neaiškumo, kame tas idealas ir kuriais keliais jis 
pasiekiamas, ir kyla chaosas tautose ir tautų tarpusavio 
santykiuose. Jakštas suvokia tuos balsus, kurie norėtų išves- 
ti tautas iš chaoso. Suvokia tuos idealistus pesimistus, kurie 
moja iš viso į šį tariamai nebepataisomą gyvenimą su rezig- 
nacija ir skatina marinti savo jausmus, kad atsidustų geres- 
niu gyvenimu bent anapus karsto. Suvokia Jakštas ir antrą 
kraštutinumą — mokslo optimistus, kurie per mokslą tariasi 
pakelsią žmogų ir sutvarkysią pasaulį. Jakštas kritiškai pri- 
ima tiek vieną, tiek antrą. Jis gerai žino, kad žmogus nėra tik 
metafizinė būtybė, gyvena laikinai ne metafiziniam pasaulyje ir 
savo kūrybą (ne tik savęs tramdymą!) turi parodyti čia žemėj. 
Antra, jam aišku taip pat, kad tariamoji mokslinė pažanga žmo- 
nijai išgelbėti yra tuščias burbulas. Ir savo ruožtu Jakštas 
nurodo sintetinį kelią, kur link veržtis turi žmonija, ką kiek- 
vienas ar kiekviena turi savyje realizuoti, kuo pagrįsti santykius 
su kaimynais. ,,Žmonijos idealo“ eilėraštyje, tegul ir 
nepoetiškai, bet aiškiai atsakyta: 


tiktai tiesa, 

Aukščiausia, pilniausioji, 
Tiktai dorybė, tik šviesa, 
Tik meilė švenčiausioji. 
Tad išsiaiškins paslaptis, 
Dinas ilgaamžis melas; 
Pilnai įvyks tautų viltis, 
Žmonijos idealas... 


Vadinas, žmogaus, ir žmonijos, ir tautos galutinis idea- 
las yra Aukščiausioji Tiesa; savyje kiekvienas turi realizuoti 

dorybę ir šviesą; santykius su kaimynais paremti meile. Tai 
didieji krikščioniškieji ir humaniškieji idealai bei gyvenimo pa- 
grindai, kurie šiandien yra išblokšti iš tautų ir tarptautinio 
gyvenimo. Jakštas pritaria, kad visi žmonės tautoje ir žmo- 
nijoje būtų orientuojami viena kryptimi. Bet jis pasiskubina 
įspėti, kad nebūtų orientuojami į melą, į stabus, nukreipiami 
nuo Aukščiausios Tiesos. Antra, Jakštas skelbia meilę, krikš- 
čioniškąjį solidarumą, pasisakydamas prieš kovą visų su vi- 
sais, išplaukusią iš pozityvistinės filosofijos bei teisės, pasi- 
sakydamas prieš moderniąją brutalią jėgą, su kuria 
paglemžiamos silpnesnės tautos ir kitaip galvojantieji tautie- 
čiai. Pagaliau, jis pasisako už asmens moralinį taurumą, 
intelektualinį šviesumą, kurie vieni yra Žmogaus vertės požy- 
miai. Tik tokie Žmonės yra tautos ir visuotinės kūrybos 
ramsčiai, tikrieji kūrėjai Dievo paveikslu ir panašumu. 

Kada Jakštas matydavo savo tautiečius nutolstant nuo 
šitų idealų, tada jis ir prašnekdavo čia poezijos skatinimais, 
čia publicistikos barimais, čia satyros, sarkazmo gyliais... 

Iš bendrinių žmonijos ir tautos idealų Jakštas leidžiasi 
dar žemiau į konkrečios lietuvių tautos idealą, arba pasky- 
rimą. Lietuviai, sako Jakštas, savo istorinio paskyrimo dar 
nesuprantą. Tam reikią aukštesnės kultūros; reikią giliau 
suprasti tautos psichologiją, lietuvišką istoriją, istoriosofiją. 
Kiekvienos tautos istorinis pašaukimas skirtingas. Kiek- 
viena tauta savaime individuali, originali. Pakartoti svetimos 
tautos ji negali. Lietuvių tauta turi ir likti savita, „iš mūsų 
dvasios plaukianti, nes iš aklo bei vergiško svetimų kultūrų 
pamėgdžiojimo maža naudos, o dar mažiau garbės. Būkim 
sau žmonės, o ne kitų bezdžionės!“ (Meno kūrybos prob- 
lemos, 13 psl.). 

Savo individualios kultūros šauksmas, vadinas, jau ne 
nuo šiandien kartojamas. Jis gyvas nuo pat pradžios to naujo 
mūsų gyvenimo laikotarpio, kuris prasidėjo po 1904 metų. 
Tada jau imta ieškoti lietuviškos dvasios pasireiškimo savi- 

tomis, originaliomis formomis. Tada net daugiau pasigilinta į 
tas formas, beieškant tikro originalumo. O mūsų laikais lietu- 
viškos originalios kultūros šauksmas ir pasididžiavimas savo 
originalumu jau pradeda virsti tomis gražiomis tuščiavidurė- 
mis frazėmis ar tais gražiais ordinais, kurie daro efektą šven- 
čių iškilmėse, bet kurie šiokiomis dienomis vėl padedami į 
futliarą. 

Jakštas nesitenkino bendromis frazėmis. Teisingai ar 
neteisingai — jis mėgino surasti bent kai kuriuos konkrečius 
bruožus, jo manymu, būdingus lietuvio dvasiai, kūrybai, dėl 
to ir lietuvių tautos paskyrimui. Jam svetimas tas svajotojiš- 
kas pasyvus mesianizmas, kokį buvo susigalvoję lenkų 
romantikai — atkentėti už visos Europos nusikaltimus. Sveti- 
mas jam ir tas imperialistinis nusiteikimas, su kuriuo ne 
vienas dar pasididžiuoja, kad Lietuva valdžiusi nuo jūrų iki 
jūrų ir kad lietuvių Vytautui Didžiajam buvę skirta pasaulis 
valdyti. Nepriklausomą Lietuvą pagerbdamas eilėraščiu, 
Jakštas savo akyse prisistato Lietuvą kitų tautų tarpe: 


Tau skirta tart žmonijai žodis naujas, 

Tu pašaukta ne griauti bei ardyti, 

Tavo garbė — ne lieti priešų kraujas, 

Bet kurt, mylėt ir gera vien daryti (Lyrika, 99 
psl.). 


Tai yra Jakšto ideologijoje tikroji kūryba, tikrasis Dievo 
kūrybos tęsinys, žmoniškumo kūrybos, kaip skelbė tuo 
pačiu metu ir tebeskelbia taip pat Vydūnas. 

„Yra tautų, kurios savo materialinę didybę už vis 
tebrangina. Vienos giriasi, užvaldžiusios šeštą žemės pavir- 
šio dalį, kitos didžiuojasi, viešpataujančios visose pasaulio jū- 
rose, trečios militare jėga. Vadinasi, joms rūpi, kad jos ir toliau 
būtų didelės, galingos, kad jų visos kitos tautos vengtų ir bijotų 
dėl jų gyventojų daugybės bei materialinės jėgos. 

Kad jos būtų gražios, t.y. geros, doros, teisingos, tikrai 

krikščioniškos, tai joms lyg ir nesvarbu. Šis idealas ne jų, jis 
buvo nuo senovės vien mūsų lietuvių, jis ir toliau tepasilieka 
mūsų tautiniu idealu. Lietuvių tauta, kad ir maža, bet teesie 
graži, dora, tobula, giliai tikinti, karštai atsidavusi kūrybos 
darbui“ (Meno kūrybos problėmos, 10 psl.). 

Norėdamas įrodyti, kad lietuvių paskyrimas yra poziti- 
vioji kūryba, kad ir mažais mastais, Jakštas mėgina pagrįsti 
net dainos pavyzdžiais, kad lietuvis yra linkęs ne į jėgą, ne į 
galybę, bet į grožį. ,,Padainuočiau aš dainelę kad ir mažą, bet 
tik gražią...“ Esą mūsų tautos šūkis: kad ir maža, bet tik 
gražu... Tai šūkis ne į platumą, bet į gilumą! 

Turėdama savą pašaukimą, lietuvių tauta, Jakšto supra- 
timu, ne įsikerta, bet įsiharmonizuoja kitų tautų tarpe. Nors 
jos „pašaukimas nėra identiškas su kitų tautų pašaukimais, 
bet draug nėra priešingas visos žmonijos galutinam tikslui, 
kuriuo yra ne kas kitas, tik galutinis absoliutiškosios tiesos 
pažinimas ir absoliutiškojo labo ant žemės įvykdinimas“. Taip 
Jakštas rašė dar 1907 m. Draugijoj. 

Su nepriklausomos Lietuvos susidarymu tautinio pašau- 
kimo problema vėl atgijo. Prof. Šalkauskis tada vienas pir- 
mųjų ėmė rodyti lietuviams jau platesnę ir pilnesnę tautinę 
misiją: atsižvelgiant į geografinę padėtį ir istorinį likimą — 
susintetinti lietuvių tautoje Rytų ir Vakarų dvasią. Šitas tau- 
tos paskyrimas neprieštarauja anam Jakšto suprastam 
paskyrimui. Jis tokis pat kūrybingas ir tokis pat taikingas, 
nes lietuvių tauta harmoningai sujungtų tuos Rytų ir Vakarų 
dvasios kontrastus, kurie disharmonijoj gamina visuotinės 
katastrofas, o harmonijoj gali būti didžiausias kūrybos veiks- 
nys. 

Šitos tezės buvo jėga, kad čia giliai buvo pažvelgta ir 
prašnekta į protą. Bet jos silpnoji pusė, kad neužtenkamai 
galėjo visų tautiečių akis patraukti, nukreipti, nukreipti viena 
linkme ir pastūmėti į akciją. 

Suimti visos tautos dėmesį ir orientuoti visus viena link- 

me mėgino paskiau antroji tezė — A. Smetonos tautinės 
vienybės šūkis, mestas dar prieškariniais laikais ir dabar 
atgaivintas. Jis stiprus tuo, kad daugelį žavi, patraukia, suda- 
ro realią jėgą, bet silpnas tuo, kad jam trūksta konkretaus 
turinio, kurio link visa tauta pasireikštų ne tik savo pasyviu 
pritarimu, bet realia kūryba. 

Realiai kūrybai, dinamiškai ir koncentruotai kūrybai, 
kad užsidegtų ir išjudėtų visa tauta, buvo mestas prof. Pakš- 
to šūkis: pasukti Lietuvos gyvenimo laikrodį šimtą metų pir- 
myn. Lyg susikoordinuodamas su Jakšto gražios kūrybos 
idealu, jis siūlė net gražios kūrybos realų pavyzdį — sudaryti 
Lietuvoje vieną pavyzdingą valsčių. 

Iš šalies žiūrint, neatrodo, kad Jakšto, Šalkauskio, Sme- 
tonos, Pakšto užtenkamai pagauta visa tauta. Gal dėl to, kad 
vienas tik įtikino, antras tik patraukė, trečias tik sujudino. Jie 
virstų tautai gyvuoju siekimu ir realiais darbais, jeigu visų tų 
trijų idealų ir jų skelbėjų pastangos būtų harmoningai konso- 
liduotos. Bet ši sąlyga tautos paskyrimui siekti yra tik idea- 
las, lygiai kaip idealas būtų lietuvių tautai pati paskirtis, 
išreikšta tegul ir svetimomis lūpomis: „Būkite vieningi ir 
švieskite tautine mintim Europai, kuri dabar yra aptemus“ 
(Bismarkas, 1882). 

ALEKSANDRAS DAMBRAUSKAS- 
ADOMAS JAKŠTAS 


Lipu, žengiu kasdien į kalną statų, tolyn, aukštyn vis tuo 
pačiu keliu. — Taip dainuoja Jakštas apie tą „gyvenimo kal- 
ną“, į kurį prakaituoja kiekvienas žmogus. Bet ne kiekvienas 
eina „vis tuo pačiu keliu“. Daugelis blaškosi į šunkelius, slys- 
ta, rieda atgal ir vėl kabinasi naujais keliais keleliais. 

Dambrauskas žengia vienu ir tuo pačiu keliu nuo vaiko 
dienų. Tą kelią jam nurodė motinos širdis; tuo keliu žengti 
jam suteikė šarvus auklėjimas ir auklėjimasis; tuo keliu 
bežengiant jam pavyko išskelti iš savo širdies tiesos kibirkš- 
tys, kurios nušviestų tikrąjį kelią kitiems nykios Lietuvos 
keleiviams. 

To kalno jau 70 laiptų nukopta. Kitaip tariant — jau 70 
metų amžiaus keleiviui — tam kunigui, prelatui, garbės dak- 
tarui matematikui, garbės profesoriui teologui, filosofui, poe- 
tui, publicistui, kritikui, redaktoriui, organizatoriui, draugijų 
pirmininkui... tam Dambrauskui, Jakštui, Druskiui... tam rim- 
tumo bokštui ir aitriam pašaipininkui... tam, kurio dienos 
skirtos tėvynės gerovei, o garbei Dievo. Jam 70 metų! Ir 
gyvas dar, ir dirba, ir ne kartą aplenkia mus, jaunuosius, ke- 
liom eiliom. Maloni sukaktis! 

Iš kur Dambrauskas tokis visokeriopų gabumų ąžuolas, 
kurio šakos veda kiekviena vis kitokios rūšies vaisius? Ar 
žemė jį tokį išdaigino, ar auklėjimas, ar gyvenimo sąlygos jį 
tokį padarė? 

307 


L. 


Senai, anksti kelionę tą pradėjau, 
Minkštam lopšy dar supamas mamos. 
į A. Jakštas 


Minkštas, švelnus, malonus buvo Dambrausko(1) vaiko 
lopšys. Tai jo tėviškė Kuronių kaime, tame — mūsų, at- 
pratusių nuo pirmykštės kaimų sąvokos, akims žiūrint — 
bažnytkaimy, be bažnyčios, kuriame palei kelią ištįsęs visas 
21 kiemas. Dambrauskų čia kaimas: jų pavarde bent keli ūki- 
ninkai. Aleksandro tėviškė buvusi prie Jakštupio, kuris pali- 
kęs jo šeimai Jakštų pravardę, o vėliau rašytojui — slapy- 
vardį. 

Ne baudžiauninko sprandą nešiojo Dambrauskai: jie 
karališki valstiečiai, o ir žemės — 20 ha, vadinasi, visai pado- 
rus ūkininkas, sau ponas. Du Aleksandro dėdės kunigai, tre- 
čias dėdė advokatas. Retai kurioj giminėj rasi tiekos inte- 
ligentų. Taigi giminė, kuriai nereikia prieš bet ką galvos 
lankstyti. 

Kuronių kaimas jau rytų aukštaičių krašte, Ukmergės 
ap., Pagirio parapijoj. Rytų aukštaičių žemė mums davė jau 
sau žmonių, savos — ne svetimos nuomonės klausančių, 
besilaikančių jos kartais lig užsikirtimo, ligą originalumo. Toks 
trejetas Antanų, trejetas kunigų; Strazdas, Vienužis, Bara- 
nauskas. Neužmirština, kad aukštaitis ir Dambrauskas. 

Gimtaisiais Dambrausko metais pažymėti 1860 m., 
rugpiūčio 27 d. Šeimoj — tik jis ir brolis Antanas. Nuo ma- 
žens tegirdi lietuviškai. Tėvas kitaip ir nemoka, o ir kaime 
kitos kalbos nėra. Mažas kraujasi į galvą šventadienio rytus: 
sukyla visi: suslenka už stalo; ražančius rankose; ir visų 
lūpos beria šventus žodžius. Beveik lig išauštant gieda ir pats 
Aleksandras. 

Čia padėtas pagrindas dviem jo charakterio šulam: lietu- 
viškumui ir katalikiškumui. 

Dambrauskai nebuvo toki „buržujai“, kad paliktų neiš- 
naudotą nors vieną darbo jėgą. Vasaros rytais, kada miegas 
visų saldžiausias, kelkis Aleksandrai, aukis vyžomis, gyvuliai 
jau laukia ganomi. Galbūt, atmena Dambrauskas gaivinantį 
ryto šaltį; mato gailią didelę rasą, kurioje nusidriekusios 
nužingsniavusios žmogaus pėdos; sulaukia palengva iš ana- 
pus miško kylančią saulę; galbūt, nurėžia ausį avių blio- 
vimas, karvių barškalai, skerdžiaus trimitas... 

Aleksandras 10 metų. Motina miršta. Tėvas veda antru- 
kart. Vaikas iš Kuronių išraujamas, bet pasodinamas į 
neblogesnę dirvą — į Maižynų kaimelį, tik už kilometro nuo 
gimtinės, į motinos tėviškę, pas Vaičiūnus. Senelė, tetulės, 
dėdė — myli. Pradeda mokyti. Gauna skaityti maldaknygę — 
lenkišką. Dar 1870 m. nebuvo tiek išplitusi kontrabandinė 
lietuviška literatūra. Maldaknygės ir lenkų kalbos neuž- 
tenka. Vaikas keliamas aukščiau. 

Atvažiuoja pas brolį tikras Aleksandro dėdė kun. Sta- 
sys Dambrauskas, Kriukų klebonas. Pavieši porą savaičių; 
visus apdovanoja; rengias namo: 

— Ar nenorėtum su manim į Kriukus? — kreipiasi į 
vaiką. 

Žiburiais sumirgėjo akys: leis į mokslą. — Ir kitais me- 
tais tėvai išveža sūnų už 120 kilometrų pas dėdę. Vaikas 
džiaugias pamatysiąs plataus pasaulio, toliau už Pagirį, net už 
Ukmeraę... 

Vaikystės etapas baigtas. 


II. 


Už aukštų, didžių kalnų, 

Už plačiųjų vandenų — 

Augo gėlės. Kai pražysta — 
Niekados jau nebevysta. 

Jų ieškoti aš einu. — V. Stonis. 

Kol jas — tas mokslo gėles — suras, Aleksandras tar- 
nauja dėdei mišioms, dirba papirosus, bet pats rūkyt ir neiš- 
moksta. Už tat dėdė klebonas duoda jam kitokio — praš- 
matnesnio darbo: „įstato“ jį į pradžios mokyklą. Aleksandras 
iš karto pasirodo — knygų pelė; kremta sugriebiamas kny- 
geles ar vaikų žurnalus, kaip žirnius. Žinoma, lenkiškus žur- 
nalus. 

Pradėjo vaiką rengti į gimnaziją. Lenkų kalbą pakeičia 
rusiškoji. Ir vėl sudieu, šiuo tarpu jau Kriukams: vežamas į 
Šiaulių gimnaziją. Paliekamas gyventi pas davatkėlę, globoti 
pavedamas vargoninkui. Tai buvo 1872 m. Paskum gauna 
persikelti į mokinių bendrabutį. Rytą vakarą su mokiniais 
katalikais meldžias; skaito maldaknygę rusiškomis raidėmis 
Altariką. Į cerkvę nereikia vaikščioti. Gimnazijos vyriau- 
sybės esama žmogiškos, tolerantiškos. 

Mokslas sekas. Tik matematika nekaip: antroj klasėj 
net dvejetukas pusmečio pažymiuose susiraito. Ak, šičia kur! 
Susizgrimba. Užsisėda tą sausą dalyką. Kaip tyčia atsisuka į 
gimnaziją dar mokytojas, kur prispaudžia matematikos rei- 
kalą kaip ugnis. Nemokėsi — gausi „bestijos“, „asilo“, „du- 
binos“ titulą, ir priedo vienetą. Iš visų padarė matematikus. 
Dambrauskas tiek pastūmėjo matematikos mokėjimą, kad 
ją pamėgsta ir jau V kl. savarankiškai tyrinėja geometrijos 
dalykus. 

Eidamas iš klasės į klasę gerais pažymiais, pirmuoju 
mokiniu, vasaromis parkyla pas jį mylintį dėdę kunigą. Čia 
vieši, leidžia vasarą, bet ne veltui: skaito knygas. Perskaito 
dėdės knygyną, iš ten į privačius, į gimnazijos. Susipažįsta su 
lenkų (nors draudžiama) ir rusų literatūra. Įsiskaito ir poeti- 
ką. Jau IV kl. gimnazistas sulipina eilėraštį, dėdę sveikinda- 
mas. Toliau daugiau. Žinoma, dar lenkiškai, kaip ir visi anuo 
metu. 

Ne tik poezija suka galvą. Skaito iš dėdės knygyno 
filosofiją ir teologiją, ypač kur religinės tiesos lyginamos su 

matematikos. Knygas pamilsta labiau nei žmones; knygos 
geriausi jo draugai; poezija, matematika, filosofija ir 
Dambrauskas — geriausiai sugyvenanti kompanija. Kitokios 
draugės neeiško ir ieškoti nenori — nepratęs su kitais, bijos 
etiketo reikalavimų nepataikysiąs... 

Neprailgo gimnazijos laikas. Šuoliais jis atnešė brandos 
atestatą į rankas. 

Kur toliau? Eik, kur nori! Nei tėvas nei dėdė nevertė, 
negundė, kaip daugelį ano meto moksleivių. Dvi duonines ir 
idėjines profesijas galėtų pasirinkti: kunigo ar gydytojo. Imsi 
kitas specialybes, nebevalgysi duonos Lietuvoj, nebesusieisi 
su Lietuvos žmonėmis, supūsi dėl duonos kąsnio rusuos, 
kaip J. Juška, kaip V. Pietaris. Į mediciną Dambrausko šir- 
dis nelinksta: reiks lavonai rėžyt. Kunigas? Ir pats nežino. 
Nori viena — pažint aukštesnius mokslo laipsnius. Mėgo 
matematiką, na, tai matematiką ryžtas ir studijuot. Juk tai 
aiškiausiai ir griežčiausiai tiesas formuluojąs mokslas. 

Išvažiuoja į Petrapilį, dėdės visą laiką šelpiamas. — Tai 
buvo 1880 m. 


II. 


Drauge miels, ar nematai tu, 

Jog vis, ką mūs akys mato, 

Yr vien atspindys, šešėliai 

Nuo nematomybės rato. — VI. Solovjovas. 


Petrapilio universitete įstoja į matematikos fakultetą. 
Klausosi garsenybės chemiko Mendeliejevo, matematiko 
Passey ir kt. Tik 3 paskaitos per dieną. Laiko į valias. Eina 
pasiklausyt pravoslavų teologijos ir filosofijos. Filosofijos 
klausosi visiems fakultetams skaitomų VI. Solovjovo lekcijų, 
to docento, kuris aiškios sistemos anuo metu dar neturėjo, 
bet paberdavo originalių svarių minčių. 

Dambrauskas dirba universitete, nepraleidžia paskaitų. 

„Jeigu mes grožimės deimantu, kristalu, kuriame sau- 
lės spinduliai sulūžta visomis spektro spalvomis, daugiau 
kaip paprasta stiklo šukelė, tai lygiai ir Vaižgantas džiau- 
giasi ta gamta labiau, labiau ta gamta ir tais žmonėmis bei 
visuomenės santvarka, kurioj įvairu, nemėgsta lietuvis nuo- 
latinio monotoniškumo“ (195 psl.). 


1. Kauno, vėliau pavadinto Vytauto Didžiojo, universiteto Pirmieji rū- 
mai, kur Brazaitis 1922 pradėjo studijas. 2. Lietuvių rašytojų drau- 
gijos teisėjų komisija, 1974 birželio mėnesį parinkusi tų metų premi- 
juotiną knygą. Tai buvo paskutinis Brazaičio angažavimasis viešom 
pareigom. Kiti komisijos nariai: Pranas Naujokaitis, Nelė Mazalaitė, 
Paulius Jurkus ir Leonardas Žitkevičius. 


Bet domisi ne tik mokslu. Lietuvybės reikalų nepadeda ant 
lentynos. Susiartina su lietuviais, susidaro būrelis. Pasižada 
visi dirbti: rašyti referatus lietuvių klausimais, mokytis kalbų. 
Iškriko, nebetesėjo pažadų. O kai draugai pradėjo šaipytis 
iš Dambrausko, kada jis žegnojas, meta jis lankęs susirinki- 
mus. Ateizmo dvasia platokai apėmus lietuvių studentus. 
Mėgina Dambrauskas su kai kuriais disputuot. Pasirodo, 
teologijos žinių trūksta. Atsideda vėl studijoms, bet ne tik 
matematikos — ir teologijos. Skaito graikiškai parašytą 
Naująjį Testamentą, prancūzišką Kristaus sekimą. Daug 
galvoja: ar pats bepakliuvo ten, kur jam reikėtų būti. Tuo 
metu kaip tik universitete įvyksta riaušės, mokslas nutrau- 
kiamas. 

Ir nepraėjo dar metai, Aleksandras Dambrauskas atsi- 
ima dokumentus iš universiteto ir įteikia juos Kauno kunigų 
seminarijos rektoriui kun. Račkauskiui (lygiai taip vėliau 
padarė ir Maironis). 

Trumpi universiteto studijų metai, bet jie reikšmingi. Be- 
lipdamas į „gyvenimo kalną“ Dambrauskas buvo suabejojęs, 
kuriuo keliu žengti. Universiteto dienos praskaidrina jo kelią; 
gilus mąstymas jam parodo tiesiausią kelią į ,,Nematomybės 
ratą“. — Universitetas palieka Dambrauskui pažintį su ge- 
nialiu rusų tautos mąstytoju Vladimieru Solovjovu, kurs pas- 
kui jam daro įtakos, kuris apskritai lietuvius katalikus moks- 
lininkus yra labiau sudominęs nei kuri kita asmenybė.(2) 
Ir Dambrauskas Užgesusiuose žiburiuose pareiškia: 
„studijuodamas geniališkus jo raštus, aš stiprinau savo 
katalikiškus įsitikinimus. Jo veikalai yra man nušvietę pagrin- 
dinius religijos ir krikščioniškojo gyvenimo klausimus. Taigi 
galiu tarti, kad joks katalikų apologetas, joks krikščioniškas 
filosofas nėr mano dvasiai suteikęs tiek šviesos, kiek VI. 
Solovjovas. 

Labiausiai brangi man buvo jo dvejopa — pravosla- 
vijos ir socializmo kritika. Pirmojoj jis grynai teologiškai yra 

įrodęs, kad rusų pravoslavija... yra ir bus bejėgė, kol nepri- 
pažins Romos Šv. Tėvo primato. Antrojoj, remdamasis eko- 
nomiškojo intereso idėja, jis yra prikišamai išaiškinęs, kad 
socializmas, už kurį guldė galvas visi anos gadynės revo- 
liucionieriai bei carizmo priešininkai, yra „didžiausi neteisy- 
bė, kurios pamatais žmoniška valstybinė tvarka sukurti taip 
pat negalima“ “ (366 p.). 

Pastebėkim dar, kad Solovjovas buvo ėmęsis iš pradžių 
taip pat matematikos, fizikos ir gamtos mokslų, kad vėliau 
juos metė, kad ėmė filosofiją ir istoriją, o šalimais dar klau- 
sėsi dvasiškoje akademijoje Bažnyčios istorijos ir studijavo 
Šv. Tėvų raštus, kad galėtų tarnauti „amžinai Kristaus 
tiesai“. Pastebėkim taip pat, kad ir Solovjovas buvo profe- 
sorius, publicistas, poetas, kad jis į savo literatūrišką darbą 
žiūrėjo kaip į Dievo jam skirtos pareigos ėjimą; kad brangino 
tokią kūrybą, kurią, anot Dambrausko, jis matė moralinę 
vertybę, o niekumet nebuvo šalininkas kūrybos dėl kūrybos. 
Pridėkim dar, kad jis nesitenkino madingu vienu pozity- 
viuoju mokslu, o pilnutiniu žinojimu laikė pozityvaus mokslo, 
racionalinės filosofijos ir krikščioniškojo apreiškimo organišką 
sintezę. 

Nekalbam čia apie įtakas, tik norim konstatuoti, kiek 
dvasios bendrumo tarp tų dviejų didelių žmonių, tarp įsitiki- 
nimų Solovjovo ir Dambrausko, kuris sava pasaulėžiūra pre- 
cizuoja, kaip matysim seminarijoj į milžinišką lektūrą ir 
refleksijas paskendęs. 

Į seminariją atvyksta 1881 m. rudenį. Į pirmą kursą įsto- 
jus, daug laisvo laiko. Jį skiria lektūrai pirmiausia tiems klau- 
simams, su kuriais dažnai teko susidurti — darvinizmui, 
pozityvizmui, kurie griovė religiją, tariamai gamtos mokslų 
autoritetu. Parsiųsdina naujausių veikalų apie darvinizmą, 
materializmą, pozityvizmą. Ypačiai susižavįs Gratry veikalu 
Versmės, kur su dideliu entuziazmu rodo savo kelią į plačią 
krikščionišką teologijos filosofijos ir pozityvinio mokslo 

sintezę. Jame randa vietos ir Dambrausko mėgstamoji mate- 
matika. Matematiškai griežtai norėtų Dambrauskas ir reli- 
gijos klausimus ir jų sprendimą precizuoti. Toliau, iš naujau- 
sios literatūros studijuoja gamtos filosofiją, apologetiką. Daros 
mokslininkas teologas. Jo mokslinė erudicija dar labiau 
plečiama: 1884 baigęs seminariją, siunčiamas antru kartu į 
Petrapilį. Tik šiuo tarpu nebe matematikos, o į kunigų akade- 
miją. 1888 m. tituluojamas magistro laipsniu, ir mokyklos 
studijos baigtos. 

Iš mokyklos Dambrauskas išeina kunigas, magistras, 
stipriai intelektuališkai pasiruošęs, jautrios ir kietos moralės, 
giliai savo idealais įsitikėjęs ir pasiryžęs juos vykdyti nenu- 
silenkdamas nė per jotą, kitaip sakant, išeina sąmoningas ir 
aktyvus lietuvis kunigas. 

Prasideda gyvenimo studijos. 


IV. 


Aš vykstu į platų pasaulį, rankas jam ištiesęs, 
Krūtinę atvėręs: teima, ką nori, ką nori, teduoda, 


Ką nori — ir džiaugsmas, ir skausmas į širdį man liesis, 
Vienodai apglobsiu aš dieną — ir šviesią ir juodą. — 
P. Vaičiūnas 


Daugiau tamsių dienų gyvenimas davė. Retai tešvys- 
teldavo džiaugsmingi momentai. Už tai juo labiau jie bran- 
gūs, juo labiau malonūs, kad reti. 

Magistras Dambrauskas paskiriamas tais pačiais 1888 
m. į Panevėžio realinę gimnaziją kapelionu. Vos praslinkus 
pusei metų, krinta pirmas smūgis, kuris nubloškia Damb- 
rauską ne tik nuo mokyklos, bet ir nuo Lietuvos. Tą įvykį 
Dambrauskas taip aprašo: „Būdamas tuo laiku realinės gim- 
nazijos kapelionu ir žinodamas, kad mokiniai katalikai caro 
dienomis neteisėtai varinėjami cerkvėn melstis už Rusijos val- 
dovą pravoslavų apeigomis, aš per tikybos pamokas pakvie- 

čiu savo klausytojus artimiausią caro šventę ateiti paskirtu 
laiku katalikų bažnyčion, kur man, pačiam mišias laikant ir 
Te Deum giedant, galėsią katalikai pasimelsti už carą. Žymi 
mokinių dalis paklausė ir cerkvėn nebėjo. Gimnazijos val- 
džia palaikė mane tvarkos ardytoju ir įskundė Vilniaus kura- 
toriui. Iš šio gavau pareikalavimą pasiaiškinti. Padariau tai 
raštu, kur, išdėjęs visą dalyką, nurodžiau buvusios pamaldų 
už carą tvarkos nenaturalumą ir neteisėtumą. Valdžios, žino- 
ma, tuo nejtikinau. Anaiptol, pasirodžiau jai tikras maištinin- 
kas, pavojingas esamai valstybės tvarkai“ (U.Ž., 5 p.). Toki, ku- 
rie žino, kas yra teisėta ir neteisėta; toki, kurie apskritai ant 
pečių turi galvą, — juo labiau ,,pavojingi visuomenės tvarkai ir 
valstybės gerovei“, ir jais reikia be ceremonijų nusikratyti. 
Pavojingasis kapelionas nusiunčiamas į Kretingos vienuolyną 
„atgailoti“, o paskum du žandarai išlydi jį į Naugardo guberniją. 
Paskiria gubernatorius  tremtiniu Ustiužnos miestą. 
Isprauninkas paima parašą, kad be jo žinios niekur neišva- 
žiuos, tačiau netiki, kad valdžia Dambrauską būtų taip smar- 
kiai nubaudusi tik už liepimą vaikams melstis už carą savoj 
bažnyčioj. „Kad iš bado nenumirčiau, gailestingoji rusų valdžia 
paskyrė man, kaipo inteligentui, po 6 rub. mėnesiui ,posobijos“ 
pastebi su ironija tremtinys. 

Tačiau ir tremtinio dienos kraštui nežūsta veltui. Cia jis 
vėl imasi mokslo. Parašo Pisma katoličeskago bogoslova 
pravoslaunomu, kosminio ratavimo teoriją, o nuo 1891 m. 
tampa nuolatiniu Apžvalgos bendradarbiu. Negana, kad pats 
rašo. Taip lemta buvo, kad tame Ustiužnos miestely, į kurį jis 
buvo ištremtas, gyveno dr. Vincas Pietaris. Ir jį Dambraus- 
kas pritraukia į draudžiamosios spaudos darbą. Tam sustum- 
tam į užkampjį lietuviui Dambrauskas tremtinys buvo tikras 
gyvenimo kelio skaidrintojas. 

Ištremtas išbūva ištisus 5 metus. Sugrįžęs neturi teisės 
eiti oficialių pareigų, neturi nuolatinės vietos, stumdomas šio 
to laikinai padaryti, 1898 m. jau paskiriamas kunigų semi- 

narijos profesorium. 1900 m. Žemaičių vyskupo Paliulionio 
sekretorium kan. Karoso vietoj. Daros ir pati valdžia atlai- 
desnė. Jau 1902 m. sutinka įsileisti jį į kunigų akademiją, kur 
dėsto šv. Raštą. Akademijos vyriausybė, įvertindama nau- 
jojo profesoriaus gabumus, jį palaiko. Gauna Dambrauskas 
religiją dėstyti dar dviejuose institutuose, o vėliau jam sutei- 
kiami pagarbos ženklai — kryžius ir šv. Onos 3 laipsnio or- 
dinas. 

Darbas trijose mokyklose, privalomos lekcijos pastūmi 
profesorių Dambrauską kurti teologinę literatūrą. Nuo visuo- 
meninio darbo jis atitolsta. Gal tai pajutęs, pajutęs taip pat, 
kiek Lietuvai reikalingi visuomenės darbininkai ypač tais 
reakcijos, po 1905 m. sukilimo laikais, meta profesoriaus dar- 
bą ir grįžta į Lietuvą. 

Tai buvo 1906 m. 1907 m. jau randam jį Kaune visuo- 
meninį darbą betriūsiant. Jis dirba Šv. Kazimiero draugijoj, 
kurios tikslas leisti geras knygas. Tais pačiais metais išleidžia 
literatūros, mokslo ir politikos mėnesinį Draugijos žurnalą, 
kuris eina ligi 1923 m. Dirba plunksna. 1914 m. Žemaičių 
vyskupas Karevičius pakėlė jį tiesiai, aplenkdamas kitus 
laipsnius, į kapitulos prelatus. Susikūrus Lietuvos univer- 
sitetui, teologijos-filosofijos fakultetas išrenka jį garbės profe- 
sorium, gamtos-matematikos fakultetas už moksliškus mate- 
matikos raštus — garbės daktaru. Šiandien tebedirba jis 
mokslo ir visuomeninį darbą: veda Šv. Kazimiero draugiją, 
pirmininkauja L. K. mokslo akademijai, rašo mokslo darbų, 
tvarko savo raštus. — Suminėjau Dambrausko gyvenimo 
svarbiuosius etapus. Prie jų dar teks grįžti statant klausimą, 
kurią vietą Dambrauskas užima Lietuvos gyvenime. 


V. 


Jei apaštalas Povilas gyventų — 
jis būtų laikraštininkas. 

Dambrausko buvimą yra pajutusios visos mūsų gyve- 
nimo ir mokslo sritys: teologija, filosofija, matematika, publi- 
cistika, poezija, kritika, visuomenės ir mokslo organizacijos. 
Autentiškas jo darbų dokumentas yra jo veikalai. Štai grei- 
tosioms supešiota dalis jo veikalų vardy(3): teologijos filo- 
sofijos — Pisma katoličeskago bagoslova k pravoslaunomu, 
Doctrina ecclesiae russicae de libris denterocanonicis, Prae- 
lectiones exegeticae, 1. In Evangelium Joannis, 2. In selectos 
psalmos, 3.In Hexaemeron, Mokslas ir tikėjimas (spaudoje), 
Maldaknygė jaunimui, Žinojimas ir tikėjimas fizikoje (rodos, 
pagal Chvolsoną); matematikos — Geometrijos vadovėlis, 
Trigonometrijos vadovėlis, plačios studijos žurnaluose; Logi- 
kos vadovėlis; poezijos — Dainų skrynelė, Rudens aidai (po 
du leidimu 1894-05, 1911-1920), Neva juokai, neva ašaros 
(satyros, 1915), Nebaigtas pamokslas (scenos vaizdelis); 
kritikos — Mūsų naujoji poezija, Mūsų naujoji prozos lite- 
ratūra (recenzijų rinkiniai, viso 1203 pusl.). Užgesę žiburiai 
(biografijų ir nekrologų rinkinys), Ekspresionizmas dailėje ir 
poezijoje, Dieviškoji proporcija — matematiškas dailės dėsnis, 
daugybė dar nesurinktų straipsnių; publicistikos — redaguoti 
laikraščiai: Lietuva, Nedėldienio skaitymai, Draugija, Ateitis, 
Garnys, esperantiškas Litova Stelo, be to, straipsniai įvai- 
riuose katalikiškuose laikraščiuose ir žurnaluose. 

Visose srityse Dambrauskas yra palikęs savo darbo vai- 
sių. Tačiau sintetizuodamas jo darbus, pavadinčiau jį trum- 
pai — lietuviu, kataliku, visuomeninku, arba dar geriau — 
modernišku lietuviu kunigu. Trys sąvokos. Visoms trims 
sąvokoms Dambrausko gyvenimas duoda turinio su kaupu. 

1. Dambrauskas lietuvis, sąmoningas lietuvis, lietuvis 
kovotojas. — Nuo pat mažens lietuviškai kalbąs, nuo gimna- 
zijos laikų sąmoningai besirūpinąs geriau lietuvių kalbą iš- 
mokti. Universitete susideda su draugais referatais ir disku- 
sijomis nagrinėti lietuvių tautos klausimus, seminarijoj 
redaguoja lietuvišką ranka rašytą laikraštėlį, už lietuvišką 

žodį ištremtas, lietuviškos spaudos penėtojas ir platintojas. 
Meta akademiją, kad būtų naudingas Lietuvai, nors ir netu- 
rėdamas čia jokios ,„duoninės“ vietos. 

Ką jis lietuvių tautai, lietuvybei dirba? O viską, kas tik 
reikia. Dirba, ko tuo momentu tauta reikalauja, ne kas jam 
patinka. Tauta atgavo spaudą. Jis grįžta ir spauda rūpinas; 
tautai reikia literatūros, kuri atstotų pasakas ar dainas — jis 
poeziją rašo; tauta atgauna nepriklausomybę, turi savas mo- 
kyklas, bet be vadovėlių — jis vadovėlius rašo. Žodžiu, kur 
tik atsiranda skylė, Dambrauskas savu darbu stengias jį už- 
taisyti, nelaukdamas, nesidairydamas, ar gal ir be jo kas tą 
darbą padirbs. Kad jaunoji kunigų karta sąmoningai ir akty- 
viai palinko į lietuvybę, nepaisydama lenkiškosios spaudos 
trukšmavimų, tai ne be Dambrausko polemikos. Kad Pie- 
taris lietuviams paliko beletristikos raštų pluoštą — Damb- 
rausko nuopelnas. 

Dambrausko veikimas yra ypačiai artimai suaugęs su 
tuo mūsų tautos laiko tarpu, kuris eina spaudą atgavus. 

2. Dambrauskas katalikas, kurio devizas: omnia ad 
majorem Dei gloriam. Gyvenimo švyturys ir gyvenimo tikslas 
— amžinasai Logos. ,,Amžinas Logos yra drauge visokios 
buities prototipas ir visokio veiksmo bei kūrybos norma“. 
Jam „prieštaraująs gyvenimas virsta mirtimi; jam priešinga 
išmintis — kvailybė, jį niekinąs grožis — šlykštybė“. Taigi 
Dambrauskas pirmiausia derina pagal tas normas savo, 
žmogaus, veiksmus. Niekur jis neprasilenks, mūsų žmo- 
giškomis akimis sprendžiant. Jis bevelys nemalonumų turėti: 
nors draugai šaipos, jis nesigėdina kryžiaus ženklo, verčiau 
jų atsižadės, ir sau vienas paliks. Po asmens gyvenimą knai- 
siotis ne šio rašinio tikslas, pavadinsiu Dambrauską asketu, 
tariuos visai teisingai — ir konstatuosiu, kad Amžino Logo 
normas jis taiko ne tik savam gyvenimui, bet ir aplinkumai: 
šeimai, visuomenei, valstybei, mokslui, menui. „Šeimyna, 
visuomenė, valstybė tiek teturi savy stiprybės, kiek prisilaiko 

amžinų Logo dėsnių. Tas pats pasakytina ir apie mokslą, 
poeziją bei dailę. Ir mokslininkas, ir poetas, ir dailininkas 
nėra pilnai autonomiškas, nes turi kūrybos srity ne tik teisių, 
bet ir pareigų. Jų pirmutinė sąlyga — tai laikytis toms kūry- 
bos sritims amžinų, Logo nustatytų, dėsnių“...(4) Visas gyve- 
nimas, nuo a ligi z turi būti persunktas Dievo apreikštosios 
Katalikų religijos dėsniais. Religija veda ne tik į amžinąjį tiks- 
lą, bet suteikia ir žemiškos gerovės. Juk Katalikų religija sau- 
gojo visą lietuvių tautą nuo paskendimo pravoslaviškoje Ru- 
sijoje. Ir Aleksandras Dambrauskas dėl to — dėl tautos 
gerovės ir Dievo garbės — visu savo gyvenimu ir darbais 
rūpinas būti katalikiškų įsitikinimų apaštalu visose gyvenimo 
srityse. Ne parapiniu nusistatymu vadovaujasi Damb- 
rauskas, vertindamas gyvenimo ir meno reiškinius, o tik savo 
griežta pasaulėžiūra. 

3. Dambrauskas moderniškas katalikas. Rūpindama- 
sis, kad visas gyvenimas būtų persunktas katalikybės dva- 
sios (ne vardo!), jis kaip tik atsako paskutiniais laikais Baž- 
nyčios ypačiai akcentuotu katalikų veikimu — būti kataliku 
ne tik savo namo sienose, bet išeiti su katalikybe ir į gatves. 
Dambrauskas visuomeninkas net dvipusis: tautietis, ne tik 
katalikas. Jo veikimo didžioji dalis visuomenės aktualijų prisi- 
sunkus. Net jei imsim jo mokslo darbus, ten randam, kaip 
minėta aukščiau, įvairiausių vadovėlių, dienos reikalams skir- 
tų. Jis teologas mokslininkas, tačiau ir visuomenininkas, pla- 
čiajai masei duodamas populiarizacijų, brošiūrų ir maldakny- 
gių. Jis literatas, rašo poezijas. Bet kam? Pats Dainų 
skrynelės vardas rodo paskyrimą, kad paplistų žmonių tarpe 
ir eitų dainų kursu: tekelia aukštyn ir doryn žmonių širdis. Jis 
literatūros kritikas. Bet kokios jo kritikos? — Didesnė pusė 
— informacinės recenzijos: te, visuomene, knyga: joj rasi tą 
ir tą. Ją skaityk ir tobulinkis, anos venk — ji šlamštas, nes 
užgauna dorinius jausmus. Jis organizatorius — draugijos 
pirmininkas. Jis pagaliau publicistas. Čia visuomenininko pa- 

veikslas apvainikuojamas. Moderniškiausias juk visuomeni- 
ninkas — plunksnos. Jakštas ne oratorius; ne garsas jo gink- 
las, bet rašmuo: ginklas ir ginamasis ir puolamasis, bet 
dažniau antrasis. Publicistika yra priemonė tautiškam ir reli- 
giškam idealui siekti. 

Publicistu anksti Dambrauskas virto. Dar buvo semi- 
narijoj. Matė, kad reikės ir plunksna apaštalauti. Klierikai 
pradėjo leisti ranka rašytą laikraštėlį, vardu Lietuva. Damb- 
rauską išrinko jo redaktorium. Išėjo 4 nr. Inspektorius A. 
Baranauskas liepė mesti, esą per anksti. Tuo momentu 
Dambrausko publicistika nutrūko, kad su dideliu intensingu- 
mu atgytų Apžvalgoj. Tačiau tikrasis laikraštininko darbas 
ėmė tirpti jo rankose, kai buvo atgauta spauda, kai 1907 m. 
pats ima leisti Draugijos žurnalą. Dirba jame ligi 1923 m., 
paskui jį pavaduoja jaunesnės jėgos vedamas Židinys. Šali- 
mais jis turi kitą laikraštį — juokų — Garnį. Čia Jakštas pasi- 
rodo dvejopas publicistas: Draugijoj formuoja ir propa- 
ganduoja katalikišką mintį, rodo, pasakytum, idealą. Garny 
jis eina visuomenės operatoriaus pareigas — visuomenės 
puvėsius, degenaraciją atrėžia nuo sveikosios dalies satyros 
peiliu. Vulgariai lyginant — vienu laikraščiu visuomenę veda, 
antru — pavaro. Iš publicistikos dirvos ir ligi šiol nepasitrau- 
kė. Jo plunksna dar neaprūdijo ir neatšipo. 

Žvelądami šiandien į Jakšto Dambrausko publicistiką, 
galime trumpai charakterizuoti: jo plunksna — judri, drąsi, 
aštri. 

a) Judri atsižvelgiant į Jakšto publicistikos tematikos 
įvairumą. Jis kaip mikrofonas jautrus visokiausiems klau- 
simams ir paslankus į juos reaguoti. Jį pasiekia ir vidaus 
užkaborių ir užsieninės aktualijos. Prikaišiojama, kad jis 
pratino Draugijoj visuomenę labiau domėtis Markso ir Dar- 
vino klausimais nekaip Lietuvos praeitim. Be reikalo kalti- 
nama. Nereikėjo Jakštui pratinti. Lietuvių šviesuomenės, gali 
sakyt, daugumas jau buvo ne tik pripratusi, bet pasigėrusi 

materializmo ir pozityvizmo; jis ir buvo susukęs galvas la- 
biau nekaip Lietuvos reikalai. Jakštas ir kėlė tas aktualijas; 
tik mokėjo ir turėjo drąsos parodyti to paties dalyko kitą vei- 
dą. 

Jakšto plunksna tačiau daugiausia gaudo knygas (imu 
čia publicistiką ir kritiką per vien). Jis myli knygas gal net 
daugiau kaip žmones (taip sakosi pats Jubiliatas) ir rūpinas 
kiekvieną knygą tinkamai pasveikinti. Jis jaučias nusikalstąs 
Lietuvos visuomenei, jei savo žurnale neįvertins naujų raštų. 
Kodėl? — Nes kiekviena knyga jam „atrodo brangi, kaip 
kylančios tautiškos kultūros gaminys“. Ir per kritikos šeren- 
gą jis perleidžia įvairiausių sričių knygas: pradedant mate- 
matika ir baigiant poezija, plastika. 

Kitados Druskius uždavė klausimą: kas yra visur esąs. 
Pats humoristiškai atsakė: lietuvis, nes jį visuose pasaulio 
kampuose užtiksi. Dabar prie to atsakymo pridėčiau: Jakšto 
plunksna, nes ji visas sritis paliečia: ir teologiją, ir mokslą, ir 
politiką, ir pedagogiką, ir lingvistiką — visa ką. 

b) Jakšto plunksna drąsi. Jis polemizuoja su profeso- 
riais specialistais Būčiu, Biržiška, Čepinskiu, Mykolaičiu, 
Sruoga, su pravoslavų ir kalvinų teologais, su lenkų antilietu- 
viška spauda. Jis taria savo žodį, nepaisydamas, kokia yra 
valdžia — ar jai patiks ar ne. 

c) Aštri. Žodžių į vatą nevynioja. Kerta tiesiai, drąsiai, 
dažnai satyros geluonim apšarvavęs savo žodžius. Pole- 
mikoj geras dialektikas, orientuojas, pagauna savo oponento 
silpnąsias puses. Publicistika ir kritika temperamentinga. 
Greitas išbarti, bet lygiai greitas ir pagirti, sakysim, poezijoj, 
jei neras nusikaltus prieš moralinę gėrybę, o bent šiek tiek 
dar gerųjų žymių. 

Istoriniu atžvilgiu Jakštą visuomeninką statyčiau šalia 
visuomenininko V. Kudirkos. Abudu publicistai, abudu 
satyrininkai, abudu stovi gyvenimo pryšaky. Kudirka lietuvis 
liberalas, Dambrauskas lietuvis katalikas; Kudirkos įtaka 

reiškias daugiausia prieš atgaunant spaudą, Dambrausko — 
ypačiai spaudą atgavus; Kudirka daugiau poetas, Dambraus- 
kas daugiau mokslininkas ir nepalyginti, stipresnio intelek- 
tualinio išsilavinimo ir moralinio aukštumo; Kudirka 10 metų 
atidavė tautai, Dambrauskas tautai ir Bažnyčiai atidirbo jau 
40 metų. Tik skirtumas dar ir tas, kad vieno darbai jau įver- 
tinti ir išreklamuoti, antrojo — taip sau. Pabaigai kaip tik 
nurodysiu bendrą įvertinimo pastabą, tartą apie Damb- 
rauską jo oponentų. 

„Adomas Jakštas bene dvidešimt metų buvo beveik 
monopolizavęs lietuvių literatūros kritiką. Rpestingai sekė 
naujai pasirodančius literatūros kūrinius, dar rūpestingiau 
juos recenzavo. Vienus barė, kitus peikė, ketvirtus mokė. Ir 
visuomet liko tas pats, visuomet ištikimas savo idealams ir 
sau pačiam. Per tą gražų laiką jis nemažos įtakos turėjo tam 
tikram skaitytojų skaičiui, kuriems jisai buvo nepajudinamas 
autoritetas, neklaidingas vadovas po mūsų literatūrą“. (B. 
Sruoga, Baras, 3 nr. 47 p.). 

Prikišama Jakštui, kad „kas nauja originalu — jo buvo 
kertama be jokio pasigailėjimo“, o dar labiau jis pakenkęs (?) 
visuomenei, pakišdamas jos akims jam „nenusikaltusius“ 
veikalus (M. Biržiška). Tačiau į tai atsako kitas Jakšto 
oponentas: 

„Galima nesutikti su pačiais pagrindiniais tos kritikos 
dėsniais, galima net kalbėti apie blogą tos kritikos įtaką 
visuomenėje ir kai kuriems rašytojams, tačiau negalima 
nepripažinti, kad A. Jakšto balsas siekdavo plačiausiai, suda- 
rydavo nuotaikos ir išgarsindavo kuone visas mūsų literatū- 
ros naujienas“. (V. P. Židinys, 1925 m. 2 nr.). 

Ir M. Biržiška pagaliau laiko Dambrauską „visuomeni- 
niu mūsų kunigų akcijos vadu, žymiausiu kritiku, įdėmiu 
protautoju“, kuris mūsų istorijoj užims matomą vietą. (Ba- 
ras, 1 nr. 63 p.). 

Taip vertinamas jo literatūrinis ir visuomeninis darbas. 

O kaip yra vertinami jo mokslo darbai matematikos ir teolo- 
gijos srityse, parodė Lietuvos universitetas, suteikdamas jam 
garbės daktaro ir garbės profesoriaus titulus; kaip vertina jį 
katalikiškasis jaunimas, parodė išsirinkdamas jį garbės nariu. 

Reikia tikėti, kad jo darbai dar nėra baigti, tad ir galu- 
tinis įvertinimas dar negalimas. 


...Jau po pietų, saulutė žemėn slenka, 

Giria retyn, kaskart daugiau šviesos, 

Va, ir aikštė. Jėgų dar man užtenka. 

Lipu aukštyn. Minu žolę menką. 

Kas čia? Ogi viršūnė blizą' dausos..... A. Jakštas 

JAKŠTAS-DAMBRAUSKAS 
KAIP POETAS IR KRITIKAS 


D. pirmasis eilėraštis „(Giesmė praščiokėlio nemokančio 
rašyti“ išsp. Aušros 5-6 nr. 1884; pirmas rinkinys Dainų skry- 
nelė, 1894; kiti rinkiniai — Nakties matymai, 1906, Rudens 
aidai, 1911 (2-1920) poezijos rinktinė Lirika, 1930. — D. poe- 
tiniame talente sveria mažiau emocingumas, daugiau intelek- 
tualizmas, mažiau asociacinė minties tėkmė, daugiau griežta 
loginė; intelektualizmui medžiagos duoda mažiau vaizduotė 
ir abstraktus filosofavimas, daugiau konkretus gyvenimo ste- 
bėjimas, mažiau praeitis, daugiau dabartis, jos visa plati žmo- 
gaus santykių gama su Dievu, visata, epochos reikalais. Vaiž- 
duotės ir jausmo nestiprumas sukliudo gyvenimo konkretybę 
pakelti į poetinę apibendrintą refleksiją. Jos vietoje persveria 
palinkimas į logiškai aiškų bei aštrų aforizmą, alegoriją, paro- 
diją, ironiją. — Talento pobūdis nulėmė tematiką bei jos 
pergyvenimą: religinėje poezijoje — Dievas, Dievo ir žmo- 
gaus santykis, dinamiškas visatos ir joje žmogaus suvoki- 
mas; patriotinėje visuomeninėje poezijoje — patriotinė prog- 
rama su skatinimu į mokslą, kalbos meilę, tikėjimą, vienybę, 
lietuviškus papročius, smerkimas negerovių. — Formoje D. 
laikėsi taisyklingo klasikinio eiliavimo, labiausiai išpopulia- 
rinkdamas daktilines eiles. Daugumas eilėraščių yra strofiniai; 
tačiau neišsitekdamas juose su savo mintimis, išsiveržia ir į 

epinius eiliuotus vaizdus (,„Nakties matymai“) ir į alegorinių 
poemų užuomazgas („Kelionė“) bei sakmes. — Estetinė D. 
poezijos vertė nelygi — tame pačiame eilėrašty šalia gražių 
strofų yra šiurkščios prozos. Filosofinėje poezijoje gražių 
gabalų pasitaiko ten, kur prašneka didingais vaizdais apie 
visatos dinamiką. Ištisai išlaikytų estetiniame aukštyje 
daugiausia yra satyrų bei parodijų. — Visuomenėje susi- 
laukė daugiausia atgarsio Dainų skrynelė. Ligai nepriklau- 
somos Lietuvos vakarų programose ir paskui mokyklinėse 
chrestomatijose buvo visuotinai populiarios „Jūra motinėlė 
tur dukrelių būrį“, ,,Diplomatas“, „Kur du stos“, „Varna“ 
ir kt. Nepriklausomoj Lietuvoj, kada visuotinai populiarėjo 
emocinė lyrika, D. intelektualistinė darės svetima. Jau per- 
spektyvoje V. Mykolaitis D. įvertino kaip vieną iš trijų svar- 
biausių poaušrinių poetų. „Trys poetai sudaro charakterin- 
gus to laikotarpio mūsų poezijos bruožus: Jonas 
Janila-Žilius, Maironis ir Jakštas. Pirmasis atstovauja liaudies 
jumorui ir bravuriškam trankiam jausmui, antrasis — patrio- 
tiniam patosui, retoriškai gražbylystei ir emocingumui. A. 
Jakštas gi — blaiviai galvosenai, idėjinio turinio persvarai, 
intelektualizmui... Jis po Maironio yra ryškiausias ir žymiau- 
sias tos gadynės senosios kartos poetas“ (Naujoji lietuvių 
literatūra I, 1936, 306-7 p.). 

Kritikos raštais D. ėmė reikštis paskiau nei poezija, la- 
biausiai nuo 1907, redaguodamas naujai pasirodžiusias kny- 
gas bei meno parodas. Kritikos neužmetė nė vėliau, pasi- 
sakydamas daugiau meno bei literatūros teoriniais 
klausimais, vertindamas naujosios literatūros sąjūdžius, pole- 
mizuodamas su B. Sruoga, M. Biržiška, V. Mykolaičiu Bare, 
Židinyje ir kt. Didžioji D. kritikos dalis surinkta trijose kny- 
gose: Mūsų naujoji poezija, 1923, Mūsų naujoji prozos lite- 
ratūra, 1924 (abidvi apima 1904-23 laikotarpį), Meno kūry- 
bos problemos, 1932 (rinkinys, kurio pobūdį rodo šie trys 
literatūriniai straipsniai: ,„Ekspresionizmas mene ir poe- 

zijoje“, ,,Dekadentizmas ir jo atstovai mūsų poezijoje“, 
„Naujoviškos poezijos paradoksai“). — Teoriniuose raštuo- 
se apie meną bei literatūrą D. nėra davęs savo pilnos meno 
sampratos. Tačiau atskiras problemas svarstydamas ir 
remdamasis daugiausia tomistinės krypties autoriais, D. 
pasireiškė kaip objektyvistinės, normatyvinės estetikos bei 
kritikos atstovas. Meno esmės ir paskirties ieškodamas D. 
išeina iš Amžinojo Logo — Dievo. D. apibrėžimu, ,,„menas 
yra žmogiškoji grožio kūryba“. O „kiekvienas grožis yra 
visada Amžinojo Logoso atspindys“. Kaip Dievo, taip ir 
žmogaus kūryboje grožis, tiesa, dora negali vienas kitam 
prieštarauti. Dėl to „nevalia dainiui bei dailininkui grožį vers- 
ti šlykštyne ir poezijos bei dailės kūrybą naujoviškomis klou- 
nų štukomis“. Meno kūrinio uždavinys ne tik duoti atskiram 
Žmogui pasitenkinimo, bet ir visuomeninis socialinis: „Menas 
tai davimas naujo žodžio, tai socialinis prabilimas į savo 
tautą, 0 per ją ir į žmoniją“. Žmogus yra „kūrėjėlis“, paly- 
ginti su Logos — Dievu, kuris yra kūrėjas. Dievo kūrybos 
pavyzdys yra gamtos grožis. Žmogus meno kūrybos grožiui 
turi imtis gamtos pavyzdžio, pasinaudodamas dėsniais, ku- 
riais gamta yra graži. Kad tai nereiškia gamtos kopijavimo, 
D. nurodo pavyzdžiu: esą norėdamas duoti vaiko paveikslą, 
dailininkas stebi daugelį vaikų, iš vieno paima lūpas, iš kito 
nosį, akis ir tuos gražiausius bruožus perkelia į vieną. Šito- 
kiu pavyzdžiu D. netiesiogiai išsiduoda, kad jo meno sampra- 
tai labiausiai atsako klasikinis menas su jo suidealintu žmo- 
gumi ir gamta. Vieno istorinio laikotarpio menas D. pavirto 
„amžinosios poezijos“ išraiška. Šitai gali paaiškinti, kodėl D. 
pasisakydavo už tuos, kurie savo turinyje sujungia idėjinį bei 
moralinį taurumą ir savo forma artėja į klasikinį meną — 
taisyklingą eilėdarą, aiškiai logišką konstrukciją, tradicines 
kūrybos priemones. Iš kitos pusės pasisakydavo prieš 
modernųjį meną — ekspresionizmą, simbolizmą, impre- 
sionizmą, vadinamus bendru dekadentizmo vardu. Klasiki- 

nis meno supratimas buvo artimesnis D. psichologiniam tipui 
— intelektualistui, matematinės tvarkos bei harmonijos ats- 
tovui, moraliniam idealistui. Ne D. teorija apie meną, kuri gali 
tikti lygiai klasikinaim kaip ir moderniniam menui, bet jo 
psichologinis linkimas vieno istorinio laikotarpio meną 
paversti norma apskritai meno kūrybai buvo pagrindinis šal- 
tinis suklydimų, praktiškai vertinant atskirus menininkus ir 
kūrinius. — Visuomenėje D. kritikos įtaka buvo stipriausia 
Draugijos laikais (1907-23). V. Mykolaitis teigia: ,,Per visą eilę 
metų iki Vaivorykštėje pasirodžiusio E. Radzikausko-Giros... 
buvo vienintelis recenzentas ir kritikas sistematiškai ir 
reguliariai sekęs naujus literatūros dalykus ir aiškiai griežtai 
reiškęs apie juos savo nuomonę“. Lietuvių literatūros raidai D. 
kritikos įtaką tas pats autorius vertina: „Teigiama — kad... 
suregistravo beveik visus to laiko literatūros faktus, kėlė 
visuomenėje susidomėjimo literatūra, išgarsino daugelį vei- 
kalų ir autorių... Neigiama, kad... ir skaitytojus ir rašytojus 
auklėjo siaurame konservatizme, kuris trukdė taip reikalingą 
mūsų literatūrai pažangą“. Nepriklausomoje Lietuvoje D. 
ojektyvistinę, imperatyvinę kritiką nustelbė E. Radzikausko, B. 
Sruogos, V. Mykolaičio reliatyvistinė, psichologinė, istorinė, 
vertinanti kūrybos reiškinius pagal tai, kiek jie išreiškia kūrėjo 
meninę idėją, pagal jų daromą estetinį įspūdį, pagal jų įnašą į 
meninių formų evoliuciją. Pradėjus vėl ilgėtis literatūros 
principingumo, idealingumo ir vadovavimo tautai, jau 1929 
kolektyvinis leidinys Pjūvis rašė: ,,Su Jakštu ir Tumu labiau 
pakeliui, nei su Sruoga ir Keturiais Vėjais“. 

„Užgesę žiburiai“ 


Užgesę žiburiai. Biografijų ir nekrologų rinkinys. Parašė 
prel. Aleksandras Dambrauskas Jakštas, Lietuvos univer- 
siteto garbės profesorius, Lietuvių katalikų mokslo aka- 
demijos pirmininkas. Redagavo ir jo 70 metų sukakties pami- 
nėjimą pridėjo dr-as J. Tumas, L. kat. mokslo akademijos 
narys. Lietuvių kat. mokslo akademijos leidinys Nr. 1. Kau- 
nas, 1930 m. 302 p., 10 lt. 

Ilgi knygos, autoriaus, redaktoriaus titulai iš karto paro- 
do tris dalykus, į kuriuos kreiptina būtų akis. 

1. Tai pirmas L. katalikų mokslo akademijos leidinys. 
Kas ji, ta Akademija, platesnė visuomenė maža tebuvo gir- 
dėjusi, nors Akademija susikūrus jau 1922 m., nors turi jau 
antrą pirmininką — abudu lygiai plačiai žinomus Lietuvoj 
mokslininkus, dvasininkus — pirmiau arkiv. Skvirecką, 
dabar prel. Dambrauską. Garsiau Akademijos vardas buvo 
paskelbtas prieš kelerius metus, kada ji ėmėsi sudaryti Įžy- 
mybių žodyną. Dabar jos vardas vėl garsiau kartojamas, kada 
kalbama apie lietuvišką enciklopediją. Šiaip jos darbas reiš- 
kias tylomis: dirba pati mokslo darbą, ar stengias sudaryti 
moralines bei materialines sąlygas kitų mokslui. — Ši įstaiga, 
matyt, verta daugiau dėmesio, nekaip kad apie ją galėtum 
spėti iš garso. 

2 . Jakštui Dambrauskui sukako jau 70 metų! Tam 
Jakštui, kurio rolę lietuvių kultūros istorijoj J. Tumas leidžia 

lygiomis su Basanavičium, pats tiksliai pastebėdamas, kad 
Dambrauskas būdavo kartais net gyvesnis mūsų visuomenės 
nervas. 

Jau minėjom dvejas jo sukaktuves. Šiais metais gaunam 
pagerbti jį trečiu atveju (gimė 1860 m. rugpjūčio 27 d.). Tai 
proga, ypačiai mokykloms, pasidomėti Dambrausko misija 
mūsų tautos atsigaivelėjime. Metas būtų pagerbti jubiliatas ir 
ne tik gėlėmis, publicistikos straipsniais, bet ir kritišku jo dar- 
bų įvertinimu; įvertinimu jo publicistikos, mokslo darbų, 
ypačiai literatūros kritikos, kur jis buvo tikras dienos ,,drus- 
ka“. 

Didieji Vytauto metai, dideiji Augustino metai negali 
mums nustelbti Jakšto, taip pat didžio mūsų tautiško paki- 
limo žmogaus. 

3 . Pirmas paminėjimo žingsnis padarytas Kat. mokslo 
akademijos šiuo leidiniu. Čia surinkta eilė jubiliato ilgesnių 
ar trumpesnių straipsnių — biografijų, išmėtytų įvairiuose 
žurnaluose (Draugijoj, Tautoj ir žody, Ganytojuj, Ateity, Tie- 
sos kely, Žinyčioj...). Tai vis mūsų tautos ar pasaulio žibu- 
riai: literatai, mokslininkai, žmonių dvasios ganytojai. Žibu- 
riai, bet jau užgesę. Tik Vaižgantas, pats Jubiliatas ir dar 
vienas — neužgesę. Neužgesę ir fiziškai ir kūrybiškai. 

Tie Žiburiai čia suskirstyti dviem dalim: lietuviai ir kita- 
taučiai. Pirmųjų 22, antrųjų 14. Vienų biografijos yra piačios 
(monografijos) — Pietario, Geručio, Kaupo, Solovjovo, kitų 
— trumpesnės; kai kurių tik dienraštiškas mirimo ar sukak- 
tuvių trumputis paminėjimas. 

Šis rinkinys yra nelyginant tolimesnė eilė tų recenzijų, 
kurios yra surinktos pirmuose dviejuose tomuose. Tik anuo- 
se liečiama kūryba, o čionai — asmenys, kūrėjai. Knyga svar- 
bi mūsų kultūros, iš dalies ir literatūros istorijai. (Pietaris...) 

KRISTIJONAS DONELAITIS 


DONELAITIS PRAEITYJE 
IR DABARTYJE 


Rašytojų nevienodas likimas. Vieni tuojau pastebimi ir 
įvertinami; kitus pastebi tik paskesnės kartos. Vieni randa 
pasekėjų ir sukuria savas ,,„mokyklas“; kiti pasilieka vienišos 
viršūnės. Net ir tie, kurie patraukia dėmesį įvairiais laikotar- 
piais, domina ne tais pačiais atžvilgiais. 

Kristijonas Donelaitis priklauso prie tų, kurie lieka vie- 
niši kalnai be panašių į juos kalnelių. Priklauso prie tų, ku- 
riuose skirtingų laikų žmonės randa ir žavisi skirtingom ver- 
tybėm. 

Savo laikuose Donelaitis poetas buvo žinomas tik 
kaimynam ar artimiem bičiuliam, kuriem jis savo poezijos 
paskaitydavęs ar kokį sakinį laiškuose įrašydavęs. Jo įpėdi- 
nis Vermkė (Wermcke) metrikų knygoje 1780 įrašė: „Aš, jo 
įpėdinis, nesu jo pažinojęs, nors jis buvo žinomas kaip dide- 
lis menininkas, ką aš tik po jo mirties sužinojau“. Spėjama, 
kad ir pamoksluose Donelaitis galėjęs skelbti savo poetinių 
pamokymų gabalus. Tačiau visuomeninės įtakos tuo metu jo 
veikalai nedarė ir negalėjo daryti. Jo rankraščiai buvo per- 
duoti Valterkiemo klebonui J. Jordanui ir ten išbuvo porą 
dešimčių metų. Rankraštis, tiesa, buvo pažįstamas ir ki- 
tiems. Antai, Kristijonas Milkus (Christian G. Mielcke), 
duodamas kelis Donelaičio poezijos sakinius kalbos reikalui, 

1800 apie poetą rašė: „Tolminkiemio klebonas Donalicijus, 
laisvo lietuvių valstiečio sūnus, daug nusipelnęs ir labai gabus 
vyras, lietuviškais hegzametrais aprašė keturis metų laikus, 
duodamas tauriausios išraiškos pavyzdžių“ (Anfangsgruen- 
de einer Littauischen Sprachiehre). Iš Jordano porą Done- 
laičio giesmių buvo gavęs ir Karaliaučiaus universiteto pro- 
fesorius Liudvikas Rėza. „Aš buvau turinio nemaža 
nustebintas ir pasiryžau tuojau išversti į vokiečių kalbą“. Bet 
užėjo prancūzų rusų karas, paskui reikėjo paruošti Biblijos 
leidimą. Per tą laiką dingo Donelaičio rankraščių dalis. Beliko 
tik mažesnė dalis — „Pavasario linksmybės“ ir „Vasaros dar- 
bai“. Laimė, kad iš Donelaičio našlės buvo gavęs rankraš- 
čius nusirašyti Išdagių klebonas J. H. Hohlfeldtas. Tik šie 
nuorašai ir įgalins paskiau išleisti likusius Donelaičio raštus 
jau 38 metai po poeto mirties. Tik nuo tada ir gali būti kalba 
apie Donelaičio kūrybos santykį su visuomene. 


il 

Romantinio sąjūdžio veikiamas, prof. L. Rėza susi- 
domėjo liaudies dainom, paprašė jų iš Jordano ir gavo Done- 
laičio dvi giesmes. Gavęs dar iš Hohlfeldto nuorašus, Rėza 
išleido Das Jahr in vier Gesaengen, ein laendliches Epos aus 
dem Littauischen des Christian Donaleitis, genannt Donali- 
tius, in gleichem Versmass ins Deutsche uebertragen von 
Dr. L. J. Rhesa, Prof. S. Theol. Koenigsberą, 1818. 

Rėzos leidinys po 38 metų nuo Donelaičio mirties! Tai 
jau Hammano, Herderio įkvėptas romantinis laikotarpis, 
atnešęs tikėjimą, kad „po kiekvienu dangaus sklypeliu gali 
gimti genijus“. Gavęs Donelaičio giesmes, Rėza buvo entu- 
ziastingai nudžiugęs, kad yra suradęs genijų ir po lietuvišku 
dangum. Tuo genijaus atradimu ir susižavėjimu yra persunk- 
tas visas Rėzos redakcinis darbas — poemą trumpino, taisė, 
švelnino šiurkštų realizmą, aštrius socialinius konfliktus, kad 

tik būtų gražiau ir poetiškiau. Tokio entuziazmo kupinas ir 
Rėzos įvadinis atsiliepimas apie Donelaitį: 

„+. Jį drąsiai galima priskirti prie neoklasinės literatūros 
paminklų...“ 

„O šis veikalas lietuvių gali būti laikomas sektinu poe- 
zijos ir iškalbos pavyzdžiu, tuo labiau, kad jis pasižymi ori- 
ginalumu, — jame nieko nėra skolinta iš svetimų literatūrų. 
Kūrinio mintys yra teisingos ir gilios, jausmai ir nuotaikos, 
kurios jame vyrauja, — kupinos aukštos moralės, šeimos 
dorybių bei tėvynės meilės, palyginimai — natūralūs ir taik- 
lūs, aprašymai — gyvi, visas pasakojimas — vaizdingas, 
įterpti pamokymai — trumpi ir taiklūs, žodžiu, visas veika- 
las iš karto sukurtas tomis įkvėpimo akimirkomis, kai poetas 
genijaus sparnais pakyla į tiesos ir grožio karalystę. Juo 
labiau mūsų poetu reikia stebėtis, kad jis, neturėdamas jokio 
pavyzdžio, vien savo talento jėga turėjo iškilti ir pats turėjo 
prasiskinti sau kelią“. 

„Mūsų poetas, kuris sugeba panaudoti visus lietuvių kal- 
bos resursus, stebina kalbos žinovus išraiškos dailumu, jėga 
ir žodingumu... Visuose šiuose subtiliuose kalbos niuan- 
suose slypi originalumas, kurio iš tikrųjų negalima pamėg- 
džioti“. 

„„Graikiškoji hegzametrinė eilėdara yra vienintelis sve- 
timas varžtas, kurį poetas uždėjo savo kūriniui. Bet kadangi 
joje poetas jaučiasi laisvas ir nevaržomas, tai ji tapo jo ran- 
kose tarytum gėlių juosta, kuria jis grakščiai apjuosė lietu- 
viškąją išraišką“. 

„Donelaitis tautos skonį teisingai suprato ir savo 
kūrinyje pavaizdavo. Niekur jo stilius neįgauna vulgarumo ir 
nors jis dažnai sutirštintomis spalvomis vaizduoja ir liečia že- 
mus dalykus, tačiau ir čia jis moka kalbėti mandagiai ir grakš- 
čiai“. 

Rėzos skardus balsas išvedė Donelaitį į pasaulį. Jis pa- 
lankiai buvo sutiktas vokiečių kritikos. Didesnių atgarsių 

susilaukė Didžiojoj Lietuvoje, kurios šviesieji protai sekė, kas 
dedasi Karaliaučiuje. Adomas Mickevičius savo veikale 
Gražinoje 1823 atsiliepė apie Rėzos išleistą veikalą: ,„Minė- 
toji poema dėl turinio ir gražios išraiškos verta pagyrimo ir 
tuo dar turi būti mums ypatingai svarbi, kad yra tikras lietu- 
vių liaudies papročių paveikslas“. 

Simano Stanevičiaus pasakėčių rinkiny 1829 pridėtos 
dar ir Donelaičio pasakėčios, paimtos iš Rėzos leidinio 1824 
su leidėjo atsiliepimu apie Donelaitį, kad „garbingas ir didžiai 
mokytas vyras D. L. J. Rėza... ilgą ir labai mokytą pratarimą 
yra vokiškai rašęs, kur plačiai apie Donelaičio gyvatą ir dar- 
bus, kaip didį ir mažne pirmą dainuotoją Lietuvių Žemės, 
pasakoja“ (S. Stanewicze, Szeszes pasakas S. Stanewiczes ir 
antra szeszes Kryžža Donalayczia, 1829). 

Simanui Daukantui Donelaitis brangus ir įdomus tuo pa- 
čiu pagrindiniu motyvu kaip ir Rėzai — patriotiniu, kad po 
lietuvišku dangum yra tokia graži kalba: 

„Gražumas ir dailumas kalbos lietuvių žemaičių rodo 
aiškiai, jog ana yra tikra viena ir pirmoji kalba šiaurės gimi- 
nių nuo neatmenamų amžių senovės ir taip išdailinta yra 
buvusi kitą kartą, jog šiandien dar, kas turi protą ir aukso 
plunksną Homero ir Verailijaus, tas, sakau, ką norėdamas, tą 
gali gudriai gudresniai rašyti toj kalboj. Tą teisybę pagirtas 
dainius Donelaitis darodė savo garbingoj dainoj „Metų lai- 
kai“ (Darbai Senųjų Lietuvių ir Žemaičių). 

Ir L. Jucevičius 1846 atsiliepė, kad visų poetų „prieša- 
kyje yra prūsas Donelaitis (miręs 1780 metais), iš tikrųjų 
didelis tautos poetas“ (Litwa). 


2. 

Naujas laikotarpis su antrąja XIX šimtmečio puse. Naujas 
ir žvilgsnis į Donelaitį. Radęs visuotinį pripažinimą, Donelaitis 
buvo reikalingas naujų leidimų. Juos parūpino A. Schleicheris 

1865 ir G. H. F. Nesselmannas 1869. Rėzos ir Nesselmanno 
leidiniai — du svarbiausi. Bet kokie jie skirtingi! Tiek, kiek skir- 
tingos jų epochos. Per tą 50 metų tarpą, kuris skyrė Rėzą ir 
Nesselmanną, jau buvo išnykusi romantinė dvasia. Dabar 
nebegalima buvo suprasti, kodėl Rėza leido tik rinktinį tekstą. 
Rūsčiu tonu Nesselmannas bara Rėzą, kaip paprastai 
paskesnis laikotarpis savo pirmatakų kaltes sutirštindamas. 
„Sunkiai įtikima“, sako Nesselmannas, „kaip savivališkai Rėza 
pasielgė su autoriaus tekstu. Jo gausingi iškraipymai prasi- 
deda nuo poeto pavardės, dėl savotiško susižavėjimo 
lietuviškumu jis duoda poetui lietuviškai skambančią pavardės 
formą Donaleitis, nors tasai savo pavardės niekados nėra 
kitaip rašęs, kaip tik Donalitius...“ Toliau Nesselmannas puola 
Rėzą, kam šis visas dalis pavadinęs Metų vardu; kam Metų 
dalių tvarką pakeitęs, pradėdamas nuo „Pavasario links- 
mybių“; kam veikėjų vardus iškraipęs; bet didžiausias 
kaltinimas — tai kai kurių teksto eilučių praleidimas. „Rėza, 
matyt, buvo įsitikinęs, kad po jo niekam nebeteks pasižiūrėti į 
lietuviškus Donalitiaus rankraščius...“ 

„Rūstus Nesselmanno sprendimas nenuvainikuoja Rė- 
zos darbo reikšmės. Jis tik rodo, kad naujas laikotarpis 
kitaip žiūri į leidėjo darbą. Rėza į Donelaičio raštus buvo 
pažiūrėjęs romantiko ir poeto, o Nesselmannas realisto ir 
mokslininko akimis. Rėza buvo lyg operatorius, kuriam rūpė- 
jo, kad dorojamasis dalykas būtų geresnis, gražesnis; Nessel- 
mannas — operatorius, kuriam rūpėjo dalyką išanalizuoti ir 
konstatuoti, koks jis yra. Ir Nesselmanno leidinys šituo savo 
tikslumu, pilnumu ir kruopštumu pralenkė ne tik pirma- 
takus, bet ir tokio laipsnio papėdininkų nesusilaukė“ (J. 
Ambrazevičius, Donelaičio Metai, 1940). 

Schleicherio ir Nesselmanno leidiniai davė naujo im- 
pulso domėtis Donelaičiu. Tik dabar labiausiai buvo žiūrima 
filologų akim. Tom akim žiūrėjo patys Nesselmannas ir Schlei- 
cheris, A. Baranauskas, E. Volteris, E. Hermannas, F. Kuršai- 


339 


tis; paskiau E. Fraenkelis, M. Niedermannas, o plačiausiu 
darbu pasireiškė A. Aleksandrovas savo disertacija apie 
Donelaičio kalbą 1886. Kita domėjimosi kryptis — kultūros 
istorija. Čia daugiausia bus nusipelnęs F. Tetzneris, rūpes- 
tingai surinkęs donelaitikos dokumentaciją ir ją paskelbęs 
Altpreussische Monatschrift žurnale 1895—1914, o taip pat 
daugeliu studijų rodęs šio krašto kultūrinio gyvenimo vaizdus. 
Trečia kryptis — grynai literatūrinė, ir joje tobuliausiai 
pasireiškė buvęs Karaliaučiaus studentas ir klausęs prof. F. 
Kuršaičio kalbinių paskaitų Liudvikas Passarge. Jis trečiu 
kartu išvertė Donelaitį į vokiečių kalbą 1896. Iš jo pastabų 
aišku, kad jis norėjo atsistoti tarp Rėzos ir Nesselmanno — 
Rėzos vertimas esąs pasenęs ir nepilnas, taip pat netekęs savo 
realistinio pobūdžio, Nesselmanno vertimas esąs pažodinis, 
nepoetiškas. Passarge ir davė vertimą ne mokslininkui, bet lite- 
ratūros mėgėjui, brangindamas Donelaityje paprastumą, nuo- 
širdumą, bet nurodydamas ir jo kompozicinį padrikumą, pasi- 
kartojimus. Anot jo, „reikia laikyt beveik stebuklu, kad 
aštuonioliktojo amžiaus antroje pusėje, kai Lessingo, Schile- 
rio, Goethės... vardai nuošalioje Lietuvoje dar nebuvo žino- 
mi... galėjo atsirasti toks realistinis kūrinys kaip „Keturi metų 

laikai 


Tai nebe romantikos, tai realizmo laikų žvilgsnis. Bet lie- 
tuviam tai buvo dar romantinis tautinio ataimimo laikotarpis. 
Jame tebesižavima Donelaičiu kaip didžiausiu poetu. Antai, 
Maironio vertinimas (1902): „Vienok ir XVIII amžius ne visai 
buvo bergždžias: jame gimė, pergyveno ir rašė mūsų di- 
džiausis poeta, kurio vardu ir darbais gali teisingai ir drąsiai 
didžiuotis prieš visas apšviestas Europos tautas. Tai buvo 
Kristijonas Donelaitis“. Mokinių rateliuose Donelaitis tebe- 
buvo kaip tautinės savigarbos žadintojas, įrodęs kalbos grožį 
ir tinkamumą poezijai. Vienintelis iš tokių Donelaičio gerbėjų 
pamėgino pasekti jo hegzametru — tai buvo poetas Pranas 
Vaičaitis. Negausiam ir neišprususiam to meto skaitytojui 

buvo išleisti nepilni Donelaičio leidiniai — M. Jankaus Tilžėje 
1891, A. Burbos ir A. Miluko Shenandoah 1897. Pakilo skai- 
tytojo lygis spaudą atgavus, tada pasirodė J. Šlapelio leidi- 
nys Vilniuje 1909, pilnas, paruoštas iš Nesselmanno, Schlei- 
cherio leidinių. Didesnis spaudoje sujudimas buvo 1914, 
dviejų šimtų metų sukaktyje. Tada pakartotas ir Šlapelio 
leidinys 1914. 


3. 

Nepriklausomoj Lietuvoje vėl nauji laikai. Nebebuvo rei- 
kalo įrodinėti, kad lietuvių tauta pajėgi gyventi ir kurti. Beli- 
ko labiau uždavinys patiem kurti ir sukurtuoju turtu gro- 
žėtis, pačią donelaitiką tirti toliau. Tyrimo darbai smulkaus 
masto — Žurnaliniai, laikraštiniai straipsniai, bet įvairiais at- 
žvilgiais — filologiniais (F. Brenderis), svarstomas pats Done- 
laičio vardas (A. Janulaitis, A. Salys); gausiau jaunosios kar- 
tos pasinešta į Donelaičio formos nagrinėjimus (J. Petrulis, P. 
Gailiūnas, J. Stoskeliūnas). Pats Donelaičio tekstas buvo 
pažįstamas iš M. Biržiškos parūpintų nepilnų mokyklom skir- 
tų Donelaičio raštų 1918, 1921, 1927. Tik antroje ketvirto 
dešimtmečio pusėje Švieliimė ministerija ėmėsi parūpinti 
reprezentacinį Donelaičio Metų leidinį. J. Ambrazevičius — 
pirmasis iš lietuvių — paruošė tekstus pagal Donelaičio rank- 
raštį ir Hohlfeldto nuorašus. V. K. Jonynas medžio raižiniais 
iliustravo — tai buvo pirmasis iliustruotas leidinys. Tačiau 
leidinys išėjo iš spaudos jau sovietam Lietuvą okupavus. Tas 
leidinys buvo du sykiu pakartotas paskui vokiečių okupaci- 
jos metu. Fotografiniu būdu pakartotas ir tremtyje Vokie- 
tijoje. 

Tai vis praeitis. Joje buvo žymu, kaip pirmiausia imta 
Donelaičiu žavėtis — žavėtis pačiu Donelaičio kūrybos fak- 
tu, paskiau imta tirti — tirti ypačiai filologiniu bei kultūros 
istorijos atžvilgiais, dar paskiau imta naudotis — naudotis 

ypačiai estetiniam formaliniam pasigrožėjimui, tenkinantis 
nepilnais leidiniais, bėdos leidiniais, kada visa Lietuva gyve- 
no naujakūrės bėdas, paskiau imantis prabanginių repre- 
zentacinių rėmų Donelaičio menui iškelti ir paryškinti. 

Donelaitis nepriklausomybės laikais per mokyklas pa- 
siekė visą tautą ir paveikė kai kuriuos rašytojus. 

Jei „dabartį“ pradėsim nuo antros sovietinės okupaci- 
jos, tai joje Donelaitis susilaukė gausaus dėmesio. Jo raštai, 
Metai ir pasakėčios buvo išleisti 1945, 1950, 1956 su V. Jur- 
kūno iliustracijom. Išleisti taip pat Donelaičio fotografuotiniai 
rankraščiai 1955. „Mokinio bibliotekos“ serijoje išėjo D. 
Tarabildienės iliustruota Donelaičio Lakštingala ir Mes vy- 
žoti nabagai. Apie Donelaitį bei jo kūrybą įvairiom progom 
rašė straipsnius V. Mykolaitis, B. Pranskus, J. Žiugžda, M. 
Ročka, K. Korsakas, A. Venclova, J. Lebedys ir kt., o L. Gi- 
neitis išleido didesnę studiją Kristijono Donelaičio Metai, 1954. 


Ypatingo sujudimo parodyta šiais Donelaičio sukakties 
metais. Donelaičiui išpopuliarinti buvo paskelbtas mokyk- 
linis Donelaičio meninio skaitymo konkursas; Sovietų „ryšių 
ministerija“ išleido pašto ženklą, pieštą K. Dočkaus; išleista 
V. Jurkūno iliustracijų 10 atviručių rinkinys; dail. B. Vyš- 
niauskas, E. Varnas, G. Jokubonis pagamino tris medalius. 
Suplanuota ar jau išleista Jau saulelė vėl... leidinys su 10 
kalbų vertimais. Sausio 4 buvo surengtas „respublikinis 
minėjimas“. Tyrinėjimo srity paruošta ar numatyta K. Do- 
veikos studija lietuvių ir rusų kalbom apie poeto gyvenimą ir 
kūrybą. L. Gineičio monografija K. Donelaitis ir jo epocha, J. 
Kabelkos Donelaičio leksika. Tai gražus skaičius autorių ir 
veikalų, kuriais tiria Donelaitį ir jį populiarina Lietuvoje, o 
vertimais bei minėjimais Rusijoje. 

Su pasitenkinimu tai sutinkant, tenka stebėti, kuriais 
atžvilgiais Donelaitis populiarinamas Lietuvoje, kokiom akim 
į jį Žiūrima šioje epochoje, kada visas gyvenimas yra komu- 
nizmo ir rusų režimo kontrolėje. Kai kurie bruožai jau išryš- 

kėjo. Jie leidžia teigti, kad prie Donelaičio kaip ir prie kiek- 
vieno kito kultūrinio fakto ten prieinama su iš anksto visiem 
faktam vertinti nustatyta schema. Pagal tą schemą — kas tik 
buvo prieš sovietinį režimą, yra bloga; kas sovietinio režimo 
metu padaryta, yra gera; jei kas betgi yra gero buvę prieš 
sovietinį režimą, tai reikia jį laikyti sovietinio režimo ideologi- 
jos įtaka ar pasireiškimu, o taip pat įrankiu toliau sovietiniam 
režimui plėsti. Su tokia schema buvo priversti Lietuvoje pri- 
eiti ir prie Donelaičio. Keletas būdingų tos schemos taikymo 
reiškinių. 


Anksčiausiai Donelaitis imta vartoti įrankiu kovai prieš 
vokiečius. Antanas Venclova pasakoja Tiesoje, kad 1943 
gruodžio 29 Maskvoje buvo surengtas Donelaičio minėjimas, 
kuriame K. Korsakas „išryškino ypačiai tą Donelaičio kūry- 
bos pusę, kuri aktualiai skambėjo karo metu — jo kova prieš 
vokiškuosius kolonizatorius“. Ir Salomėja Nėris tame minė- 
Jime eilėraščiu kalbėjo apie Donelaitį: 


Jis rinktiniais žodžiais priešus plūdo, 
Sąmojo juos žaižė botagu. 

Mūsų ai karta kitokio būdo: 

Lietuvą iš kraugerio nagų 


Išvaduoti gali ginklas plieno 

Ir netrukus išvaduos! 

Suskambės pavasarėlio dienos, 
Džiaugsmo saulė pražydės veiduos. 


Galėtum sakyti, kad tai buvo karo meto pakelta nuo- 
taika, ir rūpėjo ne Donelaitis, bet kova su vokiečiais. Tačiau 
ir šiandien T. Tilvytis žiūri į Donelaitį kaip į kovotoją prieš 
Bonnos „revanšistus“: ,,Šiuo metu, kai tautos gyvena viltimi 
apie taiką... K. Donelaitis irgi prabyla aktualiai. Jo posmai, 
nukreipti prieš vokiškųjų kolonizatorių agresiją, prilimpa prie 


343 


Prūsų junkerių palikuonių — šiandieninių Bonnos revanšis- 
tų, kurie vis godžiai tebežiūri į rytus“ (Tiesa). Tai Chruščio- 
vo motyvai. Ar jais Tilvytis labiau nuteiks lietuvį skaitytoją 
prieš vokiškųjų kolonizatorių palikuonis ar prieš esamuosius 
kolonizatorius rusus, kas žino. 

Šios pigios propagandos išvengia L. Gineitis savo kny- 
goje. Tačiau jo knyga labiau nei paskiri straipsniai laikraš- 
šiuose atskleidžia kitus gilesnius Donelaičiui taikomos sche- 
mos reiškinius. Daugumas jų liečia visuomenės santykį su 
poetu. 


Donelaičio rolė 19 amžiaus visuomenei: „Donelaičio 
Metai vaidino progresyvų auklėjamąjį vaidmenį tiek kovoje 
prieš feodalizmą, prieš feodalizmo liekanas kaime, tiek 
apskritai kovojant prieš bet kokius darbo žmonių išnau- 
dotojus ir engėjus. Metai žymiai prisidėjo prie demokratinės 
minties vystymosi ir stiprėjimo lietuviuose“. Liesdamas jau 19 
amžiaus antrą pusę, teigia vėl: ,, Metai buvo skaitomi ir nagri- 
nėjami slaptuose lietuvių moksleivių būreliuose. Donelaičio 
poema savo meniniais vaizdais kėlė ir aštrino socialinius 
klausimus, žadino ir kurstė demokratines nuotaikas, bran- 
dino neapykantą liaudies pavergėjams ir išnaudotojams“ (8 
p.). 

Taigi Donelaitis padarytas įrankiu klasių kovai kurstyti. 
Tai fantazija, nes Donelaitis tautinio atgimimo laikų jaunimui 
ne socialinius klausimus aštrino, bet žadino patriotinę są- 
monę; ne kurstė neapykantą, bet kurstė meilę savai kalbai, 
pasididžiavimą savu lietuviu kūrėju. Tai buvo matyt iš Rė- 
zos, Daukanto, tiek ir iš Maironio pasisakymų. 


Patriotinė Lietuva, pradedant nuo Aušros laikų ir bai- 
giant nepriklausoma Lietuva, L. Gineičio tvirtinimu, vengė 

Donelaičio, jį slėpė nuo „liaudies“: ,Laikydama išnaudoja 
mųjų valstiečių mases tamsoje ir skurde, sudarydama pusiau 
baudžiavines gyvenimo sąlygas bežemiams ir mažažemiams 
valstiečiams, turėjusiems pusvelčiui pardavinėti savo darbo 
jėgą naujiesiems dvarininkams ir buožėms, lietuviškoji bur- 
žuazija sąmoningai vengė platinti liaudyje Donelaičio Metus, 
kad nesukeltų sau nepageidaujamų aliuzijų dėl esamos vals- 
tiečių būklės“ (8 p.). Esą dėl to leidusi ta buržuazija Done- 
laičio nepilnus Metus, pavojingas vietas išbraukdama, siek- 
dama nuo tematikos nukreipti dėmes; į formalinius 
nagrinėjimus, siekdama Donelaičio Metų rolę sumenkinti, 
tam siūlydama vadinti ne poema, o didaktine poema ar net 
idile. Taigi „lietuviškoji buržuazija kraipė ir žalojo kultūrinį--li- 
teratūrinį palikimą kartu ir Donelaičio kūrinius“ (257 p.). 

Tuos priekaištavimus apie žalojimą, apie teksto pralei- 
dinėjimą parašęs 257 puslapy, Gineitis turėjo būti po trijų 
puslapių jau užmiršęs, nes apie sovietinius Donelaičio leidi- 
nius be priekaištavimų informuoja, kad 1945 leidiny „iš Metų 
pedagoginiais sumetimais praleista 50 eilučių“, o ir 1950 lei- 
dinys išėjo „praleidžiant pedagoginiais sumetimais 59 poe- 
mos teksto eilutes“ (260 pusl.). Ar ir Korsakas norėjo po- 
emą nuvertinti, vadindamas ją „idiline poema“, o rašydamas 
apie „pusiau baudžiavines“ gyvenimo sąlygas, apie „pigiai 
pardavinėjamą darbo jėgą“, Gineitis, matyt, tikėjo, kad jo žo- 
džių nepaskaitys kolchozininkai. 

“Tik tarybinės santvarkos dėka Donelaitis, kaip pirma- 
sis lietuvių klasikas, tvirtai jėjo į lietuvių literatūros aukso 
fondą“ (266 p.). Tokiam teigimui įrodymas: „Sparčiai kylant 
plačiųjų masių politiniam sąmoningumui ir aktyvumui, likvi- 
duojant slogų buržuazinį palikimą — mažaraštingumą ir 
neraštingumą, augant įvairių rūšių mokyklų tinklui, nepa- 
prastai padidėjo masinio skaitytojo domėjimasis lietuvių 
literatūra, literatūriniu palikimu, išaugo kultūriniai poreikiai. 
Iškilo ir būrų poeto Donelaičio vardas. 1940 m. išėjo Švie- 

„Lyrikas lyrikui nelygus. Norint Donelaičio lyrinę pri- 
gimties pusę suprasti, verta lyginti jį su kitais jo etnografinio 
vieneto rašytojais ar poetais. Jis yra tokis pat suvalkietis 
kaip Basanavičius, Pietaris, Kudirka, Aišbė, Vaičiulaitis. Ir 
Basanavičius tik istorikas, bet Aušros pratarmėje įspūdin- 
giausios tos eilutės, kuriose prasimuša jo lyriškai pergyven- 
tos tiesos. Ir Pietario Algimante gražiausios vietos, kur susi- 
ję su lyriniu pergyvenimu. Donelaitis tokis pat kaip anie — 
skirtumas tik epochos. Suvalkiečių charaktery šalia viso ra- 
cionalizmo yra truputis lyrikos — arba elegijos, arba iro- 
nijos“. (Iš laiško autoriui knygos: Stasys Yla, Vardai ir vei- 
dai, Chicaga 1973, įdėto ten pat 71—72 psl.). 


Titulinis Donelaičio „Metų“, išleistų 1940, puslapis. 


S DONELAITIS 4 


| SPAUDAI PARUOSĖ |$ 


ILIUSTRAVO R 
MEDZIO RAIŽINIAIS |N 


timo ministerijos paruoštas pilnas Donelaičio Metų leidimas, 
stambaus formato ir šrifto, iliustruotas medžio raižiniais 
(3000 egz. tiražu). Leidimą ruošiant, naudotasi autografu ir 
Helfeldo nuorašais... Leidinys tarybinės spaudos buvo 
apskritai teigiamai įvertintas Kaip reprezentacinis ir auten- 
tiškas, pasižymįs aukšta knygos meno kultūra... Leidinys susi- 
laukė didžiulio plačiosios visuomenės susidomėjimo“ (259 
p.). 

Tai koks milžiniškas tarybinės santvarkos laimėjimas! 
Tik pabuvo okupacija („tarybinė santvarka“) porą mėnesių, 
ir jau mokyklų pristeigta, neraštingumas panaikintas, lite- 
ratūrinis skonis pakeltas tiek, kad visuomenėje Donelaičio 
Metai turėjo didžiulį pasisekimą. Pagaliau ir pats leidinys per 
porą mėnesių suredaguotas, medžio iliustracijos išdrožtos, ir 
spaustuvėje viskas atspausdinta. Tai jau sovietinis stebuklas! 
Tik kai Gineitis nutylėjo, kas tą Donelaičio leidinį paruošė, 
kas medžio raižinius padirbo, tada apdairesnis skaitytojas 
pagalvos: ar čia nėra kalbama apie tą leidinį, kurį nepri- 
klausomos Lietuvos Švietimo ministerija sugalvojo, J. Ambra- 
zevičius paruošė ir V. K. Jonynas iliustravo. Bet kaip sovietinis 
atstovas galės tai pripažinti viešai! Tada sugrius visa pagrindinė 
schema — kad „buržuazinė Lietuva“ slėpė Donelaitį nuo 
visuomenės, kad tik ,, Tarybinė Lietuva“, „liaudies vyriausybė“ 
padarė Donelaitį populiarų. Pavartota įprastinė apgaulė — 
nusavinti Donelaičio parengimo darbą ir jį priskirti „tarybinei 
santvarkai“. Nusavinimo procesas buvo vykdomas ir toliau — 
išleistas leidinys rusų kalba buvo iliustruotas tais pačiais 
medžio raižiniais, nutylint, kad tai V. K. Jonyno darbas. „Tary- 
binėje santvarkoje“ tai nieko nuostabaus. Nusavinamos 
materialinės gėrybės, kodėl negali nusavinti mokslinio ir 
meninio darbo! L. Gineitis tą apgaulę žino, bet vis tiek prisideda 
prie klastos, ją populiarindamas, nes to reikalauja sovietinė 
tezė, istoriją aiškinant. Vargas faktam, jei jie nesutinka su teze! 
Dėmesio verta, kad vagystės būdu krauti nuopelnus „tarybinei 

santvarkai“ turėjo ir V. Mykolaitis Putinas, kurio liudijimus, 
tokius pat kaip L. Gineičio, pakartojo ir komunistinė Laisvė 
Amerikoje (1946.1.3). 


Rusų nuopelnai lietuviams kiekviena proga turi būti 
pabrėžti. Taip turi būti daroma ir kalbant apie Donelaitį. An- 
tai, pastebėdamas slavybių ir germanizmų gausumą Done- 
laičio žodyne, L. Gineitis su palankumu rašo apie pirmuo- 
sius, su nepalankumu apie antruosius: ,„Slaviškų žodžių 
gausumas rodo vakarinių lietuvių ryšius su slavų kraštais, su 
slavų kultūra — ryšius, kurių neįstengė nutraukti ilgaamžė 
krašto kolonizacija ir vokiškųjų feodalų pastangos asimiliuoti 
vakarinius lietuvius, primetant jiems savo kultūrą ir kalbą“ 
(187 p.). Taigi slavybės atsirado iš kultūrinių ryšių su slavais, 
germanizmai iš prievartos. — Gal ir dabar Tolminkiemio, 
Donelaičio parapijos, vardas dingo ir atsirado Iljinskoje iš 
„kultūrinių ryšių?“ 

Autorius mini, kaip Prūsų Lietuvoje liaudis 1747 užėjus 
rusam „su dideliu prijautimu sutiko rusų kariuomenę, perga- 
lingai triuškinusią „nenugalimą“ Prūsijos armiją“ (79 p.). Ta- 
čiau autorius nutyli, kad, rusam tais metais užėjus, pats 
Donelaitis su daugeliu savo parapiečių pasislėpė Romintos 
miškuose ir ten laikė pamaldas. Nutyli ir su Donelaičiu susi- 
jusį legendinį epizodą apie jo pamokslą, pasakytą 1757 rug- 
sėjo 10 dieną, kada rusų okupacinė valdžia įsakė atlaikyti 
pamaldas ir pagarbinti rusų Aleksandrą Nevskį. Donelaitis, 
įsakymą vykdydamas, pasakęs susirinkusiems bažnyčioje, kad 
pavesta pasakyti pamokslą apie Aleksandrą Nevskį; gal jis ir 
geras buvęs žmogus, bet kadangi Donelaitis jo nepažįstąs, tai 
jis pakalbėsiąs apie jam žinomą Aleksandrą kalvį, kuris daug 
pikto žmonėm padaręs ir kuriam Viešpats Dievas tegul 
užmoka pagal jo darbus... 

L. Gineitis labai vertina, kad A. Schleicherio paruoštą 

Donelaitį išleido Petrapilio Mokslų akademija, dar labiau ver- 
tina, kad Donelaitis dabar išverstas į rusų kalbą. Tai gerai. 
Bet norėdamas būti kiek galint objektyvus, tyrinėtojas 
pažvelgtų bent į V. Biržiškos Aleksandryne kruopščiai 
sužymėta donelaitikos bibliografiją ir tada konstatuotų du da- 
lykus: viena, Metai buvo išversti pirmiausia į vokiečių kalbą, 
bent tris kartus, pradedant nuo 1818 metų, į latvių kalbą 
nuo 1822-23, į lenkų nuo 1883, o į rusų tik nuo 1946; antra, 
apie Donelaitį rašiusių skaičius žymiai didesnis tų, kurie iš- 
augo vokiškos kultūros centruose, lenkiškos, ne rusiškos. 


„Vidiniai prieštaravimai“ yra mėgstamas sovietinių 
kritikų matas rašytojui vertinti. Jų taiko ir Donelaičiui. Tokis 
„vidinis prieštaravimas“ esąs tarp Donelaičio ,,„pažangumo“ 
ir jo religinio atsilikimo. „Konfliktas tarp poeto — visų skriau- 
džiamųjų užtarėjo, iš vienos pusės, ir fanatiško bažnytinių 
nuostatų vykdytojo, iš kitos, skaudžiai kankino Donelaitį... 
Šis poeto asmens dvilypumas ir vidinis konfliktas Metuose 
pasireiškia prieštaringais visai pagrindinei poemos tematikai 
religinio pobūdžio moralizavimais, nesipriešinimo, nuolan- 
kumo, susitaikymo su „dievo valia“ šūkiais...“ (61 p.). Pagal L. 
Gineičio galvojimą, jeigu Donelaitis nebūtų tikintis, ar bent 
jeigu būtų tikėjimą metęs, tai „vidiniai prieštaravimai“ būtų 
dingę ir poema būtų išėjusi be prieštaravimų, vieningos dva- 
sios... Kalbėti apie Donelaičio tos rūšies prieštaravimus reiš- 
kia iškreipti Donelaičio veido pagrindinius bruožus. Done- 
laitis tuo ir buvo vieningas, kad jo religinėje šviesoje nyksta 
visoki prieštaravimai — jų nebūtų ir gyvenime, jei ta religinė 
šviesa Žmonių gyvenimą nušviestų ir jį vairuotų. Dingtų 
socialiniai konfliktai, dingtų moralinis pakrikimas, augtų 
taika, sugyvenimas ir pažanga, jei kiekvienas individualiai reli- 
ginės šviesos daugiau, anot Donelaičio, padabotų. O Done- 
laičio kreipimasis į ,,dangiškąjį mūsų tėtutį“ yra patys nuošir- 
džiausi ir pakiliausi religinės lyrikos momentai. Sovietinis 

komentatorius, atmesdamas tą šviesą, atmeta tai, kas yra 
Donelaičiui brangiausia ir kas davė visai jo veiklai ir jo veika- 
lui vidinės vienybės. Atmesti tai ir garbinti Donelaitį reiškia 
Donelaitį rodyti kitokį, negu jis buvo, rodyti suklastotą. 


Autoritetai lietuviškam gyvenimui vertinti yra rusai. Ir 
Gineitis, svarstydamas apie Donelaitį, nuolat ir nuolat yra 
priverstas remtis tokiais literatūriniais ir lietuviškos kultūros 
specialistais kaip Leninas, Stalinas, ypačiai Malenkovas. Gali- 
mas daiktas, kad naujoje knygoje L. Gineitis anuos auto- 
ritetus pakeis naujais, pvz. Chruščiovu, kurio batas ant 
Jungtinių Tautų stalo galėtų būti simboliu jo kultūrinių ryšių 
su tais nenaudėliais būrais, kurie durnuoti pradėjo... 

Ši ironija tebus taikoma ne rašantiem Lietuvoje apie Do- 
nelaitį ir kitus, bet tiem, kurie juos verčia vartoti tuos auto- 
ritetus kaip sakralines formules, primeta jiem schemas, 
iškraipančias faktus ir tuos faktus guldančias į prokrusto 
lovą. 

Gal tos sakralinės formulės su autoritetais yra reikalin- 
gos kaip „safe conduit“, be kurio nebūtų leista nė kalbėti 
apie Donelaitį bei kitus lietuviam brangius vardus bei kūry- 
binius faktus? Taip norėdami galvoti, vertinam ten lietuvių 
mokslininkų darbus, kaip herojines pastangas prasilaužti pro 
užtvankas, o savom pastabom ir čia atliekamais darbais 
Donelaičiui pagerbti galim juos papildyti — pasakyti tai, kas 
jiem neleista. 

Lietuvoje sukeltą sąjūdį už Donelaitį, tam tikrą Donelai- 
čio kultą turbūt tenka priimti kaip tautoje pasireiškusią 
gaivališką pagarbą poetui, taip sąmoningai žadinusiam tautinę 
sąmonę ir skelbiančiam prieštaravimą svetimam kolo- 
nializmui, panašiai kaip 1940 metais tautos akys buvo 
nukrypusios į Maironį. 

KRISTIJONO DONELAIČIO PĖDOMIS 


1. XVIII šimtmečio fone: Kolonizacijos faktorius 


XVIII šimtmečio Europos politinėje dinamikoje būdingos 
buvo dvejopos tendencijos didžiųjų galybių ekspansijai. Ang- 
lija, Prancūzija, Ispanija savo ekspansiją stengėsi plėsti la- 
biausiai Amerikos kontinente ir tenai varžėsi viena su kita 
ginklu. Sustiprėjusi Rusija ir taip pat stiprėjanti vokiškoji Prū- 
sija tokios ekspansijos siekė pačioje Europoje, pirmoji verž- 
damasi į vakarus, antroji į rytus. Jų konfliktas vyko esančio- 
se tarp jų teritorijose — Lenkijos, Lietuvos, Austrijos žemėse, 
prie Baltijos jūros ar atokiau nuo jos. Tai laikas, kada stip- 
rėjanti Prūsija virto karalyste 1701 m., kada Petro Didžiojo 
Rusija ,,prakirto langą į Europą“, pasistatė Petersburgą 
(Leningradą) 1703. Šios rungtynės tarp Prūsijos ir Rusijos ir 
nulėmė tuo metu buferines valstybes — Lenkijos bei Lietu- 
vos likimą: po žiaurių karų jos buvo padalintos tarp rivali- 
zuojančių Rusijos, Prūsijos, Austrijos (1772, 1792, 1795). Lie- 
tuvos teritorijos didžioji dalis teko Rusijai, mažoji Prūsijai, 
kurios ribose jau buvo Lietuvos vakarinės žemės nuo 13-14 
šimtmečio, kada čia atsikėlė kryžiuočių riterių ordinas ir 
nukariavo šias žemes, o 1525 pats virto pasaulietine vals- 
tybe. 

XVIII šimtmečio idėjinė dinamika buvo nepaprastai 

gyva. Žmonių galvojimą ir gyvenimą labiausiai veikė trejopos 
idėjos: lygybės, laisvės, žmonių švietimo idėjos. Pirmoji švel- 
nino luomų skirtumus, o tolesnėje perspektyvoje vedė į bau- 
džiavos naikinimą (Europoje), į vergijos naikinimą (Ameri- 
koje) ir demokratinės santvarkos užuomazgas. 
Revoltuojamai veikė laisvės idėja, žadindama pasipriešinimą 
despotizmui ir vesdama į valstybines nepriklausomybes. 
Kuriamai veikė žmonių švietimo idėja, skatindama asme- 
ninę, o tuo pačiu ir kultūrinę bei ūkinę krašto pažangą. 

Jei Amerikos kontinente tada rado didelio atgarsio 
laisvės ir lygybės idėjos, jei tose idėjose brendo norai nusi- 
kratyti Anglijos valdymu ir siekti amerikinės nepriklauso- 
mybės, tai Europoje Rusijos ir Prūsijos valdovam buvo sveti- 
mos tos dvi idėjos. Bet čia populiari darės žmonių švietimo 
idėja. Ypačiai Prūsijoje. Absoliutizmo dominuojamas ir impe- 
rializmo siekiančias valstybes žmonių švietimas turėjo pada- 
ryti pažangias. Prūsijoje sudarytos švietimo sąlygos turėjo 
paliesti ir lietuvių gyvenamus plotus. 

Lietuvių likimą šiuose plotuose betgi palietė dar trečias 
faktorius, kokio nebūta tuo metu kitose Europos vietose — 
kolonizacija. Jei kolonizacija vyko natūraliu būdu, valdant 
riterių ordinui ir paskui Brandenburgo kurfiurstui Albrech- 
tui, tai su XVIII šimtmečiu atėjo pagreitintos kolonizacijos 
potvynis. Šiaurės karo metais (1700-21), rungiantis Švedijai, 
Rusijai, Lietuvos-Lenkijos valstybei, Lietuvos ir Lenkijos 
kraštai buvo einami kariuomenių skersai ir išilgai. Ypač gyve- 
tojus apiplėšė įsiveržusios Švedijos ir Rusijos kariuomenės. 
Lietuvą ištiko badas ir su juo atėjęs maras (1709-12). Lietuva 
neteko trečdalio gyventojų, o Prūsijos valdomi lietuviški plo- 
tai kai kur net dviejų trečdalių. Į ištuštėjusius plotus Prūsijos 
karalius kolonizavo gyventojų iš vakarų Vokietijos, Šveica- 
rijos, Olandijos, Salzburgo. Kolonizacija nulėmė tautinį ir 
socialinį likimą šio krašto gyventojų, iš kurių kaip tik šiuo 
metu ir kilo Kristijonas Donelaitis. 

Lietuviška kilmė, valstybės organizuotas švietimas ir 
kolonizacijos procesas davė gyvenimo ir kūrybos kryptį po- 
etui. 


2. Tėviškėje Lazdynėliuose: Poeto valstietinė prigim- 
tis 


Truputis asmeninių prisiminimų, kuriuose iškyla paskes- 
nis Lazdynėlių fonas — vietovė, kurioje buvo gimęs Kristijo- 
nas Donelaitis, patsai pasirašinėjęs sulotyninta pavarde 
Donalitius... 

1936 metais norėjau aplankyti Donelaičio gimimo vietą. 
Žemėlapis rodė, kad jie, Lazdynėliai, yra už 7 kilometrų nuo 
Gumbinės miesto centro. Birželio kaitrią dieną žingsniavau 
keliu iš Gumbinės, iki priėjau įrašą „(Gut Lasdinehlen“. Ar čia 
buvo kas likę iš poeto šeimos? Ar kas jo buvimą čia prisi- 
mena? Žinojau, kad poeto tėvui mirus 1720, ūkis teko žmo- 
nai, paskui sūnui Mykolui, kuris dar paskiau jį perleido sese- 
riai. O toliau? 

Sutiktas dvaro šeimininkas nieko apie Donelaitį nebuvo 
girdėjęs. Kantriai išklausęs mano „lekcijos“ apie čia gimusį 
poetą, neiškentė nenusistebėjęs, kad esama Žmonių, kurie 
dėl kokio ten poeto, gyvenusio prieš porą šimtų metų, va- 
žiuoja iš Lietuvos į Vokietiją — lyg nebūtų didesnių rūpes- 
čių. Bet šeimininkas buvo paslaugus man padėti, kai išaiš- 
kinau, kad 1896 metais lietuviai čia buvo pastatę akmeninį 
paminklėlį poetui pagerbti. Ėjome per parką seniai nevalytu 
keleliu paminklo ieškoti. Pakeliui šeimininkas nuoširdžiai dės- 
tė savo rūpestį: avižas užpuolęs amaras; kokis dabar gali 
būti nuostolis... Parkelio pakrašty įsėdęs giliai į žemę apskri- 
tas gero glėbio didumo akmuo. Tai čia turėjo būti tas 
paminklėlis, statytas lygiai prieš 40 metų! Jokio kito ženklo... 

Grįžom veik tylom kitu keleliu. Šeimininkas turėjo gal- 
voti apie avižas. Aš jaučiausi sutrukdęs jam tą rūpestį, o sau 
nieko paguodžiančio neradęs. Staiga kelelis rodės labiau 

nuvaikščiotas ir šalimais buvo supiltas naujas kapelis. Ir dar 
gėlėm papuoštas. Stabtelėjau. Mano nustebimą supratęs, 
šeimininkas paaiškino: „Tai šeimininkės šuniukas — mielas 
buvo, bet kažkodėl nudvėsė“. 

Atsisveikinom. Grįžau iš Lazdynėlių su refleksija apie 
poeto ir šuns atminimą... Nauji žmonės, naujos sodybos, 
naujas net peizažas, kuriame dabar lygumų lygumos su 
banguojančiais javų plotais. O Donelaičio laikais turėjo būti 
gausu ir „lazdynų“. Niekas čia dabar poeto neprimena. 
Poetas iš Lazdynėlių iškeliavęs. 

Mėginau vaizduotėje atgaivinti čia poeto praleistą 
jaunystę... Gimęs 1714 metų sausio 1 dieną, miręs 1780 metų 
vasario 18 dieną, taigi dvejais metais vėliau gimęs ir dvejais 
metais vėliau miręs už šio amžiaus garsybę — Jean Jacgues 
Rousseau. Vaikystė būtų galėjusi būti vaikui maloni. Ji būtų 
turėjusi auginti vaiką savarankiškos dvasios, savo vertę jau- 
čiantį, bet ir socialų. Juk tėvai buvo laisvi ūkininkai, ne bau- 
džiauninkai. Socialinė kilmė bei padėtis nedėjo pažeminimo 
antspaudo nei užslėptos vergo pagiežos. Šeima didelė — ke- 
turi vaikai ir trys mergaitės — tai gera aplinka vaiko socia- 
liniam jausmui augti. „Iš prigimties buvau gyvo tempera- 
mento“, rašė jis paskiau, 1774, metrikų knygoje. Tačiau 
vaikystės laimę aptemdė du įvykiai. Tik treji metai prieš poe- 
to gimimą visą Lietuvą, o labiausiai jos vakarinę dalį, buvo 
nusiautęs didysis maras (1709-12). Viso lietuviškų Rytprūsių 
ploto, kuriame tada buvo 300,000 gyventojų, maras sunai- 
kino 42-53 procentus, o apie Gumbinę, Donelaičio gimtosios 
vietos srityse, apie du trečdalius. Maro padariniai ilgam 
paliko tarp gyvųjų pėdsakus — neturtą, skurdą. Antras jau 
tiesioginis smūgis Donelaičiui buvo tėvo mirtis — jo neteko 
Kristijonas, eidamas septintuosius metus. Liko našlė su sep- 
tyniais vaikais. Juos išmaitinti ir išleisti į žmones nebuvo leng- 
va. Kur dėtis? Akys krypo į miestus, kuriuose galima buvo 
verstis amatais. Kristijono brolis Fridrichas iškeliavo į Kara- 

liaučių, ten virto auksakaliu, fizikos instrumentų meisteriu, 
laikrodininku. Brolis Albertas taip pat įsigijo amatą — kalvis, 
ginklų dirbėjas, auksakalys, dar ir smuklės laikytojas. Iške- 
liavo ir jauniausias Kristijonas. Pasiliko ūkyje tik Mykolas, bet 
paskui ir jis iškeliaus - paliks ūkį seseriai ir pats išsikels pas 
brolį Kristijoną į Tolminkiemį. 

Iš tėviškės iškeliaudamas, Kristijonas išsinešė tai, ką 
galėjo duoti charakteriui, pastabumui, vaizduotei savarankiš- 
kas natūralus valstiečio gyvenimas. Taigi ir išsinešė sava- 
rankišką, iki atkaklumo kitiem pasipriešinti linkusią dvasią, 
protarpiais linkusią į lengvą humorą bei ironiją, protarpiais į 
švelnų lyrizmą. Panašiai kaip tai pastebima charakteriuose 
Pietario, Basanavičiaus, Aišbės, Kudirkos ir kitų jaunesnių 
rašytojų bei veikėjų, kurie galima sieti su etnine sūduvių gru- 
pe, nors ir gyvenę kitu metu ir kitose politinėse sąlygose. 


3. Karaliaučiuje: Poeto europinė edukacija 


Kristijonas 1732 metais jau buvo Karaliaučiuje, Prūsijos 
karalystės administracijos ir kultūros centre. Aštuoniolikos 
metų vaikinas mokėsi katedros mokykloje. Gyveno miesto 
laikomoje prieglaudoje neturtingiesiem. Jon buvo priimtas 
kaip našlaitis — nemokamai galėjo gyventi, gavo maistą ir 
mokslą. Atsilygino tuo, kad dalyvavo bažnyčios chore, lydė- 
jo į kapus mirusius ir kitokiu būdu patarnavo bažnyčiai. 
Tokios pareigos buvo skirtos tik neturtingiesiem. 

Po ketverių metų, 1736, Kristijonas jau universitete 
studijuoja protestantų (liuteronų) teologiją, o šalimais kalbas 
— lotynų, graikų; manoma taip pat, kad dar buvo susipaži- 
nęs su hebrajų ir prancūzų kalbom. Studijavo dar ir lietuvių 
kalbą vadinamam lietuvių seminare, kuris prie universiteto 
buvo įsteigtas 1718, siekiant parengti dvasininkų su lietuvių 
kalba. Gyveno greičiausiai gaudamas vieną iš stipendijų, ku- 

rias hercogas Albrechtas buvo paskyręs, steigdamas uni- 
versitetą 1544. Stipendija nebuvo tokia, kad būtum sotus. 
Paliko Donelaičio sesers žinia, kad Kristijonas iš bado buvo 
sykį nualpęs. O ir pats Donelaitis sakos jautęsis esąs „silp- 
nos sveikatos, nes dėl įtemptų studijų tapau hipohondrikas“ 
(metrikose pastaba 1774 metais). Ilgo amžiaus nesitikėjo, 
nors per 15 metų Tolminkiemy tik sykį dėl nesveikatos ne- 
galėjo nueiti į bažnyčią. 

Iš visų idėjinių sąjūdžių, kurie buvo tada populiarūs 
Karaliaučiaus universitete, Donelaitį labiausiai veikė pietiz- 
mas. Tai labiausiai atitiko jo iš namų išsineštą prigimtį. Pie- 
tizmo dorybes — darbštumą, maldingumą, susilaikymą nuo 
pramogų, paprastumą ir net puritonišką askezę Donelaitis 
prisiėmė blaiviai, nuosaikiai, išvengdamas kraštutinumų, kaip 
ir natūralu valstiečio aplinkoje išaugusiam charakteriui. Ta- 
čiau ką prisiėmė, tai prisiėmė giliai ir pastoviai, visam gyve- 
nimui. Neprarado nė tada, kai pats pietistinis sąjūdis kitur jau 
buvo išblėsęs ir kai jo draugai kunigai nevengė pramogos ir 
vaišių pas kaimynus. O jei Donelaitis lankė kaimynus ar juos 
priėmė pas save, tai mėgino sudaryti jiem aukštesnės rūšies 
pramogą: ,„Mėgau dainuoti bei skambinti fortepionu ir piani- 
nu, bet skambindamas ar dainuodamas buvau moralus, tai- 
kiausi prie svečių, stengdamasis juos užimti“ (1744). Nuo 
kunigo pareigų nuliekamą laiką jis skyrė darbui ir maldai — 
pastatydino naują mūrinę bažnyčią, pastatydino kleboniją, 
taip pat namus dvasininkų našlėm. Dirbo darže. Dirbo 
techninius instrumentus — barometrus, termometrus drau- 
ge su broliu Mykolu, kai jis atkeliavo į Tolminkiemį. Taip pat 
rašė poeziją, komponavo giesmes. Pačias kasdienines parei- 
gas lydėjo malda. Antai, mirimo ir gimimo metrikas surašinė- 
jo su stebinančiu pietizmu, su nusižeminimu prieš Dievą, su 
pabarimu sau, su malda — ne kasdien kalbama, įprastine, iš- 
mokta visiem laikam, bet kiekvienu metu naujai impro- 
vizuota. „Viešpatie Jėzau, gerasis Ganytojau, aš noriu čia 

būti ganytoju ir avinėliu“, įsirašė metrikose, pradėdamas eiti 
Tolminkiemy klebono pareigas 1743. 

Tačiau taip tvarkingai, taupiai, rūpestingai gyvendamas, 
Donelaitis nesusikrovė turto. Pastabose, skirtose jau būsi- 
mam savo įpėdiniui, Donelaitis įrašė, kad vaikų neturįs (buvo 
vedęs savo pirmatako Jono Fridricho Esseno našlę Oną Re- 
giną Olefant, Goldapės teisėjo dukterį 1744.10.11) ir dėl to vi- 
suomet džiaugiąsis, nes „tarnyba, palyginti, menka“. 

Tokis Donelaitis kunigas jau reiškėsi Tolminkiemio para- 
pijoje. 


4. Tolminkiemyje: Poetas autochtoninės ir koloniza- 
cinės kultūrų susitikime 


Donelaičio gyvenimo kelią pasekdamas, iš Gumbinės 
leidausi traukiniu į Tolminkiemį, esantį nuo Lazdynėlių bei 
Gumbinės už 20 kilometrų į pietryčius, prie tos pačios 
Romintės upės kaip ir Gumbinė, vienoje geografinėje platu- 
moje su Vištyčiu, kuris buvo jau Lietuvos valstybės teritori- 
joje. Geležinkelio stoties užrašas buvo ,,Tolmingkehmen“. 

Tai čia ta parapija, į kurią Kristijonas Donelaitis po trum- 
po mokytojavimo ir kantoriavimo Stalupėnuose buvo paskir- 
tas 1743 ir kurioje išgyveno iki savo mirties 1780 vasario 18 
dienos, retai kada iš jos teišvykdamas. 

Iš stoties vienintele gatve pro bažnyčią, skendėjančią 
tarp senų medžių, nusileidau žemėliau į namus, kurie turėjo 
būti klebonija. Į juos pasibeldus Donelaitis neatsilieps, bet 
tikėjausi atsiliepsiant jo įpėdinį. Deja, įpėdinis buvo judresnis 
už Donelaitį ir buvo išvykęs. Kelios moterys, rastos viduje, 
išklausė mano apgailestavimo, kad išvykęs klebonas, ir pasi- 
siūlė man padėti. Nuvedė į šventorių, atrakino bažnyčią. Gal 
kad buvo pavakarė; gal kad medžių buvo apgaubta, baž- 
nyčios viduje buvo prieblanda, ir mano foto kamerai sunkiai 
sekės fiksuoti aiškesnį vaizdą. Prie vieno bažnyčios šulo 

buvo lenta, kurioje buvo surašytos tos parapijos klebonų 
pavardės. Donelaitis ar ne tryliktasis. 

Tai ir viskas. Tačiau nuo pakilaus šventoriaus akis kly- 
do į tolį — į nusitiesusias pievas ir krūmus ir dar toliau į 
Romintos girias ir pelkes. Tai tos pačios girios, kuriose ir 
Donelaitis su parapiečiais slapstėsi 1757 metais, kada rusų 
kariuomenė įsiveržė... Iš šventoriaus, žvelądamas į tolį, galė- 
jai pajausti išlikusį pagrindiniais bruožais Donelaičio laikų pei- 
zažą. Čia tebebuvo gamtos modelis, pagal kurį Donelaitis 
piešė savo poemos gamtovaizdžius. 

Grįžau ta pačia staigaus vasarinio lytaus nuplauta gat- 
ve. Šioje tyloje ir ramybėje turėjau rodytis labai svetimas, jei 
priešais ateinantis valdžios atstovas, žandaras, po pasisveiki- 
nimo paprašė mano dokumentų. Su valdžios pareigūnui 
priderančiu orumu juos apžiūrėjo, paskui paprašė išversti — 
nes mano tarnybinis pasas buvo rašytas lietuvių ir prancūzų 
kalbom. Išverčiau ir dar jam taip pat atskaičiau „lekciją“ apie 
Donelaitį, kuris čia 37 metus buvo šios parapijos klebonas ir 
kuris jamžino šios parapijos gyvenimą savo nemirštamoje 
poemoje. Gyvom akim ir šypsodamasis valdžios atstovas 
klausėsi ir paskui pratarė: „Na jo, na ir aš biškį moku lietu- 
viškai“. Jis esąs kilęs nuo Šilutės, iš teritorijos, kuri tuo metu 
priklausė Lietuvos valstybei. 

Anos moters iš klebonijos ir šis valdžios pareigūnas savo 
charakteriu, kiek jis žybtelėjo iš pirmo santykio su atvykusiu 
svetimu žmogum, rodės lyg maži likučiai tos būriškos, lietu- 
viškos kultūros, kuri čia prieš 200 metų gyveno, kurios aiš- 
kiausia ir tobuliausia išraiška buvo poetas Donelaitis ir jo 
kūryba. Tai likučiai charakterių, kuriuos Donelaitis buvo 
ėmęs modeliais savo poemos personažam. 

Gyvo vaizdo pažadinta mintis leidosi atstatinėti istorinį 
tos parapijos tautinių bei socialinių santykių vaizdą ir poeto 
rolę juose... 

Tolminkiemio parapijoje 1743 metais atvykęs Donelaitis 

rado 32 kaimus, 4 karališkus, t.y. valdžios dvarus, ir 2 
privačius. Dauguma kaimų vardai buvo lietuviški (Balupėnai, 
Budzeliai, Daneikiškiai, Didžiuliai, Elušėnai, Išlaužiai, Jesai- 
čiai, Jurdiškiai, Kiauniai, Kubiliai, Mackūniškiai, Martišiai, 
Meldynai, Mockūnai, Palėdžiai, Raudoniai, Rominta, Sama- 
nynai, Sargūnai, Tėveliai, Varniai, Vertesmai, Žalkiemis, 
Žiedeliai ir kt. (žr. V. Biržiška, Aleksandrynas II). Toki pat 
lietuviški vardai kaip ir truputį toliau į rytus teritorijoje, kuri 
buvo jau Lietuvos valstybės. Čia buvo tas pats dialektinis 
vienetas, kuriam priklausė ir Donelaičio gimtieji Lazdynėliai. 
(žr. Alfred Senn, Supplements to the American Slavic and 
East European Review, Lithuanian Dialectology). Jei Dar- 
kiemį, kuris yra į vakarus nuo Tolminkiemio apie 20 kilo- 
metrų, vokietinimo banga tepasiekė stipriau tik nuo Melno 
taikos (1422), tai Tolminkiemis turėjo dar ilgiau išlikti lietu- 
viškas, be vokiškos įtakos. Tačiau kai Donelaitis atvyko, čia 
lietuviškų vardų parapijose lietuviškai kalbėjo tik pusė. Kita 
pusė buvo kolonistai, kuriuos karalius Friedrichas Wilhel- 
mas I atkeldino iš vakarų Vokietijos, flamų, šveicarų, išeivių 
iš Pfalzo, Brandenburgo, taigi kalbančių daugiausia vokiškai, 
ir kiek mažiau prancūziškai. Tai buvo minėto maro vaisius. 
O 1732-35, kada Donelaitis dar buvo Karaliaučiuje, buvo at- 
kelta ypačiai gausiai protestantų iš Salzburgo. Visiem kolo- 
nistam buvo suteiktos privilegijos prieš autochtoninius gy- 
ventojus. 

Donelaitis, čia atvykęs, pasijuto esąs koloniza- 
cinio proceso liudininkas ir dalyvis. Jis aptarnavo autoch- 
toninius gyventojus lietuvius, pamokslus sakydamas jiem 
lietuviškai. Aptarnavo ir kolonistus vokiškais pamokslais. 
Skelbė visiem tuos pačius Dievo žodžius. Tačiau matė, 
kad Dievo žodis labiau prilimpa pirmiesiem, jo vadinamiem 
„lietuvninkam, būram nabagėliam“, kurie buvo diskri- 
minuoti, palyginti su kolonistais. Matė, kad socialinėje to 
meto santvarkoje, baudžiavoje, jie buvo išnaudojami dvarų 

savininkų — privačių asmenų ir valdžios atstovų. Matė, kaip 
valdžia, siekdama sucentralizuoti ūkinį gyvenimą savo ran- 
kose, dalį baudžiauninkų šalino iš ūkių ir jų valdytus ūkius 
perduodavo kolonistam ar tiesiog jungė prie dvaro. Valdžios 
dvaras užsimojo dalį žemių, ganyklas, atimti ne tik iš bau- 
džiauninkų, bet ir iš paties Donelaičio. Ir eilę paskutinių metų 
Donelaitis praleido aštrioje kovoje prieš dvaro valdytojo 
„amtmono“ Ruhigo pastangas prisijungti kaimo ganyklas prie 
dvaro. Ypačiai nuo 1775 kova paaštrėjo, kada dvaras ganyk- 
lų pasisavinimą norėjo legalizuoti. Nuo dvaro Donelaitis tega- 
lėjo gintis ir kaimą ginti teisiniu keliu — skundais aukštesnėm 
valdžiom Gumbinėje, Karaliaučiuje, vyko net į Berlyną su 
skundu pas karalių, įrodinėdamas valdžios atstovo ,,amt- 
mono“ priešingumą veikiantiem įstatymam. Šioje kovoje iškilo 
visu aštrumu Donelaičio nenuolaidus, prieštaraujantis, kovo- 
jantis su neteisybe charakteris, su pakiliu pasipiktinimu ar 
kandžia ironija prašnekęs metrikų pastabose. Pvz. 1776: 


Felix parochia, ubi nulla regia via Felicior illa, ubi 
nulla regia villa. Sed felicissima ista, ubi nullus nobi- 
lista. 


Arba: ,,Ak, Prūsų karaliau! Jei tu būtum neturėjęs amt- 
mono Ruhigo karaliaus teisėms ginti, kaip tau tada sektųsi? 
Kas žino, kokios nepaprastos įtakos šis vyras yra turėjęs vi- 
siem tavo laimėjimam!“ 

Galima spėti, kad kova su šia neteisybe buvo absor- 
bavusi Donelaičio protą ir nervus, jei jis atsisakė G. Oster- 
mejeriui patalkinti naują giesmyną ruošiant, teisindamasis 
„Ssenyvu amžium ir drebančiom rankom, kurios jam ap- 
sunkina rašymą“. 

Pats amtmonas Ruhigas informavo savo vyresnybę, kad 
kaimo žmonės labiau klauso klebono negu valdžios. Bylos 
galo Donelaitis nesulaukė. Tik po dešimt metų po jo mirties 
betai kaimas bylą laimėjo. 

Masinė kolonizacija sukrėtė iš pagrindų tautinį, socialinį 
ir moralinį gyvenimą. Kilo pirmiausia tautinė problema: ar 
kolonistai prisitaikys prie autochtoninės, vadinas, lietuvių kal- 
bos bei papročių, ar kolonistai primes vietiniam gyventojam 
savą kalbą, savus papročius. Pirmoji galimybė atkrinta, prisi- 
minus, kad valdžia buvo vokiška, oficialioji kalba vokiečių ir 
kad valdžia rėmė kolonistus bei jų dominavimą, jų kultūros 
infiltraciją tarp vietos gyventojų. Donelaičio pozicija tame 
procese, dviejų tautybių susidūrime? Liks nuošaliai, rodysis 
neutralus? Donelaitis aiškiai atsistojo autochtoninių gyven- 
tojų pozicijoje. Jis skelbė bekompromisinį pasipriešinimą 
kolonistų kultūrai ir gynė patriarchalinę lietuvių valstiečių 
kultūrą, jo poemoje vadinamų būrų kultūrą. Šių dienų ter- 
minu sakant, tai buvo pasyvaus pasipriešinimo žadintojas. 
Pasyvus pasipriešinimas reiškėsi dviem būdais: išlaikymu to, 
kas lietuviška, atmetimu to, kas kolonistų atnešta. Pakeltu 
tonu savo poemoje Donelaitis kreipėsi ne sykį į „brolelius 
lietuvininkus“, kad jie laikytųsi ,„barzdotųjų gadynėlių“; idea- 
lizavo tuos laikus, kada lietuvininkas dar vokiškai nekalbėjo 
ir vokiškai nesirėdė; kalbėjo apie tuos svetimuosius, kurie 
Lietuvą gyrė; su pakiliu pasipiktinimu smerkė tuos lietuvius, 
kurie greitai prisiėmė kolonistų papročius; su aitria ironija 
rodė kolonistų išsigimimo ir sugedimo vaizdus, kurie turėjo 
atgrasinti lietuvius nuo pasekimo kolonistais. 

Tokios tautinio pasipriešinimo pozicijos Donelaitis 
laikėsi moraliniais motyvais. Pietistinės dorybės, kurias 
Donelaitis brangino, buvo susijusios su tautinėm vertybėm 
— savos kalbos ir savų papročių išlaikymu. Kur nyksta tauti- 
nės vertybės ir pagarba jom, nyksta sykiu ir moralinės verty- 
bės bei jautrumas jom. Lietuviai, atitrūkę nuo savų tautinių 
vertybių ir prisiėmę vokiškąsias, yra sykiu su kolonistais ir 
moraliai sugedę, kaip ir tie atgabentieji kolonistai. Kai lietu- 
vininkai su vokiečiais susimaišė, „štai ir viežlybums tuojau į 
nieką pavirto“. Toki rezultatai ne tik su vokiečiais susi- 

maišius, bet ir su prancūzais bei šveicarais. Dėl to ir skun- 
dėsi Donelaitis: ,„Jau koktu su mūsų gadyne, kad šveisteris ir 
prancūzas Lietuvą gavo“. 

Vokiečiai, prancūzai, šveicarai kolonistai Donelaičiui 
rodės menkesnės moralės nei patriarchališki lietuviai. Tokius 
juos Donelaitis vaizduoja ne dėl to, kad jis būtų, šios dienos 
žodžiais tariant, nacionalizmo pagautas ir žmones laikytų 
menkesniais tik dėl to, kad jie kitos tautybės. Kolonistai 
rodos menkesni dėl to, kad jie, atitrūkę nuo savo aplinkos, 
atitrūko ir nuo tų moralinių tradicijų, kuriose jie buvo gyvenę 
ir kurios juos palaikė tam tikrame moraliniame lygyje. Ir jie 
buvo pačios kolonizacijos auka. Jei lietuviai būtų vokiečių 
kolonistų padėtyje, t.y. jei lietuviai būtų atitrūkę nuo savo 
žemės ir savo patriarchalinės socialinės aplinkos, tai grei- 
čiausiai ir jie būtų taip moraliai sumenkę kaip anie kolonistai, 
kurie ir Dievą pamiršo ir į „karčiamą tik bėga, tik bėga“. 

Tautinės individualybės išlaikymas kaip pagrindas 
moralinei asmenybei nuo Donelaičio laikų eina raudonu siūlu 
visame Prūsijos lietuvių stipriausių protų galvojime. Stip- 
riausia šios minties išraiška bus dramaturgo ir filosofo Vydū- 
no kūryba. 

Autochtoninių gyventojų ir kolonistų santykiuose sykiu 
su tautine problema eina ir socialinė. Kolonistai yra privi- 
legijuotoje socialinėje padėtyje. Jie yra pusiau laisvi ūkinin- 
kai, ar valdžios pareigūnai, ar dvarų valdytojai, ar net jei ir 
baudžiauninkai, tai lengvesnėm sąlygom. Lietuviai yra bau- 
džiauninkai. Iš kolonistų yra kilę tie, kuriuos Donelaitis vadi- 
na „ponais“, iš autochtoninių gyventojų — „būrai — naba- 
gėliai“, diskriminuotoji dalis. Donelaitis aiškiai atsistoja 
antrųjų pusėje. Tačiau kompromisą tarp skirtingų socialinių 
luomų bei klasių Donelaitis suranda greičiau nei tarp skir- 
tingų tautybių. Iš vienos pusės Donelaitis aiškiai ir įvairiais 
variantais pabrėžia motyvą, kad iš prigimties visi žmonės 
lygūs, tiek ponas, tiek būras. Iš kitos pusės Donelaitis nepa- 

smerkia nelygybe paremtos socialinės santvarkos baudžia- 
vos. Į baudžiavą jis žiūri kaip į santvarką, kurioje žmonės 
atlieka skirtingas funkcijas ir kurioje kiekvienas sau skirtą 
funkciją turi atlikti gerai. Tačiau jis griežtai pasmerkia tos 
baudžiavos kai kuriuos veikėjus — piktuosius ponus, kurie 
savo funkciją atlieka blogai, kurie baudžiauninkus išnaudoja, 
muša ir net užmuša. Šalia tokių nedorėlių ponų Donelaitis 
betgi pastato „gerąjį poną“, kuris užjautė baudžiauninkus ir 
jų padėtį lengvino. Patys baudžiauninkai nejautė jam jokios 
neapykantos. Priešingai — kai „gerasis ponas“ mirė, bau- 
džiauninkai taip jo gailėjosi ir taip verkė, kad „kitiems ir akys 
išpūti pradėjo“. 

Smerkdamas ponus nedorėlius ir girdamas „,gerąjį 
poną“, Donelaitis pasisakė ne prieš esamą socialinę sant- 
varką, bet prieš nekrikščionišką ir nežmonišką elgesį tos 
santvarkos viduje. Ir priešingai, asmens žmoniškas ir krikš- 
čioniškas elgesys pačią santvarką padaro pakenčiamą. Kaip 
moralinių vertybių išlaikymą remia tautinių vertybių išlaiky- 
mas, taip moralinių dorybių tvirtumas asmenyje ir jų prakti- 
kavimas santykiuose su žmonėm duoda socialiniam klau- 
simui taikingą ir abi puses patenkinantį sprendimą. 

XVIII amžius dar buvo perankstyvas baudžiavinei san- 
tvarkai atmesti. Tačiau balsai prieš baudžiavą jau kilo ir Done- 
laičio laikais. Jau 1767 metais išleistas įstatymas, kuris panai- 
kino valstiečių prievoles tarnauti dvaram. Tik įstatymo dvarai 
nevykdė. Dar buvo Donelaitis gyvas, kai 1775—6 metais Šilu- 
tės ir Priekulės valstiečiai atsisakė eiti baudžiavą, bet jie buvo 
kareivių numalšinti. Dar buvo per anksti dumplėm, pasak 
Donelaičio, prieš vėją pūsti. Tačiau kai 1802 metais Klaipėdos 
valstiečiai atsisakė baudžiavą eiti; kai 1806 buvo pralaimėtas 
mūšis ties Jena, baudžiava laipsniškai buvo panaikinta, pali- 
kusi neišdildomus paveikslus Donelaičio poemoje Metuose, 
rašytoje kaip tik baudžiavos siautėjimo ir įtampos prieš 
baudžiavą augimo metu, apie 1765—75 metus. 

5. XX šimtmečio fone: Naujos kolonizacijos šešėlyje 


Donelaitis buvo kaimynam pažįstamas kaip poetas. Atsi- 
lankantiem jis paskaitydavęs savo poezijos ar laiškuose įpin- 
davęs kokį poezijos sakinį. Tačiau po jo mirties praėjo 38 
metai, iki 1818 jo poema buvo išspausdinta. Jos leidėjas 
Karaliaučiaus universiteto profesorius Liudvikas Rėza įžan- 
goje veikalą pristatė entuziastingais žodžiais: 

„Kūrinio mintys yra teisingos ir gilios, jausmai ir nuotai- 
kos, kurios jame vyrauja, — kupinos aukštos moralės, 
šeimos dorybių bei tėvynės meilės, palyginimai — natūralūs 
ir taiklūs, aprašymai — gyvi, visas pasakojimas — vaizdin- 
gas, įterpti pamokymai — trumpi ir taiklūs; žodžiu, visas 
veikalas sukurtas tomis įkvėpimo akimirkomis, kai poetas 
genijaus sparnais pakyla į tiesos ir grožio karalystę. Juo la- 
biau mūsų poetu reikia stebėtis, kad jis, neturėdamas jokio 
pavyzdžio, vien savo talento jėga tegalėjo iškilti ir pats turėjo 
prasiskinti sau kelią“. 

„Mūsų poetas, kuris sugeba panaudoti visus lietuvių kal- 
bos resursus, stebina kalbos žinovus išraiškos dailumu, jėga 
ir žodingumu... Visuose šiuose subtiliuose kalbos niuan- 
suose slypi originalumas, kurio iš tikrųjų neįmanoma pamėg- 
džioti“. 

„Graikiškoji hegzametrinė eilėdara yra vienintelis sve- 
timas varžtas, kurį poetas uždėjo savo kūriniui. Bet kadangi 
joje poetas jaučiasi laisvas ir nevaržomas, tai ji tapo jo ran- 
kose tarytum gėlių juosta, kuria jis grakščiai apjuosė lietu- 
viškąją išraišką“. 

„Donelaitis tautos skonį teisingai suprato ir savo kūriny- 
je pavaizdavo“. 

Rėzos išleistą veikalą su vokišku vertimu paskaitęs, 
Adomas Mickevičius savo veikale Gražinoje išnašoje 1823 
atsiliepė: 

„Minėtoji poema dėl turinio ir gražios išraiškos verta 

pagyrimo ir tuo dar turi būti mums ypatingai svarbi, kad yra 
tikras lietuvių liaudies papročių paveikslas“. 

Tie du praeities autoritetai teisingai apibūdino, kuo 
Donelaičio poema ėmė žavėti ir nenustojo žavėjusi skirtingų 
epochų skaitytojus. Norint tai išreikšti mažiau pakiliais, bet 
konkretesniais žodžiais, anų atsiliepimų dvasią tektų taip for- 
muluoti ir kiek papildyti: 

a. Donelaičio poema, kaip ir jo anksčiau parašytos pasa- 
kėčios yra baudžiavinės epochos valstiečių (būrų) literatū- 
rinis paveikslas. Iš jo pažįstami ne tik papročiai, metų dar- 
bai, socialiniai santykiai, bet ir žmonių galvojimas, tikėjimas, 
jautimas, vaizduotė, žodinis turtas. Ligą tol lietuvių valstiečių 
mintis, jausmus, vaizduotę buvo galima pažinti tik iš liaudies 
dainų bei pasakojimų. Donelaitis buvo naujas valstiečių 
(būrų) dvasios ir kultūros dokumentas, o sykiu ir pirmasis 
lietuvių dailiosios literatūros kūrėjas. 

b. Tai buvo dokumentas autentiškas ir originalus. Done- 
laičio laikais ir kiti rašytojai Europoje jau buvo ėmę vaizduoti 
kaimo, valstiečių gyvenimą. Tačiau jų valstietinio gyvenimo 
vaizdai ne visada būdavo autentiški, nes jų valstietinio gyve- 
nimo personažai jautė aristokratų širdimi, kalbėjo aristo- 
kratų kalba. Donelaičio raštuose prabilo autentiškas, realus 
valstietis, nes pats Donelaitis tokis-ir buvo. 

c. Donelaitis pasiskolino antikinę hegzametrinę tech- 
niką, tačiau ją atnaujino: skiemenų ilgumo trumpumo metrą 
pakeitė lietuvių kalbai artimesniais kirčiuotais ir nekirčiuo- 
tais skiemenimis. Tą išviršinę formą pripildė natūralaus 
realistinio turinio, išreiškiamo gaivalinės ekspresijos bei 
primityvizmo vaizdais. Ši vidaus formos ekspresija bei primi- 
tyvizmas yra padaras tos pačios vaizduotės, kuri yra davusi 
liaudies skulptūras bei kitą liaudies meną. Tai yra sykiu ir 
nesenstanti veikalo estetinė vertė. 

d. Donelaitis vaizdavo poemoje XVIII šimtmečio gyve- 
nimą, bet, žiūrėdamas į jį iš XX šimtmečio, pajauti istorijos 

slinktį, tekėjimą ir net revoliucinius lūžius. Pajauti, kaip įvy- 
kių eigoje lietuvių valstiečių kultūra anoje teritorijoje pamažu 
užklojama kolonizacinės kultūros sluoksnio. Donelaičio metu 
jo parapijoje pusė gyventojų kalbėjo lietuviškai, 1843 ten 
suregistruota jau tik 120 lietuvių, po ketverių metų jau tik 86, 
o 1878 jų nė vieno nebeliko. Panašus procesas vyko kitose 
parapijose pietuose, lėčiau šiaurėje. Tas procesas galėtų būti 
palygintas su Baltijos pajūrio miškais ir kaimais, kuriuos vėjo 
gainiojamas smėlis užklojo ir pavertė kopom. Pajauti betai, 
kad po tuo kolonizaciniu smėliu senoji autochtoninė kultūra 
dar nėra galutinai mirusi. Protarpiais per 19 ir 20 šimtmečius 
jos gyvybė prasiveržė naujais dideliais talentais, tarp kurių di- 
džiausi Liudvikas Rėza, dramaturgas bei filosofas Vydūnas, 
romanistė Ieva Simonaitytė, nors visi jie jau iš šiaurinių sri- 
čių. Tai lyg oazės kolonizuotoje dykumoje. 

Su Antruoju pasauliniu karu šioje erdvėje pajauti isto- 
rijos vulkaniškus prasiveržimus. Turbūt retai kurioje kitoje 
Europos erdvėje karas taip sunaikino visą kolonizacinį 
sluoksnį, kaip šioje Donelaičio gyventoje žemėje. Sunaikino 
žiauriau nei XVIII amžiaus didysis maras. Rytprūsiai po karo 
virto erdve be gyventojų. Visi buvo sunaikinti, evakuoti, 
deportuoti. Į ištuštintą erdvę užslinko naujos kolonizacijos 
potvynis — iš rytų. Su juo atėjo ir didesnis sunaikinimas. 
Sunaikintas ne tik per eilę šimtmečių susiklojęs kolonizacinis 
vokiečių sluoksnis, bet ir autochtoninio lietuviško elemento 
likučiai, kurių nebuvo dar sunaikinę vokiečių kolonistai. 

Naujosios kolonizacijos simboliniu vaizdu gali būti tas 
pats Donelaičio Tolminkiemis. Skaitytojas žino, kokį Tol- 
minkiemį rado lankytojas 1936 metais. O 1963 metais jame 
buvo kitas lankytojas — jau iš Sovietų okupuotos Lietuvos. 
Jis žiūrėjo į tuos pačius Donelaičio parapijos likučius ir rašė: 
„Pro tankią senų liepų ir ąžuolų lapiją pasirodo mūras... Dai- 
raus po tuščias sienas ir jau krūmais sužėlusį bažnyčios vidų. 
Karo audra neaplenkė Donelaičio poilsio vietos... Tarp šių 

apirusių sienų ilsisi didysis baudžiauninkų dainius. Čia kaž- 
kur yra jo kapas... Ir iš Donelaičio statytos mūrinės kleboni- 
jos belikę tik rūsiai“ (Jonas Mačiulis, Literatūra ir menas, 
1963.11.23). 

Karo audra sunaikino Donelaičio statybą. Naujos kolo- 
nizacijos autoriai sunaikino ir Donelaičio parapijos vardą: vie- 
toj Tolminkiemio, kurį vokiečių kolonizacijos autoriai buvo 
vadinę Tollmingkehmen, rusų kolonizacijos autoriai dabar 
padarė Iljinskoje; Romintos giria, kuri slėpė Donelaitį ir jo 
parapiečius nuo 1757 metų rusų invazijos, dabar pavirto jau 
Krasnolesje; lietuviškų Rytprūsių, kuriem vokiečių koloni- 
zacijos autoriai buvo davę oficialiai Litauen vardą, sostinė 
Gumbinė vadinama jau nebe Gumbinnen, o Gusev. 

Istorijos konvulsija šioje Donelaičio erdvėje sunaikino 
žmones, sunaikino socialines santvarkas, sunaikino kul- 
tūras. Toje visa keičiančioje istorijos slinktyje betgi išliko 
pastovus ir tik aiškiau savo grožio šviesa ėmė spindėti, 
garsiau ėmė liudyti šioje erdvėje buvusią lietuvišką kultūrą — 
iš jos kilęs Kristijono Donelaičio kūrinys. 

BŪRŲ KULTŪROS POETAS 


Romantiškiems Rėzos laikams Donelaitis buvo naujas 
įrodymas, kad genijai gema ne tik išrinktosiose tautose, bet ir 
po kiekvienu dangaus sklypeliu. Tas Rėzos atkastasis lietuvių 
padangės genijus pirmasis visoje tautoje dailiosios literatūros 
kūrėjas, savo garsu nustelbė kitus to paties krašto smulkes- 
nius rašytojus. Net paskesnėms kartoms susidarė įspūdis, 
lyg Donelaitis buvęs vienintelis to amžiaus lietuvių rašytojas; 
lyg jis atsiradęs po tuo dangaus sklypeliu sporadiškai, kaip 
dykumoj palmė. Galbūt šitas įspūdis buvo pakišęs kai kam 
net mintį, kad Donelaičio protėvių reikią ieškoti ne čia pat, o 
tolimojoj Škotijoj (Tetzneris). 

Nesselmanno laikai žavėjosi Donelaičiu filologiškai. 
Donelaitis, kaip ir šalia jo tada iškilęs Baranauskas, kaip 
tautosaka, buvo jiems kalbos brangenybių aruodas. O 
pridurmui einantiems aušrininkams tas filologinis lobis žadino 
ir patriotinius nusiteikimus. Rašytojo žodis, kuriuo grožėjosi 
ir svetimieji, aušrininkams buvo vienas iš argumentų įrodyti 
„Priekalbos“ tezei: juk ir mes esame tokie pat žmonės, kaip 
ir mūsų kaimynai, ir norime visomis teisybėmis, prigulin- 
čiomis visai žmogystei, lygiai su mūsų kaimynais naudotis... 
Toks įsitikinimas turėjo skatinti aušrininkus ne tik grožėtis, 
kaip Rėza, savųjų žmonių kūryba, bet išdrįsti susikurti atei- 
ties siekimų ir į juos veržtis. 

Naujiems laikams rašytojas gali prašnekti pilnesniais lite- 
ratūriniais tonais. Šiandien, kada rašytojų rodoma susirūpi- 
nimo savo kūrinių forma, galima žavėtis ir Donelaičio žodinių 
formų grožiu, tų formų naujumu, originalumu, gaivališku 
sugestyvumu, žodinių priemonių taiklumu ar vaizdui prieš 
akis pastatyti, ar nuotaikai sukelti, ar idėjai įteigti. Tačiau 
žodinės formos skaitytoją tik tada sugestyviai paveikia, kada 
pro tas formas pajuntam trykštant sintetiškai sutelktą laiko- 
tarpio turinį — ekonominius, socialinius, politinius, filosofi- 
nius, religinius nusiteikimus, siekimus ir dėl jų kilusius tarpu- 
savio santykius; kada literatūros veikalas visais savo vaizdais 
duoda tam tikrų sugestijų gyvenimui formuoti. Mažame žo- 
džio vaizde, sakinio sandare galima aptikti tam tikro am- 
žiaus liudininką, kaip gintaro gabale jakmenėjęs augmenėlis 
liudija apie to šimtmečio augalo rūšį. Tas pats vaizdas suges- 
tijonuoja skaitytoją reaguoti į gyvenimą tam tikra kryptimi. 

Donelaičio Metai yra liudininkas 18 amžiaus lietuvninkų 
gyvenimo — ekonominio, socialinio, moralinio; liudininkas 
lietuvių būrų psichinės struktūros, net jų kuriamojo pa- 
jėgumo. Juose betgi atsispindi ir apskritai Europos dvasia, 
kuri buvo užgriebusi patį rašytoją. 

Per Prūsijos sostinę Donelaitis buvo suėjęs į kontaktą su 
Europos idėjiniu gyvenimu, kuris tada jau nebuvo vientisas. 
Iš visų didesnių ar mažesnių sąjūdžių tame bendrame racio- 
nalizmo amžiuje čia pažymėtinas pietizmas, kuris iš Halės 
pasiekė ir įžymųjį Prūsijos centrą. ĮŽymusis pietizmo at- 
stovas pedagogas Augustas H. Franke buvo juo įtakin- 
gesnis, kad jam karalius pavedė reformuoti Prūsijos mokyk- 
las. Iš Halės buvo atsikėlęs ir pirmasis lietuvių seminarijos 
direktorius Dr. Lysius. Pietizmą aiškiai rėmė Fridrichas 
Wilhelmas I. To sąjūdžio įtakoje, kaip mini Rich. Armstedt, iš 
sakyklų dingo mokyti pamokslai, kurie stengėsi sužavėti 
iškalbingumu. Ir nors prieš pietizmą stojo Donelaičio 
mokytojas seminarijos direktorius Jonas Jokūbas Ouandtas, 

pietizmas išsilaikė iki karaliaus mirties. Taigi Donelaitis studi- 
juodamas pataikė gyventi pietistinėje atmosferoje, kuri ugdė 
darbštumą, maldingumą, susilaikymą nuo pramogų, net puri- 
tonišką askezę. Nors Donelaitis tą pietizmą prisiėmė labai 
saikingai, blaiviai, bet nuo jo neatsipalaidavo ir paskiau, 
gyvendamas parapijoj, kada pats pietizmas kitur jau buvo 
išblėsęs. Nuo pareigų nuliekamu laiku rašytojas ėmėsi ne 
pramogų, ne vaišių pas kaimynus, bet darbo; triūsėsi savo 
darže, dirbo technikos instrumentus, rašė, komponavo, 
grojo. Pačius kasdieninius darbus, kaip matyt iš Taufregiste- 
rių (krikšto metrikų), jis atlikdavo su stebinančiu pietizmu, su 
pabarimu sau, su malda, ne įprastine, kartą visiems laikams 
išmokta, bet kiekvienu atveju naujai improvizuota. 

Donelaitis, be to, dvasininkas. Jo profesijai charak- 
teringa eiti su patarimais bei pabarimais ir į kitus. Ta žymė 
taip įsispaudžia į Donelaičio papročius, kad jis barasi ar 
patarinėja net ten, kur niekas nei girdi nei klauso. Taufregis- 
teriuose bara savo pasileidusius parapiečius, savo profesijos 
bendrus — dvasininkus, kad jie kortuoją, gerią, keikiąsi, nesi- 
moką, rūpinąsi ne savo avimis, o tik jų vilna... 

Tas profesinis bruožas kartu su anuo pietizmu negalėjo 
nepalikti pėdsakų ir Metuose. Jo rezultatas — visas ne 
beletristinis, o retorinis didaktinis elementas. Donelaitis 
nuolat duoda moralinių religinių refleksijų, ūkinių pamo- 
kymų, — net ir kalbėdamas apie lakštingalą, gandrą ar apie 
vystančios vasaros vainikus. Ta pilkoji lakštingala — kokias ji 
skirtingas asociacijas pažadina dviem skirtingos epochos 
lietuviam dvasininkam: Donelaičiui jos giesmė sukelia grynai 
moralines asociacijas, Vienažindžiui — erotines. Liaudies 
poetu yra laikomas prancūzų Beranger, bet jo pasąmonėje 
tas pats paukštis pažadina jau socialinius svarstymus: lakš- 
tingala jam yra tik beturčių ramintoja, ir auksinio veršio 
rūmai lakštingalos giesmės negirdi... 

Ne tik didaktinė moralizuojamoji tendencija, bet ir visas 

retorinis stiliaus pakilimas su gausiomis kreipimosi, sušukimo 
figūromis, su įdomiais susijaudinusio žmogaus periodais var- 
giai bebūtų toks artimas kitam kuriam amžiui su kitokiais 
idėjiniais pagrindais. 

Į Vokietiją tuo metu srovėjo ir literatūrinės įtakos iš kitų 
kraštų, ypačiai dar reiškėsi prancūziškojo racionalizmo lite- 
ratūrinės tradicijos, pridurmui ėjo antikinis klasicizmas ir iš 
kitos pusės — angliškasis sentimentalizmas. Racionalizmo 
mėgstamieji proginiai raštai buvo populiarūs ir Prūsuose. 
„Jokios vestuvės, jokios krikštynos, jokios laidotuvės, varda- 
dienis, jubiliejus, atsisveikinimas ir t.t. neapsieidavo be eilė- 
raščių tvano“, atsiliepia Armstedt apie to meto papročius. 
Pasakėčia, idilė, epigrama, laiškas buvo labiausiai paplitę 
žanrai. Tiesiogiai, be tarpininkų, susidūrus su antikiniu 
klasicizmu, lengvasis, beveik rokokinis stilius buvo atmieštas 
rimtesnės, natūralesnės antikinių idilių dvasios. O daugiau 
širdies, jausmo laisvės, Žmogaus ryšio su gamta atnešė 
anglai. Miltono Prarastasis rojus kai kuriems vokiečių rašy- 
tojams virto poezijos idealu. Thomsono Metų laikais viešai 
buvo žavimasi... 


Visų tų trejopų ,,vėjų“ įtaka vokiečiuose sukūrė atmo- 
sferą, išauginusią analoginės poezijos, kurioje kartais nežinia 
kieno įtakos daugiau reiškiasi (Brockes, Halleris, Kleistas...). 
Net profesorius Werneris (poeto Zacharijaus Wernerio 
tėvas) lotyniškai ėmė rašyti Thomsono raštų temomis. 


Šioje atmosferoje ėmėsi plunksnos ir Donelaitis. Lie- 
tuviškieji, prancūziškieji, lotyniškieji, graikiškieji, vokiškieji 
posakiai tame pačiame jo rašte lyg ir primena anas įvairiopas 
svetimąsias įtakas, kurios rungėsi šiame laikotarpy Prūsų 
valstybėje. Donelaičio literatūriniai žanrai ir manieros tokios 
pat, kaip ir anų rašytojų. Tačiau dar neįrodyta, kad jis būtų 
sekęs Thomsonu ar Heziodu, Halleriu ar Kleistu, kaip kad 
Verailijus sekė Homeru. Patikimesnė yra tezė, kad Done- 

laitis pasisavino bendrąją amžiaus nuotaiką ir išviršines to 
amžiaus literatūrines formas. Ta pati didaktinė, gamtinė 
tendencija reiškėsi per juos visus. Tais pačiais eiliuotiniais idi- 
linės aprašomosios poemos, pasakėčios žanrais naudojosi 
visi. Tokia jau buvo amžiaus mada. Tačiau išvidinės formos, 
pats santykiavimas su gamta ir žmonėmis, vaizdai, jų kon- 
struavimas yra kiekvieno savitas. Ir Donelaičio savitumo 
reikia juose ieškoti. 

Kitokio kilimo, kitokio gyvenimo Donelaičiui svetimi 
buvo įprastiniai tuo metu idilėse erotiniai motyvai. Net vestu- 
vėse jo apsieinama be meilės. Donelaičio žmonių gyvenime 
moters ar vyro meilę greičiau pakeičia meilė — duonai. Sveti- 
mas jam ir aristokratinis žavėjimasis gamta bei kaimo gyve- 
nimo laime. Kiekvienoj Metų daly Donelaitis vaizduoja ne 
apskritai gamtą, kaip buvo pamėgę daryti pseudoklasikai, bet 
realią gamtą su jos gyvybe. Antai, pavasario aprašyme matai 
lygumą, paraižytą kiek kalvų ir klonių, dekoruotą šilais ir 
krūmais, ežerais. Net šiandien, kada Tolminkiemis yra 
netekęs tų šilų dangos, jo peizažo kontūrai tebėra tie patys. 
Oai ar ne charakteringiausias lietuviško pavasario skelbėjas 
yra paukščių būriai — gervės, kregždės, gegužės, strazdai ir 
ūkininko mylimasis gandras? Ar nepajaučiam savosios vėly- 
vos vasaros, jeigu putpela šienaut jau nebešaukia, daugelis 
žiedų pašaru pavirto, gegužė seniai nebekukuoja, vieversiai 
nutilo, laukai jau baltuoja, tik „žirniai susiraukia, ir iš ankš- 
čių jų byrėt pradeda vaisiai!“ Skaitydamas apie rudens 
purvus, nejučiomis prisimeni Žemaitės rudenį Topylyje ar 
Kurmelyje, o apie žiemos pusnynus su alkstančiais vilkais — 
Pietario žiemos aprašymą... Vis tai savi lietuviški peizažai. 
Tik Donelaičio santykiai su jais yra žymiai lyriškesni. Ypačiai 
nykstančių gamtos grožybių pasigesdamas, prašneka su 
tokiu pat dideliu ir nuoširdžiu poetiniu lyrizmu, kaip ir ref- 
leksijose apie bėdiną žmogaus likimą žemėje. Taip prašnekti 
gali ne aristokratas, tik žmogus, kurio gyvenimo eiga prie- 

žastiškai yra susijusi su saulės patekėjimu ir nusileidimu, su 
žiemos speigais ir vasaros giedromis. 

Vargiai betikėsim ir kaime gyvenančiųjų pasitenkinimu, 
laime, kurią taip mėgo skelbti sentimentalinės idilės, kada iš 
visų pašalių lenda žiurkės su šeškais, musės ir vabalai, uodai 
su kaimene blusų; vargiai beidealizuosim kaimo žmogaus 
darbštumą, kultūringumą, jei vorai, kampuos sėdėdami, 
verpalus audžia. Ar bereikia geresnio liudininko, kalbančio 
apie ekonominį ir sanitarinį būrų gyvenimą? Aišku jau net 
nežiūrint į būrus darbe, kada jie geria iš klano, kur vabalai ir 
varlės šokinėja, o prievaizdas lazdomis nugarą pliekia. Realus 
lietuviškas peizažas, realus žmogus su savo papročiais, dar- 
bais, su moraliniu, socialiniu gyvenimu. 

Mažiau Metuose aprašyta žmonių išorė, drabužis, jų 
gyvenamosios trobos, indų, padargų detalės. Visa šita 
daiktinė kultūra parodyta tik iš tolo, pavadinta vardais, bet 
jos formų maža matyti. Jau daugiau pamatome papročių ir 
darbų. Bet jau labai gerai pajaučiame to kaimo idėjinę, 
socialinę būtį, besiplėtojančią baudžiavos santvarkoje. 

Baudžiava buvo ir kituose kraštuose. Ji nėra specifinė 
aplinkybė būrų gyvenime. Išskirtinė šiuo metu žymė buvo 
atvykimas prancūzų, šveicarų,  zalcburgiečių ir kitų 
kolonistų. Tokiu būdu čia susidūrė baudžiauninkai ir dva- 
rininkai, vietiniai gyventojai ir naujai atvykusieji. Iš karto 
dvejopas susidūrimas — socialinis ir tautinis. Donelaitis savo 
būrus ir vaizduoja šitame dvilypiame susikirtime, atskleis- 
damas, kas jie buvo anksčiau ir kur link dabar jie žengia. 

Anksčiau Donelaičio kaimas buvo tikra to žodžio pras- 
me senoviškas, patriarchališkas. Pagrindiniai patriarchalinio 
kaimo bruožai dar išlikę. Seniūnas čia ne tik administrato- 
rius, bet lyg kaimo tėvas, patarėjas. Šeimyniška, bendruo- 
meninė dvasia dar neperleidus vietos individualistinei, kuri 
siekia nuo bendruomenės atsiriboti. Būrai veikia ne kiek- 
vienas sau, 0 visi bendrai. Bendrai dirba, bendrai links- 

minasi, bendrai kenčia. Vienas kitas atsiradęs išsiskyrėlis 
laikomas renegatu. Tokius kaimo bendruomenė veja lauk, 
kaip vanagą kregždžių būrys (Dočys, Pelėda). Kaime klesti 
natūralinės dorybės, kurias, tiesa, idealizavo ir pietistai: 
darbštumas, maldingumas, teisingumas, konservatyvus prisi- 
rišimas prie tradicijų, nusižeminimas prieš valdžią. Jų fanta- 
zija tebeveikia mitiškai, kaip tų, kurie sukūrė giltinių, vai- 
duoklių, bildukų, laumių įvaizdžius. 

Šitie žmonės jau seniai yra pakliuvę į baudžiavą. Jos 
slogutį visi jaučia. Ne vienas pagalvoja ir pakalba, kad iš 
prigimties visi žmonės esą lygūs, tik paskui pasidarą skirtinai. 
Tačiau, tuos faktus konstatavę, visi būrai ir rezignuoja. 
Niekas nepadaro išvados, kad reiktų ta prigimtinė lygybė 
susigrąžinti gyvenimui. Būrai tenkinasi tik noru, kad ponai 
būtų geresni, ne taip skriaustų. Paties autoriaus socialinė 
sąmonė yra tokia pat, kaip jo patriarchalinio kaimo atstovų. 
Jis remiasi būrais, juos vaizduoja; ponus tik tiek, kiek jie 
lemia būrų gyvenimą. Būrų nelaimes ir socialines skriaudas 
nuoširdžiai užjaučia. Kelia jų prakaituotą darbą ir vargetos 
pelną; rodo pono nežmonišką priespaudą. Taria pirmiesiems 
paguodžiantįjį vargdienėlio žodį, antriesiems — koliojamąjį 
išputėlio pilvoto prievardį. 

Tačiau Donelaitis nepakelia maištingo žodžio prieš pačią 
baudžiavos sistemą. Nereikalauja naujos tvarkos, kurioje 
būtų daugiau socialinės teisybės ir lygybės. To vieno atsisky- 
rėlio nuo kaimo bendruomenės — Dočio lūpomis jis taria 
viešai, į akis ponams: „jūs, ponai, mus, būrus, jau taip nuste- 
kenot, kad paskiau mums ėst reiks žiurkes irgi pelėdas“. 
Atviras ir teisingas žodis, tačiau jo tiesumo išsigando patys 
būrai, pasakytum, net pats autorius, nes socialinė sąmonė 
dar nėra priaugus, kaip paskiau Vydūnas pasakys, iki sau 
žmogaus sąmonės... Bet juk tai buvo 18 amžius, kada bau- 
džiava siautėtė siautėjo. Ir to, ką Donelaitis socialiniu 
klausimu pasakė, aniems laikams jau buvo daug. Kai kurių 

posakių apie ponus net po keliasdešimt metų Rėza nedrįso 
dar spausdinti — praleido juos... Viešai tartas Donelaičio 
žodis apie ponų išnaudojamų būrų vargus būtų nepalikęs be 
socialinės reikšmės. Jis būtų gulęs, kaip sėkla, į būro pasą- 
monę, jame išdygęs ir išaugęs savaime į sąmoningą apsi- 
sprendimą siekti socialinės laisvės. Bet šita sėkla anuo metu 
nepasiekė dirvos — būrams Metai nebuvo pažįstami. 
Autorius daug griežtesnis visiems atėjūnams, kurių įtaka 
braujasi į aną patriarchalinį kaimą. Braujasi kažin ar besu- 
laikomai. Ateivių nemėgsta Donelaitis, kaip apskritai konser- 
vatyvus žmogus nemėgsta jį naikinančių naujovių. Juos laiko 
visokių moralinių ir ūkinių negerovių pradininkais, užkrėtu- 
siais ir sugadinusiais patriarchalinį kaimą. Tą kaltinimą meta 
drąsiai, pasigesdamas sykiu barzdotųjų gadynėlių. Ragina 
„brolelius“ nepasiduoti svetimoms naujovėms, laikytis seno- 
vinių tradicijų — kalbos, papročių, drabužių... Tokiame fone 
yra pagrindo suabejoti, ar Donelaitis iš tikrųjų taip niekino 
lietuvių dainas, kaip apie tai dažnai parašoma. 
Baimindamasis svetimos kultūros antplūdžio, Donelaitis 
turėjo tam daug realaus pagrindo. Tai rodo net jo paties Me- 
tai, neišvengę to antplūdžio įtakos. Kad ir labai graži yra jo 
kalba, pamarginta senovinėmis lytimis,  duodančiomis 
veikalui archainio kolorito, bet į ją jau įsibrovė nemaža sveti- 
mybių. Svetimybių iš rytų, pietų — iš slavų ir iš vakarų — 
vokiečių. Passarge, versdamas Metus į vokiečių kalbą, dėl 
Metų sakinio, tegul ir per griežtai, pastebėjo: ,,Konstrukcija, 
sakinio sudarymas, kreipiniai čia dažnai tokie vokiški, kad 
verčiant neretai tenka tik žodžius pakeisti“. Kas bekalbėti 
apie svetimųjų įtaką būrams, kurių Tolminkiemio parapijoj 
buvo likusi tik mažuma ateivių ar nutautėlių jūroj. Užsidaryti 
nuo svetimųjų, įsitraukti į savo kiautą Donelaičiui rodėsi 
vienintelė priemonė išgelbėti lietuviškajam savitumui, o sykiu 
būrų moraliniam taurumui, dėl kurio jam labiausiai rūpėjo 
išlaikyti ir tautinis charakteris: netekdamas savo kalbos, 

papročių, būras moraliniu atžvilgiu menkėja, genda. Dėl to 
pasyvų pasipriešinimą Donelaitis skelbė su visu atkaklumu. 
Nedarė nė tokių kompromisų, kaip socialinėj srity. 

Tačiau ištikimasis lietuviškas Pričkus nuo pono rankos 
mirė; išmintingasis Selmas persenęs; Lauras jau tik kumpa 
lazda ramstos; jauti, kad su tais senųjų gadynėlių atstovais 
pamažu grimsta patriarchalinis kaimas ir lietuviškosios tra- 
dicijos į naujos kultūros bangas. 

Po Donelaičio visa eilė rašytojų ar mokslininkų stebės ir 
dokumentuos šitą būrų kultūros tirpimą naujoje kultūroje. 
Bet nė vienas jų neprieis taip arti prie lietuvninkų, kaip Metų 
autorius, paimdamas ne tik jų ideologiją, bet ir jų žodį bei 
žodinio sakininio vaizdo priemones. 

Donelaičio žodynas nėra toks gausus, kaip Žemaitės, 
Vaižganto ar Krėvės. Nesseimanno sudarytame Donelaičio 
raštų lietuviškai vokiškame žodyne su visomis atmainomis, 
su visomis svetimybėmis randame apie 3.300 žodžių. Tai visi 
žodžiai, kuriuos vartoja būras savo namų apyvokai, savo 
negausiems materialiniams ir dvasiniams interesams išsakyti. 
Nors jie rodo didelę slaviškąją ir vokiškąją įtaką, tačiau tiek 
grynai lietuviškieji žodžiai, tiek ir svetimybės stebina savo 
realistiniu tikslumu ir savaiminiu vaizdingumu. Bet ypatinga 
Donelaičio žodžio poezija iškyla organizuojant žodžius į 
sakinius, duodant žodžiui naujas prasmes, sudarant ypa- 
tingą žodžių tvarką sakinyje ir tokiu būdu kuriant vaizdus, 
stebinančius ne tik savo realizmu, bet ir naujumu, origi- 
nalumu, ekspresijos ryškumu. 

Ne spalvų žaismas, ne tapybinis elementas nusveria tuo- 
se Donelaičio vaizduose. Rašytoją labiau vilioja dinamika, 
akustinė ir motorinė dinamika. Jo pasaulyje vyrauja garsas ir 
judesys. Dėl to nei aprašinėti daiktų, nei charakterizuoti 
žmonių, kaip matėm, Donelaitis nemėgsta. Nuo aprašinė- 
jimo skuba prie tekančio pasakojimo, samprotavimo, davęs 
ne viso daikto ar žmogaus detalų vaizdą, bet tik greitosiomis 

sugriebtą schematinį ir dar sinekdochinį. Tačiau talento pajė- 
gumas ir pasireiškia tuo, kad vienu pažvelgimu autorius 
sugauna esminį ir patį vaizdingąjį daikto, žmogaus ar įvykio 
bruožą, jį atpalaiduoja nuo visų atsitiktinių prieplaikų ir 
parodo dalyko esmę nuskaidrintą, peržvelgiamą, vaizduotėje 
neišnykstamai paliekamą. Pvz., kaip gi jis išreikš vaizdu 
amtmono rūstybę, šiurkštumą? Ogi vienu pasakymu — kad 
jis, nesvietiškai prasikeikdams, iltinį griežia... Kaip parodys 
su vasara jau subrendusią ir bevystančią gamtą? Ogi tuo 
vienu atsidusimu: „Ak, kaip tūla mūsų žolelių taip nusirėdė, 
kad nei boba jau didžiai sukrošusi kumpso“. Kaip parodys 
savo nusistatymą dėl tų ponų, kuriuos būrams reiks parvež- 
ti? Ogi: „reiks parvežinti didelį pilvą...“ 

Kiekvienas puslapis mirgėte mirga tokiais sultingais, gai- 
viais realistinio švelnumo ar šiurkštumo sinekdochiniais vaiz- 
dais. Jiems dar daugiau gyvybės duoda rašytojo minėtasis 
palinkimas į dinamiką. Tiek motorinei, tiek akustinei 
dinamikai Donelaitis vaisingiausiai vartoja veiksmažodį. Jo 
veiksmažodis vietomis prilygsta klasiniam liaudies dainų 
veiksmažodiniam vaizdingumui, kurį randame dainelėje apie 
žvirblį: tėvelis išėjo, iškuprino, nušovė žvirblelį, nubildino, 
iškepė, iščirškino... 

Metų autorius puikiai operuoja ir mažosiomis garsinės 
instrumentacijos priemonėmis — asonansais, ypač alitera- 
cijomis. 

Nesitenkina Donelaitis natūraliu judesiu ar būviu. Jį 
performuoja, sustiprina, suhiperbolina. Jeigu kas juda, tai 
Donelaitis to judesio tempą ir distancijas padidina; statiką — 
sustingdina: bildėjimą — dar labiau pagarsina. Štai, Pričkus, 
paraginęs būrus į baudžiavą, kūliais pro duris iššoko ir, ant 
kumelio ketvergio tuojau užsimetęs, skubinos ir kitiems kai- 
mynams urdelį rodyt. O baudžiauninkai vis tekini, tik bėga, 
tik bėga į baudžiavą mielą... Koks drąsus, netikėtas hiper- 
bolinis vaizdas visą kaimą apėmusiai vaišių nuotaikai išreikš- 

ti, kada ,„Mikols darže taip smarkiai svilina kuilį, kad per 
mylią dūmai, nei debesiai pasikėlę, saulę su žvaigždėms ir 
šaltą mėnesį tamsin!...“. Poetas čia tiesiog nepaiso realiųjų 
galimumų, sugriauja tikrovės faktus, bet iš jų medžiagos 
sukuria naują pasaulį, kurį priimam su nuostaba. Dar toliau 
eidamas, Donelaitis kartais taip akcentuoja dinamiką, taip ją 
suhiperbolina, kad ji pavirsta grotesku, naiviu šaržu. Tik 
prisiminkim vakmistro keiksmą, kurio išsigandusios varlės 
umaru į vandenį sušoko, o žvirbliai negyvi nuo stogo, 
nupuolė... Jau net pertemptas vaizdas, kada būrams, gerojo 
pono beverkiant, ir akys išpūti pradėjo... 


Šitokiais ir kitokiais būdais negyvus daiktus sugy- 
vindamas ir priversdamas judėti, abstraktiniams dalykams 
duodamas konkretines formas, Donelaitis operuoja lietuviška 
būro fantazija. Asociacijos keliu poetui atsiranda tokių 
vaizdų ir tokių frazių, kokių tegali turėti tik ano patriar- 
chalinio kaimo gyventojas. Kai saulė pavasarį ima kaitinti, tai 
laukų kalnai su kloniais, sako Donelaitis, numeta skrandas. 
Kam kitam, jei ne būrui ar būriškos fantazijos bei pasta- 
bumo žmogui, kils toji skrandos, kailinių asociacija! 


Ta pati dinaminio pasakojimo pusė, o ne aprašomoji, tos 
sudinaminimo, sugyvinimo priemonės, schematiniai perso- 
nažai, palaidų epizodų kompozicija yra labai artima tau- 
tosakos kūrėjo psichologijai. Tautosakos kūrėjas nesirūpina, 
apskritai imant, formos naujumu ir originalumu. Savo 
nuotaikai ar mintims išreikšti jis laisvai pasiskolina formą, jau 
kitų vartotą. Dėl to liaudies kūryboje tiek daug nusistojusių, 
suakmenėjusių stilistinių priemonių, nuolatinių epitetų, 
simbolių, paralelizmų. Ar ne tos pat rūšies ir Donelaičio susi- 
darytos stereotipinės frazės: sugaišti pagavo, išlįsti pagavo, 
knibždėti, niurnėti, šaukti... pagavo; gaspadoriai ir bernai šie- 
naudami spardės; kvieslys būriškai spardos, būrai lietuviškai 
šokdami spardės; šiupinys mielas, vasara miela, mezliava 

miela..., būrai glūpi, šūtkos glūpos, musės glūpos, vaikai 
glūpi... 

Tiesa, tokios suakmenėjusios stilistinės formulės yra 
charakteringos ne tik lietuvių tautosakai. Jų randame ir 
Homere. Bet, šalia pasaulėvaizdžio, toks stilius duoda 
pagrindo manyti, kad tiek Homeras, tiek Donelaitis kūrė 
tokiame savo tautos kultūros tarpsnyje, kuriame persveria 
natūrinė bendruomeninė dvasia su jos spontaniškai pasireiš- 
kiančio emocinio vaizdinio charakterio persvara. 

Jei biografai ir nieko nesakytų, tai Metų stilius, autoriaus 
santykis su gamta, su metafizika, socialinių bei tautinių prob- 
lemų sprendimas būtų liudininkai, kad Donelaitis yra kilęs iš 
liaudies, iš tų patriarchalinių būrų, ir kūrybos metu nuo jų 
neatitrūkęs. Jis žiūri jų akimis, galvoja jų mintimis. Jų mintys, 
jų sielvartai, jų nuotaikos, jų vaizduotės pobūdis buvo jo 
poezijai pagrindas — metmenys, o studijomis laimėtos idėjos, 
išviršinės literatūrinės formos bei technika, paimtos iš graikų, 
anglų ar vokiečių, buvo jo poezijai — ataudai. 

Donelaityje susitelkė iki aukščiausio laipsnio visa, ką 18- 
jo amžiaus būrai turėjo sąmonėje ir pasąmonėje. Tatai iš- 
reikšdamas Metų vaizdais, poetas lyg atbaigė būriškosios 
kultūros klestėjimo epochą. 

Donelaičio ,„Metai“ 


Donelaičio „Metai“ yra aprašomoji poema, kurioje 
vaizduojama Prūsų Lietuvos gamta, žmonės su jų darbais bei 
papročiais XVIII a. Gamtos vaizdai yra ne bendriniai, kaip 
buvo pamėgę pseudoklasikai, bet lietuviški savo esminėmis 
metų laikų žymėmis, jų augalais, gyvūnais. Jie pergyvenami 
lyriškai. Ypač nykstančiųjų gamtos grožybių pasigesdamas 
D. prašneka su tokiu pat lyriniu patosu, kaip ir refleksijoje 
apie bėdiną žmogaus likimą. Lakštingala, gandras ir kt. gyvū- 
nai yra moralinė paralelė su žmogaus gyvenimu, o saulė, 
kuria pradedama kiekviena poemos dalis, yra daugiau nei 
paralelė, tai gyvybės gaivintoja lietuviškame peizaže ir būrų 
gyvenime. Taip gali pašnekėti žmogus, kurio gyvenimo eiga 
yra priežastiškai sutapusi su saulės patekėjimu ir nusileidi- 
mu, su žiemos speigais ir vasaros giedromis. 

Būrų gyvenimo daiktinė kultūra yra mažiau atvaizduota 
— drabužiai, padargai, trobos be detalių. Ryškesni yra 
papročiai ir darbai atskiruose metų laikuose. Juose aiškėja ir 
būrų bei autoriaus ir tautinė, moralinė, socialinė būtis bei 
ideologija ano meto baudžiavos santvarkoje. Specifinę Prūsų 
Lietuvos baudžiavai žymę davė kolonizacija — atgabenti 
prancūzai, zalcburgiečiai, šveicarai virto dvarininkais ir valdi- 
ninkais, o vietiniai gyventojai teliko baudžiauninkai. Socia- 
linis tarp jų konfliktas sutapo su tautiniu, kolonistų su 

autochtoniniu elementu. D. savo būrus ir vaizduoja šiame 
dvilypiame konflikte, atskleisdamas būrų gyvenimo evoliuci- 
ją — dabartį su užuominomis į praeitį ir į ateitį. D. būrų 
kaimas parodytas dar patriarchališkas, bendruomeninės dva- 
sios. Seniūnas čia ne tik administratorius, bet lyg kaimo 
tėvas. Jo valdžioje būrai visi bendrai dirba, bendrai links- 
minasi, bendrai kenčia. Kaime tebeklesti natūralinės dory- 
bės, darbštumas, maldingumas, teisingumas, nusižeminimas 
valdžiai, kurias buvo idealizavęs ir to meto pietistinis sąjūdis. 
Tai kontrastas individualistinei dvasiai, siekiančiai atsipalai- 
duoti nuo bendruomenės. Tokių išsiskyrėlių yra tik vienas 
kitas (Dočys, Pelėda, Slunkius), bet kaimas laiko juos rene- 
gatais ir veja lauk. Būrų ir fantazija dar tebeveikia mitiškai, 
kaip tų, kurie sukūrė giltinės, vaiduoklių, bildukų, laumių 
įvaizdžius. Jų socialinė sąmonė dar neišbudus. Jos drąsiau 
nepažadina nė autorius. Tenkinasi primindamas, kad iš 
prigimties visi žmonės lygūs, tik paskiau pasidarę vieni po- 
nais, kiti būrais. Norėdamas, kad ponai būtų geri, ir gerus 
ponus garbindamas, o piktus su visu aštrumu smerkdamas, 
D. nei pats, nei būrų vardu nekelia maišto prieš pačią bau- 
džiavos sistemą. To vieno atitrūkėlio nuo bendruomenės 
Dočio lūpomis meta pasmerkimo žodžius išnaudotojams 
ponams, tačiau jų dar išsigąsta patys būrai. Socialinės lygy- 
bės sąmonė ir kitur dar nebuvo priaugusi. Net ir to, ką D. 
pasakė, anuo metu dar nedrįso spausdinti Rėza ir griežtuo- 
sius žodžius prieš ponus praleido. 

Atėjūnus D. smerkia, nes jie naikina patriarchalines 
būrų dorybes. Prieš juos temato būrams vienintelę išeitį — 
pasyviai priešintis atėjūnų kultūrai ir griežtai laikytis savo pat- 
riarchalinių — tautinių, moralinių, religinių tradicijų, nes, 
netekdamas savo kalbos, papročių, būras genda morališkai. 
D. tiesiogiai nepasako, ar būras ištvers, atėjūnų įtakos spau- 
džiamas. Tačiau vaizduoja, kad ištikimasis lietuvninkas Prič- 
kus nuo pono rankos mirė; išmintingasis Selmas pasenęs; 

Lauras tik kumpa lazda ramstos. Tai netiesioginis ženklas, 
kad su tais senųjų gadynėlių atstovais patriarchalinė būrų 
kultūra grimsta į naujos ir nedoros, nekrikščioniškos, nelie- 
tuviškos atėjūnų kultūros bangas. Po D. eilė rašytojų ir 
mokslininkų stebės šitą būrų kultūros tirpimą naujoje kul- 
tūroje, bet nė vienas jų neprieis taip arti prie lietuvninkų, kaip 
Metų autorius... 

Meninis pobūdis. Metai priklauso prie vad. aprašomųjų 
poemų. Jo vaizdus tejungia pavasario, vasaros, rudens ir 
žiemos gyvenimo natūrali eiga ir nuotaikos, kartais tie patys 
asmens, bet ne fabula. Dėl to Rėza spausdino Metus, 
pradėdamas nuo Pavasario, o Nesselmannas nuo Rudens (nes 
tokia tvarka M. dalys Hohlfeldto nuorašuose), nors Pavasariu 
pradėti labiau tiktų Metų nuotaikos gradacijai. Žodynas nėra 
gausus. Nesselmanno sudarytame D. raštų žodyne yra apie 
3300 žodžių. Jų pakako išreikšti būrų darbams, namų apyvokai 
ir nesudėtingiems jo dvasios interesams. Juose jausti didelė 
slaviška ir vokiška įtaka. Tačiau tiek lietuviški žodžiai, tiek 
skoliniai bei svetimybės perėjo per kūrybinę rašytojo vaiz- 
duotę ir gavo stebinančio realistinio tikslumo bei savaiminio 
vaizdingumo. Kūrybinis pajėgumas labiausiai iškyla, iš tų 
žodžių kuriant vaizdus, stebinančius ne tik minėtu realizmu, 
bet ir naujumu, originalumu, ekspresijos ryškumu. 

Tuose vaizduose D. reiškiasi labiausiai akustine ir moto- 
rine dinamika. Garsas ir judesys vyrauja jo vaizduose — ne 
spalvinis, tapybinis elementas. Dėl to aprašinėti nei daiktų, nei 
žmonių plačiau D. nemėgsta. Tenkinasi dvejopai nesudėtin- 
gais žmonėmis — gerais, blogais (išskyrus Enskį Plaučiūną). 
Bet tiek juose, tiek daiktuose bei peisaže sugriebia dalinį 
bruožą ir šitokiu sinekdochiniu būdu išreiškia dalyko vaizdin- 
giausią ir esmingiausią elementą, neišnykstamai liekantį skai- 
tytojo vaizduotėje. Pvz. kaip išreikš amtmono rūstybę? Ogi 
vienu pasakymu, kad jis, nesvietiškai prasikeikdamas, iltinį 
griežia. Kaip parodys su vasara jau subrendusią ir vystančią 

gamtą? Ogi vienu atsidūsėjimu: „Ak, kaip tūla mūsų žolelių taip 
nusirėdė, kad nei boba jau didiai sukrošusi kumpso“. Kaip 
parodys savo nusistatymą dėl ponų, kuriuos būrams reikia 
vežioti? Oai: „reiks parvėžint didelį pilvą“. Kiekvienas puslapis 
mirga tokiais sultingais realistinio šiurkštumo ar švelnumo 
sinekdochiniais vaizdais. 

Natūralų judesį ar būvį D. performuoja suhiperbolinda- 
mas. Kas juda, to judesio tempą ir distancijas padidina; sta- 
tiką — sustingdina. Štai Pričkus, paraginęs būrus į bau- 
džiavą, kūliais pro duris iššoko ir, ant kumelio ketvergio 
tuojau užsimetęs, skubinos ir kitiem kaimynam urdelį rodyt... 
O baudžiauninkai vis tekini, tik bėga, tik bėga į baudžiavą 
mielą... Koks drąsus, netikėtas hiperbolinis vaizdas visą kai- 
mą apėmusiai vaišių nuotaikai reikšti, kada ,„Mikols darže 
taip smarkiai svilino kuilį, kad per mylią dūmai, nei debesiai 
pasikėlę, saulę su žvaigždėm ir šaltą mėnesį tamsin!“ Poetas 
čia nepaiso realių galimumų, sugriauja tikrovės faktus ir iš jų 
medžiagos sukuria naują vaizdą, kurį priimame su nuostaba. 
Dar toliau ta kryptimi eidamas, dinamiką taip suhiperbolina, 
kad ji virsta grotesku, naiviu šaržu. Pvz. vakmistras taip 
keikėsi, kad išsigandusios varlės umaru į vandenį sušoko, o 
žvirbliai negyvi nuo stogo nupuolė. Jau vaizdas pertemptas, 
kada gerojo-pono beverkiant, būrams ir akys išpūti pradėjo... 

Vaizdui  meistriškiausiai D. vartoja veiksmažodį. 
Vietomis jis prilygsta klasiniam liaudies veiksmažodiniam 
vaizdingumui, kurį randame dainelėje apie žvirblį: tėvelis iš- 
ėjo, iškūprino ir t.t. Vaizdų kūryboje reiškiasi lietuviška būro 
fantazija. Asociacija atgaivina poetui tokius vaizdus ir tokias 
frazes, kokių tegali turėti patriarchalinio kaimo gyventojas. 
Pvz. pavasario .saulei ėmus kaitinti, laukų kalnai su kloniais, 
— sako D., — numeta skrandas. Kam kitam, jei ne būrui ar 
būriškos fantazijos bei pastabumo žmogui kils toji skrandos, 
kailinių asociacija. Jei liaudies kūrėjas nevengia nusistojusių 
suakmenėjusių stilistinių priemonių, nuolatinių epitetų, 

simbolių paralelizmų, tai D. taip pat nevengia tokių stereoti- 
pinių savo paties sugalvotų frazių: sugaišti pagavo, išlįsti 
pagavo, knibždėti, niurnėti, šaukti... pagavo; gaspadoriai ir 
bernai šienaudami spardės, kvieslys būriškai spardės, būrai 
lietuviškai šokdami spardės; šiupinys mielas, vasara miela, 
mezliava, netgi baudžiava miela; būrai glūpi, šutkos glūpos, 
musės glūpos, vaikai glūpi... (Būrų kultūros kūrybines žy- 
mes plačiau iškelia J. Ambrazevičius paaiškinimuose prie 
Metų 1940). 

Įtakų klausimas. Metai ir pasakėčios yra Prūsų Lietuvos 
būrų kultūros, jų gyvenimo bei pergyvenimų liudininkas. Ant- 
ra vertus, D. buvo veikiamas Europos pietistinio sąjūdžio ir 
šiame amžiuje susikryžiavusių literatūrinių prancūziškojo 
klasicizmo, angliškojo sentimentalizmo ir antikinio klasiciz- 
mo tradicijų, kurias jis pažino per Karaliaučiaus universitetą 
ir lietuvių seminariją. Pietizmas reikalavo ugdyti darbštumą, 
maldingumą, susilaikymą nuo pramogų, puritonišką askezę. 
Jį D. prisiėmė saikingai, bet nuo jo neatsisakė nė tada, kai 
kitur jis buvo jau išblėsęs. Su pietistine nuotaika ir kunigo 
profesiniu įpročiu pamokslininkauti D. taip buvo susipratęs, 
kad negalėjo jo išsižadėti nė ten, kur niekas nei girdi, nei 
klauso — metrikų užrašuose jis taip pat improvizuota mal- 
da meldžiasi, bara save, savo parapiečius ar savo profesijos 
bendrus dvasininkus, kad jie kortuoją, gerią, keikiąsi, rū- 
pinasi ne savo avimis, o tik jų vilna. Šita pietistinė ir pamoks- 
linė dvasia davė Metų ir pasakėčių turiniui didaktinę ten- 
denciją, o ir formai retorinį pakilų toną su gausiomis 
kreipimosi, sušukimo, pakartojimo figūromis, su įdomiais tau- 
riai susijaudinusio Žmogaus periodais (Stilistines priemones 
yra išrankiojęs M. Biržiška paaiškinimuose prie D. raštų 
1927). Racionalizmo amžiuje mėgstamus idilinės poemos bei 
pasakėčios žanrus D. panaujino antikinio klasicizmo rimtes- 
niu metriniu eilavimu, tačiau ir jį sulietuvino: iš metrinio 
hegzametro tepaėmė pėdų skaičių ir jų rūšis, o pačias pėdas 

grindė ne ilgaisiais-trumpaisiais skiemenimis, bet kirčiuotais- 
nekirčiuotais, kurie yra toninio eiliavimo ženklas. Anglų 
sentimentalizmas paliko D. daugiau jausmų laisvės, ryšio su 
gamta. Dėl to Metai gretinami su Hesiodu, su Thomsonu, su 
Brockes, Halleriu, Kleistu. Tačiau nėra rasta, kad D. jais 
būtų sekęs kaip Virailijus sekė Hesiodu. Patikimesnė yra 
tezė, kad D. prisiėmė amžiaus nuotaikas ir išviršines lite- 
ratūrines formas, o išvidinės formos, santykiavimas su gam- 
ta, vaizdų konstrukcija yra saviški, būriški. Literatūroje D. 
liko vienišas, be įtakos kitiems rašytojams. Jo hegzametru 
temėgino sekti truputį P. Vaičaitis. Tautinio atgimimo laikais 
D. buvo įrodymas, kad lietuvių kalba yra tinkama literatūrai. 
Moderniausiais laikais daugiau grožimasi D. kūrybine galia. 

Metų leidimai 


Kai Kristijonas Donelaitis mirė 1780 m., jo našlė visus 
rankraščius pavedė velionies kaimynui ir bičiuliui Valterkie- 
mio klebonui Jordanui. Ten rankraščiai išbuvo porą dešim- 
čių metų, kol užplūdo Hammano ir Herderio įkvėptas 
romantinis sąjūdis — domėjimasis liaudies kūryba. Jų balso 
paklausė ir Karaliaučiaus universiteto profesorius Liudvikas 
Rėza. Rankiodamas liaudies dainas, jis kreipėsi jų ir į Jor- 
daną. Iš pastarojo gavo dvi Donelaičio giesmes. „Aš buvau 
turinio nemaža nustebintas ir pasiryžau tuojau išversti į 
vokiečių kalbą“, sako Rėza prakalboje. Bet užėjo rusų 
prancūzų karas, paskiau Rėzai reikėjo paruošti Bibliją, ir 
Donelaičių raštų leidimas nusitęsė ligi 1818 m. Tuo laiku 
buvo dingusi originalo dalis. Beliko tik mažesnė pusė: „„Pava- 
sario linksmybės“, „Vasaros darbai“, pora laiškų. Dabar tas 
Donelaičio rankraštis yra Karaliaučiaus valstybiniame archy- 
ve, rankraščių skyriuje, pažymėtas ženklu: A fol. 120a. ir 
pavadintas Donalitius. Die Jahreszeiten. Gedicht. Original: 
handschrift, iš viso 54 didelio formato apie 40 eilučių puslapiai. 

Laimei, Donelaičio rankraščius buvo nusirašęs jo bi- 
čiulis ir kaimynas Išdagių klebonas J. F. Hohlfeldas. Jo 
nuorašuose, gautuose iš jo dukters, yra 11 vienetų: šešios 
pasakėčios, Pričkaus pasaka apie lietuvišką svodbą ir visos 
keturios Metų dalys. Hohlfeldto nuorašai paskutiniu laiku yra 

Karaliaučiaus universiteto bibliotekoje, rankraščių skyriuje; 
jie yra sąsiuvinio formato iš viso 149 puslapiai, bendru vardu 
Litauische Gedichte des Pharrers Donalitius in Tolming- 
kemen... į 

Hohlfeldto nuorašuose „Rudens gėrybės“, „Žiemos 
rūpesčiai“, ,,Pavasario linksmybės“ ir „Vasaros darbai“ nėra 
sujungti jokiu bendru vardu.Pirmasis joms vieną vardą davė 
prof. Liudvikas Rėza: Das Jahr in vier Gesaengen, ein laend- 
liches Epos aus dem Littauischen des Christian Donaleitis, 
genannt Donalitius, in gleichem Versmass ins Deutsche 
uebertragen von Dr. L. J. Rhesa, Prof. S. Theol. Koenigs- 
berg, 1818. Tuo pirmuoju leidimu, nors pavėlintai, Done- 
laičiui Rėza praskynė kelią į viešumą, tiesa, gerokai jį pakei- 
tęs. Iš 2997 eilučių jis praleido apie 460. Praleido daugiausia 
šiurkščius pasakymus, ypačiai tuos, kuriais autorius įkerta 
ponams. Daugiausia buvo praleista iš „Rudens gėrybių“. Kai 
kuriuos Donelaičio pasakymus Rėza sušvelnino; pakeitė 
veikėjų vardus; sušvelnino realizmą ir vokiškame vertime. 
Norint suprasti tokią Rėzos laisvą redakciją, neužmirština, 
kad bekylančio romantizmo metais plikas realistinis vaizdas 
daugeliui buvo nepriimtinas. Netgi Grimai liaudies pasakas 
tuo pačiu metu leido į žmones bent kiek pagražintas, padai- 
lintas. Į tokią skaitytojo dvasią taikė ir Rėza ,,Tepriima tėvy- 
nėje žinovai su palankumu, Lietuvos draugai su linkėjimais, o 
mokytas pasaulis su teisingu vertinimu pirmą lietuvių tuome- 
tinės kūrybos mėginimą“, — su tokiu nuoširdumu palydėjo 
Rėza Donelaitį. 

Keliasdešimt metų Rėzos leidinys buvo vienintelis, iš 
kurio Donelaitį pažino ir savieji ir svetimieji. Radęs visuotinį 
pripažinimą, rašytojas buvo reikalingas naujo leidimo. 1865 
m. jį paruošė filologas Augustas Schleicheris: Christian 
Donelaitis Litauische Dichtungen, išleido Petrapilio Mokslo 
akademija. Leidinys paruoštas iš rankraščių, su žodynu, tik 
lietuviškas tekstas. Po 4 metų, 1869 m., Karaliaučiuje pasi- 

rodė ir G. H. F. Nesselmanno Christian Donalitius Litau- 
ische Dichtungen nach den Koenigsberger Handschriften 
mit metrischer Uebersetzuną, kritischen Anmerkungen und 
genauem Glosar. 

Rėzos ir Nesselmanno leidiniai — du svarbiausi. Bet 
kokie jie skirtingi! Tiek, kiek skirtingos jų epochos. Per tą 50 
metų tarpą, kuris skyrė Rėzą ir Nesselmanną, jau buvo išny- 
kusi romantinė dvasia. Dabar nebegalima buvo suprasti, 
kodėl Rėza leido tik rinktinį tekstą. Rūsčiu tonu Nessel- 
mannas bara Rėzą, kaip paprastai paskesnis laikotarpis savo 
pirmtakų kaltes sutirštindamas. „Sunkiai įtikima“, sako Ne- 
sselmannas, „kaip savivališkai Rėza pasielgė su autoriaus 
tekstu. Jo gausingi iškraipynai prasideda nuo poeto pavar- 
dės; dėl savotiško susižavėjimo lietuviškumu jis duoda poetui 
lietuviškai skambančią pavardės formą Donaleitis, nors tasai 
savo pavardės niekados nėra kitaip rašęs, kaip tik Dona- 
litius...“ Toliau Nesselmannas puola Rėzą, kam šis visas dalis 
pavadinęs Metų vardu; kam Metų dalių tvarką pakeitęs, 
pradėdamas nuo „Pavasario linksmybių“; kam veikėjų var- 
dus iškraipęs; bet didžiausias kaltinimas — tai kai kurių teks- 
to eilučių praleidimas. „Rėza, matyt, buvo įsitikinęs, kad po 
jo niekam nebeteks pasižiūrėti į lietuviškus Donalitiaus rank- 
raščius...“ 

Rūstus Nesselmanno sprendimas nenuvainikuoja Rėzos 
darbo reikšmės. Jis tik rodo, kad naujas laikotarpis kitaip 
žiūri į leidėjo darbą. Rėza į Donelaičio raštus buvo pažiū- 
rėjęs romantiko ir poeto, o Nesselmannas realisto ir moks- 
lininko akimis. Rėza buvo lyg operatorius, kuriam rūpėjo kad 
dorojamasis dalykas būtų geresnis, gražesnis; Nessel- 
mannas — operatorius, kuriam rūpėjo dalyką išanalizuoti ir 
konstatuoti, koks jis yra. Ir Nesselmanno leidinys šituo savo 
tikslumu, pilnumu ir kruopštumu pralenkė ne tik pirma- 
takus, bet ir tokio laipsnio papėdininkų nesusilaukė. Po 
Nesselmanno dzr pasirodė keturi lietuviški Donelaičio leidi- 

mai: M. Jankaus Kristijonas Donalaitis, Pavasario links- 
mybės, Tilžėj, 1891 m., A. Burbos ir A. Miluko Kristijono 
Donelaiczio Rasztai Shenandoah, 1897 m., J. Šlapelio Kris- 
tijono Donelaičio Raštai, Vilniuje, 1909 m. Pastarasis yra pil- 
nas Donelaičio raštų rinkinys, paruoštas betgi ne iš rankraš- 
čių, o iš anų trijų pirmųjų leidimų. Iš Šlapelio tekstus paėmė 
ir M. Biržiška Duonelaičio raštams, išleistiems 1928 m. 
Kaune. M. Biržiška su dideliu kruopštumu parūpino ir žo- 
dyno komentarus, tačiau leidinys buvo skirtas mokyklai ir 
dėl to nepilnas. Tad kilo reikalas vėl išleisti Donelaičio raš- 
tus. Darbo ėmėsi Švietimo ministerija, pavesdama paruošti 
spaudai ne visus D. raštus, o tik Metus. 

Kiti dabar laikai, kiti ir reikalavimai naujajam leidimui. 
Viena — didžiojo ir pirmojo lietuvių klasiko veikalas turėjo 
būti reprezentacinis; antra — jis turėjo išlaikyti pilną ir auten- 
tišką tekstą; trečia — turėjo būti lengvai paskaitomas jauni- 
mui ir masės Žmogui per mokyklas ir bibliotekas. 

Reprezentacine leidinio puse rūpinosi dail. V. K. 
Jonynas. O veikalo autentiškumui išlaikyti naujas leidimas 
teko ruošti ne iš senesniųjų leidimų, bet tiesiog iš rank- 
raščių, juos lyginant ypačiai su Nesselmannu. (Čia tenka 
padėkoti Karaliaučiaus Valstybinio archyvo vadovybei ir 
toms Lietuvos įstaigoms bei asmenims, kurie tarpininkavo, 
kad būtų gautas leidimas archyvui lankyti). Norint išlaikyti 
griežtai autentišką tekstą, geriausia tiktų leisti fotografuo- 
tinis veikalas. Tačiau jis būtų sunkiai paskaitomas ir dėl to 
nepopuliarus. Todėl ruošiant šį leidimą, teko eiti komp- 
romiso keliu: atsisakyti nuo Donelaičio rašybos, bet 
išlaikyti visą jo žodyną ir sintaksę. Donelaičio rašyba yra 
suvokietinta ir sulenkinta lotyniškoji rašyba. Vokiškai, gotiš- 
kai yra dažniausiai rašomos raidės s, z; balsės trumpumui 
pažymėti rašoma du kartu ta pati priebalsė, kuri eina po bal- 
sės („„buddino“); daiktavardžiai rašomi didžiosiomis raidė- 
mis. Iš lenkų raštų pasiskolinta sz, cz. Taigi šitos rašybos, 

paties Donelaičio ne visada sistemingai vartotos (net tam 
pačiam žodžiui), čia nesilaikoma. Tiesa, jos neišlaikė nė pats 
tikslusis Nesselmannas. Jis donelaitiškąją dvibalsę „ie“ kaž- 
kam pakeitė ė, išmetė minėtąją antrą priebalsę trumpam bal- 
siui pažymėti, pridėliojo (vietomis ir be reikalo) minkštinamųjų 
„i“, kurias Donelaitis dažniausiai praleidžia; pridėliojo taip pat 
dar naujų kirčių, nors ir D. rankraštyje pažymėti kirčiai, atrodo, 
yra ne autoriaus, bet greičiausiai pirmojo leidėjo — Rėzos; 
pakeitė skyrybą. Šiame leidime vartojama dabartinė rašyba. 
Tai ir yra čia svarbiausias Donelaičio teksto pakeitimas. Tačiau 
ten, kur rašybos pakeitimas galėtų pakeisti bent kiek originalo 
žodžio tarminę fonemą, palikta originalinė rašyba. Pavyzdžiui, 
rašoma tuo — tuoj, ben — bent, nei — nė, sav — sau, nės — 
nes, tikt — tik, pajieško — paieško, mokinti — mokyti, ponatis 
— ponaitis. 

Nuoseklios skyrybos Donelaitis neturi. Tačiau dvi žy- 
mės atrodė daugiausia išlaikomos: prieš nės vartojama: 
dvitaškis ir po krypties šauktukas, kuris išreiškia aną done- 
laitinio tono pakilimą. Šitos skyrybos būdingos smulkmenos 
paliktos ir šiame leidime. 


Naujas pastraipas Donelaitis vartoja netikslingai: dažnai 
naujam dalykui ir naujam veikėjui neduoda naujos pastrai- 
pos, o kartais to paties veikėjo ta pati kalba imama rašyti iš 
naujos eilutės. Keliose vietose šiame leidime estetiniais lei- 
dinio išorės sumetimais panaikinta pastraipa, būtent, ten, kur 
puslapis baigėsi pastraipine eilute arba kur eilutė buvo labai 
ilga: (23 p. 6 eilutė iš ap., 27 p. 3 e. iš viršaus, 30 p. 4e. ap., 60 
p. 6e.ap.,61 p. le. ap., 65 p. 7e.vr., 4p. le. ap.,83p. 1 
e. ap., 92 p. 1 e. ap., 99p. le. ap., 122 p. le. ap., 128p. le. 
ap., 142 p. 1 e. ap., 168 p. 6e. ap., 172 p. 8e. ap.). 


Metai čia pradėti nuo „Pavasario“, nors Hohlfeldto 
nuorašuose ir pradedama nuo Rudenio, nors Nesselmannas 
irgi taip buvo sutvarkęs. Tačiau rimtų argumentų įrodyti, kad 

originalas buvo pradėtas nuo „Rudenio gėrybių“, nėra. Ant- 
ra — jau yra įsivyravęs paprotys, laikantis Rėzos įvestosios 
tradicijos, pradėti nuo „Pavasario linksmybių“. Trečia — 
giesmės yra taip parašytos, kad „Žiemos rūpesčių“ giesmė- 
mis baigti geriau atitinka visą Donelaičio ideologiją. Tokiu 
būdu kūrinys tampa organiškesnis, vieningesnis. Donelaičio 
rankraštyje „Vasaros darbai“ baigti eilute „Ir prieš rude- 
nį...“, po jos pažymėta „Gana“, ir jau naujame puslapyje po 
antraštės ,,Fortsetzung“ eina „Bet ir viežlybi...“. Tas „Fort- 
setzung“ pavadinimas šiame leidime 87 p. praleistas, ir po jo 
einąs tekstas nuo „Vasaros darbų“ teatskirtas tik nauja pa- 
straipa. 


Metų tekstas duotas pilnas. Tik keliose vietose šiais 
laikais įgavę obsceniškos prasmės žodžiai yra pakeisti tais, 
prie kurių jau yra įprasta iš M. Biržiškos leidimo (27 p. pra- 
leistos dvi eilutės: ,„Juk ir ponų vaikesčiai taipjau per subinę 
gauna, kad jie, kaip kiti vaikai į patalą meža“; 29 p. 8 eil. vr. 
pakeista: pautus — kiaušus; 29 p. 9 e. vr. pautai — kiaušai; 
29 p. 4 e. ap.: šūdą — nieką; 35 p. 8 e. vr.: šūdvabali — juod- 
vabali; 35 p. 9 e. vr.: šūdinėdams — mėšlinėdams; 54 p.: šū- 
dinėja — niekinėja; 63 p. 4 e. vr.: šūdą — mėšlą; 4e. ap.: šū- 
dais — mėšlu, 3 e. ap.; šūdus — mėšlus; 69 p. 1 e. vr.: meža 
— teršia; 74 p. 5 e. ap.: šūdvabalis — juodvabalis, šūde — 
mėšle; 97 p. 7 e. vr.: šūdą — nieką; 123 p. 6 e. ap.: šūdva- 
balis — juodvabalis, 5 e. ap.: šūdvabalis — juodvabalis, šūde 
— mėšle; 142 p. 11 e. ap.: šūdais — mėšlais, 9 e. ap.: šūdus 
— mėšlus). 


Originale metų laikų aprašymai nėra suskirstyti jokio- 
mis antraštėmis; tėra tik anie keturi metų laikų pavadinimai. 
Lengvesnei skaitytojo orientacijai šiame leidime, bent pabai- 
goje, turinyje, giesmės yra suskirstytos atskiromis temomis. 


Praktiniais sumetimais ir žodynėlyje iš D. vartojamų 
apie 3300 žodžių paaiškinama tik tiek, kiek reikia autoriaus 

minčiai suprasti ir suvokti jo žodžio epochiniam koloritui, 
kuris susidarė autoriui stipriai stovint ant etninio pagrindo ir 
veikiamam iš abiejų pusių dviejų svetimų kultūrų: vokiš- 
kosios ir slaviškosios. 

Kristijonas Donelaitis 


Donelaitis, Kristijonas (signed himself Christian 
Donalitius; 1714— 1780), classical Lithuanian poet, the first to 
be translated and recognized in histories of European 
literature. 

Donelaitis was born, grew up, and worked in a region 
inhabited by Lithuanians from early times. Occupied in the 
13th century by the Teutonic Order, the territory became in 
the 16th century part of the Duchy of Prussia, and in 1701 
was proclaimed the Kingdom of Prussia. To Lithuanians the 
region is known as Mažoji Lietuva (Lithuania Minor). After 
the devastating plague of 1708—11, a scant third of the 
original Lithuanian inhabitants remained in Lithuania Minor, 
the others were replaced by German colonists in massive 
numbers. 

Donelaitis was born on Jan. 1, 1714 in Lazdynėliai, 
district of Gumbinė (Germ. Gumbinnen). In his time 
inhabitants of Lazdynėliai consisted of Lithuanians and 
Germans in egual numbers. Donelaitis grew up with 6 other 
children in a Lithuanian family of free peasants. At the age of 
17 he left to study at Konigsberą, then the cultural and 
administrative center of East Prussia. From 1731—36 he 
attended the cathedral school, and from 1736—40 the uni- 
versity, where he studied theology in preparation for the 
Lutheran ministry. He had come to Konigsberą with a stroną 

Lithuanian background, which was further shaped by the 
classical curriculum and spirit of the school, the religious 
movement of Pietism, and a seminar in Lithuanian studies 
reguired for all students from areas where preaching was in 
Lithuanian. Along with Lithuanian and German, Donelaitis 
received a good foundation in Greek and Latin and a 
smattering of French and Hebrew. He became well 
acguainted with ancient classical authors (Homer, Hesiod, 
Horace, and Verail). He enjoyed music and attempted some 
composition himself. Pietism, teaching industriousness, 
piety, abstention from vain entertainment, and asceticism, 
deeply affected the future poet's character. Lithuanian 
studies strengthened his grasp of his native language, and 
nourished in Donelaitis a mature enthusiasm for the 
language and the people who spoke it. 

Pastorate. After a brief period of teaching in Stalupėnai, 
Donelaitis was appointed pastor in Tolminkiemis. The parish 
was scarcely 20 km from his native Lazdynėliai and as far 
from the administrative center of Gumbinė. Massive German 
colonization had already significantly changed the ethnic 
composition of those areas. In the parish of Tolminkiemis 
Lithuanians remained only a third of the 3000 inhabitants. 
Donelaitis would preach in German at morning services and 
in Lithuanian duriną the afternoon. In his parish were 4 royal 
estates, 2 farms of free peasants, and 32 hamlets of serfs. 
Donelaitis sided with the serfs and resisted the landlords, 
who tried to take over not only peasant lands, but also part 
of the parish property. In time left over from his pastoral 
work he built a church of masonry, a rectory, and home for 
widows of clergy. He also fashioned thermometers and 
barometers, and build himself a piano and a clavichord. That 
was one of his hobbies; another avocation was poetry. 

Literary Work. In his spare time Donelaitis would 
compose verse in Lithuanian and German and read it to 

visiting friends. When he began to write is not known, but it 
is assumed that it was just after his studies at Konigsberą. Of 
his German works only the titles of 3 poems are known. His 
Lithuanian works consist of 6 fables and the poem Metai 
(The Seasons). This title was given to the poem not by the 
author but by the original publisher, Ludwig Rhesa (Rėza), 
professor at the University of Konigsberą. The fables are 
considered to be the earliest of the poet's works, for the 
versification is strained in places and the sentences 
cumbersome. Some elements in the fables, taken from the 
animal or plant world, are known in world literature from the 
days of Aesop; Donelaitis, however, expanded the contents 
of the fables and developed the action and charactets in 
great detail. Moreover, Donelaitis linked his allegories to the 
social conditions of his time, which are especially brought 
out in his poem, The Seasons. 

The Seasons: Social Background. The work consists of 
4 parts: “Joys of Spring,“ “Summer Toils,“ “Autumn 
Wealth," and “Winter Cares.“ In these 4 idylls, totaliną 2997 
hexameters, are depicted the natural setting of Lithuania 
Minor, its people, their work, and their customs. The poem 
forms a realistic portrayal of Lithuanian peasant life in the 
18th century, as it was affected by colonization. Germans 
and Austrians, Swiss and French, brought in and given 
special consideration by the government, became the upper 
class of landlords and officials, while the indigenous 
population became the lower class of serfs. 

In The Seasons the village life of the latter is depicted as 
patriarchal in structure. The natural virtues idealized by the 
Pietist movement, diligence, piety, honesty, and submission 
to authority, flourish. The social consciousness of the people 
is largely dormant. There appear only a few characters 
through whose lips the poet accuses the gentry and the 
government of exploitingą the people. However, such 

characters are not portraved sympathetically; they are 
considered degenerates by the villagers in the poem and by 
its author. The poet contents himself with telling his readers 
that all men were created egual in the beginning and that 
only later did some become lords and others serfs. Done- 
laitis calls the latter būrai (boors), and shows deep sympathy 
for them. He reprimands their evil exploiters, but he does 
not raise any protest against the system of serfdom. 

The social contrast coincided with a national and even a 
moral division. The villagers, who cultivated the aforemen- 
tioned virtues, were Lithuanian. The immigrant colonists 
tended to weaken these virtues with their drunkenness and 
their backsliding from the church. The poet condemns the 
imported vices and urges his brother Lithuanians (tie 
Lietuvninkai) not to succumb to the novelties but to 
preserve their traditions, including their language, customs, 
and dress. In a word he preaches passive resistance, though 
with some exceptions. The author recognizes certain 
desirable traits in the newcomers. For instance, he urges 
Lithuanian women to learn industriousness and other useful 
virtues from the German women. In the general picture 
portrayed by the poem it is evident that with the aging and 
passiną of the exponents of the old patriarchal culture the 
Lithuanian village with its traditions is sinkiną in the maelstrom 
of immigrant culture. 

The Seasons: Literary Composition. This work of 
Donelaitis did not differ in literarv form from the fables, 
poems, and idylls then in vogue in Germany and in Europe 
generally, nor did it depart from the fashion of writing in 
imitation of the ancient Greek and Roman poets. The 
Seasons, moreover, followed the literary tendency of the day 
to portray not cities and aristocrats but rather the natural 
settiną of the village and its inhabitants (for example J. 
Thompson, A. Haller, E. Kleist, B. Brockes). In the poem the 


399 


reader finds a good deal of the didactic element so popular 
at the time. Donelaitis, however, stands out among other 
writers firstly in that he employed the classical hexameter 
before any European writer of the age. (F. Klopstock, for 
example, used it only in 1848): Secondly, for this Lithuanian 
poet nature was not conceived in the spirit of the Age of 
Enlightenment; the peasants he portrayed were not 
sentimentalized stereotypes. People in The Seasons are 
drawn realistically, with their labors, experiences, cares, and 
primitive mentality, abounding with mythology. Thirdly, 
Donelaitis is characterized by his clear stand in the social, 
ethnic, and moral clash between the immigrant colonists and 
the old Lithuanian inhabitants. This was his original contribu- 
tion. 

The Seasons does not have any single, simple plot, with 
characters described in detail. The narrative of the poem is 
often interrupted by asides, didactic passages, and lyrical 
reflections. The characters are sketchy; they are simply 
good or simply bad, with few nuances. Donelaitis is not given 
to detailed description of objects or persons. He shows them 
in the dynamic of life, acting and speakiną, even larger than 
life. The poet, moreover, knows the psychology of peasant 
and serf, and in a stroke he could create an unforgettable, 
original image. To this end the poet makes ingenious use of 
synecdoche. For example, in describiną the anger of a bailiff 
he uses the phrase iltinį griežia; literally, “he gnashes his 
canine tooth.“ He also employs hyperbole, exaggerating 
tempo of action, distances, and results to the point of 
demolishing the bounds of reality and creating a new artistic 
world, as in “While Mikols in the garden singes butchered 
shoat / With flaminą straw — the smoke for miles beclouds 
the skies / And dims the sun, the stars, and e'en the frigid 
moon...“ He has nature operating in terms which only a 
villager's associations could attribute to it. When the spring 

time sun begins to warm up, “Each hill and dale had cast 
away the snowy furs." The picturesgue vocabulary of Done- 
laitis is akin to folklore. In his lyrical treatment of nature and 
people (at times with sublime reflections, at others, with light 
irony), he comes close to Jonas Basanavičius, Vincas Pieta- 
ris and other Lithuanian writers, who lived a century and a 
half later but belonged to the same geographical and 
linguistic area. 

Tolminkiemis, where Donelaitis lived longest, and where 
he died on Feb. 18, 1780, is only 15 km from the present border 
of southwestern Lithuania. Under extended German rule the 
Lithuanian name of the village was preserved in the German 
transcription Tolminkemen. After World War II the Russians 
changed it to Chystye Prudy and colonized it with their own 
people. The church and other buildings erected by Donelaitis 
were destroyved. From under the ruins of the church, in the 
crypt of which the pastors of the parish were customarily 
buried, the presumed remains of Donelaitis were recovered. 
Based on skull structure, the appearance of the poet has been 
reconstructed. Before that artists had depicted him according 
to his traits of character, as they imagined them. 

Posthumous Publications. During the lifetime of the 
poet, not a single work of his was published. His manuscripts 
remained in the possession of his widow. They were copied by 
aneighbor, J. F. Hohlfield, thanks to whom they survived; only 
fragments of the originals remain. The first edition of The 
Seasons was prepared by Ludwig Rhesa with a Gerrnan 
translation, the poet's biography, and a description of his 
works. The publication was called Das Jahr invier Gesaengen 
(The Year in Four Cantos), published in Koenigsberą, 1818. 
The fables were published in 1824. These published works 
were for several decades the only means by which the writer 
was known to his fellow countrymen and others. Rhesa made 
alterations and deleted the harsher realistic expressions (468 

lines). A new and fuller Lithuanian text was prepared by the 
philologist August Schleicher under the title, Christian 
Donaleitis Litauische Dichtungen (The Lithuanian Poetry of 
Christian Donaleitis), published by the Russian Academy of 
Sciences in St. Petersburą, 1865. The third edition, the best 
and most authentic, was prepared by George H. F. 
Nesselmann, with a German translation, under the title 
Christian Donalitius Litauische Dichtungen, Koenigsberą, 
1869. Later a few Lithuanian editions appeared,; one of them 
was published in the United State in 1897. On the initiative of 
the Lithuanian Ministry of Education and under its fundiną, the 
definitive and ornate edition of The Seasons, edited by Juozas 
Ambrazevičius directly from manuscripts in the archives of 
Koenigsberą and illustrated with the wood-cuts of Vytautas K. 
Jonynas, was published in Kaunas in 1940. Under Soviet 
occupation, among other editions, one was published with 
illustrations by the artist Vytautas Jurkūnas (Vilnius, 1956). 

Amoną Lithuanian authors the works of Donelaitis have 
been translated most freguently. Besides the first 
translations into German (1818), Latvian (1822), and Polish 
(1883), later translations appeared in those languages, along 
with ones in Russian, Czech, Belorussian, Georgian, and 
Hungarian. Most of these have appeared since World War II. 
The only English translation of The Seasons, imitatiną the 
original hexameter, was done by a Lithuanian American, 
Nadas Rastenis and published in 1967 with an introduction 
by E. Tumienė. (English passages used in this article are 
from the translation by Rastenis). 

SIMANAS DAUKANTAS 


Tautinės minties naujinimas: 


DAUKANTAS LIETUVIŲ TAUTINĖS 
SAMONES EVOLIUCIJOJ 


Svetimų dievų nereikia — gana ir savų. 
S. Daukantas 


Įžanga. Tautinės sąmonės linkui 


Kasdienine prasme tautinė sąmonė yra nusimanymas 
tautoje, kad ji yra savaiminga, su savitu charakteriu, savitais 
siekimais ir likimu. Juo labiau tauta nusimanys savitumą, juo 
labiau norės jį pareikšti bet kuriose šrityse: politikoje, visuo- 
menės gyvenime, ypačiai raštuose. Raštai daugiausia parodo 
tautinės sąmonės laipsnį. 

Lietuvių pirmieji raštai atsiranda jau stipriai valstybei 
susiformavus. Tiesa, jie gudiški. Bet jie rodo, kad lietuvių tau- 
tos oficialusis sluoksnis yra pasviręs į rytų kultūrą. Tik 
sveikas etninis pagrindas pajuto rytų pavojų ir griebėsi tos 
pačios gudų kalbos bent iš dalies savaimingumui apsaugoti. 
Tie gudiškieji metraščiai, aukštindami lietuvių kunigaikščius, 
aiškiai gina lietuvių interesus — ne gudų. Tiesa, gudiškuo- 
sius raštus sunku pavadinti tautiniais. Mūsiškai suprastos 
tautybės tada iš viso nepaisyta. Pati valstybė buvo tik dinas- 
tinė. Dinastinis savitumas ir buvo keliamas metraščiuose. 


405 


Besigindama nuo rytų kultūros, dinastinė lietuvių tauta 
kryptelėjo vakarų linkui. Unijomis susidėjo su lenkais. Šitoje 
dvitautėje lenkų lietuvių valstybėje anksti pajusta, kad dvily- 
pumas valstybėje nepageidaujamas. Viena pusė imta atro- 
fuoti. Lenkų savitumas pasirodė agresyvesnis ne tik prieš 
lietuvius, bet ir prieš kitas tautybes. Lietuvių savitumo būta 
defensyvaus. Iš perspektyvos dabar matyti, kaip jis aršiai gy- 
nėsi. Gynėsi lietuviai, keldami aikštėn savo genealoginį savi- 
tumą, kildindamiesi iš romėnų ir Palemono teorija stiprindami 
savo ambicijas. Lotynų kalbą ėmė laikyti savąja: ją reikalavo 
įvesti į mokyklas. Ją ėmė raštus rašyti. Jau nusimanyta, kad 
lietuvių savarankiškumą palaikys ne tik skirtinga genealogija, 
bet ir skirtinga kalba. Tik nesusiprasta dar, kad toji kalba turi 
būti gimtoji. Ir Daukša, pirmasis iškėlęs jau tautinio skir- 
tingumo požymį — lietuvių gimtąją kalbą (1599), ilgai dar buvo 
neišgirstas. Lietuvos didikų sąmonėje reiškėsi vis genealoginis 
ar dinastinis skirtingumas nuo lenkų. Jį ir stiprino. Stiprino 
vyskupo Merkelio Giedraičio įsakymu parašyta mozūro 
Stryjkowskio Lenkų, Lietuvių ir Žemaičių kronika, kuri bus 
gausus šaltinis bei atrama ir paskesniems jau tautiniams 
susipratėliams. 

Juo ilgiau lietuviai bendroje valstybėje gyveno, juo jų 
savitumas silpo. Smulkieji bajorai šokosi reikalauti tokių 
privilegijų kaip Lenkuose, taip gyventi kaip lenkai. Tik atskiri 
didikai, atrodo, darė desperatiškų žygių atsikratyti Lenkija: 
per karą su švedais Radvilos nutraukia net uniją su Lenkais 
ir paskelbia uniją su Švedais (1655). Bet Švedai išvyti, unija 
panaikinta. Naudinga būtų buvę lietuvių savarankiškumui ir 
bažnytiniu atžvilgiu atsiskirti nuo Lenkijos. Vilniaus vysk. 
Bialozoras mėgino sudaryti Vilniaus arkivyskupiją ir atskirti 
nuo priklausymo Lenkijos. 18 a. gale jo mėginimą pakartojo 
Vilniaus vysk. Masalskis, bet kada Varšuvoj už ką kitą jis 
buvo pakartas — tas klausimas atidėtas. Savitumo žymės 
buvo nutrinamos. Ir 1791 m. sudarytoje naujoje konstituci- 

joje atskiros Lietuvos valstybės teisės buvo panaikintos. Lie- 
tuva paversta paprasta bendros valstybės provincija. 
Lenkams pasisekė. Bendras seimas, bendras luomas, 
bendros mokyklos, bažnyčios, bendri interesai taip sufor- 
mavo lietuvio bajoro psichiką, kad lietuvio vardas virto ne 
tautiniu pažymiu, bet tiktai geografiniu, teritoriniu. Būti len- 
ku ir lietuviu rodėsi suderinama, kaip gali būti suderinamos 
dvi nevienarūšės sąvokos. Ir susidarė Lietuvos bajorų sąmo- 
nėj dvilypio Žmogaus supratimas — lietuvio lenko. Tas dvily- 
pumas ilgainiui buvo išreikštas ta garsiąja formule: gente sum 
lituanus, — natione polonus. Suderindami savyje lietuvybę ir 
lenkybę, Lietuvos bajorai, atrodo, nejautė to vidaus konf: 
likto, kurį teko išgyventi L. Rėzai, kada jo sąmonėje paaiš- 
kėjo, jog dvi tautybės — lietuvio ir vokiečio — nei Prūsų 
karalystėje, nei jo paties psichikoje jau nebesuderinamos. 
Lietuviškos lenkiškos ideologijos aukštuomenė labiausiai 
pasireiškė Adomo Mickevičiaus asmenyje ir kūryboje. Kaip 
Lietuvos žemė kitados buvo davusi Jogailą, dvilypės vals- 
tybės politinį valdovą, taip tos valstybės gale davė Mickevi- 
čių, literatūros valdovą, kuris visai neveidmainiaudamas galė- 
jo vadintis ir lietuviu ir lenku. Bet Mickevičius ir kiti 
mažesnieji yra paskutinis tos dvilypės lietuviškos ir lenkiškos 
tautinės koncepcijos didingas švystelėjimas lenkų kalba. 
Tuo pačiu metu, kada dviejų tautybių bajorai turėjo su- 
augti į vienlytį luomą, lietuvių kalba buvo tik priemonė susi- 
kalbėti su liaudimi. Bent M. Lietuvoje tas vienas Donelaitis 
ragina lietuvių kalbos neišsižadėti, tik ir jis etiniais, ne tauti- 
niais sumetimais. Rūgys pirmasis savo dainelėm atkreipia 
pasaulio akis į patį lietuvių kalbos grožį. Jo nedrąsus, kuklus 
susižavėjimas buvo pagautas vakaruose bekylančio susi- 
žavėjimo primityviom tautom, liaudim, jos kūryba. Per Var- 
šuvą, per Krokuvą, o ir tiesiog iš Vokietijos ankstyvojo roman- 
tizmo banga davė naują impulsą lietuvių tautinės sąmonės 
tolimesnei evoliucijai. Daukšos mesta tautinės kalbos idėja 

atgyja iš naujo, su visu ryškumu, Bohušo skelbiama. Ir pama- 
žu tarp tų pačių lietuviškos lenkiškos ideologijos Žmonių 
pradedama domėtis lietuvių kalba. Pradeda lietuviškai vienas 
su kitu kalbėtis, rašinėtis. Tik kaip nedrąsiai! Tai Klemento 
tipo žmonės. Juo toliau, juo labiau rodoma daugiau entu- 
ziazmo. Prisideda ir Lietuvos istorijos branginimas. Tai Poš- 
kos tipas. Trečias laipsnis — kada pradedama branginti ne tik 
pati liaudis, bet ir liaudies kūryba — Stanevičiaus tipo 
susipratėliai. 

Tai jau ne politinio savitumo, ne dinastinio, ne genea- 
loginio, bet tautinio susipratimo, tautinės sąmonės žymės. 
Tautinė sąmonė jau sprogsta, skečias, kaip augalo žiedas, vis 
labiau parodydama viduje glūdinčių spalvų ir kvapsnių 
harmoniją. 

Bet ir Klementas ir Poška tebelaiko save ir žemaičiais ir 
lenkais. Šita dvilypė ideologija dar nėra viena nuo kitos atsi- 
palaidavusi. Reikia naujo žingsnio tautinės sąmonės evoliuci- 
joje: atskirti lietuvybę nuo lenkybės. Reikia psichologiškai 
suardyti tas unijos ryšys, kuriuo buvo lietuvis susietas su len- 
ku dvitautėje valstybėje. Bajoriškasis luomas to nepadarė. 
Tam žygiui ateis valstietis su neišeikvotom etinėm jėgom, su 
nauja europine kultūra — Simanas Daukantas. 


1. Valstietiški metmenys 


Simano Daukanto charakteris iš dalies panašus į jo 
amžininko Narbuto ar net Jucevičiaus. Visą jų charakterį yra 
ataudęs Vilniaus universitetas. Bet metmenys skiriasi. Anie 
— bajorai, S. Daukantas — valstietiška, žemaitiška natūra su 
jos tradicijomis. 

Prof. A. Janulaitis, pasinaudodamas Daukanto laiš- 
kais,(1) yra parašęs knygelę vardu Simanas Daukantas. Jo gy- 
venimas, darbai ir vargai 1913). Iš jo knygos ir iš tų laiškų 
matyti, kad Daukante susikoncentravę visa eilė tų charakterio 

bruožų, kurie pažymėtini valstiečiu ir žemaičiui. Tėvų 
blaivumas ir darbštumas, valstietiškas maža kuo pasitenkini- 
mas lydėjo Daukantą visą gyvenimą. Bet neturtas, baudžiavų 
dvasia sėjo valstiečio asmenyje nedrąsą, būgštavimą prieš 
viršininkus. O ir mokslus išėjęs Daukantas negavo su sau ly- 
giais dirbti. Ant savęs vis turėjo viršininką. Ir susidarė jo tipas — 
kuklus, nedrąsus, užsispyręs, uolus darbininkas. Savo 
viešuose raštuose jis atsargus, tik privačioje koresponden- 
cijoje atviras ir drąsus. Siųsdamas Narbutui medžiagą, prašo 
niekur neminėti jo vardo. Nori, kad niekas nežinotų ikijo gyvos 
galvos. Save lietuviškai žemina: turįs tik gerų norų, ir be reikalo 
jį vertiną. Kai sykį Kraševskis jį pagyrė Athenaeume, 
Daukantas skundžias Narbutui: „Blogai padarė Kraševskis... 
aš per tai galiu nustoti vietos... jis man nesmagumo padarė“. 
Net savo Būdą nusiuntęs Narbutui, nesisako, kad tai jo dar- 
bas, ir pasakoja apie jį lyg apie visai svetimą. Kada vienas 
pažįstamas paprašo Daukantą jo knygų sąrašo ir jo biogra- 
fijos, D. siunčia įgraudendamas: „Tik, susimildamas, pasi- 
rūpink, kad apie tat nebūtų spausdinama nė vienam laikrašty“. 
Iš dalies tuo paaiškintinas ir tas Daukanto slapyvardžių gau- 
sumas. 

Vengdamas viešumos, Daukantas savo idėjas nori 
skleisti per kitus, įkalbinėdamas juos per laiškus. Ir įkalbinėja 
su tokiu atkaklumu ir radikalumu, kuris savas tik žemaičiams. 


Kaip tikra valstietiška žymė, kurios trūko bajorėliui 
Jucevičiui, iškeltinas Daukanto religingumas — nuoširdus 
pasitikėjimas Dievo Apvaizda, pasitikėjimas, neiškreiptas 
mokytinio racionalizmo; jis guodžiasi varguose vienu Dievu: 
kantriai primąs iš jo rankų ir ligas, ir vargus, ir nelaimes. 
Išlaikęs ir religinės praktikos tradicijas: Papilėje gyvenantį 
matome vaikščiojantį į bažnyčią, poterius kalbantį. Pasi- 
laikęs net tas gražias tradicijas religiniu būdu mylimuosius 
pagerbti: kai mirė motina (1847), Daukantas siunčia du rub- 
lius kun. Pabrėžai, kad už jos vėlę mišias atlaikytų. 

Išlaikęs giliai religines tradicijas, Daukantas ir su pačiais 
tėvais, giminėmis nenutraukė ryšių. Ir koks jis mums, kaimo 
vaikams, artimas, kada jis, negalėdamas suskubti į motinos 
laidotuves, statydina paskiau jau paminklėlį, surašydina į jį 
visų šeimos narių vardus, nors jis vienas tesirūpino ir vienas 
pinigus temokėjo. Lygiai artimas, kada jis ragina savo brolius 
mokytis, pats jais rūpinasi. Patriarchališka šeima. Net visas 
sodžius buvo pajutęs, kad S. Daukantas Petrapilyje esąs 
„Galingas“ ir „įtakingas“. Todėl ir kreipdavosi į jį su reikalais. Ir 
Daukantas rūpinosi ne tik saviškiais, bet ir apskritai valstie- 
čiais. Matė, kad valstietis yra beteisis ne dėl to, kad jis 
menkesnis, bet jau dėl vienos žemesnės kilmės. Patsai pajutęs, 
kiek reiškia kilmė, dar labiau nei kiti to meto šviesuoliai turėjo 
neapkęsti tos luominės nelygybės. Bet kovoti prieš ją atvirai, 
viešai, kaip tikras valstiečio sūnus, nedrįso. Nekilmingajam 
luomui prasimušti į gyvenimą viena tebuvo priemonė — 
mokslas. Ir Daukantas tapo Lietuvos valstiečių švietėju. Neati- 
trūko nuo liaudies savo dvasia, nors fiziškai buvo atitrūkęs 
gana ilgai. 

S. Daukantas nebuvo tik liaudies žmogus, kaip girinė 
obelaitė. Jo valstietiškas charakteris buvo susiderinęs su to 
meto europine ideologija — valstietiškiem metmenim buvo 
pritaikinti. 


2. Europiški ataudai 


Daukanto ideologija yra įglausta į jo veikalus. Istoriniuo- 
se raštuose jis ne tik faktų registratorius, bet ir istoriosofas. 
Jo istoriosofijos pagrinde akcentuojamas nuolatinis pasaulio 
kitimas. 

„Nieko nėra amžino šioje pasaulėje: kaipogi visa, kas te- 
nai yra, Dievo parėdymu anksčiau ar vėliaus ilgainiuo persi- 
keičia, regis, dėl to vien, idant žmogus ne šio svieto, bet ant- 
ro gyvenimo geistum“, rašo Būdo pratarmėje (cit. 1935 m. 

leidimas). Ir, norėdamas parodyti nuolatinio kitimo procesą, 
D. toliau pavyzdžiais kalba: 

„Vienos yra buvusios šioje pasaulėje tokios atmainos, 
kurias jam raštai pasako, kitas jam žemės, vandens ir oro 
ermyderiai rodo, noris raštai tyli, kitos yra tokios, kurias 
žmogus pats savo amžiuje gali regėti. Ir taip, kur pirma 
pievos žėlė, plačios pilys, vaisingos dirvos buvo, ten šiandien 
palšų smilčių vilnys, į trobesį aukštos, spiginamos nuo degan- 
čios saulės, po tyrus banguoja arba begalinės jūros užgulu- 
sios niūkso; ir vėl atkaliai, kur pirma karšti viesulai, žvil- 
damys degančias smiltis, neapregimuose tyruose pujojo, arba 
begalinės jūros tyvuliavo, tenai šiandien dirvos, girės, ežerai 
ir ūkininkai tarpe pilių gyvena“ (ib.). 

Kokia yra to nuolatinio kitimo priežastis? Ar tam tikros 
aukštesnės jėgos (kaip Tolstojaus likimas), ar istorijos eigą 
varo žmogus? Iš tolesnių Daukanto samprotavimų aiškėja, 
kad normalia tvarka kitimo procesą varo dvi galybės: gamta 
ir žmogus. Gamta daro įtakos Žmonėms, žmonės padaro įta- 
kos pačiai gamtai. Šitas tarpusavio veikimas turėjęs įtakos ir 
žmonijos istorijai. 

Ar visos tautos, ar tik tam tikra tautų grupė yra likusi iš 
bendros tėvynės, S. D. aiškiai nepasisako. Bet tiktai atsi- 
radusi žmonija, ir prasidėjusi nuolatinė evoliucija. Žmonės 
suskilę rasėmis ir tautomis. Tas rasių ir tautų skirtumas parė- 
jęs nuo gamtos, kurioje apsigyvenę. ,„Vieniems plikiems be 
uksmės ir uždangos vargstantiems smiltynų tyruose spiganti 
saulė surietė ant galvos plaukus į garbanas, o jų kailį sude- 
ginusi į anglį, pavertė juos į murinus ir tuomi būtinai nuo pir- 
mosios žmogaus veislės atskyrė; kitiems gyvenant 
sausuose vėjuose kailis į rudvarį pavirto; kiti kitose vie- 
tose gyvendamys platų veidą ir aukštas akis įgavo; ir tie 
tiktai, kurie kalnuose ir giriose gyveno, baltais ir visų 
grakščiausiais žmonėmis tepaliko“ (ib. 6 p.). 

Iš pradžių visi žmonės buvę laisvi. Tačiau atsiradę didž- 

turčiai pradėję Žmones vergti. Vergiamieji turėję išsidanginti 
kitur — į versmes, balas, tyrus, kad galėtų kaip tinkami Die- 
vą garbinti ir laisvi gyventi. 

Taip suprantant istoriją, nesunku pasidaryti išvadą, kad 
lietuvių tauta irgi yra iš kur nors atkilusi. Lietuviai kilę iš In- 
dijos. Istorija randanti lietuvius išsidanginusius iš Indijos į Juo- 
dųjų Marių pakraščius iš šiaurės pusės. Jie gyvenę tenai jau 
prieš Kristų. Lietuvių vardo dar nebuvę. Buvo vadinami in- 
dais, kiemarionimis, skytais, getais, kartais eruliais, arba 
geruliais. Lietuviai buvę tenai didžiai garsingi, prekiavę su 
graikais, egiptiečiais, fenikiečiais, kariavę su persais, grai- 
kais, romėnais. Su tomis tautomis jie turėję vieną tėvynę. Tai 
rodą daugybė bendrų žodžių ir patarlių. Tik iš Azijos pas- 
kiau atsibrovusios kitos tautos. Jis išgrūdo iš Uksinių pama- 
rių tuos getus ir kiemarionis... į tyrus, kuriuose auga aukšta 
žolė taip, jog raito žmogaus negal regėti. Čia ir pasidaręs 
sąmyšis, prasidėjusi būsimųjų lietuvių kelionė į Pabaltijį, kur 
„traškančiose girėse, nuo įkūrimo pasaulės nekušintose, 
ilgus amžius džiaugdamos liuosybe savo prabočių, tarp girių 
laimingai gyveno“ (26 p.). 

Kaip čia lietuviai Pabaltijyų gyveno? Jie buvę laisvi: rinkę 
sau viršininkus iš išmintingųjų ir narsiųjų — demokratiškai. 
Vergystė tai velnio darbas (Istorija, 52 p.). Lietuvių charak- 
teris užgrūdintas visiems pavojams; neištižę, neišlepę, nar- 
sūs, patvarūs, antra vertus — taikinai, švelnūs, vaišingi, 
darbštūs, linksmi, menininkai, religingi, garbinę šilumą sau- 
lės pavidalu, stabų neturėję. Tikri gamtos vaikai, tos gamtos 
rūsčios ir švelnios, baisios ir patraukiančios, slėpiningos ir at- 
viros. Tie kraštutinumui sutilpę ir lietuvio charakteryje. Tai 
buvo lietuvių aukso dienos. 

Tačiau kada diduomenė išlepusi, tada pasisavinusi 
lenkų, gudų, vokiečių ir kitų „„šaldrų papročius, užmiršo ir 
pamynė po kojų tą šventą darbą savo bočių prabočių“. Ir 
tada „metuose, 1569 per kebeles pasidavė į lenkų valdžią ir 

nuo to laiko nepaslinkdamys patys nė kokiu lėtos daiktu 
užsiimti, vieni tižo lepumuose svetimų pramonių, kiti išsirpę 
po medaunyčias bajorystomis savo girdamies, vis į lenkų 
spunką veizėjo ir nuo jos sau laimos laukė, kurie, įsiveržusys 
į Lietuvą norėjo lietuvius būtinai paniekti ir vergais savo 
padaryti“ (Būdas, 301 p.). Jie įvedę ir negirdėtą neregėtą 
darbą, lažu vadinamą, kurį lietuviai iš apmaudo pramanę 
baudžiava. Nuo tada ir pradėjusi Lietuva irti... Iro ir nyko 
taip, kad iš po svetimųjų ir svetimybių beliko tik jų „kalba, 
žali bruknelė, nuo speigų apšarmojusi“ (B. 7 p.). tą kalbą 
išlaikė ne raštai, bet išmintingos žemaičių ir kalniečių moti- 
nos apkerpėjusiuose tarp girių nameliuose. 

Nebetęsiant tų įdomių poetiškų S. D. paveikslų apie se- 
novės lietuvių gyvenimą, kyla klausimas: iš kur tos S. D. pa- 
žiūros apie lietuvių kilimą, laimingą gyvenimą ir nykimą. Tai 
nėra S. D. visai originalus išradimas. Plačiai sekdamas 
naujausią literatūrą, ypačiai, kur būdavo užkliudomi lietuviai, 
S. D. pažino Vakarų Europos idėjines linkmes. 19 amž. pra- 
džioje įsigalėjęs romantizmas savo ideologiją buvo atrėmęs į 
Rousseau teoriją. O Rousseau, eidamas prieš savo dienų 
visuomenės sunykimą, pirmasis buvo paskelbęs, kad viskas 
išeina tobula iš Kūrėjo rankų ir sugenda žmogaus rankose. Iš 
Kūrėjo rankų išėję žmonės visi buvo laisvi, lygūs, laimingi. 
Tai natūralūs gamtos žmonės. Jų pavyzdžiu Rousseau laikė 
sonovės istorijoje persus, senuosius romėnus, germanus. Jie 
buvę galingi, kol civilizacija ir prabanga jų nesugadino. 
Dabartinėse tautose gamtos žmonės tebėsą šveicarai. Jie 
puikiai pažįsta mokslo reikalą, bet labiau jie branginą valią, 
charakterį, dorovę, gyvenimo išmintį. Jie niekiną tinginiavi- 
mą, neveiklumą, prabangą, ponišką lepumą, gyvenimą iš sve- 
timos sąskaitos. Jie giliai tikintieji žmonės. 

Rousseau idėjas iš dalies parėmė nenuilstamas entu- 
ziastas karaliaučiškis Herderis. Žmonijos istorijoj jis akcen- 
tavo (1784-1791) nuolatinį kitimą — Žmonija išgyvenanti to- 

kius pat tarpsnius kaip ir individas: jaunystės ir senatvės. Su 
antikinio pasaulio nykimu Žmonija patyrusi pirmąsyk senat- 
vę; su šviečiamuoju amžium — antrusyk, ir vėl prasidedąs 
ratas iš naujo suktis. Kiekviena tauta turinti turėti savą tau- 
tinę literatūrą. Tautinė literatūra tegalima sukurti tik sava 
kalba. Literatūros kūrėjas esąs ne mokytinis, bet gamtos 
žmogus. Dėl to ir adoruoja vadinamąsias primityvias tautas. 

Rousseau ir Herderis atidarė kelią į literatūrą pačiai 
gamtai, didingai, primityviai, atidarė duris ir tiems gamtos 
žmonėms — šiurkštiems, primityviems, bet morališkai tau- 
riems ir gilios sielos. Tokių žmonių literatūra ėmė ieškoti 
arba tolimuose kraštuose, arba viduriniuose amžiuose. 

Rousseau ir Herderio paveikti, romantikai nuo klasi- 
kinių tautų nukrypo ir į rytus. Europos dėmesį į rytus bent 
kalbos atžvilgiu patraukė Fr. Schlegelis savo veikalu Apie 
indų kalbą ir išmintį (1808). Susidomėjimas Indija augo. Pr. 
Boppas padėjo pamatus lyginamajai gramatikai, tirdamas 
sanskritą ir lygindamas su persų, lotynų, graikų, germanų 
kalbomis (1816). Paskesniame veikale (1835) jis lygino seną- 
sias kalbas ir su lietuvių kalba. Ypačiai pažymėtinas čia danų 
lingvistas Raski, kuris įrodė giminystę germanų kalbų su grai- 
kų, lotynų, lietuvių ir slavų (1818), o šalia jo Karaliaučiaus 
profesorius Pr. Bohlen, kuris susidomėjo prūsų ir lietuvių kal- 
bomis, rodė lietuvių kalbos giminystę su sanskritu (1830). (2) 

Su šita dvasine atmosfera S. Daukantas buvo pažįs- 
tamas. Savo Būde jis ypačiai cituoja Bohleną, Raskį ir Rėzą, 
neskaitant jau romantikų istorikų Kotzebue, Vogto ir Lietu- 
vos Narbuto. 

Sugretinus V. Europos to meto tendencijas su S. D. 
tendencijomis, prieinama išvada, kad S. D. nebuvo atsistojęs 
nuošaliai nuo Europos judėjimo; jis buvo tos pačios roman- 
tinės ideologijos pagautas. Šitos ideologijos šviesoj dabar aiš- 
kėja, kodėl S. D. žmonių rasinius ir tautinius ypatumus kil- 
dino nuo gamtos ypatumų; kodėl lietuvius kildino iš Indijos, 

kodėl jų charakterį parodė gamtos žmogaus charakterį, kodėl 
lietuvių sunykimo priežastis jam rodės esąs nutolimas nuo 
gamtos jai skirto charakterio ir pasidavimas civilizacijai, 
kodėl lietuvybės pagrindu laikė liaudį. Lygiai, aiškėja, kad 
lietuvis galės pakilti iš dabartinio sunykimo, nes istoriją kuria 
ir Žmogus; reikia tik atgaivinti lietuviuose gamtos Žmogaus 
dvasia. 

Šita europinė ideologija ir anas valstietiškas charakteris 
davė S. Daukantui tvirtą pagrindą sukurti naują momentą lie- 
tuvių tautinės sąmonės evoliucijoje: lietuvybę atpalaiduoti 
nuo lenkybės. Iš valstietiškų metmenų ir europiškų ataudų, 
tariant audėjų terminu, išėjo 


3. Lietuviškas raštas 


S. Daukantas, kaip valstietis, nieku nebuvo susijęs su 
lenkais, su jų tradicijomis. Nutraukti ryšius su senąja ideo- 
logija su lietuviškos lenkiškos tautybės koncepcija jam visai 
nesunku. Antra vertus, europinė ideologija kaip tik pateisino 
ir padrąsino senąją koncepciją suardyti ir sukurti visiškai 
naują — savarankiškos, demokratiškos lietuvių tautos. 
Naujoji susidarytoji koncepcija reikėjo puoselėti, gaivinti, ap- 
kuopti nuo šiukšlių, kurios ją dengė. Ir S. Daukanto didžioji 
pastangų dalis eina tam darbui. Iš vienos pusės jis kuopia 
naująją Lietuvą nuo labiausiai ją sloginusios lenkybės, iš 
antros pusės gaivelėja tautinę sąmonę. 

S. Daukante kaip nė viename kitame anuo metu pasi- 
reiškia antilenkiškas nusistatymas. Lenkus jis vaizduojasi 
daugelio Lietuvos nelaimių priežastimi. Lenkai ne tik pra- 
žudę Lietuvos valstybę, bet ir dabar lietuviams kenkią. Len- 
kai sufalsifikavę Lietuvos istoriją; jie paslėpę tikruosius doku- 
mentus apie uniją. „Lig šiol lenkai — savo naudai, o mūsų 
nenaudai — faktus pindavo, sumaišydavo, darkydavo“ (laiš- 
kas Narbutui). Prašo Narbutą, kad prikištų Babravičiui, kam 

„perdirba lietuvių pavardes lietuviškomis galūnėmis arba 
visai praleidžia garsiausias gimines, o lenkų nė menkiausių 
giminių nepamiršta pažymėti“. Nusiuntęs Narbutui rankraš- 
čius, prašo niekam iš savo rankų nedavinėti, nes lenkai 
visokiais būdais norėjo iš manęs išvilioti, davinėjo 80 rau- 
donųjų, pats grafas Račinskis davė 70, kad galėtų savo noru 
pertaisyti, tačiau niekaip gyvai neduosiu“. 

Kad jau seną Daukantą pakvietė Kirkoras rašyti į Teka 
Wilenska, už D. atsakė jo bičiulis Akelaitis: Daukantas pasiža- 
dėjęs rašyti tik lietuviškai. 

Daukantas negalėjo ramiai žiūrėti į tuos, kurie apie 
Lietuvą gerai ar blogai parašo. Jam nepatinka Jaroševičius, 
pastebėjęs, kad Lietuvoje buvusi vergija. Vergiją įvedė Lietu- 
voj tik lenkai — įrodinėja D. laiškuose Narbutui. Nepatinka 
jam ir Kraševskis, kad per maža lietuvius išaukštinęs. Prikiša 
net pačiam Narbutui, kad jis susiaurinęs Lietuvos ribas. Tos 
ribos pietuose turinčios siekti Pinsko balas. Juk niekas ne- 
suprantąs, ką Pinos upė reiškia slaviškai, o lietuviškai esąs visai 
aiškus vardas: reiškiąs pynę nuo žodžio pinti; „kas pažvelą- 
tų į daugybę supainiotų upių aplink Pinską, turėtų pripažinti, 
kad tinkamesnio vardo nebuvo galima sugalvoti“. 

Bet Daukanto širdis sukritusi su Narbuto, nes šisai 
bajoras, taip pat viską užmiršęs kaip ir Daukantas, rinko me- 
džiagą apie Lietuvą ir ją skelbė. Jis išidealizavo Lietuvą. Jis gi 
net pasmerkė lietuvių susidėjimą su lenkais. Ir aktyvusis D. 
negali pakęsti, vis neskatinęs Narbuto: ,,...pasiaukok visas 
Lietuvos aktams ir dokumentams rinkti ir spausdink juos, 
kiek bus lėšų. Tie aktai bus mūsų tautos istorijos kertiniu ak- 
meniu, ir mūsų priešininkai polemikoje nebedrįs slėpti teisin- 
giausių faktų... Nėra išganingesnio darbo už Kapitono(N) 
sumanymą, t.y. rinkti tos tautos paminklus ir leisti į visuo- 
menę“ (1843). 

Artimas jam buvo ir Onacevičius, buvęs jo mokytojas 
Vilniaus universitete. Juk Onacevičius buvo studijavęs Kara- 

liaučiaus archyvus, universitete dėstęs lituanistikos dalykus; 
daug jų davęs ir Daukantui. Tam savo mokytojui Daukantas 
Petrapilyje ir akis užspaudė. 

Lietuvių tautos sąmonės evoliucijoj toks griežtas sky- 
rimasis nuo lenkų yra naujas dalykas. Jis gali stebinti savo 
griežtumu ir net fanatizmu. Bet neužmirština, kad visuomet 
dvasinio persilaužimo momentai esti egzaltuoti. Tai matyti 
visuose sąjūdžiuose, kurie turi pakeisti senąją tvarką ir įvesti 
naują. Egzaltuotas, vaižgantiškai lyginant, ir pavasaris, kuris 
pakeičia žiemą. Ramus darbas prasideda tik vasarą. S. 
Daukantas ir turėjo suvaidinti to paties ankstyvojo pavasario 
rolę, išsilukštenant lietuviui iš lietuvio-lenko. Neužmiština ir 
antra priežastis: sykiu su sąmoningu nusistatymu prieš lenky- 
bę ėjo nusistatymas prieš poną, prieš tą luominį ir socialinį 
skirtumą, kuris buvęs atgabentas iš lenkų. Tuo momentu 
neapykanta lenkybei sutapo su neapykanta ponui panašiai, 
kaip paskiau neapykanta rusui sutapus su neapykanta pra- 
voslavijai. 

Tautinės sąmonės koncepcijoj išskirdamas lietuvybę 
nuo lenkybės, S. D. tos pačios lietuvybės atgijimą ir grindžia 
ne bajorais, bet daugiau valstiečiais. Tiesa, prieš bajorus jis 
nieko nekalba, jų neišskiria, bet daugumas jo rūpesčių 
nukreipti į liaudį: „,„asz ne diel mokitu wiru yr galwocziu, bet 
diel tu motinu rasziau, kurios geb sava waykams darbus jų 
bocziu prabocziu pasakoty“ (Darbay... 1822, 6 p.). 

Rašydamas liaudžiai knygeles, ragindamas steigti 
mokyklas, jis nori, kad šalis apsišviestų ir ekonomiškai pa 
kiltų. Prieš Daukantą, rodos, S. Stanevičius buvo parašęs 
vieną ūkio knygelę. S. Daukantas šioj srityje yra pionierius: 
apie tabako auginimą, bites, apynius, sodus, ugnį, medžių 
sėklas skelbė populiarias žinias. Jau aiškiai formuojasi min- 
tis, kad tautinė sąmonė teįmanoma tik apsišvietusioje tau- 
toje, ekonomiškai prasigyvenusioje. 

Taigi: S. Daukanto tautinėj sąmonėj lietuvybė jau atpa- 

laiduota nuo kitų tautybių, lietuvių tautos savaimingo egzis- 
tavimo teisė pagrindžiama praeities tradicijomis; tautos 
egzistavimo faktas stiprinamas dar didesniu praeities pažinimu 
ir kultūriniu bei ekonominiu apsišvietimu; tautos likimas 
paremiamas gyventojų daugumu — valstiečiais. Kad tauta 
veržtųsi pasireikšti kultūrinio gyvenimo autonomija; kad siektų 
susiorganizuoti į politiškai nepriklausomą valstybę, — to S. 
Daukanto tautinėj sąmonėj dar nėra. Tie du laipsniai tautinės 
sąmonės evoliucijoj ateis tik paskiau, ateis tada, kada bus 
realizuotas visoje tautoje S. Daukanto tautinės sąmonės 
laipsnis. O tai įvyks dar negreit. 


Pabaiga. Daukanto tautinės ideologijos 
realizavimas tautoje 


S. Daukanto tautinės idėjos jo bičiuliams galėjo būti 
pažįstamos iš laiškų, iš rankraščių. Tolimesnieji ir svetimieji jį 
gavo pažinti iš to vieno išspausdinto Būdo (1845). Ir artimieji 
ir tolimieji jautė ir kažkokio nepasitikėjimo, ir gilios pagar- 
bos. Kajetonas Nezabitauskis, susižavėjęs Būdu, užsimojo jį į 
lenkų kalbą versti, ir neišvertė. Podbereskis išvadino tą patį 
Būdą seno lietuvio plepalais ir vis dėlto išvertė lenkiškai. Blai- 
vusis Valančius su nepasitikėjimu žiūri į jo istorijas ir vis dėlto 
žadasi jas išleisti. Daukanto tautinės sąmonės balsas nebuvo 
taip nykiai nuskambėjęs kaip kitados Daukšos. Vis dėlto ir 
jam reikėjo laiko, kad visuomenė psichologiškai pribręstų 
susigyventi su nauja sąmone. Daug dar lietuvių šviesuome- 
nės tebesilaikė anos dvilypės Lietuvos ir Lenkijos unijų ideo- 
logijos. Baranauskas ar ne įdomiausias bus tos ideologijos 
atstovas, rašęs lietuviškai, panašiai, kaip Mickevičius len- 
kiškai. Bet su Aušros sąjūdžiu daukantinė ideologija virsta 
visuotine jaunosios Lietuvos ideologija. Skyrimasis nuo lenkų 
pavirsta viešąja kova ir grožinėj literatūroj, ir publicistikoj. 
Net istorinė skyrimosi atrama tebėra ta pati, kurią Dau- 

kantas buvo paskelbęs, Vytautas. Nuo Daukanto laikų Jo- 
gaila, tas Lietuvos kunigaikštis, nuėjęs į lenkų pusę, pavirto 
ženklu viso blogo; tas lietuviškasis Vytautas pavirto viso gero 
idealu. 

Pažiūromis į praeitį, į kalbą S. Daukantas rado vertą 
papėdininką Basanavičių. Ir Daukantas Būdo prakalboje ir 
Basanavičius Aušros priekalboje — abudu gėrisi Lietuvos 
praeitimi; abudu skundžiasi, kad iš senovinės Lietuvos beli- 
kusi kalba, kuria, anot Daukanto, galima didžiuotis ir girtis, 
nes nė viena kalba šioje pasaulėje nėra taip aiški, o, anot 
Basanavičiaus, apie kurią mes galime su mokytu vyru ištarti: 
„Die Sprache ist unsere Geschichte“. 

Basanavičius gilino ir pagrindė Daukanto ideologiją apie 
lietuvių kilimą ir net tos pačios rūšies argumentais. O Lietu- 
vos praeitį, D. atgaivintą istorijoj, ataaivins beletristikoje Pie- 
taris — su ta pačia ideologija, panašiais vaizdais, net pana- 
šiais terminais (Lietos vyrai, rimti pulkai...) Tie patys 
Lietuvos istorijos momentai, padavimais apgaubti — Živilė, 
Marairis, Vytauto vaikai... ras atbalsio pedagoginėje belet- 
ristikoje (Š. Ragana). 

Atbundančioji Lietuva pagilino ir realizavo Daukanto 
tautinės ideologijos pradus. Ir Daukantas, kaip tas Vaižganto 
Mykoliukas, atsisakęs nuo šeimos gyvenimo, atisidėjęs tik 
tautos gyvenimui, įvykdė savo bent vieną norą: „jei ani mu- 
my lygins noris su Papiriusu Rimionu, asz yr tuo džiaugsiuos 
yr lynksmynsiuos, jog pyrmasys tarp Lituvių, gudresnems vi- 
rams norentems raszity, kela praskiniau“ (Darbay...6 p.). 

MOTIEJUS VALANČIUS 


Tautinei minčiai dirvos ruošimas: 


GYVASIS MOTIEJUS VALANČIUS 


Pirmajam straipsny (rinkiny Lietuvių rašytojai. Red.) 
iškelta, kad Daukantas atskleidė naują lapą lietuvių tautinėj 
ideologijoj. Joje Daukantas prašoko savo laikų visuomenę. 
Visuomenė nebuvo priaugusi, ir Daukantui teko būti vadu, 
kuris dar neturėjo kartų. 

Kitoks vadas buvo Valančius. Tokios pažangios ideo- 
logijos jis neskelbia. Jis išeina pirma ruošti dirvos, kurioje 
galės suklestėti ir Daukanto idėjų sėkla. Jis pasilieka toje 
pačioje visuomenėje, kad būtų jai suprantamas ir priimtinas. 

Jis ne toks vadas, kaip ir vadinamieji lenkų sielos vadai 
— Mickevičius, Krasinskis, Slovackis. Jis nekuria fantastinių 
vizijų apie tautos pašaukimą. Iš viso jis ir ne fantazijos žmo- 
gus. Jis visados blaiviai realus. Jis ir savo raštais pradėjo isto- 
rinį realizmą. Ir savo žodyje jis yra tikras realistas. Tas pats 
senovės miškas, į kurį Daukantas įdėjo visą savo poetišką 
susižavėjimą ir aprašinėjo po kelis sykius pasikartodamas, iš 
po Valančiaus plunksnos išeina daug realesnis. Senovės lie- 
tuviai Valančiui buvo „augaloti, stipri, skudri, szimta metu 
patenkantis. Barzdu neskutasis, plaukus retai kumet bekir- 
pusis“. Palyginti su Daukanto lietuviu, kurio „barzda vepu- 
tiniais ant žandų niuksojo, plaukai tamsūs už ausų sukasi, 
karių kasos į užpakalį nudribusios, vėjų sklaidomos, it arklių 

karčiai plaikštėsi“, — anas Valančiaus aprašymas yra toks 
paprastas, nepoetiškas. Už tat jis visados tikslus ir kon- 
kretus. Jis visados ir pačiame veikime pirma apskaito są- 
lygas, įvertina situacijas ir tada imasi racionaliai, planingai 
siekimus vykdyti. Tai tikro vado taktika. 

Šiuo tarpu ir įdomu pasekti šitokio vado besiformuo- 
janti, o paskui jau vadovaujanti figūra, išsprogusi žemai- 
čiuose. 


Žemaičių fone 


1926 m. išleidžiant vysk. Staugaitį į Žemaičių sostinę, kan. 
Tumas apie Žemaičius kalbėjo: 

„Iš pat nebeatmenamų laikų Žemaičių Žemė buvo poli- 
tiškai, paskui bent administratyviai nepriklausoma ir ėjo 
lygiagrečiai su Didžiąja Lietuvos kunigaikštija. Žemaičiai 
visados turėjo atskirus kunigaikščius, yra Lietuvai davę didžius 
Kęstutį su Vytautu ir Birute. Žemaičių kunigaikščiu titulavosi 
net okupantai Rusų carai. Lenkų vergijos laikais Žemaičiai 
buvo išskirti į atskirą administracijos dalį, į „Starostwo 
Žmudzkie“, turėjusią per visą laiką autonomiją, daug atskirų 
teisių. Esu žemaitis visados skambėjo tautiškai susipratusio, 
„apsisprendusio“ to krašto gyventojo lūpose; esu žemaitis 
nesvyruodami sakės patys žymieji jų aristokratai didikai, a.a. 
kunigaikščiai Oginskiai ir kiti. Esu žemaitis reiškė kiekvienas 
politikos žingsnis didžiojo patrioto Katkevičiaus“. 

Ir ne be pagrindo žemaičiai didžiavosi savo žemaitiš- 
kumu. Kada į Lietuvą veržėsi Vakarai, nešdami Lietuvai 
politinę nelaisvę, tada Žemaičių Žemė davė Kęstutį ir Vytautą. 
Kada tie patys Vakarai užplūdo Lietuvą religine protes- 
tantizmo forma, kada jau visuose Žemaičiuose beliko tik 
septyni kunigai, Žemaičiai davė vysk. Merkelį Giedraitį ir kan. 
Daukšą. Kada Lietuvą apniko Rytai, nešdami jai politinę, 
religinę ir kultūrinę nelaisvę su šūkiu ,„Rasplastat Litvu“; kada 

jų užmačioms tautai vadovavęs bajoriškasis luomas jau nebe- 
stengė spirtis, tuo taigi kritiškuoju momentu Žemaičiai vėl davė 
du didžius žmones, žmones jau ne bajorus, o iš valstiečių 
luomo — S. Daukantą ir M. Valančių. 

Su Žemaičiais yra sutapusios ir gražiausios lietuvių tautos 
tradicijos bei tautiniai herojai. Juos dažniausiai minime iš 
praeities stiprybės semdami. 

Valančius ir patiems žemaičiams artimas. Jis, anot Tumo 
minėtos kalbos per vysk. Staugaičio išleistuves, yra bažnytiški 
žmonės, bažnyčią lankyti itin mėgstą, antra žemaičiai mėgsta 
savo literatūrą; ir dabar esą nemaža ,,„mandragalvių“, kurie 
savo Daukanto ir Valančiaus raštus kiaurai žino ir kiaurai 
sugeba juos iškomentuoti. 


Ruošimasis pareigoms 


Tiesa, jauno Valančiaus gyvenimo pažįstam tik vieną 
kitą fragmentą. Bet iš jų matyt, kad tuo metu, kada daugelis 
žemaičių, Valančiaus amžininkų, jau rašė brošiūrėles, 
„veikė“, — tuo metu Valančius tylėjo. Pirmuosius savo dar- 
bus parodė tik jau keturiasdešimt metų amžiaus. 

Ar jis buvo toks apsileidėlis nesusipratėlis? Kažkas kita. 
Mokykloj, paskui seminarijoje jis visados veiklus, užimtas, tik 
kaip tikras lietuvis — išorės apsileidusios, pasišiaušusiais 
plaukais, bet su kažin kokiu patraukiančiu paprastumu 
(Dabševičius). Tas paprastas mužiko vaikas, iš kaimo išsi- 
nešęs sveikas dvasios ir kūno galias, mokykloje giliai kul- 
tyvuoja. Kultyvuoja užsidaręs. 

Kaip katile garas įgauna nepaprastos jėgos tik užda- 
rytas, taip ir asmenybė stiprėja, intensyvėja uždara. Tai di- 
džių asmenybių kelias. Ilgas pasiruošimas, kad paskui būtų 
vaisingas darbas. 

Tai natūralus gamtinis kelias ąžuolo, kuris ilgai auga, 
bręsta, dėl to ir patveria amžius. 

Iš mokyklos išėjo Valančius ne tik su žiniomis, bet su 
vieninga, harmoninga asmenybe. Jokio dvilypumo, jokio vi- 
daus konflikto, kuris pasėja nesutarimą tarp žodžių ir darbų 
ir priverčia žmogų sau pačiam veidmainiauti. Jokio dvily- 
pumo, kuris žmoguas energiją išeikvoja kovai pačiam su sa- 
vim, kol galutinai palūžta, negalėdamas savyje dvilypumo pa- 
kęsti. Valančiaus visos galios susiderinę kaip smuike stygos, 
ir visa jo asmenybė palinkusi viena linkme — atlikti jam skir- 
tą pareigą. 


Organizatorius kūrėjas 


Išėjęs į gyvenimą visus savo sugebėjimus ir nukreipia ta 
pareigos linkme. Nesiblaškydamas į šalis, nesiariebdamas 
devynių darbų, Valančius dirba tai, ką liepia einamoji pareiga 
— kapeliono, profesoriaus, rektoriaus... 

Tai dėl to jis taip ilgai nepasireiškė visuomeniniame, 
politiniame, publicistiniame darbe, kuris tada buvo mada. Už 
tat jis tapo savo srities specialistu, laimėjusiu gilias savo auk- 
lėtinių simpatijas ir viršininkų pasitikėjimą, kad ištesės jam 
dedamas pareigas. 

Valančius buvo ne iš tų žmonių, kurie ieškojo vietų, bet 
iš tų, kurių pačios vietos ieškosi. 

Ir vyskupo sosto jis neieškojo. 

Nors nebuvo tradicijos skirti mužiko vyskupu, nors 
Rusų administracija nenorėjo Žemaičiams gero vyskupo, bet 
Valančiaus kompetentingumas ir atsidėjimas pareigai Baž- 
nyčios buvo įvertinti, o Rusų administracijai rodės, kad 
laikydamasis nuošaliai nuo visuomeninio gyvenimo tas 
nebajoras nebus pavojingas Rusų politikai. Ir 1850 m. sausio 
14 d. ciesorius Mikalojus I pasirašė aną žinomą įsakymą: 
„Telšių seminarijos rektoriui Motiejui Valančiauskiui malo- 
ningiausiai įsakome būti Telšių vyskupijos vyskupu“. 

Paskirtas vyskupu, Valančius parodė visas tas galias, 

susikondensavusias jame per ištisą penkiasdešimtį metų. Tik 
ir Čia jis nepaleidžia iš akių savo naujos vyskupiškos parei- 
gos — Žmonių gerovės. 

Ją suprato plačiai sintetiškai. Jis vyskupas — sielų gany- 
tojas, bet jis gano ir kūnus. Jis supranta, kad dvasia nuo 
kūno šioj žemėj neatidalijama, jis rūpinasi ir žmonių ekono- 
miniais reikalais. 

Valančius sujungė savyje ir priešingų luomų interesus: 
valstiečių ir bajorų. Pats Valančius valstietis, rūpinasi vals- 
tiečiais, nuo jų nenutolsta, savo mužikę motinėlę šalip savęs 
sodinasi, valstiečių reikalus atlieka pirmiau už bajorų. 
Demokratas tikrąja prasme. Bet jis neatstūmė nė dvaro. 
Dvarą jis stengėsi palenkti, kad palengvintų baudžiauninkų 
ir apskritai valstiečių būvį. 

Susintetino savyje Valančius ir Bažnyčios bei Tautos 
reikalus. Tiesa, išaugęs lenkiškoje kultūroje, jis kalbasi su 
kunigais lenkiškai. Tiesa, apie tautiškumą ir patriotizmą jis ne- 
kalba. Tie žodžiai tik vėlesnė mada. Bet Valančius, ir nekal- 
bėdamas apie tautiškumą, žadino jį lietuvių širdyse šviesiais 
Lietuvos praeities paveikslais, kurie rodė lietuvius buvus 
galingus, prisirišusius prie žemės, kalbos, papročių. Jam 
rūpėjo ne apskritai žmonės, kosmopolitai, bet jo tikrieji 
žemaičiai, lietuviai. 

Valančius tokiu būdu respektavo visų grupių dvasinius ir 
materialinius interesus, bei jų kraštutinumus šlifavo, derino. 
Ir visą tautą Valančius vedė sugyvenimo, sutarimo keliu į 
dvasinę ir materialinę pažangą. 

Dvasios sritį vis dėlto labiau akcentavo. Jis rengė tautą 
ne į Vytautinius politinius žygius, į kardo kovas, bet į kultū- 
ros kovas — ilgas, sąmoningas, valingas. Jis suprato, kad 
mažosios tautos gali būti galingos dvasios. Ir dėl to mokykla, 
knyga, sakykla jam buvo galingiausi tos kovos ginklai. 

Sakome paprastai, Valančius sukūręs Lietuvai liaudies 
mokyklą ir išmokęs ją skaityti, Valančius nublaivinęs visus Že- 

maičius. Būkime teisingi ir pastebėkime, kad Valančius ne pats 
sugalvojo daugelį idėjų: ne jo idėja mokyklas steigti, ne jo 
blaivybę plėsti, ne jo mokytojų seminariją steigti ir laikraštį 
leisti. Jis buvo ne iš tų, kurie idėjas kuria, planus sugalvoja, bet 
iš tų, kurie planus vykdo. Tačiau įvykdyti nėra menkesnis nuo- 
pelnas kaip sugalvoti. Lietuvių nelaimė tebėra ta, kad jie 
praktiniame gyvenime arba veikia visai be plano, arba amžinai 
tik planuoja. Planams paruošti energija išsenka, ir jos nebe- 
lieka jiems realizuoti. Taip buvo palaidota daugel puikiausių 
sumanymų. Valančius nebuvo tokis. Jis vykdė nepaisydamas, 
keno sumanyta. Tik kai nebuvo, kas sumano, pats kombinavo. 
Jis pažangiai rėmė svetimus planus, o žinia, kad kiekvienai 
idėjai reikalinga tam tikra atmosfera, globa, kaip gėlei šilta- 
daržis. Ir teikėsi apie Valančių dvasininkai ir pasaulininkai, 
žmonės drąsios iniciatyvos: Dovydaičiai, Juzumai, Daukantas, 
Ivinskis, Akelaitis. Valančius jų centras, Lietuvos Saulė. Čia 
Valančius pasirodė tikras vadas, kuris ne tik pats dirba, bet 
kitus organizuoja į darbą. Tai kontrastas kitam vyskupui — 
Baranauskui, kuris pats buvo didelis darbininkas, bet jokis 
organizatorius. 


Ypačiai Valančius stengėsi sau išsiauginti padėjėjų iš jau- 
nųjų kunigų. Jis jaunuosius mylėjo. Juos protegavo labiau nei 
senuosius kunigus. Jaunieji jį suprato. Jo balso klausė, jo 
pavyzdžiu sekė. Susidarė pasiruošusi, pažangi, drausminga 
jaunųjų kunigų armija. O kur pasirodydavo kokis nedraus- 
mingas, Valančius tam būdavo griežtas. 

Su tais užsimojimais ir su tais talkininkais Valančius ir 
stojo lietuviškos ir katalikiškos kultūros kurti. Šiandien sun- 
ku ir pasakyti, kiek aukštai ir kaip greitai būtų kilusi lietuvių 
materialinė ir dvasinė gerovė, jeigu nebūtų atūžusi iš Len- 
kijos sukilimo banga. 


428 


Gynėjas ir kovotojas 


Lenkmetis išardė Valančiaus užsimojimus, išblaškė po 
tolimąją Rusiją 107 kunigus, jų tarpe artimiausius Valančiaus 
talkinikus. Bet tame sukilimo verpete Valančius neužmiršo 
vadovauti tautai, pats nevengdamas pavojų. ,„„Žadėjo man 
Kamčatką ir kartuves, bet mane užstojo ypatinga Dievo Ap- 
vaizda“. Jei negalėjo vesti Tautos į pozityvią kūrybą, toje 
audroje jis bent vairavo taip, kad kuo mažiau lietuvių nuken- 
tėtų. Jis diplomatiškai palaikė artimus santykius su admi- 
nistratoriais. Asmeninėmis pažintimis ir intervencijomis jisai 
daugel žmonių išgelbėjo. Net žiaurusis Muravjovas davėsi 
perkalbamas ir nulenkiamas. Kaip ir paprastai dažnas visuo- 
menės veikėjas, Valančius net per daug ėmė pasitikėti diplo- 
matija ir buvo besukąs savo pirmatako vysk. S. Giedraičio 
pėdomis, leisdamasis į kompromisus kultūros dalykuose. Bet 
kada buvo paliesti tikėjimo ir doros dalykai, kada administ- 
racija pasiūlė pačiam vyskupui nurodyti nusikaltusius kuni- 
gus, tada vyskupas tiesiai atsakė: negalimas daiktas nuro- 
dinėti neištikimus politiniu atžvilgiu, tai policijos dalykas. 

Kada nusprendė rusai galutinai „rasplastat Litvu“, pra- 
dėjo nuo vyskupo. Atkeltas į Kauną, apsuptas šnipų, atskir- 
tas nuo ganomųjų ir kunigų, uždraustas iš gyvenamosios vie- 
tos išeiti, kai kurių savo kunigų denuncijuotas, išduotas, 
senstantis, nuolatinių rūpesčių suvargintas, Valančius vis tiek 
nepaliauja vadovavęs. Kaip laivo kapitonas — gyvas laivo 
nepames. Bet Valančius dar nelaukia laivo skęstant. Tiki, 
kad jis bus išgelbėtas. Jis kreipias nors raštu į savo talki- 
ninkus, jau ne kaip viršininkas, bet kaip tėvas, draugas, bro- 
lis: „pasenęs ir greitai turėdamas išduoti Dievui apyskaitą iš 
savo ganytojavimo... pakeliu balsą į jus, kunigus, mano drau- 
gai, kovotojai, žadindamas jūsų uolumą, kviesdamas jus sto- 
vėti sargyboje. Nepriiminėkite jokių raštų, nesutinkančių su 
katalikų bažnyčios mokslu ir neskelbkite jų iš sakyklos. Jei 

„Pasikalbėjimas su Lietuva yra giliaprasmis istorioso- 
finis kūrinys, Baranauskas čia savo idėjom užbėgo už akių 
ateinančiam pozityvizmo idėjų laikotarpiui, jį kritikuodamas 
ir statydamas krikščionišką sampratą. Bet likimas dėl Bara- 
nausko ir čia tas pats: jis buvo stiprus, kur protestavo prieš 
rusus. Ten jis buvo pasisavintas visos tautos, bet nebuvo 
pasisavinta jo pozityvi ideologija“. (Iš laiško autoriui knygos: 
Stasys Yla, Vardai ir veidai, įdėto ten pat 131 psl.). 


Juozas Brazaitis su Zenonu lvinskiu 1961 Brooklyne. 


reikėtų dėl to nukentėti, atminkite pavyzdį apaštalų, kurie 
atsakė, kad labiau reikia klausyti Dievo negu žmonių. Jokia 
baimė, jokie grasinimai, kankinimai, ištrėmimas, pagaliau nei 
pati mirtis tenenugąsdina jūsų. Mirtis mums yra pelnas... 
Taigi, mieliausieji draugai kovotojai, Dievo kunigai: budėkite, 
stovėkite tikėjime, kaip vyrai elkitės ir pasistiprinkite“. Vys- 
kupas kreipiasi ir į tikinčiuosius raštais, slapta spausdintais 
jau Prūsuose: Lietuviai, žinokite, kol bus maskoliai mūsų 
krašte, tol nesiliaus katalikus persekioję. Ir realiai pataria, 
kaip reikia kovoti: neleiskite vaikų į valdžios mokyklas, stei- 
kite slaptas mokyklas, neskaitykite graždankos, skaitykite 
Prūsuose leidžiamąsias, nedraugaukite su pravoslavais, 
persekiojami kentėkite, bet nesiduokite pravoslavinami ir 
rusinami, saugokitės išdavikų, suspieskite apie savo kuni- 
gus, o jeigu pasitaikytų parsidavėlis kunigas, ,,bėkite šalin... 
nebeikite pas jį išpažinties ir saugokitės kaip vilko, avikailiu 
apsimovusio...“ Ir Valančius kalba su tokiu įtikinimu, su tokiu 
griežtumu ir aiškumu ir sykiu su tokiu ramumu, lyg tai būtų 
paskutinis vado įsakymas prieš didžiulę tylią kovą. 

Jeigu Napoleonas drąsino kareivius tuo, kad Egipto pira- 
midės į jų darbus žiūrinčios, tai Valančius tegalėjo viena 
pažadėti — amžinybę. 

Amžinybės pažadas mūsų dienų žmogui gal nebūtų 
tokis brangus. Šiandien žada duonos, žada erdvių. Bet ano 
meto žemaičiai lietuviai dėl to pažado sutiko kentėti. Tai 
rodo Kražių kruvinoji istorija. 

Ragindamas kitus, Valančius ir pats nesislapsto užpaka- 
lyje. Antai, patyręs, kad prieglaudoj katalikų vaikai 
pravoslavinami, jis nepaiso uždraudimo išeiti į miestą, eina ir 
moko vaikus poterių. 

Ir šito Valančiaus nedrįso išvežti iš Lietuvos, nors Vil- 
niaus ir Seinų vyskupai buvo jau pašalinti. Laukė, iki pati 
senatvė ateis jiems į pagalbą. Ir netrukus Kauno generalgu- 
bernatorius triumfavo: girdi, Telšių vyskupas Valančius, kurs 

pirma nuolat vedęs slaptą kovą; pirma galingas ir pavojingas 
savo įtaka dvasiškijai ir liaudžiai, dabar galįs būti laikomas 
nebekenksmingas. Tačiau gubernatorius apsiriko! Ir mir- 
damas 1875 m. gegužės 17 d. vyskupas neužmiršo vado- 
vauti tikintiesiems: testamentinėj gromatoj meta paskutinius 
giedrius ir graudžius žodžius: 


Kentėkite visa, ką daleis Viešpats; nerūgokite ir 
žinokite, jogia sulauksite gadynės, kurioje praslinks per- 
sekiojimai ir vėl su džiaugsmu giedosite bažnyčiose 
žemaitiškai ir lietuviškai šventas giesmes... Norėčiau ir 
numiręs jums būti naudingas ir būsiu, jei skaitydami tą 
raštą, išlaikysite perspėjimus tame padėtus. 


Tuščia būtų minėti, kad vyskupo pranašautas laimė- 
jimas buvo realizuotas. Tenkinamasi iškėlus kai kuriuos 
Valančiaus asmenybės aspektus, kuriais jis, tokis gyvas, 
imponuojąs, amžinai nesenstąs, iškyla savo pirmatakų ir 
papėdininkų tarpe. 

Jo pirmatakas nominuotas vyskupas Gintila labiau 
mylėjo gražias knygas nei gyvuosius žmomes. Jo papėdi- 
ninkas vyskupas Paliulionis, gražiu Tumo pasakymu, oficialiai 
veržės į dangų: pašaukei mane, Viešpatie, ganytojauti — 
ganytojavau — ne juokavau, imdamas didžią atsakomybę. 
Vyskupas Baranauskas asketiškai veržės į dangų — per 
begalinę panieką savo kūnui: pašaukei mane ganytojauti, bet 
aš nemoku administruoti, tai geriau atsiimk mano sielą. Vys- 
kupas Cirtautas kukliai veržės į dangų, vis dabodamas, kad 
kam neužeitų už akių: eikit, eikit, aš paskui. Tačiau vysku- 
pas Motiejus, pridėsim nuo savęs, jėga veržės į dangų su 
visais ganomaisiais: priimk, Viešpatie, visus, be jų dangus 
man nebūtų mielas... Viešpatie, ne tik tuos, kurie eina sykiu su 
manim, bet ir tuos, kurie dar iš paskos ateis. 

Valančiaus paveikslas, graudus ir didingas paveikslas to 
energingo vyskupo kovotojo, vertas būtų rašytojo plunks- 

nos. Jo paveikslas ne mažiau būtų herojiškas kaip Pilėnų 
Marairio, kuris pasirinko mirti, ne vergauti. Nemažiau hero- 
jiškas kaip Vydūno Gaisro Magės, kuri saugojo tėvų papro- 
čius ir žmones nuo germaniškos kultūros vandalizmo ir, 
negalėdama išsaugoti, ryžosi liėpsnoje sunykti nei pati su ger- 
manų kultūra susilieti. 

Pilėnų didvyris ir Gaisro herojiška moteris lietuvių 
visuomenės buvo ypačiai pastebėti tada, kai Lietuvai realiai 
ėmė grėsti germaniškos kultūros antplūdis. Valančiaus figū- 
ra gali išplaukti iš laiko perspektyvos į avansceną tada, kai 
visuotiniame asmenybių susmulkėjime pasiiląstama vado, 
organizatoriaus, kūrėjo, kovotojo, kuris eitų su vedamaisiais 
į varaus ir laimėjimus, kuris būtų realus vadas. Jei tokių nesti 
gyvųjų tarpe, pasiilgėlių akis jų tarp mirusių ieško. 

monija, anot Comteo, susideda iš mirusiųjų ir gyvųjų. 
Mirusiųjų dulkės gyviau prakalba už gyvuosius grabus. 

Motiejus Valančius 


Valančius, Motiejus (1801.II.16 Nastrėnų k., Salantų 
par. — 1875.V.17/29 Kaune) Žemaičių vyskupas ir rašytojas. 
Tėvai, Mykolas V. ir Ona Stonkaitė, buvo turtingi valstiečiai, 
jau išsikėlę iš kaimo į pamiškę, vadinamą Medsėdžiais, galėjo 
leisti į mokslus vaikus, kurių turėjo penkis: Marijoną, Myko- 
lą, kuris tapo bernardinu Julijonu, Motiejų, išėjusį į vyskupus, 
Petronėlę, kuri ištekėjo (jos antro vyro sūnus paskiau buvo 
prelatas ir seminarijos rektorius A. Beresnevičius); jauniau- 
sias buvo Peliksas Justinas, išėjęs medicinos mokslus 
Dorpate ir ten pat tuoj miręs. Iki 15 metų Motiejus dirbo tėvo 
ūky. Raginami Milašaičių filialisto kun. Motiejaus Valančiaus, 
dėdės, kurio garbei ir trečiajam vaikui buvo davę Motiejaus 
vardą, tėvai pasiryžo šį vaiką išleisti į kunigus. Ar tada ar ren- 
giantis į vyskupus, teko pataisyti Salantų filijos Kalnelio baž- 
nyčioje sudarytus metrikus — Valančius pavadintas Volon- 
čevskiu; prie Motiejaus pridėtas Kazimiero vardas ir prie 
tėvo pavardės raidės G(enerosus) ir D(ominus); visi tie 
pakeitimai iš mužiko padarė bajorą, kuriam tegalėjo būti atvi- 
ros durys į aukštąjį mokslą (pats vyskupas V. savo „testa- 
mentinėje  gromatoje“ vartoja taip pat Valančiauskio 
pavardę). V. 1816 įstojo į antrą klasę Ž. Kalvarijos bernar- 
dinų mokykloje. Tuo metu mokslas truko 6 metus. Mokyklą 
baigė 1821 ir po metų įstojo į Varnių seminariją. Buvo geras 

mokinys, tad 1824 pasiųstas į Vilniaus vyriausiąją seminariją. 
Joje išbuvo 4 metus ir su teologijos kandidato laipsniu 1828 
Vilniaus katedroje įšventintas į kunigus (A. Aleknos teigimu 
— IX 1, V. Biržiškos — V.16). V. bendramokslis kun. A. 
Dabševičius to meto V. apibūdina „buvo vidutinio ūgio, 
tvirto sudėjimo, tamsaus veido, paviršutinėje išvaizdoje apsi- 
leidęs, plaukų pasišiaušusių. Visame paviršutiniame pasi- 
elgime ir kalbėjimo būde ženklu buvo kažkokio stebėtinai pa- 
traukiančio paprastumo. Pasižymėjo dideliais proto 
gabumais ir darbštumu: visados veiklus, visados užimtas“ (A. 
Alekna 8 psl.). Vilniaus univ. tai buvo patriotizmo klestėjimo 
metas. Kiek ta universiteto dvasia buvo palietusi V., tikros 
žinios nėra. 

Patriotizmo sąjūdis, virtęs 1831 sukilimu, V. Lietuvoje 
nerado. Nuo 1828 jis buvo paskirtas Vilniaus vyskupijoje 
Moziriaus aps. mokykloje tikybos mokytoju. Valdžios 
raportai galėjo sakyti, kad V. sukilime nedalyvavo, ir tai buvo 
svarbu tolimesnėje jo gyvenimo eigoje. Valdžia nedarė kliū- 
čių, kai 1834 V. prašė vysk. J. Arn. Giedraitį leisti jam grįžti į 
Žemaičius. V. tada buvo paskirtas Kražių gimnazijos 
kapelionu. Išbuvo čia 6 metus kaip ir Moziriuje. Jo mokinys 
kun. H. Račkauskas palankiai liudija apie V. to meto peda- 
goginius gabumus ir santykius su jaunimu. Bet čia pradėjo 
reikštis ir V. istorikas — ėmė rinkti medžiagą Žemaičių vys- 
kupystei, kuri teišėjo 1848. Nuo 1840 atsiradus vietai Vil- 
niaus vyriausioje seminarijoje pastoralinei teologijai ir Šv. 
Rašto archeologijai, V. buvo išrinktas prof. adjunktu, nors 
teturėjo kandidato laipsnį. Jau ten profesoriaudamas 1842 įsi- 
gijo teologijos daktaro laipsnį. Tais metais caro įsakymu vyr. 
seminarija buvo keliama iš Vilniaus į Peterburką. Valdžia 
siekė, kad aukštąsias bažnytines pareigas gautų tik Peter- 
burke baigusieji. Peterburke V. teišbuvo trejus metus. Ta- 
čiau įsigijo valdžios reikalaujamas kvalifikacijas aukštosiom 
pareigom. Įsigijo artimą bičiulystę su rektorium I. Holovins- 

kiu, kuris buvo tiek diplomatas, kad įsigijo caro valdžios pasi- 
tikėjimą, nors buvo ištikimas Romai ir slaptai vykdė jos pla- 
nus. Iš Holovinskio V. mokėsi diplomatijos ir veiklumo, kaip 
iš Čia sutikto S. Daukanto lietuviško patriotizmo ir tar- 
navimo Lietuvos liaudžiai. Peterburke V. pradėjo ir dieno- 
raštinius užrašus, iš kurių matyt valdžios kėslų pramatymas 
ir aštri jiems opozicija. 

Atsisakęs V. 1845 iš Peterburko grįžo į Žemaičius tai- 
syti sveikatos, kuriai netiko Peterburko klimatas. Tuo metu 
čionai valdžia vykdė griežtas seminarijos reformas. Pagal 
1843 vidaus reikalų ministro tvarką seminarijos profesoriais 
tegalėjo būti tvirtinami baigę Petrapilio dvasinę akad. Rek- 
toriaus Holovinskio rekomendacija, seminarijos rektorium 
buvo paskirtas V. ir jam pavesta pristatyti profesorių kandi- 
datus. Seminariją V. valdė 5 metus. Joje dirbo ir plunksna: 
1845 paruošė spaudai Širvydo Punktai sakymų naują laidą, 
baigė ir išspausdino Žemaičių vyskupystę. 

1847 buvo sudarytas konkordatas. Žemaičių vysku- 
pystė tada turėjo valdžios nominuotą, bet Vatikano netvirtin- 
tą kandidatą į vyskupus J. K. Gintilą. Po 12 metų buvimo be 
vyskupo, konkordatą sudariusi valdžia pristatė į Žemaičių 
vyskupus du kandidatus: Gintilą ir Valančių. Vatikanas pasi- 
rinko antrąjį. Tokia Holovinskio apsukria politika V. buvo 
konsekruotas Žemaičių vyskupu 1850.II.24. Tai buvo pirmas 
Žemaičių vyskupas „mužikas“. Jis gavo vyskupiją beveik du 
kartu didesnę, nes konkordatą pasirašant iš Vilniaus 
vyskupijos buvo priskirta Žemaičių vyskupijai Panevėžio, Uk- 
mergės, Utenos, Obelių, Zarasų, Kuršo, Žiemgalių dekana- 
tai su 94 parapijomis. V. paėmė vyskupiją socialinių, tau- 
tinių, politinių perversmų metu. Jis nujautė, kad ateitis turi 
priklausyti valstiečiams, liaudžiai, taigi ir lietuviškajam ele- 
mentui. Su dideliu taktu ir diplomatija jis ėmėsi lenkti gyve- 
nimą ta kryptimi nuo pat savo vyskupavimo pradžios. Po 
ingreso savo pirmą ganytojišką laišką paskelbė atskira 

knygele lenkiškai ir lietuviškai. Lietuviškai skelbti buvo nau- 
jas dalykas. Ši naujybė buvo paskiau pakartota ir Seinų 
vyskupijai 1853 gavus naują vyskupą. Prisistatydamas ki- 
tiems vyskupams, vietoj vizitinės kortelės V. siuntinėjo savo 
Žemaičių vyskupystę, nors iš tradicijos namie vartojo lenkų 
kalbą ir savo užrašams. Jis palaikė gerus santykius su dva- 
rininkais, bet stengėsi juos palenkti, kad tarnautų valstiečių 
būviui gerinti. 

Vyskupas V. pasirodė griežtas ir planingas administ- 
ratorius. Jis organizavo sau bendradarbių kadrą — telkė apie 
save gabiuosius kunigus, ypačiai galinčius rašyti; apsilei- 
dusius sijojo į nereikšmingas parapijas. Skatino kunigus skai- 
tyti knygas, steigdino jiems dekanatų bibliotekas, rekomen- 
davo knygas ir tarpininkavo jas gauti iš leidyklų. Antras 
darbo baras — liaudies švietimas. Pats uoliai lankė parapijas 
ir pats mokė žmones religijos tiesų, dalijo savo parašytas 
knygeles Pamokinimas apie Sakramentą Dirmavonės, 
kurios 1850 jis išspausdino 10.000 egz.; dalijo Žinią, kaip 
reikia atlikti spaviednę iš visa amžiaus 1852 — keliolika tūks- 
tančių tiražas. Bet kad galėtų skaityti, reikėjo pirma išmokyti, 
ir V. įpareigojo klebonus steigti parapines mokyklas, dėstyti 
jose žmonių kalba; reikalavo po sykį ar po du per metus 
duoti smulkią apyskaitą apie mokyklą, pranešinėti ne tik mo- 
kinių skaičių, bet ir pavardes. Jau 1854 rašte Kauno guber- 
natoriui V. galėjo nurodyti, kad veikia 197 mokyklos su 5910 
mokinių. Mokykloms tikybos vadovėlius rašė pats V. — 1852 
išleido Istorija šventa Senojo Įstatymo, tiražas 10.000 egz. 
Pareikalavimas buvo toks, kad nauji leidimai buvo leidžiami 
1855, 1856, 1858, 1860. Jau ne tiek mokykloms, kiek suau- 
gusiems V. parašė Živatas Jėzaus Kristaus Viešpaties mūsų, 
kurio 1853 spausdinta 45.000 egz. Dar populiaresnė knyga 
buvo Živatai šventųjų, tų, kurių vardais žemaičiai užvis gieb 
vadintis 1858. Pertaisė ir išleido senąsias giesmes Šventosios 
giesmės 1855 — jas teko kartoti penkis sykius. Švietimas 

Žemaičiuose tiek pakilo, kad Rietavo parapijoje ir kai kuriose 
kitose nebuvo beraščių. „Tuo žvilgsniu anais laikais Žemai: 
tija buvo pralenkusi ne tik kitas Lietuvos, Lenkijos, juo labiau 
beraštės Rusijos sritis, bet ir galėjo drąsiai lygintis ir su dau- 
geliu vakarų Europos kraštų“ (V. B-ka). V. įdiegtas švie- 
timosi noras tvirtai prigijo tautoje, ir jokie vyriausybės „,drau- 
dimai ir varžymai jo sustabdyti negalėjo“ (A. Alekna). 

Už savo vyskupijos ribų V. toli pagarsėjo trečia savo 
darbo sritimi — blaivybės brolijų steigimu ir blaivybės plati- 
nimu. Idėją blaivybei plėsti V. gavo 1858 lankydamas pietinę 
vyskupijos dalį — Jurbarko, Skirsnemunės parapijas, kur 
klebonai buvo įvedę blaivybę. Vyskupas jų iniciatyvą perėmė 
ir tuoj paruošė knygelę Apie brostvą blaivystės arba nusi- 
turėjimą — 40.000 egz. Per kelis mėnesius blaivybė virto 
sąjūdžiu Žemaičiuose. Jais mėgino pasekti Seinų vyskupija. 
V. nebūtų tos blaivybės išpopuliarinęs, jei ne talkininkai, 
daugelis jo paties buvę auklėtiniai. Kun. Juozapas Silvestras 
Dovydaitis vyskupo blaivystės gromatas kai kurias buvo išti- 
sai skelbęs savo Šiaulėnišky senely. 

Prie V. administracinių darbų tenka priskirti dar baž- 
nyčių statymą ir taisymą. Nepaisant draudimo statyti be val- 
džios leidimo, V. laikais buvo pastatytos 25 naujos bažny- 
čios ir atremontuota 20. Savo vyskupijos padėtį V. taip 
apibūdino reliacijoje Romai, kai 1862 nuvykti Romon asme. 
niškai jam neleido. ,„Apskritai gi visa liaudis pamaldumu, 
vaišingumu, žmoniškumu jokiai tautai pirmenybės 
neužleidžia. Nėra įsiskverbusio jokio blogo papročio, su 
kuriuo kovoti būtų reikalinga papos patarimas arba pagalba“ 
(A. Alekna 35 psl.). 

V. matė, kad ateitis turi priklausyti lietuviškam elemen- 
tui. Jis tad rėmė tokius lietuvybės veikėjus kaip bajoras 
Laurynas Ivinskis, valstietis Simanas Daukantas. Su Ivinskiu 
planavo leisti lietuvišką laikraštį Aitvarą, bet valdžia 
nepatenkino V. prašymo. Daukantą parsikvietė iš Peter- 

burko į Varnius. Tačiau vėliau su juo išsiskyrė. „Apie tą išsi- 
skyrimą vėliau buvo nemaža prirašyta, ir daugiausia čia buvo 
kaltinamas pats vyskupas Valančius. Tačiau atsiradusios 
vėliau korespondencijos šviesoje tie jų „konfliktai“, kurie pri- 
vedė prie išsiskyrimo, šiandien jau visai kitaip atrodo“ (V. B- 
ka). Tai buvęs skirtingų charakterių nesutilpimas po vienu 
stogu. V. darbams didžiausias kliūtis statė dalis dvarininkų, 
žydai, kurie laikė degtinės varyklas ir smukles; kliudė taip pat 
rusų administracija, šių dvarininkų ar žydų įtakoje. Tačiau V. 
santykiai su aukštąja administracija Peterburke, Vilniuje, 
Šiauliuose buvo geri ir per ją V. šalino mažesnių administra- 
torių kliūtis. Tik stiprėjant rusinimo ir stačiatikinimo akcijai, 
sunkėjo V. ganytojavimas. Tai labiausiai išryškėjo antroje V. 
ganytojavimo pusėj — po 1863 sukilimo. 

Sukilimo atmosfera reiškėsi jau nuo 1860 eisenomis ir 
giedojimais. Aktyvūs buvo ir daugelis kunigų. Sukilimui V. 
nepritarė: matė nelygias jėgas ir dėl to po sukilimo ateisian- 
čias represijas. V. nusistatymą valdžia norėjo panaudoti 
reikalaudama iš jo atsišaukimų prieš sukilimą. Tokį aplink- 
raštį V. paskelbė 1863, jau sukilimui einant į galą. Nepaten- 
kintas, kad paskelbė ne tokį tekstą, kokio reikalavo, gene- 
ralgubernatorius pats leido V. vardu atsišaukimus. V. 
susilaukė dėl to sukilėlių grasinimo. Porai savaičių buvo pasi- 
traukęs iš Varnių į Šiaulius. Tokia V. pozicija davė jam 
daugiau autoriteto valdžios akyse, kada reikėjo ginti kunigus 
nuo represijų. Muravjovas buvo kaltinęs, kad visi kunigai 
rėmė sukilimą ir visi turi būti nubausti. Jiems gelbėti V. 
organizavo lojalumo delegaciją pas carą, delegacijos prieky 
skirdamas dekaną E. Balevičių, kuris labiausiai buvo žinomas 
palankumu valdžiai. Delegacijos faktą rusai išpūtė, bet 
didžioji kunigų dalis buvo išgelbėta. Iš 654 kunigų nukentėjo 
107: tarp jų 6 buvo nužudyti, 67 ištremti, 10 pabėgo. Pačiam 
vyskupui įsakė iš Varnių persikelti 1864 į Kauną. General- 
gubernatorius rengėsi ištremti ir vyskupą, bet paleistas 

gandas ir paskata vyskupijoje sukėlė ant kojų tikinčiuosius, ir 
tūkstančiai vežimų patraukė į Kauną atsisveikinti ganytojo. 
Nustebinta Kauno valdžia aliarmavo Vilniaus generalguber- 
natorių, kuris pabūgo, kad vyskupo išvežimas sukels naujus 
neramumus — jau ne tarp dvarininkų, bet tarp valstiečių. V. 
buvo paliktas, bet apstatytas sekliais, atkirstas nuo kunigų ir 
tikinčiųjų. 

Represijos palietė visą religinį ir kultūrinį gyvenimą: 
uždarytos blaivybės brolijos, parapinės mokyklos; uždrausta 
priimti į vienuolynus naujus kandidatus; apribotas kandidatų 
skaičius į seminariją (1870 leista priimti 27); uždrausti 
lotyniški rašmenys spaudai; uždraustos bet kokios eisenos, 
kunigų lankymasis kitoje parapijoje; atnaujintas draudimas 
statyti bažnyčias, kryžius ir t.t. Ėmėsi ir pozityvių rusinimo 
bei sustačiatikinimo priemonių: įsakė kunigams valdžios 
mokyklose tikybą dėstyti rusų kalba, neklausančius baudė 
piniginėmis baudomis; vertė mokinius katalikus lankytis 
cerkvių pamaldose; įvedė lietuvių raštams rusiškas raides ir 
tt. V. raštai administracijai ir jo diplomatinės priemonės 
nestengė sulaikyti rusinimo bei stačiatikinimo. Tada jis ėmėsi 
organizuoti tikinčiuosius, šių laikų terminu, pasyviam pasi- 
priešinimui. Pradėjo nuo savęs: pirmoms rusų raidėmis kny- 
goms, skirtoms valdžios mokyklai, davęs aprobatą, V. toliau 
atsisakinėjo, aiškindamas, kad jose iškreipiamos tikėjimo 
tiesos; sabotavo sistemingai valdžios įsakymus, kurie grėsė 
tikėjimui. Kaune 1865 pasivaikščiojimo metu V. aplankė naš- 
laičių prieglaudą, kurioj Muravjovo buvo įsakyta vaikus 
auklėti stačiatikiais, ir ėmė juos mokyti katalikų tikėjimo 
tiesų. Vyskupas buvo nubaustas 1000 rb. Tokios baudos ėjo 
viena po kitos. Stiprėjo ir vyskupo užsikirtimas: 1870 jis 
išmetė iš rubricelės maldą už carą rusų kalba — ir vėl už- 
mokėjo 500 rb. baudos; nors buvo uždrausta, jis siuntinėjo 
ištremtiesiems kunigams paramą, rašė jų pavardes savo vys- 
kupijos kunigų sąrašuose, pabaudas turėjo ir už tai mokėti. 

„Vyskupas buvo tikras kalinys Kaune. Kiekvienas jo žinąs- 
nis buvo sekamas. Tačiau iš seno pažinęs visas policijos silp- 
nybes ir jų neaukštą išsilavinimą, jis neretai sugebėdavo visus 
seklius suklaidinti, ir ne vien tokiais smulkiais atvejais, kada 
rusų pirkliais persirengę jį aplankydavo iš ištrėmimo arįžtan- 
tieji kunigai, kuriems buvo uždrausta lankytis Lietuvoje, bet ir 
didesnę reikšmę turinčiais klausimais“ (V. B-ka). 

Į tikinčiuosius V. prabilo raštais, slapta leidžiamais Prū- 
suose ir gabenamais kontrabanda. Per J. Bielinį pasiuntė 
5000 rb. Varmijos vyskupijos kunigui Zabermanui pirmiausia 
paties V. raštams spausdinti. Tam reikalui priskyrė dar 
Beržininkų vikarą Antaną Brundzą, kurį Varmijos vyskupas 
formaliai paskyrė Robkojų filijos administratorium. Šių dviejų 
kunigų tarpininkavimu, 1867—69 buvo paleistos 8 brošiūros- 
„gromatos“, rašytos V.: Broliai katalikai, Gromata apie siel- 
vartus bažnyčios šventos, Iš tamsybės tiktai kelias teisybės, 
Perspėjimas apie šventą vierą, Šnekesis kataliko su neka- 
taliku, Litanija apie visus šventus mučelninkus, Prajau- 
timas, Vargai Bažnyčios katalikų Lietuvoje ir Žemaičiuose, 
Apie atpuskus jubileiškus. Gromatos demaskavo valdžios 
siekimus sugriauti katalikų tikėjimą Lietuvoje ir surusinti bei 
sustačiakinti Lietuvos gyventojus. V. davė konkrečią pasi- 
priešinimo programą: nepriimti valdžios knygų, neleisti vaikų 
į valdžios mokyklas, nesiduoti gundomiems emigruoti į 
Rusiją, nepasitikėti valdžiai pasidavusiais kunigais ir neiti pas 
juos išpažinties. Ir priešingai: susitelkti apie ištikimus 
kunigus, laikytis tikėjimo, mokyti vaikus namie. Tai buvo pra- 
džia epochiniams ir nepakartojamiems kultūrinės kovos reiš- 
kiniams: knygnešių gadynei ir mokyklai prie ratelio bei kaimo 
daraktoriams. Valdžia numanė, kad tai V. darbas. Kad gautų 
įrodymus, policija susisiekė su Prūsų policija, siekdama 
išgauti rankraščius. Nors tai nepasisekė, bet buvo išaiškinti 
spaudos platintojai, kunigas A. Brundza buvo išduotas ir iš- 
tremtas; ištremti taip pat kiti 9 kunigai spaudos platintojai 

1870. Tai buvo pirmosios aukos kovoje dėl spaudos. 

Kaune V. daug rašė tikybinių knygų. Tarp jų populia- 
riausia Gyvenimai šventųjų (parašyta 1866, išleista 1868). 
Šiuo metu leidosi ir į naują žanrą — didaktinę beletristiką, 
duodamas pradžią lietuvių dailiajai prozai: Vaikų knygelė 
(parašyta 1864, išsp. 1868), Paaugusių žmonių knygelė 
(parašyta 1865, išsp. 1868), Palangos Juzė (parašyta ir išsp. 
1869), Pasakojimas Antano Tretininko (parašyta 1872, išsp. 
1890). 

1874 V. jau sirginėjo. Tų metų Kauno gubernatoriaus 
raportas jį apibūdino: „Vyskupas Valančius, pirma pavo- 
jingas ir galingas savo įtaka dvasiškijai ir liaudžiai, dabar, 
regis, gali būti laikomas nebekenksmingu. Jis, matyti, 
numano... jog kova prieš vyriausybę be pagrindo ir negalima. 
Be to, jo proto ir kūno jėgos dėl senatvės ir dėl didelio veik- 
lumo pirma dabar tiek susilpnėjo, jog nebepajėgia be 
pagalbos valdyti vyskupijos ir nebeturi pirmykščio autoriteto 
ir įtakos“ (A. Alekna, 271 psl.). 1875.II.24 atšventė 25 vysku- 
pavimo metus. Apie tos sukakties pamaldas ir sveikinimus V. 
atsiliepė: ,,10 valandą žmonių priėjo pilna šv. Petro bažny- 
čia; nuėjau ir pats apsirišęs. Sumą laikė pralotas oficiolas 
Beresnevičius; pasibaigus pagiedojo Te Deum laudamus; pa- 
laiminau, ir parėjom namo. Niekas nieko nesakė. Iš viso svei- 
kino šaltai, nes tiek tebuvau vertas“ (Pastabos pačiam sau, 
144 psl.). Tais pat metais, V.17, mirė. Prie karsto semi- 
narijos inspektorius A. Baranauskas atsisveikinime įvertino: 
„Krito kaip karžygis, darbo ir uolumo auka“. Palaidotas 
katedroj, pirmas iš Žemaičių vyskupų. Paliktoje Testamen- 
tinėje gromatoje rašė: „Norėčiau ir numiręs būti jums nau- 
dingas ir būsiu, jei skaitydami tą raštą, išlaikysite per- 
spėjimus, jame sudėtus“. 

ANTANAS BARANAUSKAS 


Atspara prieš naujybes: 


BARANAUSKO PRIEŠTARAVIMO GALIA 


Prieštaravimo žmogus 


Antrame straipsnyje iškeltas Valančius, kaip savo 
epochos vadas, kūrėjas, organizatorius. Jo sukurtoje atmo- 
sferoje susikristalizavo Baranausko patriotinis religinis entu- 
ziazmas. 

Šimto metų perspektyvoje pati Baranausko asmenybė 
atrodo šakota, įvairiaspalvė. Pažveląsi vienu momentu, ji 
kaip kristalas saulės spindulyje, sužibs viena spalva, dirstelsi 
po valandos, sumirguliuos naujais spinduliais ar šešėliais. 
Baranausko amžininkai vieni matė jame tik ganytoją. Sveti- 
miesiems mokslininkams jis rodėsi didžiausias Lietuvos filo- 
logas. Tik paskiau jame įžiūrėtas poetas, pirmasis didelis 
poetas D. Lietuvoje. Vargu, ar žinojo ir pats Baranauskas, 
kas jis didesnis, ar poetas, ar matematikas, ar filologas. Jis 
lygiai į kiekvieną sritį dėjo visą save, kitas sritis užmirš- 
damas, kaip tikras rytų aukštaitis;lygiai kiekvieną paskiau 
metė, kad imtysi ko nauja. 

Nors Baranauskas ir kažin kaip blaškėsi iš vienos srities 
į kitą, jame visą gyvenimą glūdėjo ir nuolatos augo gaivališ- 

kas polinkis prieštarauti. Jame reiškėsi tas fizikos dėsnis, 
kuris priverčia į vandenį spaudžiamą kamštį šokti atgal. Ir juo 
didesnis toks spaudimas, juo didesnis Baranausko prieštara- 
vimas. Prieštaravo visiem: ir. rusams, ir lietuviam, ir kuni- 
gam, ir pačiam sau. 

Tas Baranausko prieštaravimas šių dienų žmogų ste- 
bina savo irracijonaliu keistumu, net ekstravagancija ir spon- 
taniška jėga. Antai, kada vyskupui nurodo kandidatus į 
klebonus, tai jis, kaip liudijo prel. Laukaitis, jo buvusis sekre- 
torius, paskirdavęs tuos, kurie būdavę rekomenduojami ma- 
žiausiai. Kada sekretorius pakišęs vyskupui Kriaušaičio gra- 
matiką ir dar su džiaugsmu ją pagyręs, vyskupas ją sviedęs ir 
dar pridūręs: „Ir tas bloznas pretenduoja į lietuvių kalbos 
mokovus!“(1) Prieštaravo Baranauskas ir lietuvių tautiniam 
judėjimui. Jis, lietuvių kalbos mokytojas seminarijoje, radęs 
Aušroje kitokią rašybą ir jam nepatinkamą turinį, visu įnirtumu 
ją pasmerkė, davė sau žodį neprisidėti nieku prie naujo sąjū- 
džio, pavirto aršus lenkomanas.(2) 

Bet daugiausia Baranauskas prieštaravo toje pusėje, iš 
kurios ėjo nuolatinis spaudimas, būten prieš rusų užmačias, 
taip pat spaudos draudimą. Prieštaravo su dideliu atkak- 
lumu. Kada 1900 m. administracija nubaudė kai kuriuos 
kunigus po 100—200 rublių už tai, kad jie vizituojantį 
vyskupą pasitiko ne prie bažnyčios durų, bet miestelyje, 
vyskupas nepasitenkina protestais gubernatoriui ir minis- 
teriui; iškelia bylą net Senate. Nors atidėliojama, nors 
vyskupui mirus, vis dėlto byla buvo laimėta. Kad rusų vyriau- 
sybė panoro nusiųsti savo atstovus į kunigų seminarijas 
kontroliuoti, kaip klierikai mokosi rusų kalbos, istorijos, 
geografijos, ir čia Baranauskas paprieštaravo taip, kad vienas 
rusų užsienių reikalų ministerijos valdininkas apie tą protes- 
tą išsitaręs tokiais žodžiais: „Aš nesuprantu, kodėl katalikų 
vyskupai nevienodai atsako vyriausybei: seminarijų inspek- 
toriavimo reikalu Sandomiriaus vyskupas... su viskuo 

sutiko... o Seinų vyskupas Baranauskas prašneko taip, kaip 
niekados su mumis nešnekės popiežius. Jis atrašė minis- 
terijai, kad seminarija yra vakarienė, kurioje Kristus moko 
savo mokinius, o ten negalėjo įeiti nei Pilotas nei 
Erodas...'(3) 

Nepataikaudamas, kompromisų nepripažindamas, net 
buvo vid. reikalų ministerio įspėtas, kodėl nerevizituojąs ap- 
skričių viršininkų, Baranauskas vėl, pasiremdamas svodom 
zakonov, atsakė, kad vyskupai esą lygūs ministeriams, o 
apskričių viršininkų pareiga prižiūrėti, kad būtų tiltai ir keliai 
tvarkoje... Į tą raštą ministeris teradęs vieną žodį Bara- 
nauskui charakterizuoti: ,,Sumašedšij“. 

Įspėdavo Baranauskas ir kunigus, kad nedrįstų patai- 
kauti, o pats ne kartą didžiuodavęsis, kad jo krūtinės nėra 
palietęs jokis rusų ordinas. 


Prieštaravimo poetas 


Iš to prieštaravimo yra išplaukusi ir pajėgiausia, gaivališ- 
kiausia Baranausko poezija. Dar seminarijoj 1857—8 m. prof. 
Antanas Gabšys, per lekcijas paskaitęs Pono Tado Lietuvos 
girių aprašymą, pagarsino lenkų kalbos grožį, o lietuvių kalbą 
pavadino tik piemenų ir tamsių ūkininkų kalba. Tas profe- 
soriaus atsiliepimas ,,Baronui... stačiai lyg peiliu širdin 
įsmego. Jame atsirado gyvas noras — atsistoti ir garsiai... 
prabilti: „Kun. Profesoriau! Tamsta begėdiškai meluoji, arba 
kalbi, ko visai neišmanai!“ “(4) Nors taip ir nepasakė, bet 
nenurimo, kol parašė 1858 m. Anykščių šilelio pirmą dalį. Tai 
buvo lyg ir protestas į tuos netaktingus profesoriaus žo- 
džius. Šiuo momentu ir buvo įsiūbuotos Baranausko dvasioje 
alūdinčios kūrybinės galios, ir tik tuo trumpu momentu, tarp 
1857 ir 63 m. ta poetinė energija prasiveržia kūryba. Paskiau 
išsenka tiek, kad Baranauskas susirankioja rimui tinkamų žo- 
džių ir iš jų lipdyte lipdo giesmę. 

Nieko nepadeda nė Valančiaus raginimas, rašytojo 
talentą pašvęsti savo tautiečiams. Tame neilgai trukusiame 
kūrybos periode Baranauskas pasirodė galingas — skundu 
dabarties priespauda ir protestu prieš ją, prieštaravimu. 
Skundu, kada pajuto priespaudą, kurią jis mokėjo susintetinti 
keturiomis eilutėmis: 


anei rašto, anei druko 
mums turėt neduoda: 
tegul, sako, bus Lietuva 
ir tamsi ir juoda! 


Tas skundas prasiveržia tokiu paprastu, bet giliu siel- 
vartu, kokiu temoka pasisakyti tik liaudies dainelė: 


Ne taip skamba akmenėliai 
patkavom daužyti, 

kaip vaitoja mūsų broliai 
šiaurėn nuvaryti... 


Ne taip puola drėgnas rūkas, 
kai dienelė švinta, 

kaip gausingai mūsų brolių 
ašarėlės krinta. 


Prisimindami Baranausko prieštaravimą rusų administ- 


racijos užmačioms, suprasime, kaip iš jo lūpų galėjo išplaukti 
tie lietuviško pykčio, pasipriešinimo ir užsispyrimo žodžiai: 


Kad tu, gude, nesulauktum... 


O paskui jie pavirsta net kosminės katastrofos vizijomis 
ir grūmojančiu pranašavimu: 


pasbaigs giminių adyna, 
sutrupės pasaulė, 


svieto saulė bus aptemus, 
e tamsa — kaip saulė. 

nupuls kalnai, e slėneliai 
išsikels aukštybėn — 
visos galybės eis dulkėn, 
silpnumas galybėn! 


Drebėk ir tu, sūnau šiaurės, 
krūvon susitraukęs — 

Pats krisdamas pražuviman, 
mūsų nejtraukęs.(5) 


Ir kad neįtrauktų į rusų kultūros įtaką, Baranauskas ver- 
Čiau ryžtas palikti Lietuvą ir tamsią ir juodą, ryžtas nukreipti 
lietuvio akis į praeitį, į gražią Lietuvos praeitį. Tai ta pati link- 
mė, kuria Europos romantikai ėjo, protestuodami prieš 
dabarties despotizmą. 

Tolimoji Lietuvos praeitis Baranauskui vaidenas roman- 
tiškai: kaip Daukantui, kaip Kraševskiui — galinga, valdžiusi 
didžius plotus, turtinga, santaikoj gyvenanti, demokratiškai 
valdoma. Toji laimingoji Lietuva buvus net ant Dunojaus 
krantų. Baranauskas net istoriosofiškai mėgina išaiškinti, 
kodėl anais laikais taip laimingai gyventa, kodėl paskiau tos 
laimės netekta. Buvę lietuviai laimingi, nes laikęsi prigimto- 
sios religijos, kurią Dievas davęs kiekvienai tautai ir kiek- 
vienam žmogui, leisdamas juos į pasaulį. Ir kolei lietuviai 
išmanę „,vierą, viltį ir malonę“, tolei Lietuva „graznoj pati 
buvo ir garbę turėjo“. „Kai širdis pristigo Pono Dievo bai- 
mės: pagonijos blūdai gimines kankino, — ir Lietuva mūsų 
jos tamsybėn kliuvo, ir visa jos laimė kaip rūkas pražuvo“. 
Tada ,,„mūsų tėvai nuo krašto Dunojaus buvo išvaryti, klai- 
džiojo po svietą, — ir giminės visos mūsų tėvus stumdė, — 
turtus jiems išplėšė, pačius keliais lamdė, kolei rado tylią 
viduj girių vietą“. Ir toji vieta, ypačiai toji giria tokia didinga, 
tokia primityvi, kaip S. Daukanto, kaip A. Mickevičiaus. 

Tačiau giedras senovės vaizdas nereiškia Baranausko 
noro atgaivinti senovę, senoviškai gyventi. ,,Negrąžink 

senovės, nes nesugrąžinsi, bet nekeik josios paminklų, 
nekeik vakarykščio... nes išleisk sulą senų amžių — džius, 
kaip medis džiūsta“.(6) Vadinas, Baranauskas, priešin- 
damasis naujiems antplūdžiams, uždaro tautą savame kiaute, 
tik ją susieja su senąja Lietuva, kad iš tos senosios sula 
tekėtų, rinktyųsi ir stiprėtų dabartinėje kartoje, kaip sula 
renkasi berže prieš jam sulapojant. 

Tame kiaute jis tik ragina stiprinti savo dorovę, religiją. 

Toliau lietuvių tautos likimą komentuodamas, Bara- 
nauskas visur mato Dievo vadovavimą. Kada lietuviai laikosi 
Dievo įsakymų, tada Dievas laimina jų darbus; kada nu- 
krypsta — atiduoda juos vargams, nelaimėms. Nelaimės 
jų sielas nuvalo, ir vėl lietuviai sugrįžta prie Dievo. Tokiu 
būdu lietuvių tautos istorija yra nuolatinis klydimas nuo 
Dievo ir vėl prie jo artėjimas; nuolatinės dėl to Dievo „rykš- 
tės“ ir „malonės“. Viena iš didžiausių Dievo malonių buvo 
krikštas. Jis atėjo per lenkus, per Jogailos ir Jadvygos 
sutuoktuves, tos sutuoktuvės ir Lietuvos Lenkijos susi- 
liejimas esanti paties Dievo malonė Lietuvai. 

Kitaip buvo galvojęs Daukantas, kitaip ir Narbutas, ku- 
riems susidėjimas su lenkais buvo lietuvių nelaimių pradžia. 
Baranauskas tautinėj ideologijoj atsilikęs, labai atsilikęs. 
Nauja giesmė, pažangos giesmė užtraukti priklausys ne 
Baranauskui. 

Tačiau laimė, kad ta pati Baranausko ideologija davė 
jam pagrindą pakelti anam dideliam protestui prieš rusų 
užmačias. Religinė ideologija davė jam tvirtą įsitikinimą, kad 
tos „rykštės“ praeis, kai tik lietuviai sugrįš prie Dievo. Tik iš 
didelio įsitikinimo galėjo išplaukti anas kategoriškasis „kad 
tu, gude, nesulauktum...“ 

Šitais prieštaravimais Baranausko poezija yra 
galingesnė, nekaip pozityviais raginimais. 

Prieštarautojo dalia 


Prieštaravimas yra Baranausko silpnybė ir jėga. Silp- 
nybė, nes jis nepajėgė suprasti naujo lietuvių sąjū- 
džio ir nuo jo atsiliko. Silpnybė, nes ir pats dėl to kentėjo — 
neturėjo draugų. Žmonės tų kompanijų, kur nepakenčia- 
masis Baranauskas pasirodė, net artimiausieji kunigai, ėmė 
prieš jo despotizmą protestuoti ir už akių išvadino Harpa- 
gonu. Norėjo atsisakyti net tas artimiausias kunigas sekre- 
torius. 

Naujai susiprantančios Lietuvos tūlas inteligentas vadino 
jį išgama, o vienas karštesnysis paniekai atsiuntęs jam net 
pastipusį šunį. 

Vengė jo, kaip vaikai vengia suvaikėjusių tėvų, kaip 
naujoji karta vengia senosios. O Baranauskas ir buvo jau 
atgyvenančios kartos atstovas, gražiausias žiedas tos seno- 
sios kartos, Kuri save laikė lietuviais ir lenkais; kuri paliko 
sustingus tame įsitikinime ir nuskendo lietuvių tautinio sąjū- 
džio bangose, kaip pasakos dvaras ežeruose. 

Bet iš antros pusės prieštaravimas buvo Baranausko 
galybė. Tie patys kunigai žavėjosi vyskupo drąsiu pasiprie- 
šinimu ir jo aristokratišku gestu, kada jis neleido nubaus- 
tiems kunigams pabaudos mokėti, o pats už juos sumokėjo. 
Valdininkai, išgirdę jo drąsias, eruditiškas kalbas, kuriose jis 
galėjo cituoti rusų ir lenkų poetus ištisais puslapiais, — stebė- 
josi, vadino jį genialiu žmogum. Susiprantančios Lietuvos 
šviesuomenė dažnai nežiūrėjo į Baranauską lenkomaną, bet 
žiūrėjo į Baranauską protestantą. Dėjo į Aušrą 1 nr. jo 
Anykščių šilelį, o jo prieštaraujantys „Kad tu, gude...“ 
pavirto, anot Vaižganto, tautos himnu Marseliete ir per 40 
metų žadino protestuojančią dvasią. 

Su kokiu populiarumu ir kokiu entuziazmu buvo gie- 
damas šitas himnas: „Visų giesmininkų veidai, nuo sten- 

gimosi jausmus lietino garsiausiais balsais, kuo karščiausia 
intonacija, darėsi vis labiau raudoni, vis labiau stingo 
rimtumu, akys vis labiau žėrė fanatizmu, — pilnu pritarimu 
giesmei“. O kada giesmė nutilo, „kažin kas rimta slido 
viršum einančių, lyg mirtis einantiems į ataką, lyg genijus 
laurų vainiku nešinas nugalėtojams įteikti. Visi tai jautė. 
Niekas nešyptelėjo, niekas nesuklego, kaip paprastai jau- 
nuomenė, jausmais pasidalydama“. Tik rusų administratoriai 
stebėjos: 

— Vyrai, tai maištas! Tokius jausmus dykai nedai- 
nuojama. (Vaižganto Raštai VIII t. 72 p.) 


Šita daina todėl buvo tokia galinga, kad Baranausko 
prigimtyje glūdįs prieštaravimas sutapo su lietuvių tos 
epochos protestuojančiu nusiteikimu. Kova dėl spaudos 
buvo didžiausio prieštaravimo epocha bent pirmuosius kelio- 
lika metų iki Aušros. Baranauskas, turbūt ir nesijausdamas, 
tapo šito gaivališko protesto reiškėju. Tik jo tragedija: tautai 
padėjo išlaikyti lietuvybę, o pats tai lietuvybei pražuvo. 


Naujieji laikai jau ne tik prieštaravimo, bet ir pozityvios 
kūrybos, pažangos. ,„Užtraukti naują giesmę“ teko naujam 
dvasios reiškėjui Maironiui. Tačiau su senąja prieštaraujan- 
čia Baranausko poezija ir jis nenutraukė ryšių. Savo pirmąją 
poemėlę pačiam Baranauskui dedikavo, vadino jį ryto žvaigž- 
dele. O kai Petrapilio lietuviai nesitikėjo galėsią dainuoti 
koncerte Baranausko dainą, Maironis parašė naują. Ir kada 
choras sugiedojo naująją „Eina garsas...“, visi pajutę tą pačią 
melodiją ir tą pačią nuotaiką kaip baranauskinėj „Kad tu, 
gude...“. Tokiu būdu ant Baranausko giesmės klojo savo 
giesmę Maironis, ant prieštaraujančios dvasios dėjosi pažan- 
gioji dvasia. Abidvi tiko tam pačiam lietuvių kultūros rūmui. 
Kontinualumas tarp vienos ir antros epochos nenutrūko. Ir 
M. Gustaitis turėjo teisę apie Baranauską rašyti: 

Pavasaris ateis 

Ir vėl žiedus paskleis; 
Ir vėl giria atžels; 

Tik ąžuolas nekels... 
Tačiau iš jo šerdės 
Šaltinis prasidės... 

VYSK. A. BARANAUSKO 
RELIGINES GIESMES 


Lietuva religinga, vadinta net šventąja. Religijai aukoja 
gausiai savo vaikus kunigus. Religijos vardu pakelia nelai- 
mes. Religija guodžiasi mirties valandą. Religiją Kražiuose pa- 
statė aukščiau už gyvybę. Lietuvių religija gaivališka — kaip 
augalo augti, kaip paukščio čiulbėti. Ir jų religinės giesmės 
tokis pat gaivališkas Dievo garbinimas, pagalbos maldavi- 
mas. O kaip Lietuva mėgo giedoti — ne tik dainuoti! Giedoti 
bažnyčioj; giedoti namie šermenyse, žiemos vakarais, sek- 
madienio rytmečiais; giedoti laukuose per kryžiaus dienas, 
laukų šventinimus; giedoti giesmes, pritaikintas kiekvienai 
bažnytinių metų daliai. Net ir mūsų elgeta gieda apie šven- 
tuosius: Jurgį, Joną, apie Mariją, Jėzų. Išmaldas renka ne 
daineles traukdamas, ne smuikeliu čirškindamas, ne švilpy- 
nėle birbindamas, ne degtukų dėžutes siūlydamas kaip 
vokiečių išmaldautojai. 

Ar lietuvis supranta, ką jis gieda? Gali giedoti ir nesu- 
prasdamas. Giesmės esmė ne žodžių turinys, bet melodija, 
garsas, kuriuo išreiškiamas pats jausmas. Vis dėlto dai- 
nininkas nori suprasti, ką jis dainuoja. Jeigu nesupranta, tai 
nesuprantamiem žodžiam įdeda savo prasmę. Tada jo lūpose 
kokis nors ,„Honor Mariae...“ išvirsta keistuoju ,„Ko nor 
Marija...“ Giesmininkas su pamėga traukia giesmę, kuri yra 

jam suprantama ir artima. Dėl to kun. Strazdo ,„Pulkim ant 
kelių“ pavirto visuotiniu tikinčio lietuvio lobiu. Bet nedaug 
tokių giesmių turime. Prieš tai būdavo daugiausia tik vers- 
tiniai kūriniai iš lenkų, lotynų ar vokiečių kalbų. Jos būdavo 
dažnai išverčiamos nevykusiai. 

Religinių giesmių skurdų turtą padidino klierikas ir 
vyskupas Baranauskas — ir verstinėm ir originaliom gies- 
mėm. Bet religinė giesmė sunkiau sukurti nekaip kitos kate- 
gorijos jausmai ar mintys lyriškai išsakyti. Daug sunkiau 
pajusti ryšys su Dievu nekaip su žeme. O kur nepajausta, 
neišgyventa, ten giesmė, kaip ir kiekviena kita poezija, gali 
būti sulipinta, bet ji neužgriebs visos klausytojo asmenybės ir 
jos neuždegs. 

Ar Baranauskas buvo tokis religijos žmogus, kuris pajė- 
gia religiją išgyventi? Jo pasaulėžiūroj religija buvo visa ko 
centras. Ten, kur religija, ten tikrasis kelias ir laimėjimas. Net 
tauta, kelių milijonų tauta, kovoje su šimtamilijonine Rusija, 
gali būti optimistiška, nes — mes plaukiam tikrajam Petro 
laive, tu (gude) grekonų geldoj; dėl to pats krisdamas pražu- 
viman mūsų neįtrauksi. Baranausko religija ne vien teo- 
retiška; ja tvarko ir savo elgesį. Net asketiškai, kaip vidu- 
rinių amžių atstovas: nepajėgęs susitelkti per 8 dienas, jis 
prisideda rekolekcijų iš eilės dar tris dienas, gulasi kryžium 
ant šventoriaus, atgailodamas už parapiečius ir už neklauža- 
das kunigus. Mėgsta melstis: „(Oi su malda dūšiai saldu. — 
Širdžiai ramu, drąsu, gryna. — Taip kaip lietus sausas uolas, — 
malda dūšią atgaivina“. Net keista gali atrodyt, kada jis mal- 
domis ir savo valdinius kankina, klausytojus pamokslais 
vargina po 2—3 valandas. Bet tie keistieji mūsų akims ir yra tie, 
kurie gali jausti ir sukurti daugiau nei kasdieniniai. Tokis 
religinis žmogus buvo ir Baranauskas. Jis galėjo kurti religines 
poezijas. Ir kūrė. 

Kūrė ypačiai dviem atvejais. Pirmusyk seminarijoj bū- 
damas, pagautas patriotinio ir religinio vyskupo Motiejaus 

veiklumo. 1860 m. vysk. Valančiaus giesmių rinkinyje yra 
pažymėtos klieriko Baranauskio parašytos ,,„Artojų gies- 
mės“. Antrą kartą vėl pagavo Baranauskas rašyti į gyvenimo 
galą, ganytoju tapęs. Nesirūpino jų spausdinti. Parašęs siuntė 
giminėms ir bičiuliams. Vieną rinkinį gavo iš Rozalijos 
Žukauskienės A. Jakštas ir 1909 m. išleido. Tame rinkinyje 
viso 27 giesmės. Ne visos. Jų turėję būti dar beveik antra 
tiek. Jakštas jas suskirstė taip: advente (1), Kalėdų (1), 
gavėnios (7), Velykų (1), Šv. Panelės (3), Sekminių (2), Dievo 
Kūno (2), įvairios (5), artojų (5). Dalis jų yra savos, didesnė 
dalis verstinės iš lotynų ir lenkų kalbos. 

Kokias gi giesmes Baranauskas pasirinko išversti ar 
parašyti? Jo giesmės yra daugiausia skundas ir malda-padė- 
ka. Skundas artojiškas ir skundas žmogiškas. Artojiškai 
skundžias, kad varguose jau akys pratyso, lytuje mirkstam, 
saulės karšty džiūstam, daržai pūsta, galvijai puola, javų dir- 
voje neužauga vaisius. Žmogiškai skundžias, kad vilnys 
pagundų iš visur patvino; nei kelio nei pagelbos dūšia nebe- 
žino... dažnai klystam, bet nebedrįstam šaukti nusidėję prie 
Atpirkėjo. Ir tas skundas tikrai nuoširdus. Jis ne vieno Bara- 
nausko, ne vieno artojo — visos anuo metu Lietuvos. Visi su 
Baranausku galėjo šauktis: išgirsk verkimą, Tavęsp šaukimą 
žmonių jau žūstančių. Ne vienas Baranauskas, bet visa ano 
meto Lietuva nuoširdžiai pasitikėjo antgamtinė maldos 
galybe. Iš čia tas gilus optimizmas; nieks neprapuolė, kas Ta- 
vęsp puolė; nors nusidėjo, rado šelpėją. Ir mes verksminai ir 
nelaiminai prie Tavęs šaukiamės. Dėl to ir padėkos gausu, ir 
džiaugsmo. 

Taigi Baranausko giesmės yra artimos žmonių rūpes- 
čiams, ypačiai jo metu Lietuvos dvasiai. Jos ir buvo kai kurių 
mielai giedamos. 

Bet ne visa, ką žmonės mėgsta, jau yra gražu. Žmonės 
dainavo karo laikais „diena rūsti, diena sugriaudinta, tapo 
Lietuva mūsų sunaikinta“. Šitas surogatas tik gadino žmonių 

skonį, kuris buvo pripratęs prie tokių „„aukštam danguj švie- 
sios žvaigždės“. Ir religinėse giesmėse gali būti daugiau ar 
mažiau estetinio grožio, ir skonis gali būti lavinamas ar gadi- 
namas. Deja, Baranausko labai dažnai nepaisyta formalinio 
giesmės gražumo. Antai, žmogaus sukūrimo tiesą paskelbia 
beveik juoko forma: Dievas žmogų sutvėrė — Dūšią kūnan 
įnėrė; — Kūnas iš žemės tapo, — Dūšia iš Dievo kvapo. 
Pasakys kas nors, kad giesmėse negali būti tik jausmai 
rodomi, reikia pati mokslo tiesa skelbti. Taip, galima ir reli- 
gijos tiesos išdėstyti giesmėje, bet derama forma (plg. himną 
„Panae lingua gloriosi“, kuriame taip pat išdėstytos šv. Sak- 
ramento misterijos tiesos, o vis dėlto jis gražus!). Arba vėl 
paplitusioj džiaugsmingoj Kalėdinėj giesmėj ,,Piemenėliams 
vargdienėliams...“ gimimo stebuklingumas Baranausko išreiš- 
kiamas stipriais, bet nevykusiais vaizdais: ,,„Akys mato, šiur- 
pas krato, ant galvos šiaušias plaukai“. 

Esama ir gražių posmų, bet, daugumą imant, Baranaus- 
kui nepavyko išsiveržti iš netikusių įsigalėjusių verstinių 
giesmių įtakos ir pakilti į tokias poezijos aukštumas, kurias jis 
yra pasiekęs savo pasaulinėmis dainelėmis. Iš kitų pasiten- 
kintum tuo, ką jau davė, bet iš Baranausko talento daugiau 
laukiama. 

Tiesa, daug nepavykusių giesmių Baranauskui 
dovanotina už jo „Sveika Marija, Dangaus lelija...“ Čia Bara- 
nauskas su religiniais siekimais yra susiradęs iš visų ge- 
riausią formą. Čia tas skundas, čia pasitikėjimas Marija. Juo 
labiau pasitikėjimas Tai, kuri tokia baroniškai graži ir didi: 
kaip saulė šviesi, kaip bokštas tiesi. Tam Marijos grakš- 
tumui, tam giedriam pasitikėjimui, kuris jausti ir pro visus 
skundus ir maldavimus, atsako grakšti, melodinga eiliavimo 
forma. Panašiai grakšti formaliu atžvilgiu ir ,,Skaisčiausioji, 
gražiausioji“, bet joje tik Dievo motinos pagarbinimas, nėra 
to lietuviško sielvartingumo. Gal dėl to lietuvis labiau yra 
pamėgęs pirmąją. 

Strazdelio ,Pulkim ant kelių“, Baranausko „Sveika 
Marija“, Maironio ,„Marija, Marija“ tebėra, rodos, populia- 
riausios visoj Lietuvoj. Jos yra artimos lietuvio charakteriui; 
jos yra ir kūrybiškiausios. Noris tada daryti praktišką išvadą: 
dar griežčiau kontroliuoti liaudžiai skiriamus giesmynėlius ne 
tiktai turinio atžvilgiu, bet ir formos. Kantičkos pavirto jau 
pašaipos objektu dėl savo literatūrinio analfabetiškumo. O 
Dievui skiriamas žodis turi būti ne bet koks, tik rinktinis, 
kaip motinos ašara. Jam žodis yra misterija. 

Prašos ir antra išvada. Esam liudininkai, kaip nyksta tal- 
kos, nyksta vakarais ar rytmečiais giesmės, nyksta bažny- 
čioje rožančiai ir karunkos... Vadinas, kinta pats tautos 
charakteris: kolektyvinis darbas, kolektyvinis žaismas, kolek- 
tyvinė malda užleidžia vietą individualinei : kiekvienas sau 
dirba, sau dainuoja, sau meldžias. Jeigu nebus kokių griež- 
tesnių žygių daroma, tai žymi dalis religinių giedojimų ir reli- 
ginių apeigų yra jau pasmerkti žūti. Juo labiau pasmerkti, 
kad liberalistinė dvasia visumoj tebestiprėja. Reiktų tad sku- 
bintis surankioti šitas tautos turtas: surinkti žinios, kokios 
giesmės kur yra giedamos, kokiomis progomis ir kokinse 
apeigose, su fonografu užrašyti pačios melodijos. Tik paskui 
bus galima rašyti religinio gyvenimo apraiškų istorija. Tiesa, 
katalikų krašte apeigos skiriamos visur maždaug vienodos, 
bet vietomis vis dėlto jos įvairuoja, niuansuoja. Tie niuansai 
mums ir būtų įdomūs. Jau renkamos dainos, renkami dra- 
bužiai; jau sudarytas bažnytinis muziejus. Pravartu ir čia 
sava gyvąja sritim susidomėti, nes kažin ar visada galėsim taip 
nuoširdžiai su Baranausku džiaugtis: 


Giesmėms ir maldoms, net klausant saldu, 
bažnyčios mūrus siaudina, 

giesmėms malonės ir dėkavonės 

Dievišką širdį griaudina. 


* 

Pastabos prie Anykščių šilelio žodyno 


Anykščių šilelis rašytas rytų aukštaičių, anykštėnų, 
tarme. Tačiau jau pirmame leidime, L. Ivinskio Metskaitliuje 
1860 ir 61, kai kurios tarmybės' pašalintos. L. Geitlerio 1875 
antru kartu paskelbtas Šilelis nuosekliau grįžta prie tarmės 
prieš paties autoriaus norą. Trečias leidimas 1882, bendru 
autoriaus ir Hugo Weberio sutarimu, davė tarminį ir bend- 
rinį tekstus. Autoriaus pastangos duoti Šileliui bendrinės 
kalbos formą buvo pratęstos nuosekliausiai Jono Jablonskio 
1905; jo paruoštas leidimas buvo pagrindas ir kitiem paskes- 
niem leidėjam. 

Šiame leidime (Antanas Baranauskas, Anykščių šilelis. 
New York, 1961. Red.) taip pat vartojama bendrinė rašomoji 
kalba. Tačiau, kaip ir ankstesniuose, nebuvo galima atsi- 
sakyti nuo kai kurių tarminių formų. O žodynas, taip pat 
kaip ankstesniuose leidimuose, visai neliestas, kad išliktų ano 
laikotarpio socialinis ir kultūrinis koloritas. Jame ryškiausios 
yra keturios žymės: autoriaus jautrumas lietuvių kalbos 
poetinei jėgai apskritai; suaugimas su sava tarme ir savo 
krašto etnografija; atskirų Žodžių vartojimas ypatinga pras- 
me, kuri yra mažiau būdinga šių dienų to žodžio vartosenai; 
gausus vartojimas svetimybių, veik išimtinai slavybių, kurios 
anuo metu buvo jau įėjusios į liaudies kalbos lobyną. 

Antanas Baranauskas 


Baranauskas, Antanas (1831—1902), Roman Catholic 
bishop, poet, philologist and mathematician, born on Jan. 11, 
1831 in Anykščiai. He attended a school for clerks in the 
Rumšiškės district in 1851—53. Upon graduation he was 
reguired to serve in the civil service as a clerk, and from 
1853—56 he served in Kaunas, Raseiniai, Seda, and Skuo- 
das. In 1856 he was accepted by the Theological Seminarų at 
Varniai. There his idealism and his poetic talent were 
fostered by a friendship with two seminarians, K. Kairys and 
P. Viksva. They strengthened and fostered each other's 
determination to serve their Church and their country. An 
atmosphere of this kind was prevalent in the seminary during 
the time of Bishop Motiejus Valančius. After graduating from 
the Seminary in 1858, Baranauskas was sent to the 
Theological Academy in St. Petersburą, from which he 
graduated in 1862. Then he received permission from the 
Russian government to continue his studies in Munich. He 
also visited the Universities of Innsbruck (Austria), Rome, 
and Lowvain (Belgium). He studied in Western Europe until 
the fall of 1864. Upon his return he was appointed professor 
at the Theological Academy in St. Petersburą. But in the 
following year Bishop Valančius, who had lost more than 100 
priests during the insurrection of 1863 against the Russians, 

recalled him to Kaunas. Here he was professor of homiletics, 
dogma, and Lithuanian language in the Theological Seminarų 
from 1867—84. In 1884 he was appointed auxiliary bishop of 
Samogitia, and in 1897 bishop of Seinai, where he died. 

Baranauskas possessed a complex and many-sided 
personality, and some of his activities have been variously 
evaluated. Throughout his life he fostered his leaning 
towards asceticism with deliberate exercises. On the other 
hand he had an intensely emotional trait, which led him to 
immerse himself completely into whatever subject currently 
interested him. From 1854—63 he devoted himself to his first 
passion, poetry, and came under the religious, moral, and 
patriotic influence of the popular movement initiated by 
Valančius and Daukantas. While abroad, he became 
interested in philology, and this interest deepened during his 
work at the Theological Seminarų in Kaunas. He studied 
Lithuanian dialects, prepared a grammar of the Lithuanian 
language, and worked to establish a standard written 
language. He corresponded on linguistic guestions with the 
leading German and Russian philologists of the time, 
including A. Schleicher, H. Weber, P. Grott, J. Baudouin de 
Courtenay, A. Aleksandrov, and others. He helped the 
Russian Academy of Arts and Sciences to prepare an edition 
of Metai (The Seasons) by Donelaitis, and reviewed works of 
philology. He was recognized as an authority on the 
Lithuanian language and the first Lithuanian philologist of 
any importance. Kazimieras Jaunius was his pupil. His 
work on Lithuanian dialects was published after his death by 
F. Specht (Litauische Mundarten, gesammelt von A. 
Baranowski. Band 1, 1920). 

After he became auxiliary bishop in 1884, he devoted 
himself to mathematics, in which he had shown promise in 
his youth. In this branch of his activity he kept closely in 
touch with A. Dambrauskas-Jakštas, who also was a poet 

and a mathematician. Every day he devoted 13 or more 
hours to mathematics, sometimes studying through the 
night. But soon he had to admit: “My bent for mathematics 
became a passion and took me away from my duties." A 
part of his mathematical researches was published in the 
Zeitschrift fūr Mathematic und Physik in 1890, another part 
appeared in the works of the Cracow Academy of Sciences 
(XXVIII), and a part was published by the author himself in 
O progresji transcedentalnej, 1897. The rest of his work was 
not published, as it was found that some of the theorems 
which he had discovered were already well known. This had 
come about because Baranauskas was a self-taught 
mathematician. 

After he became bishop of Seinai, Baranauskas showed 
a new facet of his character in his dealings with the tsarist 
government. Seinai had not had a bishop since 1893. 
According to the existing laws the tsar's government used to 
nominate candidates for the post of bishop, and the pope 
would choose and endorse one of them. The Russian 
government delayed nominatiną a bishop acceptable to the 
pope. Finally in 1897 they nominated Baranauskas, whom 
they considered harmless politically because of his preoc- 
cupation with his studies. But Baranauskas proved to be 
different from the day he was to be sworn in. He swore first 
the oath to the pope and then the oath to the tsar, breaking 
a tradition and causiną the representative of the tsar to leave 
the ceremony in protest. His short term as bishop (1897— 
1902) brought a continuous series of surprises to the Russian 
administration. During their visits Russian officials were 
amazed at the bishop's erudition and his phenomenal 
memory, when he guoted lengthy sections of Russian 
classical poetry. They were egually taken aback by his 
determined opposition when the interests of the Church 
clashed with those of the tsar. As bishop he liked to 

emphasize the triumphant character of the Church. For 
example, during official visits to his parishes, he liked to be 
met outside each town by the faithful with the utmost 
ceremony. The governor general of Warsaw tried to stop 
these ceremonies by leveling fines against the parish priests. 
Then Baranauskas paid the fines himself and brought suit 
against the governor general in the Senate. The suit was won 
after his death. The bishop surprised the Lithuanians as well 
by proclaiminą loyalty to the Polish-Lithuanian union and 
denouncing the Lithuanian national "movement as 
separatism. Lithuanian patriots considered him old-fashioned 
and even a renegade. At the same time he amazed the 
Lithuanians by droppiną his mathematical studies and 
writing hymns in Lithuanian. These became very popular. In 
1901 he started to translate the Bible into Lithuanian, 
working 12 hours each day. He collapsed from overwork and 
was found dead at his desk in the middle of a sentence on 
Nov. 26, 1902. 

Of all his numerous activities, his poetry remains as his 
most permanent and sianificant work. Part of his poetry 
consists of folk-type songs: Dainų dainelė (The Soną of 
Songs), in 24 strophes, 1857; Kelionė Petaburkan (A 
Journey to St. Petersburą), consistiną of 14 songs in which 
he describes his experiences while leaviną his native land in 
1858 for the Academy in St. Petersburą; and Neramumas 
(Anxiety), written in Munich in 1863, concerning the 
uneasiness he felt during the insurrection against the 
Russians. These songs were not published until later, but 
they spread at once by word of mouth. One of the songs 
from Kelionė Petaburkan became for a long time the hymn 
of resistance against the Russians, expressiną the height of 
national determination in the phrase: „Kad tu, gude, nesu- 
laukturn, nebus, kaip tu nori“ (May your wish never be 
fulfilled, Russian! It shall not be as you desire). 

During the same period, in 1858—59 he wrote the poem 
Anykščių šilelis (The Forest of Anykščiai), modeled after the 
forest scenes of Pan Tadeusz by A. Mickiewicz. The poem is 
only 342 lines long, but it is the high point of the literarų 
work of Baranauskas. With poetic enthusiasm he describes 
the forest of his native district, using pictorial and acoustic 
images and expressingą his subjective response both to 
natural beauty and to the mystic union of the Lithuanian 
inhabitant with his forest. The second part of the poem tells 
the history of the forest. The first section of this history is an 
account of the beauty of the forest, of the former freedom of 
Lithuanians and their intimate familiarity with their forest. 
The second section relates how the tsarist regime seized the 
country, restricted the freedom of the inhabitants to enjoy 
the gifts of the forest, sold parts of it by trickery and felled 
the trees, until there was nothing left but „kalnai kelmuoti, 
pakalnės nuplikę“ (hills with tree-stumps, and bare slopes). 
In the structure of the poem, as in a symphony, the opening 
note is one of lament for the present condition of the 
plundered forest. Then the mood grows lighter and more 
cheerful, with recollection of the former condition of the 
forest, until the height of ecstasy is attained with description 
of the forest-sounds. Finaliy the somber mood returns with 
the history of the destruction of the forest and the poem 
ends abruptly with the recognition that the former alory has 
been lost. A short finale gives the poem a generalized and 
symbolic significance, as the destiny of the forest is linked to 
that of Lithuania and of the poet: ,, Toj pat galybė, ką mišką 
sugraužė, širdį, dūšią užgriuvo ir giesmę nulaužė“ (The same 
power, which destroyed the forest, attacked the heart and 
the soul and broke off my song). 

Anykščių šilelis was published in almanacs of 1860—61 
by L. Ivinskis. The manuscript had been sent for philological 
studies to A. Schleicher, from whom it passed into the 

hands of H. Weber. L. Geitler, a German who visited 
Lithuania in 1873, printed the poem in his Litauische 
Studien, 1875. H. Weber republished the poem in Os- 
tlitausche Texte, 1882, with additions which had been 
omitted by Geitler and which Weber had received from 
Baranauskas. At first the Russian government forbade 
distribution of Weber's publication, but through the 
intervention of the academician P. Grott permission was 
granted. S. Jablonskienė translated the poem into Polish in 
1909. N. Tichonov translated it into Russian in 1950, N. Ras- 
tenis into English in 1956, P. Kalva into Latvian in 1960, and 
H. Buddensieg into German in 1967. 

The remaininą poetry of Baranauskas was not as 
popular. lt consisted of didactic and guasi-historical writinas. 
To assist the temperance movement started by Bishop 
Valančius, Baranauskas prepared the poem Dievo rykštė ir 
malonė (God's Scourge and Grace), where the scourge was 
alcohol and temperance was grace. At the same time in 1859 
he wrote Pasikalbėjimas giesmininko su Lietuva (A Dialogue 
between a Poet and Lithuania). The poem has little poetic 
value, but illustrates the author's view of history, a view 
which appears in part in Anykščių šilelis and other works. 
The poet asks Lithuania why she is sad and weeps. She 
answers, “I am oppressed by strangers from all sides and 
they wish for the death of my children," while these same 
children do not listen to Lithuania's teachings, refuse to 
speak their native language and dress in the German 
manner. Lithuania rejects the poet's suggestion to revive the 
past by songs, whereby heroes would cleanse the country 
from the influence of the Slavs and the Germans. She 
refuses his other suggestion that he should bring “the 
sciences of all the world" to the Lithuanians and raise his 
fellow countrymen to a place amoną the first in science and 
economy, so that they would enjoy material prosperity, 

bring up their children in freedom and become an example 
to other nations. From the words put into the mouth of 
Lithuania the reader can deduce the views of Baranauskas 
about the destiny of Lithuania and of nations in general. He 
knew that the distant past could not be revived and the 
nation must continue to grow organically, but he also 
realized that Western education and the progress of 
civilization had turned aside from religion and were leading 
into false paths. So he warned both against escape into a 
romanticized past and against the growth of atheistic 
positivism. As if he could find no solution between these two 
currents, Baranauskas would have liked to enclose the 
Lithuanians in a shell, which would have protected them 
from both influences, and to raise their moral standard 
through the support of religion. In this poem, as in all his 
other work, Baranauskas proved to be an effective opponent 
but unable to lead in a positive direction. 

These two currents, patriotic romanticism and patriotic 
positivism, were already spreading in Lithuania. Their 
adherents saw and used those items in Baranauskas" work 
and writings which suited them. They recognized and 
adopted his resistance to foreign occupation and foreign 
influences. They recognized his enthusiasm for scientific 
studies. Above all, they recognized the value of his poetry, 
taking pride in it and drawiną inspiration from it. 

VINCAS PIETARIS 


-- 


Tautinės minties pagrindimas: 


PIETARIO ISTORIOSOFINĖS 
NUOTRUPOS 


Dvejopi istorinės beletristikos rašytojai ir 
Pietaris jų tarpe 


Vincas Pietaris yra pirmojo lietuvių istorinio romano 
kūrėjas. 

Istorinio romano rašytojas turi būti sykiu ir istorikas ir 
beletristas. Turi būti beletristas, nes istorinius faktus jis jvel- 
ka į vaizdines formas. Turi būti ir istorikas, nes turi neprasi- 
lenkti su istoriškai realia epochos dvasia, su socialinėmis, 
politinėmis, kultūrinėmis epochos aplinkybėmis. Jo vaizduo- 
jamų istorinių Žmonių charakteriai turi neprieštarauti isto- 
rijos konstatuotiems faktams. 

Tačiau beletristas už istoriką laisvesnis. Istoriją belet- 
ristas gali ir turi papildyti. Savo vaizduotėje jis prikuria tai, 
kas galėjo būti gyvenime, bet ko istorijos šaltiniai įsakmiai 
neparodo. Istorinės beletristikos rašytojas išryškina pačią 
istoriją — sintetiškai suvokia ir iškelia charakteringuosius 
epochos bruožus, o neesminius nutušuoja, ir skaitytojas 
pajunta epochos paveikslą su gyva plazdančia dvasia. Dėl to 
V. Skoto romanais galima dažnai naudotis vietoj istorijos, 
kur reikia pažinti epochą. 

Tačiau yra kita kategorija istorinės beletristikos rašy- 
tojų, kurie eina į praeitį su jau iš anksto susidarytom išva- 
dom. Jiem, dar pačios istorijos netyrinėjus, iš anksto aišku, 
kad norimas vaizduoti istorijos epizodas turi būti toks, o ne 
kitoks. Jie performuoja epochos charakterį ar faktus pagal 
savo atsineštą idėją. Dažniausiai tai atsitinka, kada istorijos 
paveikslai verčiami tarnauti dabartiniams siekimams. Paskuti- 
niais laikais turime ypačiai daug faktų, kada tam tikros epochos 
arba tam tikrų įvykių vaizdas yra nušviečiamas dabarties aspi- 
racijom. Jei toms aspiracijoms jis nėra palankus, tai pasi- 
stengiama jo niekam nerodyti, kad būtų nepastebėtas ir 
primirštas. 

Dabarties interesų šviesoje praeities faktai nušviečiami 
arba tyčiomis arba nesąmoningai. Nesąmoningai pasitaiko 
istoriją iškraipyti, nesugebant kritiškai istorijos vertinti arba 
labai pasidavus dabartinei idėjai, taip pamilus savo epochos 
aspiracijas, kad jos visa kita nustelbia, it saulė. Jų šviesoje ir 
praeitis atrodo joms palanki ar jau net jas realizavusi. 

Ten, kur trūksta aiškių faktų ir argumentų šaltinių, šitos 
grupės Žmogus gali aiškinti epochą sau palankesne prasme. 
Kur šaltiniai esti pačiam nepalankūs, jis suranda argumentą 
jais nepatikėti. Tačiau faktus atmesdamas ar juos priim- 
damas, tokis žmogus esti giliausiai įsitikinęs savo kelio tei- 
singumu. Jis turi susidaręs savo pažiūrų kompleksą, iš kurio 
jis negali išeiti, negali kitaip nei galvoti. 

Šito tipo žmogus buvo ir Vincas Pietaris. 

Pačią istoriją Pietaris mėgo. ,,... aš poeziją nors ir labai 
mėgstu, vienog mažiau, nei kaip kalbas ir vistoriją“, rašė 
Basanavičiui (Dirva, 1903). 

Istorija domėjosi Pietaris jau prieš Algimantą. Ligi Algi- 
mantą parašė, ligi susidarė savo istorinę ir literatūrinę kon- 
cepciją, Pietaris perėjo ilgą paruošiamąjį kelią. Pradėjo nuo 
smulkesnių istorinių rašinių. Jau 1891 m. Varpe (nr. 11—12) 
išspaustas jo straipsnis ,„Senovės pinigai ir jų vardai pas 

Rusus ir lietuvius“; 1893 m. L. Ūkininke — „Lietuva pirm 
šimto metų“. Tais pačiais metais Žemaičių ir Lietuvos ap- 
žvalgoje (Nr. 18, 20-21) „Šiaurinės ežios mūsų kunigaikštys- 
tės senovėje“: ten pat (Nr. 2-7) 1894 m. „Lietuviai amžių alū- 
dumuose“; 1897 m. Tėvynės sarge (Nr. 9) „Keletas žodžių 
apie genealogiją Lietuvos kunigaikščių“ ir kt. 

Istorinių žinių Pietaris sėmėsi iš gausios Iektūros. Isto- 
rikas Karamzinas, Antonovičius, Aug. Kotzebue, Narbutas, 
Daukantas, Weissas ir daugelis atsitiktinių veikalų, rusų, 
lenkų, vokiškosios kronikos — vis tai buvo jo istorinės 
šviesos šaltiniai. 

Tačiau specialių istorijos mokslų Pietaris nebuvo ėjęs. 
Jis buvo istorijos autodidaktas. Istorijos metodų jam trūko. 
Metodus turėjo atstoti jo karštas noras gilintis į istoriją, o tą 
norą stiprino patriotizmas. Patriotizmas buvo tas žibintas, 
kuriuo Pietaris pasišvietė į praeitį, pamatė joje tautos didybę, 
o trūkumus pateisino. Patriotizmas ypačiai nulėmė pažiūras į 
tuos bendruosius istorijos eigos dalykus, kurie negali būti 
patikrinti jokiais istoriniais dokumentais, kurie betgi istorijos 
vyksmui labai svarbūs — kas ir kaip istoriją kuria: Žmogus, 
gamta, dievybė ar kas kita, kokiais dėsniais, kaip tie dėsniai 
reiškiasi konkrečios tautos likime... Atsakymai į tuos klau- 
simus priklauso nuo sintetinio suvokimo, nuo bendros žmo- 
gaus pasaulėžiūros. Tas klausimų: kompleksas ir sudaro 
Pietario istoriosofiją, kurios fragmentus gaunam pažinti iš jo 
istorinių raštų ir kuri darė įtakos jo romanui. 


Žmonijos evoliucijos koncepcija 


Vienas iš svarbiųjų istorijos šaltinių yra metraščiai, 
kronikos. Apie lietuvius rašė pirmiausia svetimieji, ir tai vėlai. 
Pietaris į svetimuosius metraščius žiūri skeptiškai, net 
su dideliu įtarimu. Metraščiai, girdi, buvę sudaromi ne šiaip 
sau, 0 taip, „kaip reikia“. Jie ir spausdinami buvę tokie, kokie 

buvę įsakomi, atsižvelgiant kokių nori tikslų, tik ne moks- 
linių. Dėl to, skaitydamas metraščius, visados turi atsiminti, 
kad jie melagingi ir sukurti apgaulei (Pietario rankraščiai, 
VM. D 195, 6 psl.). Rusų kronikininkai ,„meluoja su riksmu, 
su putomis ant lūpų, kurstomi 'vieni pinigais ir paaugštini- 
mais, kuriais valdžia gausiai moka už melą, kiti gi meluoja iš 
paiko patriotizmo, atmetę ir protą, ir sarmatą į šalį“ (Ž. ir L 
apžvalga, 1894). 

Pietaris nepasitiki rusų kronikininkais, nepasitiki nei 
lenkų Dlugošu — taip, kaip ir Daukantas. Tikrasis šaltinis 
būtų lietuvių kronikos. Bet jų nėra. 

Kodėl gi lietuviai neturi savų kronikų su tikromis, lietu- 
viškomis žiniomis? Ir norint šitai išsiaiškinti, Pietariui tenka 
įsileisti į istoriosofiją. 

Nespausdintame rusiškai parašytame straipsnyje (VM. 
D., 195) žmonijos evoliuciją Pietaris sąmojingai išreiškia 
trimis patarlėmis: 

1) Homo homini lupus est — pasakęs dar senasis 
romėnas; 

2) taikingos tautos neturi savo istorijos — saką Europos 
mokslininkai; 

3) tu man sakaisi esąs geras karys, o aš tau sakau: tu esi 
geras plėšikas — skelbianti kinų patarlė. 

Šitom trim patarlėm, mano Pietaris, esą išreikšti trys 
žmogaus, kaip aukštesnio gyvio, kaip visuomeninio gyvio, 
evoliucijos laipsniai. Laukinis romėnas, spręsdamas pagal 
save, su cinišku atvirumu susakęs pirmykštį žmogaus būvį. 
Toje pačioje Europoje žmonės tikrąja prasme buvę žmogėd- 
ros. Istoriniais laikais Europoje žmogėdros buvę tik vieni rusai, 
atėjūnų tauta. Tačiau buvęs gi laikas, kada žmogėdros buvu- 
sios visos Europos tautos. Tiesa, notarinių dokumentų apie 
tai nesą, bet greičiausia dėl to, kad to laiko notaras buvęs 
savo klientų suvalgytas... Stipresnysis ėdęs silpnesnįjį. Tik 
ilgainiui išmintingesnieji supratę, kad malonus daiktas valgyti, 


476 


bet būti kitų valgomam — nelabai. Dėl to susitarę bend- 
romis jėgomis gintis, kad nebūtų suvalgyti, bendromis 
jėgomis pulti, kad kitus suvalgytų. Susidariusios tada bend- 
ruomenės. 

Kas tokioms bendruomenėms vadovavo? Ko jos klausė? 
— Stipriųjų. Stiprieji pirmosiose bendruomenėse pavirtę val- 
dovais ir jėga priversdavę kitus klausyti. 


Paprastai stipresnis žmogus ir iš pažiūros atrodąs 
didesnis. O juo didesni raumenys, didesni ir kaulai, prie kurių 
tie raumenys yra prisegti. Dėl to valdovas, stiprus ir didelis 
tapę sinonimais. 

Su šituo reiškiniu, pasak Pietario, susiduriam ir seniau- 
siose lietuvių bendruomenėse bei grynai patriarchalinėje vals- 
tybės santvarkoje... 


Kaip skiriasi šita Pietario Žmonijos istorijos koncepcija 
nuo populiariosios Rousseau koncepcijos! Čia nėra tos pirmi- 
nio žmogaus laisvės, apie kurią svajojo Rousseau. Nėra nė to 
susitarimo, kuriuo laisva valia žmonės pavedę vienam žmo- 
gui valdžią. 

Ši Pietario koncepcija gana svetima ir Daukantui, kuris 
taip gražiai akcentuoja ir gamtos vaidmenį bendroje žmo- 
nijos eigos koncepcijoje. 

Pietaris čia atsidūrė pozityvistų atmosferoje. Čia yra ta 
pati Darvino paskelbtoji kova dėl būvio, tas pats žmogaus 
brutalus gyvuliškumas su evoliucija žmoniškumo linkme. 


Žinoma, klaida būtų laikyti Pietarį apskritai pozityvistu. 
Iš kitur jį pažįstam, kaip nuoširdžiai ir karštai tikintį žmogų. 
Tačiau studijuodamas ar gyvendamas pozityvistų, nihilistų 
atmosteroje, pats nesijausdamas, ėmė galvoti madingomis 
pozityvistinėmis idėjomis. 

Tačiau pats Pietaris retiruojas su ta brutalia kova dėl 
būvio, kada prieina prie lietuvių tautos. Lietuviuose ji 
negalėjusi būti tokia stipri. Lietuviai buvę taikinga tauta. Na, 

o taikingos tautos neturi istorijos. Ir apie lietuvius neliko 
jokių „istorijų“, jokių skandalų! 

Štai kaip šitoj koncepcijoj išaiškėja, kodėl neturim kro- 
nikų apie lietuvių tautos praeitį! 


Pietario Lietuvos priešistorė 


Šalia kronikų esama kitų istorijos šaltinių. Tokis šaltinis 
Pietariui, kaip ir kitiems aušrininkams, yra kalba. 

Su dideliu susižavėjimu Pietaris žiūri į kalbą, kuri 
atskleis lietuvių tautos istoriją. „Ateis laikas, kad ji kaip 
žiburys rankoje rašytojui nutrenks melo tamsą, apšvies 
amžių glūdumus. Ant jos mostelėjimo prakalbės marios, 
kalnai ims liudyti, ir seniai išmirusios gentės kils iš kapų dėl 
patvirtinimo istoriškos teisybės. Tik reikia tokį žmogų mums 
sulaukti“ (ŽLA, 1894). 

Tai Lietuvos praeičiai praskleisti imasi filologijos ir pats 
Pietaris. Įdomus ir aniems laikams būdingas tiek pats Pie- 
tario filologinis metodas, tiek juo prieiti rezultatai apie lietuvių 
priešistorę. 

Pietaris lygina lietuviškus žodžius su sanskritiškais, su 
graikiškais, su lotyniškais ir išveda, kad visa eilė bendrų indo- 
europietiškų žodžių turėję kilti pirmiausia lietuvių tarpe. 
Kitos tautos iš lietuvių pasiskolinusios. 

Filologijos iliustracijai praverčia keletas pavyzdžių iš jo 
straipsnio „Lietuviai amžių glūdumuose“ (ŽLA, 1894). Lie- 
tuviškumo, antai, jis ieško varduose. Kaukazo vardas turįs 
atitikmenį lietuvių kalboje: kaukas (dievaitis), kaukti. Tą vardą 
lietuviai davę ir kalnams. Marios apskritai esąs indoeuro- 
piečių žodis. Tik klausimas, kas pirmas jį paleido į pasaulį. 
Kitose kalbose tas žodis esąs vartojamas vienaskaita, tik 
lietuvių daugiskaita. Jeigu lietuviai būtų skolinę, būtų paėmę 
tokį žodį, kokis yra ir kitose kalbose, vadinasi, irgi 
daugiskaitą. Lietuviškosios marios turinčios ir analogiškų 

žodžių: marus, marinantis. Ir marios yra marinantis 
dalykas... ,„Jeigu lietuviai davė vardą, tai jie pirmieji ir turėjo 
pasiekti marias“. 

Visa eilė vardų: Mikėnai, Atėnai, panašiai esą padaryti, 
kaip Utenai, Bitėnai, Stalupėnai; Sparta, Itaka — savaime 
lietuviški vardai. Taip pat Roma = Romovė, palatinus = 
pilaitinis. Net pats romėnų urbs esąs ne kas kita, kaip urvas, 
urvs; lietuviai turėję urvuose gyventi; romėnai, išstūmę lietu- 
vius, patys pasisavinę ir jų urvus ir tų urvų vardą. 

Bet gražiausiai Pietario filologinis kelias į istoriją atsi- 
skleidžia, kada jis aiškina lietuvių valdovų vardus. Valdovai 
vadinęsi kunigais, arba rikiais. Kunigas kai kur esąs tariamas 
kuningas. Ši tartis esant senesnė. Žodis kuningas esąs gimi- 
niškas skandinaviškajam (švediškajam) Konung, vokiškajam 
Koenią, slaviškajam kniaz ir ksiąže. Be lietuvių kalbos šis 
žodis kitose kalbose būtų nesuprantamas. Lietuviškai 
kunigas, kuningas reiškiąs žmogų, turintį didelį kūną, žmogų 
stiprų, valdovą pirmykšte žodžio prasme. Taigi savo val- 
dovui vardą lietuviai susidarę savarankiškai, susidarę anais 
senaisiais laikais, kada valdžia ir jėga buvo sinonimai. Kiti šį 
žodį iš lietuvių pasiskolinę. 

Ir žodis rikis daug sakąs. Jis giminiškas lotyniškama rex. 
Rikį vartojusius prūsų giminės ir galbūt geruliai. Iš jų pasi- 
skolinę gotai, normanai ir iš dalies vokiečiai. 

Filologijos šaukėsi Pietaris ir kronikos žinioms aiškinti. 
Antai pasakoja, kaip Dniestro žemumoj, žiotyse, buvusi 
graikų kolonija Olovia. Graikai mokėję duoklę skitams. Kai 
skitų valdovas atėjęs į Oloviją duoklės atsiimti, jis atsivedęs 
„Skeituchow“. Tos žinios autorius  aiškinąs, kad 
„Skeituchow“ greičiausiai esą generolai, — nes ką gi su 
savim vesis valdovas. Pietaris kitaip išaiškina — esąs tai 
žodis „skaitikai“ — žmonės, kuriuos skitai pasiėmę duoklės 
pinigams suskaityti... (VM. D 195). 

Ir kronikose ar dokumentuose rašomus vardus Pietaris 

stengiasi rekonstruoti ir iš jų susekti lietuvių buveines. Antai, 
sako, Gardino gub. yra miestas Volkovysk. Pietario tėviškėj 
irgi yra miestas Volkovysk. Tačiau jo kampe šitą miestą 
vadina tik Vilkaviškis. Taip jis vadinosi anksčiau ir oficia- 
liuose popieriuose. Gardino Volkovysk esąs tas pats vardas. 
Autoriaus tėviškės miestas pavadintas Vilkaviškiu pager- 
biant tėviškę, iš kurios atsikėlę į šias vietas gardiniškai. Taigi 
seniau ir Gardino krašte miestas vadinęsis ne Volkovysk, bet 
Vilkaviškis. Seniau ir Smolensk vadinęsis Smoleneskas, o dar 
seniau jis turėjęs vadintis ne kitaip, kaip Smaleniškiai. Polockas 
vadinęsis Poloteskas, o anksčiau Polotiškiai, Pskovas — 
Pleskovas, perdirbtas iš Plėšikų gardas. 


Ir visa eilė Rusijos kaimų vardų esą lietuviški: Senega, 
Apolec, Podovo, Rumici, Szaszki, Szipulino, Sziki, Rostani, 
Tukovici, Kuprovszczina, Slatino, Lipili, Rukino, Rupasavo, 
Slobnia, Dumina (Gora, Kokizino, Ožejedi, Szavlovo, 
Kulotino, Ikandovo, Meglino, Kunsk, Slovka, Medenki, 
Kariutino, Židilovo, Kleviczi. Upės ir upeliai: Savon, Runa, 
Stobenka, Meglinka, Židonia, Rudinka, Kunianka, Ežerai: 
Meglino, Veljo, Seliger, Szlino... (ŽLA, 1893, Nr. 19). 

Šitokia filologija Pietariui buvo ne sau filologija. Ji buvo 
tik ancilla rerum historiarum. Ji buvo Pietariui stebuklingasis 
veidrodis, kuriame Pietaris matė senovės lietuvius, kilusius iš 
Indijos, keliavusius per dabartinę Graikiją, lankiusis Italijoj, 
užgriebus net Ispaniją, kitu šonu palikus pėdsakus Rusijos 
gilumoj, ligi atsikraustė ir apsiramino Pabaltijy. 

Tai tas pats veidrodis ir tas pats paveikslas, kaip Basa- 
navičiaus, Višteliausko, Miglovaros ir daugelio kitų auš- 
rininkų. Tas pats, kurį buvo jau bejsižiūrįs ir Daukantas. 

Visi jie seka tą pačią pasaką, tą mielą, gražią pasaką, tik 
kiekvienas vis nauju tonu ir nauju dvasios užsidegimu, 
einančiu iš gilaus tikėjimo. 

Pietario Lietuvos praeities etapai ir jos 
susiejimas su dabartimi 


Atkildinęs lietuvius į Pabaltijį, Pietaris eina dar toliau. 
Paseka jų istoriją, net paskutines dienas pasiekdamas. 

Pabaltijų gyvenančių lietuvių istorijoj Pietaris skiria tris 
etapus: 1) iki susiekiant su slavais, 2) iki susijungiant su 
lenkais (1386), 3) nuo susijungimo. 

Gražiausias lietuvių gyvenimo periodas buvęs pirmasis, 
kol slavai nedarę įtakos. Lietuviai tada turėję būti laisvi, 
lygūs. Gyvenę giminėmis. Šeimoje valdžią turėjęs vyriau- 
siasis, bendruomenėje stipriausiasis, „kuningas“. Kai susi- 
durdavo kelių bendruomenių interesai, nulemdavusi ta, 
kurios kunigas būdavo stipriausias. Tokis stipriausias, galin- 
giausias kunigas gaudavęs ir vardą „kunings — aukštas“, 
„didysis“ (velikij kniaz). Šitas vardas sutrumpėjęs į kuni- 
gaikštį. Tokiu būdu senovinėj Lietuvoj buvę kunigaikščiai ir 
kunigai. 

Kunigas iš pradžių tiek pat reiškęs kaip ,,„molodec“. 
Toliau jo vardą jau pelnę tie, kurie pajėgę suvaldyti laukinį 
žirgą. Bet jeigu paprastas žirgas jį išmesdavo, tada vėl netek- 
davęs kunigo vardo. 

Kunigaikščio vardą gavęs pasilikdavęs tokis pat artojas. 
Tik jis galėjęs pirmasis veržtis į kovą ir gauti daugiau grobio. 
Dėl to kai kurie praturtėję. 

Luomų nebuvę. 

Antrame periode, kada lietuviai susidūrė su slavais, jų 
kunigai ėmę vadintis bajorais; žemę paėmę kunigaikščiai. Ją 
dalinę už nuopelnus. Atsiradę bežemių. Vadinas, atsiradę 
luomai. Bet vergų dar nebuvę. Lietuvių religija neleidusi jiems 
kankinti artimo. Dievai nemėgstą ašarų ir kančių. Tik 
kaimynų įtakoje iškreipę savo tikybos mokslą ir palinkę 
vergų laikytis. 

Trečias periodas — susijungus su lenkais. Galutinai susi- 

skirsto luomais. Per baudžiavą vienas luomas patenka kitam. 
Baudžiavai buvęs priešingas Vytautas. Priešinęsis ir Zigman- 
tas. Bet jį nužudę. Buvę ir didikų kunigaikštiškos kilmės, 
kurie priešinęsi, bet jie buvę nuveikti ir patys nebeteko 
didikų galybės. Pietaris randąs dokumentuose kunigaikš- 
tiško kilimo Bulevičių ir Ruškevičių pavardes. Tik jų likimas 
toliau nežinomas. Bet tokiomis pat pavardėmis Pietaris 
randa žmonių jau valstiečių tarpe. Nors jie nuskurdę, bet jie 
esą labai aplinkinių gerbiami. Pietaris mano, kad tokie Bule- 
vičiai ar Ruškevičiai esą tų kitados kovojusių kunigų ainiai. 
Tai esą liudininkai tos kovos dėl ūkininko laisvės... 

Šitokiu būdu Pietaris gražiai susiejo dabartinį valstiečių 
ūkininkų luomą su senoviniais kunigais, kunigaikščiais. Nors 
bajorai, lietuvių aristokratija, persimetė į lenkus, bet seno- 
vinės aristokratijos likučių yra ir tarp valstiečių, kurie dabar 
kuria naują lietuvišką Lietuvą. Anie valstietiškieji aristokra- 
tai, Bulevičiai, Ruškevičiai ar kiti, palaiko garbingąsias praei- 
ties tradicijas. Niekas nepasakys, kad su valstiečių atgijimu 
kuriasi nauja Lietuva, nieko bendra su senąja neturinti. Jie, 
tie aristokratai, yra ryšys tarp savarankiškosios praeities ir 
lygiai savarankiškumo siekiančios dabarties. 


Pietario istorijos koncepcijos įtaka jo romanui 


Su šitokia istorijos apskritai ir lietuvių istorijos koncep- 
cija Pietaris ėmėsi rašyti Algimantą, tą pirmąjį lietuvių istorinį 
romaną. Turint dabar ją prieš akis, suprantama, kodėl Pie- 
taris imas vaizduoti Lietuvos gyvenimo periodą prieš susi- 
jungiant su lenkais. Tą periodą, Lietuvos vidurinius amžius, 
Pietaris ypačiai brangina. Čia gyventojų laisvė, savarankiš- 
kumas. Čia ir laikotarpis, maža tepažįstamas, duoda daug 
laisvės ir autoriaus išradingumui. Juk pats Algimantas (Augi- 
mantas) tepaminėtas šaltiniuose tik iš vardo, o jo charak- 
teristikos jokios nėra. Kiti istoriniai personažai irgi maža 

tepažįstami. Pietaris istoriškai teisingai suvokė pačią laiko- 
tarpio politinę dvasią: pastebėjo kivirčus tarp Lietuvos kuni- 
gaikščių, lietuvių pasinešimą į rytus, į gudus, pagaliau pastan- 
gas Lietuvą sucentralizuoti. O visas dvasinis, kultūrinis, 
etnografinis gyvenimas jau lieka laisvai Pietario fantazijai, 
ideologijai, įsijautimui pasireikšti. Jam vaizduoti daugiau 
reikšmės turėjo šita Pietario pažiūra į Lietuvos praeitį, nekaip 
ta konkrečioji medžiaga, kurios jis rado įvairiose kronikose. 

Tačiau į tą herojišką, riterišką praeitį Pietaris pažiūri 19 
amžiaus Žmogaus akimis, kaip ne vienas Europos romanistas 
prieš Skotą — be istorinės perspektyvos. 13 amžiaus Algi- 
manto Lietuvoje randi Lietuvą, ir iš Pietario atsiminimų 
pažįstamą. Randi karčiamas su šinkarkomis, kluonus su 
peludėm, kraitvežius, kaimenes su piemenimis ir su ker- 
džium, kuriuos prijojęs keleivis pasisveikina visiems kap- 
sams pažįstamuoju ,,parginkite“ ir gauna atsakymą „dar 
nepriganėm“. Ten ir žmogus žmogų sveikina „sveiks drūts“. 
Tokie pat žaislai, puotos, apeigos, dainos. Tokie posakiai ar 
vaizdai galėjo būti vartojami net 13 amžiuje, bet jie sudaro 
dabarties iliuziją tiek, kad iš apysakos dažnai atima ar- 
chaiškąjį koloritą. 

Ne tik etnografija, bet ir politiniai, visuomeniniai, tauti- 
niai, religiniai santykiai Pietario parodyti tokie, kokius matė 
ar norėjo matyti 20 amžiaus slenkstyje. 

Savo laikais Pietaris matė lietuvių tautinį nesusipratimą, 
vienybės stoką, o norėjo matyti visų lietuvių visų luomų 
vienybę. Matė lietuvius, kultūriškai pasidavusius svetimie- 
siems, o norėjo matyti atsipalaidavusius nuo jų. Religinėj srity 
norėjo matyti katalikišką lietuvį, nes katalikybė yra kultūros 
kūrėja. 

Pirmasis idealas, tautinis, buvo visos atgimstančios Lie- 
tuvos; antrasis, religinis, buvo katalikiškosios Lietuvos 
idealas. 

Šita pati tautinė ir religinė ideologija su tom dviem 

antinomijom, vengiama tikrove ir siekiamu idealu, Pietario 
nukeliama iš jo laikų į 13 amžiaus Lietuvos foną. Jeigu 
Pietario istorijos supratimas apsprendė romanui istorinio 
laikotarpio pasirinkimą, tai šita jo ideologija nulėmė romano 
ideologiją, bendrąją romano konstrukciją, personažus, intrigą 
ir net literatūrinę jo vertę... 

Mes dabar gailaujam, kad Pietaris Algimante per maža 
davė istorinio kolorito, bet peržiūrėję autoriaus priėjimą prie 
istorijos, suprantam, kad jis ir negalėjo kitaip rašyti. Jis, atsi- 
stojęs tarp dabarties ir praeities, negalėjo ramiai, su 
olimpišku savo kaimyno Aišbės ramumu žiūrėti į dabartį. O 
žvelądamas į praeitį, nejučiomis vėl matė tenai tą pat dabar- 
ties Lietuvą. Pietaris negalėjo susikoncentruoti į vieną 
epochą ir duoti su visu ryškumu ir pilnumu jos vienos vaizdą. 

Aname atgimstančios Lietuvos laikotarpyje Pietaris 
turėjo jaustis kaip tas pasakos bernelis — riteris, kuriam už- 
draudė duris atidarinėti ir kalbėti. Bet jis negali iškęsti. Negali 
iškęsti ne iš smalsumo, bet dėl to, kad anapus durų jaučia 
pagalbos reikalingą, Vaižgantas pasakytų, karalaitę. Ir jis 
duodasi provokuojamas. Neištvėręs rašytojo beletristo 
rimtyje, Pietaris leidžiasi mokyti, patarinėti, kaip tai jo 
karalaitei iš vargų iškopti. Tuo Pietaris artimas ir kitiems ši- 
tos epochos rašytojams, ne tik vieniems publicistams moks- 
lininkams. Bet siejasi jis ir su kitom epochom — su praeitim 
ir su ateitim. 

Ten, kur Pietaris griebiasi beletristikoj žmones mokyti, 
ten jisai tęsia didaktines Valančiaus tradicijas. 

Ten, kur Pietaris beletristikoje kuria praeities laimingo 
gyvenimo vaizdus, jis tęsia Daukanto istorinio idealizmo tra- 
dicijas. 

O pirmasis mindamas iš viso istorinio romano taką, Pie- 
taris tiesia tradicijas Vienuolio, Puidos istoriniams roma- 
nams ir vis tebelaukia istorinio romano viršūnės. 

Beletristo žodis: 


PIETARIO STILIAUS ANALIZĖS 
EKSPERIMENTAS 


Tikro poeto stiliuje nėra jokių puoš- 
menų, tik būtini ieroglifai. 
W. F. Schlegel 


Gražus yra daiktas jau seniai mirusį menininką atgai- 
vinti savo vaizduotėje iš jo pasilikusių veikalų ir iš įvairių švie- 
čiančių spindulių susirasti židinį, į kurį jie grįžta, arba galbūt 
dangaus žvaigždę, iš kurios jie ištriško (Wackenroder). Tie 
spinduliai ar siūlai į patį jų židinį — poetą yra žodis. Žodis, 
kuriuo rašytojas naudojasi ir dėl kurio kankinasi. Užtenka tik 
pažiūrėti į Tolstojaus rankraštį, Balzako korektūrą, prisi- 
minti Vaižganto ar Savickio rašymo tempą, kad paste- 
bėtum, kaip nevienodai tas žodis duodas apvaldomas. Vie- 
nam žodžiai spraudžias vienas pro kitą kaip Sančo Panšai, 
kitas net atvirai pasisako nemokąs savo minties išreikšti, 
kaip tapytojas kartais nesuranda tinkamos spalvos. Vienas 
savo žodį dailina, valo, ,„mnuprausia“, kitas paleidžia jį tik už- 
gimusį, neapkuoptą. 

Šis kūrybinės psichologijos faktas duoda pagrindą įsižiū- 
rėti į kuriamąjį žodį itin atsidėjus nors ir nevertintum jo taip, 
kaip motto cituotasis vokiečių romantikas. 

Žodis, pats būdamas daikto ar idėjos simbolis, nepa- 
jėgia Žmogaus išsakyti su visais niuansais. Mimika, judesiai, 
kalbos vokaliniai elementai eina į talką. Bet visų šitų pade- 
damųjų išsireiškimo priemonių nėra rašte. Čia gauni tenkin- 
tis tais būdais, kuriuos ir literatūros teorija yra suklasifikavus 
poetinio žodyno, sintaksės, fonetikos rėmuose. 

Iš jų gauni spėti vieną rašytoją palinkus į vienas stiliaus 
priemones, kito raštuose randi kitas vyraujant. 

Tačiau akcentuotina, kad stiliaus priemonės absoliučios 
pastovios reikšmės neturi. Tas pats, sakysim, klausimas 
vienu atveju gali daryti nusistebėjimo įspūdį, kitu — susi- 
jaudinimo. Savaime stilistinės priemonės yra lyg indiferen- 
tiškos. Jų reikšmingumas priklauso nuo tarpusavio kom- 
binacijos ir visos žodinės aplinkumos. Palygintum — kaip 
raudoni spinduliai, paberti ant lavono ir puotos, arba kaip 
mėnulio sidabrinė šviesa ant besimylinčiųjų suolo ir ant moti- 
nos kapo visai nevienodą įspūdį daro. 

Jeigu rašytojas pasirodo linkęs į kokį ypatingumą vienoj 
stiliaus srity, tai paprastai ta pačia kryptimi reiškiasi ir kitoj. 
Jeigu stiliaus analitikas susirado rašytojo polinkį vartoti aiš- 
kius griežtos reikšmės žodžius, jau gali turėti vilties, kad tas 
pats griežtumas pasikartos ir sakinio konstrukcijoj ir net viso 
veikalo kompozicijoj. Visos kūrybinio pasisakymo prie- 
monės, kaip tie Wackenroderio minėti spinduliai, išeina iš 
vieno židinio ir skirti tam pačiam tikslui — tam tikram įspū- 
džiui, vaizdui ar minčiai pažadinti. 

Tokios stiliaus vedamosios linijos ir jų organiškas vienin- 
gumas priklauso, be abejo, ir nuo paties poeto dvasinės 
struktūros, ir nuo jo kūrybinių intuicijų, ir nuo kitų kalbų bei 
literatūrų įtakos... 

Taigi ir stiliaus analizė prisideda į platųjį literatūros 
mokslą (ir ar tik nėra viena iš pagrindinių jos dalių?), iškel- 
dama objektyviąsias žodžio vertybes kūrinyje, duoda pažinti 
ir subjektyviuosius kūrėjo nusiteikimus ir to žodžio keliamus 

įspūdžius, ir kūrimo sąlygas. Jas išskaitom iš stiliaus, pasak 
Schlegelio, kaip iš ieroglifų. 

Nors stiliaus analizės kelias yra svarbus, bet jis ir labai 
klystamas, nes gali pastebėti ne leitmotyvą, bet kokį antrinį 
tik tam tikroj vietoj labiau už jį prasimušusį toną. Tada klai- 
dingos išvados pigiai įsiperša. 

Mūsų stilistikos istorijoj tas kelias dar klaidesnis, nes juo 
tik pradedama žengti. Jokių stiliaus analizės pavyzdžių dar 
neturim. Imantis šiuo tarpu Pietario stiliaus, pavojus suklysti 
didėja dar ir dėl trečios priežasties: nagrinėtojui neteko turė- 
ti Pietario rankraščio, o tik išleistus tekstus, daugiau ar ma- 
žiau taisytus. Dėl to ir išvados tegali turėti labai reliatyvią ver- 
tę. 

Tariama būsiant geriausia leidus pačiam Pietariui 
kalbėti. Tik paskum įsižiūrima į jo stilių, ir padaromos išva- 
dos. Jos papildomos ir paremiamos pastabom ir iš kitų čia 
negalimų ištisai išrašyti tekstų, daugiausia iš Algimanto. 


Girdėjau patarlę: „Graži, — girdi, — nebuvau, 
jauna buvau“. — Teip tiesa! — Ne kožnas buna gra- 
žus, bet jaunu kožnas buna. Ir Užbalių Draugialio buta 
jaunu. — Ir jo buta jaunu ir jo turėta ne mažai „giedrių 
dienų“. — Jis ir dabar ne sykį atsimena savo seną tėvą 
ir ne jauną jau motiną, kaip tie sykį pavasario mete ren- 
gėsi int Šunskus, int bažnyčią, ir jį norėjo imtie, tik ne- 
ėmė. Atsimena, kaip jis paskui laukė Magdelenos at- 
laidų, nes tėvai prižadėję tada ir jį jau imtie su 
savimi int bažnyčią... Ant galo ilgai laukiama šventė atė- 
jo. Angsti pabudo Draugialis. Bubnai vienok Šunskų jau 
gaudė, kviesdami svietą int bažnyčią. Karšti, rausvi sau- 
lės spinduliai tyško ant medžių, ant triobų. — Sparčiai 
sukosi po kiemą motina su sesere Draugialio, turbut 
sekdamos blezdingas, ką krykždamos nardė skubriai 
po orą. Ties loviu prausiasi tėvas ir susiedas: tyška nogjų 

vanduo int šalis blyksnodamas, tvoskia nuo šulinio 
vėsaus oro srovelė... Tartum ir dangaus ir žemė rėdosi 
šventadieniškai. Toliau atmintije Draugialio užsiliko 
Šunskų bažnyčia akmeninė, varpnyčia akmeninė, 
akmenų pilkų šventoriaus muras ir minios, minios svieto. 

Margi moterų pulkai, nesutilpusių int bažnyčią, 
stovi ties varpnyčia, ties šventoriaus muru. Stovi 
moters su Margomis skepetomis prisidengę, mergos su 
pakalkėmis, su tresais ant galvų. Tarpu moterų stovi 
vienplaukiai virai, tai vienmarškiniai, tai su žiponais ir 
visi čebatuoti, kaip moters čeverykuotos ir visi mel- 
džiasi. — Kas ant ražančiaus, kas ant knjgų. Per atida- 
rytus bažnyčios langus ir per duris lekia vargonų balsai 
ir giesminiku giedančių... Iš reto prasimuša ir kunigo 
balsas. Mišios eina. Eina suma. Bet kas tai? — Sujudo 
ir sušuko visas svietas ir užgaudė, užaiedojo visi, 
tartum to ten laukia, užskambėjo ir varpai. Per baž- 
nyčios duris ėmė verstis laukan svietas su karūnomis su 
abrozėliais, po baldakima išėjo ir kunigas. 

— Mama, kas tai butu? — klausia Draugialis mo- 
tiną. 

— Tai procesija, vaikeli, eina aplink bažnyčią. 

O varpai gaudžia, o varpai skamba ir svietas gau- 
džia meldžiasi visogalingajam Dievui. — Giedotu ir 
Draugialis su kitais, bet jis da mažas tik poterių moka, 
ant knigų nenumano, o tos puikios, gražios giesmės 
knjgose surašytos. — Ne mokėdamas giesmių, Drau- 
gialis meldžiasi, kaip inmano, tai kalba poterių, tai 
„Sveika Marija“. Bet tarp šitų maldų ne sykį blykstelia 
jo galvoje mislis, jog Dievas ir be to žino, ko žmonėms 
reikia, vienok toje pačioje akymirkoje pakila ir kita mįs- 
lis: „ak ir motina žino, ko vaikam reikia, bet jeigu vai- 
kai ne prašo, tai ji ne duoda“. — Kad Dievas duotu, 
reikia jo prašytie — mjslija vaikiščia ir omenije kįlą 


prašymas: „Dieve! duokie Tu tėvams duonos ikvaliai 
kad ne baduotu, o man, nors kaip užaugsiu, duokie 
čebatus. — Ak tu pats matai, jog viso šito mumis rei- 
kia: visi su duona, visi su čebatais, tik mano tėvai ne 
turi duonos, o aš čebatų. Pats Žinai, jog basam int baž- 
nyčią eitie ne gražu“. 

Dreba oras nuo varpų balso, dreba no balso bug- 
nų, ošia no giesmės, giedamos viso susirinkusio svieto, 
ir vaikiščiui rodos, jog tarpu kitų balsų dalėks pas Dievą 
ir jo malda... Linksma ir graudu jam ant širdies darosi ir 
lupos pačios klojasi ant naujos ant garbinimo Dievo 
maldos... Dieve, Tu didis, kaip Tu gražiai viską sutvė- 
rei ir surėdiai! 

Eina sau suma. Svietas suėjo vėl int bažnyčią sune- 
šė abrozėlius, žolynais ir kaspinais parėdytus, sunešė 
karūnas, blizgančias auksu ir sidabru, ir kuniga intėjo 
int bažnyčią... Ne poilgam nutilo ir varpai ir bugnai ir 
svietas. Šnabžda tik minios žmonių poterius, takštelia 
iš reto ražančiaus poterėlis, ar lapas knjgos verčiamas 
sutreška. Tyka. Medžių lapai, ar tai pailso plezdenę ir 
šlamėję, ar tai teip jau Dievas davė ir tie nusviro ir ne 
juda. 

Tiek jau laiko, tiek jau metų no tų gadynių praėjo, 
o ir šendien da Draugialis atsimena, kaip jį visą suju- 
dino, kada svietas užgiedojo: 

„Šventas Dieve, Šventas stiprus, Šventas o ne mirš- 
tantis, susimilk ant mūsų!“ 

Jam pasirodė, jog gražesnę giesmę ir butie negali, 
bet umai persiliudijo, jog jis klydo. — Kada visa bažny- 
čia, kaip vienas Žmogus, užgiedojo: 

„Dievas mūsų gelbėtojas ir tvirtybė“. 

Draugialis užmiršo ir kur esąs. Ne matė jis dabar 
klausydamas nei žmonių, nei nieko. Jam rodėsi, jog 
visa žemė teip garbina Dievą, jog tai ji teip gieda. 


489 


Po kojų jisai ne jautė žemės — jam žodės, jog ir jis, 
ta bažnyčia ir varpinyčia — teip sau ant oro kabo... 

Ant galo užgaudė bugnai, užskambėjo varpai, pasi- 
baigus sumai. Svietas ėmė skirstitis. — Kas da ryžosi 
lauktie pamokslo, o kas ir stačiai namon ėjo. 

— O ką, ar gerai buvo Šunskuos? — paklausė mo- 
tina Draugialį. 

— Tai, kur ne gerai! Gerai! Tik tiek gaila, jog ten... 

— Kas jog ten? — perklausė motina. 

— Jog ten valgyt ne duoda, — pabaigė Draugialis. 
— O kad valgyt duotu, tai aš iš ten niekad ir namo' 
n'eičia. 

Metai buvo puikus. Javai užderėjo gerai, užderėjo 
ir pas Draugialio tėvus ir iš džiaugsmo tėvas nupirko 
sunui kepurę ir padarė gražias klumpaites. 

Sako vanduo upėje plaukia greit. Sako balsas nuo 
skardos iki skardai lekia greitai, bet niekas teip greitai 
n'eina, kaip ta linksma jaunystė. Kada atsižiūri ant jos, tai 
tartum ji visa vakar buvo ir vakar išnyko. 

Ir Draugialio jaunystė greitai ėjo, ėjo su mažais var- 
gais, su mažom linksmybėm. Ir ne pasijuto jisai, kaip 
tapo jaunu vaikinu. 


Dr. V. Pietaris, Iš mano atsiminimų. Chicago III. 1905. 
181—185 pusl. 

Ištrauka pasakoja apie šventadienį, kuris ryškiai likęs 
Draugelio jaunų dienų atminimuose. Pirmu paskaitymu jos 
stilius nieku ypatingu neišsiskiria. Jis artėja prie vidutinio 
rašytojo normalaus tipo, kuris savo mintis dėsto taip, kaip 
jos ateina, be jokio dailinimo, be manierizmo. 


1. — Labiau atsidėjus galima pastebėti, kad šitame 

pasakojime Pietario žodžiai yra paprasti — tokie, kokius var- 
toja kaimas. Tai liaudies kalbos žodžiai su visais jos varto- 
jamais 19 amž. (o net ir šiandien)provincializmais ir barbariz- 
mais — šakniniais, galūniniais, priešdėliniais, fonetiniais, 
sintaksės slaviškomis konstrukcijomis: 


svietas, žiponas, karūnos, abrozėliai, baldakima, mįslis, 
nedėldieniai, čeverykai, susiedas...; varpinyčia, gies- 
minįkai, neščia, no, imtie, int...; — čebatai, užskam- 
bėjo, dalėks...; jo būta jaunu (— jauno), blezdingos, ką 
krygždamos nardė po orą... 


Šitie ir kiti Pietario raštų barbarizmai ir provincializmai 
vartojami ne stiliaus manierai, kaip šiandien kai kurie rašy- 
tojai vartoja, ir ne tam, kad patiktų liaudžiai, kaip šiandien 
kai kurie laikraščiai sąmoningai daro. Jie atsiradę visai natū- 
raliai, visai jų svetimybės nejaučiant, kaip tos svetimybės 
nejaučia ir autoriaus kampo žmonės. Jie yra padaras slavų 
įtakos pilviškiečiams, dar labiau pačiam Pietariui. 

Liaudies žodyną Pietario stiliuje išduoda ir patarlė pačioj 
pasakojimo pradžioj. Patarlėmis operuoja Pietaris ir kitur. 

Šitokis liaudies žodynas atsako autoriaus užsimojimui — 
aprašyti kaimo šventadienį, kaip jis atrodo pro vaiko akis. 

Ir Algimante Pietaris tenkinasi tais žodžiais, kuriuos 
girdėjo iš savo aplinkinių. Tik retkarčiais, ten, kur vaizduoja 
ne kaimišką, bet riterišką gyvenimą, gauna, tiesa, gana ne- 
gudriai, naujų žodžių nusikalti (saidokas, tiesokas — tesak...). 

Pietaris yra stipriai atsirėmęs ne tik į liaudies žodyną, 
bet ir į jos kūrybą ar net psichologiją. Visas Algimanto epizo- 
das apie plėšikų vadą, kurį pamilo Erdvilo sesuo, yra gry- 
niausia pasaka su visais motyvais ligi galo. Tas pat su gudo 
aiškinimusi, kuris yra ne kas kita, kaip pasaka apie čigoną. Ir 
patsai Pietaris kartais palygina: kaip toj pasakoj. Net Algi- 
manto veikėjų psichologija yra paimta ne iš 12 amžiaus kuni- 
gaikščių ar ritėrių gyvenimo, bet iš. 19 amžiaus jo tėviškės. 

Juose nėra kunigaikštiško didingumo, tik kaimiškas primi- 
tyvumas, idilė ir net, pasakyčiau, lietuviška melancholija, 
susijus su rezignacija. Tokia kaip Vienažindžio, Biliūno, Šatri- 
jos Raganos, Maironio ir kt. Jau vienas titulavimasis: 


— Algimantėli! 
— Mamule! 


rodo ne kunigaikštiškus, bet familiarius santykius. 


2. — Žvelgiant į išsirašytos ištraukos epitetus, irgi 
nepastebėti tokių, kurie keltų didingumo įspūdį. Vienas tik 
Dievas pažymėtas epitetais — visogalingasis, didis. Bet ir šis 
epitetas ar tik nebus paimtas iš įpratimo — Pietaris gerai juk 
atminė bažnytines maldas, kur minima Dievo didybė (Šventas 
Dieve, šventas galingasis...). Kiti epitetai — 


gražus, jaunas, senas, giedras, laukiamas, karštas, 
rausvas, vėsus, akmeninis, margas, vienplaukis, vien- 
marškinis, čebatuotas, čeverykuotas, puikus, gražus, 
blizganti. 


Kaip matyt, epitetų neperdaugiausia. Pažymėtina, kad 
Čia tik vienas spalvinis epitetas (rausvas). Jeigu jau minimas 
spalvingumas, tai tenkinamasi tik šviesumu (blizgėjimu) ir 
tamsumu. Tas pats reiškinys pastebimas Algimanto puikia- 
me gamtos aprašyme: 


Lengvais atdūsiais pūtė pietų vėjas, nešdamas 
laukų kvapsnis. Palengva svyravo žolynų žiedai, ir rus- 
vos smilgų šluotaitės lingavo. Iš lėto ošė medžiai, plez- 
dėjo lapeliai. Ore judrios blezdingos narstė, liumpavo 
čypsėdami dagiliai, ir vyturiai čiurkšdami tai kilo aukš- 
tyn į padangę, tai leidosi žemyn and dirvos. Ir ant visa 
ko krito tyško karšti saulės spinduliai, nors ir apmal- 
šinti ūkų. Krito jie ir ant tamsių pilies bokštų, ir ant 
liepų pilyje, ir ant trobų, ir ant medžių mirgėjo. Tyško 

jie ir ant peteliškių ir visokių vabalų, dūzgiančių po 
pievą. Žėrėjo jie žieduose, liūliavo ir vilnyse rugių, noks- 
tančių ant kalno. 


Apskritai Pietario epitetai nelabai reikšminai. Dalis jų, 
kaip matyt, nurodo objektyvią daikto žymę, dalis daikto san- 
tykį su autorium, kuris reiškia daiktams savo simpatijas ar 
antipatijas — jausmus, įvertinimą. 

Jausminis epitetas sutaria ir su Draugelio išgyvenimais. 
Nors jis kreipiasi į „didį“ Dievą, bet jam „linksma ir graudu 
ant širdies daros“, ir jis stebis, kad Dievas viską „gražiai“ 
surėdė. Bet ir giesmės jį stebina ne savo didingumu, bet gra- 
žumu. 

„Gražu ir graudu“ — jausminis elementas srovena 
mažučiu upeliuku ne tik šitam vaizdely, bet ir Algimante. 
Puikiausios ten vietos ir yra lyriškas aukščiau išsirašytas 
gamtos paveikslas, nuotaikingos Basojo laidotuvės, pagaliau 
pati pabaiga, kur Danutė sutapdinama su bundančia Lietuva. 

Taigi ir žodžiai ir scenos rodytų Pietarį linkus į švelnų lyriz- 
mą, susijusį su idile ir humoru. 

Tokiu švelniu humoru padvelkia, antai, Draugelio malda, 
kad Dievas duotų tėvams duonos, o jam čebatus, arba noras 
liktis atlaiduose visada, jei tik ten valgyt duotų. 

Jau pirmasai pasakojimo žodis „girdėjau“ rodo, kad 
autorius negali palikti savo asmens anapus. Į vaizduojamą 
gyvenimą jis atsikrausto su savo nuomonėm ir simpatijom — 
darosi subjektyvus. Ir Algimante Pietaris vietomis įterpia 
savų pastabų, kuriose jis piktinas rusais, lenkais ar juos 
pakolioja. Antra vertus, savo herojų jis negali nė valandėlės 
palikti be motiniškos globos. Savo mieląjį Algimantą jis visa- 
da lydi. Jeigu ir neprideda kartais jo epitetų: narsus, pro- 
tingas, geraširdis, tai pavadina jį vaikinu, ir jau tas vienas 
žodis rodo Pietario simpatijas. Kada ištinka dvikova, tai apie 
Algimanto galvą Pietaris leidžia susidaryti net kardų vainikui. 
Net Romanas, kurį Pietaris išvadina plėšiku, šunim, gražiai 

atsiliepia apie Algimantą, o priešai palygina jį su ereliu. 

Šitas subjetyvizmas neleido Pietariu vaizduojamą 
dalyką nuo savęs atitolinti, pažvelgti į jį iš perspektyvos, 
duoti veikėjams savas, o ne autoriaus mintis kalbėti. Dėl to 
Draugelis pamąsto, kad Dievas ir be maldos žino, ko žmo- 
nėms reikia, tačiau autorius prispiria jį ir pamąstyti: „ak, ir 
motina žino, ko vaikam reikia, bet jeigu vaikai neprašo, tai ji 
neduoda“. Bet tai ne vaiko, tai suaugusio apologeto auto- 
riaus mintis. Šitokis nemokėjimas nuo savęs atsisakyti ir 
objektyviai pažvelgti sukliudo vietomis įtikinamus žodžius 
vaizdams parinkti. Pietariui, antai, Algimante rodos juokin- 
ga, kad priešai nematė, iš kur į juos lekia strėlės, ir „ištiesę 
kaklus, kaip žąsinai kraipė į visas puses galvas“ (Il. 62). 

Ar tik ne dėl tos pačios psichologinės priežasties Pieta- 
ris nemoka iš istorinės perspektyvos žvelgti į savo herojus, 
charakterizuoti juos realistiškai, neidealizuodamas, duoti 
jiems istorinį 12-13 amžiaus veidą, individualizuoti. Dabar ir 
jų dialogai beveik visų vienodi. Įvairūs asmenys net tą patį 
priežodį vartoja (ugi). Vietomis kalbos stereotipiškai vieno- 
dos tiek 19, tiek ir 12 amžiaus žmonių: 


— Mama, kas tai būtų? — klausia Draugialis mo- 
tiną. 
— Tai procesija, vaikeli, eina aplink bažnyčią. 


O Algimante 12 a. pasikalbėjimas: 


— Mamule! Kodėl šitų vyrų niekas į krūvą nepri- 
ima? — klausinėjo vaikas motinos. 
— Dėl to, vaikeli, kad jie visi trys yra piktadėjai (I. 

9). 

Pagaliau šitas subjektyvizmas neleidžia Pietariui ne tik 
apysaką įtikinamai plėtoti, humorą nepaversti į vulgarišku- 
mą (gudas su kiaule!), bet net blaiviai į istorijos faktus žvelgti 
(plą. Algimanto prakalbą: kuo tikėti rusais ar lietuviais!). 

Netektų stebėtis darant išvadą, kad Pietariui epiškai 
sekasi geriau tie paveikslai, kur nereikia kalbėti apie rusus, 
apie lenkus, nieko idealizuoti: savo ar kaimynų jaunystės 
atsiminimai, Algimante papročių aprašymas (norint jis ir 
nesenovinis būtų), ar gamtos. 

Pietario subjektyvumas visai suprantamas atsimenant 
aplinkybes, kuriose gyveno viso ano meto lietuviai, o Pie- 
taris ypačiai. Ramiai negalėjo kalbėti ir daugiau anų laikų 
žmonių: Vištelis negalėjo ramiai kalbėti apie lenkus, Šliupas 
apie kunigus; ak, ir Maironis negalėjo neidealizuoti mūsų 
senovės didvyrių. Kovos gadynėje kitaip kalbama ir veikia- 
ma kaip taikos. 


3. — Išsirašytame fragmente krinta į akį veiksmažodžių 
gausumas. Gražiausiųjų vietų veiksmažodžių amplua galėtų 
pavaizduoti, kad ir sakiniai iš išsirašytojo epizodo, pra- 
dedant nuo: ,„Karšti saulės spinduliai...“, ligi posmo galo. 
Pavyzdžiu gali eiti ir išsirašytasai posmas iš Algimanto. Čia 
persveria dinaminiai veiksmažodžiai, kurie daro didesnio 
veiksmo, judėjimo įspūdį. Bet negalėtum pasakyti, kad Pieta- 
rio veiksmažodžiai yra ekspresingi, veiksmą vis pirmyn varą 
ir rodą naujas jo fazes. Ne. Pietariui rūpi nenutrūkstąs, dar 
tebesitęsiąs, lėtas veiksmas kosmo akimis matuojant, nors 
individuališkai jis būtų ir judrus (plg. blezdingos nardymą). 
Šitokiam vibruojančiam judėjimui ar įvykiui duodamas fonas 
kad ir statiniais vaiksmažodžiais (moterys, vyrai... stovi). Bet 
jis mažiau reikšmingas. 

Čia, veiksmažodžiuose, pažymėtinas tas pats reiškinys, 
kuris buvo pastebėtas epitetuose — veiksmažodis nerodo 
spalvinių reiškinių. Jau daugiau tame judėjime pastebima lini- 
jų, kontūrų, (nardo, dreba), bet mieliausiai Pietaris vartoja 
akustinius, girdimuosius veiksmažodžius (gaudžia, skam- 
ba...). Tas pat pažymėtina ir Algimante. Ne tik išsirašytasai 
gamtos vaizdas, bet net kovos aprašymas tą patį rodo: 

Ir pakilo aršių aršiausia kova. Žvingavo, žviegė žir- 
gai, kąsdami vieni kitus. Skambėjo kardai. Rėkė, vaitojo 
sužeisti vyrai (I. 167). 


Pagaliau iš kitų veiksmažodžių patiri mintis, jausmus, 
retai — spalvas. Net ir cituotasai spalvinis epitetas (rausvas) 
čionai pabrėžia ne spalvingumą, bet karštumą. 

Keistas atrodo šis reiškinys, atsimenant autorių buvus ir 
piešėją. Gal abudu reiškiniai susiderintų, jei patirtum, ar 
Pietaris piešė tapybiškai ar plastiškai. Antrasis būdas derin- 
tųsi ir su jo stiliaus reiškiniais. 

Visai sutampa Pietario akustinis stilius su jo muzikaliniais 
sugebėjimais. O biografai rodo, kad ir jo muzikalinės simpatijos 
linko į liaudies melodijas. Šis polinkis ar tik nebus charak- 
teringas ir jo žodiniam stiliui. 

Veiksmažodžiuose, kaip pastebėta, ryškėja judėjimo 
lengvumas, jėgos, sunkumo nedaug. Ekspresinio judėjimo 
maža. 

Antra vertus, Pietaris ne visada veiksmažodį vartoja ten, 
kur tūlas rašytojas šiandien jį vartotų. Išsirašytame frag- 
mente neturėdami tokių pavyzdžių (pažymėtina!), nuro- 
dysim keletą iš Algimanto: 


Bus visiems nuo Romano už mano paleidimą. 

Patėmijo Rudžio išvažiavimą ir kelių pulko vyrų 
išnykimą (— išvažiavus, išvykus). 

Sutarė lenktynes pradėti po trijų susikirtimų į 
rėtuką (— sukirtus). 

Po valandėlės pakilo judėjimas po visą dvarą (— 
sujudo). 

Kokia galėtų būti tokio elgimosi priežastis (— 
kodėl taip elgiasi)? 
Palyginti su veiksmažodžiu, daiktavardis kreipia skai- 


tytojo dėmesį ne į judamąjį elementą, bet į pastovųjį ir jį ne 
individualizuoja, bet apibendrina. 

Tad sprendžiant iš veiksmažodinių ir daiktavardinių 
posakių, peršasi išvada, kad Pietario stilius yra lengvai dina- 
minis, nuolatos švelninamas daiktavardinio sustingimo. 

Pietaris lyg pats save charakterizuotų, sakydamas: 

„Negražu buvo skubinti labai, nes tokį pramintų Lie- 
tuvoje „pliuškium“ (Algimantas, II. 132). 


1. — Pietario sakiniai paprasčiausi, lygiai kaip ir žodžiai. 
Ištisiniai išplėstiniai sakiniai kaitaliojas su neilgais sudėtiniais. 
Iš čia jis kalba natūraliai, be manierizmo. Tad ir toki sakiniai, 
kaip „Mišios eina. Eina suma“, čia visai kitokį įspūdį daro 
nekaip kai kurių rašytojų nenatūraliu būdu maigomi, šipu- 
liuojami posakiai. 

Tuose fragmentuose, kurie rodos gražiausi Pietario raš- 
tuose, sakinių sudaryme pastebi tam tikrą leitmotyvą. Labiau 
už kitus kartojasi tokis sudėtinis sakinio tipas: pirma pagrin- 
dinis, paskui kitas pagrindinis ar dar dažniau šalutinis 
sutrauktasis sakinys. 


Sparčiai sukosi po kiemą motina su seseria Draugia- 
lio, turbūt sekdamos blezdingas, kur krygždamos nardė 
skubriai po orą. 


Žymint pagrindinį sakinį didžiosiomis raidėmis (A), šalut. 
mažosiomis (a), šalut.-sutr. a! gautum tokią to sakinio sche- 
mą: 

Aala 


Arba: 

Dreba oras nuo varpų balso, dreba nuo balso bugnų, 
ošia nuo giesmės, giedamos viso susirinkusio svieto, ir 
vaikiščiui rodos, jog tarpu kitų balsų dalėks pas Dievą ir jo 
malda... 


AA! A" a'Bb 

Šitokis ištisinių ir sudėtinių sakinių kaitaliojimasis leidžia 
daryti ilgesnes ir trumpesnes pauzas. Pietario pauzos yra 
natūralios, daromos tada, kada, pasakytum, natūraliai bekal- 
bėdamas žmogus nori kvapą atgauti. Dėl to pasakojimo tem- 
pas neįtemptas, neskubus. Tokiam pasakojime kalbėtojas 
nesukaupia visos savo ekspresijos į vieną žodį, į vieną saki- 
nį, bet paleidžia visą savo nuotaiką į ištisus sakinių junginius 
banguoti. 

Šitame garsų bangavime susidaro tam tikra melodija 
intonacija, kuri reiškiasi balso pakilimu ir slūgimu. Pietario 
intonaciją rodo jo sakinių konstrukcija. “1 svarbiąja mintimi 
intonacija kyla per pagrindinį sakinį, bet dar nepasiekus jo 
galo pradeda slūgti ir nusileidžia į šalutinį sakinį ar išplėstinę 
sakinio dalį. Aukščiau išsirašytų dviejų sakinių intonaciją 
paprasčiausiu būdu galėtum išreikšti: 


Sparčiai... 
A 
a! 
a 
Dreba oras... 
A A! Al B 


a! b 


Visiems žinomam Norkūno pilies aprašyme (Algimante) iš 
31 sakinio tik vienas prasideda ne pagrindiniu. Arba vėl: 
puikiojoj seno kanklininko giesmėj abidvi strofos tik įvedamos 
šalutiniais sakiniais, o paskui kiekvienas sakinių junginys pra- 
dedamas pagrindiniu. Tas pat ir išsirašytame gamtos vaizdely- 
je. — Intonacija kyla sakinio pradžioj, vidury banguoja, į galą 
leidžias. 

Pietario sakinys ir sakinių junginiai skamba kaip užgauta 
gitaros ar kanklių styga, kuri pati pamažu nutyla, niekeno 
pirštų neliečiama. 

2. — Draugelio epizode pažymėtinas sakinyje ar saki- 
niuose tų pačių žodžių kartojimas: 


Marai moterų pulkai... stovi... stovi moters... stovi 
vyrai... 

Mišios eina. Eina suma. O varpai gaudžia, o varpai 
skamba. 

Dreba oras no varpų balso, dreba... 


Šitokis pakartojimas sudaro skaitytojui įspūdį, kad 
veiksmas ar būvis yra visuotinis. Tai Pietario priemonė viską 
užplūstančiam didumui, gausumui pažymėti. Ji sustabdo 
besiveržiantį pirmyn veiksmą ir, taryt, tik atsuka kitą daikto 
šoną, kad į jį dar geriau galėtum įsižiūrėti. Bet pasakojimo 
tempu autorius per daug ir nesisieloja. Tatai rodo ir jo žo- 
džių netausojimas, nebranginimas, kas buvo jau pastebėta, 
kalbant apie intonaciją. Keletas pavyzdžių iš Algimanto: 


Saulė jau aukštai buvo pakilus ant dangaus (Il. 162). 

Priglaudė valtelę prie akmens, stovinčio pakrantėje 
(II. 178). 

Neiškentė nepaklausęs apie vyrus: 

— O kur vyrai ir ką jie veikia? (Il. 176). 

Atėjus kunigaikščiui, sujudėjo visas svietas, esantis 
ant rinkos... (I. 69). 

Kas čia būtų do per vieta? (II. 181). 

... ieškoti nakvynei sausos vietos, tam, kad galutinai 
apsinakuoti (II. 184). 

... pradėjo pasakoti apie tai, kaip (Il. 187). 


Visi pabrauktieji žodžiai lengvai galėtų būti išbraukti, 
jeigu žiūrėtum pasakojimo tempo. Gali būt, kad autorius nori 
preciziškiau pasakyti, bet vis dėlto peršasi labiau pirmoji išva- 
da: autorius pasakoja be įsitempimo, neturėdamas kur sku- 
bėti. Tą pat išvadą buvom priėję ir nagrinėdami veiksmažo- 
džių, intonacijos, pauzų klausimą. 


499 


Taip pasakoti gali rašytojas, kuriam pasakojamas daly- 
kas nėra nei šiltas nei šaltas, arba ir tas, kuris mėgsta kal- 
bėti, per daug nepaisydamas savo kalbos tikslo ir neturėda- 
mas griežtų aiškių kelių į tą tikslą. Pietaris būtų artimesnis 
antrajam tipui. Tatai rodytų ir jo Algimanto kompozicija. Ten 
pridėta daugybė epizodų. Juos bepasakodamas autorius, žiū- 
rėk, pamiršta ir pagrindinę intrigą arba vėl juos lengvai pa- 
meta, gražiai ir įdomiai pradėjęs (pvz. Virpšos romanas!). 

Tačiau autorius moka skaitytoją sudominti, suintriguoti. 
Antai, Draugelio pasakojime eina pamaldos. Skaitytoją paža- 
dina ir prispiria ko nors laukti retoriniu klausimu: „Bet kas 
tai?“ Tokių retorikos klausimų Pietaris apsčiai vartoja ir 
publicistiškai rašydamas (plg. jo Algimanto įžangą!). 

Tai išviršinė priemonė skaitytojui sudominti, susijus su 
tam tikru paslaptingumu. Tą patį įspūdį daro ir visame Algi- 
mante gausiai vedami į sceną nežinomi asmens, su kau- 
kėmis, kurių ilgai nenuvožia (Danyla, Dimitras, Samadžiukė, 
Senis...) 

Šitą priemonę pats Pietaris vykusiai nurodo: 

„Virpša bėga slapstydamasis nuo vieno kelio į kitą. Jį 
seka šarvuotas vyras taip pat slapčia. Šitą vyrą savo rėžtu 
seka kaimiečiai ir taiso jam spąstus“ (II. 47). 

Šita intrigos priemonė ypačiai pagauna jaunimo 
psichologiją. Dėl to Algimantą mieliau skaito ir skaitys jauni- 
mas, mažiau — suaugę, kuriems labiau imponuoja to paties 
Pietario atskiri fragmentai, lyriškai, idiliškai nuteikti. 


Žodžio ypatumais, kaip kokiais siūlais, buvo mėginama 
įkopti ir pasižvalgyti po Pietario kūrybinę dvasią. Ir tai, kas 
joje pastebėta, kaip ir iš ko jis kuria, rodos, visai sutampa su 
paties autoriaus žodžiais, kurių kiekvienas būtų išskaitytinas 
iš tikro kaip ieroglifas: 

„Iš balsų skambančių ore, dainius sudeda dainas ir 
sukrauja širdyje“ (Algimantas I. 13). 

PIRMOJI LIETUVIŲ ISTORINĖ 
APYSAKA 


Kaip kilo Pietariui idėja rašyti Algimantą, ne visai aišku. 
Galimas daiktas, kad Ustiužnoje Jakšto Dambrausko pasi- 
kalbėjimai su Pietariu dėl Senkevičiaus romanų bus davę 
pirmąją mintį. Pietaris buvo aistringas Senkevičiaus ger- 
bėjas; laikė jį „vienu iš prakilniausių mūsų gadynės rašy- 
tojų“. Jakštas vėsinęs tą Pietario užsidegimą; priminęs, kad 
Senkevičius apjuodinęs Lietuvą; priminęs, kad lietuviška isto- 
rinė apysaka, kad ir su mažesniu talentu, bet lietuviškos dva- 
sios bus šimtą kartų naudingesnė (Užgesę žiburiai, 53 p.). Ar 
tų ginčų ar ko kito paskatintas, Pietaris labai nedrąsiai, net 
trečiu asmeniu apie save kalbėdamas, paskiau pranešė 
Dambrauskui laišku: 

„Viens mano pažįstamų rašė man apie jo sumanytą apy- 
saką iš Algimanto laikų, padavė ir pirmos dalies turinį. Ten- 
dencija ten gal ir rastųs, bet, man rodos, bus tai labai nuobo- 
dus dalykas... Kaip paskaitai Senkevičių ir pamąstai apie 
kitus rašytojus, tai taip atrodo, jog geriau būtų, jeigu jie eitų 
ką kita daryti, o ne užsiimtų rašymu“ (U.Ž., 53). Betai tarp 
Pietario rankraščių, jam mirus, buvo Algimanto apysaka, 
kurią velionies žmona įteikė Dambrauskui, o tasai A. Milu- 
kui Amerikoje. Pastarojo rūpesčiu, ji buvo išspausdinta 1904 
m. (Dirvoj-Žinyne). Tais pat metais išėjo atspaudas penkiais 

sąsiuviniais. Antras leidimas pasirodė 1921 m. dviem tomais. 
Tokiu būdu 1930 m. Spaudos fondo leidimas buvo trečias, o 
šis Sūduvos leidimas yra ketvirtas. Jame tėra pataisyta 
kalba: išmestos tiek žodyninės, tiek sintaksinės slavybės. 
Pietaris turėjo gražų stilių, tik, matyt, Aigimanto rankraštis 
dar nebuvo galutinai paruoštas spaudai ir stilius nebuvo toks 
išlygintas kaip ankstesniuose jo raštuose. Taigi, šiame leidi- 
me kalbiniai pataisymai neturėtų griauti Pietario stiliaus 
specifinio kolorito. 

Algimantui suprasti ir įvertinti prisimintina, kad isto- 
rinės beletristikos rašytojas turi būti istorikas ir beletristas. 
Turi būti istorikas, nes turi neprasilenkti su istoriškai tikra 
epochos dvasia: politine, socialine, kultūrine būtim. Jo vaiz- 
duojamų istorinių žmonių charakteriai ir įvykiai neturi prieš- 
tarauti istorijos aiškiai konstatuotiems faktams. Bet rašy- 
tojas nėra įpareigotas dėstyti tik istorijos patvirtintus faktus. 
Beletristas čia laisvesnis už istoriką; jis gali istoriją papildyti; 
savo vaizduote prikurti tai, ko istorija nėra pasakiusi. Isto- 
rinių veikalų kūrėjas išryškina ir sugyvina istoriją; dėl to skai- 
tytojas pajunta gerame istoriniame dailiosios literatūros 
veikale epochos gyvenimą akivaizdžiai, su gyva plastančia 
dvasia, siekimais, norais. — Taigi pirmas klausimas: kiek Algi- 
manto medžiaga yra istoriška, kiek ji turi epochinio kolo- 
rito? 

Istoriją Pietaris mėgo: „aš poeziją ir labai mėgstu, vie- 
nog mažiau, nei kaip kalbas ir vistarėją“, (Dirva, 1903, 110 
p.), rašė Basanavičiui. Istorija Pietarį domino dar toli prieš 
Algimantą. Ligi parašė Algimantą, ligi susidarė Algimanto 
istorinė ir literatūrinė koncepcija, Pietaris, nors ir savamoks- 
liškai, perėjo gana ilgą paruošiamąjį kelią. Pradėjo nuo smul- 
kesnių ir stambesnių istorinių rašinių. Jau 1891 m. Varpe 
(Nr. 11-12) išspausdintas jo straipsnis ,,Senovės pinigai ir jų 
vardai pas Rusus ir Lietuvius“, 1893 L. Ū. „Lietuva pirm šim- 
to metų“; tais pačiais metais Apžvalgoje (Nr. 18, 20-21) 

„Šiaurinės ežios mūsų kunigaikštystės senovėje“; ten pat 
1894 „Lietuviai amžių glūdumoje“ (Nr. 2-7); 1897 T. sarge 
„Keletas žodžių apie geneologiją Lietuvos kunigaikščių“ (Nr. 
9) ir kt. Daug jo istorinių straipsnių liko nespausdintų. 

Istorinių žinių Pietaris sėmėsi iš gausios lektūros. Rusų 
istorikas Karamzinas, Antonovičius, Aug. Kotzebue, Nar- 
butas, Daukantas, Weissas, daugelis atsitiktinių veikalų, 
rusų, lenkų, vokiškosios kronikos praturtino istorines jo ži- 
nias. 

Tačiau Algimantui daugiausia Pietaris naudojosi Bichov- 
co kronika. Toji kronika, pažymėtina, buvo atsiradusi XVI a., 
tuo metu, kada tarp Lietuvos ir Lenkijos buvo pasireiškęs di- 
džiausias antagonizmas, jos sudarytojas ar sudarytojai siekė 
aiškaus politinio tikslo — saugoti lietuvių garbę ir savaran- 
kiškumą. Kronika buvo išleista vėl spiriantis prieš lenkus, Pie- 
tario subeletristinta irgi tam pačiam reikalu. Įdomus 
sutapimas! Bet todėl šita kronika, istorikų teigimu, nėra pati- 
kimas šaltinis (1) Joje esą legendinių dalykų, bent nepažįstamų 
iš kitų šaltinių. Pietario Algimante daugelis veikėjų taip pat nėra 
istorijai pažįstami. Pats Algimantas (Augimantas) buvęs 
Alšėnų kunigaikščių senolis, kunigaikščio Jono, D. L. K. Vy- 
tauto giminaičio ir artimiausio bendradarbio tėvas. Bet apie jį 
daugiau istorija nieko nemini. Apie kitus veikalo žmones — nė 
tiek. Juos parodyti gerus ar blogus Pietaris turėjo visišką laisvę. 
Juodraštyje Algimantas yra sukurtas net visai kitokis nei 
mums pažįstamasis iš jo paskelbtojo veikalo. Tas pirmasis 
Algimantas bent kiek panašus į Krėvės Šarūną. 

Personažų istorinio tikrumo ar bent ryškumo negalint 
susekti, pažymėtina betgi, kad 13 amžiaus Lietuvos gyve- 
nimo pačias bendrąsias tendencijas Pietaris teisingai paste- 
bėjo;, būtent, pastebėjo kivirčus tarp Lietuvos kunigaikščių; 
lietuvių tautos aiškų pasinešimą į rytus, į gudus; toliau, paste- 
bėjo pastangas sujungti Lietuvą į vienas rankas ir atpalaiduo- 
ti nuo rytų įtakos. 

Tačiau kurdamas konkrečius detalius vidurinių amžių 
Lietuvos paveikslus, Pietaris dažnai pažiūri 19 amžiaus aki- 
mis, kurdamas riterinės Lietuvos vaizdus — ūkininko akimis. 
Algimante randi Lietuvą, pažįstamą jau ir iš Pietario Atsi- 
minimų; randi čia karčiamas su šinkarkomis, kluonus su 
peludėm, kraitvežius, kaimenes su piemenimis su sker- 
džium, kuriuos prijojęs keleivis pasveikina suvalkiečiams pa- 
žįstamuoju ,,Parginkite“, ir gauna atsakymą „Dar nepri- 
ganėm“; ten ir sveikinamasi formule: sveiks drūts. Žaislai, 
puotos, apeigos, dainos... tegul visi tos būtovės vaizdai net 
galėjo būti vartojami XIII a., bet vis dėlto veikale jie sudaro 
dabarties, 19 amžiaus pabaigos, iliuziją. O tatai iš apysakos 
dažnai atima archainį koloritą. 

Jeigu Algimante labiau pasigendi epochinio kolorito, tai 
labai aiški jame paties Pietario, aušrininkų, epochos dvasia, 
tas karštas bundančios tautos patriotizmas, pasireiškęs kaip 
paprastai tokiais momentais net naiviomis, bet nuoširdžio- 
mis formomis, būtent, su egzaltuotu, įkvėptu aukštinimu viso 
to, kas sava, lietuviška, ir su įtarimu tam, kas svetima, iš ko 
lietuvybei galima laukti klastos. Dėl to su dideliu nepasitikė- 
jimu Pietaris žiūri į rusų ir lenkų kronikas, kuriose buvo rašo- 
ma apie Lietuvą. ,,„Metraščiai buvo rašomi ir sudaromi ne bet 
kaip, bet ,kaip reikėjo“ (D. 195 p.). Rusų kronikininkai 
„meluoja su putomis ant lūpų, kurstomi vieni pinigais ir 
paaukštinimais, kuriais valdžia gausiai moka už melą, kiti gi 
meluoja iš paiko patriotizmo, atmetę ir protą ir sarmatą į šalį 
(Apž., 1894, 11 p.). Nepasitiki Pietaris nė lenkų Dlugošu — 
taip kaip ir S. Daukantas. Tas nepasitikėjimas akcentuotas 
keliais atvejais ir pačiame Algimante. Iš vienos pusės Pieta- 
rio nusistatymas prieš Lietuvos tykojančius svetimuosius, 
prieš gudus, lenkus, prieš tuos, kurie svetimaisiais paseka ir 
jiems ima bernauti, iš antros — karšta apologija to, kas lietu- 
viška, apoteozė gražumo, žmonių taurumo, doros aukš- 
tumo, sugestyvus skaitytojo lenkimas į liaudį, į papras- 

tuosius taikos, ramaus kultūrinio ūkinio darbo žmones, į jų 
tarpusavio sutarimą, tarpusavio pagalbą — duoda koloritą 
visai apysakos medžiagai ir nulemia jos bendrąją konstrukciją, 
literatūrinę ir visuomeninę vertę. 

Pietariui rūpėjo parašyti, kaip Daumbrauskas jį suges- 
tionavo, ne tik istorinis veikalas, bet veikalas lietuviškos 
konstruktyvios dvasios. Jis nesitenkina dėl to tik parodyda- 
mas Lietuvos priešų užmačias, bet vaizduoja, kaip XIII a. Lie- 
tuva nusikrato svetimaisiais ir jungiasi. Šita idėja — lietuvių 
susipratimas ir Lietuvos žemių sujungimas yra jungtis visai 
apysakos medžiagai. 

Ją išplėtoja apysaka vienos kunigaikščio giminės tarpu- 
savio santykiuose. Vieni tos giminės nariai yra pozityvūs, kiti 
negatyvūs reiškėjai. Pozityviai ją reiškia Algimantas. Jame 
Pietaris kūrė beveik valdovo idealą — taikingą, rūpinantįsi 
žmonių gerove, jų kultūra, ne savo ambicija ir kaprizais, 
saugojantį tradicijas. Algimanto antitezė — jo dėdė Aršusis. 
Jisai tik sau naudos ieško, savuosius žudo, svetimiesiems 
parsiduoda. Kaip gi Pietaris galėjo jį suderinti su savo palin- 
kimu lietuvius idealizuoti? Priežastis aiški — Aršusis buvo 
vedęs gudę. 

Prie Algimanto ir Aršiojo vėl gretinasi kitos dvi antitezės: 
Romanas ir Aldona. Gudas Romanas intriguoja Aršųjį ir Algi- 
mantą, tikėdamasis visą Lietuvą užgrobti. Aldona net savo 
teisių išsižada, kad tik Lietuva būtų tvirtose rankose. Lygiai 
taip savo teisių yra atsižadėjęs ir kitas kunigaikštinės gimi- 
nės narys Mingailos brolis Senis nuo Narų upės. 

Prie pozityvių idėjos skelbėjų telkiasi visa eilė riterių: 
Basasis, Virpša, Trobius, Rūškiai; prie negatyvių — popas, 
gudas Sėmikas, nutautėlis Vitartas. 

Pozityvi idėja laimi ne tuo, kad jos skelbėjai nuveikia 
negatyvų idėjos skelbėją, bet kad negatyvios idėjos šalininkai 
atvirsta ir tampa pozityviosios skelbėjais. Šitas momentas ir 
reikalauja trečios žmonių grupės, kuriai priklauso Nemūras, 

Bukotukas. Jie, atvirsdami, parodo, kad psichologiškai žmo- 
nių sąmonė kinta gerąja linkme. 


Visa apysakos medžiaga duodasi padalijama dviem da- 
lim: 1) sunykusioji Lietuva, 2) atgyjančioji Lietuva. Pirmojoj 
nuolatos prasimuša sunykimo motyvai: vaizdai sudeginto kai- 
mo, vedamų į verguvę kaimo žmonių, duokles berenkančių 
žmonių, žadančių pasiduoti Aršiojo ar Romano malonei. 
Bene aukščiausias šitokio despotizmo ir sykiu žmogaus bei 
šalies paniekinimo laipsnis yra Nemūra Romano žagrėje. 
Tačiau ir šioje dalyje dialoguose nuolatos prasimuša skundai 
padėtimi ir tolimi pageidavimai, kad būtų geriau, patiems val- 
dantis. 

Atgyjančioji Lietuva prasideda su Algimanto sugrįžimu 
(II tomas). Tada pinasi pasitenkinimo vaizdai: žmonės bėga į 
Algimanto sritis, noromis jam duoklę deda, į kariuomenę 
stoja, vienas kunigas po kito pripažįsta jo valdžią. Tada va- 
gys ir plėšikai naikinami; pirkliai ir ramūs gyventojai saugo- 
jami, klesti tikroji ideologija su Narų upės seniu. Ir aukščiau- 
sias pasitenkinimo laipsnis — sujungta, apginta ir seime 
sutvarkyta Lietuva. Čia teisės pagerbiamos, čia ir kilniadva- 
siškai nuo jų atsisakoma. 


Toks pats dvilypumas jausti ir veikalo intrigoje. Pirmoj 
daly viskas sukasi apie Algimanto ieškojimą, antroj — apie 
Danutės keliones ir jos ieškojimą. 

Šitokiu būdu Pietario ir jo epochos ideologija atsiliepė ir 
apysakos konstrukcijai, ir personažams, ir intrigos suda- 
rymui. Tačiau nei toji konstrukcija, nei personažai, nei int- 
riga formos atžvilgiu nėra aukštos vertės. 


Veikalo konstrukcijai autorius paėmė per daug me- 
džiagos. Visa eilė žmonių čia pasirodo, savo idėją paskelbia 
arba ir nepaskelbia ir vėl pradingsta: Žvingilė, Tranaitienė, 
Bindokas, Algutė, Radušis, Erdvilas. Sumegsta bent keletas 
intrigų: Virpšos ir Trobienės atsimintoji graži meilė; Žvingilės 

ir Skučo, Erdvilo ir Algutės, Erdvilo ir Samadžiukės, Bukotuko 
ir Ruškiūtės. Bet visa ta gausi medžiaga neišplėtota. 

Dėl to ir personažai blankūs, be psichologinės evoliuci- 
jos, vienas nuo kito tesiskiria tuo, kad vieni geri, kiti blogi. 
Šiaip vyrai visi riteriai, visi narsūs. Tik blogieji vieni nedo- 
rėliai, kiti apykvailiai. Autorius pasitenkino veikėjais tik kaip 
idėjų skelbėjais, net kartais polemizatoriais. 

Intriga paremta išviršiniais netikėtumais: vienas herojus 
su kitu susitinka netyčia, ir prasideda tuo tarpu kokis epi- 
zodas. Du žmonės čia ir tarnauja tik tam, kad palaikytų 
tokius netikėtus santykius tai su viena puse, tai su kita: 
popas ir Semikas. Tačiau Pietaris moka sugalvoti paslap- 
tingų situacijų: kalbanti paukštė, Dimitras, Ivonas, Arminas 
su savo žirgais, paslaptingi pasimatymai, Denis ant Narų 
upės, Užkeikta pilis, Samadžiukės sala, plėšikų sala su 
belaisviais ir lokiais. Šitie paslaptingumai primena pasakos 
intrigos priemones ir yra labai mėgstami jaunimo. 

Algimante Pietaris pasirodo su tais pačiais sugebėjimais 
kaip smulkiojoj beletristikoj: jis ten talentingas, kur vaiz- 
duoja idiliškus kaimo žmonių būties paveikslus. Tokio idi- 
linio grožio randam bent keletą fragmentų: Šventadienio 
pasilinksminimai prie Kirsnos pilaitės su kanklininko daina ir 
puikiu peizažu, garsioji Norkūno pilis, graudus Basojo žuvi- 
mas, elegiškas simboliškas Aldonos rytas pačioje pabaigoje. 

Jei Pietaris svajojo apie lietuvišką Senkevičių, tai nega- 
lėjo išvengti su juo tam tikros giminystės. Senkevičiaus 
Ugnim ir kalaviju — gana artimas Pietario Algimantui savo 
formaline struktūra. Bendras fonas lenkų kovos su kazokais 
ir jiems talkinančiais totoriais. Pietario: su Aršiuoju ir Ro- 
manu. Tame fone meilės intriga: Skretuskas pamatė našlaitę 
kunigaikštytę ir pamilo. Ją išvogė Bagūnas. Iš Bagūno atėmė 
Zagloba, bėga persitaisę kaip Erdvilas su Samadžiuke. Bagū- 
nas vėl pagavo ir nusigabeno į daubą, pavedęs saugoti savo 
seseriai burtininkei. Ir per didžiąją romano dalį tos Elenos 

ieškome panašiai kaip Algimante Danutės. Ją išvagia Zag- 
loba ir Valdijauskas, paskui prasideda pavojingas bėgimas su 
nuotykiais, kaip Pietario Danutės bėgimas per juodvešių žemę. 


Intrigai paremti atsitiktinumai: netyčia susitiko, ir prasi- 
deda įvykiai. Išvidinio būtinumo nėra, kaip ir Algimante. 

Personažai dvejopi: kur lenkas — didelė simpatija, kur 
kazokas ar totorius — antipatija. Garbina taip pat jėgą. 
Tokis milžinas kaip Algimanto Nemūra ten yra lietuvis Pa- 
muštpentis. Tokis kariautojas kaip Erdvilas — ten Vala- 
dijauskas. Tokis išmintingas, atsargus ir valstybės gerovės 
žiūrįs kunigaikštis kaip Algimantas, tenai Jeremis. 

Rodydamas savo simpatijas Algimantui, Pietaris priver- 
čia ir jo priešus teigiamai atsiliepti apie jį. Taip pat ir Senke- 
vičius. Praverstų dar pasiskaityti tas vietas, kur Pietaris apra- 
šinėja Algimanto kovą su Aršiuoju, kada apie Algimanto 
galvą susidarė blyksnojąs vainikas, ir tas Senkevičiaus vietas, 
kada Jeremis pasirodė priešais kariuomenę. 

Senkevičius yra pagarsėjęs batalistas, kovų vaizduo- 
tojas. Jas mėgsta ir Pietaris. Palygintini vėl Pietario ir Senke- 
vičiaus kovų paveikslai bent Algimante II, 128-130 p. ir 
Ugnim ir kalaviju II, 160—162 p. Netgi tos kovos šūkis: Mušk, 
Užmušk, — abiejų tas pats. Abiejų herojai kovodami pasikal- 
ba, pasikolioja. 

Jeigu Pietaris negali lygintis su Senkevičium charakterių 
ryškumu, batalijų didingumu, tai mums ir mūsų laikams jis 
betgi artimesnis. Viena, jo herojai ne tokie sentimentalūs. 
Antra, viso gyvenimo svoris sudedamas ne į aukštąjį aris- 
tokratų luomą, kuo buvo charakteringas Europoje anas 
feodalizmo ir riterystės laikotarpis, o į tautos visumą. Jeigu 
Pietaris aprašinėja čia tuos riterius, kunigaikščius, tai jau- 
čiam, kad tie riteriai nėra atitrūkę nuo masinio žmogaus, nuo 
liaudies, kad jokios prarajos tarp liaudies ir jos vadovų nėra, 
kad tie patys vadovai ir dirba, kovoja, kariauja tik tam, kad 

krašto daugumai būtų sudarytos sąlygos taikiam dvasinės ir 
medžiaginės kultūros darbui. Šitokiomis sugestijomis su gim- 
tojo krašto ir jo tradicijų meile Algimantas buvo reikšmingas 
visuomeniniu atžvilgiu. Reiškiamos literatūrinėmis formomis, 
dar primityviomis, dar artimomis nedidelio literatūrinio išsi- 
lavinimo ar jauno amžiaus skaitytojui, jos ypačiai galėjo būti 
populiarios aušrininkų epochoje; tačiau ir šiandien Algi- 
mantas yra ir ateityje bus mėgstamas paaugančio jaunimo. 
Tai jaunimo veikalas, ta pirmoji lietuviška istorinė apysaka. 

Vincas Pietaris 


Pietaris, Vincas (1850.IX.21 Žiūrių-Gudelių k., Pilviš- 
kių vls., Vilkaviškio aps. — 1902.X.3 Ustiužnoje) gydytojas, 
rašytojas, pirmo lietuvių istorinio romano autorius. Mokėsi 
Pilviškių pradžios m-loj, Marijampolės ir Suvalkų gimn. 
Maskvos univ, naudodamasis valdžios  stipendijomis 
Marijampolės ir Suvalkų gimn. mokiniams su lietuvių kalba, 
baigė fiziką-matematiką 1875 ir mediciną 1879. Kaip aps. 
gydytojas dirbo Demjanske, paskiau Ustiužnoje iki gyve- 
nimo galo, retkarčiais vasaromis atlankydamas Lietuvą. 

P. buvo lietuvis patriotas. Jo patriotizmą labiausiai gai- 
vino filologijos ir istorijos pamėgimas. Gilindamasis į isto- 
rikus Karamziną, Antonovičių, Kotzebue, Narbutą, Dau- 
kantą, Weissą ir kronikas, P. susidarė teoriją, kad lietuvių 
tauta atėjusi iš Indijos, pro Balkanus, Apeninus ir net Pirenė- 
jus į Pabaltijį. Teoriją rėmė labiausiai sanskrito, graikų, loty- 
nų, lietuvių panašiai skambančiais žodžiais (pvz. lot. urbs 
reiškiąs liet. „urvs“, „urvas“; Kaukazas — liet. „kaukas“, ,kauk- 
ti; kunigas, Konuną, Koenig — iš liet. ,kūningas“, nes toks 
fiziškai tvirtas žmogus primityvioje visuomenėje turėjęs būti 
valdovas). Istorijos bei filologijos savamoksliškai komen- 
tuojamais faktais sustiprintas patriotizmas nustatė ir P. emo- 
cinį santykį su lietuviais bei rusais ir lenkais: lietuvis, pago- 
nis, paskiau katalikas, buvo aukštesnis už rusų stačiatikį bei 
lenką kataliką; lietuvius ir rusus pergyveno kaip du amžinus 

priešus. Negalėdamas darbais, P. bent vaizduote kombinavo 
priemones kaip lietuviams nusikratyti rusų priespauda (jo 
idėja: išrasti povandeninį laivą, kuris prigąsdintų rusus, kad 
lietuviams duotų laisvę; išvesti lietuvius į kitą pasaulio dalį). 
Vaizduotė turėjo juo stipriau veikti, nes pergyveno Lietuvos 
nostalgiją, o apie Lietuvą nebuvo jam su kuo nuoširdžiai 
kalbėtis, nes nei rusė žmona, nei vaikai jo pergyvenimų nega- 
lėjo pilnai suprasti. Patriotiniais pergyvenimais, filologine 
argumentacija, istorijos pomėgiais P. buvo savo laikotarpio 
atstovas, iš vienos pusės artimas J. Basanavičiui, iš kitos A. 
Višteliauskui. Iš fantazijos į konkretų ir realų darbą Lietuvai 
Pietarį patraukė ir padrąsino kun. A. Dambrauskas, kuris 
ištremtas atvyko į Ustiužną 1889. A. Dambrauskas prikalbino 
P. rašyti ir net savo ranka perrašinėjo jo raštus, prieš 
siųsdamas juos lietuviškiems laikraščiams. Taip P. pasidarė 
uolus ir gausus bendradarbis Varpo, Ūkininko, o labiausiai 
katalikų laikraščių — Apžvalgos, Tėvynės sargo, Žinyčios. 
Savo raštus pasirašinėjo Savasis, Žiūrys, Žuvėdra ir kt. 


P. pirmi raštai buvo istoriniai tokiomis temomis: 
„Senovės pinigai ir jų vardai pas rusus ir lietuvius“ (Varpe, 
1891), „Lietuva pirm šimto metų“ (Ūkininke, 1893), „Šiauri- 
nės ežios mūsų kunigaikštystės senovėje“ (Apžvalgoje, 
1893), „Lietuviai amžių glūdumuose“ (t.p. 1894), „Keletas 
žodžių apie geneologiją lietuvių kunigaikščių“ (Tėvynės sar- 
ge, 1897). Kita P. raštų grupė — beletristiniai pasakojimai iš 
jo laikų kaimo gyvenimo, spausdinti laikraščiuose, — jų buvo 
per 10. Jie rodo kaimo žmonių ydas — girtavimą, kaimynų 
nesantaiką, pavydą. Nors dažnai su didaktine išvada, bet jie 
yra epochos vaizdas. Tai pačiai grupei tenka ir Iš mano atsi- 
minimų, atskiru veikalu išleistas jau J. Basanavičiaus 1905. 
Tuose jaunystės laikų atsiminimuose duoda ne tik biogra- 
finių, bet ir etnografinių vaizdų, gyvų charakterių, idilinės 
nuotaikos; tai aiškus pasakotojo — vaizduotojo talentas. — 
Didesnis tiesiogiai jau beletristinis veikalas yra apysaka Kei- 

došių Onutė, 1899. Tai kaimo vaizdas su jo naujausia prob- 
lema — šviesuomenės kilimu iš kaimo ir jos nuo to kaimo ati- 
trūkimu. Toks atitrūkėlis ten yra Vincų Vincas, kuris labai 
taurių pažiūrų į lietuvių gyvenimą ir inteligento pareigas, bet 
vedęs rusę ir intriguojamas lenko Skeredelnikučio, negrįžo į 
Lietuvą (tai paties autoriaus lyg biografinis motyvas). Jam 
priešinga yra Keidošių Onutė, kuri prasišvietusi liko kaime, 
ištekėdama už turtingo ir šviesaus ūkininko. Apysaka svarbi 
savo aktualia problematika, tačiau joje daug poleminio ir 
publicistinio elemento, charakteriai ar paidealizuoti ar pajuo- 
dinti. Tai ir menkina jos literatūrinę vertę. 

Didžiausiame savo veikale, vardu Algimantas, arba lietu- 
viai XIII šimtmetyje. Istoriška apysaka, paskelbta taip pat 
po mirties, 1904 JAV. P. grįžta į savo mėgstamą Lietuvos 
ankstyvą istoriją, į Lietuvos ir Rusijos santykius. Juos vaiz- 
duoti P. paskatino nepasitenkinimas, kad H. Senkevičius 
Tvane tariamai suniekinęs lietuvius, parodydamas juos 
neigiamus. Pasekdamas to paties Senkevičiaus vaizdavimo 
būdu, ypačiai kovų scenų aprašymu, P. sukūrė šviesios, 
idililiškos Lietuvos paveikslą; visas negeroves į Lietuvą atne- 
šę tik rusų kunigaikščių užpuolimai. Tokia samprata nu- 
lėmė veikalo konstrukciją ir charakterių parinkimą bei jų 
vaizdavimo būdą — lietuviai teigiami, rusai ištisai neigiami. 
„XIII amžiaus Lietuva, kol į ją neįsibrauna svetimieji, atrodo 
laimingiausia pasauly žemė. Liaudis soti, gerai apsirengusi 
pievutėse linksminasi ir midutį iš ragų traukia, bajorai tėviš- 
kai geri, nors tarpusavy kartais ir susikivirčija, bet didelės 
žalos niekam nepadaro, kariai švarutėliai, blizgančiais šar- 
vais ant ristų žirgų skraido ir mergelių širdis vilioja. Kruvini 
mūšiai yra lyg koki žaidimai. Jaučiamės ne amžių glūdu- 
mose, bet butaforiškai apstatytoj operos scenoj“ (V. Myko- 
laitis, 324). Veikalo idėjinė kryptis — lietuviai jungiasi, stiprė- 
ja, atremia rusų užmačias, žūsta rusų užpuolikų vadai, ir 
Lietuva bunda. Paskutiniai žodžiai, kurie apibūdina ir P. sti- 

lių: „Budo rytas — rengėsi busti ir Lietuva stipriose Algi- 
manto, Erdvilo ir Skirmunto rankose. Rengėsi busti stipri ir 
galinga. Patys priešai ją prikėlė. Tačiau ji budo ne iš sykio... 
iš lengvo ji budo“. Nors veikalas neturi istorinio kolorito, 
nors charakteriai neryškūs ir nedinamiški, tačiau veikalas 
skaitytojų buvo ir tebėra mėgstamas. Mėgstamas dėl jo švie- 
saus patriotizmo dvasios, kuri skatina į heroizmą (jo gra- 
žiausias epizodas — Basojo mirtis); dėl sugebėjimo mikliai 
pinti nuotykių siūlą (veikalas ir pradedamas nuo pagrobto 
kunigaikščio Algimanto ieškojimo, toliau eina surasto kuni- 
gaikščio pabėgimas, slapstymasis, paskiau Danutės pagro- 
bimas ir jos ieškojimas...) su paslaptingomis pilimis, ežero 
salomis; dėl sugebėjimo kurti lyrinius, idilinius peizažus. Net 
ir okupuotoje Lietuvoje, kur Pietario vaizduojami lietuvių ir 
rusų santykiai dabar nepriimtini, Algimantas taip prista- 
tomas: „Nors Algimanto meninis lygis ir nukenčia nuo to, 
kad atskiri jo epizodai per daug ištęsti arba ir visai nerei- 
kalingi, tačiau apskritai tai įdomus, dinamiškas, patrauklus 
istorinis nuotykių romanas... Algimantas, kaip ir kai kurie kiti 
Pietario raštai, kalbiniu atžvilgiu buvo vienas iš geriausių XIX 
amžiaus pabaigos lietuvių literatūros kūrinių, nemažai prisi- 
dėjęs prie lietuvių literatūrinės kalbos tolesnio ugdymo“ 
(Lietuvių literatūros istorija II, 193, 195). .... 

Istorinius Lietuvos laikus P. mėgino vaizduoti pjesėje 
Kova ties Žalgiriais, 1906, tačiau poleminis tonas neleido šiai 
pjesei užimti pastebimą vietą lietuvių literatūros istorijoje. Ir 
priešingai — labai pažymėtinas indėlis jo Lapės gyvenimas ir 
mirtis, 1904, kuriame sujungė ir stilizavo liaudies pasakų ciklą 
apie lapę. Lietuvių literatūros istorijoje tai buvo liaudies pasakų 
stilizacijos pradžia; gyvas vaizdingas su humoru pasakojimas 
veikalą padarė ir šiandien mėgstamą pasakos skaitytojų. 

P. indėlis lietuvių literatūros raidoje labai žymus: P. 
tautinio sąjūdžio idealus išreiškė beletristikoje taip, kaip 
Maironis poezijoje ir Basanavičius publicistikoje bei moksle; iš 

Valančiaus didaktinio pasakojimo perėjo į etnografinį, buitinį, 
kaip ir jo amžininkas A. Kriščiukaitis; davė pradžią istoriniam 
nuotykių romanui, o taip pat pasakos literatūrinei stilizacijai; 
realistinį pasakojimą nuspalvindamas švelnia ironija, humoru 
ar idiline nuotaika, atskleidė pirmasis ir etnografinio vieneto — 
suvalkiečių tipingus dvasios bruožus. 

VAIŽGANTAS. Išleistas atskiru leidiniu, antrašte: Juozas 


Ambrazevičius, Vaižgantas. Apmatai kūrybos studijai. V.D.U. 
Teologijos-filosofijos fakultetas, LTS sp. „Viltis“. Kaunas 1936. 192 


p. 


Autoriaus pažymėtos nuorodos: 


. Vaižgantas, Isz atsiminimų. Rankraštis Vaižganto muziejuje 


(toliau žymima sutrumpintai VM). 


. Vaižganto raštai XIX t. 70 p. (toliau žymima sutrumpintai: 


tomas ir puslapis). 


„ XIX. 88. 
. Dobilo laiškas Vaižgantui, VM. Rš. 1443, 113. 


XIX. 88. 


t.p. 
XIX. 93. 


„ Vaižganto rankr. VM. 

„ XIX. 89, 90. 

, Vaižganto laiškas Dambrauskui. VM. E. 118, 50. 
„V. 157. 

„ M. Pečkauskaitės laiškas Vaižgantui. VM. E. 124, 2. 
„ VM. E. 118, 31 

„VM. E. 118, 51. 

„ VM. E. 118, 50. 

„ Mūsų naujoji prozos literatūra, Kaunas, 1923, 32 p. 

17. Cit. A. Engelgart, N., Istorija russkoj literatury, T. 11. 246 p. 
18. VM. E. 118, 58. 

19. VI. 43—45. 

20. Basanavičiaus J., Lietuviškos pasakos įvairios, 11, 13 


27. VI. 30. 

28. Vaižganto laiškas Dambrauskui. VM. 118, 6—4. 

29. VI. 14. 

30. t.p. 15. 

31. VM. E. 118, 43. 

32. Vaižgantas dvibalsius uo rašo su ratuku viršuj. Spaustuvei 
neturint to ženklo, čia visur rašoma uo. 

33. Laksztas iš praeities atminimų. VM. 

34. Vaižganto laiškas Dambrauskui 1905.1.1. VM. E. 118, 54. 

35. VM. 

36. Vaižganto laiškas Dambrauskui 1905.IV.22. VM. E.118, 59. 

37. Plą. Dambrausko laišką Vaižgantui 1905.XI.22. 

38. Vaižganto laiškas Dambrauskui 1906.11.22. VM. E. 118, 63. 

39. Laiškas Dambrauskui 1906.XI.10. VM. E. 118, 64. 

40. VM. E. 118, 79. 

41. Laiškas Dambrauskui VM. E. 118, 85. 

42. Giros laiškas Vaižgantui 1912.XI.12. VM. 

43. Vaižganto laiškas Dambrauskui 1913.XI.3; 


GERBIAMASIS KUNIGE ALEKSANDRAI! 


Tamsta ant manęs nepyk už šį, už tą: vis dėlto aš su jumis dirb- 
siu, nors su kaikuo dar neapsipratau. 

Nepyk ir už tingėjimą. Kaip šiemet dirbu, intensiviškiau nebe- 
galėčiau. Ūkio nė žvairomis nebežiūriu, nors žinau, kas darosi. 

Štai sudariau dar vieną knygelę — ,„Augštaičių vaizdelių“. Jos 
pilną ir detalį turinį Tamstai siunčiu peržiūrėti, surašęs ant atskiro 
lakšto. Apie šitą knygą jau esava dveitą kartų kalbėję. Lyg buvai 

žadėjęs pirkti ją iš manęs po 3 kap. už eilutę; ir vėl sakeis dar pasi- 
klausiąs tarybos. Aš neužsipuoliau, nes dar ne visa buvau sutaisęs. 
Bet dabar jau visa. Ir aš prašyčiau galutinio atsako. Man svarbu 
žinoti leidėją, nes svarbu ir pinigų gauti: kol kas, aš vis dar jų rei- 
kalingas metiniam biudžetui palopyti. Jei griežtai atsisakytumei, ieš- 
kočiau kito leidėjo. Kažinkas inkišė liežuvį Šiaulių knygiui žydui 
Brevdai. Ir jis kreipėsi į mane. Tik aš nenoriu su žydu susidėti. Tad 
tyčia atsakiau, kad mano vaizdeliuose yra judofobijos. Vilioja ir 
Rinkevičius; tik jis onorarą tegalįs mokėti mažomis dalimis. Lieka 
dar Zavadskis, kurs gražiai išleistų, jei panorėtų. Ultimo reiks jam 
inkalbėti, kaip inkalbėjome Čiurlionienės „Lietuvoje“. 

Tamsta, neabejoju, būsi jau kai-ką iš tų vaizdelių pasergėjęs, 
tad ir nusprendęs, ar bent ko verti. Kai-kas jais džiaugiasi, kaip 
turiniu, taip ir stilizacija. Aš juos cizeliavau rūpestingai. Kai-kas iš 
mokytojų net persirašinėja ir žada daug imti į naujai statomas 
chrestomatijas. Papročių skyrius bent kiek patarnautų mūsų folklo- 
rui, nors taip pat vaizdeliais surašinėta. 

Aš daug dedu literatūros vertybių alegorijų pasakoms, nupin- 
toms iš aukštaičių vaizdelių. ,„Vebronių buitį“ paskaitysi ,,Vai- 
vorykštės“ N 3. Ir kitos veik visos, man rodos, sekės. 

Yra bent kiek į pabaigą verstinių, bet neilgų. Jos taip charak- 
teringos, kad gaila būtų jas išmesti. Be to, man svarbu išleisti savo 
minijaturas viena (Patarnautumėte ir lietuvių raštenybei, patiek- 
dami polnoe sobranie sočinenij!!!) ar dviem knygutėm, kad skai- 
tytojas galėtų pamatyti mano, kaipo beletristo, fizijonomiją, išreikš- 
tų savo nuomonę ir ar pastumtų ar atstumtų nuo darbo toje-pat 
srityje. Taigi šitas leidinys man labai svarbus. Beto, kliudo. Aš jau 
toks: ką sumanau ir tesiu, turiu padaryti! kol to nepadarysiu, 
netesiu kito ko imties. 

Nors vaizdelių surašyta daug, bet visi jie neilgi. Taip spaus- 
dinant, kaip „Ten gera, kur mūsų nėra“, nebūtų didesnė knygelė 
arba nedaug ką didesnė. Bet aš svajočiau apie dailesnį leidinį, nes ir 
turinys — dailioji literatūra. Gražu žiūrėti į Č. „Lietuvoje“ ar Krėvės 
„Dainavos šalies padavimai“ ar „Teatro“ leidiniai. Duok bent kiek 
vinječių ir — džiaugkis. „Šv. Kaz. Dr.“ leidinių ėmėjai dažnai sako 
reikia jiems „šiaip jau kai ko“, suprask: ne maldingo, pasiskaityti; ir 
gaudami „svietiško“ turinio knygelę, pirmą ją paskaito. Trumpi 

mano pasakojimėliai jiems galėtų tikti. Sako, ir kalba esanti nebloga. 
Tai ką galiu įsigyrimui pasakyti. Lauksiu iš Tamstos griežto 
atsako. Jei negative, tai turinio lapą prašome sugrąžinti, kad turė- 
čiau kam kitam pasiųsti. Jei affirmative, tai kuomet pradėtumėte 
spausdinti: išleisdamas dar sykį viską perskaityčiau, kad būtų visa 
vienoda. 
Gal Tamsta netruksi man atsakyti. VM. E. 118, 82. 


44. „Augštaičių Vaizdelių“ arba: Kaip jis augo, turinys. Įžangos 
vietoje. ,„Visavaldžiai“. 

Pirmieji žmoniški jausmai: 

1. Užjautimas. 2. Galvojimas, 3. Didystė, 4. Tautystė. Jo 
Tėveliai: 

5. Tėvelis, 6. Obuolio raškymas, 7. Motutė, 8. Vasaros diena, 9. 
Motutės Žiponas, 10. Pirmasis sielvartas, 11. Džiaugsmas, 12. Pir- 
masis pasišventimas (rankraštis). 

Pirmieji draugai: 

13. Du jungu, 14. Ant Popšutės kalno, 15. Papilekalnėje, 16. 
Upelyje. 

Santykiai su žydais: 

17. Gerieji dėdės, 18. Per pat sumą, 19. Pirmosios rungtynės, 
20. Pirmasis laikrodėlis, 21. Pirmoji labdarybė, 22. Pirmoji kelionė, 
23. Šventadienį karčiamoje. 

Švenčių ir pokylių papročiai: 

25. Rarotai, 26. Kūčios, 27. Kalėdų laikas, 28. Trįs karaliai, 29. 
Graudulinės, 30. Gavėnas, 31. Pelenija, 32. Velykius, 33. Aplie- 
tuvės, 34. Piemenų kiaušinienė, 35. Paparčio žiedas, 36. Saulės 
šokimas, 37. Dangaus atsiliepimas, 38. Aplotas, 39. Pagrabas. 

Pasakos (40—42 numeracija autoriaus praleista. Red.): 

Inkūrimas Vilniaus pilies, Mildė, Karolis, Saulytė, J. 
Chrząščevskos. 43. Iš Vebronių buities, 44. Vapsva — Vabzdžių 
karalaitė, 45. Dėdė Lapę nušovė, 46. Kaip Jonas su Petru kiaules 
ganė, 47. Pelėsiai, 48. „„Pašėjas“. Monologas, Bevardžiai — žema- 
dūšiai, 49. Pasalomis kandimas, 50. Pasiknisimas, 51. Iš užpakalio, 
52. Už akių apkaltinimas, 52. Patylomis kaltinimas, 54. Iš už kerčios 
kerštavimas. 

Informacijų biuras: 

55. Pirmasis Kauno Jury Akademijos posėdis, 56. Atsiimkite 
(Laižuvos vaizdeliai — išbraukti!). 

Jono Lemanskio pasakos: 

57. Avis — Išmintė, 58. Lapinas ir žąsis. 59. Filosofas ir Mer- 
gaitės, 60. Vilkas ir puskarvė, 61. Savymylis. 


Išbraukta: 

62. Būk palaiminta, H. Sienkevičiaus, 63. Judas Išdavėjas, 
Saltykovo. 64. Informacijų biūras. 

Mildė, Saulytė, Inkūrimas Vilniaus pilies, 65. Autorius, Catulle 
Mendes'o, 66. Nerami knyga, M. Gorki'o, 67. Studentas, Čechov'o, 
68. Anūkas. VM. Rš. 1228. 


45. XIX. 49. 

46. t.p. 50. 

47. XVII. 19. 

48. XVII. 85. 

49. XVII. 65. 

50. XVII. 89. 

51. Vaivorykštė, antroji knyga. Vilnius, 1913, 405 p. 
52. XVII. 136. 

53. VI. 184. 

54. VI. 193. 

55. Naujoji lietuvių literatūra, 1 d. Kaunas, 1936, 392 p. 
56. VI. 172. 

57. VI. 186. 

58. t.p. 

59. VI.171. 

60. V. 61. 

61. V. 71. 

62. V. 76. 

63. V. 52. 

64. V. 78. 

65. Židinys, 1928, Nr. 3, 224 p. 

66. V. 23. 

67. V. 26. 

68. V. 40. 

69. Mūsų naujoji prozos literatūra. Kaunas, 1923, 15 p. 

70. VI. 155. 

71. IX. 43. 

72. t.p. 

73. IX. 181. 

74. IX. 183. 

75. IX. 182. 

76. IX. 134. 

77. IX. 135. 

78. IX. 173. 

79. Rinkinio turinys buvo numatytas toks: Laikų ūpas. Du draugu 
(monologas). Virdulis. Žemės ar moteries. Kelionė okeanu 
(Nerimas, Žuvėdros, Okeanas, Uostas, Darbas). Amerikonto 
dovanėlė. Darbininkas mašina. Gyvulių piovyklos Chicagoje. 
Karo Slibinas. Sužeistuosius atvežė. Rimai ir Nerimai. Koks aš 
didvyris. Žąsys ir Lapės. Pavasaris vilioja. Ruduo pabaido. 
Kaip Jonas su Petru kiaules ganė. Vapsva. Vilniaus pilies 
pasaka. (VM. Rš. 1228). 

80. Vaižganto laiškas Grigoniui: 


Kaune, 1924 m. gruodžio 26 d. 
Mielas Pone Matai! 


Labai man buvo malonu girdėti Tamstos sveikinimai švenčių. 
Tikinu Tamstą, ir savo širdyje turėsi tolygių gerų velijimų. Jei palan- 
kių širdžių iždynas svertų likimą, daug kas geran atsimainytų. 

Aš pirmą kartą girdžiu, kad mano „Pragiedruliai“ pateko į lite- 
ratūros kursą. Na, jei pateko, tai ir dėstyti jie reiks taip, kaip yra, ko 
ten galimas bus nusitverti, o ne ieškoti to, ko ten nėra — ištisinės 
istorijos. Tas veikalas ne istorijai rašytas. Jis konglomeratas. Pirmieji 
mano norai buvo pasergėti ir sukaupti į vieną vietą lietuvių tautos 
„deimančiukus“, kurių yra pilkame jų gyvenime. Ta mintis mane 
vargina dar nuo Dinaburko laikų, nuo 1887—8 metų, kur ėjau 
realinę. Paskui ji atgijo Mintaujoje vikaraujant 1894—5 metais. Ten 
aš daug ką esu pradėjęs, ką paskui šiokioje ar tokioje formoje spau- 
doje paleidžiau. Čia užsimezgė ir scenos vaizdeliai ir Augštaičiuko 
Atminimai, Rinkevičiaus neišleistieji. Daug kas nuėjo į šalį, bet daug 
ką atminiau, ir Vilniuje 1907—11 metais surašiau „Vilčiai“, ,„Vai- 
vorykštei“. Kitus ištraukiau iš Vadakčiukų archyvo 1901—1905 m. 

Kai ką esu parašęs Rygoje 1915 m. Petrapilyje išėjo ,Lietuvos 
Žodis“ (apie Sauliuką) ir keli gabalai „„Vade“, kurį leido kun. J. Vai- 
lokaitis. Pasiųstas į Stokholmo konferenciją, grįžti nebenorėjau į 
Petrapilį. Veržiaus į vokiečių okupuotą Lietuvą. Bet per tautiečių 
(kun. Olšauskio, J. Gabrio) intrygas vokiečiai manęs nepriėmė. Be 
kalbos, be užsiėmimo Šveduose likęs, nerimo ir nostalgijos ėdamas, 
nieko parankėje neturėdamas, nes į konferenciją buvau atvykęs tik 
su viena baltinių atmaina, užsidariau viešbučio kambarėlyje ir neiš- 
ėjau iš jo per 3 mėnesius, kol neparašiau visai kito dalyko, neg 
buvau seniau, ypač Petrapilyje užsimojęs — pirmų dviejų knygų 
„Pragiedrulių“. 1918 metais sugrįžau ir, gavęs darbo pradžią, palei- 
džiau trečią knygą, kur turėjo būti užuomazga. Taigi visi ,,Pragied- 
ruliai“ — pripuolamas darbas ir yra rinkinys „vaizdų kovos dėl kul- 
tūros“, ne ištisinis veikalas. Atskirais gabalais ir reikia jie imti 
dėstant. Kad kas mane per metus aprūpintų taip, kaip dabar esu 
aprūpintas universiteto, aš pirmon galvon visas trejas knygas per- 
kratyčiau ir padaryčiau čielybę; tada jau imčiaus trečiosios dalies — 
„Audros“, kuriai jau yra keletas vaizdų gatavų ir keletui medžiagos. 
Bet tai tik svajonė — aš mokytojauju, į tą darbą visai nepasirengęs. 
Tai pačiam mokytis, medžiagos rasti ir kitiems dėstyti yra toks dar- 
bas, kurs man atima visą laiką, ir jo dar pritrūksta. Tai ką čia be- 
svajosi apie beletristiką! Antra vertus, ir tos smulkmenos, kurių 
man teko sumeškerioti ir atminti, literatūros istorijai yra būtinos. 
Tai pirmas laipsnis, kurio pasistojęs mokslininkas galės padaryti 
daug netikėtų išvadų, arba atitaisyti daug klaidų. Aš į rašytoją 
mėginu žiūrėti neberomantiškai, neapoteozuodamas jo, nė jo vei- 
kalų. Tegul jie patys pasiima sau tinkamą vietą. Gyvus mėgstu pa- 
girti. Nebegyvieji man abejinga tyrimo medžiaga, tad nebeturiu noro 
vien girti, kai ir silpna. Vėl gi reikia taikinti kūrybos mastas, o ne 
vienos pastangos kurti. Laiku daug ką pateisiname, bet laikas neti- 
kusio dalyko nepadaro tikusiu t. ir t. 

Į mano literatūros vaizdus taikinkite tą patį mastą — imkite jos 
medžiagą jūsų pačių gudravimams, kaip imsite kovos vaizdus tau- 
tos epopėjai ar Pragiedrulių smulkmenas — tautos bruožams pažy- 
mėti. 

Laimingų Tamstai, pone Matai, Naujų metų. 

Kun. Juozas 

81. 
82. 
„Salys, A., Žemėlapis „Die Altžemaiten“ knygoje Die 


VII. 17. 
Skaitymai XVII. 113 p. 


žemaitischen Mundarten, Kaunas, 1930. 


„M. G., Gondingos pilė. Szwiesa, 1888. 3 nr. 91—94 p.; Kuku- 


tis, Gondingos pilis, Lietuvos ūkininkas, 1910. Nr. 76.; Gon- 
dingos pilis, Trimitas, 1924; Tarasenka, Lietuvos archeologijos 
medžiaga, 135—136 p.; L. Kumšlytis, Gondingos senovės 
liekanos, Šiaulių metraštis, 1933, 24—36 p. 

VII.91. 


„ XIX. 56. 
„VII. 63. 


VIII. 72, 73. 


„ VIII. 85. 

„VII. 46. 

„ VII. 41. 

. VIII. 49. 

.„ Plą. Aukštaičių ir žemaičių charakt. J. Herbačiausko Dievo 


šypsenos, 199—202 p. 


„ Petrauskas, A., Praeities pabyros, 81—84 p. 

„ VI. 114. 

„ VII. 115. 

„ Plačiau tą dalyką yra pastebėjęs ir V. Bičiūnas, Skaitymai 


(Smulkesnė metrika autoriaus nenurodyta. Red.). 


„ VIII. 69. 
„ VIII. 68. 
„ VIII. 73. 
„ Vaižganto kalba vysk. Paltaroko ir vysk. Kuktos konsek- 


ravimo iškilmėse. Rankr. VM. 


„IX. 4. 


m 
w 
kSę 


„tp. 

„ IX. 102. 

„tp. 

„ Vaižgantas. VM. 


.„ VL 104. 


„ Plą. Jakštas, A., Mūsų naujoji proza, 41—45. 

„ Vaižgantas sintetikas, Vairas, 1933, 6 nr., 142 p. 
„ Skaitymai, XVI, 114 p. 

. Vaižgantas sintetikas, Vairas, 1933, 6 nr., 144 p. 
„ Laiškas Grigoniui. 

.„ VI. 109. 

„X. 36. 

„X. 84, 
„ VM. Rš. 1443, 89. 
„ XV. 96. 
„XV. 
, XV. 
„ XV. 
„ Tumas, Lietuvių literatūros paskaitos, Draudžiamasis laikas, 
Kaunas, 1924, 30 p. 

„XV. 
„XV. 
„XV. 
„ XV. 


114. 
116. 
139. 


15. 


183. Skaitymai XVI. 23 p. 

184. Skaitymai XVI. 9 p. 

185. Skaitymai XVI. 41 p. 

186. X. 143. 

187. X. 163. 

188. „Įdedu čia du labai nemaloniu raštu. Vienas — tai mylimos 
mano sesers ir apiekūnės; jai padėkavojant seminariją išėjau. 
Dabar jos vyrą, o mano geriausį prietelių arklys užmušė, ir ji 
pasiliko su 5 vaikų be jokios globos, o vieną jau pritaisę buvom 
į kliasą statyti. Kaip pirma Micaičių nekenčiau, taip dabar gei- 
džiu, idant galėčiau globoti tą seserį; aš biškį turėsiu: ji iš buto 
turės, — tai ir pragyventi galėtume“. 

(Iš Vaižganto laiško kun. Dambrauskui 1913 m. birželio 2 d. 

VM. E, 118.5). 


Brangiausias mano Tėveli Kunigai, 


apsirinkau dabar už apekūną vaikų ir manęs. Paliko našlaičiai vaikai 
ir aš didžiausiam varge. Nebeatsitolink no mūsų kad ir mano akis 
negali pamatyti toli esančio, o šešėlis mano viškai prie tamstos, ašei 
gal nusivalkiosius neužilgo kaip koksai šluotražis, o su mano vaikais 
reiks klapovotis. Kaziuko mokytųsi nebeleisiu, tegul bus gaspa- 
dorium (ale Dievas žino, koks anas bus be tėvo augdamas, kai ne- 
bus prie ko prisižiūrėti). 

Pirko jauną arklį iš Makvicų; trejų metų ir kudą, labai gerai 
sulaikė, būtų ant Šeštinio ėmęs šimtų dešimtį, su Svedasų kunigais 
pasirodavojo, kad jis gali geras būt ir labai greitas, tai nabašnikas 
paskyrė dėl tamstos, kad išeisi pilijon, neįmanė, kaip tą gyvulį liuob- 
ti, ir sakydavo: man patinka ir kunigui patiks tas gyvulys, pakol 
smertį jam padarė. Važiuojant per ūličią iš Gabrio kiemo smainės 
šuva puolė po kojom, ir tuoj arklys šoko šalin, ir mes smarkiai iškri- 
tom iš ratų. Virtimas būtų ne taip iškadijęs, kad arklys būtų tiesiai 
nubėgęs, ale sukės atgal su visais ratais, ir jam ratai smarkiai per 
galvą perėjo. Znokas smilkinyje visiškai mažas bebuvo, ale kaip 
griausmo muštas nė nesukrutėjo, ir akių neatvėrė. Kraujas per 
vieną ausį labai bėgo. Gyveno dvi sutkas su keturiom adinom... 
nebe prakalbėjo prieš smertį, ale nuomonę turėjo, žegnojos keletą 
rozų ir mano girdėdamas verkimą ranką mano suspaudė, ir ašaros 

iš akių išėjo, gailestį padaręs nebe ilgai gyveno. Antaną prašau eiti 
už gaspadorių, ale anas neina... (Iš Severijos Mėginienės laiško bro- 
liui Vaižgantui. VM. E. 118. 5 p. Rašyba pakeista ir tarmiškumo atsi- 


sakyta). 

189. X. 178. 

190. X. 180. 

191. X. 182. 

192. X. 186. 

193. X. 187. 

194. Lietuvos aidas, 1933, Nr. 118. 
195. Lietuvos aidas, 1933, Nr. 117. 
196. Vaižganto gyvulėliai. 20 p. 
197. XVII. 228. 

198. Vaižganto gyvulėliai, 16 p. 
199. Vaižganto gyvulėliai, 43 p. 
200. Vaižganto gyvulėliai, 46. 

201. Savo skurdininkavimą Pažaislyje aprašiau apyskaitos formoje 


202. 
203. 
204. 
205. 
206. 
207. 
208. 
209. 
210. 
211. 
212. 


213. 
214. 
215. 
216. 

ir pažadėjau „„Ateičiai“: ji žadas padarysianti išimtį ir įsidė- 
sianti feljetoną vien dėl to, kad mano, nors ir tokie pat pliauš- 
kalai, kaip ir po „Šeimos vėžių“. (Kun. Dambrauskui 
1929.1X.5. VM. E. 118. 96). 

1929.1X.5. VM. E. 118. 96. 

X. 81. 

X. 40. 

IX. 84. 

VIII. 68. 

VIII. 70. 

L. aidas, 1933, Nr. 118. 

X. 128. 

1. 27. 

Vaižganto rankr. VM. 

Tumas, Lietuvių literatūros paskaitos, Aušrininkų grupė, Kau- 
nas, 1924, 134 p. 

t.p. 133 p. 

VII. 158. 

VII. 159. 

X. 140. 


„ X. 134. 

„IX. 65. 

. Židinys, 1928.VIL. 199 p. 

„V. Mykolaitis, Vairas, 1933, Nr. 6, 144 p. 
„VII. 78. 

„VII. 34. 

„VII. 117. 

„VII. 48. 

„VII. 23. 

„VII. 43. 

„ VII. 45. 

„ VII. 47. 

„ Liet. aidas, 1933, Nr. 251. 

„VII. 9. 

. I. 87. 

„ Kalba ir senovė I, 1922, 19—41 p. 
„1. 88. 

„ Laiškas Dambrauskui VM. E. 118. 81. 
„ VII. 125. 

„VII. 15. 

„VII. 136. 

„VII. 174. 

„ VII. 211. 

. VIII. 35. 

„ VIII. 61. 

259. Polnoje sobranije sočinenij S. "T. Aksakova Pod. red. P. E. 

Ščegole t. I. 7 p. 

260. X. 33. 

261. P. S. S. Aksakova I. 14 p. 

262. IX. 62. 

263. Primitive Gemeinschaftskultur, Iena 1921, arba Grundztige 

der deutschen Volkskunde, Leipzig 1929. 

264. VI. 115. 

265. Viltis, 1913, Nr. 159. 

266. Galaunė, P., Lietuvių liaudies menas. Kaunas 1930. 85, 6 p. 

267. Plą. Lutzeler, H., Zur  Religionssoziologie deutscher 
Barockarchitektur (Archiv fur  Sozialwissenschaft und 
Sozialpolitik. 66. B. 3. H: Tūbingen. 555—584 p.). 

268. Eretas, J., Ouid de nocte. (Suvažiavimo darbai II 1936. 15 p.). 

VAIŽGANTIŠKA KŪRYBA, straipsnis išspausdintas Naujojoj 
romuvoj, 1933, Nr. 124, antrašte: J. Ambrazevičius, ,„Vaižgantiška 
kūryba“. 

TUMAS-VAIŽGANTAS, JUOZAS, str. iš Lietuvių enciklope- 
dijos XXXII, Boston, Mass., 1965, pasiraš. J. Brz. Nurodyta biblio- 
grafija: 

A. Merkelis, Juozas Tumas Vaižgantas 2-1955; J. Ambrazevi- 
čius, Vaižgantas. Apmatai kūrybos studijai, 1936; V. Mykolaitis, 
Naujoji lietuvių literatūra, 1936; Lietuvių literatūra III (red. K. Kor- 
sakas) 1961. 

Šio straipsnio sutrumpinta versija anglų kalba įdėta En- 
cyclopedia Lituanica V, Boston, Mass., 1976 su bibliografiniu papil- 
dymu: A. Vaitiekūnienė, Vaižgantas. Vilnius, 1959. 

VAIŽGANTO RAŠTAI XVII, recenzija Židiny, 1931, Nr. 8—9, 
pasiraš. J. A. 


Aleksandras Dambrauskas — Adomas Jakštas 
JAKŠTO IR VAIŽGANTO JUNGAS, paskaita, skaityta Juozo 

Ambrazevičiaus 1939 L.K.M. akademijos III suvažiavime Kaune 
buvusiam L.K.M.A. pirmininkui a.a. prel. Aleksandrui Damb- 
rauskui — Adomui Jakštui atminti bei pagerbti, išspausdinta 
L.K.M.A. Suvažiavimo darbų III tome, Kaunas, 1940 (Leidinys 
pakartotas: Romas 1972). Į šį raštų tomą straipsnis imtas iš pakar- 
toto leidinio. 

1. Stasys Šalkauskis jau buvo profesorius, ne studentas, nuo 1921 
metų (red.). 

Autoriaus nuoroda: 

2. Pažymėtina, kad ir šis Jakšto laiškas, 1938 skelbiamas kaip 
dokumentinė medžiaga, vėl buvo išcenzūruotas tos pačios insti- 
tucijos, apie kurią Jakštas kalbėjo. 


RELIGINĖS SĄMONĖS BRENDIMAS: JAKŠTAS VISUOME- 
NĖJE IR LITERATŪROJE, paskaita, skaityta V.D.U. surengtame 
prel. Aleksandro Dambrausko — Adomo Jakšto 75 metų sukakties 
minėjime, 1935 metais, išspausdinta Naujojoj romuvoj, 1936, Nr. 10, 
antrašte: J. Ambrazevičius, „A. Jakštas visuomenėje ir literatū- 
roje“, 1938 perspausdinta rinkiny Lietuvių rašytojai, literatūriniai 
straipsniai, Šv. Kazimiero dr-jos leidinys Nr. 693, spaudė „Šviesos“ 
sp. (toliau bus žymima LR. Red.). Rinkiny pridėta nauja pastraipa: 
„Nihilistinė ir liberalistinė mintis mūsų...“ baigiant žodžiais: „kaip 
iš vieno krūmo išaugę nevienodos spalvos žiedai“. Į šį tomą str. 
imtas iš LR. 

LIETUVIŲ TAUTOS PASKYRIMAS JAKŠTO SUPRATIMU, 
išspausd. Židiny, 1938, Nr. 3, pasiraš. J. Ambrazevičius. 


ALEKSANDRAS DAMBRAUSKAS-ADOMAS. JAKŠTAS, 
išspausd. Tiesos kely, 1930, Nr. 9, Dambrausko 70 metų sukakties 
proga, pasiraš. J. Ambrazevičius. 

Autoriaus pažymėtos nurodos: 

1. Biografinėms žinioms tegalėjau pasinaudoti tik Vaižganto 
straipsniais Užgesusiuose žiburiuose ir Skaitymuose. Plati Damb- 
rausko biografija yra Vaižganto raštų IV t., kuriuo šiuo tarpu 
negalėjau pasinaudoti. 

2. Tai rodo ištisa eilė disertacijų — St. Šalkauskio, L. Bistro, V. 
Mykolaičio, I. Tamošaičio, K. Ambrozaičio — ir daug mažesnio 
masto studijų. 

3. Būdamas šiuo tarpu toli nuo platesnės literatūros, tikslios 
bibliografijos negaliu duoti. 

4. Baras, Nr. 5, 57 p. 

Tas pats straipsnis, tik perpus sutrumpintas, buvo įdėtas Atei- 
ty tų pačių, 1930 metų Nr. 10. Pasiraš. J. A. Autoriaus nuoroda: 
biografiniai duomenys paimti iš Tiesos kelio, 1930, Nr. 9, Straipsny 
pridėta įžanga, kurios nebuvo Tiesos kely: 

„Mokomės klasėje V. Kudirkos eilėraštį: „Jeigu audra ištikus 
verstų stulpą vieną...“ Lietuvių tautai stulpu buvo V. Kudirka. Kai 
tas stulpas laužte buvo palaužtas, jo vietoj jau stovėjo nauji šulai: 
Maironis-Mačiulis, Jakštas-Dambrauskas. Abudu juodu išlaikė visas 
audras, nepalūžo iki šių dienų. 

Mokykloj dažnai tenka pasigrožėti Maironio poezija, Kudirkos 
satyromis; apie Jakštą mažiau nugirstam. Tai ne dėl to, kad jis men- 
kesnis už kitus, bet kad jis yra ne tiek literatas menininkas, kiek 
visuomenininkas. Artesnis jis turėtų atrodyti Maironiui: abudu juk 
katalikai, abudu kunigai, abudu amžininkai. Bet darbo sritim Jakš- 
tas vis dėlto artimesnis V. Kudirkai; lygiai kaip Kudirka, Jakštas 
visuomenininkas, tuo tarpu kad Maironio sritis — poezija. 

Ir Kudirka, ir Jakštas, abudu griovė ir statė. Griovė užtvaras, 
kurios painiojasi lietuvių tautos kelyje. Statė gaires, į kurias turi būti 
nukreiptos tautos akys. Tik Kudirkos gairės buvo nužymėtos patrio- 
tiniais šūkiais, pamargintos blankiais liberalizmo ataudais. Jakšto 
gairės — katalikybė, kurios spinduliais jis nušviečia visą gyvenimą — ir 
žmogaus, ir tautos, ir žmonijos. 

Ir vienas, ir antras ištikimi savo idealams. Patys žengė, į juos įsi- 
žiūrėję, ir kitus paskui save traukė. Viena ranka vedė, antra pavarė; 
pozitingąja publicistika skatino, rodydami kelius; satyromis plakė, 
pavarė iš paskos. 

Abudu buvo rūpestingi visuomenės vadai gydytojai: su didžiau- 
siu atsidėjimu žiūrinėjo, kur visuomenės gyvenime pasirodys žaiz- 
da, opa, kur atsiras skylė, kad tuojau galėtų ją užgydyti, užtaisyti. O 
tų žaizdų ir reikalų visokiausių! Dėl to mūsų kalbamieji tautos vadai 
atsiliepdavo ir reaguodavo jautriausiai į visus klausimus. Abu juodu 
pirmiausia laikraštininkai publicistai, abudu literatai satyrikai, abudu 
literatai kritikai. 

Kudirka publicistinį darbą varė Varpe; Varpo laikraščiu auklėjo 

lietuvių inteligentiją, o ūkininkus mokė Ūkininku. Jakštas lietuviško 
inteligento tipą ir idealus formavo Draugijos žurnale, o katalikišką 
moksleivį auklėjo Ateitim. 

Apie Varpą ir Lietuvos draugiją Kudirka buvo sutelkęs dau- 
giau liberališkąją lietuvių inteligentiją, Jakštas apie Draugijos žur- 
nalą ir Šv. Kazimiero draugiją suspietė katalikiškąją visuomenę. 

Varydami tautos susipratimo darbą dviem frontais, o kitokiais 
šūkiais, Kudirka ir Jakštas skirias tačiau ir savo asmeniškais suge- 
bėjimais ir polinkiais. Kudirka antai, daugiau literatas menininkas, 
Jakštas literatas mokslininkas. Kudirka sukuria lietuvių literatūrai 
satyros žanrą, Jakštas — lietuvišką kritiką. 

Jakštas labiau myli knygas nei žmones, dėl to jis kiekvieną 
naują veikalą sutikdavo žiburiuojančiom akim ir informuodavo skai- 
tytoją, ko verta toji spaudos naujiena. Per Jakšto rankas perėjo 
didesnė lietuviškų knygų dalis su tam tikru papeikimu ar pagyrimu. 
Tuo būdu Jakštas ne tik pats kūrė poezijos dalykų, bet svarbiausia 
— jis įvesdindavo naujus rašytojus į skaitančiąją visuomenę. Jakš- 
tas yra kritikas to lietuviškos knygos meto, kada literatūros dalykai 
buvo rašomi pritaikomaisiais sumetimais; patriotinėms, visuomeni- 
nėms, religinėms... idėjoms skelbti. Tas knygos pobūdis atsiliepė ir 
Jakšto kritikai. 

Kritikos ir publicistikos darbą Jakštas ypačiai varė, jau spaudą 
atgavus. Kudirka priklauso dar spaudos draudimo laikams, kada 
literatūros kritikos dar negalėjo būti žmoniškos. 

Pagaliau Kudirkos meniškieji sugebėjimai reiškės net muzikoj; 
Jakšto moksliškieji gabumai iškyla matematiko), filosofijoj ir teoloai- 
JOj. 

Jakštas išvarė lietuvių kultūroje tokį barą, kurio istorija negalės 
pamiršti, lygiai kaip nepamirš literatas Maironio, Kudirkos, Žemai: 
tės, Šatrijos Raganos, Lazdynų Pelėdos ir kt. 

Jų visų, išskyrus Jakštą, gyvenimas mums puikiai žinomas iš 
klasės nagrinėjimų. Fravartu dėl to bent jubiliejaus proga pažinti 
keliai, kuriais formavosi Jakšto asmenybe“. 

Baigdamas straipsnį, autorius pridėjo dar šiuos sakinius: 

„Prabėgo 70 metų Dambrausko amžiaus. Liko toks, koks išėjo 
iš mokyklos. Tik iš jos išsineštas dvasios galias dar labiau pato- 
bulino. 

Kas toliau? 

Jakštas išvarė gilią vagą lietuvių kultūros dirvoj ir arklą per- 
davė jaunesniems. Pastatė ant kojų Ateitį ir atidavė pačiam 
jaunimui. Atliko misiją Draugija ir toliau darbą varyti nuo 1923 m. 
perleido jaunesniam Židiniui. Tačiau ir pats Jubiliatas dar nemetė 
plunksnos iš rankų. Dar tebedirba mokslo darbus, o retkarčiais 
griebias ir publicisto plunksnos. Ji tokia pat aštri, tokia pat judri, 
kaip ir pirmiau“. 

DAMBRAUSKAS KAIP POETAS IR KRITIKAS, iš Lietuvių 
enciklopedijos IV. Boston, Mass., 1954, pasiraš. J. Brz. 

Nurodyta bibliografija: V. Mykolaitis, Naujoji lietuvių literatū- 
ra, 1936; Jonas Grinius, „Jakšto estetikos eskizas“, Židinys, 1938, 
Nr. 3. 

UŽGESĘ ŽIBURIAI, recenzija Židiny, 1930, Nr. 3, pasiraš. J. A. 


Kristijonas Donelaitis 


DONELAITIS PRAEITY IR DABARTY, iš Aidų, 1964, Nr. 3. 


KRISTIJONO DONELAIČIO PĖDOMIS, str. į šį leidinį imtas 
iš rankraščio, o sutrumpintas, išleidus pirmąjį skyrių, išspausdintas 
Aiduose, 1964, Nr. 3. Pasiraš. J. Brazaitis. 

BŪRŲ KULTŪROS POETAS, iš knygos Kristijonas Done- 
laitis, Metai, Kaunas, 1940. Spaudai paruošė J. Ambrazevičius. 
Šiam Švietimo ministerijos leidžiamam liuksusiniam leidiniui „Spin- 
dulio“ spaustuvė net užsakė gražų raidyną. Bebaigiant spausdinti, 
Lietuva buvo okupuota, ir bolševikinė cenzūra šio straipsnio, „kaip 
nesutinkančio su dialektinio materializmo nuostatais“, nepraleido. 
Nepraleido ir leidinio pabaigoje V. K. Jonyno raižinio Dievo Apvaiz- 
dos. Tada jis buvo pakeistas nauju — laiminančia ranka. Su tais iš- 
braukimais buvo ir Vokietijoje pakartota 1948 laida. 

DONELAIČIO METAI, iš Lietuvių enciklopedijos V, Boston, 
Mass., 1955, pasiraš. J. Brz. 


DONELAIČIO METŲ LEIDIMAI, iš knygos Kristijonas Done- 
laitis, Metai, Kaunas, 1940. Spaudai paruošė J. Ambrazevičius 
(Leidinys pakartotas Vakarų Vokietijoje 1948 metais). 

DONELAITIS, KRISTIJONAS, iš Encyclopedia Lituanica II, 
Boston, Mass., 1972, pasiraš. J. Brz. Nurodyta bibliografija: 

A. Vaičiulaitis, Outline History of Lithuanian Literature, 
Chicago, 1942; V. Maciūnas, K. Ostrauskas, „Kristijonas Donelai- 
tis“: A Selected Bibliography, Lituanus, Vol. 10, No. 1, Brooklyn, 
N.Y. 1964; E. Lebedienė, Kristijono Donelaičio bibliografija, Vilnius, 
1964; L. Gineitis, Kristijonas Donelaitis ir jo epocha, Vilnius, 1964 
(extensive bibliography); J. Brazaitis, „Donelaitis praeityje ir da- 
bartyje“, Aidai, Nr. 3, Brooklyn, 1964; A. Vaškelis, „The Life and 
Age of Kristijonas Donelaitis, Lituanus, Vol. 10, No. 1, 1964; A. Šeš. 
plaukis, ,,Donelaitis and German Literature“, Ibid., 1964. There are 
more articles in the commemorative issues of Lituanus (English), 
1964, and Aidai (Lithuanian), 1964; H. Buddensieg, Die 
Jahreszeiten, Leipzią, 1970. 


Simanas Daukantas 


TAUTINĖS MINTIES NAUJINIMAS: DAUKANTAS LIETU- 
VIŲ TAUTINĖS SĄMONĖS EVOLIUCIJOJE, straipsnis išspaus- 
dintas Židiny, 1936, Nr. 2, antrašte: J. Ambrazevičius, „Daukantas 
lietuvių tautinės sąmonės evoliucijoje“, perspausdintas LR pirmuoju 
su nežymiais pakeitimais. Į šį raštų tomą straipsnis imtas iš LR 
rinkinio. 

Autoriaus nuorodos: 

1. Laiškai paskelbti Mūsų senovėj, 1922, Nr. 4—5. 

2. Pirmajame Būdo leidime korektūros klaida: pažymėta 1730. 
Ji neatitaisyta ir paskutiniame leidiny. 


Motiejus Valančius 


TAUTINE! MINČIAI DIRVOS RUOŠIMAS: GYVASIS 
MOTIEJUS VALANČIUS, paskaita, skaityta ateitininkų kongrese 
1935, išspausd. Naujojoj romuvoj, 1935, Nr. 37—38, antrašte: J. 
Ambrazevičius, ,„Gyvasis Motiejus Valančius“. Straipsnis per- 
spausd. rinkiny LR antruoju, pridėjus naują skyrelį iki „Žemaičių 
fone“ ir išleidus šias pastraipas: 

1. Nukrypti į Žemaičius ir iškelti jų rolę tautos gyvenime dar 

nereiškia žemaičiams vėl užkrauti pareigas bei privilegijas tautai 
vadovauti. Ir A. Mickevičius herojų savo kūriniams ieškojo Lietuvos 
praeityje ne tam, kad juos išgarbintų, bet tam, kad praeities žmo- 
nės prašnektų dabartinėms kartoms, kovojančioms dėl egzisten- 
cijos. Žmonija susideda iš mirusiųjų ir gyvųjų (Comte). Mirusiųjų 
dulkės gyviau kalba už gyvuosius pabaltintus grabus. Tokie ir mirę 
lieka gyvi. 

Ir šiandien mes Žemaičiuose ieškom pavyzdžių mūsosioms 
kovoms, kovoms dėl teritorijos, dėl kultūros, net dėl egzistencijos 
pačios Tautos ir organizacijos. 

2. Valančius artimas ir kitiems dabartinio kilimo lietuviams. Jis 
tokis pat mužiko vaikas kaip ir mūsų daugelis. Jis tokiu pat keliu 
kopia į mokslą ir tolimesnę inteligento ateitį, palikdamas gyvą 
pavyzdį a) besirengiantiems į inteligentus moksleiviams, b) inteligen- 
tams profesionalams, c) inteligentams tautos vadams, visuomenės 
darbininkams. 


3. Ar neatėjo metas prisiminti iš naujo ir Valančiaus figūra, jis 
gyvas padaryti, kad mus pačius gaivintų? Vyskupas Staugaitis 
priminė, kad 18 a. buvo paleistas iš Prancūzijos šūkis „sans Dieu“. 
Bet ir šiandien, kada taip grežiamasi nuo minios ir ieškoma as- 
menybių, leidžiamas į visą pasaulį naujas credo: tikiu į žmogų visa- 
galintį, visų šios žemės daiktų valdytoją. Tokios idėjos akivaizdoje 
Valančiaus paveikslas, kaip jūros švyturys, rodo, jog didingos asme- 
nybės gema ne tenai, kur iš credo išmetamas Dievas, bet tenai, kur 
asmenybė iš Dievo savo didybę semia. Semia nuolatos, atkakliai, 
nepertraukiamai. Pradedant nuo tėvų pastogės, mokyklos suole, 
gyvenimo sūkuryje, baigiant mirties momentu. Svetimoms idėjoms 
besiveržiant į Lietuvą, Valančius yra inkaras, lietuviškas, savas, 
tikrasis inkaras, kuris apsaugos tautą nuo dvasios eksperimentų, 
vedančių į aiškią katastrofą. 

Valančiaus paveikslas ne tik antidotas nuo svetimų įtakų. Jis 
yra pamokantis, kaip tvarkyti ir pats dabarties gyvenimas. Skun- 
džiamasi šiandien, beviltiškai skundžiamasi, kad gyvenimas privisęs 
savinaudžių, idealizmas išblėsęs. Bet argi tikrai? To idealizmo 
esama, esama jo daug. Mūsų rašytojai, paskutiniu laiku taip įnikę 
visuomeninio gyvenimo skaudulius lupinėti, visai teisingai šalia 
karjeristų rodo ir idealistus. Bet tie idealistai — pasyvūs, traukiasi iš 

visuomenės, palikdami savinaudžiams šeimininkauti. Jie bėga, kaip 
tas Šv. Rašto Jona nuo Ninyvos, nesiryždamas to miesto patvirku- 
siems gyventojams žerti ugningų teisybės žodžių ir pareikalauti 
atgailos. Kaip bangžuvė Joną grąžino į Ninyvą, reikia, kad Valan- 
čiaus, to aktyvaus kovotojo paveikslas mūsų pasyviuosius kentė- 
tojus grąžintų į visuomenę ir paverstų juos aktyviais kovotojais. 

Kovotojas Valančius vedė Lietuvą į dvasinę laisvę. Jo sekėjams 
reik vesti Lietuvą į dvasinę didybę. Tiesa, Valančius nesulaukė 
paties laimėjimo, nesulauks ir dabarties kovotojai didingos Lietuvos. 
Bet, kaip Valančiui, jiems užmokestis bus tas vienas ir maloniau- 
sias: jie matys, kad Lietuva yra bent pakeliui į didybę, jie pelnys 
ramią sąžinę, jausdamiesi prisidėję ir padarę viską, kad Lietuvos 
laikrodis, pasak prof. K. Pakšto, būtų pasuktas šimtą metų pirmyn. 

Į šį tomą straipsnis imtas iš LR. 

MOTIEJUS VALANČIUS, iš Lietuvių enciklopedijos XXXII, 
Boston, Mass., 1965, pasiraš. J. Brz. 


Antanas Baranauskas 


ATSPARA PRIEŠ NAUJENYBES: BARANAUSKO PRIEŠ- 
TARAVIMO GALIA, paskaita, skaityta vysk. Antano Baranausko 
minėjime Vytauto D. universitete, skirtame visų fakultetų studen- 
tams, išspausdinta Naujojoj romuvoj, 1935, Nr. 9, antrašte: J. 
Ambrazevičius, ,,Baranauskas — prieštaravimo žmogus ir poetas“. 
Straipsnis perspausdintas rinkiny LR trečiuoju iš eilės. Papildytas: 1. 
Dviem pirmaisiais sakiniais; 2. Nauju sakiniu „Nieko nepadeda nė 
Valančiaus raginimas rašytojo talentą pašvęsti savo tautiečiams“, 
kuriuo pradedama nauja pastraipa 450 psl.; 3. Nauja pastraipa 
„Tolimoji Lietuvos praeitis“ iki „Tačiau“, iš viso 451 eil., 18 psl.; 4. 
Visas skyrelis iki ,„Prieštarautojo dalia“, parašytas kiek skirtingai, 
tačiau pagrindinė mintis nepakeista. Į šį raštų tomą straipsnis imtas iš 
rinkinio LR. 

Autoriaus nuorodos: 

1. Žinios iš dr. Stakausko užrašytų šaltinių. 

2. Žiūr. Gabija, 1907. 3 p. 

3. Iš arkiv. Karevičiaus atsiminimų, esamų dr. Stakausko 
užrašytuose šaltiniuose. 


535 


4. Jakštas, Gabija. 24 p. 

Redakcijos nuorodos: 

5. Iš kelionės Peterburkan. 

6. Iš Pasikalbėjimo giesmininko su Lietuva. 

VYSK. A. BARANAUSKO RELIGINĖS GIESMĖS, iš Tiesos 
kelio, 1935, Nr. 3. Pasiraš. J. Ambrazevičius. 

BARANAUSKAS ANTANAS, iš Encyclopedia Lituanica I, 
Boston, Mass., 1970. Pasiraš. J. Brz. Nurodyta bibliografija: 

J. Vaišnora „Vysk. A. Baranauskas“, Aidai, Nos. 9—10, 1965; 
Pr. Skardžius ,„Kalbiniai vysk. Baranausko darbai ir nuopelnai“, Ai- 
dai, No 1, 1953; V. Maciūnas, „Poemos (Šilelio) literatūrinė reikš- 
mė“ Anykščių šilelis, New York, 1961) K. Korsakas, ed., Lietuvių 
literatūros istorija I, Vilnius, 1957; R. Mikšytė, Antano Baranausko 
kūryba, Vilnius, 1964. 

PASTABOS PRIE ANYKŠČIŲ ŠILELIO ŽODYNO, iš leidinio 
Antanas Baranauskas, Anykščių šilelis, New York, Romuva, 1961. 


Vincas Pietaris 


BELETRISTO ŽODIS: PIETARIO STILIAUS ANALIZĖS 
EKSPERIMENTAS, str. išspausdintas Židiny, 1932, Nr. 11, antraš- 
te: J. Ambrazevičius, ,„Pietario stiliaus analizės eksperimentas“, 30 
metų mirties sukakčiai paminėti, perspausdintas rinkiny LR. Į šį tomą 
straipsnis imtas iš LR. 

TAUTINĖS MINTIES PAGRINDIMAS: PIETARIO ISTORIO- 
SOFINĖS NUOTRUPOS, str. išspausdintas Židiny, 1937, Nr. 10, 
suėjus 35 metams nuo Pietario mirties, antrašte: J. Ambrazevičius, 
„Pietario istoriosofinės nuotrupos“, perspausdintas LR. Iš to 
rinkinio ir čia spausdinamas straipsnis. 

PIRMOJI LIETUVIŲ ISTORINĖ APYSAKA, iš leidinio Vincas 
Pietaris, Algimantas I ir II Kaunas, 1937. Leidinys pakartotas 1948 
V. Vokietijoj. Pasiraš. J. Ambrazevičius. 

Redakcijos nuoroda: 

(1) Istorikai nuo 1959 Bychovco Kronikos atžvilgiu jau keičia 
nuomonę. Naujausi tyrinėjimai ir rasti dokumentai įrodo jos tikrumą 
ir istorinę vertę (plg. Z. Ivinskis „Lietuvos istorija naujų šaltinių ir 
pokario tyrinėjimų šviesoje“, LKMA Suvažiavimo darbai V, Roma, 
1964. 570—572 p.). 

PIETARIS VINCAS, iš Lietuvių enciklopedijos XXII, Boston, 
Mass. 1960, pasiraš. J. Brz. Nurodyta bibliografija: 

A. Dambrauskas-Jakštas, Užgesę žiburiai, 1930; J. Ambra- 
zevičius, ,„Pietario istoriosofija“ ir „Stiliaus analizės eksperimentas“ 
(Lietuvių rašytojai, Kaunas, 1938); V. Mykolaitis-Putinas, Naujoji 
liet. literatūra I, 1936. 


Straipsnio sutrumpinta versija anglų k. Encyclopedia Lituanica 
IV, Boston, Mass., 1975, 

KAI KURIE MINIMI ASMENYS, 
VIETOVĖS IR LEIDINIAI 


Athenaeum 1. — Vytauto D. universiteto Teologijos-filo- 
sofijos fakulteto žurnalas, 1930— 1939; 

2. 1840— 1851 Vilniuje leistas lenkų k. J. I. Kraszewskio žurna- 
las. 

Bruažis, Vilius (1843—1909) — rašytojas, bendradarbiavo 
Aušroje, rėmė Varpą, Ūkininką. 

Chodzka — Ignacy Chodžko (1794—1861), lenkų rašytojas, 
rašęs ir apie lietuvius. 

Dirva — trimėnesinis žurnalas, 1898— 1906, Shenandoah, 
Pa. 

Gabija — literatūros almanachas, 1907 Krokuvoje. 

Herderis — Johann Gottfried Herder (1744— 1803), vokiečių 
rašytojas ir istorijos filosofas. 


Jaunoji Lietuva — tautinės minties žurnalas, 1923—1940 
Kaune. 
Junoša — lenkų rašytojas Klemens Szaniowski (1849— 


1898), žinomas KI. Junosza slapyvardžiu. 

Kalinka, Walerjan (1826— 1886) — kunigas, lenkų istorikas. 

Kraševskis — Jozef lgnacy Kraszewski (1812—1887), lenkų 
rašytojas, istorikas, kūrybai ėmęs medžiagą iš Lietuvos 
praeities. 

Kryžius — mėnesinis katalikų žurnalas, 1903—1904 Prū- 
suose. 

Kultūra — mokslo, visuomenės ir literatūros žurnalas, 
1923—1941 Šiauliuose. 

Lemanskis — Jan Lemanski (1866—1933), lenkų poetas, 
satyrikas. 

Lietuvos aidas — Lietuvos Tarybos organas, 1917—1918 Vil 
niuje; oficiozas 1928—1940 Kaune. 


Lietuvos ūkininkas — Lietuviškos Ceitungos priedas 1900, 
Klaipėdoje. 

Logos — Vytauto D. universiteto Teologijos-filosotijos fakul- 
teto filosofijos žurnalas 1921—1940. 


Mūsų laikraštis — Katalikų veikimo centro savaitraštis, 
1928—1940 Kaune. 
Mūsų senovė — Lietuvos istorijos žurnalas, 1921—1922 ir 


1937—1939 Kaune. 

Narbutas, Teodoras (1784—1864) — lenkų istorikas, parašęs 
9 tomų Lietuvos istoriją. 

Naujoji romuva — savaitinis kultūros gyvenimo žurnalas, 
1931—1939 Kaune, 1940 Vilniuje. 


Nezabitauskis, Kajetonas Rokas (1800— 1876) — rašytojas, 
lituanistikos mėgėjas. 

Paparonis — kun. Antanas Šmulkštys (1886—1951), rašy- 
tojas. 

Rygos garsas — lietuvių laikraštis, 1909—1917 Rygoje. 

Rousseau, Jean Jacgues (1712—1778) — rašytojas, filosofas. 

Sietynas — slapta spaudai platinti draugija, 1892—1897 Mari- 
jampolėje. 

Skaitymai — mėnesinis literatūros žurnalas, 1920—1924 
Kaune. 

Szwiesa — mėnesinis laikraštis, 1887—1888 ir 1890 Tilžėje. 

Šaltinis — savaitinis laikraštis, 1906—1915 Seinuose ir 
1914— 1915 Vilniuje. 

Taine, Hyppolyte Adolphe (1828— 1893) — meno kritikas, 
filosofas, istorikas. 

Teka Wileiska — knygos forma serijiniai leidiniai lenkų k., 
1857—1858 Vilniuje. 

Tėvynės sargas — mėnesinis laikraštis, 1896—1904 Tilžėje. 

Tiesos kelias — religijos bei doros mokslo ir visuomenės 
gyvenimo mėnesinis žurnalas kunigams, 1925—1940 
Kaune. 

Vadas — lietuvių katalikų pabėgėlių savaitinis laikraštis, 
1916—1918 Petrapily. 

Vairas — literatūros, dailės, mokslo ir politikos žurnalas, 
1914—1915 Vilniuje, 1923—1924, 1929—1940 Kaune. 

Vaivorykštė — literatūros ir dailės žurnalas, 1913—]914 
Vilniuje. 

Varpas — literatūros, politikos ir mokslo mėnesinis laikraštis 
1889—1906 Tilžėje ir Ragainėje. 

Vilniaus žinios — pirmasis lietuvių dienraštis spaudą atgavus, 
1904—1909 Vilniuje. 

Viltis — tautinės krypties laikraštis, 1907—1915 Vilniuje. 

Židinys — pagrindinis katalikų mokslo, literatūros, kultūros 
ir akademinio gyvenimo mėnesinis žurnalas, 1924— 
1940 Kaune. 

Žinyčia — žurnalas, 1900 pradėtas leisti Tilžėje, 1903 susi- 
jungęs su JAV Dirva ir ėjęs Dirvos-Žinyno vardu Lie- 
tuvai, senuoju Dirvos vardu Amerikai. 

Kai kurių rečiau vartojamų arba 
nelietuviškų žodžių žodynėlis 


Adyna (svet.) — valanda 

amulas, amalas, amuolas — žaibas be griaustinio 
aplotas — gyvulių turgus mažam miestely 

aršus — smarkus, žiaurus 

ašvienis — darbo arklys 

barva — spalva 

basnia (rus.) — pasakėčia 

bez tresku (rus.) — be trenksmo 

bizai — kasos 

blūdas — paklydimas, kvailiojimas 

cera (svet.) — veido odos spalva 

cicilikas — žmonių žodis pažymėti socialistui 
čebatai (svet.) — auliniai batai 

čeverykas (svet.) — batas, kurpė 

čto į trebovalos dakazat (rus.) — tai ir reikėjo įrodyti 
dendrolatris (graik.) — medžių gerbėjas 


diementininkas, diementas — deimantas. ,,Taučius 
diementininkas (idealistas) temokėjo statytis poezijos 
rūmą“ 

drūkas (svet.) — spauda 

Dunojus — Lietuvių liaudies dainose vartojama dideliems 


vandenims pažymėti. 
dūšia (svet.) — siela 

ermyderis (svet.) — triukšmas, sujudimas 

folvarkas (svet.) — viensėdija, dvarelis 

gadynė (svet.) — laikas, metai 

gavėnas — pasakų būtybė, gyvenanti jaujoj gavėnios metu 

gešeftas (vok.) — darbas, verslas, dažnai rišamas su apga- 
vystėmis 

godonė — pagarba 

gorčius — skysčių ir biralų matas, lygus 2.8 litro 

grazna — grožis, papuošimas 

graždanka — rusų raidynas, 1707 įvestas kirilicos, arba 
bažnytinio slavų raidyno, vietoje. Lietuvoje buvo ver- 
čiamas vartoti spaudos draudimo metu 

išdėlis — išpera, išdavikas 

ištvilkyti, tvilkyti — plikyti, deginti 

jeibė — žala, nuostolis 

kačestvennogo i količestvennogo analiza (rus.) — be 
kokybinės ir kiekybinės analizės 

kaikinti — erzinti, pykdyti 

Kamčatka — pusiasalis rytų Azijoje, kur buvo tremiami po- 
litiniai kaliniai 

karšinčius — senas žmogus, reikalingas globos 

karšti — senėti, baigti amžių 

kebelis — kebli padėtis, painiava 

kytravoti (svet.) — klastingai, suktai elgtis 

kramenti — pamažu važiuoti, joti 

kuopti — valyti, švarinti, prižiūrėti 

kušinti — liesti, kliudyti 

Lėta, Lieta — Lietuva, valstybė, valdžia 

lieki kapeikėlė, liekus, liekas — tuo tarpu atliekamas, 
nereikalingas 

liuika (svet.) — pypkė 

liuosybė (svet.) — laisvė 

luitas — gabalas: žemės, muilo, korinio medaus 

makliavoti (svet.) — sukti, apgaudinėti 

medaunyčia — midaus darykla; smuklė (S. Daukantas) 

mezaliansas — vedybos su žemesnio luomo asmeniu 

Miortvoje more (rus.) — Negyvoji jūra 

mylia (lietuviškoji) — 8.954 km 

navatnas (svet.) — keistas, kitoks 

ne dlia prodaži (rus.) — skirta ne pardavimui 

neznaimiai (svet.) — nežymiai 

nuūrioti, ūrioti — griauti: kalnas nuūriotas važiuojančių 

oferta (svet.) — pasiūlymas 

pagrabas (svet.) — laidotuvės 

pakriautė — vieta mėsai rūkyti senoviškame name 

palaikis — senas, padėvėtas 

pamėginti — padaryti mėgstama, prijaukinti 

pasaulė — pasaulis 

patkava (svet.) — pasaga 

periszkada (svet.) — kliūtis, trukdymas 

polnoje sobranie sočinenij (rus.) — pilnas raštų rinkinys 

pragiedruliai — properša tarp debesų 

pragobėlis — godus žmogus. „Iš to pragobėlio penkių cen- 
tų neišgriebtum“ 

prigimtė — gamta 

pujoti — blaškyti, sklaidyti, eikvoti 

rarotai — votivinės mišios, laikomos advente anksti rytą 

rasplastat Litvu (rus.) — parblokšti Lietuvą 

retiruoti — pasitraukti 

rietas — 1. šlaunis, 2. ratelio dalys, tarp kurių įstatomas 
ratas; 3. audžiamų staklių rėmų pusė 

rubricelė — atskirų vyskupijų kunigams privalomų normų ir 
papročių rinkinys 

syla (svet.) — jėga 

spaviedotis (svet.) — eiti išpažinties 

spielčius — rėmai 

susibaudėlis — sąmokslininkas 

sumašedčij (rus.) — pamišėlis 

susiedas (svet.) — kaimynas 

svietas — pasaulis, žmonės 

svod zakonov (rus.) — įstatymų rinkinys 

tyvuliuoti — liūliuoti, būti vandens apsemtam 

traškus — plepus; traškantis, braškus 

tvilkyti — plikyti, deginti 

tvoksti — duoti, kirsti; smarkiai pilti skystimą 

ulyčgalis (svet.) — gatvelė, gatvėgalis 

vakzalas (svet.) geležinkelio stotis 

vargeta — varguolis 

varsa — spalva 

varstas — rusų ilgio matas, lygus 1.067 km 

vekslus — vaiskus, ryškus 

veseilia (svet.) — vestuvės, veselninkai — vestuvininkai 

viekas (svet.) — jėga 

viera (svet.) — tikėjimas 

vis tasia — vis tiek pat 

vistarėja — Aušros romantizmo laikais taip mėginta sulie- 
tuvinti žodį „istoriją“ 

vsio ryba (rus.) — ir tai Žuvis 

zapadnikai (svet.) vakariečiai 

zerkolas (svet.) — veidrodis 

žvilti — 1. linkti, krypti; 2. blizgėti 

PASTABOS 


Šiuo pradedama leisti Juozo Brazaičio (Ambrazevi- 
čiaus) raštai, kurių I tomas apima literatūrinius straipsnius. 
Tai nėra universitetinio kurso paskaitos, iš kurių būtų galima 
laukti nuosekliai išsirutuliojančio lietuvių literatūros istorinio, 
idėjinio ar estetinio vaizdo. Tai yra pranešimai, paskaitos ir 
straipsniai, skaityti ar spausdinti įvairių sukakčių progomis ir 
skirti ne vien tik dalyko specialistams, bet ir platesnei visuo- 
menei. Kad ir dėta daug pastangų, tikslios kai kurių darbų 
metrikos nepavyko sudaryti. Dėl to buvo sunku nustatyti, 
kada iš tikrųjų atsirado straipsnis, kada autorius psicholo- 
giškai buvo pribrendęs analizuoti vieno ar kito rašytojo 
kūrybą, bet neturėjo progos savo darbo paskelbti. Reikia 
turėti omeny, kad proginiai straipsniai rašomi, atsižvelgiant į 
momento reikalavimus, o taip pat ir į klausytoją ar skai- 
tytoją. 1938 metais, leisdamas literatūrinių straipsnių rinkinį 
Lietuvių rašytojai, Brazaitis nepaisė chronologinės eilės, kuri 
padėtų suprasti jį patį, kaip literatūros kritiką ir suvokti jo 
literatūrinių kriterijų augimą. Jis teikė medžiagą tam tikrais 
skyriais, papildomomis antraštėmis pažymėdamas, kurią 
vietą, jo nuomone, rašytojas užima idėjinėj ar estetinėj 
lietuvių literatūros raidoj. Bet po 1938 m. buvo parašyta dau- 
giau literatūrinių įvairiomis temomis straipsnių, kurie į Lie- 

tuvių rašytojų autoriaus nubrėžtus rėmus jau nebegalėtų 
tilpti. Dėl to redakcinė komisija, tvarkydama surinktą 
medžiagą, atsisakė tematinio-idėjinio skirstymo, o taip pat ir 
chronologinės eilės. Atrodė, kad skaitytojui būtų patogiausia 
turėti vienoj vietoj viską, ką Brazaitis yra parašęs apie vieną 
ar kitą kūrėją ar pasisakęs kuriuo estetiniu literatūros 
klausimu, ir tuo būdu pasekti tiek atskiro rašytojo kūrybinį 
augimą, tiek visos mūsų literatūrinės raidos kryptį. 

Momento reikalavimų spiriamas, Brazaitis ta pačia tema 
dažnai rašė įvairiuose leidiniuose, kartais po ilgos pertraukos, 
todėl nestebėtina, kad yra nemaža pasikartojimų. Redakcinė 
komisija, nenorėdama sužaloti Brazaičio straipsnių visumos, 
pasikartojimus palieka. Kitaip pasielgta tik tais atvejais, kai 
buvo kartojami ištisi straipsniai, nors ir su nemažais pakei- 
timais. Tokie pakeitimai nurodomi tomo gale, nuorodose. 

Citatų kalba bei rašyba paliktos netaisytos. Knygos gale 
žodynėlyje paaiškinami rečiau vartojami žodžiai ir išversti 
svetimų kalbų posakiai, kurie galėtų kliudyti skaitytojui 
suprasti mintį. Ištaisytos pasitaikiusios spaudos klaidos, pa- 
tikslintos nuorodos. Tačiau teko palikti be nuorodų visas tas 
citatas, kurių šaltinių šiuo metu čia nepavyko rasti. Bet jų 
tėra tik kelios. 

Brazaitis buvo labai jautrus rašinio kompozicijai ir 
sakinio skambesiui bei ritmui. Dėl to jis mišriai vartojo ir 
trumpesnes naudininko bei vietininko formas, o taip pat ir 
ilgesnes, įprastines, gramatikos teiktinas, jei sakinio ritmas to 
reikalavo. Tai liko netaisyta, taip pat ir kai kurie išsireiš- 
kimai, kurių šiuo metu linkstama neteikti. Palikta netaisyta ir 
jo mėgstama tarmybė — tokis, kokis, kitokis, toki, kitoki ir 
t.t. vietoj arba šalia bendrinės kalbos gramatikos vartojamų 
toks, koks, kitoks, tokie, kokie, kitokie ir t.t. 

Redakcinė komisija, sekdama lietuvių rašomosios kalbos 
raidą per paskutiniuosius penkiasdešimt metų, maždaug kai 
Brazaitis pradėjo spaudoje reikštis, rado reikalą rašybą su- 

vienodinti pagal vėliausias kalbines normas, pritaikinti prie 
dabarties reikalavimų. 

Be kai kurių asmenų talkos raštų rinkimas būtų neįmano- 
mas. Šia proga norime pareikšti gilią padėką mums pagelbė- 
jusiems: dr. Juozui Girniui, Šv. Kazimiero vienuolyno biblio- 
tekos vedėjai S. M. Perpetuai, Darbininko redaktoriams kun. 
Korneliju Bučmiui ir Pauliui Jurkui, Juozui Kapočiui, Antanui 
Mažiuliui, dr. Kaziui Pemkui, Teresei Samulevičienei ir kitiems 
Juozo Brazaičio bičiuliams. Pagrindiniai šaltiniai, kuriais teko 
daugiausia naudotis, buvo Pasaulio lietuvių archyvas. 

Antanas Baranauskas 


Atspara prieš naujienybes: Baranausko 


prieštaravimo galia L. 447—455 
Vyskupo Baranausko religinės giesmės ........ 457—462 
Antanas Baranauskas L. k 463—469 


Vincas Pietaris 


Tautinės minties pagrindimas: Pietario 


istoriosofinės nuotrupos L... kak 473—484 
Beletristo žodis: Pietario stiliaus analizės 

eksperimentas .......LLLLak ak akka kaka 485—500 
Pirmoji lietuvių istorinė apysaka ............. 501—509 
Vincas. Pietaris: L is biksinas Es siai 510—514 
Straipsnių šaltiniai „2.99 Lk ko 515—537 
Kai kurie minimi asmens, vietovės ir leidiniai .. 538—540 
Kai kurių rečiau vartojamų arba nelietuviškų 

žodžių žodynėlis „L. LL Pakaks 541—544 
Pastabos 4 Asuka rue Aaa i Va i 545—546 

